
Sfârşit 


Logen se avântă printre copaci, cu picioarele goale alunecând pe 
pământul ud, pe mocirlă, pe ácele jilave de pin, de abia mai 
respirând, cu sângele pulsându-i în cap. Se împiedică şi se prăvăli 
pe-o parte, cât pe ce să-şi despice pieptul cu propria secure și 
rămase acolo, gâfâind, cercetând cu privirea pădurea plină de 
umbre. 

Copoiul fusese cu el o clipă mai devreme, era sigur de asta, dar 
acum nu era de zărit. Cât despre ceilalți, nici pomeneală. Halal 
căpetenie, să se piardă așa de băieţii lui! Ar fi trebuit să caute să se 
întoarcă, dar pădurea mișuna de shanka. Îi simțea mișcându-se 
printre copaci, avea nările pline de mirosul lor. Undeva, la stânga, i 
se părea că aude strigăte, sunete de luptă, poate. Logen se ridică 
încet în picioare, încercând să nu facă niciun zgomot. O creangă 
trosni și el se întoarse dintr-o zvâcnire. 

Văzu o suliță îndreptându-se spre el. O suliță necruțătoare, 
venind spre el cu un shanka la celălalt capăt. 

— Drace! făcu Logen. 

Se năpusti într-o parte, alunecă și căzu cu fața în jos, apoi se 
rostogoli prin tufăriș, așteptând să simtă sulița în spate în orice 
clipă. Se ridică, răsuflând greu. Zări vârful strălucitor apropiindu-se 
din nou, se feri, se târî în spatele unui trunchi gros. Aruncă pe furiș 
o privire și capul-turtit şuieră, împingând sulița spre el. Logen se iți 
în partea cealaltă, doar o secundă, apoi se retrase, făcu un salt pe 
după copac şi coborî securea, răcnind cât îl ţinea gura. Lama se 
afundă, cu un pârâit, în craniul shanka. Un noroc, dar, la drept 
vorbind, Logen era de părere că i se cuvenea puţin noroc. 


Capul-turtit rămase nemișcat, privindu-l printre gene. Apoi 
începu să se legene într-o parte şi-ntr-alta, cu sângele şiroindu-i pe 
față. După care se prăbuși ca un bolovan, trăgând după el securea 
dintre degetele lui Logen, zvârcolindu-se pe jos, la picioarele lui. 
Logen încercă să apuce coada securii, însă, cumva, shanka strângea 
în continuare sulița în mână și vârful ei se învârtea în aer. 

- Ah! ţipă Logen, când sulița îi crestă braţul. 

Simți o umbră coborând peste fața lui. Alt cap-turtit. Unul al 
naibii de mare. Aflat deja în aer, cu brațele întinse. N-avea timp să 
ia securea. N-avea timp să se ferească. Gura lui Logen se deschise, 
dar n-avea timp să spună nimic. Ce să spui într-un moment ca 
acesta? 

Se prăbușiră împreună pe pământul ud, se rostogoliră prin noroi, 
prin mărăcini şi crengi rupte, sfâșiindu-se, lovindu-se cu pumnii și 
mârâind unul la altul. O rădăcină de copac îl izbi pe Logen în cap, 
făcându-i urechile să ţiuie. Avea un cuţit pe undeva, dar nu-și putea 
aminti unde. Se rostogoliră și se rostogoliră, în josul povârnișului, 
cu lumea răsturnându-se și răsturnându-se iar, cu Logen încercând 
să se dezmeticească și, în același timp, să-l sugrume pe vânjosul cap- 
turtit. Erau de neoprit. 

Păruse o idee isteață să-și instaleze tabăra lângă râpă. Era cu 
neputinţă să se furișeze cineva în sus, pe la spate. Acum, când Logen 
aluneca pe burtă pe marginea prăpastiei, ideea nu mai părea chiar 
atât de grozavă. Mâinile sale scurmau în pământul ud. Doar noroi și 
ace brune de pin. Degetele apucară, apucară nimic. Cădea. Lăsă să-i 
scape un scâncet mic. 

Mâinile i se strânseră pe ceva. O rădăcină de copac, ieșită din 
pământ chiar în buza râpei. Logen se legănă în gol, gâfâind, dar nu 
slăbi strânsoarea. 

- Ha! strigă el. Ha! 

Era încă în viață. Nu erau de-ajuns câteva capete-turtite ca să-i 
vină de hac lui Logen Nouădegete. Încercă să-și ridice trupul peste 
margine, dar nu reuși. O greutate mare îi atârna de picioare. Privi în 
jos. 

Prăpastia era adâncă. Adâncă de tot, cu margini abrupte, 
stâncoase. Ici şi colo, câte un copac se agăța de o crăpătură, 


crescând în neant și răsfirându-și ramurile în văzduh. Râul vuia 
undeva dedesubt, grăbit și mânios, apă albă, înspumată, mărginită 
de piatră neagră, colțuroasă. Perspectiva era, fără îndoială, cât se 
poate de proastă, dar adevărata problemă se afla mai aproape. 
Vânjosul shanka nu se dezlipise de Logen și se legăna ușor, înainte şi 
înapoi, cu mâinile murdare încleștate în jurul gleznei sale stângi. 

- La naiba! mormăi Logen. 

Era la ananghie. Mai trecuse, nu-i vorbă, prin câteva încercări și 
trăise să le povestească, dar mai rău de-atât era greu de închipuit că 
se poate. Asta îl făcu să se gândească la propria-i existenţă. I se 
părea acum o viaţă amară, zadarnică. Nu adusese nimic bun 
nimănui. Plină de violenţă și durere, presărată doar cu dezamăgiri și 
vitregii. Mâinile începeau să-i obosească, brațele îi ardeau. Vânjosul 
cap-turtit nu dădea semne că avea să cadă prea curând. Ba chiar își 
aburcase niţel trupul pe piciorul lui. Se opri, ridicând spre el o 
privire plină de ură. 

Dacă Logen ar fi fost cel agăţat de piciorul acelui shanka, foarte 
probabil ar fi gândit: „Viaţa mea depinde de piciorul de care mă ţin, 
mai bine să nu risc nimic.” Un om ar prefera să se salveze decât să-și 
omoare dușmanul. Problema era că un shanka nu gândea așa, iar 
Logen știa asta. Așadar, nu fu foarte surprins când acesta își deschise 
gura imensă și își înfipse dinţii în gamba lui. 

- Aaaau! mârâi Logen şi scânci şi lovi cât putu de tare cu călcâiul 
gol, săpând o rană însângerată în capul de shanka, dar acesta nu-și 
slăbea mușcătura și, cu cât lovea mai tare Logen cu piciorul, cu atât 
îi alunecau mâinile mai mult pe rădăcina cleioasă de deasupra. 

Acum nu mai era prea mult din rădăcină de care să se poată ţine 
şi, atâta câtă mai rămăsese, părea gata să se rupă în orice moment. 
Logen încercă să nu se gândească la durerea din mâini, la durerea 
din brațe, la dinţii capului-turtit în piciorul lui. Urma să cadă. Nu 
avea de ales decât între a cădea pe stânci sau a cădea în apă și asta 
era o alegere care, mai mult sau mai puţin, venea de la sine. 

Odată ce te-ai ales cu un lucru de făcut, e mai bine să treci la 
fapte decât să trăiești cu spaima lui. Asta ar fi spus tatăl lui Logen. 
Așadar, își plantă piciorul pe suprafaţa stâncii şi, după o ultimă 
răsuflare adâncă, se aruncă în gol, cu toată puterea care-i mai 


rămăsese. Simți mușcătura dinţilor descleșştându-se, urmată de 
strânsoarea mâinilor și, preţ de o clipă, fu liber. 

Apoi începu să cadă. Repede. Marginile râpei goneau pe lângă el: 
piatră cenușie, mușchi verde, petice de zăpadă albă, toate 
învălmășindu-se în jurul lui. 

Logen se răsuci încet în aer, agitându-și zadarnic membrele, prea 
speriat ca să ţipe. Vântul năvalnic îi biciuia ochii, îi umfla 
veșmintele, îi smulgea răsuflarea din gură. Îl văzu pe vânjosul 
shanka lovindu-se de stâncă, în spatele lui. Îl văzu zdrobindu-se şi 
săltând și prăbuşindu-se, mort, fără doar şi poate. Era o priveliște 
plăcută, dar satisfacția lui Logen fu scurtă. 

Apa se înălță să-l întâmpine. Îl izbi în coastă, ca un taur la atac, îi 
smulse aerul din plămâni, gândurile din cap, îl înghiţi, trăgându-l la 
fund, în întunecimea rece. 


Partea I 


Tăișul sabiei 
incită la acte de violență. 
HOMER 


Supraviețuitorii 


Clipocitul apei în urechi. Aceasta fu prima senzaţie. Clipocitul 
apei, foșnetul copacilor, ciocănitul răzleţ și ciripitul unei păsări. 
Logen miji ochii. Lumină, o strălucire înceţoșată, printre frunze. Să 
fie asta moartea? Atunci de ce atâta durere? Toată partea stângă îi 
pulsa. Încercă să ia o gură sănătoasă de aer, se înecă, tuși, 
împroșcând apă, scuipând nămol. Gemu, se răsuci în patru labe și 
ieși din râu, gâfâind printre dinţii încleștaţi, apoi se rostogoli pe 
spate, în mâl, printre mușchii și lemnele putrede de pe mal. 

Zăcu acolo o vreme, cu privirea aţintită spre cerul cenușiu din 
spatele crengilor negre, cu răsuflarea hârâindu-i în gâtlejul care-l 
ustura. 

— Sunt încă viu, horcăi Logen. 

Încă viu, în ciuda tuturor eforturilor depuse de natură, de shanka, 
de oameni și fiare. Mustind de apă şi întins pe spate, începu să râdă 
satisfăcut. Un râs strident, gâlgâitor. Ăsta era Logen Nouădegete, un 
supraviețuitor. 

Un vânt rece sufla peste malurile putrede ale râului și râsul lui 
Logen se stinse încet. Putea fi el viu, dar să rămână în viață, asta era 
altă chestiune. Se ridică, tresărind de durere. Se clătină pe picioare, 
sprijinindu-se de cel mai apropiat trunchi de copac. Își scoase mâlul 
din nări, din ochi, din urechi. Îşi trase în sus cămașa udă, să 
cerceteze urmările. 

Trupul îi era acoperit într-o parte de vânătăi, din cauza căzăturii. 
Pete albastre și vineţii pe toată întinderea coastelor. Sensibile la 
atingere, de bună seamă, dar nimic nu părea rupt. Piciorul era un 
dezastru. Sfâşiat și plin de sânge, de la dinţii de shanka. Îl durea 
cumplit, dar încă îl putea mișca destul de bine și asta era cel mai 
important. Avea nevoie de el, dacă voia să iasă din bucluc. 

Încă avea pumnalul în teaca de la cingătoare și fu nespus de 
bucuros să-l vadă. Nu puteai avea niciodată prea multe cuțite, după 
experienţa lui Logen, iar acesta era unul bun, însă perspectiva 


rămânea tot sumbră. Era pe cont propriu, într-o pădure mișunând de 
capete-turtite. N-avea idee unde se află, dar putea să urmeze cursul 
apei. Râurile curgeau toate spre nord, din munți către marea de 
gheaţă. Să urmeze râul spre sud, împotriva curentului. Să urmeze 
râul și să urce în Ținuturile Înalte, unde shanka nu-l puteau găsi. Era 
singura lui șansă. 

Avea să fie frig acolo sus, în această perioadă a anului. Un frig de 
moarte. Își coborî privirea spre picioarele-i goale. Așa-i fusese 
norocul, să vină shanka tocmai pe când era descălțat, tăindu-și 
bășicile. Nici manta nu avea -— șezuse lângă foc. În felul ăsta, n-ar 
rezista în munţi nici măcar o zi. Mâinile și picioarele i s-ar înnegri 
peste noapte şi ar muri, încetul cu încetul, înainte ca măcar să 
ajungă la trecători. Asta dacă nu murea de foame mai întâi. 

— La naiba, murmură el. 

Trebuia să se întoarcă în tabără. Trebuia să spere că plecaseră 
capetele-turtite, să spere că lăsaseră ceva în urmă. Ceva ce i-ar putea 
fi de folos să supraviețuiască. Era îngrozitor de mult să spere toate 
astea, dar n-avea de ales. Niciodată n-avea de ales. 


Începuse să plouă atunci când Logen găsi locul. O ploaie măruntă, 
care-i lipea părul de cap, care-i uda hainele până la piele. Se lipi de 
un trunchi acoperit de mușchi şi privi spre tabără, cu inima 
bubuind, cu degetele mâinii drepte strânse dureros pe plăselele 
alunecoase ale cuţitului. 

Văzu cercul înnegrit unde fusese focul, înconjurat de vreascuri pe 
jumătate arse şi de cenușă călcată în picioare. Văzu bușteanul mare 
pe care șezuseră Treicopaci și Dow când au venit capetele-turtite. 
Văzu, risipite prin poiană, bucăţi de harnașament rupt și sfâșiat. 
Numără trei shanka morţi, chirciți la pământ, unul cu o săgeată 
înfiptă în piept. Trei shanka morţi, dar nici urmă de vreunul viu. 
Avea noroc. Ca întotdeauna, noroc numai cât să supravieţuiască. 
Totuşi, se puteau întoarce în orice clipă. Trebuia să acţioneze 
repede. 

Logen ieși în goană dintre copaci, scotocind peste tot. Cizmele 
erau acolo unde le lăsase. Le înhăţă, și le trase pe picioarele 
înghețate, țopăind, gata să alunece, în graba lui. Mantaua era și ea 


acolo, vârâtă sub buștean, sfâșiată și ponosită în zece ani de vreme 
vitregă și de război, ruptă şi cusută, cu o jumătate de mânecă lipsă. 
Ranițţa îi zăcea pleoștită în tufișul din apropiere, cu lucrurile 
împrăștiate în josul povârnișului. Se ghemui, răsuflând greu, şi le 
aruncă pe toate înapoi înăuntru. O bucată de sfoară, vechea lui pipă 
de lut, câteva fâșii de carne uscată, ac şi aţă, o ploscă ciobită, cu un 
rest de băutură bleotocărind înăuntru. Toate bune. Toate folositoare. 

De o creangă atârna o pătură zdrenţăroasă, udă și pe jumătate 
înnegrită de funingine. Logen o smulse și rânji. Vechiul, mult 
încercatul lui ceaun era dedesubt. Culcat pe-o parte, probabil 
azvârlit de pe foc cu piciorul, în timpul luptei. ÎI apucă strâns cu 
ambele mâini. Îi dădea o senzaţie de siguranță, de lucru cunoscut, 
așa ciobit cum era și înnegrit, după ani de folosinţă îndelungată. 
Avea de mult ceaunul acela. Îl urmase în războaie, în lungul drum 
prin Nord și înapoi. Gătiseră cu toţii în el, împreună, pe drum, 
mâncaseră cu toţii din el. Forley, Ursuzul, Copoiul, toţi. 

Logen își roti din nou privirea peste tabără. Trei shanka morți, 
dar niciunul dintre oamenii lui. Poate că erau încă pe undeva prin 
preajmă. Poate că dacă ar risca, dacă ar încerca să-i caute... 

— Nu. 

Rosti cuvântul încet, cu glas șoptit. Nu era atât de naiv. Fuseseră 
multe capete-turtite. Îngrozitor de multe. Nu știa cât timp zăcuse pe 
malul râului. Chiar dacă vreo doi dintre băieți reușiseră să scape, 
probabil că au fost vânaţi și prinși de shanka în pădure. Acum nu 
mai erau decât niște trupuri neînsuflețite, cu siguranţă, risipite prin 
văi. Tot ce putea face Logen era să caute adăpost în munţi, să 
încerce să-și salveze propria viaţă mizerabilă. Trebuia să fie realist. 
Trebuia, oricât de dureros era. 

- Am rămas doar noi doi, spuse Logen, îndesând ceaunul în raniță 
și aruncându-și-o pe umăr. 

Se îndepărtă, șchiopătând, cât putea de repede. În sus, către râu, 
către munți. 

Doar ei doi. El și ceaunul. 

Erau singurii supraviețuitori. 


Întrebări 


De ce fac asta? se întrebă Inchizitorul Glokta, a mia oară, în timp 
ce înainta șchiopătând de-a lungul coridorului. Pereţii erau tencuiți 
şi văruiţi, deși nu foarte de curând. Locul avea un aer învechit și un 
miros jilav. Nu existau ferestre, căci culoarul se afla adânc sub 
pământ, şi felinarele aruncau umbre alene plutitoare în fiecare 
cotlon. 

De ce-ar vrea cineva să facă asta? Paşii lui Glokta răsunau ritmic 
pe pietrele murdare ale pardoselii. Mai întâi tocănitul încrezător al 
călcâiului drept, apoi bocănitul bastonului, urmat de interminabila 
târşâială a piciorului stâng, cu obișnuitele junghiuri în gleznă, 
genunchi, fese şi spate. Toc, boc, durere. Acesta era ritmul mersului 
său. 

Monotonia slinoasă a coridorului era întreruptă din când în când 
de câte o ușă grea, ferecată şi zăvorâtă cu fier ruginit. Odată, lui 
Glokta i se păru că aude un strigăt înăbuşit de durere în spatele 
uneia dintre ele. Mă întreb ce biet nătărău o fi fiind interogat acolo. De 
ce crime e vinovat sau nevinovat. Ce secrete sunt smulse, ce minciuni 
sunt străpunse, ce trădări scoase la lumină. Însă nu apucă să facă asta 
mult timp. Fu întrerupt de scări. 

Dacă lui Glokta i s-ar fi oferit ocazia să tortureze un om la 
alegere, oricare, cu siguranţă s-ar fi oprit asupra inventatorului 
scărilor. Pe când era tânăr și admirat de toată lumea, înainte de 
nenorocire, nici măcar nu le observase vreodată cu adevărat. Le 
cobora din două în două şi-şi vedea voios de drum. Acum se 
isprăvise. Sunt pretutindeni. Chiar n-ai cum să schimbi etajul fără ele. 
Iar la coborâre e mai rău decât la urcare, ăsta e lucrul de care oamenii 
nu-și dau seama niciodată. Când urci, nu cazi de obicei atât de mult. 

Cunoștea bine șirul acesta de trepte. Șaisprezece la număr, tăiate 
din piatră netedă, puţin uzate către mijloc, ușor umede, ca tot ce se 
afla acolo, jos. Nu exista balustradă, nimic de care să te ţii. 
Șaisprezece dușmani. O adevărată provocare. Îi luase mult timp lui 


Glokta să elaboreze cea mai puţin dureroasă metodă de a cobori 
scările. Mergea într-o parte, ca un crab. Mai întâi bastonul, pe urmă 
piciorul stâng, apoi dreptul, cu o durere mai mare decât cea 
obișnuită atunci când stângul îi prelua greutatea, însoțită de un 
junghi persistent la gât. 

De ce trebuie să mă doară gâtul când cobor scările? Oare gâtul îmi 
preia greutatea? Oare? Însă durerea nu putea fi tăgăduită. 

Glokta se opri cu patru trepte înainte de a ajunge jos. Aproape le 
învinsese. Mâna îi tremura pe mânerul bastonului, piciorul stâng îl 
durea cumplit. Își atinse gingiile cu limba, acolo unde cândva se 
aflaseră dinţii din faţă, inspiră adânc și păși înainte. Glezna îi cedă 
cu o smucitură îngrozitoare și Glokta plonjă în gol, contorsionându- 
se, clătinându-se, cu mintea un cazan de oroare şi disperare. Se 
împiedică de următoarea treaptă ca un om beat, zgâriind cu 
unghiile zidul neted şi lăsând să-i scape un țipăt îngrozit. Idiotule, 
idiot nenorocit! Bastonul bocăni pe podea, piciorul schilod se luă la 
trântă cu pietrele şi Glokta se pomeni jos, prin cine știe ce miracol 
încă în picioare. 

Și iată-l Acel oribil, minunat, prelung moment dintre strivitul 
degetului și senzaţia de durere. Cât de mult mai am până când o să 
apară durerea? Cât de puternică va fi, atunci când va veni? Gâfâind, cu 
gura deschisă, la baza scării, Glokta simţea fiorul așteptării. Iat-o că 
vine... 

Agonia era de nedescris, un spasm mistuitor în susul coastei 
stângi, de la laba piciorului până la maxilar. Își miji ochii 
înlăcrimați, își apăsă mâna dreaptă peste gură, atât de puternic, 
încât încheieturile degetelor îi trosniră. Puţinii dinţi pe care îi mai 
avea scrâșniră când își încleștă fălcile, însă un geamăt subțire, 
întrerupt, tot îi şuieră din gâtlej. Tip sau râd? Cum să-mi dau seama? 
Respira fornăind greoi, pe nas, cu bulbuci țâșnindu-i în palmă, cu 
trupul contorsionat tremurând în efortul de a rămâne în picioare. 

Spasmul trecu. Glokta își mișcă precaut picioarele, unul câte 
unul, testând pagubele. Gamba îi era în flăcări, laba piciorului 
amorțită, gâtul îi pârâia la fiecare mișcare, trimițându-i mici 
înțepături ticăloase de-a lungul şirei spinări. Binișor, în împrejurările 
date. Cu o sforţare, se aplecă și îşi înhăță bastonul între două degete, 


se ridică din nou, își șterse bulbucii și lacrimile cu dosul palmei. 
Foarte palpitant. Mi-a plăcut? Pentru cei mai mulți oameni, scările sunt 
o chestiune banală. Pentru mine, o aventură! Porni șchiopătând de-a 
lungul coridorului, chicotind încetişor în sinea lui. Încă păstra 
umbra unui zâmbet când ajunse în dreptul ușii sale și intră cu pași 
târșâiți. 

O cutie albă, sordidă, cu două uși față în faţă. Tavanul era prea 
scund ca să fie confortabilă, odaia prea puternic luminată de lămpi 
strălucitoare. Dintr-un colț se strecura umezeala și mortarul era 
năpădit de bășici care se scorojeau, pătate de mucegai negru. Cineva 
încercase să șteargă o pată alungită de sânge de pe perete, dar nu se 
străduise nici pe departe îndeajuns. 

Practicianul Frost stătea în celălalt capăt al camerei, cu braţele-i 
vânjoase încrucișate peste pieptu-i vânjos. Îl salută din cap pe 
Glokta, cu toată căldura unei pietre, iar Glokta îi răspunse în același 
fel. Între ei se afla o masă zgâriată, pătată, prinsă în podea și 
flancată de două scaune. Un bărbat gras, gol pușcă, stătea pe unul 
dintre ele, cu mâinile legate strâns la spate şi cu un sac maro de 
canava pe cap. Răsuflarea sa iute, înăbușită, era singurul sunet din 
încăpere. Era frig, aici, jos, însă omul asuda. Așa ar fi și cazul. 

Glokta șchiopătă către celălalt scaun, își sprijini cu grijă bastonul 
de marginea mesei și, încet, precaut, se chinui să se așeze. Își întinse 
gâtul spre stânga și spre dreapta, apoi își lăsă trupul să alunece într- 
o poziţie cât de cât comodă. Dacă lui Glokta i s-ar fi oferit ocazia să 
strângă mâna unui om, oricare, cu siguranță l-ar fi ales pe 
inventatorul scaunelor. Mi-a făcut viața aproape suportabilă. 

Frost ieși în tăcere din colțul său și apucă partea de sus a sacului 
între patru degete cărnoase și palide și degetul mare, alb și 
butucănos. Glokta dădu din cap şi practicianul smulse sacul, 
lăsându-l pe Salem Rews clipind în lumina violentă. 

O față mică, urâtă, ticăloasă, de porc. Porc urât și ticălos ce ești, 
Rews. Porc dezgustător. Eşti gata să mărturisești chiar acum, pun 
rămășag, gata să vorbeşti și iar să vorbeşti, fără întrerupere, până când 
ne apucă sila pe toţi. Avea o vânătaie mare și întunecată pe obraz și o 
alta pe maxilar, deasupra bărbiei duble. Când ochii înlăcrimaţi i se 
obișnuiră cu lumina, omul îl recunoscu pe Glokta, aflat în faţa lui, și 


chipul i se umplu dintr-odată de speranță. O speranță vană și tristă. 

- Glokta, trebuie să mă ajuţi, scânci el, aplecându-se atât cât îi 
permiteau legăturile şi bolborosindu-și vorbele într-o disperată, 
mormăită învălmășeală. Sunt acuzat pe nedrept, știi asta. Sunt 
nevinovat! Ai venit să mă ajuţi, nu-i așa? Tu ești prietenul meu! Ai 
influenţă aici. Suntem prieteni, prieteni! Ai putea spune ceva în 
sprijinul meu! Sunt un om nevinovat, acuzat pe nedrept! Sunt... 

Glokta ridică mâna, cerând liniște. Se uită o clipă la chipul 
cunoscut al lui Rews, de parcă nu l-ar mai fi văzut până atunci. Apoi 
se întoarse către Frost: 

— Ar trebui să-l cunosc pe omul acesta? 

Albinosul nu răspunse. Partea de jos a feței îi era ascunsă de 
masca lui de practician, iar jumătatea de sus nu trăda nimic. Se uita 
țintă, fără să clipească, la prizonierul din scaun, cu ochii săi roz, 
morți ca ai unui cadavru. Nu clipise de când intrase Glokta în 
încăpere. Cum poate face asta? 

- Sunt eu, Rews! șuieră grăsanul, cu glasul ridicându-se treptat 
către panică. Salem Rews, mă cunoşti, Glokta! Am fost cu tine în 
război, înainte de... ştii tu... suntem prieteni! Noi... 

Glokta ridică mâna din nou şi se lăsă pe spate, lovindu-și cu 
unghia unul dintre puţinii dinți pe care-i mai avea, ca și cum ar fi 
fost cufundat în gânduri. 

- Rews. Numele îmi sună cunoscut. Un negustor, un membru al 
Ghildei Pânzarilor. Un om bogat, de bună seamă. Acum îmi 
amintesc... Glokta se aplecă, făcând o pauză, pentru efect. A fost un 
trădător! A fost luat de Inchiziţie, proprietăţile i-au fost confiscate. 
Vezi tu, a conspirat să se sustragă de la plata dărilor către rege. 
Gura lui Rews atârna deschisă. Dările regelui! ţipă Glokta, lovind cu 
palma în masă. Grăsanul se holba la el, cu ochii măriți, trecându-și 
limba peste un dinte. Dreapta sus, al doilea din spate. Dar unde ne 
sunt manierele? întrebă Glokta, fără să se refere la cineva anume. 
Poate că noi ne-am cunoscut cândva sau nu, dar nu cred că ţie și 
asistentului meu vi s-au făcut prezentările cuvenite. Practiciene 
Frost, salută-l pe acest grăsan. 

Fu o lovitură cu palma, dar suficient de puternică să-l arunce pe 
Rews din scaun. Acesta trosni, dar rămase locului. Cum se poate una 


ca asta? Să-l dobori la pământ, dar să lași scaunul în picioare? Rews se 
răşchiră horcăind pe jos, cu fața lipită de dale. 

— Îmi amintește de o balenă pe uscat, remarcă Glokta absent. 

Albinosul îl înhăță pe Rews de sub braţ și îl trase în sus, 
azvârlindu-l înapoi în scaun. Sângele îi șiroia dintr-o tăietură la 
obraz, dar ochii săi de porc erau tăioși acum. Loviturile îi fac pe cei 
mai mulți oameni să se înmoaie, dar pe unii îi oțelesc. Nu l-aș fi crezut 
niciodată pe acesta un om dur, dar viaţa e plină de surprize. 

Rews scuipă sânge pe tăblia mesei. 

— Ai mers prea departe de data asta, Glokta, o, da! Pânzarii sunt o 
ghildă onorabilă, avem influență! Nu vor tolera așa ceva! Sunt un 
om cunoscut! Chiar în clipa asta, soția mea trebuie că trimite o 
petiție regelui, să-mi acorde o audienţă! 

- A, soţia ta! Glokta zâmbi trist. Soţia ta e o femeie foarte 
frumoasă. Tânără şi frumoasă. Mă tem că, poate, prea tânără pentru 
tine. Mă tem că a profitat de ocazie ca să scape de tine. Mă tem că 
ne-a adus registrele tale. Toate registrele. Rews păli. Ne-am uitat 
prin acele registre. Glokta făcu semn către un morman imaginar de 
hârtii spre stânga. Ne-am uitat și prin registrele din vistierie — făcu 
semn către un alt teanc spre dreapta. Imaginează-ţi ce surpriză am 
avut când n-am reușit să potrivim cifrele. Şi au mai fost și vizitele 
nocturne ale angajaţilor tăi la depozitele din cartierul vechi, micile 
corăbii neînregistrate, plăţile către oficiali, documentele falsificate. 
Mai trebuie să continui? întrebă Glokta, clătinând din cap, cu 
profundă dezaprobare. 

Grăsanul înghiți în sec și își linse buzele. 

În faţa prizonierului erau aşezate un condei, cerneală și hârtiile 
confesiunii, acoperite minuţios cu scrisul frumos și îngrijit al lui 
Frost, așteptând doar semnătura. Am să-l prind, chiar aici și acum. 

- Mărturiseşte, Rews, șopti încetișor Glokta şi pune capăt fără 
dureri acestei afaceri regretabile. Mărturiseşte și numește-ți 
complicii. Ştim deja cine sunt. Ne va fi tuturor mai ușor. Nu vreau 
să te rănesc, crede-mă, nu-mi va face nicio plăcere. Nimic nu-mi va 
face. Mărturisește. Mărturisește şi vei fi cruțat. Exilul în Englia nu e 
atât de rău cum ar vrea unii să te facă să crezi. Mai există și acolo 
plăceri ale vieţii și satisfacția unei zile de muncă cinstită, în slujba 


regelui tău. Mărturisește! Rews se uita țintă în podea, lingându-și 
dintele. Glokta se lăsă pe spate și oftă: Sau nu, zise el, și atunci pot 
să-mi aduc instrumentele. Frost făcu un pas înainte, umbra lui 
masivă căzând peste fața grăsanului. Cadavru găsit plutind lângă 
docuri, şopti Glokta, umflat de apa mării şi mutilat oribil... 
imposibil... imposibil de recunoscut. E gata să vorbească. E gras și 
copt și gata să explodeze. Oare rănile au fost induse înainte sau după 
moarte? întrebă el, plin de vervă, tavanul. Oare decedatul a fost 
bărbat sau femeie? Glokta ridică din umeri. Cine poate spune? 

Se auzi o bătaie puternică în ușă. Faţa lui Rews se înălță brusc, 
plină din nou de speranţă. Nu acum, fir-ar să fie! Frost se duse la ușă 
și o întredeschise puţin. Avu loc un schimb de replici. Ușa se 
închise. Frost se aplecă, șoptindu-i lui Glokta la ureche: 

- Ete Teverar, veni bolboroseala peltică, din care Glokta înţelese 
că la ușă era Severard. 

Deja? Glokta zâmbi și clătină din cap, ca și cum ar fi fost o veste 
bună. Faţa lui Rews se pleoşti puţin. Cum se poate ca unui om care s-a 
îndeletnicit cu tăinuirea să-i fie imposibil să-și ascundă emotiile în 
încăperea asta? Dar Glokta ştia cum: E greu să-ți păstrezi calmul când 
ești speriat, neajutorat, singur, la mila unor oameni fără pic de milă. 
Cine să știe asta mai bine decât mine? Oftă şi, pe tonul cel mai plictisit 
de lume, întrebă: 

— Vrei să mărturisești? 

— Nu! 

Sfidarea revenise în ochii de porc ai prizonierului. Îi susţinu 
privirea, tăcut şi atent, sugându-și dintele. Surprinzător. De-a dreptul 
surprinzător. Și ăsta e abia începutul. 

- Te sâcâie dintele ăla, Rews? Nimic legat de dinţi nu-i era străin 
lui Glokta. Propria lui gură fusese lucrată de cei mai buni. Sau cei 
mai răi, depinde cum priveşti lucrurile. Se pare că trebuie să te las 
acum, dar, cât voi fi plecat, am să mă gândesc la dintele ăla. Am să 
chibzuiesc foarte bine ce-i de făcut cu el. Glokta îşi apucă bastonul: 
Vreau să te gândești la mine cu gândul la dintele tău. Și mai vreau 
să te gândești foarte bine să semnezi mărturisirea. Glokta se ridică 
în picioare cu greu, scuturându-şi piciorul dureros. Dar cred că s-ar 
putea să reacţionezi bine la o mamă de bătaie, așa că am să te las în 


compania Practicianului Frost, preţ de o jumătate de oră. Gura lui 
Rews deveni un cerc tăcut de uimire. Albinosul ridică scaunul cu 
grăsan cu tot și îl răsuci încet. Este, fără doar și poate, cel mai bun 
la treburile de felul acesta. Frost scoase la iveală o pereche de 
mănuși roase din piele și începu să și le tragă tacticos pe mâinile 
albe, mari, deget după deget. Ţi-a plăcut întotdeauna să ai ce-i mai 
bun din orice, nu-i așa, Rews? Glokta se îndreptă către ușă. 

— Aşteaptă, Glokta! strigă Rews peste umăr, cu glas tânguitor. 
Aşteaptă...! 

Practicianul Frost puse o mână înmănușată peste gura grăsanului 
și își ridică un deget la mască: 

- Thhhhhhhh, făcu el. 

Ușa se închise cu un clic. 

Severard se sprijinea de peretele coridorului, cu un picior proptit 
pe tencuiala din spatele lui, fluierând distonant sub mască și 
trecându-și o mână prin păru-i lung, răsfirat. Când Glokta ieși pe 
ușă, Severard îşi îndreptă spatele și făcu o scurtă plecăciune şi, 
judecând după ochi, era limpede că zâmbea. El zâmbește mereu. 

— Superiorul Kalyne vrea să vă vadă, spuse el cu accentul său 
grosolan, trivial, și cred că nu l-am văzut niciodată mai furios. 

- Severard, bietul de tine, trebuie că ești îngrozit. Ai lada? 

- Da. 

— Și ai luat din ea ceva pentru Frost? 

- Da. 

— Şi ceva și pentru soţia ta, sper. 

— O, da răspunse Severard, cu ochii zâmbind mai mult ca oricând. 
Soţia mea va fi răsfăţată. Dacă o să-mi iau vreodată una. 

— Bun. Mă grăbesc să răspund chemării Superiorului. După ce 
stau cinci minute cu el, intră cu lada. 

- Să năvălesc pur și simplu în birou? 

— Năvălește și înjunghie-l, din partea mea. 

- Treaba e ca și făcută, Inchizitorule. 

Glokta clătină din cap, se întoarse, după care se răsuci înapoi. 

— Să nu-l înjunghii de-adevărat, Severard, bine? 

Practicianul zâmbi cu ochii și vâri în teacă respingătorul cuţit. 
Glokta își ridică privirea în tavan, apoi se îndepărtă șchiopătând, cu 


bastonul bocănind pe dale, cu piciorul zvâcnind. Toc, boc, durere. 
Acesta era ritmul mersului său. 


Biroul Superiorului era o încăpere spațioasă şi somptuos mobilată 
din partea de sus a Casei Întrebărilor, o încăpere în care totul era 
prea mare și prea extravagant. O fereastră imensă, cu vitralii, 
domina un perete placat cu lemn, oferind o vedere peste grădinile 
îngrijite, din curtea de dedesubt. Un birou la fel de imens și bogat 
ornamentat se afla în mijlocul covorului viu colorat, adus din vreun 
loc cald și exotic. Capul unui animal fioros, din vreo regiune rece și 
exotică, era instalat deasupra impunătorului șemineu de piatră, în 
care mocnea un foc minuscul, meschin, gata să se stingă. 

Persoana Superiorului Kalyne făcea ca biroul să pară mic și 
mohorât. Imens, rumen la față, bine trecut de cincizeci de ani, 
compensase peste măsură părul rărit printr-o pereche de 
impresionanţi perciuni albi. Era considerat o prezență înfricoșătoare 
chiar și în interiorul Inchiziției, însă pe Glokta nu-l mai speria nimic, 
și amândoi știau asta. 

În spatele mesei de scris se afla un scaun mare și luxos, dar 
Superiorul se plimba de colo-colo, țipând și dând din mâini. Glokta 
era așezat pe ceva care, deși scump, fără îndoială, fusese evident 
conceput pentru a-l face pe ocupantul său să se simtă cât mai 
incomod posibil. Dar nu mă deranjează prea mult. Incomod mi-e tot 
timpul. 

Se amuza imaginându-și capul lui Kalyne instalat deasupra 
şemineului în locul celui al fiorosului animal, în timp ce Superiorul 
tuna şi fulgera. Seamănă cu șemineul lui ca două picături de apă, 
marele nătărău. Arată impresionant, dar în interior nu găsești mare 
lucru. Mă întreb cum ar reacţiona la un interogatoriu. Aș începe cu acei 
perciuni ridicoli. Însă faţa lui Glokta era o mască de atenţie și respect. 

— Ei, bine, Glokta, ai întrecut măsura de data asta, schilod nebun! 
Când vor afla, pânzarii te vor jupui! 

— Am încercat jupuitul. Gâdilă. La naiba, ține-ți gura și zâmbește. 
Dar unde e tolomacul ăla de Severard? Am să pun să-i ia pielea de pe el 
când ies de-aici. 

- O, da, bună, foarte bună, Glokta, mă prăpădesc de râs. Și 


sustragerea de la dările regelui? Superiorul cobori spre el o privire 
fioroasă, cu perciunii zburlindu-se. Dările regelui! răcni el, 
împroșcându-l pe Glokta cu salivă. Toţi fac asta! Pânzarii, negustorii 
de mirodenii, toți! Orice nătărău blestemat care are o corabie! 

- Dar a fost atât de fățiș, Superior Kalyne. A fost o insultă la 
adresa noastră. Am simţit că trebuie să... 

— Ai simţit? Kalyne era roșu la față și tremura de furie. Ţi s-a spus 
explicit să te ţii departe de pânzari, departe de negustorii de 
mirodenii, departe de toate ghildele mari! Superiorul măsura 
camera în lung și-n lat, cu și mai mare viteză. Ai să-ți uzezi covorul în 
ritmul ăsta. Marile ghilde vor trebui să-ți cumpere altul nou. Ai simţit, 
da? Ei, bine, va trebui să meargă înapoi! Va trebui să-l eliberăm, iar 
tu va trebui să simţi cum e să-ți ceri scuze în genunchi. E o 
dezonoare cumplită. M-ai făcut să cad în ridicol. Unde se află acum? 

- L-am lăsat cu Practicianul Frost. 

- Cu animalul ăla gângav? Superiorul, disperat, începu să-și 
smulgă părul din cap. Ei, bine, asta este, nu-i așa? Acum va fi o 
ruină. Nu-l mai putem trimite înapoi într-un asemenea hal! Eşti 
terminat, Glokta! Terminat! Mă duc direct la Arhilector! Direct la 
Arhilector! 

Uşa imensă fu dată în lături cu piciorul și Severard intră agale, 
ducând un cufăr de lemn. La tanc. Superiorul se holbă, fără grai, cu 
gura căscată de furie, cum Severard îl aruncă pe birou, cu o 
bufnitură și un zornăit. 

- Ce naiba înseamnă... Severard deschise capacul și Kalyne văzu 
banii. 

Toţi banii aceia încântători. Se opri în mijlocul peroraţiei, cu gura 
înțepenită în timp ce articula următorul sunet. Păru surprins, apoi 
nedumerit, pe urmă prudent. Îşi strânse buzele şi se așeză încet. 

- Mulţumesc, Practician Severard, spuse Glokta. Te poţi retrage. 
Superiorul îşi mângâie gânditor perciunii, în timp ce Severard ieși 
cu pași mari, iar fața îi reveni treptat la obișnuita nuanţă de roz. 
Confiscați de la Rews. Acum proprietatea Coroanei, desigur. M-am 
gândit că trebuie să vi-i dau, fiind superiorul meu direct, ca să-i 
puteţi preda la vistierie. Sau ca să-ți cumperi un birou mai mare, 
lipitoare ce ești. Glokta se aplecă, punându-și mâinile pe genunchi. 


Aţi putea declara, poate, că Rews a mers prea departe, că a fost 
nevoie să i se pună întrebări, că trebuia dat un exemplu. Nu putem 
fi văzuţi stând cu mâinile în sân, în definitiv. Am să bag în sperieţi 
marile ghilde, ca să stea la locul lor. Am să le bag în sperieți și poti să 
storci mai multe de la ei. Sau aţi putea să le spuneţi oricând că sunt 
un schilod nebun și să mă învinuiți pe mine pentru cele întâmplate. 

Superiorului începea acum să-i placă, Glokta îşi dădea seama. 
Încerca să n-o arate, dar perciunii îi tremurau la vederea bănetului. 

— Bine, Glokta. Bine. Foarte bine. Întinse mâna şi închise cu grijă 
capacul cufărului. Dar dacă-ți mai trece prin cap să mai faci 
vreodată așa ceva... vorbeşte mai întâi cu mine, fii bun. Nu-mi plac 
surprizele. 

Glokta se forță să se ridice în picioare şi se îndreptă șontâc spre 
ușă. 

- O, şi încă ceva. Glokta se întoarse anevoie. Kalyne îl privea 
sever pe sub sprâncenele-i mari, fabuloase. Când merg să mă 
întâlnesc cu pânzarii, trebuie să iau cu mine mărturisirea lui Rews. 

Glokta zâmbi larg, dezvăluind prăpastia din locul dinţilor săi din 
față. 

— Asta n-ar trebui să fie o problemă, Superior Kalyne. 


Kalyne avusese dreptate. Rews n-ar fi avut cum să se întoarcă în 
starea în care era. Avea buzele sparte şi pline de sânge, coastele 
pline de vânătăi care se înnegreau, capul căzut într-o parte, fața 
tumefiată, aproape de nerecunoscut. Pe scurt, arată ca un om gata să 
mărturisească. 

- Nu-mi închipui că ţi-a plăcut ultima jumătate de oră, Rews. Nu- 
mi închipui că ţi-a plăcut deloc. Poate că a fost cea mai rea jumătate 
de oră din viaţa ta, dar n-aş putea spune asta cu certitudine. Dar mă 
gândesc la ce avem aici pentru tine, iar tristul adevăr e că... asta e 
cam tot ce e mai bun. Așa e în înalta societate. Glokta se aplecă, 
apropiindu-și fața la doar câţiva centimetri de terciul însângerat al 
nasului lui Rews. Practicianul Frost e o copiliță pe lângă mine, șopti 
el. E un pisoi. După ce încep eu cu tine, Rews, ai să te gândești la 
asta cu nostalgie. Ai să mă implori să-ți acord o jumătate de oră cu 
practicianul. Pricepi? Rews nu scotea niciun sunet, în afară de aerul 


ce-i şuiera prin nasul spart. Arată-i instrumentele, şopti Glokta. 

Frost se apropie şi, cu un gest teatral, deschise o cutie lustruită. 
Era o adevărată operă de artă. Când capacul fu dat la o parte, 
numeroasele tăvi din interior se ridicară și se deschiseră ca un 
evantai, etalând uneltele lui Glokta în toată înspăimântătoarea lor 
măreție. Erau acolo lame de toate formele și dimensiunile, ace 
curbate și drepte, sticle cu ulei și acid, cuie și șurubelnițe, clame și 
clești, ferăstraie, ciocane, dălți. Metalul, lemnul și sticla sclipeau în 
lumina strălucitoare a lămpii, toate lustruite ca oglinda și ascuţite 
ucigător. 

O umflătură mare, purpurie, închisese complet ochiul stâng al lui 
Rews, dar celălalt săgetă instrumentele cu privirea: îngrozit, 
fascinat. Funcţiile unora dintre ele erau oribil de evidente, funcţiile 
altora, oribil de obscure. Care îl sperie mai mult? 

- Vorbeam despre dintele tău, pare-mi-se, murmură Glokta. 
Ochiul lui Rews se ridică brusc, uitându-se la el. Sau ai vrea să 
mărturiseşti? Al meu e, iată-l cum cedează. Mărturisește, mărturisește, 
mărturisește, mărturisește... 

Se auzi o bătaie puternică în ușă. Fir-ar să fie, iarăși! Frost 
întredeschise puţin ușa și urmă un schimb de replici șoptite. Rews 
își linse buza umflată. Ușa se închise, albinosul se aplecă, să-i 
şoptească lui Glokta la ureche. 

— Fte Ahi'ectolu. Glokta îngheță. Banii n-au fost de ajuns. În timp ce 
mă târșâiam înapoi din biroul lui Kalyne, ticălosul bătrân mă raporta 
Arhilectorului. Oare sunt terminat? Simţi un fior vinovat la gândul 
acesta. Fi, bine, am să mă ocup mai întâi de porcul ăsta gras. 

— Spune-i lui Severard că vin imediat. 

Glokta se întoarse să-i vorbească prizonierului său, dar Frost îi 
așeză o mână mare și albă pe umăr. 

- Ăă. Ahi'ectolu. Frost făcu semn către ușă: Fte aiși. Ah. 

Aici? Glokta își simțea pleoapa zvâcnind. De ce? Se ridică, 
sprijinindu-se de marginile mesei. Oare mâine voi fi găsit în canal? 
Mort și umflat, imposibil... imposibil de recunoscut? Singura emoție pe 
care o simţea în fața acestei idei era o undă de vagă ușurare. Gata cu 
scările. 

Arhilectorul Inchiziției Maiestăţii Sale stătea pe coridor. Pereţii 


murdari păreau aproape maro în spatele lui, atât de strălucitoare și 
nepătate îi erau lunga mantie albă, mănușile albe, claia de păr alb. 
Era trecut de șaizeci de ani, dar nu trăda nimic din slăbiciunea 
vârstei. Fiecare părticică din făptura-i înaltă, delicată, proaspăt 
bărbierită, era impecabil înfățișată. Arată ca un om care n-a fost nici 
măcar o singură dată în viață surprins de nimic. 

Se mai întâlniseră o dată, cu șase ani în urmă, când Glokta intrase 
în Inchiziţie, și nu părea să se fi schimbat defel de atunci. 
Arhilectorul Sult. Unul dintre cei mai puternici oameni din Uniune. 
Unul dintre cei mai puternici oameni din lume, la drept vorbind. În 
spatele lui, aproape ca niște umbre supradimensionate, se înălțau 
doi practicieni enormi, tăcuţi, cu măști negre. 

Arhilectorul schiță un zâmbet firav când îl văzu pe Glokta ieșind 
pe ușă, cu pasu-i târșâit. Spunea multe acel zâmbet. Ușor dispreţ, 
ușoară milă, o foarte vagă nuanţă amenințătoare. Orice, în afară de 
amuzament. 

- Inchizitor Glokta, spuse el, întinzând o mână înmănușată în alb, 
cu palma în jos. Pe deget îi sclipea un inel cu o imensă piatră violet. 

- Slujesc și mă supun, Eminenţa Voastră! 

Glokta nu-și putu stăpâni o grimasă când se aplecă încet, să 
atingă inelul cu buzele. O manevră dificilă și dureroasă, care păru să 
dureze o veşnicie. Când, în cele din urmă, reveni în poziţie verticală, 
Sult îl cerceta calm, cu ochii săi albaștri și reci. O privire care sugera 
că îl înţelegea deja perfect pe Glokta și nu era impresionat. 

— Vino cu mine. 

Arhilectorul se întoarse și se îndepărtă pe coridor. Glokta porni 
şchiopătând după el, cu tăcuţii practicieni mărșăluind imediat în 
spatele lui. Sult păşea cu o siguranță dezinvoltă, placidă, cu 
pulpanele hainei fluturând grațios în urma lui. Ticălosul. În curând, 
ajunseră în dreptul unei uși, foarte asemănătoare cu cea a lui 
Glokta. Arhilectorul o descuie și pătrunse înăuntru, iar practicienii 
își ocupară poziţiile de-o parte şi de alta, cu brațele încrucișate. O 
întrevedere privată, așadar. Una din care, poate, nu voi ieși niciodată. 
Glokta păși peste prag. 

O cutie sordidă, cu tencuială albă, prea puternic luminată şi cu 
tavanul prea scund ca să fie confortabilă. Avea o crăpătură mare, în 


loc de pata umedă, dar altminteri era aidoma propriei sale odăi. 
Avea masa zgâriată, scaunele ieftine, avea chiar şi o pată de sânge 
prost curățată. Mă întreb dacă nu cumva sunt vopsite, pentru impresie. 
Unul dintre practicieni trânti dintr-odată ușa, cu un bubuit. Glokta 
ar fi trebuit să tresară, însă el nu putea fi tulburat. 

Arhilectorul Sult se lăsă grațios într-unul dintre scaune şi trase 
înspre el, peste masă, un teanc de hârtii îngălbenite. Făcu semn 
către celălalt scaun, cel care era folosit pentru prizonier. Lui Glokta 
nu-i scăpară subînțelesurile. 

- Prefer să stau în picioare, Eminenţa Voastră. 

Sult îi zâmbi. Avea dinţi frumoşi, ascuţiţi, toți de un alb 
strălucitor. 

- Nu, nu preferi. 

Aici m-a prins. Glokta se lăsă dizgraţios în scaunul prizonierului, 
în timp ce Arhilectorul întoarse prima filă a teancului său de 
documente, se încruntă şi clătină ușor din cap, de parcă ar fi fost 
îngrozitor de dezamăgit de ceea ce vedea. Detaliile ilustrei mele 
cariere, poate? 

— Am primit, nu de mult, o vizită din partea Superiorului Kalyne. 
Era extrem de supărat. Ochii albaștri, tăioși, ai lui Sult se ridicară de 
pe hârtii. Supărat pe tine, Glokta. A vociferat destul de tare pe tema 
asta. Mi-a spus că eşti un pericol incontrolabil, că acţionezi fără să 
analizezi consecințele, că ești un infirm nebun. A cerut să fii 
înlăturat din departamentul lui. Arhilectorul zâmbi. Un zâmbet rece, 
maliţios, de felul celor pe care le folosea Glokta cu prizonierii. Dar 
mai plin de dinţi. Cred că voia să spună să fii înlăturat... cu totul. Se 
priviră fix peste masă. 

Acum trebuie să cersesc îndurare? Acum trebuie să mă târăsc și să-ți 
sărut picioarele? Ei, bine, n-am de gând să cerșesc și sunt mult prea 
teapăn ca să mă târăsc. Practicienii tăi vor trebui să mă omoare așezat 
pe scaun. Să-mi taie gâtul. Să-mi strivească țeasta. Orice. Atât timp cât 
își duc treaba la bun sfârșit. 

Dar Sult nu se grăbea. Mâinile înmănușate în alb se mișcau cu 
dibăcie, cu precizie, paginile foșneau şi pârâiau. 

— Avem puţini oameni ca tine în Inchiziţie, Glokta. Nobil, dintr-o 
familie excelentă. Săbier campion, ofițer strălucit de cavalerie. Un 


om care cândva s-a pregătit pentru cea mai înaltă carieră. 

Sult îl cercetă de sus și până jos, de parcă nu-i venea a crede. 

- Asta a fost înainte de război, Eminenţă. 

- Evident. Capturarea ta ne-a adus multă spaimă şi puţină 
speranţă că te vei întoarce viu. Pe măsură ce războiul se scurgea 
încet și lunile treceau, speranţa s-a împuţinat, până a pierit cu totul, 
însă, când s-a semnat tratatul, te numărai printre prizonierii 
înapoiaţi Uniunii. Îl privi pe Glokta cu ochii mijiți. Ai vorbit? 

Glokta nu se putu stăpâni și izbucni într-un râs strident. Răsuna 
ciudat în camera rece. Nu era un sunet pe care-l puteai auzi prea des 
aici, jos. 

- Dacă am vorbit? Am vorbit până mi s-a uscat gâtlejul. Le-am 
spus tot ce mi-a putut trece prin cap. Am tipat fiecare secret pe care 
l-am auzit vreodată. Am bolborosit ca un nebun. Când n-am mai 
avut ce să le spun, am inventat lucruri. Am făcut pe mine și am ţipat 
ca o copiliță. Toată lumea face asta. 

- Dar nu toată lumea supraviețuiește. Doi ani în temnițele 
împăratului. Nimeni altul n-a rezistat atât de mult. Doctorii erau 
siguri că nu te vei mai ridica niciodată din pat, însă un an mai târziu 
ţi-ai depus cererea de intrare în Inchiziţie! Știm asta amândoi. Am 
fost amândoi acolo. Ce vrei de la mine și de ce nu isprăvești odată? 
Presupun că unora le place pur și simplu să-și asculte glasul. Mi s-a spus 
că ești schilodit, că ești distrus, că nu vei putea fi niciodată vindecat, 
că nu vei putea fi niciodată demn de încredere. Dar am fost înclinat 
să-ți dau o șansă. Un nătărău oarecare câștigă Turnirul în fiecare an, 
iar războaiele nasc mulți soldați promițători, însă performanţa ta de 
a supravieţui acelor doi ani era unică. Așadar, ai fost trimis în Nord 
și ți s-a încredințat una dintre minele noastre de acolo. Ce-ai înțeles 
din Englia? 

O latrină jegoasă de violență și corupţie. O închisoare unde i-am făcut 
sclavi pe cei nevinovaţi și pe cei vinovaţi deopotrivă, în numele libertăţii. 
O văgăună împuţită, unde îi trimitem pe cei pe care îi urâm și pe cei de 
care ne e rușine, să moară de foame, de boli și muncă istovitoare. 

— Era rece, răspunse Glokta. 

- Şi tu la fel. Ţi-ai făcut puţini prieteni în Englia. Extrem de 
puţini în rândul Inchiziției și niciunul printre exilați! Arhilectorul 


smulse dintre hârtii o scrisoare ferfeniţită și aruncă peste ea un ochi 
critic. Superiorul Goyle mi-a spus că ești un pește rece, că nu ai 
deloc sânge în tine. Credea că nu-i poţi folosi la nimic. Goyle. 
Ticălosul. Măcelarul ăla. Prefer să n-am sânge decât să n-am creier. Dar 
după trei ani, producţia a crescut. S-a dublat, de fapt. Așadar, ai fost 
adus înapoi la Adua, să lucrezi în subordinea Superiorului Kalyne. 
Am crezut că astfel vei învăţa disciplina, dar se pare că m-am 
înșelat. Insiști să faci lucrurile cum vrei tu. Arhilectorul ridică spre 
el o privire încruntată. Sincer să fiu, cred că Superiorul Kalyne se 
teme de tine. Cred că toţi se tem. Nu le place aroganta ta, nu le plac 
metodele tale, nu le place... intuiţia deosebită pe care o dovedești în 
munca ta. 

- Și Eminenţa Voastră ce crede? 

— Sincer? Nu sunt sigur că-mi plac prea mult nici mie metodele 
tale şi mă îndoiesc că aroganţa ta e pe deplin meritată. Dar îmi plac 
rezultatele tale. Îmi plac foarte mult rezultatele tale. Închise brusc 
mănunchiul de hârtii și își așeză o mână deasupra, aplecându-se 
peste masă, către Glokta. Așa cum m-aș putea apleca eu către 
prizonierii mei, când le cer să mărturisească. Am o sarcină pentru tine. 
O sarcină care îți va pune în valoare talentele mai bine decât 
vânătoarea de contrabandiști mărunți. O sarcină care ţi-ar putea 
permite să te redresezi în ochii Inchiziției. Arhilectorul tăcu, preţ de 
un lung moment. Vreau să-l arestezi pe Sepp dan Teufel. 

Glokta se încruntă. Teufel? 

- Administratorul Monetăriei, Eminenţa Voastră? 

— Chiar el. 

Administratorul Monetăriei Regale. Un om important, dintr-o familie 
importantă. Un pește foarte mare, să fie prins în balta mea mică. Un 
pește cu prieteni puternici. Ar putea fi periculos să arestezi un asemenea 
om. Ar putea fi fatal. 

— Pot să întreb de ce? 

- Nu poți. Lasă-mă pe mine să mă frământ cu de ce-urile. Tu 
concentrează-te să obţii o mărturisire. 

— Ce să mărturisească, Eminenţă? 

- Păi, corupție și înaltă trădare! Se pare că amicul nostru, 
Administratorul Monetăriei, a fost extrem de indiscret în anumite 


afaceri personale. Se pare că obișnuia să ia mită, conspirând cu 
Ghilda Pânzarilor să-l înșele pe rege. Astfel că ar fi foarte folositor 
dacă un pânzar de rang înalt l-ar pomeni, într-o combinaţie 
nefericită. 

Nu poate fi o coincidență că am un pânzar de rang înalt în camera 
mea de interogatoriu, chiar în clipa asta. Glokta ridică din umeri. 

— Odată ce oamenii încep să vorbească, e surprinzător ce nume 
pot ieși la iveală. 

- Bun. Arhilectorul își flutură mâna. Poţi pleca, Inchizitorule. Voi 
veni după mărturisirea lui Teufel mâine pe vremea asta. Ai face bine 
s-o ai. 

Glokta respira încet, făcând cu trudă cale întoarsă de-a lungul 
coridorului. 

Inspiră, expiră. Calm. Nu se așteptase să iasă viu din camera 
aceea. Iar acum mă pomenesc mișcându-mă în cercuri influente. O 
sarcină personală, pentru Arhilector, să smulg o confesiune de înaltă 
trădare de la unul dintre cei mai de încredere oficiali ai Uniunii. Cele 
mai influente cercuri, dar pentru câtă vreme? Datorită rezultatelor mele? 
Sau fiindcă nu mi se va simţi lipsa? 

— Îmi cer scuze pentru toate întreruperile de astăzi, sincer. E ca la 
bordel aici, cu așa un du-te-vino. Rews își strâmbă într-un zâmbet 
trist buzele crăpate și umflate. Să zâmbească într-un asemenea 
moment, zău, omul ăsta e o minune. Dar toate lucrurile trebuie să se 
sfârșească. Haide să fim cinstiți, Rews. Nimeni nu vine să te ajute. 
Nici astăzi, nici mâine, nici altă dată. Vei mărturisi. Singurul lucru 
pe care-l poţi alege este când și starea în care te vei afla atunci când 
ai s-o faci. Chiar n-ai nimic de câștigat amânând. Doar durere. Avem 
cu prisosinţă pentru tine. 

Expresia de pe faţa însângerată a lui Rews era greu de deslușit, 
dar umerii i se lăsară. Cu o mână tremurătoare, înmuie condeiul în 
cerneală și îşi scrise numele, ușor înclinat, în partea de jos a paginii 
mărturisirii. Am câștigat din nou. Mă doare piciorul mai puţin? Mi-am 
recăpătat dinţii? Mi-a folosit la ceva să-l distrug pe omul acesta pe care 
l-am considerat cândva prieten? Atunci de ce fac asta? Scârțâitul 
peniței pe hârtie fu singurul răspuns. 

— Excelent, spuse Glokta. Practicianul Frost întoarse documentul 


spre el. Iar asta e lista complicilor tăi? Își lăsă ochii să treacă agale 
peste nume. O mână de pânzari tineri, trei căpitani de corabie, un ofițer 
din garda orașului, doi ofițeri vamali fără importanță. O rețetă într- 
adevăr searbădă. Hai să vedem dacă putem s-o condimentăm nitel. 
Glokta întoarse hârtia și o împinse înapoi peste masă. Adaugă 
numele lui Sepp dan Teufel pe listă, Rews. 

Grăsanul părea nedumerit. 

— Administratorul Monetăriei? bâigui el, printre buzele-i groase. 

— Chiar el. 

— Dar nu l-am întâlnit niciodată. 

- Şi? pufni Glokta. Fă cum ţi-am spus. Rews se opri, cu gura uşor 
întredeschisă. Scrie, porc grăsan. 

Practicianul Frost îşi pocni degetele. 

Rews îşi linse buzele. 

- Sepp... dan... Teufel, murmură el pentru sine, în timp ce scria. 

— Excelent. Glokta închise cu grijă capacul oribilelor, minunatelor 
sale instrumente. Mă bucur, de dragul amândurora, că nu vom mai 
avea nevoie azi de astea. 

Frost închise cătușele, cu un pocnet, pe încheieturile 
prizonierului, îl trase în picioare și apoi începu să-l împingă spre ușa 
din spatele camerei. 

— Ce mai urmează? ţipă Rews peste umăr. 

- Englia, Rews, Englia. Nu uita să-ţi iei cu tine ceva călduros. 

Ușa se trânti în spatele lui. Glokta cercetă lista de nume din 
mâinile sale. Sepp dan Teufel era ultimul. Un singur nume. În 
aparență, ca toate celelalte. Teufel. Doar încă un nume. Însă unul atât 
de periculos. 

Severard aștepta afară, pe coridor, zâmbind, ca întotdeauna. 

— Să-l arunc pe grăsan în canal? 

— Nu, Severard. Îmbarcă-l pe următoarea corabie spre Englia. 

- Sunteţi într-o dispoziţie milostivă astăzi. 

Glokta fornăi. 

- Milostenie ar însemna canalul. Porcul nu va rezista nici şase 
săptămâni în Nord. Uită-l. Trebuie să-l arestăm pe Sepp dan Teufel 
în seara asta. 

Severard ridică din sprâncene. 


— Nu cumva Administratorul Monetăriei? 

- Nimeni altul. La ordinele exprese ale Eminenţei Sale 
Arhilectorul. Se pare că lua bani de la pânzari. 

- O, rușine să-i fie! 

- Vom pleca de îndată ce se întunecă. Spune-i lui Frost să fie 
pregătit. 

Practicianul deşirat clătină din cap, legănându-şi părul lung. 
Glokta se întoarse și șontâcăi pe coridor, cu bastonul bocănind pe 
dalele murdare, cu piciorul stâng în flăcări. 

De ce fac asta? se întrebă din nou. 

De ce fac asta? 


O singură cale 


Logen se trezi cu o zvâcnire dureroasă. Stătea incomod, cu capul 
sucit pe ceva tare, cu genunchii ridicați la piept. Miji ochii, într-o 
fantă înceţoșată. Era întuneric, însă, de undeva, venea o sclipire 
palidă. Lumină prin zăpadă. 

Îl străfulgeră panica. Acum ştia unde se află. Îngrămădise niște 
zăpadă la intrarea în mica peşteră, ca să încerce să păstreze căldura 
înăuntru, atâta câtă era. Trebuie că ninsese în timp ce dormea, 
izolându-l înăuntru. Dacă fusese o ninsoare abundentă, afară era 
posibil să fie o grămadă de zăpadă. Troiene mai înalte decât un stat 
de om. Poate că n-avea să mai iasă niciodată de acolo. Poate că 
urcase atâta drum afară din vale, doar ca să moară într-o gaură 
săpată în stâncă, prea strâmtă să-şi poată măcar întinde picioarele. 

Logen se răsuci în locul îngust, cum putu mai bine, înlătură 
zăpada cu mâinile amorţite, luptându-se cu ea, luând-o la trântă, 
săpând prin ea, murmurând înjurături în barbă, cu răsuflarea 
întretăiată. Lumina se revărsă înăuntru dintr-odată, mistuitoare. 
Logen dădu la o parte ultimele urme de zăpadă și se târî afară. 

Cerul era albastru scânteietor, soarele strălucea deasupra. Își 
întoarse fața spre el, închise ochii cuprinși de usturimi și lăsă lumina 
să-l scalde. Simţea aerul în gât, dureros de rece. Tăios de rece. Gura 
îi era uscată ca praful, limba, o bucată de lemn prost cioplită. Adună 
zăpadă și şi-o vâri în gură. Zăpada se topi, el înghiți. Rece de îl 
durea capul. 

De undeva, venea o duhoare de cimitir. Nu doar mirosul acriu și 
umed al propriei transpiraţii, deși era şi acesta destul de rău. Era 
pătura, începând să putrezească. Își înfășurase două bucăţi din ea în 
jurul mâinilor, ca niște mănuși fără degete, legate cu sfoară în jurul 
încheieturilor, o alta în jurul capului, ca o glugă murdară, 
puturoasă. Cizmele erau și ele bine îndesate cu bucăţi din pătură. 
Restul era înfășurat de jur împrejurul trupului său, pe sub haină. 
Mirosea urât, dar îi salvase viaţa noaptea trecută, și asta era o 


afacere bună, după mintea lui Logen. Avea să mai duhnească mult și 
bine până când își va permite să se descotorosească de pătură. 

Se ridică opintindu-se şi privi împrejur. O vale îngustă, cu 
marginile abrupte și înecată în omăt. Era înconjurată de trei piscuri 
mari, mormane de piatră întunecată, cenușie, și de zăpadă albă, cu 
cerul albastru în fundal. Le cunoștea. Vechi prieteni, de fapt. 
Singurii care-i mai rămăseseră. Se afla în Ținuturile Înalte. 
Acoperișul lumii. Era ferit de orice pericol. 

- Ferit! murmură pentru sine, cu glas răgușit, însă fără prea multă 
veselie. 

Ferit de mâncare, desigur. Ferit de căldură, fără doar și poate. 
Niciunul dintre aceste lucruri n-aveau să-l deranjeze aici, sus. 
Scăpase de shanka, poate, dar acesta era un loc al morții, iar dacă 
mai zăbovea, avea să li se alăture. 

Îi era o foame cumplită. Își simțea pântecele ca pe o imensă, 
dureroasă groapă care îl striga cu ţipete sfredelitoare. Scotoci în 
raniță după ultima bucată de carne. Ceva vechi, maro, unsuros, ca o 
nuia uscată. N-avea să umple golul, nici pe departe, dar era tot ce 
avea. O sfâșie cu dinţii, tare ca pielea unor cizme vechi, și o înghiți 
cu puţină zăpadă. 

Logen își umbri ochii cu braţul și privi spre nord, în josul văii, pe 
unde venise cu o zi în urmă. Panta cobora lin, spre depărtări, 
zăpada și piatra făcând loc coamelor acoperite de pini ale văilor 
înalte, copacii făcând loc unei fâșii zbârcite de pășune, pământurile 
acoperite de iarbă făcând loc mării, o linie scânteietoare la orizont. 
Acasă. Gândul îl tulbură. 

Acasă. Acolo se afla familia lui. Tatăl lui — înţelept, puternic, un 
om bun și un bun conducător pentru oamenii săi. Soţia și copiii lui. 
Erau o familie bună. Meritau un fiu mai bun, un soț mai bun, un 
tată mai bun. Acolo erau și prietenii lui. Vechi și noi deopotrivă. Ar 
fi fost plăcut să-i revadă, foarte plăcut. Să stea de vorbă cu tatăl său, 
în sala mare. Să se joace cu copiii, să stea cu nevasta lui, lângă râu. 
Să discute cu Treicopaci despre tactică. Să vâneze cu Copoiul în 
văile munţilor, năvălind prin pădure cu o suliță, râzând ca un 
nebun. 

Logen simţi dintr-odată un jind dureros. Aproape că se sufocă de 


durerea lui. Necazul era că erau cu toţii morți. Conacul era un cerc 
de așchii negre, râul, un canal de mizerie. N-avea să uite niciodată 
cum venise peste munte, cum văzuse ruina pârjolită în valea de 
dedesubt. Cum se târâse prin cenușă, căutând cu disperare vreun 
semn că mai scăpase cineva, în timp ce Copoiul îl trăgea de umăr și 
îi spunea să renunțe. Nimic, doar cadavre putrezite, de 
nerecunoscut. Renunţase să mai caute semne. Erau cu toții morți, pe 
cât de morți îi puteau face shanka să fie, iar asta însemna morţi de-a 
binelea. Scuipă în zăpadă. Salivă maro, de la carnea uscată. Morți, 
reci și putreziţi, sau prefăcuţi în cenușă. Întorși în ţărână. 

Logen strânse din dinţi și îşi încleştă pumnii sub fâșiile putrede de 
pătură. Ar putea să se întoarcă la ruinele satului, lângă mare, așa, 
pentru ultima oară. Ar putea să năvălească în josul văii, cu un răget 
de luptă în gâtlej, așa cum făcuse la Carleon, când își pierduse un 
deget și-și câștigase renumele. Ar putea rade câţiva shanka de pe 
fața pământului. Să-i spintece, aşa cum îl spintecase pe Shama 
Inimă-de-Piatră, de la umăr până la pântece, de-i ieşiseră 
măruntaiele. Ar putea să-şi răzbune tatăl, soția, copiii, prietenii. Un 
sfârșit potrivit pentru cel căruia i se zicea Sângerosul Nouă. Să 
moară omorând. Ar ieși un cântec pe cinste. 

Dar la Carleon fusese tânăr și puternic şi cu prietenii în spatele 
lui. Acum era slab şi înfometat și mai singur ca niciodată. Îl omorâse 
pe Shama Inimă-de-Piatră cu o sabie lungă, nespus de ascuţită. Își 
privi cuțitul. Poate că era un cuţit bun, dar nu i-ar aduce decât un 
strop de răzbunare dulce. Și, totuși, cine i-ar cânta cântecul? Shanka 
nu aveau glas, iar imaginaţie nici atâta, dacă măcar l-ar recunoaște 
pe cerşetorul puturos, înfășurat în pătură, după ce l-ar umple de 
săgeți. Poate că răzbunarea mai putea să aștepte, cel puţin până 
avea o armă mai mare pe care s-o mânuiască. Trebuie să fii realist, 
în definitiv. 

Spre sud, aşadar și să devină pribeag. Se găsea mereu de lucru 
pentru un om priceput ca el. Muncă grea, probabil, murdară, dar, 
oricum, muncă. Îl ispitea, într-un fel, trebuia să recunoască. Să nu 
ducă grija nimănui, în afară de sine, să nu conteze deloc ce decizii 
ia, să nu aibă în mâinile sale viața sau moartea nimănui. Avea 
duşmani în Sud, era adevărat. Dar Sângerosul Nouă se descurcase cu 


duşmanii și altă dată. 

Scuipă din nou. Acum, că avea niţică salivă, se gândea s-o 
valorifice din plin. Era cam tot ce avea - salivă, un ceaun vechi și 
niște bucăți puturoase de pătură. Mort în Nord sau viu în Sud. La 
asta se reducea totul și nu avea de ales. 

Să mergi mai departe. Asta făcuse întotdeauna. Asta este 
misiunea care însoțește supraviețuirea, fie că meriţi să trăieşti, fie că 
nu. Îţi amintești de morți cât poţi mai bine. Rostești câteva cuvinte 
pentru ei. Apoi mergi mai departe şi speri la ceva mai bun. 

Logen inspiră prelung aerul rece și-l dădu afară. 

— Adio, prieteni! murmură el. Adio. 

Îşi aruncă ranița peste umăr, se întoarse şi începu să înainteze 
greoi prin nămeți. În jos, spre sud, afară din munți. 


Ploua liniștit. O ploaie domoală, înveșmântând totul în rouă rece, 
care se aduna pe crengi, pe frunze, pe ace şi cădea în picuri mari și 
grei, îmbibând hainele și pielea ude ale lui Logen. 

Se ghemui, nemișcat și tăcut, în desișul umed, cu ploaia șiroindu-i 
pe faţă, cu lama strălucitoare a cuţitului lucind de apă. Simţea 
freamătul pădurii și-i auzea miile de sunete. Mișunatul insectelor, 
fără număr, alergătura oarbă a cârtițelor, foșnetul sfios al 
căprioarelor, pulsația domoală a sevei în trunchiurile copacilor 
bătrâni. Fiecare lucru viu din pădure își căuta propriul fel de hrană, 
iar el așijderea. Își lăsă mintea să se oprească asupra unui animal ce 
se deplasa cu grijă în preajmă, printre copaci, la dreapta lui. 
Delicios. Pădurea deveni tăcută. Nu se mai auzea decât picuratul 
nesfârșit al apei de pe crengi. Lumea se îngustă, redusă doar la 
Logen și următoarea lui masă. 

Când socoti că animalul era destul de aproape, făcu un salt 
înainte și îl doborî pe pământul ud. Un căprior tânăr. Se zbătu și 
lovi cu picioarele, dar el era puternic și iute și îi înfipse cuțitul în 
gât, tăindu-i beregata. Sângele fierbinte ţâşni din rană și se revărsă 
pe mâinile lui Logen, pe pământul ud. 

Luă trupul animalului și îl săltă peste umăr. Avea să fie bun într-o 
tocană, poate cu niște ciuperci. Foarte bun. Pe urmă, după ce 
mânca, avea să ceară îndrumare spiritelor. Îndrumarea lor era de 


cele mai mule ori zadarnică, însă compania lor ar fi bine-venită. 

Când își aşeză tabăra, soarele era aproape la asfinţit. Era un 
adăpost potrivit pentru un erou de statura lui Logen: două bețe mari 
sprijinind un morman de crengi ude deasupra unei gropi în pământ. 
Totuşi, aici, sus, era aproape uscat și ploaia se oprise. Diseară avea 
să facă un foc. Nu se mai ospătase așa de multă vreme. Un foc și 
totul doar pentru el. 

Mai târziu, bine hrănit și odihnit, Logen își îndesă o bucată de 
chagga în pipă. Găsise planta cu trei zile în urmă, crescând la 
rădăcina unui copac, pălării galbene, mari şi zemoase. Rupsese 
pentru sine o bucată zdravănă, dar până astăzi nu se uscase destul 
ca să fie fumată. Acum, Logen luă din foc un beţigaș aprins și îl vâri 
în adâncitură, pufăind cu putere până când ciuperca se aprinse și 
începu să ardă, răspândind obișnuitul ei miros dulceag-pământos. 

Logen tuși, suflă un fum maroniu și privi flăcările mişcătoare. 
Mintea îi hoinări spre alte timpuri și alte focuri de tabără. Copoiul 
era acolo, rânjind, cu lumina scânteind pe dinţii lui ascuţiţi. Tul 
Duru stătea în fața lui, mare ca un munte, cu râsul său tunător. Și 
Forley Molâul, cu ochii aceia agitați, săgetând împrejur, mereu 
puţin speriați. Rudd Treicopaci era acolo, și Harding Ursuzul, fără să 
spună nimic. El nu spunea niciodată nimic. De aceea i se zicea 
Ursuzul. 

Erau cu toţii de față. Numai că nu erau. Erau cu toții morţi, 
întorşi în ţărână. Logen goli pipa în foc și o azvârli deoparte. Nu 
avea chef de ea acum. Tatăl său avusese dreptate. N-ar trebui să 
fumezi niciodată singur. 

Deșurubă capacul ploștii sale mult încercate, luă o sorbitură și o 
împroșcă afară, într-o ploaie de picături minuscule. O văpaie se 
înălță în aerul rece. Logen își șterse buzele, savurând gustul 
fierbinte, amar. Apoi se așeză, sprijinit de trunchiul noduros al unui 
pin, aşteptând. 

Trecu o vreme până când veniră. Erau trei. Veniră pe tăcute, din 
umbrele care dansau printre copaci şi se apropiară încetișor de foc, 
căpătând contur pe măsură ce înaintau în lumină. 

— Nouădegete, spuse primul. 

— Nouădegete, al doilea. 


— Nouădegete, al treilea. 

Glasurile răsunau ca o mie de sunete ale pădurii. 

— Sunteţi bine-venite lângă focul meu, spuse Logen. 

Spiritele se ghemuiră și se uitară la el, fără expresie. Doar trei în 
seara asta? 

Cel din dreapta grăi primul. 

- Cu fiecare an, tot mai puţine dintre noi ne trezim din iarnă. 
Suntem tot ce rămâne. Câteva ierni vor mai trece și vom dormi și 
noi. Nu va mai fi nimeni care să răspundă chemării tale. 

Logen clătină trist din cap. 

— Vreo veste din lume? 

— Am auzit că un bărbat a căzut de pe o stâncă, dar a ajuns teafăr 
la mal, pe urmă a traversat Ținuturile Înalte, la începutul 
primăverii, înfășurat într-o pătură putredă, dar noi nu ne încredem 
în asemenea zvonuri. 

- Foarte înțelept. 

— Bethod a pornit război, spuse spiritul din mijloc. 

Logen se încruntă. 

- Bethod pornește mereu război. Asta face el. 

- Da. A câștigat deja numeroase bătălii cu ajutorul tău și și-a pus 
o tichie de aur. 

- La naiba cu ticălosul ăla, spuse Logen, scuipând în foc. Altceva? 

- La nord de munţi, shanka aleargă de colo-colo și pârjolesc. 

— Le place focul, spuse spiritul din mijloc. 

- Aşa e, întări cel din stânga, chiar mai mult decât alor tăi, 
Nouădegete! Spiritul se aplecă spre el: Am auzit că te caută cineva 
prin mlaștinile dinspre sud. 

— Un om puternic, adăugă cel din mijloc. 

— Un Mag din Vechime, spuse cel din stânga. 

Logen se încruntă. Auzise de acești magi. Întâlnise odată un 
vrăjitor, dar fusese ușor de ucis. Fără vreo putere supranaturală 
deosebită, sau cel puţin Logen nu observase niciuna. Dar un mag era 
altceva. 

- Am auzit că magii sunt înţelepţi și puternici, spuse spiritul din 
mijloc şi că pot să ducă un om departe și să-i arate multe lucruri. 
Dar sunt și vicleni, și au scopurile lor. 


— Ce vrea? 

— Întreabă-l. 

Spiritele nu se prea sinchiseau de treburile oamenilor, le scăpau 
mereu detaliile. Totuși, discuţia aceasta era mai bună decât 
obișnuita vorbărie despre copaci. 

— Ce-ai de gând să faci, Nouădegete? 

Logen chibzui o clipă. 

- Voi merge spre sud, să-l caut pe acest mag şi să-l întreb ce vrea 
de la mine. 

Spiritele clătinară din cap. Nu lăsau să se vadă dacă erau de 
părere că e o idee bună sau una proastă. Nu le păsa. 

— Cu bine, atunci, Nouădegete, spuse spiritul din dreapta. Poate 
pentru ultima oară. 

— Am să mă străduiesc să răzbat fără voi. 

Ironia lui Logen nu-și atinse ţinta. Spiritele se ridicară și se 
îndepărtară de foc, topindu-se treptat în întuneric. Curând 
dispărură, dar Logen trebuia să recunoască, de data aceasta, că-i 
fuseseră mai folositoare decât îndrăznise să spere. Îi oferiseră un țel. 

În zori, avea să se îndrepte spre sud și să-l găsească pe mag. Cine 
putea şti? Putea fi un bun vorbitor. Trebuia să fie de preferat, cel 
puţin decât să fii umplut de săgeți, pentru nimic. Logen privi în 
flăcări, clătinând încetișor din cap. 

Îşi aminti alte vremuri și alte focuri de tabără, când nu fusese 
singur. 


Un joc periculos 


Era o zi frumoasă de primăvară în Adua şi soarele strălucea 
îmbietor printre crengile cedrului înmiresmat, aruncând o umbră 
pătată peste jucătorii de dedesubt. O adiere plăcută zburda prin 
curte, astfel încât cărţile de joc erau strânse bine în mâini sau ţinute 
în loc cu pahare ori monede. Din copaci se auzea ciripit de păsări, 
iar de la capătul peluzei se auzeau țăcănitul unor foarfeci de 
grădinar, stârnind agreabile ecouri pe clădirile albe, înalte, ale 
curții. Dacă jucătorii găseau sau nu plăcut bănetul din mijlocul 
mesei, asta depindea, desigur, de cărțile pe care le aveau. 

Căpitanului Jezal dan Luthar cu siguranță îi plăcea. Își 
descoperise un talent neobișnuit de când își dobândise numirea în 
Garda Regelui, un talent pe care îl folosise ca să câștige mari sume 
de bani de la tovarășii săi. N-avea, de fapt, nevoie de bani, firește, 
provenind dintr-o familie atât de înstărită, dar asta îi îngăduise să-și 
păstreze aparenţa de om chibzuit, în timp ce cheltuia ca un matroz. 
Ori de câte ori se ducea acasă, tatăl său plictisea pe toată lumea 
povestind despre buna planificare financiară a lui Jezal și îl 
răsplătise cumpărându-i rangul de căpitan, cu doar șase luni în 
urmă. Fraţii săi nu fuseseră încântați. Da, banii sunt, desigur, 
folositori, și nimic nu e mai amuzant pe lume decât să-ţi umilești cei 
mai apropiaţi prieteni. 

Jezal stătea pe banca lui, pe jumătate tolănit pe spate, cu un 
picior întins, lăsându-și ochii să rătăcească peste ceilalți jucători. 
Maiorul West își înclinase atât de mult scaunul pe picioarele din 
spate încât părea într-un iminent pericol de a se răsturna cu totul. 
Își ţinea paharul ridicat spre soare, admirând felul în care lumina se 
filtra prin licoarea chihlimbarie din interior. Afișa un vag zâmbet 
misterios, care părea să spună: „Nu sunt un nobil și poate că social 
vă sunt inferior, însă am câștigat un Turnir și graţia regelui pe 
câmpul de luptă, și de aceea sunt cel mai bun, așa că voi, copii, veţi 
face naibii ce spun eu.” Stătea deoparte tura aceasta și, oricum, era 


mult prea prudent cu banii, în opinia lui Jezal. 

Locotenentul Kaspa stătea aplecat, încruntându-se și scărpinându- 
şi barba nisipie, uitându-se concentrat la cărţile sale, ca la niște 
calcule pe care nu le pricepea. Era un tânăr jovial, dar un nătărău la 
cărți și era mereu foarte recunoscător când Jezal îi cumpăra de băut 
cu propriii lui bani. Cu toate acestea, își putea permite să piardă: 
tatăl său era unul dinte cei mai mari moșieri din Uniune. 

Jezal remarcase adesea că oamenii care sunt doar uşor nătărăi se 
comportă şi mai prostește într-o companie inteligentă. Odată 
prestigiul pierdut, se agaţă cu înverșunare de postura de idioţi 
simpatici, se feresc de controversele pe care nu pot decât să le 
piardă și, astfel, pot fi prietenii tuturor. Aerul de nedumerită 
concentrare al lui Kaspa părea să spună: „Nu sunt deștept, dar sunt 
cinstit și agreabil, ceea ce e mult mai important. Inteligența e 
supraestimată. O, și sunt foarte, foarte bogat, așa că toată lumea mă 
place oricum.” 

- Cred că merg mai departe, spuse Kaspa, aruncând pe masă nişte 
monede de argint. 

Se împrăștiară și sclipiră în soare, cu un zornăit vesel. Jezal făcu 
absent totalul în cap. O nouă uniformă, poate? Kaspa devenea 
întotdeauna ușor agitat când chiar avea cărţi bune, iar acum nu 
tremura. Să spui că blufează însemna să-i acorzi prea multă 
încredere. Mai degrabă era pur şi simplu plictisit să stea deoparte. 
Jezal nu se îndoia că avea să se pleoştească la următoarea tură, ca 
un cort ieftin. 

Locotenentul Jalenhorm se încruntă și își azvârli cărţile pe masă. 

— Astăzi n-am avut decât porcării, mormăi el. 

Se lăsă pe spate în scaun și își ridică umerii vânjoși, cu o privire 
încruntată care spunea: „Sunt voinic și viteaz, și iute la mânie, așa 
că toată lumea ar trebui să mă trateze cu respect.” Tocmai respect 
nu-i oferea niciodată Jezal la masa de joc. Poate că o fire iute e de 
folos în luptă, însă este o pacoste când vine vorba de bani. Era păcat 
că nu avusese noroc de o mână ceva mai bună, altfel Jezal l-ar fi 
putut ușura de jumătate din soldă. Jalenhorm își goli paharul și 
întinse mâna după sticlă. 

Astfel, mai rămânea doar Brint, cel mai tânăr și mai sărac din 


grup. Îşi linse buzele cu o expresie dintr-odată prudentă și ușor 
disperată, o expresie care părea să spună: „Nu sunt tânăr ori sărac, 
pot să-mi permit să pierd banii ăștia. Nu sunt cu nimic mai puțin 
important decât voi, ceilalți.” Avea o grămadă de bani astăzi, 
probabil tocmai îi sosise renta. Mai mult ca sigur că erau toţi banii 
din care trebuia să trăiască în următoarele două luni. Jezal avea de 
gând să i-i ia și să-i cheltuiască pe femei și băutură. Fu nevoit să-și 
stăpânească un chicot, gândindu-se la asta. Putea să chicotească 
după ce lua potul. Brint se lăsă pe spate, chibzuind cu mare atenţie. 
Avea să treacă, probabil, o bună bucată de vreme până să ia o 
decizie, aşa că Jezal îşi luă pipa de pe masă. 

O aprinse la lampa pregătită exact în acest scop și suflă câteva 
rotocoale zdrențuite de fum între crengile cedrului. Din nefericire, 
nu se pricepea la fumat nici pe jumătate cât se pricepea la cărți, și 
majoritatea inelelor nu erau altceva decât nori hidoşi de abur 
galben-maroniu. La drept vorbind, nu-i prea plăcea să fumeze. Îl 
ameţea, dar era foarte la modă și foarte scump, iar Jezal nu rata nici 
de-al naibii un lucru la modă, numai fiindcă nu-i plăcea. În plus, 
tatăl lui îi cumpărase o foarte frumoasă pipă de fildeș ultima oară 
când fusese în oraș şi îl prindea nespus de bine. Fraţii lui nu fuseseră 
încântați nici de asta, dacă se gândea bine. 

- Mă bag, zise Brint. 

Jezal își săltă piciorul de pe bancă. 

— Atunci plusez cu vreo sută de puncte. 

Îşi împinse toată grămada în mijlocul mesei. West trase aer 
printre dinți. O monedă căzu din vârful mormanului, ateriză pe 
margine și se rostogoli de-a lungul scândurii. Căzu pe dalele de 
dedesubt, cu sunetul inconfundabil al banilor căzând. Creștetul 
grădinarului din celălalt capăt al peluzei ţâșni instinctiv în sus, după 
care omul reveni la tunsul ierbii. 

Kaspa își azvârli cărțile de parcă i-ar fi ars degetele și își scutură 
capul: 

— La naiba, dar sunt un jucător nerod, se lamentă el, sprijinindu- 
se cu spatele de trunchiul brun, aspru, al unui copac. 

Jezal se uită țintă la locotenentul Brint, cu umbra unui zâmbet pe 
față, fără să se trădeze. 


— Blufează, murmură Jalenhorm, nu-l lăsa să te prostească, Brint. 

- N-o face, locotenente, spuse West, dar Jezal știa că o va face. 

Trebuia să dea impresia că-și poate permite să piardă. Brint nu 
ezită: își împinse toţi banii, cu un gest degajat. 

— Asta însemnă o sută, plus sau minus. 

Brint se căznea din răsputeri să pară stăpân pe sine în ochii 
celorlalți ofițeri, însă glasul lui avea o fermecătoare nuanţă de 
isterie. 

- Binişor, spuse Jezal, suntem cu toții prieteni aici. Ce ai, 
locotenente? 

— Am pământ. 

Ochii lui Brint aveau o strălucire uşor febrilă, când își arătă 
cărțile. 

Jezal savura atmosfera tensionată. Se încruntă, ridică din umeri, 
înălță o sprânceană. Se scărpină la cap, gânditor. Urmări felul în 
care se schimbă expresia lui Brint, în timp ce şi-o schimba pe a sa. 
Speranţă, disperare, speranță, disperare. În cele din urmă, Jezal își 
etală cărțile pe masă: 

- O, ca să vezi. Am iarăși sori. 

Faţa lui Brint era un tablou. West scăpă un oftat și clătină din 
cap. Jalenhorm se încruntă. 

— Eram convins că blufează, spuse el. 

- Cum reușește? se miră Kaspa, azvârlind peste masă o monedă 
rătăcită. 

Jezal ridică din umeri: 

- Contează jucătorii și nicidecum cărţile. Începu să adune 
mormanul de monede de pe masă, în timp ce Brint îl privea 
încremenit, cu dinţii încleștați și chipul palid. Banii zornăiră în 
raniță cu un sunet plăcut. Plăcut pentru Jezal, în orice caz. O 
monedă căzu de pe masă, lângă cizma lui Brint. N-ai putea să mi-o 
aduci, locotenente? întrebă Jezal, cu un zâmbet siropos. 

Brint se ridică iute, lovind masa și făcând monedele și paharele să 
salte, zornăind. 

- Am treabă, spuse el, cu glas îngroșat, după care, în trecere, îl 
dădu la o parte pe Jezal cu umărul, izbindu-l de trunchiul copacului, 
şi se îndepărtă cu pași mari către marginea curții. 


Dispăru în cazarma ofițerilor, cu capul plecat. 

- Aţi văzut? Jezal devenea mai indignat cu fiecare clipă. Să dea 
așa peste mine, e al naibii de nepoliticos! Și mai sunt și superiorul 
lui! Mă gândesc serios să-i aplic o sancţiune disciplinară. Un cor de 
sunete dezaprobatoare întâmpină această menționare a sancţiunii. 
Ei, bine, nu ştie să piardă, atâta tot! 

Jalenhorm privea aspru pe sub sprâncene. 

- N-ar trebui să-l arzi așa de rău. Nu e bogat. Nu-și poate permite 
să piardă. 

- Păi, dacă nu-și poate permite să piardă, n-ar trebui să joace! se 
răsti Jezal, supărat. Cine i-a spus că blufez? Ar trebui să-ți ţii gura 
aia mare! 

- E nou aici, interveni West, vrea şi el să se integreze. Tu n-ai fost 
nou odată? 

— Cine te crezi, taică-meu? 

Jezal își amintea cu o claritate dureroasă cum era să fii nou și 
acum, că venise vorba despre asta, se simţea puţin rușinat. 

Kaspa își flutură mâna. 

— Îi împrumut eu niște bani, nu-ţi face griji! 

— N-o să-i accepte, spuse Jalenhorm. 

- Ei, bine, asta-i treaba lui. Kaspa închise ochii și își întoarse faţa 
către soare. Fierbinte. Iarna s-a sfârşit cu adevărat. Trebuie să fie 
trecut de amiază. 

- La naiba! strigă Jezal, ridicându-se și adunându-și lucrurile. 
Grădinarul se oprise din tunsul gazonului și se uita înspre ei. De ce 
nu mi-ai spus nimic, West? 

— Cine sunt eu, taică-tău? întrebă maiorul. 

Kaspa chicoti. 

- Iarăşi am întârziat, se plânse Jalenhorm, pufnind. Lordul 
Mareșal nu va fi încântat! 

Jezal își înhăţă armele de scrimă și alergă spre capătul celălalt al 
peluzei. Maiorul West porni agale în urma lui. 

— Haide! strigă Jezal. 

— Sunt în spatele tău, căpitane, spuse el. Chiar în spatele tău. 


- Jap, jap, Jezal, jap, jap! răcni Lordul Mareșal Varuz plesnindu-l 


peste braţ cu băţul. 

— Au! scânci Jezal, ridicând din nou bara de metal. 

- Vreau să văd brațul ăla drept mișcându-se, căpitane, țâșnind ca 
un șarpe! Vreau să fiu orbit de viteza acelor mâini! 

Jezal mai făcu vreo două fandări stângace, cu bucata greoaie de 
fier. Era o adevărată tortură. Degetele, încheietura, brațul, umărul, 
toate îl ardeau de efort. Era ud până la piele de sudoare, îi zbura de 
pe față în stropi mari. Mareșalul Varuz îi contracara firavele 
eforturi. 

— Acum taie! Taie cu stânga! 

Jezal agită imensul baros spre capul bătrânului, cu toată puterea 
brațului stâng. Abia putea să ridice obiectul ăla blestemat în zilele 
sale bune. Mareșalul Varuz se dădu la o parte, fără efort, şi-l izbi în 
față cu băţul. 

— Vai! se tângui Jezal, retrăgându-se, cu pas împleticit. 

Bâjbâi cu mâna pe baros şi acesta îi căzu pe picior. Aaau! Bara de 
fier zăngăni pe jos, când Jezal se aplecă să-și apuce degetele 
stropșite ale piciorului. Simţi o durere înţepătoare când Varuz îi 
aplică peste fese o lovitura nemiloasă ce răsună peste curte, și se 
prăbuși cu faţa în jos. 

- Jalnic! strigă bătrânul. Mă faci de râs în fața maiorului West. 

Maiorul îşi lăsase scaunul pe spate și se scutura de un râs 
înăbușit. Jezal se holba la cizmele impecabil lustruite ale 
mareșalului, fără să găsească vreo nevoie stringentă să se ridice. 

- Sus, căpitane Luthar! urlă Varuz. Timpul meu, cel puţin, e 
preţios! 

- Bine, bine! Jezal se ridică anevoie în picioare şi rămase acolo, 
legănându-se în soarele fierbinte, gâfâind, șiroind de sudoare. 

Varuz se apropie de el și-i adulmecă răsuflarea. 

- Ai băut azi deja? ceru el să ştie, cu mustaţa-i albă zbârlindu-se. 
Şi aseară, la fel, fără doar și poate! Jezal n-avea niciun răspuns. Păi, 
naiba să te ia, atunci! Avem treabă, căpitane Luthar, și n-o pot face 
de unul singur! Patru luni până la Turnir, patru luni să fac din tine 
un săbier iscusit! 

Varuz aștepta un răspuns, dar Jezal nu se putea gândi la niciunul. 
Făcea totul, de fapt, numai ca să-şi mulțumească tatăl, dar nu credea 


că asta era ceea ce voia să audă bătrânul soldat și n-avea nicio poftă 
să fie lovit din nou. 

- Ptiu! îi răcni Varuz în față și se întoarse, cu băţul la spate, 
strâns în ambele mâini. 

- Domnule Mareşal Var... începu Jezal, dar înainte să apuce să 
isprăvească, bătrânul soldat se răsuci pe călcâie și îl împunse direct 
în stomac. 

- Aaah! făcu Jezal, prăbușindu-se în genunchi. 

Varuz se opri deasupra lui. 

— Ai să alergi nițeluș pentru mine, căpitane. 

— Uuuf! 

- Ai să alergi de-aici până la Turnul Lanţurilor. Ai să urci turnul 
în fugă, până la parapet. Vom ști când ajungi, fiindcă maiorul și cu 
mine ne vom delecta cu un relaxant joc de squares pe acoperiș — îi 
arătă clădirea cu șase niveluri din spatele lui - de unde se vede 
perfect vârful turnului. Voi putea să te văd cu monoclul, așa că de 
data asta n-ai cum să trișezi! 

Și îi trase lui Jezal o scatoalcă în creștet. 

— Au! făcu Jezal, frecându-și scalpul. 

- După ce te arăţi pe acoperiș, alergi înapoi. Vei alerga cât poţi 
de repede, iar eu știu că așa va fi, căci, dacă nu ești înapoi până 
când terminăm jocul, o vei lua de la capăt. Jezal se crispă. Maiorul 
West e un jucător excelent de squares, așa că îmi va lua o jumătate 
de oră să-l bat. Îţi sugerez să începi numaidecât. 

Jezal se ridică în picioare clătinându-se și porni într-o alergare 
ușoară către galeria boltită de la capătul curţii, înjurând printre 
dinţi. 

- Va trebui să te grăbeşti, căpitane! strigă Varuz în urma lui. 

Picioarele lui Jezal erau grămezi de plumb, dar le zori mai 
departe. 

— Sus genunchii! strigă voios maiorul West. 

Jezal tropăi de-a lungul pasajului, pe lângă un portar cu zâmbet 
compătimitor care stătea lângă intrare, apoi afară, pe aleea largă de 
dincolo. Trecu pe lângă zidurile acoperite de iederă ale Universităţii, 
înjurând numele lui Varuz și West, cu răsuflarea întretăiată, apoi pe 
lângă clădirea masivă, aproape lipsită de ferestre, a Casei 


Întrebărilor, cu poarta grea de intrare bine ferecată. Trecu pe lângă 
câțiva slujbași insipizi care alergau de colo-colo, însă Agriontul era 
liniștit la această oră a după-amiezii și Jezal nu văzu pe nimeni care 
să-l intereseze până când nu intră în parc. 

Trei tinere elegante ședeau lângă lac, la umbra unei sălcii mari, 
însoțite de o companioană mai vârstnică. Jezal grăbi pasul imediat 
și își înlocui expresia chinuită cu un zâmbet nonșalant. 

- Doamnelor, spuse el, trecând ca un fulger pe lângă ele. 

Le auzi chicotind în urma lui și se felicită în tăcere, dar își 
încetini viteza la jumătate de îndată ce nu-l mai puteau vedea. 

- La naiba cu Varuz, îşi spuse Jezal, în pas aproape de plimbare, 
când coti pe Aleea Regelui, dar fu nevoit s-o ia din nou la goană, în 
clipa următoare. 

Prințul moştenitor Ladisla se afla la nici douăzeci de pași 
depărtare, în fruntea imensei, viu coloratei sale suite. 

- Căpitane Luthar! strigă Alteța Sa, cu soarele scânteind pe 
nasturii-i revoltător de aurii. Fugi cât te țin puterile! Am pus 
prinsoare pe o mie de mărci că vei câștiga Turnirul! 

Jezal știa din sursă sigură că prințul pariase suma de două mii de 
mărci pe Bremer dan Gorst, însă, cu toate acestea, se înclină cât 
putu de adânc, în timp ce alerga. Anturajul de filfizoni ai prinţului 
aclamă și strigă, cu jumătate de gură, cuvinte de încurajare în urma 
lui. 

- Idioţi afurisiți, șuieră Jezal, cu glas șoptit, însă i-ar fi plăcut să 
fie unul dintre ei. 

Trecu pe lângă imensele figuri de piatră ale Înalţilor Regi din șase 
secole, la dreapta, şi statuile loialilor lor supuși, ceva mai mici, la 
stânga. Înclină capul în fața marelui Mag Bayaz, chiar înainte de a 
coti spre Piaţa Mareșalilor, însă vrăjitorul se încruntă la el, 
dezaprobator ca întotdeauna, cu efectul său copleşitor ușor diminuat 
doar de o dâră de găinaţ alb de porumbel pe obrazu-i de piatră. 

Cu Consiliul Deschis în întrunire, piața era aproape goală și Jezal 
putu să înainteze agale spre poarta Palatelor Marţiale. Când intră, 
un sergent îndesat îl salută cu o înclinare a capului și Jezal se 
întrebă dacă putea să fie din compania lui — oștenii de rând arătau 
cu toții la fel, în definitiv. ÎI ignoră şi alergă mai departe, printre 


clădirile albe, impunătoare. 

— Grozav, murmură Jezal. 

Jalenhorm și Kaspa stăteau lângă poarta Turnului Lanţurilor, 
fumând pipă și râzând. Nemernicii trebuie că bănuiseră că avea s-o 
ia pe acolo. 

- Pentru onoare și glorie! răcni Kaspa, zornăindu-și sabia în 
teacă, în clipa în care Jezal trecu pe lângă ei. Nu-l face pe Lordul 
Mareşal să te aștepte! strigă el în urma lui și Jezal îl auzi pe 
bărbatul voinic hohotind de râs. 

- Idioţi nenorociţi! gâfâi Jezal, dând ușa la o parte cu umărul, cu 
respiraţia hârâind când începu să urce scara abruptă în spirală. Era 
unul dintre cele mai înalte turnuri din Agriont: avea în total două 
sute nouăzeci și una de trepte. Trepte nenorocite! înjură el în barbă. 

Când ajunse la a suta, picioarele îi ardeau și pieptul i se 
zbuciuma. Când ajunse la două sute, era o epavă. Străbătu restul 
drumului, cu fiecare pas o tortură, și, în cele din urmă, se năpusti pe 
acoperiș şi se sprijini de parapet, clipind în năvala de lumină. 

Spre sud, orașul se întindea la picioarele lui, un nesfârșit covor de 
case albe desfășurându-se de jur împrejurul golfului scânteietor. În 
cealaltă direcţie, imaginea Agriontului era şi mai impresionantă. O 
imensă învălmășeală de clădiri magnifice, îngrămădite una peste 
alta, întrerupte de peluze verzi și copaci uriași, înconjurate de șanțul 
larg de apă și zidul impunător, smălțat de o puzderie de turnuri 
înalte. Aleea Regelui tăia direct prin mijloc, către Rotonda Lorzilor, 
cu imensa-i cupolă de bronz strălucind în lumina soarelui. În spate 
se zăreau turnurile semețe ale Universităţii, iar deasupra lor se 
profila sumbra imensitate a Casei Creatorului, înălțându-se deasupra 
tuturor ca un munte întunecat și aruncându-și umbra prelungă peste 
clădirile de dedesubt. 

Jezal îşi închipui că vede soarele sclipind în depărtare pe 
monoclul Mareșalului Varuz. Înjură din nou și se îndreptă spre scări. 


Jezal fu nespus de ușurat când, în cele din urmă, reuși să ajungă 
pe acoperișul unde se aflau cei doi și văzu că pe tablă se mai aflau 
câteva piese albe. 

Mareșalul Varuz ridică spre el o privire încruntată. 


- Eşti foarte norocos. Maiorul și-a construit o apărare extrem de 
hotărâtă. Un zâmbet îmblânzi trăsăturile lui West. Trebuie că i-ai 
câștigat cumva respectul, dar mai trebuie să-l câştigi şi pe-al meu. 

Jezal se aplecă şi își puse mâinile pe genunchi, transpirat și 
răsuflând greu. Varuz luă tocul lung de pe masă, se apropie de el și 
îl deschise dintr-o mișcare. 

- Arată-ne mișcările tale. Jezal luă sabia scurtă în mâna stângă și 
pe cea lungă în dreapta. I se păreau ușoare ca niște pene, după fierul 
greu. Mareșalul se dădu un pas în spate: Începe! 

Jezal ţâşni în prima figură, cu braţul drept întins şi stângul lipit 
de trup. Săbiile şuierau și fluturau prin aer, sclipind în soarele după- 
amiezii, în timp ce Jezal trecea de la o poziție cunoscută la 
următoarea, cu o ușurință exersată. În cele din urmă, isprăvi și lăsă 
săbiile să-i cadă de-o parte şi de alta. 

Varuz clătină aprobator din cap. 

- Căpitanul are mâini iuți, nu-i așa? 

— De-a dreptul excelent, spuse maiorul West, cu un zâmbet larg. E 
de departe mai bun decât am fost eu vreodată. 

Lordul Mareșal nu era la fel de impresionat. 

— Îţi îndoi prea mult genunchii în cea de-a treia poziţie și trebuie 
să te străduieşti să întinzi mai mult brațul stâng, în a patra, dar, 
altminteri — făcu o pauză — acceptabil. 

Jezal lăsă să-i scape un oftat de ușurare. Era un adevărat elogiu. 

- Ha! strigă bătrânul, înțepându-l în coaste cu capătul tocului de 
arme. Jezal se prăbuși la pământ, abia reușind să respire. Dar 
trebuie să-ţi exersezi reflexele, căpitane. Trebuie să fii oricând 
pregătit. Oricând. Dacă ai săbiile în mâini, fă bine și ţine-le sus. 

- Da, domnule, răspunse Jezal cu glas răgușit. 

- Iar cu rezistenţa ești la pământ, sufli ca un crap. Știu din sursă 
sigură că Bremer dan Gorst aleargă cincisprezece kilometri pe zi și 
nu dă niciun semn de oboseală. Mareșalul Varuz se aplecă spre el: 
De acum înainte, vei face la fel. O, da. O tură în jurul zidului 
Agriontului în fiecare dimineaţă la şase, urmată de o oră de duel cu 
maiorul West, care a fost atât de amabil să se învoiască să-ţi fie 
partener. Am încredere că va puncta toate micile slăbiciuni ale 
tehnicii tale. Jezal tresări și își masă coastele dureroase. Cât despre 


petreceri, vreau să le pui capăt. Sunt întru totul de acord cu 
distracţia, la locul potrivit, dar vom avea timp să sărbătorim după 
Turnir, cu condiţia să-ți fi dat silinţa să câștigi. Până atunci, avem 
nevoie de o viaţă chibzuită. Mă înţelegi, căpitane Luthar? Se aplecă 
şi mai mult, rostind fiecare cuvânt cu mare grijă: Viaţă - chibzuită — 
căpitane. 

- Da, domnule Mareșal Varuz, bolborosi Jezal. 


Șase ore mai târziu, era mort de beat. Râzând ca un nebun, năvăli 
afară în stradă, cu capul învârtindu-i-se. Aerul rece îl izbi cu putere 
în față, clădirile mici şi sărăcăcioase se legănau și se clătinau, 
drumul prost luminat se înclina ca o corabie pe cale să se scufunde. 
Jezal înfruntă bărbătește nevoia de a vomita, păși țanțoş în stradă și 
se întoarse cu fața spre ușă. Spre el se revărsă o lumină murdară, 
însoțită de strigăte şi râsete zgomotoase. O siluetă diformă ieși în 
goană din tavernă şi-l lovi în piept. Jezal se luptă cu ea disperat, 
apoi căzu. Izbi pământul cu o bubuitură cutremurătoare. 

Lumea se întunecă o clipă, apoi Jezal se pomeni strivit în noroi, 
cu Kaspa deasupra lui. 

- La naiba! bolborosi el, cu limba grea și umflată în gură. 

Îl îndepărtă cu cotul pe locotenentul care chicotea, se rostogoli și 
se ridică în picioare, împleticindu-se, în timp ce strada se legăna în 
jurul lui. Kaspa zăcea pe spate în noroi, sufocându-se de râs, 
duhnind a băutură ieftină și a fum acriu. Jezal făcu o tentativă 
nereușită de a-și șterge murdăria de pe uniformă. Pe piept avea o 
pată mare și udă care duhnea a bere. 

- La naiba! îngăimă el din nou. Când s-a întâmplat asta? 

Auzi niște strigăte de pe cealaltă parte a drumului. Doi bărbaţi se 
luptau în pragul unei uși. Jezal miji ochii, forțându-se să vadă prin 
întuneric. Un bărbat vânjos ţinea de un individ bine îmbrăcat și 
părea să-i lege mâinile la spate. Acum îi vâra cu forța un fel de sac 
pe cap. Jezal clipi, nevenindu-i să-şi creadă ochilor. Zona nu era nici 
pe departe una respectabilă, dar asta părea prea de tot 

Ușa tavernei se dădu în lături, iar West și Jalenhorm pășiră afară, 
adânciţi într-o conversaţie de oameni bine afumaţi, ceva despre sora 
cuiva. O strălucire se proiectă peste stradă, dezvăluindu-i într-o 


lumină crudă pe cei doi bărbaţi încleştaţi. Cel voinic era îmbrăcat în 
negru din cap până-n picioare, cu o mască peste partea de jos a 
feței. Avea părul alb, sprâncenele albe, pielea albă ca laptele. Jezal 
se holbă la diavolul alb de peste drum, iar acesta îi întoarse o privire 
feroce, cu ochi roz, îngustaţi. 

— Ajutor! Era cel cu sacul pe cap, cu glasul stins de spaimă. 
Ajutor, sunt... 

Bărbatul alb îi îngropă o lovitură sălbatică în stomac și omul se 
chirci, cu un oftat. 

— Tu, de colo! strigă West. 

Jalenhorm traversa deja strada în goană. 

— Stai! zise Kaspa, sprijinit în coate, pe drum. 

Mintea lui Jezal era o mocirlă, dar picioarele păreau să se ia după 
Jalenhorm, așa că le urmă, împleticindu-se, cuprins de o senzaţie de 
greață. West venea în spatele lor. Fantoma albă se puse în mișcare și 
se întoarse, aşezându-se între ei şi prizonierul său. Un alt bărbat ieși 
brusc din umbră, înalt și subţire, îmbrăcat în negru și mascat, la 
rândul lui, dar cu părul lung și unsuros. Ridică o mână înmănușată. 

- Domnilor! Glasul lui scheunat de bădăran era înăbuşit de 
mască. Domnilor, vă rog, suntem în slujba regelui! 

- Regele își conduce treburile la lumina zilei, mârâi Jalenhorm. 

Masca noului sosit zvâcni ușor, când acesta zâmbi. 

— De-aia are nevoie de noi pentru treburile de noapte, ce zici, 
amice? 

— Cine e omul ăsta? 

West arăta către individul cu sacul pe cap. Prizonierul se zbătea 
din nou. 

— Sunt Sepp dan... oof! 

Monstrul alb îl reduse la tăcere cu un pumn puternic în față, 
doborându-l fără vlagă în drum. 

Jalenhorm duse o mână la mânerul sabiei, încleștându-și fălcile și 
năluca albă se apropie amenințătoare, cu o viteză incredibilă. De 
aproape, monstrul era și mai masiv, mai nepământesc și înfricoșător. 
Jalenhorm făcu involuntar un pas înapoi, se împiedică de suprafaţa 
denivelată a drumului și căzu pe spate cu o bufnitură. 

- Înapoi! răcni West. 


Sabia îi ţâşni din teacă cu un zăngănit slab. 

- Haaaah! șuieră monstrul, cu pumnii încleștaţi, ca doi bolovani 
albi. 

— Aaaaau, bolborosi omul cu sacul pe cap. 

Jezal avea inima în gât. Se uită la bărbatul slab. Ochii acestuia îi 
zâmbiră. Cum putea cineva să zâmbească într-un asemenea 
moment? Jezal fu surprins să vadă că avea un cuţit lung, urât, în 
mână. De unde răsărise? Bâjbâi ameţit după sabie. 

- Maior West! veni un glas din umbrele din josul străzii. Jezal se 
opri, şovăitor, cu sabia pe jumătate afară. Jalenhorm se ridică în 
picioare, cu spatele uniformei plin de noroi şi scoase sabia. Monstrul 
palid îi fixa fără să clipească, fără să se retragă niciun deget. Maior 
West! se auzi glasul din nou, însoţit acum de un clinchet și un 
hârșâit. 

West păli. Din umbre ieși o siluetă, șchiopătând îngrozitor, cu 
toiagul bocănind în pământ. O pălărie cu boruri largi îi ascundea 
partea de sus a feţei, dar gura îi era contorsionată într-un zâmbet 
ciudat. Jezal observă, cu un val brusc de ameţeală, că îi lipseau 
patru dinţi din față. Se apropie de ei, târșâit, ignorându-le săbiile 
scoase din teacă și îi întinse lui West mâna liberă. 

Maiorul își vâri încet sabia în teacă, luă mâna și o scutură fără 
vlagă. 

- Colonel Glokta? întrebă el, cu glas răgușit. 

- Umilul tău servitor, deși nu mai sunt un om al armatei. Acum 
sunt în Inchiziția Regelui. Ridică încet mâna și-și scoase pălăria. 
Avea faţa palidă ca de mort, cu riduri adânci și părul tuns scurt 
înspicat cu fire cărunte. Ochii săi priveau fix, cu o strălucire febrilă, 
din cercuri adânci și întunecate, cel stâng vizibil mai îngust decât 
dreptul, cu marginile roz și sclipind ud. Iar aceștia sunt asistenții 
mei, Practicianul Severard — lunganul mimă o plecăciune - și Frost. 

Monstrul alb ridică prizonierul în picioare, smucindu-l cu o 
singură mână. 

- Stai așa, spuse Jalenhorm, făcând un pas în față, însă 
inchizitorul îi așeză o mână blândă pe braţ. 

- Acest om este prizonier al Inchiziției Maiestăţii Sale, 
locotenente Jalenhorm. Bărbatul vânjos tăcu, surprins să i se spună 


pe nume. Îmi dau seama că intenţiile tale sunt dintre cele mai bune, 
însă acesta este un criminal, un trădător. Am mandat pe numele lui, 
semnat de însuși Arhilectorul Sult. E cât se poate de nedemn de 
ajutorul tău, crede-mă. 

Jalenhorm se încruntă, aruncând o privire înveninată către 
Practicianul Frost. Diavolul palid părea îngrozit. Cam la fel de 
îngrozit ca o piatră. Săltă prizonierul pe umăr fără pic de efort și 
porni în susul străzii. Cel numit Severard zâmbi cu ochii, își vâri 
cuțitul în teacă, se înclină din nou și își urmă tovarășul, fluierând 
fals în timp ce se îndepărta, în pas de plimbare. 

Pleoapa stângă a inchizitorului începu să tremure și pe obrazu-i 
palid se rostogoliră lacrimi. Le şterse nepăsător, cu dosul palmei. 

- lartă-mă, te rog. Sincer. E ceva, când omul nu-și poate controla 
ochii, nu? O blestemată de peltea plângăcioasă. Uneori mă gândesc 
c-ar trebui să mi-l scot şi să mă descurc cu un petic. Lui Jezal i se 
întoarse stomacul pe dos. Cât a trecut, West? Șapte ani? Opt? 

Un mușchi se zbătea pe tâmpla maiorului West. 

- Nouă. 

- Dă-ţi seama! Nouă ani. Îți vine să crezi? Parc-a fost ieri. Pe 
creastă a fost, nu-i așa, locul unde ne-am despărțit? 

— Pe creastă, da. 

- Nu-ţi face probleme, West. Nu te învinuiesc câtuși de puţin. 
Glokta îl bătu pe maior pe braţ, cu căldură. Nu pentru asta, oricum. 
Ai încercat să mă convingi să n-o fac, îmi amintesc. În definitiv, am 
avut destul timp să mă gândesc la asta în Gurkhul. O grămadă de 
timp de gândire. Mi-ai fost întotdeauna un prieten bun. lar acum 
tânărul Collem West e maior în Garda Regelui, măi să fie! 

Jezal n-avea nici cea mai vagă idee despre ce vorbeau. Nu voia 
decât să vomite și apoi să se ducă la culcare. 

Inchizitorul Glokta se întoarse spre el cu un zâmbet, etalându-și 
din nou hidoasa prăpastie dintre dinți. 

- Iar acesta trebuie să fie căpitanul Luthar, în care toată lumea își 
pune atâtea speranţe pentru următorul Turnir. Mareșalul Varuz e un 
comandant aspru, nu-i așa? Își flutură ușor bastonul către Jezal. Jap, 
jap, ei, căpitane? Jap, jap. 

Jezal simți cum i se ridică fierea în gât. Tuși și își cobori privirea 


către picioare, dorindu-și ca lumea să rămână neclintită. Inchizitorul 
se uită de la unul la altul, așteptând. West era palid, Jalenhorm, plin 
de noroi şi îmbufnat. Kaspa continua să stea în drum. Niciunul 
dintre ei nu avea nimic de spus. 

Glokta își drese glasul. 

- Ei, mă cheamă datoria -— se înclină băţos — dar sper să vă revăd 
pe toți. Foarte curând. 

Jezal se pomeni sperând să nu-l mai vadă niciodată. 

- Poate c-am putea să ne duelăm din nou, într-o zi, murmură 
maiorul West. 

Glokta râse din toată inima. 

- O, mi-ar plăcea, West, dar găsesc că sunt ușor schilod zilele 
astea. Dacă te interesează o luptă, sunt sigur că Practicianul Frost ți- 
ar putea face plăcerea - aruncă o privire către Jalenhorm - însă 
trebuie să te previn, nu luptă ca un gentilom. Vă doresc tuturor o 
seară plăcută. 

Îşi puse pălăria înapoi pe cap, se întoarse încet şi porni cu pas 
târşâit în josul străzii murdare. 

Cei trei ofițeri îl urmăriră cum se îndepărtează șchiopătând, într-o 
interminabilă, stânjenitoare tăcere. În cele din urmă, Kaspa se 
apropie, împleticindu-se. 

— Ce-a fost asta? întrebă el. 

- Nimic, răspunse West, printre dinți. Ar fi cel mai bine să uităm 
toată întâmplarea. 


Dinti și degete 

Timpul trece repede. Trebuie să ne grăbim. Glokta îi făcu lui 
Severard un semn cu capul, iar acesta zâmbi și scoase sacul de pe 
capul lui Sepp dan Teufel. 

Administratorul Monetăriei era un bărbat puternic, cu o înfăţişare 
nobiliară. Fața începea deja să i se învinețească. 

- Ce înseamnă asta? răcni el, amenințător și trufaș. Știţi cine 
sunt? 

Glokta pufni. 

- Bineînţeles că știm cine ești. Crezi că ne stă în obicei să înhățăm 
la întâmplare oameni de pe stradă? 

- Sunt Administratorul Monetăriei Regale! urlă prizonierul, 
căznindu-se să-și desfacă legăturile. Practicianul Frost continuă să-l 
privească impasibil, cu braţele încrucișate. Fiarele străluceau deja 
portocalii în mangal. Cum îndrăzniți... 

- Nu putem tolera aceste veşnice întreruperi! strigă Glokta. Frost 
îl lovi sălbatic pe Teufel în fluierul piciorului, iar acesta scânci de 
durere. Cum poate să-şi semneze prizonierul nostru scrisoarea de 
confesiune dacă are mâinile legate? Te rog, eliberează.-l. 

Teufel își roti privirea cu suspiciune în timp ce albinosul îi 
dezlegă încheieturile. Apoi văzu satârul. Lama lustruită strălucea ca 
oglinda în lumina crudă a lămpii. Un obiect într-adevăr frumos. Ti-ar 
plăcea să fie al tău, Teufel, nu-i aşa? Pun rămășag că ti-ar plăcea să-mi 
tai capul cu el. Glokta aproape că spera că avea s-o facă, mâna 
dreaptă a omului părea să se întindă după satâr, însă împinse 
scrisoarea de confesiune. 

— Ah! făcu Glokta, Administratorul Monetăriei pare să fie 
dreptaci. 

- Dreptaci, șuieră Severard în urechea prizonierului. 

Teufel se uita peste masă, cu ochii mijiți. 

- Te cunosc! Glokta, nu-i așa? Cel care a fost capturat în Gurkhul, 
cel care a fost torturat. Sand dan Glokta, am dreptate? Ei, bine, de 


data asta ai încurcat-o rău, îţi pot spune! Rău de tot! Când Înaltul 
Judecător Marovia va auzi despre asta... 

Glokta ţâșni în picioare și scaunul lui scârțâi pe dale. Piciorul 
stâng îi era în agonie, însă îl ignoră. 

- Uită-te aici! șuieră el, apoi deschise gura larg, oferindu-i 
prizonierului îngrozit ocazia să-i vadă bine dinţii. Sau ce-a mai rămas 
din ei. Vezi? Acolo unde mi-au spart dinţii de sus, mi i-au lăsat jos. 
Iar acolo unde mi i-au smuls jos, mi i-au lăsat deasupra. Tot așa 
până în spate. Vezi? Glokta își trase obrajii cu degetele, pentru ca 
Teufel să poată vedea mai bine. Au făcut-o cu o daltă minusculă. 
Câte puţin în fiecare zi. A durat luni. Glokta se așeză anevoie, apoi 
zâmbi larg. Ce ispravă grozavă, nu? Ironia sorții! Să-ţi lase jumătate 
din dinţi, dar niciunul de vreun folos! Mănânc supă, în majoritatea 
zilelor. Administratorul Monetăriei înghiţi în sec. Glokta vedea o 
picătură de sudoare prelingându-i-se pe gât. Și dinţii au fost doar 
începutul. Trebuie să urinez stând jos, ca o femeie. Am treizeci și 
cinci de ani și am nevoie de ajutor ca să mă ridic din pat. Se lăsă din 
nou pe spate și își întinse picioarele, cu o tresărire. Fiecare zi e un 
mic iad pentru mine. Așadar, chiar crezi cu adevărat că mi-ai putea 
spune ceva care să mă sperie? Glokta îşi cercetă prizonierul pe 
îndelete. Nu mai e nici pe jumătate atât de sigur pe sine. Mărturiseşte, 
şopti el. Apoi putem să te trimitem în Englia și să mai și dormim 
niţel în noaptea asta. 

Faţa lui Teufel devenise aproape la fel de palidă ca a 
Practicianului Frost, dar acesta nu spuse nimic. Arhilectorul va fi 
curând aici. Trebuie să fie deja pe drum. Dacă nu vom avea nicio 
mărturisire când sosește... ne așteaptă Englia pe toţi. În cel mai bun caz. 
Glokta apucă bastonul și se ridică în picioare. 

— Îmi place să mă consider un artist, dar arta cere timp și am 
pierdut deja jumătate din seară căutându-te în fiecare bordel din 
oraș. Din fericire, Practicianul Frost are un miros ascuţit și un 
excelent simţ al orientării. Poate adulmeca un șobolan într-o latrină. 

- Un şobolan într-o latrină, repetă Severard, cu ochii sclipind în 
lumina portocalie ce se răspândea dinspre mangal. 

- Suntem în criză de timp, așadar îngăduie-mi să fiu direct: vei 
mărturisi în zece minute. 


Teufel fornăi și își încrucișă braţele. 

- Niciodată. 

- Ţine-l. 

Frost înhăță prizonierul de spate și îl îndoi, strângându-l ca într-o 
menghină şi lipindu-i braţul drept de trup. Severard îl apucă de 
încheietura stângă și îi desfăcu degetele pe tăblia zgâriată a mesei. 
Glokta îşi închise pumnul în jurul mânerului neted al satârului și 
lama se frecă de lemn când îl trase încet spre el. Fixă cu privirea 
mâna lui Teufel. Ce unghii frumoase are. Cât de lungi și lucioase. Nu 
poți lucra în mină cu asemenea unghii. Glokta înălță satârul. 

— Stai! strigă prizonierul. 

Bang! Lama grea mușcă adânc din tăblia mesei, retezând frumos 
unghia degetului mare a lui Teufel. Răsufla greu acum și fruntea îi 
lucea de sudoare. Acum vom vedea ce fel de bărbat ești cu adevărat. 

- Cred că poți să-ţi dai seama unde se poate ajunge, spuse Glokta. 
Ştii, i-au făcut-o unui caporal care a fost capturat cu mine. Ziua și 
tăietura. Era un om rezistent, foarte rezistent. Au reușit să ajungă 
până dincolo de cot, înainte să moară. Glokta ridică din nou satârul. 
Mărturisește. 

- N-ai putea... 

Bang! Satârul luă vârful degetului mijlociu al lui Teufel. Sângele 
se răspândi pe tăblia mesei. Ochii lui Severard zâmbeau în lumina 
lămpii. Maxilarul lui Teufel căzu. Dar durerea va veni ceva mai încolo. 

- Mărturiseşte! răcni Glokta. 

Bang! Vârful degetului arătător al lui Teufel sări în aer. Degetul 
mijlociu era scurtat până la prima încheietură. Glokta se opri, 
ştergându-și sudoarea de pe frunte, cu dosul palmei. Piciorul îi 
zvâcnea din cauza efortului. Sângele picura ritmic pe dale: pic, pic, 
pic. Teufel se uita cu ochii măriţi la degetele-i scurtate. 

Severard clătină din cap. 

— O treabă excelentă, domnule Inchizitor. Dădu un bobârnac 
peste masă unuia dintre cercurile de carne. Ce precizie... Sunt în 
extaz. 

— Auuuu! răcni Administratorul Monetăriei. Acum e gata. Glokta 
ridică din nou securea. 

- Mărturisesc! ţipă Teufel. Mărturisesc! 


— Excelent, zise voios Glokta. 
— Excelent, zise Severard. 
— Excelent, zise Practicianul Frost. 


Vastul și pustiul nord 


Magii fac parte dintr-un ordin străvechi și misterios, sunt inițiați 
în tainele lumii și experimentați în căile magiei, înţelepţi și 
puternici mai presus de orice închipuire. Așa se zvonea. Un astfel de 
om trebuia să aibă mijloace să găsească pe cineva, chiar dacă acel 
cineva era singur în vastul și pustiul Nord. Dacă așa stăteau 
lucrurile, atunci pesemne nu se grăbea deloc. 

Logen își scărpină barba încâlcită, întrebându-se de ce întârzia 
magul. Poate că se rătăcise. Se întrebă din nou dacă ar fi trebuit să 
rămână în pădure, unde cel puțin mâncarea era din belșug. Dar 
spiritele spuseseră spre sud și, dacă mergeai spre sud dinspre munți, 
ajungeai la aceste mlaștini secate. Așadar, aici așteptase, în mărăcini 
şi noroi, pe vreme rea și mai cu seamă înfometat. 

Cizmele îi erau tocite, oricum, așa că își așezase tabăra mizeră nu 
departe de drum, ca să-l vadă mai bine pe acest vrăjitor venind. De 
când cu războaiele, Nordul era plin de lepădături periculoase - 
războinici dezertori, deveniți bandiți, țărani fugiţi din ţinutul lor 
pârjolit, oameni disperaţi, de capul lor, care nu mai aveau nimic de 
pierdut, și așa mai departe. Dar Logen nu-și făcea griji. Nimeni nu 
avea vreun motiv să vină în acest fund de lume. Nimeni în afară de 
el și de mag. 

Așadar, stătea și aștepta, căuta de mâncare, nu găsea nimic, și iar 
stătea şi aștepta. În această perioadă a anului, mlaștinile erau adesea 
inundate de averse neașteptate, însă, dacă putea, Logen aprindea 
noaptea, din mărăcini, mici focuri fumegânde, ca să-și ridice 
moralul căzut şi să atragă orice vrăjitori aflați în trecere. Plouase în 
seara aceasta, dar se oprise de ceva vreme și era destul de uscat 
pentru foc. Acum ceaunul era deasupra, fierbând o tocană din 
ultima bucată de carne pe care Logen o adusese cu el din pădure. 
Avea să fie nevoit s-o ia din loc în zori, să caute de mâncare. Magul 
putea să-l ajungă din urmă mai târziu, dacă se mai sinchisea. 

Amesteca în mâncarea lui săracă și se întreba dacă să se întoarcă 


spre nord, a doua zi, sau să-și continue drumul spre sud, când auzi 
sunet de copite pe drum. Un cal, înaintând încet. Logen se aşeză la 
loc pe haină și așteptă. Se auziră un nechezat, un zornăit de hamuri. 
Un călăreț se ivi peste povârniș. Cu soarele palid coborât la orizont 
în spatele lui, Logen nu-l putea vedea limpede, dar omul stătea 
țţeapăn și stângaci în șa, ca unul care nu e obișnuit cu drumul. 
Acesta își îndemnă cu blândeţe calul în direcţia focului și îl struni la 
o distanţă de câţiva pași. 

- Bună seara, spuse călărețul. 

Nu era nici pe departe ceea ce așteptase Logen. Un tânăr sfrijit, 
palid, cu un aer bolnăvicios, cu cercuri întunecate în jurul ochilor, 
păr lung, lipit de cap din pricina burniţei și un zâmbet nervos. Părea 
mai mult ud decât înţelept și, cu siguranță, nu părea puternic mai 
presus de orice închipuire. Arăta mai cu seamă înfometat, înfrigurat 
şi bolnav. Arăta, de fapt, cam așa cum se simțea Logen. 

— N-ar trebui să ai un toiag? 

Tânărul păru surprins: 

- N-am... carevasăzică... ă... nu sunt un mag. 

Glasul i se stinse și își linse buzele nervos. 

— Spiritele mi-au spus să aştept un mag, dar adesea ele se înșală. 

- O... păi, eu sunt ucenic. Dar maestrul meu, marele Bayaz — și își 
înclină capul reverențios — nu e nimeni altul decât Întâiul dintre 
Magi, mare în Înalta Artă şi cunoscător al adâncii înțelepciuni. M-a 
trimis să te găsesc — dintr-odată păru nesigur -— şi să te aduc... ești 
Logen Nouădegete? 

Logen ridică mâna stângă și se uită la tânărul palid, prin golul 
unde cândva avusese degetul mijlociu. 

— O, carevasăzică... ă... îmi pare rău pentru deget. 

Logen râse. Era pentru prima oară când râdea de când se târâse 
afară din râu. Nu era foarte amuzant, dar râse zgomotos. Era o 
senzație plăcută. Tânărul zâmbi şi alunecă din șa, cu mare chin. 

— Eu sunt Malacus Quai. 

— Malacus ce? 

— Quai, răspunse el, îndreptându-se către foc. 

— Ce fel de nume e ăsta? 

— Sunt din Vechiul Imperiu. 


Logen nu auzise niciodată despre un asemenea loc. 

— Un imperiu, zici? 

- Ei, bine, a fost cândva. Cea mai măreaţă naţiune din Cercul 
Lumii. Tânărul se ghemui anevoie lângă foc: Dar gloria trecutului a 
apus demult. Acum nu e cu mult mai mult decât un vast câmp de 
bătălie. Logen clătină din cap. Ştia destul de bine cum arăta unul 
din acelea. E departe. În vestul lumii. 

Ucenicul făcu un semn vag cu mâna. 

Logen râse din nou. 

— Acela este estul. 

Quai zâmbi cu tristeţe. 

- Eu sunt vizionar deși, se pare, nu unul foarte bun. Maestrul 
Bayaz m-a trimis să te găsesc, dar stelele n-au fost favorabile și m- 
am rătăcit, cu vremea vitregă. Își dădu la o parte părul din ochi şi își 
desfăcu brațele. Am avut un cal de povară, cu mâncare și provizii și 
un altul pentru tine, dar i-am pierdut într-o furtună. Mă tem că nu 
sunt făcut să mă descurc în lumea largă. 

— Se pare că nu. 

Quai scoase o ploscă din buzunar și i-o întinse. Logen o luă, o 
deschise și trase o dușcă zdravănă. Băutura fierbinte i se scurse pe 
gâtlej şi îl încălzi până la rădăcina părului. 

- Ei, bine, Malacus Quai, ţi-ai pierdut mâncarea, dar ai avut grijă 
de ceea ce e mai important. Nu-i lucru ușor să mă faci să zâmbesc, 
zilele astea. Eşti bine-venit lângă focul meu. 

- Mulţumesc. Ucenicul tăcu şi-şi întinse palmele spre flăcările 
meschine. N-am mâncat de două zile. Îşi scutură capul, fluturându-și 
părul încoace și încolo. A fost... o perioadă dificilă. 

Îşi linse buzele și se uită la ceaun. 

Logen îi întinse lingura. Malacus Quai se holbă la ea cu ochi mari 
și rotunzi. 

— Tu ai mâncat? 

Logen clătină din cap. Nu mâncase, dar bietul ucenic părea lihnit 
de foame și mâncarea abia dacă ajungea pentru unul singur. Mai luă 
o dușcă din ploscă. Asta avea să-i ajungă, deocamdată. Quai atacă 
tocana cu poftă. Când isprăvi, răzui ceaunul, linse lingura și pe 
urmă, ca supliment, linse marginea ceaunului. Se așeză sprijinit de 


un bolovan. 

- Îți rămân veșnic îndatorat, Logen Nouădegete, mi-ai salvat 
viaţa. Nici n-am îndrăznit să sper că vei fi o gazdă atât de amabilă. 

- Nici tu nu eşti chiar ceea ce aşteptam, sincer să fiu. Logen trase 
din nou din ploscă și își linse buzele. Cine este acest Bayaz? 

— Întâiul dintre Magi, mare în Înalta Artă şi cunoscător al adâncii 
înţelepciuni. Mă tem că va fi profund nemulțumit de mine. 

— E de temut, aşadar? 

— Păi, răspunse ucenicul cu glas pierit, e destul de irascibil. 

Logen luă încă o înghiţitură. Căldura i se răspândea acum prin 
trup, prima oară când se simțea încălzit, de săptămâni. Urmă un 
moment de tăcere. 

— Ce vrea de la mine, Quai? 

Niciun răspuns. Sunetul molcom al sforăitului veni peste foc. 
Logen zâmbi și se înfășură în manta, întinzându-se să doarmă și el. 


Ucenicul se deşteptă cu un acces brusc de tuse. Era dimineață 
devreme și lumea mohorâtă era cufundată într-o ceață deasă. 
Probabil că era mai bine așa. Nu era nimic de văzut, doar o 
nesfârșită întindere de noroi, piatră și dezolant orz sălbatic. Totul 
era acoperit de rouă rece, dar Logen reușise să aprindă o flacără 
amărâtă. Părul lui Quai era lipit de fața-i palidă. Se rostogoli pe o 
parte și scuipă flegmă pe pământ. 

— Aaaah, hârâi el. 

Tuși și scuipă din nou. 

Logen își fixă ultimele rămășițe ale harnașamentului de 
nefericitul cal. 

- 'Neaţa, zise el, ridicând privirea spre cerul alb, deși nu e bună. 

— Am să mor. Am să mor și pe urmă nu va mai trebui să mă mișc. 

- N-avem nimic de mâncare, așa că ai să mori dacă rămânem aici. 
Atunci pot să te mănânc și să mă întorc peste munți. 

Ucenicul schiță un zâmbet. 

- Ce facem? 

- Chiar așa, ce? Unde-l găsim pe acest Bayaz? 

- La Marea Bibliotecă a Nordului. 

Logen nu auzise niciodată de ea, dar, pe de altă parte, nu fusese 


niciodată prea interesat de cărți. 

— Care se află unde? 

-— La sud de aici, cam la patru zile călare, lângă un lac mare. 

— Ştii drumul? 

Clătinându-se, ucenicul se ridică în picioare și rămase în loc, 
legănându-se ușor, respirând precipitat. Era palid ca o nălucă şi fața 
îi lucea de sudoare. 

— Cred că da, murmură el, dar nu părea deloc convins. 

Nici Quai și nici calul lui nu puteau supravieţui patru zile fără 
mâncare, chiar dacă nu se rătăceau. Mâncarea trebuia să aibă 
prioritate. Cea mai bună opţiune era s-o apuce prin pădure către 
sud, în ciuda riscului mai mare. Puteau fi uciși de bandiți, dar aveau 
şanse mai mari să facă rost de hrană și, altfel, foamea i-ar ucide. 

— Mai bine ia calul, spuse Logen. 

— Eu am pierdut caii, eu ar trebui să merg pe jos. 

Logen puse mâna pe fruntea lui Quai. Era fierbinte și lipicioasă. 

— Ai febră. Mai bine ia calul. 

Ucenicul nu încercă să se împotrivească. Își coborî privirea spre 
cizmele jerpelite ale lui Logen. 

- Îmi poţi lua cizmele? 

Logen clătină din cap. 

— Prea mici. 

Logen îngenunche și se aplecă peste rămășitele fumegânde ale 
focului, ţuguindu-și buzele. 

- Focurile au spirit. Am să-l ţin pe acesta sub limbă și-l vom putea 
folosi să aprindem altul, mai târziu. Quai părea prea bolnav ca să se 
mire. Logen absorbi spiritul, tuși din pricina fumului, se scutură, la 
gustul amar. Eşti gata de plecare? 

Ucenicul ridică braţele într-un gest deznădăjduit. 

— Sunt gata. 


Lui Malacus Quai îi plăcea să vorbească. Vorbi în timp ce 
înaintau prin mlaștini spre sud, în timp ce soarele urca pe cerul 
mohorât, în timp ce intrau în pădure, către seară. Boala nu-l 
împiedica defel să trăncănească, dar pe Logen nu-l deranja. Trecuse 
multă vreme de când îi mai vorbise cineva și asta îl ajuta să nu se 


gândească la picioare. Era lihnit de foame și istovit, dar picioarele 
erau problema. Cizmele îi erau zdrenţe de piele veche, degetele, 
tăiate și bătătorite, gamba îl ustura și acum de la dinţii de shanka. 
Fiecare pas era un supliciu. Cândva era considerat cel mai temut om 
al Nordului. Acum se temea de cele mai mici bețe și pietre de pe 
drum. Era o ironie, pe undeva. Tresări, când lovi cu piciorul o 
pietricică. 

— ... aşa că am petrecut șapte ani studiind cu Maestrul Zacharus. 
E mare în rândul Magilor, al cincilea dintre cei doisprezece ucenici 
al lui Juvens, un om mare. Tot ce avea legătură cu magii părea să 
fie mare în ochii lui Quai. A simţit că eram pregătit să vin în Marea 
Bibliotecă a Nordului și să studiez cu Maestrul Bayaz, să-mi 
dobândesc toiagul. Dar aici lucrurile n-au fost ușoare pentru mine. 
Maestrul Bayaz e cât se poate de pretentios și... 

Calul se opri şi fornăi, tresări şi făcu un pas șovăitor în spate. 
Logen adulmecă aerul și se încruntă. Erau oameni prin apropiere, şi 
încă unii nespălaţi. Ar fi trebuit să-i observe mai devreme, dar 
fusese concentrat la picioare. Quai își plecă privirea spre el. 

— Ce-i? 

Drept răspuns, parcă, un bărbat ieși din spatele unui copac, la 
vreo zece pași mai în faţă și un altul puţin mai departe. Erau niște 
lepădături, fără doar și poate. Murdari, bărboși, îmbrăcaţi în haine 
jerpelite şi desperecheate de blană și piele. La urma urmei, nu foarte 
diferiți de Logen. Cel sfrijit, din stânga, avea o suliță cu capul 
ghimpat. Cel voinic, din dreapta, avea o sabie grea, pătată de 
rugină, şi un coif vechi şi ciobit, cu o ţepușă în vârf. Înaintară, 
rânjind. Din spate se auzi un sunet şi Logen privi peste umăr, cu 
inima cât un purice. Un al treilea bărbat, cu un buboi mare pe faţă, 
înainta spre ei prudent, de-a lungul drumului, cu o secure grea de 
lemn în mâini. 

Quai se aplecă din șa, cu ochii măriți de frică. 

- Sunt bandiți? 

- Tu ești, naibii, vizionar, șuieră Logen printre dinţii încleștați. 

Se opriră la un pas sau doi în faţa lor. Cel cu coiful părea să fie 
căpetenia. 

- Frumos cal, mârâi el. Aţi vrea să ni-l împrumutați? 


Cel cu sulița rânji, apucând animalul de căpăstru. 

Lucrurile luaseră o turnură cât se poate de proastă. Cu o clipă mai 
devreme, așa ceva păruse imposibil, dar soarta găsise o cale. Logen 
se îndoia că ucenicul ar putea fi de mare folos într-o luptă. Asta 
însemna că era singur contra trei sau mai mulți, și doar cu un cutit. 
Dacă stătea cu mâinile în sân, el și Malacus aveau să sfârșească prin 
a fi jefuiţi și, foarte probabil, uciși. Trebuie să fii realist când vine 
vorba de asemenea lucruri. 

Îi cercetă din nou pe cei trei bandiți. Nu se așteptau la vreo 
împotrivire din partea a doi oameni neînarmaţi - sulița era 
înclinată, sabia cu vârful spre pământ. Despre secure, Logen nu știa 
nimic, așa că, în privinţa ei, trebuia să se bizuie pe noroc. Cel care 
loveşte primul lovește, de obicei, ultimul, asta e o realitate tristă, 
așa că Logen se întoarse către cel cu coiful și îi scuipă spiritul în 
față. 

Spiritul se aprinse în aer și se dezlănțui flămând asupra lui. Capul 
îi explodă într-o ploaie de flăcări, sabia îi căzu zăngănind la pământ. 
Se zgârie disperat pe faţă și brațele i se aprinseră și ele. Se îndepărtă 
clătinându-se, urlând. 

Calul lui Quai se sperie de foc şi se ridică, fornăind, pe picioarele 
din spate. Gâfâind, bărbatul sfrijit se retrase împleticindu-se și 
Logen făcu un salt lângă el, înhăță mânerul suliței cu o mână și îl 
lovi cu capul în faţă. Nasul îi pârâi, izbindu-se de fruntea lui Logen, 
şi omul se îndepărtă, clătinându-se, cu sângele șiroind pe bărbie. 
Logen îl smuci înapoi, trăgând de suliță, îi răsuci braţul drept într- 
un arc larg și îl lovi cu pumnul în beregată. Omul se prăbuși cu un 
gâlgâit şi Logen îi smulse sulița din mâini. 

Simţi mișcare în spatele lui și se aruncă la pământ, rostogolindu- 
se spre stânga. Securea șuieră în aer deasupra capului său și tăie o 
despicătură lungă în coasta calului, împroșcând picături de sânge pe 
pământ şi crăpând catarama chingii. Cu pas clătinat, omul cu buboi 
pe față se îndepărtă, pivotând după secure. Logen ţâșni spre el, dar 
își suci glezna de o piatră și se clătină ca un om beat, scâncind de 
durere. O săgeată șuieră pe lângă faţa lui, de undeva din copacii din 
spate și se pierdu în desișul de pe cealaltă parte a drumului. Calul 
fornăi şi lovi cu picioarele, rotindu-și ochii nebunește, apoi porni în 


josul drumului, într-un galop sălbatic. Malacus Quai zbieră când 
şaua alunecă de sub el şi fu azvârlit în tufișuri. 

Logen n-avea timp să se gândească la el. Cu un răcnet, se năpusti 
asupra omului cu securea, îndreptându-i sulița spre inimă. Acesta 
ridică securea la timp ca să-i îndepărteze vârful, dar nu destul. 
Suliţa i se înfipse în umăr și îl învârti. Se auzi un pârâit puternic, 
când coada se frânse. Logen își pierdu echilibrul și căzu în faţă, 
doborându-l pe Buboi, pe burtă, în noroi. Vârful suliţei care ieșea 
prin spatele bărbatului tăie adânc în țeasta lui Logen, când acesta se 
prăvăli peste el. Logen îl apucă de părul încâlcit cu ambele mâini, îi 
trase capul pe spate și îi zdrobi faţa de o piatră. 

Se ridică în picioare, clătinat, cu capul învârtindu-i-se, ștergându- 
și sângele din ochi, tocmai la timp să vadă o săgeată ţâșnind dintre 
copaci şi împlântându-se într-un trunchi, foarte aproape. Logen se 
năpusti la arcaș. Acum îl vedea: un băiat nu mai mare de 
paisprezece ani, întinzând mâna după o altă săgeată. Logen scoase 
cuțitul. Băiatul potrivea săgeata în arc, dar avea ochii lărgiți de 
panică. Bâjbâi după coardă și îşi trecu săgeata prin palmă, cu un aer 
foarte surprins. 

Logen era lângă el. Băiatul agită arcul, dar Logen se aplecă 
dedesubt și făcu un salt înainte, lovind cu cuțitul de jos în sus, cu 
ambele mâini. Lama îl prinse pe băiat sub bărbie și îl ridică în aer, 
apoi i se rupse în beregată. Băiatul căzu deasupra lui Logen, cu 
bucata zdrențuită de lamă făcându-i o crestătură lungă în braţ. 
Sângele ţâșni peste tot, din tăietura din ţeasta lui Logen, din tăietura 
din braţul lui Logen, din rana care se căsca în gâtul băiatului. 

Logen împinse trupul mort şi se sprijini de un copac, cu 
răsuflarea întretăiată. Inima îi bubuia, sângele îi urla în urechi, 
stomacul i se răscula. 

- Sunt încă viu, șopti el. Sunt încă viu. 

Rănile de la cap și de la braţ începeau să-i pulseze. Încă două 
cicatrice. Ar fi putut să fie mult mai rău. Își şterse sângele din ochi şi 
şchiopătă înapoi spre drum. 

Malacus Quai stătea neclintit, holbându-se, livid, la cele trei 
cadavre. Logen îl apucă de umeri și îl cercetă de sus până jos. 

— Eşti rănit? Quai doar se holba la trupurile neînsufleţite. Eşti 


mort? 

Cadavrul bărbatului voinic cu coif fumega încă, răspândind un 
miros dezgustător de apetisant. Logen observă că avea în picioare o 
pereche de cizme bune, mult mai bune decât ale lui. Cel cu buboiul 
avea gâtul sucit prea tare ca să fie viu și, în plus, avea sulița frântă 
înfiptă în trup. Logen îl întoarse pe cel sfrijit cu piciorul. Avea încă 
un aer de uimire pe faţa-i însângerată, cu ochii spre cer, cu gura 
deschisă. 

— Are probabil traheea ruptă, murmură Logen. 

Avea mâinile pline de sânge. Îşi apucă o mână cu cealaltă, ca să 
le oprească tremuratul. 

— Dar cel din pădure? Logen făcu semn cu capul. Cu calul ce s-a 
întâmplat? 

— Dus, murmură Quai deznădăjduit. Ce facem? 

— Vedem dacă au ceva de mâncare. Logen făcu semn către 
cadavrul care fumega. Iar tu o mă ajuţi să-i scot cizmele. 


Exerciţii de scrimă 


— Înghesuie-l, Jezal, înghesuie-l! Nu te sfii! 

Jezal era extrem de silitor. Ţâșni înainte, lovind cu dreapta. West 
își pierduse deja echilibrul şi se împleticea în spate, rășchirat, abia 
reușind să pareze cu sabia scurtă. Astăzi foloseau săbii pe jumătate 
ascuţite, ca să sporească periculozitatea exerciţiilor. Nu puteai chiar 
să înjunghii un om cu așa ceva, însă puteai să-i faci o zgârietură 
dureroasă, chiar două, dacă te străduiai destul. Jezal intenţiona să-l 
zgârie niţel pe maior pentru umilința din ziua precedentă. 

— Aşa, arde-l! Jap, căpitane! Jap, jap! 

West dădu o lovitură stângace, însă Jezal o anticipă și înlătură 
sabia, continuând să forțeze înaintarea, lovind din toate puterile. 
Tăie cu stânga o dată și încă o dată. West pară disperat și se retrase 
cu pas clătinat, lipindu-se de zid. Jezal îi venea de hac, în sfârșit. 
Chicoti vesel când se avântă din nou, cu sabia lungă, însă adversarul 
prinsese viață dintr-odată, în mod surprinzător. West îi scăpă şi pară 
lovitura cu o fermitate dezamăgitoare. Jezal făcu un pas poticnit în 
față, pierzându-și echilibrul și icni, șocat, când vârful sabiei sale 
nimeri golul dintre două pietre şi arma îi scăpă din mâna amorțită, 
zbârnâind înfiptă în zid. 

West țâșni înainte, se feri de cealaltă sabie a lui Jezal și se izbi în 
el cu umărul. 

- Ooof, făcu Jezal, împleticindu-se în spate și prăbușindu-se, în 
timp ce-și agita stângaci sabia scurtă. 

Sabia alunecă pe pietre şi Lordul Mareşal Varuz o prinse cu 
agilitate sub picior. Vârful tocit al sabiei lui West pluti ameninţător 
deasupra gâtului lui Jezal. 

- La naiba! înjură el, când maiorul îi întinse mâna, rânjind. 

— Da, murmură Varuz, cu un oftat adânc, la naiba, într-adevăr. O 
prestație chiar mai proastă decât ieri, dacă așa ceva e cu putință! L- 
ai lăsat pe maiorul West să-şi bată iarăși joc de tine! Jezal dădu la o 
parte mâna lui West, cu o privire încruntată şi se ridică în picioare. 


N-a pierdut nicio clipă controlul! Te-ai lăsat ademenit și apoi 
dezarmat! Dezarmat! Nepotul meu n-ar fi făcut niciodată greșeala 
asta şi are opt ani! Varuz lovi cu băţul în pământ. Explică-mi, te rog, 
căpitane Luthar, cum poţi să câştigi un duel culcat pe burtă și fără 
arme? 

Jezal se îmbufnă și se scărpină la ceafă. 

- Nu? Pe viitor, dacă te prăbușești de pe o stâncă, având armele 
în mâini, vreau să te văd zdrobit în bucăţi pe fundul prăpastiei, 
strângându-le în degetele moarte, m-auzi? 

- Da, domnule mareșal Varuz, mormăi un Jezal bosumflat, 
dorindu-și ca bătrânul ticălos să se rostogolească de pe o stâncă. 

Sau poate din Turnul Lanţurilor. Asta ar fi cel mai bine. Poate că 
maiorul West l-ar putea însoți. 

— Încrederea excesivă e un blestem pentru un săbier! Trebuie să-ți 
tratezi fiecare adversar ca și când ar fi ultimul. Cât despre jocul de 
picioare — și Varuz își strâmbă buza cu dezgust - bine și frumos, 
când pășești în față, dar cum te retragi, cum te pleoștești. Maiorul n- 
a trebuit decât să te atingă și ai căzut ca o școlăriţă leșinată. 

West îi rânji, privindu-l în față. Adora asta. Adora asta pur și 
simplu, fir-ar el al naibii. 

- Se spune că Bremer dan Gorst are un picior ca un stâlp de oţel. 
Un stâlp de oţel! Ar fi mai ușor să dobori Casa Creatorului decât pe 
el! Lordul Mareșal făcu semn către silueta imensului turn, ce se 
înălța peste clădirile din curte. Casa Creatorului! strigă el, cu 
dezgust. 

Jezal pufni și lovi cu piciorul. A suta oară cocheta cu ideea să 
renunţe și să nu mai ţină niciodată o sabie în mână. Dar ce-ar spune 
lumea? Tatăl lui era absurd de mândru de el, lăudându-se mereu cu 
iscusinţa lui, oricui stătea să-l asculte. Îşi pusese în gând să-și vadă 
fiul luptând în Piaţa Mareșalilor, în fața unei mulțimi dezlănțuite. 
Dacă Jezal abandona acum, tatăl lui s-ar simţi înjosit și Jezal și-ar 
putea lua adio de la poziţia lui, de la alocaţia lui, de la ambițiile lui. 
Fără îndoială, fraţii săi ar fi încântați de asta. 

- Echilibrul este cheia, turuia Varuz. Puterea ţi se ridică prin 
picioare! De acum înainte, vom adăuga la antrenamentul tău o oră 
pe bârnă. În fiecare zi! Jezal se crispă. Așadar o alergare, exerciţii cu 


drugul greu, figuri de scrimă, o oră de lupte, figuri din nou, o oră pe 
bârnă. Lordul Mareșal clătină din cap cu satisfacție. Asta ajunge, 
deocamdată. Te aștept mâine dimineaţă la ora șase, treaz ca lumina 
zilei. Varuz se încruntă. Treaz. Ca. Lumina. Zilei. 


- Nu pot să fac asta la nesfârșit, ştii, spuse Jezal, în timp ce 
şontâcăia chinuit spre locuința lui. Cât din mizeria asta oribilă 
trebuie să înghită un om? 

West rânji. 

— Asta-i nimic. Nu l-am văzut niciodată pe bătrânul ticălos atât de 
blând cu cineva. Trebuie că te place, într-adevăr. Cu mine n-a fost 
nici pe jumătate atât de prietenos. 

Jezal se arătă neîncrezător. 

— Mai rău de-atât? 

— Eu n-am primit pedeapsa pe care ai primit-o tu. M-a obligat să 
țin drugul greu deasupra capului toată după-amiaza, până când a 
căzut pe mine. Maiorul se strâmbă ușor, de parcă până și amintirea 
l-ar fi durut. M-a pus să urc și să cobor în fugă Turnului Lanţurilor 
cu armura pe mine. M-a pus să mă lupt patru ore în fiecare zi. 

— Cum te-ai împăcat cu asta? 

— N-am avut de ales. Nu sunt un nobil. Scrima era pentru mine 
singura cale de a mă face remarcat. Dar, până la urmă, a meritat. 
Câţi oameni de rând numiţi în Garda Regelui cunoşti? 

Jezal ridică din umeri. 

- Dacă stau să mă gândesc, foarte puţini. 

El însuși fiind nobil, nu credea că ar trebui să existe vreunul. 

- Dar tu ești dintr-o familie bună și deja căpitan. Dacă reușeşti să 
câştigi Turnirul, cine știe cât de departe poţi ajunge? Hodd, Lordul 
Șambelan, Marovia, Înaltul Judecător, Varuz însuși, în definitiv, au 
fost cu toţii campioni la vremea lor. Campionii cu sânge nobil se 
îndreaptă întotdeauna spre lucruri măreţe. 

Jezal pufni. 

— Ca prietenul tău, Sand dan Glokta? 

Numele căzu între ei ca un bolovan. 

— Ei, bine... aproape întotdeauna. 

- Maior West, se auzi o voce răguşită din spate. 


Un sergent îndesat cu o cicatrice în josul obrazului alerga spre ei. 

— Sergent Forest, ce mai faci? întrebă West, bătându-l călduros pe 
spate. 

Avea trecere la țărani, dar, la drept vorbind, Jezal trebuia să-și 
amintească mereu că West era el însuşi doar puţin mai presus de un 
țăran. Putea fi el educat, putea fi el ofiţer și așa mai departe, însă 
avea mai multe în comun cu sergentul decât cu Jezal, dacă stăteai să 
te gândeşti. 

Sergentul se lumină la față: 

— Foarte bine, mulțumesc, domnule. Își înclină capul respectuos 
în faţa lui Jezal: 'Neaţa, căpitane. 

Jezal îl onoră cu o clătinare încordată a capului și se întoarse să 
privească în susul aleii. Nu putea găsi niciun motiv pentru care un 
ofițer ar vrea să se tragă de șireturi cu soldaţii de rând. În plus, 
acesta avea o cicatrice pe față și era urât. Lui Jezal nu-i plăceau 
oamenii urâţi. 

— Cu ce te pot ajuta? întreba West. 

- Mareșalul Burr dorește să vă vadă, domnule, pentru o ședință 
urgentă. Toţi ofițerii superiori au ordin să participe. 

Faţa lui West se întunecă. 

— Voi merge de îndată ce voi putea. 

Sergentul salută și se îndepărtă cu pași mari. 

— Ce-i toată treaba asta? întrebă indiferent Jezal, urmărind cu 
privirea un conţopist care alerga după o hârtie pe care o scăpase. 

— Englia. Acest Rege al Oamenilor Nordului, Bethod. West rosti 
numele cu o strâmbătură, de parcă îi lăsa un gust amar. Se zice că 
și-a înfrânt toţi vrăjmașii din Nord și acum caută cu lumânarea 
război cu Uniunea. 

— Ei, bine, dacă vrea război, zise nepăsător Jezal. 

Războaiele erau un lucru bun, în opinia sa, o ocazie excelentă 
pentru glorie și avansare. Hârtia flutură pe lângă cizma lui, în 
adierea uşoară a vântului, urmată îndeaproape de slujbaș, gâfâind. 
Jezal îi zâmbi larg, când acesta trecu în goană pe lângă el, îndoit de 
spate aproape în două, în efortul său stângaci de a încerca să prindă 
hârtia. 

Maiorul înhăță documentul murdar și i-l înmână. 


- Mulţumesc, domnule, zise funcţionarul, cu o expresie jalnică de 
gratitudine pe faţa-i nădușită. Vă foarte mulțumesc! 

- N-ai de ce, murmură West şi slujbașul făcu o mică plecăciune 
sincopată și se îndepărtă în grabă. 

Jezal era dezamăgit. Chiar îl amuzase urmărirea. 

-— O fi război, dar asta e ultima mea problemă în clipa asta. West 
oftă din toţi rărunchii. Sora mea este în Adua. 

— Nu știam că ai o soră. 

- Ei, bine, am și e aici. 

— Și? 

Jezal nu era prea entuziasmat să audă despre sora maiorului. 
West poate că se ridicase, dar ceilalți membri ai familiei sale erau, 
fără îndoială, mai prejos de preocupările lui Jezal. Era interesat să 
cunoască fete sărace, de rând, de care putea să profite şi fete bogate, 
nobile, cu care s-ar putea gândi să se căsătorească. Orice fată care se 
situa între acestea era lipsită de importanţă. 

- Ei, bine, sora mea poate fi fermecătoare, dar e și puţin... 
nonconformistă. Poate fi o pacoste când e prost dispusă. La drept 
vorbind, aş prefera să am grijă de o ceată de nordici decât de ea. 

- Haide, West, făcu Jezal absent, abia ascultând ce spunea. Sunt 
sigur că nu poate fi atât de dificilă. 

Maiorul se lumină. 

- Ei, bine, sunt ușurat să te aud spunând asta. A fost mereu 
dornică să vadă Agriontul cu ochii ei și de ani de zile îi tot spun că 
aş face cu ea un tur dacă s-ar întâmpla să vină aici vreodată. 
Aranjasem asta pentru azi, de fapt. Pe Jezal îl luă cu amețeli. Acum, 
cu această întâlnire... 

- Dar am atât de puţin timp zilele astea, se plânse Jezal. 

— Îți promit că am să mă revanșez. Ne întâlnim în apartamentul 
meu într-o oră. 

— Stai puţin... 

Dar West se îndepărta deja cu paşi mari. 


Să nu fie prea urâtă, se ruga Jezal, apropiindu-se încet de ușa 
apartamentului maiorului West și ridicând un pumn șovăitor, ca să 
bată. Doar să nu fie prea urâtă. Și nici prea proastă. Orice, în afară 


de o după-amiază pierdută cu o fată proastă. Mâna i se îndrepta spre 
ușă când auzi de dincolo glasuri ridicate. Rămase, vinovat, pe 
coridor, apropiind urechea tot mai mult de lemn, sperând să audă 
ceva măgulitor despre sine. 

— ... şi slujnica ta? se auzi înfundat glasul maiorului West, pe un 
ton ce părea foarte supărat. 

— A trebuit s-o las la casă. Erau o grămadă de treburi de făcut. 
Nimeni n-a mai fost acolo de luni de zile. 

Sora lui West. Inima lui Jezal se opri în loc. Un glas grav: părea 
grasă. Jezal nu-și putea permite să fie văzut plimbându-se prin 
Agriont cu o fată grasă de braţ. Asta putea să-i distrugă reputaţia. 

- Dar nu poți să hoinărești pur și simplu prin oraș de una singură! 

- Am ajuns teafără aici, nu? Uiţi de unde ai plecat, Collem. Mă 
pot descurca fără nicio slujnică. Pentru majoritatea celor de aici nu 
sunt, oricum, mai bună decât o servitoare. În plus, îl voi avea pe 
prietenul tău, căpitanul Luthar, să aibă grijă de mine. 

— Asta e și mai rău, după cum știi foarte bine. 

- Ei, bine, de unde să știu că ești ocupat. Am crezut că ai să-ți 
poți face timp să te ocupi de propria-ți soră. Nu vorbea ca o toantă, 
ceea ce era ceva, dar grasă şi, pe deasupra, arțăgoasă! Nu sunt în 
siguranţă cu prietenul tău? 

- E un soi destul de bun, dar el e în siguranţă cu tine? Jezal nu 
era sigur la ce se referea maiorul prin acea mică observaţie. Şi să te 
plimbi prin Agriont singură şi cu un bărbat pe care abia îl cunoşti? 
Nu face pe proasta. Te ştiu eu mai bine! Ce va crede lumea? 

— Fac ceva pe ce crede lumea. 

Jezal săltă de lângă uşă. Nu era obișnuit să audă doamnele 
folosind un asemenea limbaj. Grasă, arțăgoasă și necioplită, la 
naiba! Putea fi chiar mai rău decât se temuse. Privi de-a lungul 
coridorului, cu gândul s-o ia la goană, ticluindu-și deja o scuză. Al 
naibii ghinion, însă: cineva urca scările tocmai acum. Nu putea 
pleca fără să fie văzut. Va trebui pur și simplu să bată la ușă și să-și 
isprăvească treaba. Scrâşni din dinți şi bubui nerăbdător în ușă. 

Glasurile se opriră dintr-odată și Jezal afișă un zâmbet larg, 
neconvingător de prietenos. Să înceapă tortura! Uşa se dădu în 
lături. 


Dintr-un anume motiv, se așteptase la un fel de versiune mai 
scundă și mai grasă a maiorului West, în rochie. Se înșelase amarnic. 
Avea probabil o siluetă ușor mai plină decât era strict după ultima 
modă, de când fetele slabe erau în vogă, dar nu se putea spune că 
era grasă, nu era grasă deloc. Avea părul întunecat, pielea 
întunecată, puțin mai întunecată decât ar fi în general considerat 
ideal. Jezal ştia că o doamnă trebuia să se ferească de soare cât 
putea, dar, privind-o, chiar nu-şi putea aminti de ce. Ochii ei erau 
întunecați, aproape negri, iar, în zilele astea, după ochii albaștri se 
întorceau capetele, însă ai ei străluceau în lumina difuză de la 
intrare într-un fel care te vrăjea. 

Fata îi zâmbi. Un zâmbet straniu, mai înălțat într-o parte decât în 
cealaltă. Îi dădea lui Jezal o senzaţie ușor stânjenitoare, de parcă ea 
ar fi știut un lucru amuzant pe care el nu-l știa. Cu toate acestea, 
dinți excelenți, albi și strălucitori. Furia lui Jezal se topea cu 
repeziciune. Cu cât o privea, cu atât era mai copleșit de prezenţa ei 
și cu atât i se golea mai mult mintea de rațiune. 

— Bună, zise ea. 

Gura lui Jezal se deschise ușor, ca prin forța obișnuinței, însă nu 
rosti nimic. Mintea îi era o pagină albă. 

— Trebuie să fii căpitanul Luthar. 

-Ăă... 

— Eu sunt sora lui Collem, Ardee. Se lovi peste frunte. Dar sunt 
așa de idioată. Collem trebuie să-ți fi povestit totul despre mine. Știu 
că voi doi sunteţi buni prieteni. 

Jezal îi aruncă o privire stânjenită maiorului, care se încrunta la 
el și părea oarecum încurcat. N-ar fi defel nimerit să spună că nu 
avusese habar de existenţa ei până în dimineaţa aceea. Se strădui să 
formuleze un răspuns cât de cât amuzant, dar nu-i trecu nimic prin 
minte. 

Ardee îl apucă de cot și îl conduse în cameră, vorbind în tot acest 
timp. 

- Știu că eşti un mare duelist, dar mi s-a spus că mintea îţi e chiar 
mai ascuţită decât sabia. Într-o asemenea măsură, de fapt, încât îţi 
folosești doar sabia împotriva prietenilor, căci mintea ta e mult prea 
periculoasă. 


Îl privi așteptând. Tăcere. 

- Păi, bâigui el. Lupt nițeluş cu sabia. Jalnic. De-a dreptul 
îngrozitor. 

— Ăsta e omul potrivit sau îl am aici pe grădinar? Îl cercetă cu o 
expresie ciudată, greu de deslușit. Probabil că era același gen de 
privire pe care o avea Jezal când examina un cal pe care intenționa 
să-l cumpere: prudent, cercetător, concentrat şi puţin dispreţuitor. 
Până şi grădinarii au uniforme splendide, se pare. 

Jezal era aproape sigur că asta fusese un fel de insultă, dar era 
prea ocupat să încerce să se gândească la ceva spiritual ca să-i 
acorde prea mare atenţie. Ştia că trebuia să vorbească acum sau să- 
şi petreacă ziua întreagă într-o tăcere stingheritoare, așa că deschise 
gura și se lăsă în voia norocului. 

- Îmi pare rău dacă par năucit, dar maiorul West e un bărbat atât 
de neatrăgător. Cum să mă fi așteptat la o soră atât de frumoasă? 

West izbucni într-un râs sforăitor. Sora lui ridică o sprânceană și 
socoti pe degete: 

- Uşor jignitor cu fratele meu, ceea ce e bine. Oarecum amuzant, 
ceea ce iarăși e bine. Cinstit, ceea ce e reconfortant. Și teribil de 
măgulitor cu mine, ceea ce, desigur, este excelent. Puțin cam târziu, 
dar, la urma urmei, a meritat așteptarea. Îl privi pe Jezal în ochi. S- 
ar putea ca după-amiaza să nu fie o pierdere totală. 

Jezal nu era sigur că-i plăcea acea ultimă remarcă și nu era sigur 
nici că-i plăcea felul cum se uita la el, dar îi plăcea s-o privească, așa 
că era pregătit să ierte o mulțime de lucruri. Femeile pe care le 
cunoștea spuneau arareori ceva isteț, mai cu seamă cele care arătau 
bine. Bănuia că erau instruite să zâmbească, să clatine din cap și să 
asculte în timp ce bărbaţii se ocupau de vorbit. În genere, era de 
acord cu acel mod de a face lucrurile, dar istețimea îi ședea bine 
surorii lui West și fata reușise mai mult decât să-i stârnească 
curiozitatea. 

Grasă și arțăgoasă nu mai erau pe listă, în privinţa asta nu putea 
fi nicio îndoială. Cât despre necioplită, ei, bine, oamenii frumoși nu 
sunt niciodată neciopliţi, nu-i aşa? Doar... nonconformiști. Începea 
să creadă că acea după-amiază, aşa cum spusese ea, ar putea să nu 
fie o pierdere totală. 


West se îndreptă către ușă. 

- Se pare că trebuie să vă las pe voi doi să râdeţi unul de altul. 
Lordul Mareșal Burr mă așteaptă. Nu face nimic ce n-aș face eu, 
bine? 

Comentariul părea să ţintească spre Jezal, dar West se uita la sora 
lui. 

— Asta ar părea să îngăduie în principiu orice, zise ea, prinzând 
privirea lui Jezal. 

Era uluit să simtă cum roșeşte ca o fetiță. Tuși și îşi îndreptă 
privirea spre pantofi. 

West își dădu ochii peste cap. 

— Îndurare, zise el, în timp ce uşa se închise cu un clic. 

— Vrei să bei ceva? întrebă Ardee, turnând deja vin într-un pahar. 

Singur cu o tânără frumoasă. Nicidecum o experiență nouă, își 
spuse Jezal și, totuși, părea că-i lipseşte siguranța obișnuită. 

- Da, mulțumesc, ești foarte amabilă. 

Da, ceva de băut, ceva de băut, exact ceea ce îi trebuia ca să-și 
calmeze nervii. Ea îi întinse paharul şi turnă un altul pentru sine. 
Jezal se întrebă dacă se cuvenea ca o domnişoară să bea la ora asta, 
dar părea inutil să comenteze. Nu era sora lui, în definitiv. 

- Spune-mi, căpitane, de unde îl cunoşti pe fratele meu? 

- Ei, bine, e superiorul meu și facem scrimă împreună. Creierul 
începea să-i funcționeze din nou. Dar, de fapt... ştii asta deja. 

Fa îi zâmbi larg. 

- Desigur, dar guvernanta mea a susținut întotdeauna că tinerilor 
trebuie să li se acorde porţia lor de conversaţie. 

Jezal izbucni într-o tuse dizgraţioasă, în timp ce înghițea și 
vărsă o parte din vin pe haină. 

— Dumnezeule, zise el. 

- Ţine, ia-l pe acesta o clipă. 

Ardee îi dădu paharul ei și Jezal îl luă fără să se gândească, dar 
pe urmă se pomeni cu ambele mâini ocupate. Când ea începu să-l 
tamponeze pe piept cu o batistă albă, nu putu să protesteze, deși 
gestul i se părea cam îndrăzneţ. Sincer vorbind, ar fi putut protesta, 
dacă ea n-ar fi fost atât de al naibii de frumoasă. Se întreba dacă ea 
își dădea seama ce priveliște minunată îi oferea în josul bustului 

rochiei, dar, fireşte că nu, cum ar fi putut? Era pur și simplu nouă 
aici, nedeprinsă cu manierele elegante, avea purtările neșlefuite ale 
unei fete de la ţară și așa mai departe... frumoasă priveliște, totuși, 
asta nu putea fi tăgăduit. 

- Aşa, acum e mai bine, zise ea, deşi tamponatul nu părea să fi 
schimbat cu nimic lucrurile. Nu în privinţa uniformei sale, în orice 
caz. Fata îi luă paharele, îl goli pe al ei repede, cu o smucitură 
exersată a capului și le azvârli pe masă. Mergem? 

— Da, desigur. Oh. 

Și Jezal îi oferi braţul. 

Ea îl conduse afară, pe coridor şi pe scări în jos, sporovăind 
nestingherită. Era asaltat de un potop de lovituri conversaţionale și, 
așa cum subliniase mareșalul Varuz mai devreme, apărarea lui Jezal 
era slabă. Para cu disperare, în timp ce traversau spațioasa Piaţă a 
Mareşalilor, însă abia reușea să strecoare câte un cuvânt. Era ca și 
cum Ardee era cea care trăise acolo de ani de zile și Jezal cel care 
era țărănoiul din provincie. 

- Palatele Marţiale sunt acolo, în spate? 

Ardee făcu semn cu capul către zidul impunător care despărțea 
cartierul general al armatelor Uniunii de restul Agriontului. 

- Chiar așa. Acolo își au birourile Lorzii Mareșali. Și sunt cazărmi 
acolo şi armurării și, ă... 

Glasul i se stinse. Nu prea mai găsea altceva de spus, însă Ardee 
sări să-l salveze. 

- Aşadar, fratele meu trebuie să fie pe undeva pe acolo. E un 
oștean destul de renumit, presupun. Primul care a trecut zidul la 
Ulrioch și așa mai departe. 

- Păi, da. Maiorul West e foarte respectat aici... 

- Dar poate fi atât de plicticos, nu-i aşa? Îi place atât de mult să 
fie misterios și preocupat. 

Ardee mimă un zâmbet palid, absent și îşi scărpină bărbia, 
gânditoare, întocmai cum ar fi făcut fratele ei. 

Îl prinsese perfect și Jezal izbucni în râs, însă începea să se 
întrebe dacă fata ar trebui să stea chiar atât de aproape de el, să-l 
țină de braţ într-un fel chiar atât de intim. Nu că Jezal ar fi avut 
ceva împotrivă, desigur. Dimpotrivă, dar lumea îi privea. 


— Ardee... spuse el. 

- Aşadar, aceasta trebuie să fie Aleea Regelui. 

— Ăă, da, Ardee... 

Ea se uita lung, în sus, la statuia magnifică a lui Harod cel Mare, 
cu ochii lui severi fixați asupra panoramei. 

- Harod cel Mare? întrebă ea. 

- Ăă, da. În vremurile întunecate, înainte să existe o Uniune, a 
luptat să aducă laolaltă Cele Trei Regate. A fost întâiul Mare Rege. 
Idiotule, gândi Jezal, asta știe deja, toată lumea ştie. Ardee, cred că 
fratele tău n-ar... 

— Iar acesta este Bayaz, Întâiul dintre Magi? 

- Da, a fost cel mai de nădejde sfetnic al lui Harod. Ardee... 

- E adevărat că și acum i se păstrează un loc liber în Consiliul 
Închis? 

Jezal fu luat pe nepregătite. 

— Auzisem că există acolo un scaun gol, dar nu știam că... 

- Au cu toţii o înfățișare atât de serioasă, nu-i așa? 

- Ăă... presupun că au fost vremuri serioase, răspunse el, 
zâmbind neconvingător. 

Un Cavaler Vestitor năvăli în josul aleii, călare pe un uriaș cal 
înspumat, cu soarele scânteind pe aripile aurii ale coifului. Secretarii 
se împrăștiară să-l lase să treacă și Jezal încercă s-o îndepărteze cu 
blândeţe pe Ardee din calea lui. Spre consternarea lui, ea refuză să 
se clintească. Animalul trecu în goană, la câţiva centimetri de Ardee, 
destul de aproape ca rafala să sufle părul fetei în faţa lui Jezal. Ea se 
întoarse spre el, îmbujorată de emoție, altminteri deloc speriată de 
pericolul pe lângă care trecuse. 

- Un Cavaler Vestitor? întrebă ea, luându-l iarăși de braţ și 
conducându-l pe Drumul Regelui. 

- Da, scânci Jezal, încercând cu disperare să-și stăpânească 
glasul, Cavalerii Vestitori au o responsabilitate importantă. Ei duc 
mesaje de la rege în orice colţ al Uniunii. Inima încetase să-i bubuie. 
Chiar și dincolo de Marea Cercului, în Englia, Dagoska şi Westport. 
Sunt împuterniciți să vorbească cu glasul regelui și, astfel, le este 
interzis să glăsuiască altminteri decât în misiune regală. 

-— Fedor van Haden a fost pe corabia noastră când am venit 


încoace. E un Cavaler Vestitor. Am stat de vorbă ore în șir. Jezal 
încercă fără succes să-și ascundă uluirea. Am vorbit despre Adua, 
despre Uniune, despre familia lui. Chiar a pomenit și numele tău. 
Jezal nu reuși nici de această dată să pară nonșalant. În legătură cu 
așteptatul Turnir. Ardee se aplecă şi mai aproape de el. Fedor era de 
părere că Bremer dan Gorst te va tăia în bucăți. 

Jezal tuși gâtuit, dar îşi reveni repede: 

- Din nefericire, această părere pare a fi larg împărtășită. 

- Dar nu și de tine, sper! 

-Ăă... 

Fata se opri și-l luă de mână, privindu-l în ochi cu toată 
sinceritatea: 

— Sunt sigură că ai să-l învingi, indiferent ce se spune. Fratele 
meu vorbeşte laudativ despre tine și el e un om zgârcit cu elogiile. 

- Ăă... bâigui Jezal. Degetele îl furnicau în mod plăcut. Ochii ei 
erau mari și întunecaţi și Jezal se pomeni în mare penurie de 
cuvinte. Ardee avea un fel de a-și mușca buza de jos care îi făcea 
gândurile să rătăcească. O buză frumoasă, cărnoasă. Nu s-ar fi 
supărat s-o molfăie niţel și el. Ei, bine, îți mulţumesc. 

Jezal afișă un zâmbet prostesc. 

— Aşadar, acesta este parcul, zise Ardee, întorcându-se să admire 
priveliștea verde. E chiar mai frumos decât mi-am închipuit. 

- Ăă... da. 

— Ce minunat este să fii în miezul lucrurilor. Am petrecut atât de 
mult din viața mea la margine. Trebuie că aici se iau multe decizii 
importante, există mulți oameni importanţi. Ardee își lăsă mâna să 
treacă prin frunzișul unei sălcii de lângă drum. Collem e îngrijorat 
că în Nord s-ar putea să fie război. Își făcea griji pentru siguranța 
mea, cred că de aceea a vrut să vin aici. Cred că-și face prea multe 
griji. Tu ce crezi, căpitane Luthar? 

Până acum câteva ore, trăise într-o dulce ignoranță în privința 
situaţiei politice, dar un asemenea răspuns n-ar fi fost potrivit. 

- Ei, bine, zise el, căznindu-se să-și amintească numele și apoi cu 
ușurare: acestui Berthod i-ar prinde bine o muștruluială. 

— Se zice că are douăzeci de mii de oameni ai Nordului sub 
stindardul său. Ardeen se aplecă spre el: barbari, murmură ea. 


Sălbatici, șopti ea. Am auzit că își jupoaie prizonierii de vii. 

Jezal considera că aceasta nu era tocmai o conversaţie potrivită 
pentru o domnişoară. 

— Ardee... începu el. 

- Dar sunt sigură că, având oameni ca tine și ca fratele meu, să ne 
apere, noi, femeile, nu avem de ce să ne facem griji. 

Apoi Ardee se întoarse și se îndepărtă pe alee. Jezal fu din nou 
nevoit să grăbească pasul ca s-o ajungă din urmă. 

— Iar aceea este Casa Creatorului? 

Ardee făcu semn cu capul către conturul fioros al imensului turn. 

— Păi, da, este. 

— Nu intră nimeni acolo? 

- Nimeni. De când mă știu eu, în orice caz. Podul e ţinut sub 
lacăt. Jezal se încruntă către turn. Acum părea ciudat că nu se 
gândise niciodată la asta. Trăind în Agriont, Casa Creatorului era 
mereu acolo. Locul e zăvorât, cred. 

— Zăvorât? Ardee se apropie foarte mult de el. Jezal privi cu 
nervozitate împrejur, dar nu se uita nimeni. Nu-i așa că e ciudat că 
nu intră nimeni acolo? Nu-i așa că e un mister? Aproape că îi simţea 
răsuflarea pe gât. Vreau să zic, de ce nu e doborâtă ușa pur și 
simplu? 

Jezal găsea că îi e îngrozitor de dificil să se concentreze, cu ea 
atât de aproape. Se întrebă, preţ de o clipă, înspăimântătoare și 
senzuală deopotrivă, dacă era posibil ca ea să flirteze cu el. Nu, nu, 
sigur că nu! Nu era obișnuită cu orașul, atâta tot. Purtările neșlefuite 
ale unei fete de la ţară... dar, pe de altă parte, era foarte aproape. 
De-ar fi doar ceva mai puţin atrăgătoare sau ceva mai puţin sigură 
pe sine. De-ar fi ceva mai puţin... sora lui West. 

Jezal tuşi şi își întoarse privirea în josul aleii, sperând zadarnic 
să-şi mute gândurile. Doar câțiva oameni se deplasau de-a lungul 
drumului, dar nimeni pe care să-l recunoască, dacă nu cumva... 
Vraja lui Ardee se risipi dintr-odată și Jezal simţi fiori de gheaţă pe 
piele. O siluetă gârbovită, încotoșmănată într-o zi atât de însorită, se 
îndrepta șchiopătând către ei, sprijinindu-se cu putere de un toiag. 
Era îndoit de spate și tresărea la fiecare pas, iar drumeţii care 
mergau mai repede îl ocoleau cu grijă. Jezal încercă s-o îndrepte pe 


Ardee în altă direcţie, înainte să fie văzuţi, dar ea se opuse cu graţie 
și porni direct către târșâitul inchizitor. 

Capul îi ţâşni în sus când se apropiară şi ochii îi sclipiră, 
recunoscându-l. Inima lui Jezal se opri în loc. Acum nu mai avea 
cum să-l ocolească. 

- Ei, căpitane Luthar, zise Glokta cu căldură, târșâindu-se puţin 
prea aproape şi strângându-i mâna, ce plăcere! Mă surprinde că 
Varuz ţi-a dat drumul atât de devreme. Probabil că s-a mai înmuiat, 
cu vârsta. 

- Lordul Mareșal este şi acum cât de poate de pretenţios! se oțări 
Jezal. 

— Sper că practicienii mei nu te-au stânjenit aseară. Inchizitorul 
clătină mâhnit din cap. N-au maniere. Pic de maniere. Dar sunt cei 
mai buni în ceea ce fac! Jur, regele nu are doi slujitori mai buni. 

— Presupun că îl slujim cu toţii pe rege, fiecare în felul lui. 

În glasul lui Jezal răzbătu ceva mai multă ostilitate decât avusese 
de gând. 

Dacă Glokta era ofensat, n-o arătă. 

- Chiar așa. Nu cred că o cunosc pe prietena ta. 

— Nu. Este... 

- De fapt, ne-am cunoscut, spuse Ardee, spre marea surprindere a 
lui Jezal, întinzându-i mâna inchizitorului. Ardee West. 

Sprânceana lui Glokta se ridică. 

- Nu! Se aplecă ţeapăn, să-i sărute mâna. Jezal îi văzu gura 
strâmbându-se când se îndreptă, dar rânjetul știrb reveni curând. 
Sora lui Collem West! Dar ești atât de schimbată. 

— În bine, nădăjduiesc, râse ea. 

Jezal se simţea îngrozitor de stânjenit. 

— Păi... da, într-adevăr, răspunse Glokta. 

- Eşti schimbat și tu, Sand. Ardee părea dintr-odată foarte tristă. 
Toată familia mea a fost extrem de îngrijorată. Am sperat şi am tot 
sperat că te vei întoarce teafăr. Jezal zări un spasm trecând peste 
faţa lui Glokta. Apoi, când am auzit că ai fost rănit... Cum te simţi? 

Inchizitorul aruncă o privire către Jezal, cu ochii reci ca o moarte 
lentă. Jezal își coborî privirea spre cizme, cu un nod de teamă în 
gâtlej. Nu era cazul să se sperie de acest schilod, nu-i așa? Dar, 


cumva, își dorea să se mai afle încă la antrenamentul de scrimă. 
Glokta se uita lung la Ardee, cu ochiul stâng zbătându-se ușor, iar ea 
îi ţinea privirea, neintimidată, cu ochii plini de tăcută îngrijorare. 

- Sunt bine. Atât cât e de așteptat. Expresia lui devenise foarte 
ciudată. Jezal se simțea mai stingherit ca oricând. Mulţumesc că m- 
ai întrebat. Zău. Nimeni n-o face vreodată. 

Se lăsă o tăcere stânjenitoare. Inchizitorul își întinse gâtul într-o 
parte și pe urmă se auzi un pocnet puternic. 

- Ah! făcu el. Așa. Mi-a făcut plăcere să vă revăd, pe amândoi, 
dar datoria mă cheamă. 

Le oferi încă un zâmbet insuportabil, pe urmă se îndepărtă 
şchiopătând, cu piciorul stâng hârșâind în pietriș. 

Ardee se încruntă spre spatele lui strâmb, în timp ce Glokta se 
îndepărta încet, șchiopătând. 

— E atât de trist, murmură ea. 

— Ce? bolborosi Jezal. 

Se gândea la acel mare ticălos alb de pe stradă, la acei ochi 
înguști, roz. La prizonierul cu sacul pe cap. Cu toţii îl slujim pe rege 
în felul nostru. Chiar așa. Tresări involuntar. 

- El și fratele meu erau chiar apropiaţi. A venit să stea la noi într- 
o vară. Familia mea era atât de mândră să-l primească încât era 
stânjenitor. Obişnuia să se lupte cu fratele meu în fiecare zi și 
câștiga mereu. Felul în care se mișca era un adevărat spectacol. 
Sand dan Glokta. A fost cea mai strălucitoare stea de pe cer. Ardee 
își flutură din nou jumătatea de zâmbet cunoscător. Și acum aud că 
ești tu. 

- Ăă... făcu Jezal, nefiind sigur dacă îl lăuda sau îşi bătea joc de 
el. 

Nu putea scăpa de sentimentul că fusese învins de două ori în 
ziua aceea, o dată de către fiecare dintre cei doi frați. 

Îşi imagina, de fapt, că sora îl bătuse cel mai rău. 


Ritualul de dimineaţă 


Era o zi senină de vară și parcul era plin până la refuz de 
petrecăreți nostimi. Colonelul Glokta se îndrepta țanțoş și hotărât 
către o întâlnire de mare importanţă, iar oamenii se înclinau cu 
respect și se dădeau la o parte din calea lui. Pe cei mai mulți îi 
ignora, pe cei mai importanţi îi onora cu un zâmbet strălucitor. 
Puţinii norocoși îi întorceau radioși zâmbetul, încântați să fie 
remarcați. 

- Bănuiesc că îl slujim cu toţii pe rege, în felul nostru, scânci 
căpitanul Luthar, întinzând mâna după sabie, dar Glokta era prea 
iute pentru el. Sabia lui lovi cu viteza fulgerului, înfigându-se direct 
în beregata ironicului idiot. 

Sângele împroșcă fața lui Ardee West. Fata bătu din palme, 
încântată, uitându-se la Glokta cu ochi strălucitori. 

Luthar părea surprins să fie ucis. 

- Ha! Chiar așa! zise Glokta cu un zâmbet. 

Căpitanul se prăbuși cu faţa în jos, cu sângele țâșnindu-i din gât. 
Mulțimea își răcni aprecierea și Glokta le oferi o adâncă, grațioasă 
plecăciune. Uralele se înzeciră. 

— O, colonele, n-ar trebui, murmură Ardee, în timp ce Glokta îi 
lingea sângele de pe obraz. 

- N-ar trebui, ce? mârâi el, trăgând-o în brațele sale și sărutând-o 
înfocat. 

Mulțimea era în delir. Când Glokta se smulse din îmbrăţișare, ea 
gâfâia, ridicând spre el o privire adoratoare, cu ochii ei mari și 
întunecați, cu buzele ușor depărtate. 

- Ahi'ectolu vă vea, zise ea, cu un zâmbet drăgălaș. 

— Ce? 

Mulțimea amuţise, fir-ar a naibii, şi partea stângă a trupului îi 
amorţea. 

Ardee îl atinse cu tandreţe pe obraz. 

— Ahi'ectolu! strigă ea. 


Se auzi o bătaie puternică în ușă. Ochii lui Glokta se deschiseră 
brusc. Unde sunt? Cine sunt? 

O, nu. 

O, da. Își dădu seama numaidecât că dormise prost, că are trupul 
chircit sub pături și fața cufundată în pernă. Întreaga parte stângă îi 
era inertă. 

Bătaia în ușă răsună mai puternic decât înainte. 

— Ahi'ectolu! veni de dincolo răgetul gângav al lui Frost. 

Când Glokta încercă să ridice capul de pe pernă, durerea îi 
străfulgeră gâtlejul. A, nimic nu pune mintea în mișcare mai bine decât 
primul spasm al zilei. 

- Am priceput! zise el cu glas răgușit, lasă-mă un minut, la naiba! 

Pașii grei ai albinosului se îndepărtară, cu un sunet înfundat, de-a 
lungul coridorului. Glokta rămase nemișcat preţ de o clipă, apoi, 
prudent, își mișcă braţul drept, foarte încet, cu răsuflarea întretăiată 
din cauza efortului, şi încercă să se întoarcă pe spate. Își încleștă 
pumnul, când în piciorul stâng porniră furnicăturile. Măcar de-ar 
rămâne amortit, blestematul. Dar durerea îl cuprindea repede acum. 
Totodată, începea să perceapă un miros neplăcut. La naiba. lar am 
făcut pe mine. 

- Barnam! urlă Glokta, după care aşteptă, gâfâind, cu toată partea 
stângă pulsând de mama focului. Unde e bătrânul idiot? Barnam! 
răcni el din toţi bojocii. 

- Sunteţi bine, domnule? se auzi glasul servitorului din spatele 
ușii. 

Bine? Bine, nătărău bătrân? Şi când crezi tu că am fost bine ultima 
dată? 

— Nu, fir-ar să fie! Am murdărit patul! 

- Am fiert apă pentru baie, domnule. Vă puteţi ridica? 

Frost mai fusese nevoit o dată să spargă ușa. Poate că ar trebui s-o 
las deschisă toată noaptea, dar atunci cum aș putea dormi? 

- Cred că mă pot descurca, şuieră Glokta, cu limba lipită de 
gingiile goale, cu brațele tremurând, când își ridică trupul din pat și 
se aşeză pe scaunul de alături. 

Grotescul lui picior stâng, fără degete, zvâcnea, încă imposibil de 


controlat. Glokta coborî spre el o privire mânioasă, cu o ură 
fierbinte. Spurcăciune oribilă. Revoltătoare, inutilă bucată de carne. De 
ce nu mi l-au tăiat pur și simplu? De ce nu mi-l tai eu? Dar ştia de ce. 
Având încă piciorul, putea să se prefacă măcar că e pe jumătate 
bărbat. Își izbi coapsa ofilită cu pumnul, apoi regretă imediat. 
Nărod, nărod. Durerea i se furişă pe spate în sus, ceva mai intensă ca 
înainte și sporind cu fiecare secundă. Hai, acum, hai, acum, să nu ne 
certăm. Începu să frece cu blândeţe carnea zdrobită. Suntem legați 
unul de altul, așa că de ce să mă chinui? 

- Puteţi ajunge la ușă, domnule? 

Glokta strâmbă din nas din pricina mirosului, apoi își apucă 
bastonul și încet, agonizant, se împinse în picioare. Străbătu șontâc 
încăperea, aproape alunecând până la jumătatea distanței, dar 
redresându-se cu un spasm mistuitor. Întoarse cheia în broască, 
sprijinindu-se de perete ca să-şi menţină echilibrul, și trase ușa în 
lături. 

Barnam stătea de cealaltă parte, cu braţele desfăcute, gata să-l 
prindă. Ce infamie. Să te gândești că eu, Sand dan Glokta, cel mai mare 
săbier pe care l-a văzut vreodată Uniunea, trebuie să fiu cărat la baie de 
un bătrân, ca să-mi pot spăla rahatul. Trebuie că acum se prăpădesc de 
râs toți acei neghiobi pe care i-am bătut, dacă-și mai amintesc de mine. 
Aș râde și eu, dacă nu m-ar durea atât de tare. Dar își ridică greutatea 
de pe piciorul stâng și își puse braţul pe după umărul lui Barnam, 
fără să protesteze. La ce bun, în definitiv? N-am de ce să nu-mi fac 
viața mai ușoară. Atât cât poate fi. 

Glokta trase adânc aer în piept. 

- Ai grijă, piciorul nu s-a dezmorțţit încă. 

Săltară şi se împleticiră în josul coridorului, puțin prea îngust 
pentru amândoi. Sala de baie părea la un kilometru depărtare. Sau 
mai mult. Aș prefera să străbat o sută de kilometri, așa cum am fost 
cândva, decât drumul până la baie, așa cum sunt acum. Dar ăsta-i 
ghinionul meu, nu-i așa? Nu te poți întoarce. Niciodată. 

Glokta simţea căldura desfătătoare a aburului pe pielea lipicioasă. 
Cu Barnam sprijinindu-l de braţe, ridică încet piciorul drept și îl 
așeză cu grijă în apă. La naiba, e fierbinte. Bătrânul servitor îl ajută 
să-și vâre și celălalt picior și, apoi, luându-l de subsuori, îl coborî ca 


pe un copil, până când fu cufundat până la gât. 

- Ahhh. Glokta dezvălui un zâmbet știrb. Fierbinte ca forja 
Creatorului, Barnam, întocmai cum îmi place. 

Căldura îi pătrundea acum în picior și durerea ceda. Nu dispare. 
Nu dispare niciodată. Dar e mai bine. Cu mult mai bine. Glokta începu 
să se simtă aproape gata să înfrunte o nouă zi. Trebuie să înveţi să 
iubești lucrurile mărunte ale vieţii. Cum ar fi o baie fierbinte. Trebuie să 
iubești lucrurile mărunte, când nu mai ai nimic altceva. 


Practicianul Frost îl aștepta jos, în micuța sufragerie, cu trupul 
mătăhălos îndesat într-un scaun scund, lângă perete. Glokta se lăsă 
în celălalt scaun și adulmecă terciul aburind din castronul în care 
era înfiptă oblic o lingură de lemn, fără ca măcar să atingă 
marginea. Stomacul îi chiorăia și gura începu să-i saliveze 
îngrozitor. Ce mai, toate simptomele unei senzaţii de greață extremă. 

- Ura! strigă Glokta. Iarăşi terci! Aruncă o privire către 
practicianul neclintit. „Terci cu miere, mai bun ca orice-avere, totu-i 
o plăcere, când ai terci cu miere!” Ochii roz nu clipiră. E un cântecel 
pentru copii. Mama mea obișnuia să mi-l cânte. Dar n-a reușit 
niciodată să mă facă să mănânc lăturile astea. Dar acum - și vâri 
lingura mai adânc, nu mă mai satur de el. Frost îl privea fix. 
Sănătos, zise Glokta, vârându-și pe gât o lingură de terci dulce și 
luând o alta, delicios (înghițind cu noduri încă puţin) și iată 
argumentul decisiv (râgâind uşor la următoarea înghiţitură): nu e 
nevoie să mesteci. Împinse la o parte strachina aproape plină și 
aruncă lingura după ea. Mmmm, mormăi el. Un mic dejun gustos îţi 
face ziua frumoasă, nu găsești? Era ca și cum s-ar fi uitat la un 
perete alb, dar fără toată emoția pe care acesta ţi-o putea pricinui. 
Așadar, Arhilectorul mă vrea din nou, nu-i așa? Albinosul 
încuviinţă. Și ce-ar putea să dorească ilustrul nostru conducător de 
la unul ca mine, ce crezi? Umeri ridicați. Hmmm. Glokta își linse 
resturile de terci de pe gingiile goale. Pare bine dispus, știi cumva? 
Alţi umeri ridicaţi. Haide, haide, Practician Frost, nu-mi spune totul 
deodată, nu pot să te urmăresc. Tăcere. 

Barnam intră în cameră și luă castronul. 

- Mai doriţi altceva, domnule? 


- Categoric. O bucată mare de carne în sânge și un măr crocant. 
Se uită spre Practicianul Frost. Îmi plăceau merele când eram copil. 
De câte ori am făcut gluma asta? Frost îl privea impasibil: ochii nu-i 
râdeau deloc. Glokta se întoarse spre Barnam și bătrânul afișă un 
zâmbet obosit. O, bine, suspină Glokta. Omul trebuie să spere, nu-i 
aşa? 

- Desigur, domnule, murmură servitorul, îndreptându-se spre ușă. 

Așa să fie? 


Biroul Arhilectorului se afla la ultimul etaj al Casei Întrebărilor și 
era cale lungă până sus. Mai rău, coridoarele erau ticsite de oameni. 
Practicieni, conţopiști, inchizitori, mişunând ca furnicile printr-un 
morman afânat de bălegar. Ori de câte ori le simţea privirile asupra 
lui, Glokta șchiopăta pe lângă ei zâmbind, cu capul semeţ. Ori de 
câte ori simţea că e singur, se oprea şi gâfâia, asuda și înjura, își 
freca și își plesnea piciorul, redându-i o fărâmă de viaţă. 

De ce trebuie să fie atât de sus? se întreba în timp ce își târșâia 
picioarele pe holurile întunecoase și pe scările șerpuitoare ale 
labirinticei clădiri. Când ajunse în anticameră, era epuizat și sufla 
greu, cu mâna stângă chinuită de dureri pe mânerul bastonului. 

Secretarul Arhilectorului îl examină cu suspiciune din spatele 
unui birou mare și întunecat, care ocupa jumătate din încăpere. În 
faţa lui erau amplasate câteva scaune, pentru ca oamenii să devină 
agitaţi așteptând să intre, iar doi practicieni uriași flancau imensele 
uși duble de la intrarea în birou, atât de neclintiți și de mohorâţi de 
parcă ar fi făcut parte din decor. 

- Sunteţi așteptat? întrebă secretarul, cu glas ascuţit. 

Stii cine sunt, răhăţel înfumurat. 

- Desigur! se răsti Glokta, crezi că am urcat șchiopătând tocmai 
până aici ca să-ţi admir biroul? 

Secretarul îl privi în josul nasului. Era un tânăr palid, chipeș, cu o 
chică de păr galben. Al cincilea fiu umflat în pene al vreunui nobil 
mărunt cu şale hiperactive, și crede că poate să-și dea aere cu mine. 

- Și numele dumneavoastră este? întrebă el, cu un rânjet 
batjocoritor. 

Glokta era la capătul răbdării, după urcuş. Izbi cu bastonul în 


tăblia biroului și secretarul fu cât pe ce să sară din scaun. 

- Ce ești, un idiot afurisit? Câţi inchizitori schilozi cunoști? 

- Ă... făcu secretarul, cu gura tremurând nervos. 

— Ă? Ă? Ăsta e un număr? Vorbește! 

— Păi, eu... 

— Sunt Glokta, imbecilule! Inchizitorul Glokta! 

— Da, domnule, eu... 

- Mișcă-ţi fundul gras din scaun, nătărăule! Nu mă face să aştept! 
Secretarul sări, se repezi spre uși, împinse în lături una dintre ele și 
se dădu la o parte respectuos. Așa mai merge, mârâi Glokta, 
târșâindu-se după el. 

Ridică privirea către practicieni, când trecu șontâc pe lângă ei. 
Era aproape sigur că unul avea un uşor zâmbet pe faţă. 

Încăperea nu era deloc schimbată de când o vizitase ultima oară, 
cu șase ani în urmă. Era un spaţiu circular, cavernos, cu chipuri de 
garguie gravate pe tavanul boltit, cu singura fereastră imensă 
oferind o priveliște spectaculoasă spre turlele Universităţii, spre o 
imensă porțiune din zidul împrejmuitor al Agriontului și spre silueta 
impunătoare a Casei Creatorului din spatele acestuia. 

Camera era în cea mai mare parte căptușită cu etajere și dulapuri 
înțesate de stive înalte de registre și hârtii ordonate cu grijă. Câteva 
portrete întunecate îl priveau de pe puţinele spaţii albe ale pereţilor, 
printre care unul imens, al actualului rege al Uniunii în tinereţe, cu 
un aer aspru și înțelept. Fără îndoială, pictat înainte să devină o 
parodie senilă. Astăzi, găsești la el ceva mai puţină autoritate și ceva mai 
mult umor involuntar. 

În mijlocul încăperii se afla o masă rotundă și grea, pe suprafața 
căreia era pictată o hartă a Uniunii, cu desăvârșită migală. Fiecare 
oraș în care exista un departament al Inchiziției era marcat cu o 
piatră prețioasă, iar în mijloc se înălța o minusculă replică de argint 
a orașului Adua. 

Arhilectorul şedea la această masă, într-un jilț străvechi, adâncit 
într-o conversaţie cu un alt bărbat, un bătrân sfrijit, cu o față 
ursuză, îmbrăcat în veșminte negre. Sult ridică privirea, luminându- 
se, când Glokta se apropie de ei, cu pasu-i târșâit, dar expresia 
celuilalt nu se schimbă. 


— Ei, bine, Inchizitor Glokta, sunt încântat că ai putut să ni te 
alături. Îl cunoști pe Supraveghetorul General Halleck? 

— N-am avut plăcerea, răspunse Glokta. Nu că ar părea o mare 
plăcere. 

Bătrânul birocrat se ridică și strânse mâna lui Glokta, fără 
entuziasm. 

— Iar acesta este unul dintre inchizitorii mei, Sand dan Glokta. 

— Într-adevăr, murmură Halleck. Ai fost în armată, cred. Te-am 
văzut o dată duelându-te. 

Glokta își lovi piciorul cu bastonul. 

— Asta nu poate să fi fost de curând. 

— Nu. 

Se lăsă tăcerea. 

— Supraveghetorul General va primi, probabil, în curând, o 
promovare însemnată, zise Sult. Un scaun în însuși Consiliul Închis. 

Consiliul Închis? Chiar așa? O promovare extrem de însemnată. 

Însă Halleck nu părea deloc încântat. 

— Voi considera treaba înfăptuită atunci când Maiestatea Sa va 
binevoi să mă invite, se răsti el, și nu înainte. 

Sult pluti ușor peste acest teren alunecos: 

- Consiliul e de părere, sunt convins, că ești singurul candidat 
demn de această recomandare, acum că Sepp dan Teufel nu mai este 
avut în vedere. 

Bătrânul nostru amic Teufel? Nu mai este avut în vedere pentru ce? 

Halleck se încruntă și îşi scutură capul. 

— Teufel. Am lucrat cu omul acesta vreme de zece ani. Nu mi-a 
plăcut niciodată — nici nimeni altul, după cum te văd — dar nu l-aș fi 
crezut niciodată un trădător. 

Sult clătină din cap cu tristeţe. 

- Suntem cu toți profund marcați, dar avem aici mărturisirea, 
negru pe alb. Ridică hârtia împăturită cu o expresie mâhnită. Mă 
tem că rădăcinile corupţiei pot săpa foarte adânc. Cine să știe asta 
mai bine decât mine, care am sarcina ingrată de a curăța grădina de 
buruieni? 

— Într-adevăr, într-adevăr, murmură Halleck, clătinând posomorât 
din cap. Meritaţi tot respectul pentru asta. Și dumneavoastră, 


domnule Inchizitor. 

— O, nu, eu nu, zise Glokta cu modestie. 

Cei trei bărbaţi schimbară priviri cu un ipocrit respect reciproc. 

Halleck își împinse scaunul în spate. 

— Ei, bine, dările nu se colectează singure. Trebuie să mă întorc la 
treburile mele. 

— Bucură-te de ultimele tale zile pe acest post, zise Sult. Îți dau 
cuvântul că regele va trimite după tine cât de curând! 

Halleck își îngădui un zâmbet minuscul, pe urmă îi salută cu o 
înclinare ceremonioasă a capului și se îndepărtă cu paşi mari. 
Secretarul îl conduse afară și închise ușa grea. Era tăcere. Dar să fiu 
al naibii dacă voi fi eu cel care o voi rupe. 

- Bănuiesc că te întrebi ce-a fost asta, nu-i așa, Glokta? 

- Mi-a trecut acest gând prin minte, Eminenţa Voastră. 

- Nu mă îndoiesc. Sult se ridică din scaun și se îndreptă hotărât 
spre fereastră, cu mâinile-i înmănușate în alb împreunate la spate. 
Lumea se schimbă, Glokta, lumea se schimbă. Vechea rânduială se 
prăbușește. Loialitate, datorie, mândrie, onoare. Noţiuni care s-au 
perimat. Ce le înlocuiește? Arhilectorul aruncă o privire peste umăr, 
preț de o clipă, și buza i se răsuci. Lăcomia. Negustorii au devenit 
noua putere în ţară. Bancheri, neguţători, marinari. Oameni mici, cu 
minți mici și ambiţii mici. Oameni a căror singură loialitate este față 
de ei înşişi, a căror singură datorie este față de propria lor pungă, a 
căror singură mândrie este să-i tragă pe sfoară pe mai-marii lor, a 
căror singură onoare se măsoară în monede de argint. Nu e nevoie să 
te întreb unde te situezi în clasa negustorilor. Sult privi încruntat afară, 
pe urmă se întoarse către încăpere. Acum, se pare că fiul oricui se 
poate alege cu o educaţie, cu o afacere și poate deveni bogat. Ghilda 
Pânzarilor, a Negustorilor de Mirodenii și altele asemenea își 
sporesc constant averea și influența. Parveniţii trufași le dictează 
superiorilor lor naturali. Degetele lor grase și lacome umblă la 
coardele puterii. E aproape prea mult de suportat. Sult se scutură, în 
timp ce măsura cu pasul podeaua. Voi vorbi sincer cu tine, 
Inchizitorule. Arhilectorul își flutură mâna graţioasă, de parcă 
sinceritatea lui ar fi fost un dar neprețuit. Uniunea n-a părut 
niciodată mai puternică, n-a controlat niciodată mai mult teritoriu, 


dar, în spatele fațadei, suntem slabi. Nu e un secret că regele este 
incapabil să ia singur decizii. Prințul moștenitor Ladisla e un filfizon 
înconjurat de lingușitori și de proști, căruia nu-i pasă decât de jocuri 
și de veșminte. Prințul Raynault e mult mai potrivit să domnească, 
dar el e fratele mai mic. Consiliul Închis, a cărui sarcină ar trebui să 
fie cârmuirea acestei corăbii care ia apă, e plin de impostori și 
uneltitori. Unii sunt, poate, loiali, alții, categoric, nu, fiecare dornic 
să-l învârtă pe rege cum vrea el. Cât de frustrant, când bănuiesc că ar 
trebui ca toți să-l învârtă cum vrei tu! Între timp, Uniunea e asaltată 
de dușmani, pericole de dincolo de hotare și pericole din interior. În 
Gurkhul domnește un împărat nou și viguros, care-și pregătește ţara 
pentru un nou război. Nordicii sunt și ei cu arma în mână, pândind 
la hotarele Engliei. În Consiliul Deschis, nobilii vociferează pentru 
drepturi străvechi, în timp ce în sate ţăranii vociferează pentru 
drepturi noi. Arhilectorul suspină adânc. Da, vechea rânduială se 
prăbușește şi nimeni nu are conștiința sau curajul s-o sprijine. 

Sult se opri, ridicând privirea către unul dintre portrete: un 
bărbat robust, pleşuv, îmbrăcat în alb din cap până-n picioare. 
Glokta îl recunoscu imediat. Zoller, cel mai mare dintre toți Arhilectori. 
Campion neobosit al Inchiziției, eroul torționarilor, năpasta trădătorilor. 
Privea în jos cu mânie de pe perete, de parcă ar fi putut să-i ardă pe 
trădători cu o privire, chiar și de dincolo de moarte. 

- Zoller, mârâi Sult. Lucrurile erau altfel pe vremea lui, îți pot 
spune. Fără ţărani cârtitori, fără negustori pungași, fără nobili 
ursuzi. Dacă oamenii își uitau locul, le era amintit cu fierul înroșit 
şi, dacă vreun judecător cârcotaș îndrăznea să se plângă de asta, 
nimeni nu mai auzea vreodată de el. Inchiziția era o instituţie 
nobilă, unde-și găseau locul cei mai buni și mai sclipitori. Să-și 
slujească regele și să smulgă necinstea din rădăcini, asta era singura 
lor dorinţă și singura răsplată. O, lucrurile erau măreţe în vremurile de 
demult. Arhilectorul se strecură înapoi în scaun și se aplecă peste 
masă: Acum, am devenit un loc unde orice fiu de-al treilea al unui 
nobil scăpătat poate să-şi burdușească buzunarele cu șperțuri, sau 
unde o lepădătură cu porniri criminale poate face o pasiune pentru 
tortură. Influența noastră asupra regelui s-a erodat continuu, 
bugetele noastre au scăzut continuu. Cândva, eram temuţi și 


respectați, Glokta, dar acum... Suntem niște impostori mizerabili. Sult 
se încruntă. Ei, bine, nu mai suntem așa. Intrigile și trădările abundă 
şi mă tem că Inchiziția nu se mai ridică la înălțimea misiunii sale. 
Prea mulți dintre Superiori nu mai sunt de încredere. Nu-i mai 
preocupă interesele regelui sau ale statului, sau ale oricui în afară de 
propria persoană. Superiorii? Nu sunt de încredere? Mă ia cu leșin. 
Încruntătura lui Sult se adânci și mai mult. Iar acum, Feekt e mort. 

Glokta ridică privirea. Asta chiar e o veste. 

- Lordul Cancelar? 

- Se va anunța mâine-dimineață. A murit subit, acum câteva 
nopţi, în timp ce tu te ocupai de prietenul tău Rews. Încă planează 
câteva întrebări asupra morţii sale, dar omul avea aproape nouăzeci 
de ani. De mirare e că a trăit atât. Cancelarul de aur i se spunea, cel 
mai mare politician al vremii sale. Chiar în aceste clipe i se cioplește 
chipul în piatră, pentru o statuie pe Aleea Regelui. Sult pufni: Cel 
mai mare dar la care oricare dintre noi poate spera. Ochii 
Arhilectorului se îngustară în despicături albastre. Dacă ai naivitatea 
să-ți închipui că Uniunea e controlată de regele ei sau de către 
flecarii nătărăi cu sânge albastru din Consiliul Deschis, poţi să-i dai 
uitării. În Consiliul Închis se află puterea. Mai mult ca niciodată, de 
când cu boala regelui. Doisprezece oameni, în douăsprezece scaune 
mari și incomode, cu mine printre ei. Doisprezece oameni cu idei 
foarte diferite și, de douăzeci de ani, război şi pace. Feekt a ţinut 
balanţa. A învrăjbit Inchiziția cu judecătorii, bancherii cu armata. A 
fost axul în jurul căruia s-a întors regatul, temelia pe care s-a 
sprijinit. Moartea lui a lăsat un gol. Tot felul de goluri se cască și 
oamenii se vor repezi să le umple. Am sentimentul că acel nemernic 
scâncit, Marovia, acea inimă însângerată a Înaltei Justiţii, acel 
autoproclamat campion al omului simplu, va fi primul la rând. E o 
situație alunecoasă și periculoasă. Arhilectorul izbi cu pumnul în 
masă, în faţa lui. Trebuie să ne asigurăm că oamenii nepotriviți nu 
vor profita de asta. Glokta clătină aprobator din cap. Cred că am 
priceput ce vrei să spui, Arhilectore. Trebuie să ne asigurăm că noi 
suntem cei care vor profita și nimeni altcineva. Trebuie spus cu tărie că 
postul de Lord Cancelar este unul dintre cele mai influente din 
regat. Colectarea dărilor, vistieria, monetăriile regelui, toate sunt 


sub patronajul lui. Bani, Glokta, bani. Iar banii înseamnă putere. Nu 
e cazul să-ți spun. Mâine va fi numit un nou cancelar. Candidatul 
nostru de frunte era fostul administrator al Monetăriilor, Sepp dan 
Teufel. Înţeleg. Ceva îmi spune că nu va mai fi luat în calcul. Buza lui 
Sult se răsuci. Teufel a avut legături strânse cu ghildele negustorilor, 
în mod special cu cea a pânzarilor. Rânjetul lui deveni o 
încruntătură. Și, în plus, era un asociat al Înaltului Judecător 
Marovia. Așa că, vezi tu, n-ar fi fost defel un Lord Cancelar potrivit. 
Chiar așa. Defel potrivit. Supraveghetorul General Halleck este o 
alegere mult mai bună, în opinia mea. 

Glokta privi către ușă: 

— El? Lord Cancelar? 

Sult se ridică zâmbind și se îndreptă către o servantă de lângă 
perete. 

- Chiar nu există nimeni altcineva. Toată lumea îl urăște, iar el 
urăște pe toată lumea, în afară de mine. Mai mult, e un conservator 
înrăit, care disprețuiește clasa negustorilor și tot ce reprezintă ea. 
Arhilectorul deschise servanta şi scoase două pahare şi o carafă 
bogat ornamentată. Dacă nu va fi chiar o figură prietenoasă în 
Consiliu, cel puţin va fi una înţelegătoare și a naibii de ostilă față de 
toți ceilalți. Nu-mi pot închipui un candidat mai potrivit. 

Glokta încuviinţă. 

— Pare un om cinstit. Dar nu într-atât de cinstit încât să-l las să mă 
așeze în baie. Dar tu, Eminenţă, l-ai lăsa? 

- Da, continuă Sult, va fi foarte valoros pentru noi. Arhilectorul 
turnă două pahare de vin roșu, greu. Și, pe deasupra, am putut să 
aranjez lucrurile şi pentru un nou Administrator al Monetăriei, unul 
înțelegător. Am auzit că pânzarii îşi mușcă pur și simplu buza de 
furie. Marovia nu e nici el deloc fericit, ticălosul. Sult chicoti. Toate 
veşti bune, şi ție trebuie să-ți mulțumim. Întinse unul dintre pahare. 

Otravă? O moarte lentă, cu zvârcoleli și vărsături pe minunata 
pardoseală de mozaic a Arhilectorului? Sau doar căzând cu fața în jos 
pe masa lui? Însă chiar nu avea altceva de făcut decât să apuce 
paharul și să soarbă zelos. Vinul îi era necunoscut, dar era delicios. 
Probabil dintr-un loc foarte frumos și foarte îndepărtat. Cel puţin, dacă 
mor aici, sus, nu va mai trebui să cobor toate treptele. Dar Arhilectorul 


bea și el, numai zâmbete și bunăvoință. Așadar, presupun că voi 
supraviețui, totuși, acestei după-amiezi. 

- Da, am pășit cu dreptul. Acestea sunt vremuri într-adevăr 
periculoase și, totuși, pericolul și șansa merg adesea mână-n mână. 
Glokta simţi o senzaţie ciudată strecurându-i-se în sus pe spinare. E 
frică, ambiţie sau ambele? Am nevoie de cineva care să mă ajute să 
pun ordine în lucruri. Cineva care nu se teme de Superiori, ori de 
negustori, nici măcar de Consiliul Închis. Cineva care să acţioneze 
cu subtilitate, cu discreţie şi fără cruţare. Cineva a cărui loialitate 
față de Uniune e mai presus de orice îndoială, dar care nu are 
prieteni în interiorul guvernului. Cineva care e urât de toată lumea? 
Cineva care să preia întreaga vină dacă lucrurile merg prost? Cineva 
care va avea putini jelitori la înmormântarea sa? Am nevoie de un 
Inchizitor Privilegiat, Glokta. Cineva care să lucreze în afara 
controlului Superiorilor, dar sub deplina mea autoritate. Cineva care 
să răspundă doar în fața mea. Arhilectorul ridică o sprânceană, ca și 
cum tocmai i-ar fi venit ideea. Mi se pare că tu ești extrem de 
potrivit pentru această sarcină. Ce crezi? 

Cred că ocupantul unui asemenea post ar avea o mulțime de dușmani 
și un singur prieten. Glokta ridică privirea către Arhilector. Și acel 
prieten ar putea să nu fie atât de demn de încredere. Cred că s-ar putea 
ca ocupantul unui asemenea post să nu dăinuie mult. 

— Aş putea avea puţin timp de gândire? 

- Nu. 

Pericolul și șansa merg adesea mână-n mână. 

— Atunci accept. 

- Excelent. Cred cu tărie că acesta este începutul unei lungi și 
fructuoase relaţii. Sult îi zâmbi peste buza paharului. Ştii, Glokta, 
dintre toți negustorii care mișună acolo, afară, pe pânzari îi găsesc 
cei mai greu de tolerat. În mare măsură, prin influența lor a intrat 
Westportul în Uniune și datorită banilor Westportului am câștigat 
războiul gurkian. Regele i-a răsplătit, desigur, cu drepturi de negoţ 
neprețuite, dar de atunci aroganţa lor a devenit insuportabilă. Ai fi 
zis că au luptat ei înșiși în bătălii, judecând după aerele pe care au 
început să și le dea și după libertăţile pe care și le-au luat. Onorabila 
Ghildă a Pânzarilor! pufni el. Îmi dau seama acum că amicul tău 


Rews ne-a oferit mijloacele să-i prindem în laţ atât de bine încât ar 
fi păcat să-i lăsăm din mână. 

Glokta era foarte surprins, dar credea că-și ascunde bine 
sentimentele. Să mergem mai departe? De ce? Pânzarii mișună liberi și 
continuă să plătească și asta mulțumește tot felul de oameni. Așa cum 
stau lucrurile, sunt speriaţi și cuminţi, întrebându-se pe cine a pomenit 
Rews, cine ar putea fi următorul pe scaun. Dacă întindem coarda, ar 
putea să aibă de suferit sau să fie terminati cu totul. Atunci vor înceta să 
plătească și mulți oameni vor fi nemulțumiți. Unii dintre ei, chiar din 
această clădire. 

- Pot să-mi continui cu ușurință investigaţiile, Eminenţa Voastră, 
dacă doriţi s-o fac. 

Glokta luă încă o sorbitură. Era, într-adevăr, un vin excelent. 

- Trebuie să fim prudenţi. Prudenţi și foarte scrupuloși. Banii 
Pânzarilor curg ca laptele. Au mulți prieteni, chiar și în cercurile 
cele mai înalte ale nobilimii. Brock, Heugen, Isher și mulți alții, în 
afară de ei. Unii dintre cei mai importanţi oameni ai țării. Se știe că 
au supt cu toţii la acest sân, într-un moment sau altul și pruncii 
plâng când li se ia laptele. Un rânjet crud flutură peste chipul lui 
Sult. Însă, dacă vrem să-i învăţăm disciplina, copiii trebuie făcuţi 
uneori să plângă... Pe cine a pomenit viermele ăla de Rews în 
mărturisirea lui? 

Glokta se aplecă, chinuit, trase către el scrisoarea de recunoaștere 
a lui Rews, o despături și cercetă lista de nume din partea de sus a 
paginii. 

- Sepp dan Teufel, pe care-l știm cu toţii. 

- O, îl ştim și-l iubim, Inchizitorule, zise Sult, privind-l radios, dar 
simt că am putea să-l tăiem fără probleme de pe listă. Altcineva? 

— Păi, să vedem. Glokta cercetă pe îndelete hârtia. Mai e Harod 
Polst, un pânzar. Un nimeni. 

Sult flutură din mână nerăbdător: 

- E un nimeni. 

— Solimo Scandi, un pânzar din Westport. Tot un nimeni. 

— Nu, nu, Glokta, putem să găsim pe cineva mai bun decât Solimo 
nu-știu-cum, nu-i așa? Acești pânzari mărunți nu prezintă cu 
adevărat interes. Smulge rădăcina, şi frunzele mor singure. 


— Chiar aşa, Eminenţa Voastră. Îl avem pe Villem dan Robb, nobil 
mărunt, care deţine un mic punct vamal. Sult privi gânditor, clătină 
din cap. Ar mai fi... 

— Stai! Vilem dan Robb... Arhilectorul pocni din degete. Fratele 
lui, Kiral, este unul dintre curtenii reginei. M-a făcut de ocară la o 
reuniune. Sult zâmbi. Da. Villem dan Robb, adu-l. 

Și, astfel, mergem mai adânc. 

- Slujesc și mă supun, Eminenţa Voastră. Există vreun anumit 
nume care trebuie menționat? 

- Nu. Arhilectorul se întoarse și își flutură mâna din nou. Oricare, 
toți, nu mă interesează. 


Întâiul dintre magi 


Lacul se întindea în depărtare, mărginit de stânci abrupte și de 
verdeață picurând de apă, cu luciul ciupit de ploaie, vast şi cenușiu, 
cât vedeai cu ochii. Trebuie spus că ochii lui Logen nu puteau vedea 
prea departe, pe o vreme ca asta. Ţărmul opus ar fi putut fi la o sută 
de pași depărtare, dar apele calme păreau adânci. Foarte adânci. 

Logen renunțase de mult la orice încercare de a rămâne uscat și 
apa îi şiroia prin păr şi pe faţă, îi picura de pe nas, de pe degete, de 
pe bărbie. Să fie ud, istovit și înfometat făcea parte din viaţă. Făcuse 
adesea, dacă stătea să se gândească. Închise ochii și simţi ploaia 
răpăindu-i pe faţă, auzi apa pleoscăind pe prundiș. Îngenunche 
lângă lac, destupă plosca, o împinse sub apă și urmări bulele de aer 
spărgându-se pe măsură ce se umplea. 

Malacus Quai ieși împleticindu-se din tufișuri, cu respiraţia iute și 
întretăiată. Se prăbuși în genunchi, se târî pe rădăcinile unui copac, 
tuși, scuipând flegmă pe pietriș. Avea o tuse urâtă acum. I se ridica 
direct din măruntaie și îi făcea întreaga cutie toracică să hârâie. Era 
chiar mai palid decât atunci când se întâlniseră prima oară şi mult 
mai slab. Logen era și el ceva mai slab. Erau vremuri grele, una 
peste alta. Se îndreptă către ucenicul tras la față și se ghemui lângă 
el. 

— Lasă-mă o clipă. 

Quai își închise ochii afundaţi în orbite și îşi dădu capul pe spate. 
Doar o clipă. Gura îi atârna deschisă, tendoanele gâtului său sfrijit îi 
ieșiseră în afară. Arăta deja ca un cadavru. 

— Nu te odihni prea mult. S-ar putea să nu te mai ridici niciodată. 

Logen întinse plosca. Quai nici măcar nu-și ridică brațul s-o ia, 
așa că Logen i-o duse la buze și o ridică, puţin înclinată. Quai luă, 
tresărind, o înghiţitură, tuși, apoi capul îi căzu pe spate, lovindu-se 
de copac, ca o piatră. 

— Ştii unde suntem? întrebă Logen. 

Ucenicul se uită clipind la apă, de parcă abia acum ar fi observat- 


o. 

— Acesta trebuie să fie capătul nordic al lacului... ar trebui să 
existe o cărare. Glasul i se stinse, devenind o şoaptă. La capătul 
sudic se află un drum cu două pietre. Izbucni într-o tuse violentă și 
înghiți cu dificultate. Urmează drumul peste pod și ai ajuns, zise el 
cu glas răgușit. 

Logen privi de-a lungul malului, la copacii picurând de apă. 

— Cât e de departe? Niciun răspuns. Apucă umărul osos al 
bolnavului și îl scutură. Pleoapele lui Quai se mijiră și ucenicul își 
ridică privirea împăienjenită, încercând să se concentreze. Cât de 
departe? 

- Șaizeci de kilometri. 

Logen își supse dinţii. Quai n-ar putea străbate pe jos șaizeci de 
kilometri. Ar fi norocos să facă şaizeci de pași pe propriile picioare. 
Ştia asta foarte bine, se putea citi în ochii lui. Avea să fie mort în 
curând, aprecie Logen, în cel mult câteva zile. Văzuse oameni mai 
puternici răpuşi de friguri. 

Șaizeci de kilometri. Logen cugetă profund la asta, scărpinându-și 
bărbia cu degetul mare. Șaizeci de kilometri. 

- La naiba! șopti el. 

Trase ranița lângă el și o deschise. Mai aveau ceva mâncare, dar 
nu multă. Câteva fâșii de carne uscată și tare, un codru de pâine 
neagră, mucegăită. Privi peste lacul liniștit. Cel puţin nu aveau să 
rămână fără apă de băut prea curând. Își scoase ceaunul greu din 
raniță și îl așeză jos, pe prundiș. Fuseseră împreună multă vreme, 
dar nu mai rămăsese nimic de gătit. Nu te poţi ataşa de obiecte, nu 
aici, în sălbăticie. Azvârli funia în tufișuri, pe urmă își săltă ranița 
ușurată peste umăr. 

Ochii lui Quai se închiseseră din nou și abia mai respira. Logen își 
amintea și acum prima oară când fuseseră nevoiţi să lase pe cineva 
în urmă, își amintea de parcă ar fi fost ieri. Ciudat cum uitase 
numele băiatului, dar chipul lui continua să-l urmărească. 

Shanka îi luaseră o bucată din coapsă. O bucată mare. Gemuse tot 
drumul. Nu putea păși. Rana se infectase, ar fi murit oricum. 
Trebuia să-l părăsească. Nimeni nu-l învinuise vreodată pe Logen 
pentru asta. Băiatul fusese prea tânăr, n-ar fi trebuit să plece de la 


bun început. Ghinion, atâta tot, se putea întâmpla oricui. Strigase 
după ei în timp ce coborau dealul, într-un grup tăcut, mohorât, cu 
capetele plecate. Lui Logen i se păruse că-i auzea strigătele chiar și 
după ce-l lăsaseră mult în urmă. Le auzea și acum. 

În războaie fusese altfel. Din coloane cădeau oameni tot timpul, 
în marșurile lungi, în lunile friguroase. La început rămâneau la 
coadă, apoi rămâneau în urmă, după aceea rămâneau la pământ. Cei 
înfriguraţi, cei bolnavi, cei răniți. Logen fu străbătut de un fior și își 
vârî capul între umeri. La început încerca să-i ajute. Apoi a devenit 
recunoscător că nu se număra printre ei. Apoi a ajuns să pășească 
peste cadavre fără să le observe măcar. Înveți să-ți dai seama când 
cineva nu se mai ridică. Logen se uită la Malacus Qui. O moarte în 
plus în sălbăticie nu era nimic demn de remarcat. Omul trebuie să 
fie realist, în definitiv. 

Ucenicul se trezi din somnul lui agitat și încercă să se ridice. 
Mâinile îi tremurau cumplit. Ridică privirea spre Logen, cu ochii 
scânteind. 

- Nu mă pot ridica, zise el răgușit. 

- Ştiu. Mă mir că ai reușit să ajungi până aici. 

Acum nu mai conta atât de mult. Logen știa drumul. Dacă găsea 
cărarea, putea parcurge treizeci de kilometri pe zi. 

- Dacă-mi lași o parte din mâncare... poate... după ce ajungi la 
bibliotecă... cineva... 

— Nu, zise Logen, strângând din fălci. Am nevoie de mâncare. 
Quai scoase un sunet ciudat, ceva între tuse și suspin. Logen se 
aplecă şi se propti cu umărul drept în stomacul lui Quai, 
împingându-și brațul pe după șalele lui. Nu te pot căra șaizeci de 
kilometri fără ea, adăugă el şi se îndreptă, săltându-l pe ucenic peste 
umăr. 

Porni de-a lungul țărmului, ţinându-l pe Quai de manta, cu 
cizmele scârțâind pe pietrișul ud. Ucenicul nici nu se mișca, doar 
atârna acolo, ca un sac de zdrenţe ude, cu brațele inerte lovindu-se 
de partea dindărăt a picioarelor lui Logen. 

După ce făcu vrei treizeci de paşi, Logen se întoarse și privi 
înapoi. Ceaunul zăcea părăsit lângă lac, umplându-se deja cu apă de 
ploaie. Trecuseră prin multe împreună, el și ceaunul acela. 


— Adio, vechi prieten. 
Ceaunul nu răspunse. 


Logen își aşeză cu blândeţe povara tremurândă la marginea 
drumului, apoi își întinse spatele chinuit, își scărpină bandajul 
murdar de pe braţ și luă o înghiţitură de apă din ploscă. Apa era 
singurul lucru care trecuse de buzele lui suferinde în ziua aceea și 
foamea îi rodea stomacul. Măcar nu mai ploua. Trebuie să înveţi să 
te bucuri în viață de lucrurile mărunte, precum cizmele uscate. 
Trebuie să iubeşti lucrurile mărunte, când nu ai altceva. 

Logen scuipă în noroi și îşi frecă degetele, dezmorţindu-le. Locul 
nu putea trece neobservat, asta era sigur. Cele două pietre se înălțau 
deasupra drumului, bătrâne şi găurite, cu petice de mușchi verzi la 
bază și licheni gri mai sus. Erau acoperite de scrijelituri decolorate, 
şiruri de litere într-o scriere pe care Logen n-o înțelegea, nici măcar 
n-o recunoștea. Cu toate acestea, aveau un aer ameninţător, dându- 
ți senzaţia mai degrabă că te avertizează decât că te întâmpină. 

— Prima Lege. 

— Ce? făcu Logen, surprins. 

Quai oscilase chinuit între somn și trezie de când lăsaseră ceaunul 
în urmă, acum două zile. Ceaunul ar fi putut scoate sunete mai 
inteligibile, în perioada aceea. De dimineaţă, când se trezise, Logen 
îl găsise pe Quai abia respirând. La început fusese convins că e mort, 
dar omul încă se agăța, fără putere, de viață. Nu renunța ușor, ce 
era al lui era al lui. 

Logen îngenunche și dădu la o parte părul ud de pe faţa lui Quai. 
Ucenicul îl apucă pe neașteptate de încheietură şi dădu să se ridice. 

- E interzis, șşopti el, fixându-l pe Logen cu ochi mari, să atingi 
Cealaltă Parte! 

— Cum? 

- Să vorbeşti cu diavolii, zise el răgușit, agățându-se de haina 
ponosită a lui Logen. Creaturile lumii de dedesubt sunt plămădite 
din minciuni! N-ai voie s-o faci! 

- N-am s-o fac, bolborosi Logen, întrebându-se dacă avea să ştie 
vreodată despre ce vorbea ucenicul. N-am s-o fac. Dacă are vreo 
importanţă. 


N-a prea avut. Ucenicul căzuse deja înapoi în somnul lui agitat. 
Logen își frământă buza. Spera că ucenicul avea să se trezească din 
nou, deși nu prea credea asta. Dar poate că acel Bayaz avea să fie în 
stare să facă ceva, era Întâiul dintre Magi, în definitiv, mare în 
Înalta Înțelepciune și așa mai departe. Așadar, Logen îl ridică din 
nou pe Quai pe umăr şi porni, târându-și picioarele, printre pietrele 
străvechi. 

Drumul urca abrupt între stâncile de deasupra lacului, ici înălțat, 
acolo tăiat adânc în pământul pietros. Era mâncat de vreme și plin 
de gropi, năpădit de buruieni. Se răsucea în spirală la nesfârşit și 
curând Logen gâfâia nădușşit și picioarele îi ardeau de efort. Pasul 
începu să-i încetinească. 

Adevărul era că obosise. Nu doar din pricina urcușului sau a 
drumului de corvoadă pe care-l străbătuse în ziua aceea, cu un 
ucenic pe jumătate mort pe umăr sau a efortului din ziua precedentă 
sau măcar din cauza luptei din pădure. Era obosit de toate. De 
shanka, de războaie, de întreaga-i viaţă. 

- Nu pot merge la nesfârșit, Malacus. Nu pot lupta la nesfârșit. 
Cât din mizeria asta oribilă trebuie să înghită un om? Trebuie să mă 
așez o clipă. Într-un nenorocit de scaun normal! Cer atât de mult? 
Da? 

În această stare de spirit, înjurând și bodogănind la fiecare pas, 
cu capul lui Quai lovindu-l peste fese, Logen ajunse la pod. 

Era la fel de bătrân ca drumul, acoperit de plante târâtoare, 
simplu şi suplu, arcuindu-se cam douăzeci de pași peste o trecătoare 
ameţitoare. Jos, departe, un râu se învolbura peste pietrele 
colțuroase, umplând aerul de zgomot și stropi strălucitori de apă. Pe 
malul celălalt, între stâncile falnice acoperite de mușchi, fusese 
ridicat un zid înalt, construit cu atâta strădanie încât era greu să-ți 
dai seama unde se termină costişa naturală şi unde începe cea făcută 
de mâna omului. O singură poartă bătrână era încastrată în el, 
căptușită cu aramă bătută, acum brăzdată de dungi verzi din pricina 
umezelii și a anilor. 

În timp ce își alegea drumul cu grijă peste pietrele alunecoase, 
Logen se pomeni întrebându-se, în virtutea obișnuinței, cum putea 
să fie asediat acest loc. Nu putea. Nici cu o mie de oameni pe alese. 


În faţa porţii se afla doar un prag îngust de piatră. Nu aveai loc să 
fixezi o scară sau să balansezi un berbec. Zidul măsura cel puţin 
zece metri în înălțime și poarta avea un aspect înfricoșător de solid. 
Și, dacă era ca apărătorii să coboare podul... Logen aruncă o privire 
peste margine şi înghiți: era cale lungă până jos. 

Trase adânc aer în piept și izbi cu pumnul în arama verde și udă. 
Patru bubuituri puternice, răsunătoare. Așa bătuse în porţile 
Carleonului, după bătălie şi oamenii se grăbiseră să se predea. 
Acum, nimeni nu se grăbea să facă nimic. 

Așteptă. Bătu din nou. Aşteptă. Era din ce în ce mai ud, în ceața 
râului. Scrâșni din dinți. Ridică mâna, să bată din nou. O ușiţă 
îngustă ţâșni la o parte și o pereche de ochi urduroși îl priviră cu 
răceală, din spatele zăbrelelor groase. 

— Cine mai e? se răsti un glas morocănos. 

- Logen Nouădegete e numele meu. Noi... 

- N-am auzit niciodată de tine. 

Nicidecum întâmpinarea la care sperase Logen. 

— Am venit să-l văd pe Bayaz. Niciun răspuns. Întâiul dintre... 

- Da, e aici. Dar uşa nu se deschise. Nu primește vizite. I-am spus 
asta ultimului mesager. 

— Eu nu sunt mesager. Cu mine e Malacus Quai. 

- Malaca și mai cum? 

— Quai, ucenicul. 

— Ucenic? 

— E foarte bolnav, zise încet Logen. S-ar putea să moară. 

— Bolnav, zici? Să moară, am auzit bine? 

- Da. 

- Încă o dată, cum te numești? 

- Deschide numai ușa aia blestemată! Logen îşi agită zadarnic 
pumnul în faţa vizetei. Te rog. 

- Nu lăsăm pur și simplu pe oricine înăuntru... ia ridică. Arată-mi 
mâinile. 

— Ce? 

— Mâinile. 

Logen ridică mâinile. Ochii apoși se mișcară încet peste degete. 

— Sunt nouă. Lipsește unul, vezi? 


Împinse ciotul către deschizătură. 

- Nouă, nu-i așa? Ar fi trebuit să spui. 

Zăvoarele zăngăniră și ușa se crăpă încet. Un bărbat în vârstă, 
încovoiat sub o armură învechită, se holba la el cu suspiciune, din 
partea cealaltă. Ţinea în mână o sabie lungă, mult prea grea pentru 
el. Vârful ei se clătina nestăpânit, în timp ce omul se căznea să ţină 
sabia în sus. 

Logen ridică mâinile: 

- Mă predau. 

Bătrânul paznic nu era amuzat. Mârâi posac, când Logen trecu pe 
lângă el, apoi se opinti să închidă poarta, o zăvorî pe bâjbâite, se 
întoarse şi se îndepărtă târşâindu-și picioarele, fără să mai scoată o 
vorbă. Logen îl urmă în susul unei văi înguste, mărginite de case 
ciudate, dărăpănate și acoperite de mușchi, pe jumătate săpate în 
stâncile abrupte, contopindu-se cu muntele. 

În pragul unei uşi, o femeie cu faţa mohorâtă lucra la o furcă de 
tors şi se uită încruntată la Logen când trecu pe lângă ea, cu 
ucenicul inconștient pe umăr. Logen îi răspunse cu un zâmbet. Nu 
era o frumuseţe, asta era sigur, dar trecuse foarte multă vreme. 
Femeia intră în casă, aplecându-şi capul și trânti ușa cu piciorul, 
lăsând roata să se învârtă. Logen oftă. Vechea vrajă era încă acolo. 

Următoarea clădire era o brutărie cu un horn turtit care scotea 
fum. Mirosul de pâine coaptă făcu stomacul gol al lui Logen să 
chiorăie. Ceva mai încolo, câţiva copii râdeau și se jucau, alergând 
în jurul unui bătrân copac pipernicit. Îi amintiră lui Logen de 
propriii copii. Nu semănau defel cu ei, dar Logen era într-o stare de 
spirit morbidă. 

Trebuia să recunoască, era puţin dezamăgit. Se așteptase la o 
atmosferă firoscoasă și la mult mai multe bărbi. Oamenii ăștia nu 
păreau atât de nemaipomenit de înţelepţi. Arătau întocmai ca orice 
alți ţărani. Nimic diferit de felul în care arătase satul lui înainte să 
vină shanka. Se întreba dacă se afla unde trebuie. Pe urmă trecură 
de o cotitură a drumului. 

În faţa lor, în coasta muntelui, se înălțau trei turnuri mari, conice, 
unite la bază, dar separate mai sus, acoperite de iederă întunecată. 
Păreau mult mai bătrâne chiar decât străvechiul pod şi decât 


străvechiul drum, bătrâne ca muntele însuși. La baza lor se 
îngrămădeau de-a valma alte clădiri, răzleţite la marginile unei curți 
largi în care oamenii își vedeau de treburile de zi cu zi. O femeie 
subțire bătea untul într-un pridvor. Un fierar îndesat încerca o 
potcoavă pe copita unei iepe agitate. Un măcelar bătrân și pleșuv, 
cu șorțul pătat, terminase de tranșat un animal și își spăla braţele 
pline de sânge într-o albie. 

lar pe treptele largi din fața celui mai înalt dintre cele trei 
turnuri, ședea un bătrân magnific. Era înveșmântat în alb din cap 
până-n picioare, avea o barbă lungă, nasul coroiat și părul alb 
revărsat de sub o tichie albă. Logen era, în sfârșit, impresionat. 
Întâiul dintre Magi arăta, cu siguranță, așa cum trebuia. Când Logen 
se apropie de el, târşâindu-și picioarele, bătrânul se ridică de pe 
trepte și porni în goană spre ei, cu mantaua-i albă fluturând în 
urmă. 

- Așezaţi-l aici, jos, murmură el, indicând un petic de iarbă de 
lângă fântână, şi Logen îngenunche și îl răsturnă pe Quai pe pământ, 
cât putu mai ușor, cu durerile puternice de spate pe care le avea. 

Bătrânul se aplecă deasupra lui și îi așeză o mână noduroasă pe 
frunte. 

— V-am adus ucenicul înapoi, bolborosi Logen, fără rost. 

— Al meu? 

— Nu sunteţi Bayaz? 

Bătrânul râse. 

— O, nu, eu sunt Wells, intendent aici, la bibliotecă. 

— Eu sunt Bayaz, veni o voce din spate. 

Măcelarul se apropia încet de ei, ştergându-şi mâinile cu o bucată 
de pânză. Părea să aibă în jur de șaizeci de ani, dar era bine clădit, 
cu fața puternică, brăzdată de riduri adânci și o barbă sură, tunsă 
scurt, în preajma gurii. Era cu desăvârşire chel și soarele după- 
amiezii strălucea pe ţeasta-i arsă de soare. Nu era nici frumos, nici 
maiestuos, însă când se apropie, părea să aibă într-adevăr ceva 
aparte. O siguranță, un aer poruncitor. Un om obișnuit să 
poruncească şi să fie ascultat. 

Întâiul dintre Magi luă mâna stângă a lui Logen în palmele sale și 
o strânse cu căldură. Apoi o întoarse şi examină ciotul degetului 


tăiat. 

- Logen Nouădegete, aşadar. Cel căruia i se spune Sângerosul 
Nouă. Am auzit tot felul de poveşti despre tine, chiar închis aici, în 
biblioteca mea. 

Logen tresări. Putea ghici ce fel de povești ar fi putut auzi 
bătrânul. 

— Asta a fost demult. 

- Desigur. Avem cu toţii un trecut, nu? Nu judec pe nimeni din 
auzite. 

Și Bayaz zâmbi. Un zâmbet larg, alb, strălucitor. Cutele feței i se 
destinseră într-o expresie prietenoasă, însă în jurul ochilor adânciți 
în orbite, ce aruncau scânteieri verzi, stăruia o anumită asprime. O 
asprime de piatră. Logen îi răspunse cu un zâmbet larg, dar era 
conștient deja că n-ar fi vrut să și-l facă dușman pe omul acesta. 

- Și ne-ai adus oaia rătăcită înapoi la stână! Bayaz cobori o 
privire încruntată spre Malacus Quai, care zăcea neclintit pe iarbă. 
Cum e? 

- Cred că va supravieţui, domnule, răspunse Wells, dar ar trebui 
să-l ferim de frig. 

Întâiul dintre Magi pocni din degete şi, dinspre clădiri, răsună 
ecoul unui zgomot pătrunzător. 

— Ajută-l. 

Fierarul alergă și îl apucă pe Quai de picioare și, împreună, el și 
Wells, îl cărară pe ucenic, prin poarta înaltă, în bibliotecă. 

- Așadar, Maestre Nouădegete, te-am chemat și ai venit. Asta 
arată bune maniere. Poate că manierele sunt ieșite din uz în Nord, 
dar vreau să ştii că le apreciez. Curtoaziei trebuie să i se răspundă 
prin curtoazie, aşa am socotit mereu. Dar ce-i asta, acum? Bătrânul 
străjer al porţii gonea înapoi prin curte, abia răsuflând. Doi oaspeți 
într-o singură zi. Ce mai urmează? 

- Maestre Bayaz, gâfâi străjerul, călăreţi la poartă! Cu cai buni și 
înarmaţi până-n dinţi! Zic că au un mesaj urgent de la Regele 
Oamenilor Nordului! 

Bethod. El trebuia să fie. Spiritele spuseseră că şi-a pus o tichie de 
aur pe cap, și cine altcineva ar fi îndrăznit să-și spună Rege al 
Oamenilor Nordului? Logen înghiţi. Scăpase cu viață după ultima 


lor întâlnire, atâta tot, dar, totuși era mai bine decât reuşiseră mulți, 
mult mai bine. 

— Ei, stăpâne, întrebă străjerul, să le spun să plece? 

— Cine se află în fruntea lor? 

— Un filfizon cu o mutră acră. Zice că e fiul regelui sau ceva. 

- Era Calder sau Scale? Amândoi sunt niște acrituri. 

— Cel mai mic, presupun. 

Calder, așadar, asta era ceva. Nu era bun niciunul, dar Scale era 
cu mult mai rău. Amândoi erau o experienţă de evitat. Bayaz păru 
să chibzuiască o clipă. 

- Prinţul Calder poate intra, dar oamenii lui trebuie să rămână 
dincolo de pod. 

— Da, domnule, dincolo de pod. 

Străjerul se îndepărtă gâfâind. 

Lui Calder avea să-i placă asta la nebunie. Pe Logen îl distra 
grozav să și-l imagineze pe așa-zisul prinţ ţipând zadarnic prin acea 
mică vizetă. 

- Regele Oamenilor Nordului, îți închipui una ca asta? Bayaz 
privea absent în vale. L-am cunoscut pe Bethod pe când nu era atât 
de mare. Și tu la fel, ai, Maestre Nouădegete? 

Logen se încruntă. Îl cunoscuse pe Bethod când era aproape un 
nimeni, o căpetenie măruntă, ca multe altele. Logen venise după 
ajutor, să scape de shanka, și Bethod i-l dăduse, cu un preţ. Pe 
vremea aceea, prețul păruse convenabil și uşor de plătit. Doar să 
lupte. Să omoare câţiva oameni. Logen găsise întotdeauna că e ușor 
să ucizi, iar Bethod păruse un om pentru care merită să lupţi: 
curajos, mândru, nemilos, otrăvitor de ambițios. Toate calităţile pe 
care Logen le admira pe atunci, toate calităţile pe care credea că le 
are el însuși. Dar timpul i-a schimbat pe amândoi și preţul a crescut. 

— Era cândva un om mai bun, cugeta Bayaz, dar unora coroanele 
nu li se potrivesc. Îi cunoşti fiii? 

- Mai bine decât aș vrea. 

Bayaz clătină aprobator din cap. 

- Sunt nişte nemernici, nu-i așa? Și mă tem că nu se vor schimba 
niciodată. Imaginează-ţi-l rege pe nătărăul ăla de Scale. Pfui! 
Vrăjitorul se cutremură. Aproape că te face să-i dorești viață lungă 


tatălui său. Aproape, dar nu chiar. 

Fetiţa pe care Logen o văzuse jucându-se veni în fugă. Avea o 
ghirlandă de flori galbene în mâini și i-o întinse bătrânului vrăjitor. 

— Eu am făcut-o, spuse ea. 

Logen auzea bubuitul grăbit al copitelor apropiindu-se pe drum. 

- Pentru mine? Încântător. Bayaz luă florile din mâinile ei. O 
treabă minunată, draga mea. Nici însuși Maestrul Creator n-ar fi 
putut să se descurce mai bine. 

Călărețul intră tropăind în curte, își struni cu sălbăticie calul și 
sări din șa. Calder. Anii fuseseră mai blânzi cu el decât cu Logen, 
atâta lucru era limpede. Era îmbrăcat cu totul în veșminte negre, 
tivite cu blană întunecată. Un rubin mare și roșu îi sclipea pe deget, 
iar mânerul sabiei sale era încrustat cu aur. Crescuse și se împlinise. 
Era pe jumătate cât fratele său, Scale, dar, și așa, un bărbat voinic. 
Chipul său palid, mândru, era, însă, aproape acelaşi pe care și-l 
amintea Logen: cu buzele subţiri, strâmbate într-o permanentă 
grimasă batjocoritoare. 

Aruncă hăţurile femeii care bătea untul, apoi traversă curtea cu 
pași mari și iuți, încruntat, cu părul lung fluturând în bătaia 
vântului. Când ajunse la vreo zece pași de Logen, îl văzu. Calder 
rămase cu gura căscată. Șocat, făcu o jumătate de pas în spate și 
mâna îi zvâcni spre sabie. După care afișă un mic zâmbet rece. 

- Aşa, deci, te-ai apucat să ţii câini, nu-i așa, Bayaz? Eu aș fi atent 
cu ăsta. Se ştie că mușcă mâna stăpânului. Buza i se curbă şi mai 
mult. Aș putea să ţi-l pun cu botul pe labe, dacă ai vrea. 

Logen ridică din umeri. Cuvintele grele sunt pentru proști și 
pentru lași. Putea fi Calder și una, și alta, dar Logen nu era. Dacă ai 
de gând să ucizi, e mai bine să treci direct la fapte decât să vorbești 
despre asta. Vorbăria nu face decât să-l pregătească pe celălalt și 
ăsta e ultimul lucru pe care-l vrei. Așadar, Logen nu spuse nimic. 
Calder n-avea decât să ia asta drept slăbiciune, dacă poftea. Cu atât 
mai bine. Poate că buclucurile dădeau peste Logen dezolant de des, 
dar, în ceea ce-l privea, renunțase de multă, multă vreme să le 
caute. 

Cel de-al doilea fiu al lui Bethod își îndreptă disprețul către 
Întâiul dintre Magi. 


— Tatăl meu va fi supărat, Bayaz. Faptul că oamenii mei sunt 
ţinuţi să aștepte afară dovedeşte puţin respect! 

- Dar am atât de puţin, Prinţe Calder, spuse calm vrăjitorul. Însă, 
te rog, nu te întrista. Ultimul vostru mesager n-a fost lăsat să treacă 
podul, așa că, vezi, facem progrese. 

Calder îl privi mânios. 

— De ce n-ai răspuns la chemările tatălui meu? 

— Sunt extrem de ocupat. Bayaz ridică ghirlanda de flori. Astea nu 
se fac singure, știi. 

Prinţul nu era amuzat. 

- Tatăl meu, tună el, Bethod, Rege al Oamenilor Nordului, îți 
poruncește să i te înfăţișezi la Carleon! Își drese glasul. Nu va... 

Calder tusși. 

- Ce? întrebă poruncitor Bayaz. Vorbește, copile! 

— Îți poruncește... 

Prințul tuşi din nou, bolborosi, se înecă. Îşi duse mâna la gât. 
Aerul deveni parcă neclintit. 

- Îmi poruncește, nu-i aşa? Bayaz se încruntă: Adu-l pe marele 
Juvens înapoi de pe tărâmul morților. El îmi poate porunci. El 
singur și nimeni altul. Încruntătura se adânci și mai mult și Logen 
trebui să se împotrivească straniei dorințe de a se retrage. Tu nu 
poţi. Nici tatăl tău, oricum şi-ar zice. 

Calder se lăsă încet în genunchi, cu faţa schimonosită, cu ochii 
înlăcrimați. Bayaz îl cercetă de sus până jos. 

— Ce veșminte solemne! A murit cineva? Ţine! Și aruncă ghirlanda 
de flori pe capul prințului. Puţină culoare s-ar putea să te 
înveselească. Spune-i tatălui tău că trebuie să vină personal. Nu-mi 
irosesc timpul cu nătărăi și mezini. Sunt de modă veche în privința 
asta. Îmi place să vorbesc cu capul calului, nu cu dosul. Mă înţelegi, 
băiete? Calder aluneca într-o parte, cu ochii roșii și bulbucați. 
Întâiul dintre Magi îşi flutură mâna: Poţi pleca. 

Cu răsuflarea întretăiată, prinţul se ridică, tuși și se clătină pe 
picioare, se duse împleticindu-se la calul său și se aburcă în șa, cu 
mult mai puţină grație decât coborâse. Aruncă o privire ucigătoare 
peste umăr în timp ce se îndrepta către poartă, dar asta nu avu chiar 
aceeași greutate, cu fața-i roşie ca un dos plesnit. Logen își dădu 


seama că zâmbea. Larg. Trecuse multă vreme de când nu se mai 
amuzase atât de mult. 

— Înţeleg că poţi vorbi cu spiritele. 

Logen fu luat prin surprindere. 

— Cum? 

- Să vorbeşti cu spiritele. Bayaz clătină din cap. E un dar foarte 
rar în vremurile astea. Ce fac? 

— Ce, spiritele? 

- Da. 

— Pier. 

- Curând vor dormi toate, ce zici? Vraja se scurge din lume. Așa e 
ordinea firii. De-a lungul anilor, cunoașterea mi-a sporit şi, totuşi, 
puterea mi s-a împuţinat. 

— Calder a părut impresionat. 

- Aș! Bayaz își flutură mâna. O nimica toată. Un mic truc cu aer 
şi carne, ușor de făcut. Nu, crede-mă, vraja se retrage. E un fapt. O 
lege a naturii. Totuși, un ou poate fi spart în multe feluri, nu-i așa, 
prietene? Dacă o unealtă dă greș, trebuie să încercăm o alta. Logen 
nu mai era întru totul sigur despre ce vorbea bătrânul, dar era prea 
obosit ca să întrebe. Da, într-adevăr, murmură Întâiul dintre Magi. 
Un ou poate fi spart în multe feluri. Şi, că veni vorba, pari 
înfometat. 

Gura lui Logen se inundă de salivă numai când auzi pomenindu- 
se de mâncare. 

- Da, bâigui el. Da... mi-ar prinde bine să mănânc. 

- Desigur. Bayaz îl bătu prietenește pe umăr. Şi pe urmă o baie, 
poate? Nu că ne simțim deranjaţi, firește, dar găsesc că nu e nimic 
mai liniștitor decât apa fierbinte, după un drum lung. lar tu, 
bănuiesc, ai făcut într-adevăr un drum foarte lung. Vino cu mine, 
Maestre Nouădegete, aici ești în siguranţă. 

Mâncare. Baie. Siguranţă. Logen trebui să-și stăvilească lacrimile 
în timp ce-l urma pe bătrân în bibliotecă. 


Omul bun 


Afară era o zi fierbinte, fierbinte şi soarele strălucea cu putere 
prin ferestrele cu multe ochiuri, desenând modele încrucișate pe 
podeaua de lemn a sălii de audienţe. Era în toiul amiezii și 
încăperea era caldă ca o supă și înăbușitoare ca o bucătărie. 

Fortis dan Hoff, Lordul Șambelan, era roșu la faţă și nădușit, în 
veșmintele sale de ceremonie tivite cu blană și fusese într-o stare din 
ce în ce mai deplorabilă toată după-amiaza. Harlen Morrow, 
Subsecretarul său pentru Audienţe, părea şi mai chinuit, însă, la 
drept vorbind, el avea de înfruntat şi teroarea lui Hoff, pe lângă 
căldură. Amândoi păreau nespus de suferinzi, fiecare în felul său, 
dar, cel puţin, ei puteau sta jos. 

Maiorul West asuda încet în uniforma lui brodată. Stătuse în 
aceeaşi poziţie, cu mâinile la spate, cu dinţii încleștaţi, aproape 
două ore, cât timp Lordul Hoff se oțărâse, mârâise şi răcnise la 
reclamanți și la oricine-i ieșea în cale. West îşi dorea cu ardoare, și 
nu pentru prima dată în după-amiaza aceea, să se tolănească în 
parc, sub un copac, cu o băutură tare. Sau poate sub un ghețar, 
înmormântat în gheaţă. Oriunde, dar nu acolo. 

Să stea de strajă la aceste oribile audienţe nu era nici pe departe 
una dintre cele mai plăcute îndatoriri ale lui West, dar ar fi putut să 
fie mai rău. Numai dacă te gândeai la cei opt soldaţi aliniați de jur 
împrejurul zidurilor: erau în armură completă. West se aștepta ca 
vreunul dintre ei să leșine, prăbușindu-se la podea cu sunetul unui 
bufet plin de oale, spre profundul dezgust al Lordului Șambelan, 
fără îndoială, dar, deocamdată, se ţineau cu toții, cumva, pe 
picioare. 

-— De ce în sala asta blestemată temperatura e mereu cum nu 
trebuie? întrebă poruncitor Hoff, ca şi cum căldura ar fi fost o 
insultă îndreptată numai la adresa lui. E prea cald jumătate de an și 
prea frig în cealaltă jumătate. Nu e aer aici, nu e pic de aer! De ce 
nu se deschid ferestrele astea? De ce nu putem avea o încăpere mai 


mare? 

- Ăă... bâigui Subsecretarul hărțuit, împingându-şi ochelarii în 
susul nasului transpirat. Audienţele s-au ţinut întotdeauna aici, 
Lordul meu Şambelan. Se opri sub privirea fioroasă a superiorului 
său. Ăă... este... o tradiţie? 

- Știu asta, nătărăule! tună Hoff, cu fața stacojie de dogoare și 
furie. Dar cine ţi-a cerut ţie părerea idioată? 

- Da, adică nu, se bâlbâi Morrow, vreau să spun, chiar așa, 
stăpâne. 

Hoff scutură din cap cu o încruntătură teribilă, rotindu-și privirea 
prin încăpere, în căutarea unui alt motiv de nemulțumire. 

- Câţi mai trebuie să suportăm astăzi? 

- Ăă... încă patru, Excelenţa Voastră. 

- La naiba! tună Șambelanul, foindu-se în scaunul său imens și 
fluturându-şi gulerul tivit cu blană, ca să lase să pătrundă puţin aer. 
Asta e intolerabil! West se pomeni aprobându-l în tăcere. Hoff 
înhăță un pocal de argint de pe masă și sorbi vinul cu nesaţ. Se 
dădea în vânt după băutură, băuse vârtos toată după-masa. Asta nu-i 
îmbunătăţise însă starea de spirit. Cine e următorul prostovan? ceru 
el să știe. 

- Ăă... Morrow cercetă chiorâș documentul stufos, prin ochelari, 
urmărind scrisul greu lizibil cu un deget mânjit de cerneală. 
Goodman Heath e următorul, un fermier din... 

- Un fermier? Un fermier ai zis? Așadar, trebuie să stăm în 
fierbinţeala asta ridicolă, ascultând nu știu ce afurisit de ţărănoi 
jelindu-se despre cum i-a afectat vremea oile? 

— Păi, stăpâne, murmură Morrow, se pare că, ăă... Goodman 
Heath are, ăă... o plângere îndreptăţită împotriva, ăă... moşierului 
său, și... 

- La naiba cu tot! Mi-e silă de jelaniile altora! Lordul Șambelan 
mai luă o înghițitură de vin. Poftește-l pe idiot înăuntru! 

Ușile se deschiseră și Goodman Heath fu chemat în încăpere. 
Pentru a sublinia raportul de putere din sală, masa Lordului 
Șambelan era ridicată pe un dais înalt, astfel că bietul om, chiar și 
stând în picioare, trebuia să-și ridice privirea spre ei. O faţă cinstită, 
dar sfrijită. Tinea, cu mâini tremurătoare, o pălărie ponosită. West 


își ridică umerii deranjat când o picătură de sudoare i se prelinse pe 
spate. 

- Eşti Goodman Heath, așa e? 

- Da, Stăpâne, murmură ţăranul, cu un accent grosolan. Din... 

Hoff îl întrerupse cu desăvârșită mojicie: 

- Şi ai venit în faţa noastră să ceri o audienţă la Augusta Sa 
Maiestate, Înaltul Rege al Uniunii? 

Goodman Heath îşi linse buzele. West se întreba câtă cale bătuse 
ca să fie luat în răspăr. Cale foarte lungă, mai mult ca sigur. 

- Familia mea a fost alungată de pe pământul nostru. Moșierul a 
zis că nu plăteam chiria, dar... 

Lordul Șambelan flutură din mână. 

- În mod evident, aceasta este o problemă de competența 
Comisiei pentru Pământ și Agricultură. Augusta Sa Maiestate Regele 
se preocupă de binele tuturor supușilor săi, oricât de umili — West 
aproape tresări la această grosolănie — dar nu i se poate cere să 
acorde personal atenţie fiecărui fleac. Timpul său este preţios, la fel 
ca al meu. La revedere! 

Şi cu asta, basta. Doi dintre soldaţi dădură ușa dublă în lături 
pentru ca Goodman Heath să plece. 

Faţa ţăranului devenise foarte palidă, degetele sale frământau 
borurile pălăriei. 

— Stăpân bunul meu, se încurcă el. Am fost deja la Comisie... 

Hoff ridică o privire aspră, făcându-l pe fermier să se oprească. 

— La revedere, am zis! 

Umerii ţăranului căzură. Aruncă o ultimă privire prin încăpere. 
Morrow examina cu mare interes ceva de pe peretele opus și refuza 
să-i întâlnească ochii. Lordul Șambelan îi aruncă o privire furioasă, 
enervat de această pierdere de timp de neiertat. West se simţea 
scârbit să fie martor la o asemenea scenă. Heath se întoarse și se 
îndepărtă târșâindu-și picioarele, cu capul plecat. Uşile se închiseră. 

Hoff izbi cu pumnul în masă. 

— Aţi văzut? Îşi roti privirea fioroasă peste întreaga adunare 
asudată. Curată obrăznicie! Ai văzut, Maior West? 

- Da, Lordul meu $ambelan, am văzut totul, răspunse West băţos. 
A fost o rușine. 


Din fericire, Hoff nu pricepu ironia. 

- O ruşine, Maior West, ai dreptate! De ce naiba toți tinerii 
promițători se duc în armată? Vreau să știu cine îi lasă pe toți acești 
cerşetori înăuntru? Aruncă o privire mânioasă către Subsecretar, 
care înghiți, holbându-se la documentele sale. Cine urmează? 

- Ăă..., se bâlbâi Morrow. Coster dau Kault. Magister al Ghildei 
Pânzarilor. 

- Știu cine e, fir-ar să fie! se răsti Hoff, ștergându-și un luciu 
proaspăt de sudoare de pe faţă. Dacă nu sunt blestemaţii de ţărani, 
sunt blestemaţii de negustori! răcni el la soldaţii de lângă ușă, cu 
glasul destul de sonor ca să poată fi auzit afară, pe coridor. Atunci, 
poftește-l pe bătrânul şarlatan hrăpăreţ înăuntru! 

Magisterul Kault nici că s-ar fi putut înfățișa mai diferit de 
solicitantul anterior. Era un bărbat voinic, dolofan, cu o față la fel 
de moale pe cât îi erau ochii de aspri. Veşmântul său era brodat cu 
metri întregi de fir auriu, atât de ostentativ, încât însuşi împăratul 
Gurkhului s-ar fi simţit stânjenit să-l poarte. Era însoţit de doi 
pânzari de vază, ei înșiși în straie la fel de magnifice. West se 
întrebă dacă Goodman Heath ar putea câștiga destul în zece ani ca 
să plătească una dintre acele mantii. Hotărî că nu, chiar dacă n-ar fi 
fost alungat de pe pământul său. 

- Lord Șambelan, intonă Kault, cu o plecăciune elaborată. 

Hoff îl salută pe capul Ghildei Pânzarilor cât de vag era omenește 
posibil, cu o sprânceană ridicată și o mișcare aproape imperceptibilă 
a buzei. Kault așteptă un salut pe care îl considera mai potrivit 
statutului său, dar nimeni nu se înghesuia. Își drese zgomotos glasul. 

— Am venit să cer o audienţă la Augusta Maiestate... 

Lordul Şambelan fornăi: 

— Scopul acestei întrevederi este să stabilim cine este demn de 
atenția Maiestăţii Sale. Dacă nu ceri o audienţă la el, ai greșit 
încăperea. 

Era de pe-acum limpede că întâlnirea avea să fie, de la cap la 
coadă, la fel de lipsită de succes ca ultima. Era un fel de oribilă 
dreptate în asta, bănuia West. Cei mari și cei mici erau tratați exact 
la fel. 

Ochii Magisterului Kault se îngustară ușor, dar acesta continuă: 


— Onorabila Ghildă a Pânzarilor, al cărei umil reprezentant sunt... 
(Hoff sorbi zgomotos din vin și Kault fu obligat să se oprească un 
moment)... a fost victima unui extrem de dușmănos și vătămător 
atac... 

- Umple cupa asta, rogu-te! răcni Lordul Şambelan, fluturându-și 
pocalul gol către Morrow. Subsecretarul alunecă zelos din scaunul 
său şi înhăţă carafa. Kault fu nevoit să aștepte, scrâșnind din dinţi, 
până când vinul curse gâlgâind. Continuă! zbieră Hoff, dând din 
mână, n-avem toată ziua la dispoziţie! 

- Un atac extrem de dușmănos și perfid... 

Lordul Şambelan îl privi de sus, cu ochii mijiți: 

- Un atac, zici? Un act obișnuit de violență e o problemă de 
competența Gărzii Orașului! 

Magisterul Kault făcu o grimasă. El și cei doi însoțitori ai săi 
începeau deja să transpire. 

- N-a fost un atac de acest fel, Lordul meu Șambelan, ci un 
ultragiu clandestin și perfid, menit să discrediteze reputaţia 
strălucită a ghildei noastre şi să ne primejduiască interesele de 
afaceri în Orașele Libere ale Styriei şi pe cuprinsul Uniunii. Un atac 
săvârșit de anumite elemente parșive ale Inchiziției Maiestăţii Sale 
Și... 

- Am auzit destule! Mâna voinică a Lordului Şambelan se înălță 
cu o smucitură, făcând liniște. Dacă este o problemă de afaceri, 
atunci trebuie rezolvată de către Comisia pentru Afaceri și Comerţ a 
Maiestăţii Sale. Hoff vorbea clar și răspicat, în maniera în care un 
dascăl de școală i se adresează celui mai dezamăgitor elev al său. 
Dacă este o problemă juridică, atunci trebuie rezolvată de 
departamentul Înaltului Judecător Marovia. Dacă este o problemă 
de funcţionare internă a Inchiziției Maiestăţii Sale, atunci trebuie să 
fixaţi o întâlnire cu Arhilectorul Sult. În orice caz, nu e nici pe 
departe o problemă care trebuie supusă atenţiei Augustei Sale 
Maiestăţi. Capul ghildei Pânzarilor deschise gura, dar Lordul 
Șambelan vorbi peste el, cu glasul mai puternic ca oricând: Regele 
vostru angajează o Comisie, alege un Înalt Judecător și numește un 
Arhilector, ca să nu trebuiască să se ocupe personal de fiece fleac! 
Întâmplător, acesta este și motivul pentru care acordă licenţe 


anumitor ghilde negustoreşti, și nu ca să burdușească buzunarele — 
şi buza i se strâmbă într-un rânjet antipatic — clasei negustorești! La 
revedere! 

Și ușile fură deschise. 

Faţa lui Kault devenise palidă de furie la această ultimă remarcă. 

- Puteţi fi sigur, Lord Șambelan, spuse el cu răceală, că vom căuta 
dreptate în altă parte și cu cea mai mare insistenţă. 

Hoff îl privi aspru multă, multă vreme. 

- Căutaţi-o unde poftiți, mârâi el, și cu câtă insistență doriți. Dar 
nu aici. La... revedere! 

Dacă expresia „la revedere” ar fi putut înjunghia pe cineva, capul 
Ghildei Pânzarilor s-ar fi prăbușit mort pe podea. Kault clipi de 
câteva ori, apoi se întoarse furios şi părăsi sala cu pași mari, cu 
toată demnitatea pe care reuși să şi-o adune. Cei doi lachei ai săi îl 
urmară îndeaproape, cu veșmintele fabuloase fluturând. Ușile se 
închiseră. 

Hoff izbi din nou cu pumnul în masă. 

- Revoltător! bolborosi el. Porci aroganţi! Chiar cred serios că pot 
să-şi bată joc de legea Regelui și să-i mai și ceară ajutorul, când 
lucrurile merg prost? 

— Păi, nu, zise Morrow, desigur... 

Lordul Șambelan își ignoră Subsecretarul și se întoarse către West 
cu un zâmbet sarcastic: 

- Totuși, mi-ar plăcea să văd vulturii dându-le târcoale, în ciuda 
tavanului scund, ce zici, Maior West? 

— Într-adevăr, Lord Șambelan, bâigui West, profund stânjenit și 
sperând că tot acest chin avea să ia sfârşit. 

Pe urmă se putea întoarce la sora lui. Inima i se strânse. Era o 
pacoste chiar mai mare decât își amintea. Era isteață, nu-i vorbă, 
dar West își făcea griji că ar putea să fie prea isteaţă pentru binele 
ei. Măcar de s-ar mărita cu un bărbat cinstit și ar fi fericită! Situaţia 
lui aici era destul de precară și fără să se dea ea în spectacol. 

— Vulturi, vulturi, murmura Hoff pentru sine. Păsări urâte, dar au 
rolul lor. Ce urmează? 

Asudatul Subsecretar îşi căuta cuvintele potrivite, părând și mai 
stânjenit decât înainte: 


— Avem un grup de... diplomaţi? 

Lordul Șambelan se opri, cu pocalul în drum spre gură. 

- Diplomaţi? Din partea cui? 

- Ăă... din partea aşa-zisului Rege al Oamenilor Nordului, 
Bethod. 

Hoff izbucni în râs. 

- Diplomaţi? râse el pe înfundate, ştergându-şi faţa cu mâneca. 
Sălbatici, vrei să spui! 

Subsecretarul chicoti neconvingător. 

— A, da, Stăpâne, ha, ha! Sălbatici, desigur! 

- Dar periculoși, nu, Morrow? se răsti Lordul Șambelan, cu buna 
dispoziţie evaporându-i-se instantaneu. Chicotul Subsecretarului se 
opri cu un gâlgâit. Foarte periculoși. Trebuie să fim foarte prudenti. 
Poftește-i înăuntru! 

Erau patru. Doi dintre ei, cei mai scunzi, erau niște uriași, cu 
înfățișare feroce, cu cicatrice, bărboși, îmbrăcaţi în armuri greu 
încercate. Fuseseră dezarmaţi la poarta Agriontului, desigur, dar 
continuau să aibă un aer primejdios și West avea senzaţia că trebuie 
să fi lăsat în urmă o grămadă de arme grele, îndelung folosite. Erau 
genul de oameni care se îngrămădeau la graniţele Engliei, însetați 
de război, nu departe de locul de baștină al lui West. 

Cu ei intră un bărbat mai în vârstă, și el în armură ciobită, cu 
părul lung și o barbă mare și albă. O cicatrice lividă îi brăzda faţa, 
până într-un ochi orb, acoperit de albeaţă. Dar afișa un zâmbet larg 
și înfățișarea lui plăcută contrasta puternic cu cea a încrâncenaţilor 
lui tovarăși şi cu al patrulea bărbat, care venea în urmă. 

Acesta fu nevoit să se aplece, ca să treacă pe sub pragul de sus, 
aflat la mai bine de doi metri deasupra podelei. Era înfăşurat într-o 
mantie aspră, maro, cu gluga trasă pe cap, ascunzându-i trăsăturile. 
Când se îndreptă, înălțându-se deasupra tuturor, încăperea începu să 
pară absurd de înghesuită. Simpla lui statură era de natură să 
intimideze, însă mai era ceva, ceva care părea să se răspândească 
dinspre el în valuri malefice. Subsecretarul pentru Audienţe simţi 
acel ceva, nădușind, tresărind şi vânzolindu-și documentele. Maiorul 
West simţea și el, fără doar și poate. Pielea i se răcise, în pofida 
căldurii şi fiecare fir de păr de pe trup i se ridica sub uniforma 


jilavă. 

Numai Hoff părea neafectat. Îi cercetă pe cei patru oameni ai 
Nordului de sus până jos, cu o căutătură încruntată, nu mai 
impresionat de uriașul cu glugă decât fusese de Goodman Heath. 

— Așadar, sunteți emisari ai lui Bethod? Rostogoli vorbele în gură, 
pe urmă le scuipă. Regele Oamenilor Nordului. 

— Suntem, zise bătrânul zâmbitor, înclinându-se adânc. Eu sunt 
Hansul Albeaţă. 

Avea glasul răsunător, plin și plăcut, fără pic de accent, 
nicidecum la ce se așteptase West. 

- Iar tu ești emisarul lui Bethod? întrebă Hoff nonșalant, luând 
încă o înghiţitură de vin din pocalul său. 

Pentru prima oară în viaţă, West era încântat că Lordul Șambelan 
se afla cu el în încăpere, dar pe urmă ridică privirea către bărbatul 
cu glugă şi sentimentul de neliniște reveni. 

- O, nu! răspunse Albeaţă. Eu sunt aici doar ca tălmăcitor. Acesta 
este emisarul Regelui Oamenilor Nordului - și ochiul său bun se 
ridică, tresărind nervos către silueta întunecată în mantie, de parcă 
până și lui i-ar fi fost frică. Fenris. Lungi „s”-ul de la capătul 
numelui astfel încât şuieră în aer. Fenris cel Temut. 

Un nume într-adevăr adecvat. În mintea lui West reveniră cântece 
pe care le auzise în copilărie, poveşti despre uriași însetaţi de sânge 
din munţii îndepărtatului Nord. Sala se cufundă o clipă în liniște. 

- Hmm, făcu imperturbabil Lordul Șambelan. Și doriţi o audienţă 
la Augusta Sa Maiestate, Înaltul Rege al Uniunii? 

- Da, chiar așa, Lord Șambelan, răspunse bătrânul războinic. 
Stăpânul nostru, Bethod, regretă profund ostilitatea dintre cele două 
popoare ale noastre. Nu doreşte decât să se afle în termenii cei mai 
buni cu vecinii săi dinspre sud. Aduc o ofertă de pace de la regele 
meu către regele vostru şi un dar care să dovedească buna noastră 
credință. Nimic mai mult! 

- Măi, măi! zise Hoff, lăsându-se pe spate în jilțul său, cu un 
zâmbet larg. O solicitare elegantă, făcută cu eleganță. Poţi să-l 
întâlneşti pe rege în Consiliul Deschis de mâine și să-i prezinţi oferta 
ta și darul tău, în faţa celor mai de seamă oameni ai regatului. 

Albeaţă se înclină cu respect. 


— Sunteţi deosebit de amabil, Lordul meu $ambelan. 

Bărbatul porni spre ușă, urmat de cei doi războinici posomorâți. 
Silueta înveșmântată în mantie mai zăbovi o clipă, pe urmă se 
întoarse și el, încet și trecu pragul, aplecându-se. Abia după ce ușile 
se închiseră, West reuși să respire din nou. Își scutură capul și ridică 
din umerii asudaţi. Povești cu uriași, chiar așa. Un bărbat voinic cu 
mantie, atâta tot. Dar, dacă se uita bine, ușa era într-adevăr foarte 
înaltă... 

— Vezi, Maestre Morrow? Hoff părea extrem de încântat de sine. 
Nicidecum sălbaticii la care m-ai făcut să mă aştept! Simt că suntem 
aproape de o rezolvare a problemelor noastre din Nord, tu nu? 

Subsecretarul nu părea câtuși de puţin convins. 

- Ăă... da, Stăpâne, desigur. 

— Da, desigur. Mult zgomot pentru nimic. Multe aiureli pesimiste, 
defetiste, de la cetăţenii noștri agitați din Nord, nu? Război? Aș! 
Hoff lovi din nou cu palma pe masă, făcând vinul să se reverse din 
pocal și să se împrăștie pe lemn. Acești oameni ai Nordului n-ar 
îndrăzni! Ei, bine, acușica o să ne solicite să devină membri ai 
Uniunii! Să vezi numai dacă n-am dreptate, ce zici, Maior West? 

-Ăă... 

- Bun! Excelent! Măcar am făcut ceva astăzi! Încă unul și putem 
ieși din cuptorul ăsta blestemat! Pe cine avem, Morrow? 

Subsecretarul se încruntă și îşi ridică ochelarii pe nas. 

- Ăă... avem un anume Yoru Sulfur, se chinui el cu neobișnuitul 
nume. 

— Avem un cine? 

- Ăă... Sulfir sau Sulfor, sau așa ceva. 

- N-am auzit în viața mea de el, mârâi Lordul Șambelan, ce fel de 
om este? Vreun sudist? Sper că nu alt țăran! 

Subsecretarul își examină însemnările și înghiți în sec: 

— Un emisar! 

— Da, da, dar din partea cui? 

Morrow se dădea pur și simplu înapoi, ca un copil care așteaptă o 
palmă. 

— Din partea Marelui Ordin al Magilor, turui el, în cele din urmă. 

Urmă un moment de tăcere înmărmurită. Sprâncenele lui West se 


ridicară, maxilarul i se deschise și ghici că același lucru se întâmpla, 
nevăzut, în spatele vizierelor soldaţilor. Tresări instinctiv, 
anticipând reacţia Lordului Şambelan, însă Hoff îi surprinse pe toţi 
izbucnind în hohote de râs. 

— Excelent! În sfârşit nițică distracție. De ani de zile n-am mai 
avut aici un mag! Pofteşte-l pe vrăjitor înăuntru! Nu-l putem lăsa să 
aștepte! 

Yoru Sulfur fu o mare dezamăgire. Avea veşminte simple, 
ponosite de drum, deloc mai bine îmbrăcat decât Goodman Heath, 
la drept vorbind. Toiagul lui nu era poleit cu aur şi nu avea o 
măciulie de cristal sclipitor. Ochii nu-i străluceau de un foc 
misterios. Arăta ca un om cât se poate de obișnuit, între treizeci și 
patruzeci de ani, ușor obosit, ca după o lungă călătorie, dar 
altminteri foarte relaxat în faţa Lordului Șambelan. 

- Ziua bună, domnilor, spuse el, sprijinindu-se în toiag. 

West întâmpina oarecare dificultăţi în a-şi da seama de unde era. 
Nu din Uniune, fiindcă avea pielea prea închisă la culoare și nici din 
Gurkhul ori din Sudul Îndepărtat, căci avea pielea prea deschisă. Nu 
din Nord sau din Styria. Atunci, de mai departe, dar de unde? Acum, 
uitându-se la el mai bine, West observă că avea ochii de culori 
diferite: unul albastru, celălalt verde. 

- Şi ziua bună ţie, domnule, răspunse Hoff, zâmbind de parcă o 
spunea din tot sufletul. Uşa mea este mereu deschisă pentru Marele 
Ordin al Magilor. Spuneţi-mi, am plăcerea să stau de vorbă cu însuși 
marele Bayaz? 

Sulfur părea nedumerit: 

- Nu. Am fost greșit anunţat? Sunt Yoru Sulfur. Maestrul Bayaz 
este un bărbat pleșuv. Își trecu mâna prin pleata de păr castaniu, 
cârlionțat. Afară, pe alee, se află o statuie a lui. Dar am avut 
onoarea de a studia mai mulți ani sub îndrumarea lui. E un maestru 
foarte puternic și învăţat. 

— Fireşte! Fireşte că este! Şi cu ce vă pot fi de folos? 

Yoru Sulfur își drese glasul, ca și cum s-ar fi pregătit să spună o 
poveste. 

- La moartea Regelui Harod cel Mare, Bayaz, Întâiul dintre Magi, 
a părăsit Uniunea. Însă a făcut un jurământ că se va întoarce. 


— Da, da, adevărat, chicoti Hoff. Foarte adevărat, orice copil de 
şcoală ştie asta. 

- Și a declarat că, atunci când se va întoarce, venirea lui va fi 
vestită de un altul. 

— La fel de adevărat. 

— Ei, bine, zise Sulfur, cu un zâmbet larg, iată-mă. 

Lordul Șambelan râse în hohote. 

- Iată-te! strigă el, izbind masa. Harlen Morrow își îngădui un 
mic chicot, dar se opri de îndată ce zâmbetul lui Hoff începu să 
pălească. De când deţin funcţia de Lord Şambelan, trei membri ai 
Marelui Ordin al Magilor mi-au cerut audienţă la rege. Doi au fost, 
cât se poate de limpede, nebuni, iar unul a fost un şarlatan 
excepțional de curajos. Hoff se aplecă, așezându-și cotul pe masă și 
înălțându-și degetele în faţa lui. Spune-mi, Maestre Sulfur, tu ce fel 
de mag ești? 

— Niciunul de acest fel. 

- Înţeleg. Atunci vei fi având documente. 

— Desigur. 

Sulfur își vâri mâna în haină și scoase o mică scrisoare, închisă cu 
un sigiliu alb, pe care era marcat un singur simbol ciudat. O aşeză 
cu grijă pe masă, în faţa Lordului Șambelan. 

Hoff se încruntă, ridică documentul și îl răsuci în mâini. Examină 
cu atenţie sigiliul, după care îşi şterse fața cu mâneca, rupse ceara, 
despături hârtia groasă și începu să citească. 

Yoru Sulfur nu dădea niciun semn de nervozitate. Nu părea 
deranjat de căldură. Se plimba tacticos prin încăpere, saluta din cap 
soldaţii în armură și nu părea supărat de lipsa lor de reacţie. Se 
întoarse dintr-odată către West: 

- E teribil de cald aici, nu-i așa? E de mirare că bieţii oameni nu 
leșină, prăbușindu-se la podea ca un bufet plin de oale. 

West clipi. Gândise exact același lucru. 

Lordul Șambelan așeză cu grijă scrisoarea pe masă, fără să mai fie 
deloc amuzat. 

— Consiliul Deschis n-ar fi locul potrivit pentru discutarea acestei 
chestiuni, după părerea mea. 

— Sunt de acord. Speram la o audienţă particulară cu Lordul 


Cancelar Feekt. 

- Mă tem că asta nu va fi posibil. Hoff își linse buzele. Lordul 
Feekt e mort. 

Sulfur se încruntă. 

— Ce nenorocire! 

— Într-adevăr, într-adevăr. Pierderea lui ne doare profund pe toți. 
Poate că eu și anumiţi alți membri ai Consiliului Închis vă putem fi 
de folos. 

Sulfur se înclină. 

- Mă las în voia dumneavoastră, Lord Șambelan. 

— Voi încerca să aranjez ceva pentru mai târziu diseară. Până 
atunci, vă vom găsi în Agriont o locuinţă... potrivită pentru statutul 
dumneavoastră. 

Făcu semn către străjeri şi ușile se deschiseră. 

- Vă mulțumesc nespus, Lord Hoff. Maestre Morrow, Maior West. 

Sulfur îi salută cu o înclinare curtenitoare a capului, pe fiecare în 
parte, apoi se întoarse şi plecă. Ușile se închiseră din nou, lăsându-l 
pe West să se întrebe de unde îi știuse numele. 

Hoff se întoarse spre Subsecretarul său pentru Audienţe: 

- Du-te degrabă la Arhilectorul Sult și spune-i că trebuie să ne 
întâlnim numaidecât. După aceea adu-i pe Marele Judecător 
Marovia şi pe Lordul Mareșal Varuz. Spune-le că este o problemă de 
maximă importanţă și nu sufla o vorbă despre asta nimănui în afara 
celor trei. Își mișcă degetul înaintea feței asudate a lui Morrow. 
Nicio vorbă! Subsecretarul se uită la el, cu ochelarii căzuţi într-o 
parte. Acum! răcni Hoff. 

Morrow sări în picioare, se împiedică de tivul veşmântului și apoi 
ieși grăbit din încăpere, pe o ușă laterală. West înghiţi în sec; avea 
gura foarte uscată. 

Hoff fixă cu o privire aspră fiecare om din încăpere. 

- Cât despre voi, ceilalţi, nicio vorbă despre asta nimănui, altfel 
consecințele pentru voi toţi vor fi dintre cele mai aspre! Acum afară, 
toată lumea afară! 

Soldaţii ieșiră imediat din sală, zăngănind. West nu mai avu 
nevoie de alte îndemnuri și se grăbi după ei, lăsându-l pe Lordul 
Șambelan să mediteze singur, în jilțul său. 


Gândurile lui West erau întunecate și confuze, când închise ușa în 
urma lui. Frânturi de vechi poveşti despre magi, temeri legate de 
războiul din Nord, imagini ale unui uriaș cu glugă, înălțându-se 
până aproape de tavan. Agriontul primise în ziua aceea niște 
vizitatori ciudați și siniştri şi West se simţea împovărat de griji. 
Încercă să le alunge, spunându-și că totul era o nebunie, dar apoi nu 
se mai putu gândi decât la sora lui zbenguindu-se prin Agriont ca o 
aiurită. Suspină. Ardee era probabil cu Luthar chiar acum. De ce 
naiba le făcuse celor doi prezentările? Din cine știe ce motiv, 
așteptase aceeași fată stângace, bolnăvicioasă, cu limba ascuţită pe 
care și-o amintea de demult. Fusese de-a dreptul șocat când această 
femeie își făcuse apariția în apartamentul lui. Abia o recunoscuse. 
Femeie, în toată puterea cuvântului şi, pe deasupra, arătoasă. În 
acelaşi timp, Luthar era arogant, bogat și chipeș și avea toată 
stăpânirea de sine a unui copil de şase ani. West știa că se mai 
văzuseră de atunci, și nu o singură dată. Doar ca prieteni, desigur. 
Ardee nu avea alți prieteni aici. Doar prieteni. 

— Rahat! înjură el. 

Era ca și cum ai pune o pisică lângă smântână și ai avea încredere 
că nu-şi vâră limba în ea. De ce naiba nu se gândise bine? Era un 
dezastru afurisit din fașă! Dar ce mai putea să facă el acum? Privi 
nefericit de-a lungul coridorului. 

Nimic nu te face să uiţi de propria ta nefericire mai mult decât 
imaginea nefericirii altora şi Goodman Heath era, într-adevăr, o 
apariţie jalnică. Stătea singur pe o bancă lungă, cu o paloare 
cadaverică pe faţă, privind în gol. Trebuie că şezuse acolo în tot acel 
timp, pe când pânzarii şi oamenii Nordului și magii veneau și 
plecau, fără să aştepte nimic, dar fără să mai aibă unde să se ducă. 
West privi în susul și în josul coridorului. Nu mai era nimeni prin 
preajmă. Heath nu era conștient de prezenţa lui, cu gura căscată, cu 
ochii sticloşi, cu pălăria pleoștită uitată pe genunchi. 

West nu putea să treacă pur şi simplu pe lângă el, nu-l lăsa inima. 

- Goodman Heath, spuse el apropiindu-se și țăranul înălță ochii, 
mirat. Bâjbâi după pălărie și dădu să se ridice, bâiguind scuze. Nu, 
te rog, nu te ridica. West se așeză pe bancă. Își privea ţintă 
picioarele, incapabil să se uite în ochii omului. Se lăsă o tăcere 


stânjenitoare. Am un prieten în Comisia pentru Pământ și 
Agricultură. Trebuie să te poată ajuta cumva... 

Glasul i se stinse, jenat, privind cu ochii mijiți de-a lungul 
coridorului. 

Fermierul afișă un zâmbet trist. 

— Aş fi foarte recunoscător pentru orice aţi putea face. 

- Da, da, bineînțeles. Am să fac ce pot. N-avea să fie de niciun 
folos şi amândoi știau asta. West făcu o grimasă, mușcându-şi buza. 
Mai bine ai lua asta, zise el şi vâri punga în palma neputincioasă și 
bătătorită a ţăranului. 

Heath se uită la el, cu gura întredeschisă. West îi adresă un 
zâmbet iute, stângaci, apoi se ridică în picioare. Ardea de nerăbdare 
să plece. 

- Domnule! strigă Goodman Heath, în urma lui, dar West gonea 
deja pe coridor și nu privi înapoi. 


In arenă 


De ce fac asta? 

Conturul casei lui Villem dan Robb se profila negru pe cerul senin 
al nopții. Era o clădire cu nimic ieșită din comun, o locuinţă de două 
etaje, cu un zid scund și o poartă în față, întocmai ca sute altele de 
pe stradă. Vechiul nostru prieten Rews locuia într-o vilă somptuoasă ca 
un palat, lângă piaţă. Robb chiar ar fi trebuit să-i pretindă șpăgi mai 
mari. Totuși, norocul nostru că n-a făcut-o. În alte locuri din oraş, 
aleile elegante străluceau de lumini și erau pline până-n zori de 
petrecăreți turmentați. Dar această străduță lăturalnică era departe 
de luminile strălucitoare şi ochii iscoditori. 

Putem opera nestingheriţi. 

După colțul clădirii, la etajul superior, ardea o lampă într-o 
fereastră îngustă. Bun. Prietenul nostru este acasă. Dar încă treaz — 
trebuie să pășim ușor. Se întoarse înspre Practicianul Frost şi îi arătă 
către partea laterală a casei. Albinosul clătină din cap și traversă 
drumul fără să facă niciun zgomot. 

Glokta așteptă să ajungă lângă zid și să dispară în umbrele de 
lângă clădire, apoi se întoarse către Severard și îi făcu semn către 
ușa principală. Ochii lunganului îi zâmbiră o clipă, apoi practicianul 
se îndepărtă grăbit, furișându-se, se rostogoli peste zidul scund și 
căzu dincolo fără un sunet. 

Perfect, până acum. Trebuie să mă mișc. Glokta se întrebă de ce 
venise. Frost şi Severard erau mai mult decât capabili să se ocupe 
personal de Robb, iar el nu avea decât să-i întârzie. S-ar putea chiar 
să cad în fund și să-l avertizez pe idiot de prezența noastră. Așadar, de 
ce am venit? Dar Glokta ştia de ce. Emoţia i se ridica deja în gâtlej. 
Parcă simţea că prinde viaţă. 

Înfășurase capătul bastonului într-o cârpă, ca să poată șontâcăi 
cât mai discret spre zid, fără să facă prea mult zgomot. Severard 
dăduse deja ușile în lături, ţinând balamaua cu o mână înmănușată, 
ca să nu scârțâie. Frumos și curat. Zidul ăla scund ar putea să aibă la 


fel de bine și treizeci de metri, că tot atâtea șanse aș avea să-l trec. 

Severard stătea în genunchi pe scară, în faţa ușii principale, 
desfăcând încuietoarea. Stătea cu urechea lipită de lemn, mijindu-și 
concentrat ochii, mișcându-și cu îndemânare mâinile înmănușate. 
Inima lui Glokta bătea repede, pielea îl furnica de încordare. Ah, 
emotia vânătorii! 

Se auzi un clic domol, pe urmă încă unul. Severard își strecură 
şperaclele sclipitoare în buzunar, apoi întinse mâna și, încet, cu 
grijă, răsuci încuietoarea ușii. Ușa se dădu în liniște la o parte. Ce 
individ folositor. Fără el și fără Frost nu sunt decât un infirm. Ei sunt 
mâinile mele, brațele mele, picioarele mele. Dar eu sunt creierul lor. 
Severard se strecură înăuntru și Glokta îl urmă, tresărind de durere 
de fiecare dată când își lăsa greutatea pe picior. 

Antreul era întunecat, o fantă de lumină se revărsa, de deasupra, 
în josul scărilor și stâlpii balustradei aruncau umbre diforme pe 
treptele de lemn. Glokta arătă în sus, iar Severard clătină din cap și 
începu să se furişeze spre scări, ţinându-și picioarele pe lângă 
perete. Îi trebui o veșnicie, parcă, să ajungă acolo. 

A treia treaptă scârțâi uşor când practicianul își lăsă greutatea pe 
ea. Glokta tresări, Severard rămase încremenit. Așteptară, neclintiți 
ca niște statui. De sus nu venea niciun sunet. Glokta începu să 
respire din nou. Severard continuă să urce, extrem de încet, un pas 
ușor după altul. Când ajunse aproape sus, se uită prudent după colț, 
cu spatele lipit de perete, apoi urcă ultima treaptă și dispăru din 
raza vizuală, fără un sunet. 

Practicianul Frost ieși din umbre în celălalt capăt al coridorului. 
Glokta ridică o sprânceană înspre el, dar acesta scutură din cap. Nu 
e nimeni jos. Se întoarse către ușa principală și începu s-o închidă, 
ușurel. Abia când uşa era închisă lăsă încet, încet mânerul rotund al 
închizătorii, astfel că zăvorul alunecă fără zgomot la loc. 

— Aţi vrea să vedeţi asta. 

Glokta tresări la sunetul neașteptat şi, întorcându-se repede, un 
junghi de durere îi străfulgeră spatele. Severard stătea, cu mâinile în 
şold, în capul scărilor. Se întoarse şi porni spre lumină, iar Frost 
săltă pe scări după el, fără să se mai străduiască să se furișeze. 

De ce nu poate să stea niciodată nimeni la parter? Mereu la etaj. 


Măcar nu trebuia să încerce să nu facă zgomot în timp ce se căznea 
să urce scările, după practicieni, cu piciorul drept scârțâind, cu 
piciorul stâng hârşâind pe treptele de lemn. Lumina strălucitoare a 
unei lămpi se revărsa pe coridorul de sus dinspre o ușă deschisă din 
capăt, iar Glokta se îndreptă șontâc spre ea. Se opri când trecu 
pragul, trăgându-și răsuflarea, după urcuş. 

Vai, mie, ce dezastru! O bibliotecă imensă fusese smulsă de la 
perete şi cărţile erau împrăștiate, unele închise, altele deschise, pe 
toată podeaua. Un pahar de vin se răsturnase pe birou, 
transformând hârtiile risipite pe el în zdrenţe roșii și umede. Patul 
era răvășit, cuverturile pe jumătate date la o parte, pernele și 
salteaua sfâșiate, cu penele împrăștiate. Un șifonier avea ușile 
deschise, una dintre ele fiind pe jumătate desprinsă. Câteva haine 
zdrențuite atârnau înăuntru, dar majoritatea zăceau sfâșiate într-un 
morman, în partea de jos. 

Un tânăr chipeş zăcea pe spate sub fereastră, cu ochii ficși în 
tavan, cu chipul palid și gura deschisă. Fusese ciopârțit cu atâta 
sălbăticie încât capul abia se mai ţinea de trup. Totul era împroșcat 
de sânge: hainele sfâșiate, salteaua tăiată, cadavrul însuşi, de sus 
până jos. Pe perete se zăreau două urme de palme, mânjite, 
însângerate, iar pe o bună parte din podea, o băltoacă de sânge încă 
neînchegat. A fost ucis în seara asta. Poate doar de câteva ore. Poate 
doar de câteva minute. 

— Nu cred că va răspunde întrebărilor noastre, remarcă Severard. 

- Nu. Ochii lui Glokta alunecară peste rămășițele dezastrului. S-ar 
putea să fie mort. Dar cum s-a întâmplat? 

Frost îl fixă cu un ochi roz și ridică o sprânceană albă. 

— Osravă? 

Severard izbucni într-un râs zgomotos, sub mască. Până şi Glokta 
își îngădui să chicotească. 

— Evident. Dar cum a ajuns otrava înăuntru? 

— Fereas'ră deschisă, bălmăji Frost, arătând în jos. 

Glokta pătrunse şchiopătând în cameră, atent ca piciorul sau 
bastonul să nu atingă mâzga lipicioasă de sânge amestecat cu pene. 

- Așa, deci, otrava noastră a văzut lampa arzând, întocmai ca noi. 
A pătruns prin fereastra de la parter. A urcat în tăcere scările. 


Glokta întoarse mâinile cadavrului cu vârful bastonului. Câteva pete 
de sânge de pe gât, dar articulațiile și degetele n-au avut de suferit. Nu s- 
a împotrivit. A fost luat prin surprindere. Își lungi gâtul şi se uită la 
rana căscată. O singură lovitură, foarte puternică, declară el. 
Probabil cu un cuţit. 

- Și Villem dan Robb a vărsat o grămadă de sânge, remarcă 
Severard. 

- Iar noi avem un informator mai puţin, cugetă Glokta. 

Pe coridor nu fusese nici urmă de sânge. Omul nostru s-a chinuit să 
nu-și mânjească tălpile în timp ce a scotocit camera, oricât de răvășită 
poate părea. Nu era furios sau speriat. A fost doar o misiune. 

- Ucigaşul a fost un profesionist, murmură Glokta. A venit aici cu 
intenţii criminale. Pe urmă, poate că a făcut un mic efort să dea 
aparenţa de jaf, cine ştie? Oricum, Arhilectorul nu se va mulțumi cu 
un cadavru. Ridică privirea către cei doi practicieni. Cine e 
următorul pe listă? 


De data aceasta, avusese loc o luptă, fără nicio îndoială. Chiar 
dacă una inegală. Solimo Scandi era întins pe-o parte, cu fața spre 
perete, de parcă ar fi fost prea stânjenit de starea cămășii sale de 
noapte sfâșiate și zdrențuite. Avea tăieturi adânci pe antebraţe. S-a 
chinuit zadarnic să se ferească de lamă. Se târâse pe podea, lăsând o 
dâră de sânge pe lemnul bine lustruit. S-a chinuit zadarnic să scape. 
Nu reușise. Cele patru răni adânci de cuţit în spate îi veniseră de 
hac. 

Glokta își simţi fața zvâcnind când își cobori privirea către trupul 
plin de sânge. Un cadavru poate fi o coincidență. Cu două, avem o 
conspirație. Pleoapele îi fremătară. Cei care au făcut asta știau că 
venim, când venim și exact după cine. Sunt cu un pas înaintea noastră. 
Foarte probabil, lista noastră de complici a devenit deja o listă de 
cadavre. În spatele lui Glokta se auzi un scârţâit şi capul i se întoarse 
fulgerător, stârnind o undă de durere în josul gâtului său înţepenit. 
Nimic, doar fereastra deschisă legănându-se în bătaia vântului. 
Calm, acum. Calm, și gândește. 

- S-ar părea că onorabila Ghildă a Pânzarilor a făcut puţină 
curăţenie. 


- Cum au reușit să afle? șopti Severard. 

Într-adevăr, cum? 

— Probabil că au văzut lista lui Rews sau li s-a spus cine e pe ea. 
Și asta înseamnă... Glokta îşi trecu limba peste gingiile-i goale. 
Cineva din interiorul Inchiziției a vorbit. 

De data aceasta, ochii lui Severard nu zâmbeau. 

- Dacă ştiu cine e pe listă, atunci știu cine a scris-o. Ştiu cine 
suntem. 

Încă trei nume pe listă, poate? Jos, la capăt? Glokta rânji. Ce 
palpitant. 

— Ţi-e frică? 

— Nu sunt încântat, asta vă spun. Făcu semn cu capul către 
cadavru. Un cuţit în spate nu face parte din planurile mele. 

— Nici din ale mele, Severard, crede-mă. Zău că nu. Dacă mor, nu 
voi ști niciodată cine m-a trădat. 

Și vreau să știu. 


O zi de primăvară luminoasă și senină și parcul mișuna de 
filfizoni și pierde-vară de tot felul. Glokta stătea neclintit pe bancă, 
la umbra milostivă a unui copac cu coroana largă, privind frunzișul 
scânteietor, apa strălucitoare, oamenii veseli, oamenii bețţi, 
petrecăreții nostimi. Erau oameni îngrămădiţi laolaltă pe băncile din 
jurul lacului, perechi şi grupuri risipite pe iarbă, bând și trăncănind 
și tolănindu-se la soare. Locul era ticsit. 

Dar nimeni nu veni să se aşeze lângă Glokta. Când și când, cineva 
se apropia în grabă, nevenindu-i să creadă că are norocul să 
găsească un asemenea loc, apoi îl vedea șezând acolo. Îi cădea faţa 
şi se îndepărta sau trecea direct pe lângă el, ca și cum nici n-ar fi 
avut de gând să se aşeze. Îi alung ca o molimă, dar poate că e mai bine 
așa. N-am nevoie de compania lor. 

Urmări un grup de tineri soldați vâslind într-o barcă pe lac. Unul 
dintre ei se ridică, bălăbănindu-se, întinzând o sticlă în mână. Barca 
se legănă alarmant și tovarășii lui îi strigară să stea jos. Hohote 
îndepărtate de râs vesel veniră purtate de vânt, ușor întârziate de 
distanță. Copii. Cât de tineri par! Cât de inocenți! Și așa am fost și eu, 
nu demult. Dar parcă au trecut o mie de ani. Mai mult. Parcă e o altă 


lume. 

- Glokta. 

Ridică privirea, umbrindu-și ochii cu mâna. Era Arhilectorul Sult, 
sosit, în sfârşit, o siluetă înaltă, întunecată, profilată pe cerul 
albastru. Când își coborî spre el privirea rece, lui Glokta i se păru că 
arată ceva mai obosit, mai ridat, mai tras la față decât de obicei. 

— Ar fi bine să fie interesant. Sult săltă pulpanele hainei sale lungi 
şi albe și se așeză cu graţie pe bancă. Oamenii din popor s-au 
răsculat din nou, lângă Keln. Un idiot de moșier spânzură câţiva 
țărani şi acum avem de-a face cu o întreagă harababură! Cât poate fi 
de greu să te descurci cu un câmp plin de noroi și câțiva fermieri? 
Nu trebuie să te porți bine cu ei, atâta vreme cât nu-i spânzuri! Gura 
Arhilectorului era o linie dreaptă, severă, cum stătea şi privea cu 
mânie peste peluze. Ar fi bine să fie al naibii de interesant. 

Atunci, voi încerca să nu te dezamăgesc. 

- Villem dan Robb e mort. Ca și cum ar fi vrut să accentueze 
afirmaţia lui Glokta, soldatul beat alunecă și se răsturnă peste 
marginea bărcii, căzând bâldâbâc în apă. Hohotele de râs ale 
prietenilor lui ajunseră la Glokta un moment mai târziu. A fost ucis. 

— Mda. Se întâmplă. Ia următorul de pe listă. Sult se ridică în 
picioare, încruntându-se. Nu-mi închipuiam că ai nevoie de 
aprobarea mea pentru orice fleac. De aceea te-am ales pentru 
această sarcină. Du-o la bun sfârșit! se răsti el, întorcându-se. 

Nu e nicio grabă, Arhilectore. Asta-i problema cu picioarele bune, ai 
tendința să alergi prea mult de colo-colo. Dacă te miști greu, însă, nu te 
clintești până când nu ești al naibii de convins că e momentul. 

- Și următorului de pe listă i s-a întâmplat o nenorocire. 

Sult se întoarse, cu o sprânceană ușor ridicată: 

— Zău? 

— Tuturor li s-a întâmplat. 

Arhilectorul strânse din buze şi se așeză înapoi pe bancă: 

— Tuturor? 

— Tuturor. 

- Hm, cugetă Sult. Interesant. Pânzarii fac curăţenie, nu? Nu mă 
aşteptam la o asemenea cruzime. Vremurile s-au schimbat, ce mai, 
vremurile cu siguranță... Glasul i se stinse şi începu încet să se 


încrunte. Crezi că cineva le-a dat lista lui Rews? Crezi că unul de-ai 
noștri a vorbit. De aceea mi-ai cerut să vin aici, nu-i așa? 

Credeai că doar evitam scările? 

— Fiecare dintre ei ucis? Fiecare nume de pe listă, până la 
ultimul? Tocmai în noaptea în care mergem să-i arestăm? Nu prea 
cred în coincidenţe. Dar tu, Arhilectore? 

Evident, nu credea. Faţa îi devenise foarte îndârjită. 

— Cine a văzut mărturisirea? 

- Eu şi cei doi practicieni ai mei, fireşte. 

— Ai deplină încredere în ei? 

— Absolută. 

Se lăsă tăcerea. Barca plutea în derivă, în timp ce soldaţii se 
agitau, cu vâslele ridicate în aer, iar cel din apă se bălăcea râzând și 
stropindu-și prietenii. 

— Mărturisirea a fost o vreme în biroul meu, murmură 
Arhilectorul. Unii oameni din personalul meu ar fi putut s-o vadă. 
Ar fi putut. 

- Aveţi deplină încredere în ei, Eminenţa Voastră? 

Sult îl fixă pe Glokta cu privirea, preț de un lung moment de 
gheaţă. 

- N-ar îndrăzni. Ştiu cu cine au de-a face. 

— Atunci mai rămâne doar Superiorul Kalyne, zise Glokta cu glas 
scăzut. 

Buzele Arhilectorului abia se mișcară când spuse: 

- Trebuie să pășești cu grijă, Inchizitorule, cu foarte mare grijă. 
Pământul pe care umbli nu e sigur deloc. Proștii nu devin Superiori 
ai Inchiziției, în ciuda aparenţelor. Kalyne are mulți prieteni, atât în 
Casa Întrebărilor, cât şi în afara ei. Prieteni puternici. Orice acuzație 
împotriva lui trebuie susținută de cea mai puternică dovadă. Sult se 
opri dintr-odată, așteptând ca un mic grup de doamne să treacă şi să 
nu-i mai poată auzi. Cea mai puternică dovadă, șuieră el, de îndată 
ce doamnele se îndepărtară. Trebuie să mi-l găsești pe acest asasin. 

Ușor de zis, greu de făcut. 

- Desigur, Eminenţă, dar investigația mea a ajuns într-un punct 
mort. 

- Nu tocmai. Încă mai avem o carte de jucat. Rews însuși. 


Rews? 

— Dar, Arhilectore, trebuie să fie în Englia pe vremea asta. 
Asudând într-o mină sau într-un alt asemenea loc. Dacă a apucat să 
trăiască atâta. 

- Nu. E aici, în Agriont, sub lacăt. Am socotit că e mai bine să nu- 
l scap din mână. Glokta se strădui din răsputeri să-și ascundă 
surpriza. Isteţ. Foarte isteţ. Proștii nu devin nici Arhilectori, se pare. 
Rews va fi momeala ta. Am să-l trimit pe secretarul meu să-i ducă 
lui Kalyne un mesaj, informându-l că m-am înmuiat. Că sunt gata să- 
i las pe pânzari să continue să opereze, dar sub un control mai 
riguros. Că, în semn de bunăvoință, l-am eliberat pe Rews. Dacă 
sursa scurgerii de informaţii este Kalyne, îndrăznesc să spun că-i va 
informa pe pânzari că Rews e liber. Îndrăznesc să spun că-l vor 
trimite pe acest asasin să-l pedepsească pentru limba lui slobodă. 
Îndrăznesc să spun că l-ai putea prinde asupra faptului. Dacă 
ucigașul nu vine, ei, bine, s-ar putea să fim nevoiţi să ne căutăm 
trădătorul în altă parte, dar fără să fi pierdut nimic. 

- Un plan excelent, Eminenţă. 

Sult îl fixă cu răceală. 

- Bineînţeles. Vei avea nevoie de un loc unde să acţionezi, un loc 
departe de Casa Întrebărilor. Voi pune la dispoziţie fondurile, îl voi 
preda pe Rews practicienilor tăi și te voi anunţa când Kalyne a 
primit informaţia. Găseşte-mi-l pe acest asasin, Glokta, și stoarce-l. 
Stoarce-l până cârâie. Barca se clătină nebunește în timp ce soldații 
încercau să-și tragă prietenul ud înăuntru, pe urmă se răsturnă cu 
susul în jos, aruncându-i pe toţi în lac. Vreau nume, șuieră Sult, 
încruntându-se la soldaţii care împroșcau apa. Vreau nume, dovezi, 
documente și oameni care vor sta în fața Consiliului Deschis și vor 
arăta cu degetul. Se ridică domol de pe bancă. Ţine-mă la curent. 

Se îndreptă cu pași mari către Casa Întrebărilor, cu tălpile 
scârțâind pe pietrișul aleii, iar Glokta îl urmări cu privirea. 

Un plan excelent. Mă bucur că ești de partea mea, Arhilectore. Eşti de 
partea mea, nu-i așa? 

Soldaţii reușiseră să tragă barca răsturnată pe mal și stăteau 
acolo, uzi leoarcă, ţipând unul la altul, fără să mai fie atât de bine 
dispuși. Una dintre vâsle continua să plutească, abandonată în apă, 


îndreptându-se încet către punctul unde şuvoiul curgea din lac. 
Curând, avea să treacă pe sub pod și să fie purtată de ape, la poalele 
zidurilor Agriontului și în șanțul de apărare. Glokta o urmări 
răsucindu-se încet în apă. O greșeală. Omul trebuie să fie atent la 
detalii. E ușor să uiţi lucrurile mărunte, dar fără vâslă, barca e inutilă. 

Îşi lăsă privirea să rătăcească peste câteva dintre celelalte feţe din 
parc. Ochiul lui dădu peste o pereche frumoasă care stătea pe o 
bancă lângă lac. Tânărul îi vorbea fetei cu glas scăzut, cu o expresie 
tristă şi pătrunsă pe chip. Fata se ridică repede, îndepărtându-se de 
el, cu mâinile acoperindu-i faţa. Ah, durerea celui părăsit. Pierderea, 
furia, rușinea. Ai impresia că nu-ți vei reveni niciodată. Care poet a scris 
că nu există durere mai rea decât durerea inimii zdrobite? Aiureli 
sentimentale. Ar fi trebuit să petreacă mai mult timp în închisorile 
împăratului. Glokta zâmbi, deschizând gura și lingându-și gingiile 
goale, acolo unde cândva avusese dinţii din față. Inimile zdrobite se 
vindecă în timp, dar dinţii zdrobiţi niciodată. 

Glokta se uită la tânăr. Avea o expresie uşor amuzată în timp ce o 
privea îndepărtându-se pe fata care plângea. Tânăr nemernic. Mă 
întreb dacă a zdrobit la fel de multe inimi ca mine, în tinerețe. Acum 
pare imposibil de crezut. Îmi ia jumătate de oră doar să-mi adun curajul 
să mă ridic. Singurele femei pe care le-am făcut să plângă în ultimul timp 
au fost sotiile celor pe care i-am exilat în Englia... 

— Sand! 

Glokta se întoarse. 

- Lord Mareșal Varuz, ce onoare. 

- O, nu, nu, zise bătrânul soldat, așezându-se lângă Glokta cu 
mișcările iuți, precise, ale unui maestru de scrimă. 

- Arăţi bine, zise el, dar fără să-l privească, de fapt. Arăt schilod, 
vrei să spui. Ce mai faci, bătrâne prieten? Sunt schilod, idiot bătrân și 
pompos. Și prieten, nu-i așa? Atâţia ani de când m-am întors și niciodată 
nu m-ai căutat, nici măcar o dată. Asta e prietenie? 

- Destul de bine, mulțumesc, Lord Mareșal. 

Varuz se foi stânjenit pe bancă. 

- Cel mai nou elev al meu, căpitanul Luthar... poate îl cunoşti? 

— Ne știm. 

— Ar trebui să-l vezi duelându-se. Varuz clătină din cap cu tristeţe. 


Are talent, nu-i vorbă, dar nu va fi niciodată de talia ta, Sand. Nu 
știu. Sper că într-o zi va fi la fel de schilod ca mine. Dar are talent cu 
carul, destul ca să câștige. Numai că și-l irosește. Îi dă cu piciorul. O, 
ce tragedie! Sunt atât de întors pe dos că s-ar putea să mi se facă rău. 
Oare am mâncat ceva în dimineaţa asta? E leneș, Sand, și încăpățânat. 
Îi lipseşte curajul. Îi lipseşte abnegaţia. Pur și simplu nu-și dă silința 
şi nu mai avem timp. Mă întrebam, dacă ai timp, desigur — Varuz îl 
privi pe Glokta în ochi doar preț de o clipă — dacă ai putea să-i 
vorbeşti, pentru mine. 

Ard de nerăbdare. Să-i tin predici acelui idiot smiorcăit va fi 
împlinirea tuturor visurilor mele. Neghiob bătrân și arogant, cum 
îndrăznești? Ti-ai construit reputaţia pe succesele mele, apoi, când am 
avut nevoie de ajutorul tău, m-ai dat la o parte. Iar acum, vii la mine, 
îmi ceri ajutor și-mi zici prieten? 

- Desigur, Mareșal Varuz, aș fi bucuros să-i vorbesc. Orice pentru 
un vechi prieten. 

— Excelent, excelent! Sunt sigur că vei schimba lucrurile cu totul. 
Îl antrenez în fiecare dimineață, în curtea aceea de lângă Casa 
Creatorului, unde cândva te antrenam pe tine... 

Bătrânul Mareşal se poticni, stânjenit. 

— Voi veni de îndată ce îndatoririle îmi vor permite. 

— Desigur, îndatoririle... 

Varuz se ridica deja, evident dornic să plece. Glokta întinse mâna, 
făcându-l pe bătrânul soldat să se oprească o clipă. Nu-ţi face griji, 
Lord Mareșal, nu sunt contagios. Varuz îi strânse mâna, fără vlagă, de 
parcă s-ar fi temut să nu i-o frângă, apoi își bălmăji scuzele și se 
îndepărtă cu pași mari și capul semet. 

Soldaţii uzi până la piele se înclinară și salutară, oarecum jenați, 
când trecu pe lângă ei. 

Glokta își întinse piciorul, întrebându-se dacă să se ridice. Și unde 
să mă duc? Lumea nu se va sfârși dacă mai stau aici o clipă. Nu e nicio 
grabă. Nicio grabă. 


O ofertă și un dar 


- Şi în față! răcni Mareșalul Varuz. Jezal se împletici spre el, 
răsucindu-și călcâiele pe după marginile bârnei, încercând cu 
disperare să-și menţină echilibrul și făcând cu stângăcie o fandare, 
două, doar ca să dea impresia că-și dă silința. Patru ore de 
antrenament pe zi îl storceau și se simţea mai mult decât istovit. 
Varuz se încruntă și azvârli la o parte sabia boantă a lui Jezal, 
mișcându-se fără efort de-a lungul bârnei, de parcă ar fi fost o alee 
de grădină: Şi înapoi! 

Jezal se lăsă, poticnindu-se, înapoi pe călcâie, cu mâna stângă 
fâlfâind caraghios în jurul lui, în încercarea de a-și păstra echilibrul. 
De la genunchi în sus, totul îl durea teribil din pricina efortului. De 
la genunchi în jos, era mult, mult mai rău. Varuz era trecut de 
şaizeci de ani, dar nu dădea niciun semn de oboseală. Nici măcar nu 
transpira, în timp ce continua să danseze de-a lungul bârnei, 
șfichiuindu-și armele de oţel. Însă Jezal gâfâia în timp ce para 
disperat cu mâna stângă, dezechilibrat, căutând în gol cu piciorul 
siguranța bârnei din spatele lui. 

— Şi înainte! 

Călcâiele lui Jezal trecură prin chinuri cumplite când schimbă, 
împleticit, direcţia și lovi spre agasantul bătrân, însă Varuz nu dădu 
înapoi. În schimb, se aplecă sub lovitura disperată și folosi dosul 
brațului ca să-i măture lui Jezal picioarele de sub el. 

Jezal scoase un urlet când curtea se învârti în jurul lui. Îşi izbi 
dureros piciorul de marginea bârnei, după care se prăbuși cu fața în 
jos, cu bărbia bufnind pe iarbă și dinţii clănţănind. Se rostogoli 
puţin, apoi rămase acolo, zăcând pe spate, căutând aer ca un peşte 
scos brusc din apă, cu piciorul zvâcnindu-i acolo unde se lovise de 
bârnă, în cădere. Urma să mai aibă încă o vânătaie urâtă a doua zi 
dimineaţă. 

- Îngrozitor, Jezal, îngrozitor! strigă bătrânul soldat, sărind cu 
sprinteneală jos pe pajiște. Te bălăbănești pe bârnă de parcă ai 


merge pe sârmă! Jezal se răsuci, înjurând şi se opinti să se ridice în 
picioare. E o bucată solidă de stejar, destul de largă ca să te pierzi 
pe ea! 

Lordul Mareșal își ilustră afirmaţia lovind cu putere bârna și 
făcând să sară așchii din ea. 

- Credeam că aţi spus „înainte”, gemu Jezal. 

Sprâncenele lui Varuz se ridicară brusc. 

— Chiar crezi, căpitane Luthar, că Bremer dan Gorst le oferă 
adversarilor săi informaţii demne de încredere despre intențiile 
sale? Bremer dan Gorst va încerca să mă bată, bătrân nenorocit! Tu 
trebuie să mă ajuti să-l înving! Asta gândea Jezal, dar nu era atât de 
nechibzuit s-o spună. Doar clătină, pe tăcute, din cap. Nu, nu oferă! 
Se străduieşte să-și înșele şi să-şi zăpăcească adversarii, aşa cum 
trebuie să facă toți marii săbieri! 

Lordul Mareșal se plimba de colo-colo, clătinând din cap. Jezal se 
gândea din nou dacă să renunţe la tot. Era sătul să se prăbușească în 
pat istovit, în fiecare seară, la ora la care ar fi trebuit abia să 
înceapă să se îmbete. Era sătul să se scoale în fiecare dimineaţă, plin 
de vânătăi și chinuit de durere, pentru a înfrunta alte patru ore 
interminabile de alergare, bârnă, drug de fier, figuri de scrimă. Era 
sătul să fie lovit cu piciorul în fund de Maiorul West. Şi, mai presus 
de toate, era sătul să fie luat peste picior de acest bătrân nebun. 

— ... un spectacol deprimant, căpitane, foarte deprimant. Cred 
sincer că, de fapt, mergi tot mai prost... 

Jezal n-avea să câștige niciodată Turnirul. Nimeni nu se aștepta la 
asta, el însuși cel mai puţin dintre toţi. Așadar, de ce să nu renunțe 
şi să nu se întoarcă la jocul lui de cărți și la nopţile târzii? Nu era 
asta tot ce dorea de la viață? Dar, atunci, ce-l va deosebi de o mie de 
alți mezini de nobili? Hotărâse de mult că voia să fie ceva deosebit. 
Un Lord Mareșal el însuși, poate, și pe urmă Lord Şambelan. Ceva, 
mare și important, oricum. Voia un scaun important în Consiliul 
Închis, voia să ia decizii importante. Voia ca oamenii să zâmbească 
şi să se gudure pe lângă el și să-i soarbă fiecare cuvânt. Voia ca 
oamenii să șoptească: „lată-l pe Lordul Luthar”, când trecea grăbit 
pe lângă ei. Putea să se mulțumească să fie mereu o versiune mai 
bogată, mai deşteaptă și mai chipeşă a locotenentului Brint? Pfui! 


Nici gând de așa ceva! 

— ... avem un drum teribil de lung de parcurs și nu avem destul 
timp să ajungem unde trebuie, dacă nu-ţi schimbi atitudinea. Lovești 
lamentabil, stai slab și acum cu rezistenţa, ca să nu mai vorbim de 
echilibru... 

Și ce-ar crede toată lumea dacă ar renunța? Ce-ar face tatăl său? 
Ce-ar spune fraţii săi? Dar ceilalți ofițeri? Ar părea laş. Și, apoi, mai 
era și Ardee West. Părea să-i ocupe mult gândurile în ultimele două 
zile. Oare ea s-ar apleca atât de aproape de el, dacă n-ar duela? Oare 
i-ar vorbi cu glas atât de suav? Oare ar râde la glumele lui? Oare și- 
ar ridica spre el privirea, cu acei ochi întunecaţi, încât aproape îi 
putea simți răsuflarea pe faţă... 

- Mă asculţi, băiete? tună Varuz. 

Jezal simţi o fărâmă din răsuflarea lui pe față, da, și o grămadă 
de salivă. 

- Da, domnule. Lovitura lamentabilă, rezistența slabă! Jezal 
înghiți nervos. Ca să nu mai vorbim de echilibru. 

— Așa e. Încep să mă gândesc, deși îmi vine greu să cred, după 
toate bătăile de cap pe care mi le-ai dat, că într-adevăr nu-ţi dai 
silința. Îl privi pe Jezal în ochi cu furie: Tu ce crezi, domnule maior? 

Nu veni niciun răspuns. West era prăbușit în scaun, cu braţele 
încrucișate, încruntându-se fioros, cu privirea în gol. 

- Maior West! se răsti Lordul Mareșal. 

Maiorul ridică ochii brusc, de parcă abia acum devenise conștient 
de prezenţa lor. 

— Îmi cer scuze, domnule, îmi zburase gândul. 

— Așa, înțeleg. Varuz își supse dinţii. Se pare că nimeni nu se 
concentrează în dimineaţa asta. Era o mare ușurare că o parte din 
furia bătrânului fusese îndreptată în altă parte, dar bucuria lui Jezal 
fu de scurtă durată. Foarte bine, pufni bătrânul mareșal, dacă așa 
vrei. De mâine, vom începe fiecare lecţie cu o baie în șanț. Doi-trei 
kilometri ar trebui să ajungă. Jezal strânse din dinți ca să nu tipe. 
Apa rece ascute în mod miraculos simțurile. Și poate că e nevoie să 
începem puțin mai devreme, ca să te prindem în cea mai receptivă 
dispoziţie. Asta înseamnă la ora cinci. Între timp, căpitane Luthar, 
îti propun să te gândești dacă ești aici ca să câştigi Turnirul, sau pur 


şi simplu de dragul companiei mele. 

Și cu aceasta, Lordul Mareșal se întoarse pe călcâie şi se îndepărtă 
cu pași mari. 

Jezal aşteptă până când Varuz ieși din curte, înainte să-și piardă 
cumpătul, însă de îndată ce fu convins că bătrânul era destul de 
departe, își azvârli cu furie armele în zid. 

— Fir-ar! strigă el, când săbiile căzură, zăngănind, la pământ. La 
naiba! Îşi roti privirea, căutând ceva în care să dea cu piciorul, fără 
să-l doară prea tare. Ochii îi căzură pe piciorul bârnei, însă evaluă 
extrem de greșit lovitura și trebui să-și înăbușe pornirea de a se 
apuca de piciorul rănit și de a ţopăi ca un idiot. La naiba! La naiba! 
răcni el. 

West era dezamăgitor de impasibil. Se ridică încruntându-se și 
dădu să-l urmeze pe Mareșalul Varuz. 

- Încotro? îl întrebă Jezal. 

— Plec, răspunse West peste umăr. Am văzut destul. 

— Ce vrei să spui? 

West se opri şi se întoarse să-l privească: 

— Oricât de uimitor ar părea, există pe lume probleme mai mari 
decât asta. 

Jezal rămase locului, cu gura căscată, în timp ce West părăsea, cu 
pas maiestuos, curtea. 

— Cine te crezi? strigă Jezal după el, când fu sigur că plecase. La 
naiba! La naiba! 

Îi trecu prin minte să-i mai tragă bârnei un picior, dar apoi se 
răzgândi. 


Jezal era într-o dispoziţie mizerabilă pe drumul de întoarcere la 
apartamentul său, așa că se feri de locurile mai aglomerate ale 
Agriontului, căutând aleile mai liniștite și grădinile de la marginea 
Drumului Regelui. Își privea încruntat picioarele în timp ce mergea, 
ca să descurajeze și mai mult orice abordare. Dar norocul nu fu de 
partea lui. 

- Jezal! Era Kaspa, ieșit la plimbare cu o fată blondă, îmbrăcată 
în haine scumpe. Cu ei era o femeie între două vârste, cu un aer 
sever, fără îndoială guvernanta fetei sau așa ceva. Se opriseră să 


admire o sculptură minoră dintr-o curte puțin vizitată. Jezal! strigă 
Kaspa din nou, fluturându-și pălăria deasupra capului. 

N-avea cum să-i evite. Își lipi un zâmbet neconvingător pe față şi 
păși ţanţoș spre ei. Fata palidă îi zâmbi în timp ce se apropia, dar 
dacă intenţia ei era să-l farmece, Jezal rămase insensibil. 

— Iar te-ai duelat, Luthar? întrebă Kaspa fără rost. 

Jezal era transpirat şi ținea în mâini o pereche de arme de duel. 
Era bine cunoscut faptul că duela în fiecare dimineaţă. Nu trebuia să 
ai o minte sclipitoare ca să faci legătura, ceea ce era un noroc, căci 
Kaspa nu avea, cu siguranţă, așa ceva. 

— Da. Cum ai ghicit? 

Jezal nu avusese de gând să înmormânteze chiar așa conversaţia, 
dar își îndulci vorbele cu un chicot fals și curând zâmbetele 
doamnelor reveniră. 

- Ha-ha! râse Kaspa, mereu dornic să fie ţinta unei glume. Jezal, 
permite-mi să ţi-o prezint pe vara mea, Lady Ariss dan Kaspa. Acesta 
este ofițerul meu superior, căpitanul Luthar. 

Așadar, aceasta era celebra verișoară. Una dintre cele mai bogate 
moștenitoare ale Uniunii și dintr-o familie excelentă. Kaspa 
trăncănea mereu despre frumusețea ei, dar lui Jezal i se părea o 
ființă palidă, slabă, cu un aer bolnăvicios. Ea îi zâmbi vag şi îi 
întinse mâna-i albă, moale, pe care el o atinse cu cel mai mașinal 
sărut. 

— Încântat, murmură el, fără chef. Trebuie să-mi cer scuze pentru 
înfățișare. Tocmai vin de la duel. 

- Da, chițăi ea, cu un glas subţire, piţigăiat, de îndată ce fu sigură 
că el terminase de vorbit. Am auzit că eşti un mare săbier. Urmă o 
pauză, în care ea bâjbâi după ceva de spus, apoi ochii i se luminară: 
Spune-mi, căpitane, duelul e într-adevăr foarte periculos? 

Ce aiureli insipide. 

— O, nu, doamna mea, folosim doar arme boante, într-un cerc. 

Ar fi putut spune mai mult, dar al naibii să fie dacă avea de gând 
să-şi dea silința. Afișă un zâmbet firav. Ea făcu la fel. Conversaţia 
pluti deasupra abisului. Jezal era pe cale să se scuze şi să plece, 
subiectul duelului fiind evident epuizat, însă Ariss îl împiedică, 
găsind o altă temă: 


— Spune-mi, căpitane, chiar e posibil să fie război în Nord? 

Glasul ei se stinse aproape cu desăvârșire spre sfârșitul 
propoziției, dar însoţitoarea continua s-o privească aprobator, fără 
îndoială încântată de abilitățile conversaționale ale protejatei ei. 

Scutește-ne. 

- Ei, bine, mi se pare... începu Jezal. Ochii spălăciţi, albaștri, ai 
domnișoarei Ariss îl fixară din nou, în expectativă. Ochii albaștri n-au 
niciun haz, cugetă Jezal. Se întreba în ce domeniu era mai ignorantă, 
duel sau politică. Tu ce părere ai? 

Fruntea însoţitoarei se încreţi uşor. Lady Ariss păru oarecum 
luată prin surprindere, roşind ușor, în timp ce-şi căuta cuvintele. 

— Păi, ăă... adică... Sunt sigură că totul va... decurge bine. 

Slavă Domnului, gândi Jezal, suntem salvaţi! Trebuia să plece de 
acolo. 

- Desigur, totul va ieși bine. Mai afișă, cu efort, încă un zâmbet. 
Mi-a făcut o adevărată plăcere să vă cunosc, dar mă tem că în scurt 
timp sunt de gardă, așa că trebuie să vă părăsesc. Se înclină cu o 
politeţe de gheaţă. Locotenent Kaspa, Lady Ariss. 

Kaspa îl bătu pe braţ, la fel de prietenos ca întotdeauna. Biata lui 
verișoară ignorantă arboră un zâmbet nesigur. Guvernanta se 
încruntă la el când trecu pe lângă ea, dar Jezal nu băgă de seamă. 

Ajunse la Rotonda Lorzilor tocmai când membrii consiliului se 
întorceau din pauza de prânz. Salută străjerii din vestibul cu o 
concisă clătinare a capului, apoi păşi hotărât pe ușa imensă și de-a 
lungul culoarului central. O coloană răzleață formată din cei mai 
mari nobili ai regatului îl urma îndeaproape și spaţiul răsuna de pași 
târșâiți, mormăituri și șoapte, în timp ce Jezal își croia drum pe 
după zidul curbat, către locul lui din spatele mesei de onoare. 

— Jezal, cum a fost la scrimă? Era Jalenhorm, sosit devreme, de 
data aceasta, și profitând de ocazie să vorbească înainte de sosirea 
Lordului Şambelan. 

- Am avut și dimineţi mai bune. Tu? 

- O, eu m-am distrat de minune. Am întâlnit-o pe verișoara aia a 
lui Kaspa, știi tu, zise el, încercând să-și amintească numele. 

Jezal oftă: 

— Lady Ariss. 


— Da, asta era! Ai văzut-o? 

— Am fost destul de norocos să dau nas în nas cu ei chiar acum. 

- Ptiu! exclamă Jalenhorm, încreţindu-şi buzele. Nu e uluitoare? 

- Hm! Jezal întoarse capul plictisit și privi cum somităţile 
înveșmântate în haine de ceremonie tivite cu blană se îndreaptă 
încet, în șir, spre locurile lor. 

Sau, cel puţin, o selecţie de fii mai puţin preferaţi și de 
reprezentanți plătiți. În ultima vreme, foarte puţini magnați se 
prezentau personal în Consiliul Deschis, dacă nu aveau nimic 
semnificativ de care să se plângă. Mulți dintre ei nici măcar nu se 
osteneau să trimită pe cineva în locul lor. 

— Jur, una dintre cele mai frumoase fete pe care le-am văzut 
vreodată. Kaspa o ridică întruna în slăvi, ştiu, dar vorbele lui pălesc 
în faţa realităţii. 

— Hm. 

Consilierii începură să se împrăștie, fiecare către scaunul lui. 
Rotonda Lorzilor era proiectată ca un teatru, cu nobilii de frunte ai 
Uniunii stând pe locurile publicului, într-un imens semicerc de bănci 
îngrămădite, cu un culoar pe la mijloc. Întocmai ca la teatru, unele 
locuri erau mai bune decât altele. Cei mai puțin importanţi ședeau 
sus, în spate, şi însemnătatea ocupanților creștea pe măsură ce 
înaintai. Rândul din față era rezervat capilor celor mai mari familii 
sau oricui era trimis în locul lor. Reprezentanţii din Sud, de la 
Dagoska și Westport, erau în stânga, cel mai aproape de Jezal. În 
dreapta, la capăt, erau cei din Nord și Vest, din Englia și Starikland. 
Grosul locurilor, între aceștia, era pentru vechea nobilime a 
Midderlandului, inima Uniunii. Uniunea propriu-zisă, cum ar fi 
văzut-o ei. Așa cum o vedea și Jezal, la drept vorbind. 

- Ce ţinută, ce graţie, rapsodia Jalenhorm, acel frumos păr blond, 
acea piele albă ca laptele, acei fantastici ochi albaștri. 

- Și toţi acei bani. 

- Ei, bine, da, și asta, zâmbi bărbatul vânjos. Kaspa zice că 
unchiul lui e chiar mai bogat decât tatăl lui. Închipuie-ţi! Și are un 
singur copil. Ea va moșteni fiecare sfanț. Fiecare sfanţ! Jalenhorm 
abia-și putea ascunde entuziasmul. Norocos cel care poate pune 
mâna pe ea! Cum ziceai c-o cheamă? 


— Ariss, zise acru Jezal. 

Lorzii sau delegaţii lor își croiseră cu toții drum, târșâindu-se și 
bombănind, spre locurile lor. Prezenţa era redusă, mai puţin de 
jumătate din bănci erau ocupate. Cam atât se umplea sala de obicei. 
Dacă Rotonda Lorzilor ar fi fost un teatru, proprietarii lui ar fi 
căutat cu disperare o piesă nouă. 

- Ariss. Ariss. Jalenhorm plescăi din buze ca și cum numele ar 
lăsa un gust dulce. Norocos cel ce pune mâna pe ea. 

- Chiar așa. Un om norocos. Cu condiţia să prefere conversaţiei 
banii lichizi. 

Jezal se gândi că poate ar fi fost indicat să se însoare cu 
guvernanta. Cel puţin ea păruse să aibă puţină coloană vertebrală. 

Lordul Șambelan tocmai intrase în sală și se îndrepta spre daisul 
pe care se afla masa mare, cam pe unde ar fi fost scena, dacă 
Rotonda ar fi fost un teatru. Era urmat de un cârd de secretari și 
conțopiști în veşminte negre, fiecare mai mult sau mai puţin 
împovărat de registre grele și mănunchiuri de hârtii cu aspect 
oficial. Cu veșmintele de ceremonie purpurii fluturând în urma lui, 
Lordul Hoff semăna leit cu o pasăre rară, alunecând maiestuos, 
urmat de un stol de ciori sâcâitoare. 

- Vine bătrâna acritură, șopti Jalenhorm, strecurându-se să-și 
caute locul în cealaltă parte a mesei. 

Jezal își duse mâinile la spate, adoptând obișnuita poziţie, cu 
picioarele ușor depărtate și bărbia ridicată în aer. Aruncă un ochi pe 
deasupra soldaţilor, așezați la distanța regulamentară de jur 
împrejurul peretelui curbat, dar fiecare era neclintit și cu o ţinută 
impecabilă, în armură completă, ca întotdeauna. Trase adânc aer în 
piept şi se pregăti pentru multe ore de plictiseală cumplită. 

Lordul Şambelan se aruncă în jilțul său și ceru vin. Secretarii își 
ocupară locurile în jurul lui, lăsând un scaun liber în mijloc, pentru 
Rege, care era absent, ca de obicei. Fură foșnite documente, fură 
deschise anevoie imense registre, fură ascuţite condeie și zornăite în 
călimări. Crainicul păși spre capătul mesei și izbi cu toiagul său de 
ceremonie în podea, cerând să se facă liniște. Șușotelile nobililor și 
ale împuterniciţilor lor se potoliră treptat, lăsând sala imensă în 
tăcere. 


Crainicul îşi umflă pieptul: 

- Cer... spuse el, cu o intonaţie molcomă şi sonoră, de parcă ar fi 
rostit un elogiu funebru, adunării Consiliului Deschis al Uniunii... 
Făcu o inutil de lungă și semnificativă pauză și ochii Lordului 
Șambelan clipiră cu furie înspre el, însă crainicul nu se lăsă privat 
de momentul său de glorie, lăsând pe toată lumea să mai aştepte o 
clipă, înainte de a termina... să se facă linişte! 

- Mulţumesc, zise acru Hoff. Cred că urma să-l ascultăm pe 
reprezentantul Lordului Guvernator din Dagoska, înainte să ne 
întrerupem pentru prânz. 

Scârţâitul condeielor îi acompania glasul, în timp ce doi slujbași 
îi consemnau fiecare cuvințel. Ecourile palide ale acestora se 
îngemănau cu cele ale vorbelor sale, în imensul spațiu de deasupra. 

În rândul din față, aproape de Jezal, un bătrân se opinti să se 
ridice în picioare, ţinând strâns în mâinile-i tremurătoare niște 
hârtii. 

— Consiliul Deschis, rosti monoton crainicul, cât de rar îndrăznea, 
îl recunoaște pe Rush dan Thuel, împuternicit acceptat al lui Sand 
dan Vurms, Lordul Guvernator de Dagoska! 

- Mulţumesc, domnule. Glasul pierit, subţire, al lui Thuel era 
absurd de mic în imensul spaţiu. Abia ajungea până la Jezal, iar 
acesta se afla la nici zece pași distanţă. Lorzii mei, începu el. 

- Vorbește! strigă cineva din spate. 

Se stârni un val de râsete. Bătrânul își drese glasul și încercă din 
nou. 

— Lorzii mei, vin înaintea voastră cu un mesaj urgent din partea 
Lordului Guvernator de Dagoska. Glasul i se stinsese deja, revenind 
la nivelul abia audibil de la început, cu fiecare sunet însoţit de 
scârțâitul persistent al condeielor. Din galeria publică de deasupra 
începură să se propage şuşoteli, făcându-i glasul și mai dificil de 
auzit. Amenințarea venită din partea Împăratului Gurkhului la 
adresa acelui mare oraș crește cu fiecare zi. Vagi sunete de 
dezaprobare începură să se înalțe din capătul sălii, unde erau așezați 
reprezentanţii din Englia, însă majoritatea consilierilor păreau 
plictisiți. Atacurile asupra navelor, hărţuirea negustorilor și 
demonstrațiile de dincolo de zidurile noastre l-au îndemnat pe 


Lordul Guvernator să mă trimită... 

- Norocul nostru! strigă cineva. 

Se porni un alt val de râsete, ceva mai sonor, de data aceasta. 

- Orașul e construit pe o peninsulă îngustă, insistă bătrânul, 
străduindu-se să se facă auzit peste zgomotul de fond care sporea 
continuu, atașată unui teritoriu controlat în întregime de dușmanii 
noştri de moarte, gurkienii, și despărțită de Midderland prin largi 
întinderi de apă sărată. Apărarea noastră nu e ceea ce ar trebui să 
fie! Lordul Guvernator are nevoie urgentă de fonduri suplimentare... 

Menţionarea fondurilor ridică instantaneu un vuiet dinspre 
întreaga adunare. Gura lui Thuel continua să se miște, însă acum nu 
era chip să se facă auzit. Lordul Șambelan se încruntă și luă o 
înghiţitură din pocal. Slujbașul aflat cel mai departe de Jezal își 
lăsase jos condeiul și se freca la ochi cu degetul mare și arătătorul, 
mânjite de cerneală. Funcţionarul aflat cel mai aproape tocmai 
terminase de scris un rând. Jezal își lungi gâtul să vadă. Consemnase 
pur și simplu: Strigăte aici. 

Crainicul bătu cu toiagul în podea, cu un aer de imensă 
mulțumire de sine. În cele din urmă, zarva se potoli, dar Thuel era 
acum cuprins de un acces de tuse. Încercă să vorbească, dar nu era 
în stare şi, în cele din urmă, flutură o mână și se aşeză, roşu la față, 
în timp ce vecinul lui îl lovea peste spate. 

- Dacă-mi permiteţi, Lord Șambelan, strigă un tânăr elegant din 
primul rând, în capătul celălalt al sălii, sărind în picioare. Scârțâitul 
condeielor se porni din nou. Mi se pare... 

- Consiliul Deschis, îl întrerupse crainicul, îl recunoaște pe Hersel 
dan Meed, cel de-al treilea fiu și împuternicit acceptat al lui Fedor 
dan Meed, Lordul Guvernator al Engliei! 

- Mi se pare, continuă tânărul chipeș, doar foarte puţin deranjat 
de întrerupere, că prietenii noștri din Sud se așteaptă mereu la un 
atac de proporţii din partea împăratului! Glasuri dezaprobatoare se 
înălțau acum din cealaltă parte a sălii. Un atac care nu se 
materializează niciodată! Nu i-am învins noi pe gurkieni, cu doar 
câţiva ani în urmă, sau mă înșală memoria? Huiduielile se porniră 
mai tare. Această atitudine alarmistă secătuiește în mod inacceptabil 
resursele Uniunii! Tânărul striga, ca să fie auzit: În Englia, avem 


mulți kilometri de graniță și prea puţini soldaţi, iar amenințarea din 
partea lui Bethod și a nordicilor lui e foarte reală! Dacă duce cineva 
lipsă de fonduri... 

Strigătele se întețiră numaidecât. Strigăte de „I-auzi!”, „Aiureli!”, 
„Adevărat!” şi „Minciuni!” se deslușeau vag peste hărmălaie. 
Numeroși reprezentanţi erau în picioare, răcnind. Unii își clătinau 
viguros din cap aprobarea, alţii își scuturau violent capetele, 
dezaprobator. Ceilalți căscau și se uitau împrejur. Jezal zări un 
individ, undeva mai în spate, în zona din mijloc, care aproape sigur 
adormise şi se afla în pericol iminent de a se prăbuși în poala 
vecinului său. 

Îşi ridică ochii, lăsându-i să rătăcească peste fețele înșirate de-a 
lungul balustradei galeriei publice. Simţi o tresărire ciudată în piept. 
Ardee West era acolo, sus, uitându-se direct la el. Când ochii li se 
întâlniră, ea zâmbi și își flutură mâna. Zâmbea și el, cu braţul pe 
jumătate ridicat, dând să-i facă semn, când își aminti unde se afla. 
Îşi împinse mâna la spate și privi agitat împrejur, însă fu ușurat să 
descopere că nimeni important nu-i observase greşeala. Dar 
zâmbetul nu-i părăsi chipul întru totul. 

- Lorzii mei, răcni Șambelanul, trântindu-și pocalul gol pe masă. 
Avea cel mai sonor glas pe care-l auzise vreodată Jezal. Până și 
Mareșalul Varuz ar fi putut învăța câte ceva despre strigat de la 
Hoff. Bărbatul adormit din spate se trezi, trăgând pe nas și clipind. 
Larma se potoli aproape imediat. Acei reprezentanţi care rămaseră 
în picioare priviră vinovaţi împrejur, ca niște copii neastâmpărați 
luați la rost și se așezară la loc, rând pe rând. Șoaptele dinspre 
galeria publică se liniștiră. Ordinea era restaurată. Lorzii mei! Vă 
asigur că Regele este profund preocupat de siguranța supușilor săi, 
indiferent unde s-ar afla! Uniunea nu permite agresiunea împotriva 
oamenilor săi sau a proprietăţii sale! Hoff punctă fiecare comentariu 
izbind cu pumnul în faţa lui. Nici din partea Împăratului Gurkhului, 
nici din partea acestor sălbatici din Nord, nici din partea nimănui! 
Lovi masa atât de puternic la acest ultim comentariu, încât cerneala 
țâșni din călimară şi se revărsă peste documentele pregătite cu grijă 
ale unuia dintre slujbași. Strigăte de aprobare și sprijin întâmpinară 
discursul patriotic al Lordului Şambelan. Cât despre situaţia 


27 
! 


specifică din Dagoska! Thuel ridică privirea, plin de speranţă, cu 
pieptul încă tremurând de tusea înăbușită. Nu are acel oraș unul 
dintre cele mai puternice și mai întinse ziduri de apărare din lume? 
N-a rezistat unui atac al gurkilor, acum mai puţin de un deceniu, 
timp de peste un an? Ce s-a ales de acele ziduri, domnule, de ziduri? 

Sala imensă se cufundă în tăcere, toată lumea încercând să audă 
răspunsul. 

- Lord Şambelan, hârâi Thuel, cu glasul aproape înăbușit când 
unul dintre conţțopiști întoarse, pârâind, pagina imensului său 
registru şi începu să scârțâie cu condeiul pe următoarea. Zidurile de 
apărare sunt prost reparate și nu avem suficienți soldaţi care să le 
apere cum se cuvine. Împăratul nu e străin de asta, şopti el, abia 
auzit. Vă implor... 

Se topi în alt acces de tuse și se prăbuși în scaun, însoţit de câteva 
înțepături venite dinspre delegaţia Engliei. 

Hoff se încruntă și mai tare. 

- Eu ştiam că zidurile de apărare ale orașului trebuie întreţinute 
din fondurile colectate la nivel local și din taxe comerciale de la 
Onorabila Ghildă a Mirodeniilor, care a activat în Dagoska sub o 
licenţă exclusivă și extrem de profitabilă, în acești ultimi șapte ani. 
Dacă nu pot fi găsite resurse nici măcar pentru întreținerea zidurilor 
— şi Lordul Șambelan mătură întreaga adunare cu un ochi întunecat 
- poate că e timpul ca această licență să fie scoasă la licitaţie. Un 
potop de mormăieli furioase se stârni în galeria publică. În orice caz, 
Coroana nu poate cheltui niciun ban în plus în momentul de faţă! 
Strigăte de nemulțumire veniră dinspre grupul Dagoska, țipete de 
aprobare dinspre grupul Engliei. Cât despre situaţia specifică a 
Engliei! tună Lordul Șambelan, întorcându-se către Meed, cred că 
am putea auzi în curând veşti bune pe care i le vei duce tatălui tău, 
Lordul Guvernator. 

Un potop de șoapte entuziaste se ridică în cupola aurită de 
deasupra. Tânărul chipeș părea plăcut surprins, şi avea și de ce. Era, 
într-adevăr, un lucru rar ca să primeşti vești bune din Consiliul 
Deschis sau veşti de orice fel, la drept vorbind. 

Thuel îşi recăpătase controlul asupra plămânilor și deschise gura 
să vorbească, dar fu întrerupt de o bubuitură puternică în ușa 


imensă aflată în spatele mesei oficiale. Lorzii ridicară privirea 
surprinși, în așteptare. Lordul Șambelan zâmbi, ca un magician care 
tocmai a făcut un truc extrem de dificil. Făcu semn gărzilor, drugii 
grei de fier fură trași şi ușile mari, incrustate, se deschiseră încet, 
scârțâind. 

Opt Cavaleri ai Corpului, închiși în armuri sclipitoare, fără 
chipuri în spatele coifurilor înalte, lustruite, plini de splendoare în 
mantii purpurii cu însemnul unui soare auriu pe spate, coborâră 
treptele la unison, cu pași apăsaţi și luară poziţie de-o parte și de 
alta a mesei de onoare. Erau urmaţi îndeaproape de patru gorniști, 
care pășşiră țanţoşi în faţă, își ridicară instrumentele sclipitoare la 
buze și suflară un sunet asurzitor de fanfară. Jezal scrâșni din dinţi, 
clănțănind, și își miji ochii, dar în cele din urmă ecourile 
răsunătoare se stinseră. Lordul $ambelan se întoarse furios către 
crainic, care se holba la nou-veniţi cu gura căscată. 

— Ei? șuieră Hoff. 

Crainicul se trezi din amorţire. 

— Ah... da, desigur! Lorzii mei, doamnele mele, am marea onoare 
de a prezenta pe... (se opri și trase vârtos aer în piept) ... Înălțimea 
Sa Imperială, Regele Engliei, al Stariklandului și al Midderlandului, 
Protector al Westportului și al Dagoskăi, Augusta Sa Maiestate, 
Guslav al Cincilea, Mare Rege al Uniunii! 

Se stârni un freamăt puternic când fiecare bărbat și fiecare femeie 
din sală se ridicară din scaune și se lăsară pe un genunchi. 

Palanchinul regal pătrunse încet pe uși, purtat pe umerii altor 
şase cavaleri fără chip. Regele şedea cocoţat într-un scaun aurit, 
sprijinit pe perne groase şi legănându-se încetișor într-o parte și-n 
alta. Privea împrejur cu aerul buimac al unuia care a adormit beat și 
s-a trezit într-o încăpere străină. 

Arăta îngrozitor. Enorm de gras, lăbărțat ca un munte înfășurat în 
blană și mătase roșie, cu capul strivit între umeri de greutatea 
imensei coroane sclipitoare. Avea ochii sticloși și umflaţi, cu imense 
pungi negre atârnând dedesubt, iar vârful rozaliu al limbii trecea 
întruna, nervos, peste buzele-i palide. Avea o gușă imensă și un 
colac de grăsime în jurul gâtului, de fapt întreaga sa față dădea 
impresia că se topeşte ușor și începe să i se scurgă de pe craniu. Așa 


arăta Înaltul Rege al Uniunii, însă Jezal îşi plecă fruntea puţin mai 
jos când palanchinul se apropie. 

- O, murmură Augusta Maiestate, ca și cum uitase ceva, vă rog, 
ridicaţi-vă. Freamătul umplu sala din nou, când cu toţii se ridicară și 
reveniră la locurile lor. Regele se întoarse către Hoff, cu fruntea 
adânc încruntată şi Jezal îl auzi spunând: Ce caut aici? 

— Oamenii Nordului, Maiestate. 

— O, da! Ochii regelui se luminară. Se opri: Ce-i cu ei? 

— Aă., 

Dar Lordul Șambelan fu salvat de la răspuns de ușile care se 
deschiseră în partea opusă a sălii, cele prin care intrase la început 
Jezal. Doi bărbaţi ciudaţi pătrunseră cu pași mari și înaintară de-a 
lungul culoarului. Unul dintre ei era un bătrân luptător încărunțit, 
cu o cicatrice şi un ochi orb, ducând o cutie turtită de lemn. Celălalt 
era înveșmântat într-o mantie cu glugă, cu toate trăsăturile ascunse 
şi atât de mare încât, dintr-odată, întreaga sală păru 
disproporţionată. Băncile şi mesele, până și străjerii semănau cu 
niște replici în miniatură, pentru copii. În timp ce trecea, câțiva 
dintre reprezentanţii aflați la marginea culoarului se dădură înapoi, 
speriaţi. Jezal se încruntă. Acest uriaş cu glugă nu părea de bun 
augur, orice-ar spune Lordul Hoff. Mârâieli furioase şi suspicioase 
umplură cupola răsunătoare când cei doi oameni ai Nordului își 
ocupară locurile pe podeaua de dale din faţa mesei de onoare. 

— Maiestatea Voastră, zise crainicul, înclinându-se atât de ridicol 
de jos încât fu nevoit să se sprijine în toiag. Consiliul Deschis îi 
recunoaște pe Fenris cel Temut, mesagerul lui Bethod, Rege al 
Oamenilor Nordului, și pe tălmăcitorul lui, Hansul Albeaţă! 

Regele se holba vesel la una dintre ferestrele mari din zidul 
curbat, total absent, probabil admirând felul în care lumina 
strălucea prin frumosul vitraliu, însă întoarse brusc capul, cu fălcile 
tremurând, când bătrânul războinic, pe jumătate orb, i se adresă. 

- Maiestatea Voastră, aduc salutări frățești din partea stăpânului 
meu, Bethod, Rege al Oamenilor Nordului. Rotonda se cufundase în 
tăcere şi condeiele conțopiștilor păreau absurd de zgomotoase. 
Bătrânul luptător își înclină capul către imensa siluetă cu glugă de 
lângă el, cu un zâmbet stângaci. Fenris cel Temut vă aduce o ofertă 


din partea lui Bethod. De la rege la rege. De la Nord pentru Uniune. 
O ofertă și un dar. 

Și ridică cutia de lemn. 

Lordul Șambelan afișă un zâmbet afectat, mulțumit de sine. 

- Prezintă-ţi mai întâi oferta. 

— Este o ofertă de pace. O pace eternă între cele două mari 
națiuni ale noastre. 

Albeaţă se înclină din nou. 

Manierele lui erau impecabile, Jezal trebuia s-o recunoască. Nu 
era ceea ce te-ai fi așteptat de la sălbaticii Nordului rece și 
îndepărtat. 

Discursul lui grațios ar fi fost aproape de ajuns să potolească sala, 
dacă n-ar fi fost bărbatul cu glugă de lângă el, cu statura lui 
amenințătoare, ca o umbră întunecată. 

Cu toate acestea, fața regelui zvâcni într-un zâmbet vag când auzi 
pomenindu-se de pace. 

— Bine, mormăi el. Excelent. Pace. Nemaipomenit. Pacea e bună. 

— Cere doar un lucru mărunt în schimb, zise Albeaţă. 

Faţa Lordului Şambelan se asprise dintr-odată, dar era prea 
târziu. 

— Nu trebuie decât să-l numească, zise regele, zâmbind cu 
îngăduință. 

Bărbatul cu glugă păşi în față: 

- Englia, șuieră el. 

Sala rămase o clipă încremenită, apoi izbucni vacarmul. Din 
galeria publică se porni o furtună de râsete uluite. Meed era în 
picioare și țipa, roșu la faţă. Thuel se ridică, clătinându-se, de pe 
bancă, apoi căzu înapoi, tușind. Răcnetele furioase erau însoţite de 
huiduieli batjocoritoare. Regele se holba în jurul său, cu toată 
demnitatea unui iepure speriat. 

Ochii lui Jezal priveau ţintă la omul cu glugă. Văzu o mână 
imensă strecurându-se de sub mânecă și întinzându-se după agrafa 
mantiei. Clipi surprins. Mâna era albastră? Sau era doar o festă a 
luminii prin vitraliu? Mantia căzu la podea. 

Jezal înghiţi, cu inima bubuindu-i în urechi. Era ca și cum s-ar fi 
uitat la o rană teribilă: cu cât era mai dezgustat, cu atât mai puţin 


își putea muta privirea. Râsetele se stinseră, strigătele se stinseră, 
imensul spațiu deveni dintr-odată îngrozitor de încremenit. 

Fenris cel Temut părea încă şi mai mare fără mantie, înălțându-se 
peste tălmăcitorul său care se făcea tot mai mic. Fără nicio îndoială, 
era omul cel mai impunător pe care-l văzuse vreodată Jezal. Faţa i 
se mişca într-o constantă, contorsionată, expresie batjocoritoare. 
Ochii lui bulbucaţi zvâcneau și clipeau în timp ce priveau nebunește 
împrejur, la întreaga adunare. Buzele-i subțiri zâmbeau și se 
strâmbau și se crispau întruna, fără odihnă. Dar toate acestea păreau 
firești, în comparaţie cu cea mai ciudată trăsătură a lui. 

Întreaga lui parte stângă, din cap până-n picioare, era acoperită 
de scris. Rune ilizibile erau mâzgălite pe jumătatea stângă a ţestei 
rase, peste pleoapă, buze, scalp, ureche. Imensul braţ stâng îi era 
tatuat cu un scris mărunt, albastru, de la umărul proeminent până la 
vârfurile degetelor sale lungi. Până și piciorul stâng, desculț, îi era 
acoperit de litere bizare. Un enorm, inuman, monstru pictat stătea 
chiar în inima guvernării Uniunii. Gura lui Jezal atârna, căscată. 

În jurul mesei de onoare se aflau paisprezece Cavaleri ai 
Trupului, cu toţii luptători greu încercaţi, de sânge nobil. Erau 
probabil patruzeci de străjeri din compania lui Jezal de jur 
împrejurul zidurilor, cu toţii ostași căliți. Erau de cel puţin douăzeci 
de ori mai mulți decât acești doi oameni ai Nordului și erau bine 
înarmaţi, cu cele mai bune arme pe care le puteau oferi armurăriile 
regelui. Fenris cel Temut era neînarmat. În ciuda dimensiunilor și 
ciudăţeniei sale, n-ar fi trebuit să reprezinte nicio amenințare pentru 
ei. 

Dar Jezal nu se simțea în siguranţă. Se simţea singur, neajutorat 
şi îngrozitor de speriat. Pielea îl furnica, avea gura uscată. Simţi un 
năvalnic impuls să fugă, să se ascundă și să nu mai iasă de acolo 
niciodată. 

Și acest efect straniu nu se mărginea la el, nici măcar la cei din 
jurul mesei de onoare. Râsetele furioase se transformară în 
bolboroseli când monstrul pictat se răsuci încet în mijlocul podelei 
circulare, cu ochii scânteietori trecând peste mulțime. Meed se lăsă 
înapoi pe bancă, cu toată furia topindu-i-se. 

Câţiva oameni de vază din rândul din față se cățărară pur și 


simplu peste spătarele băncilor lor, până în rândul aflat în spate. 
Alţii întoarseră privirea sau își acoperiră fața cu mâinile. 

Unul dintre soldaţi scăpă sulița, care zăngăni zgomotos pe podea. 

Fenris cel Temut se întoarse încet către masa de onoare, 
ridicându-și imensul pumn tatuat și deschizându-și gura cât o 
prăpastie, cu un spasm hidos străbătându-i fața. 

- Englia! ţipă el, infinit mai tare și mai înfricoșător decât o făcuse 
Lordul Şambelan vreodată. 

Ecourile glasului său se loviră de tavanul boltit de deasupra și 
reverberară pe zidurile curbate, umplând imensul spaţiu cu un sunet 
pătrunzător. 

Unul dintre Cavalerii Trupului făcu un pas împleticit în spate și 
alunecă, și piciorul în armură îi zăngăni lovindu-se de marginea 
mesei. 

Regele se lăsă pe spate și își acoperi faţa cu mâna, uitându-se cu 
un ochi înfricoșat printre degete, cu coroana bălăbănindu-i-se pe 
cap. 

Condeiul unuia dintre conţopiști căzu dintre degetele-i inerte. 
Mâna celuilalt se mișca pe hârtie în virtutea inerţiei, în timp ce gura 
i se deschise, mâzgălind un cuvânt pe diagonală, peste şirurile 
ordonate de scris de deasupra. 

Englia. 

Faţa Lordului Șambelan devenise palidă, ca de ceară. Întinse 
mâna încet către pocal, îl ridică la buze. Era gol. Îl așeză cu grijă 
înapoi pe masă, însă mâna îi tremura și baza paharului zornăi pe 
lemn. Rămase o clipă neclintit, respirând adânc pe nas. 

— Evident, această ofertă este inacceptabilă. 

- Asta e regretabil, zise Albeaţă, dar mai rămâne darul. Toţi ochii 
se îndreptară spre el. În Nord, avem o tradiţie. Uneori, când există 
vrajbă între două clanuri, când există o ameninţare de război, 
fiecare parte își trimite câte un campion, să lupte în numele 
întregului neam, ca problema să poată fi rezolvată... cu o singură 
moarte. Deschise încet capacul cutiei de lemn. Înăuntru se afla un 
cuţit lung, cu lama lustruită ca oglinda. Maiestatea Sa, Bethod, îl 
trimite pe Cel Temut nu doar ca sol, dar și drept campion al său. Va 
lupta pentru Englia, dacă oricine de-aici e gata să-l înfrunte și să vă 


cruțe de un război pe care nu-l veţi câștiga. Înălță cutia în faţa 
monstrului pictat. Acesta este darul stăpânului meu pentru voi și 
altul mai de preț n-ar putea fi: vieţile voastre. 

Mâna dreaptă a lui Fenris ţâşni și înhăţă cuțitul din cutie. Îl 
ridică, sus, cu lama scânteind în lumina colorată dinspre ferestrele 
mari. Cavalerii ar fi trebuit să se năpustească înainte, Jezal ar fi 
trebuit să scoată sabia. Toţi ar fi trebuit să sară în apărarea regelui, 
dar nimeni nu se clinti. Fiecare gură era căscată, fiecare ochi lipit de 
dintele acela scânteietor de oțel. 

Lama coborî ca un fulger. Vârful ei pătrunse ușor prin piele și 
carne, până când era îngropată până la mâner. Vârful ieși, picurând 
de sânge, de sub brațul stâng tatuat al lui Fenris. Faţa îi tresări, dar 
nu mai mult ca de obicei. Lama se mișca grotesc în timp ce Fenris 
întinse degetele și ridică brațul stâng, să-l vadă toată lumea. 
Picăturile de sânge răpăiau încetișor pe podeaua Rotondei Lorzilor. 

- Cine vrea să lupte cu mine? ţipă el, cu tendoanele umflându-i-se 
pe gât, ca niște funii imense. 

Glasul lui răsuna aproape dureros în urechi. 

Linişte totală. Crainicul, care era cel mai aproape de Cel Temut și 
se afla deja în genunchi, leșină, căzând cu faţa în jos. 

Fenris își îndreptă ochii bulbucaţi către cel mai voinic cavaler de 
la masă, care era cu un cap mai mic decât el. 

- Tu? şuieră el. 

Piciorul nefericitului scârțâi pe podea în timp ce se dădu înapoi, 
dorindu-și, fără îndoială, să se fi născut pitic. 

O băltoacă de sânge întunecat se lăbărțase pe jos, sub cotul lui 
Fenris. 

— Tu? mârâi el la Hersel dan Meed. 

Tânărul deveni ușor pământiu, cu dinţii clănțănind, dorindu-și, 
fără îndoială, să fi fost fiul altcuiva. 

Ochii aceia scânteietori trecură peste feţele cadaverice de la masa 
de onoare. Gâtlejul lui Jezal se strânse, când ochii lui Fenris îi 
întâlniră pe-ai lui. 

— Tu? 

- Ei, bine, aş vrea, dar sunt extrem de ocupat în după-amiaza 
asta. Poate mâine? 


Propriul glas îi suna străin. Cu siguranţă nu voise să spună așa 
ceva. Dar cine altcineva putea fi? Cuvintele se ridicară plutind 
sigure, ușoare, către cupola aurită de deasupra. 

Se auziră râsete răzlețe, un strigăt de „Bravo!” de undeva din 
spate, dar ochii Celui Temut nu-l părăsiră pe Jezal nicio clipă. 
Așteptă ca sunetele să piară, pe urmă gura i se strâmbă într-un 
rânjet hidos. 

- Mâine, atunci, șopti el. 

Curajul îl părăsi pe Jezal, brusc și dureros. Gravitatea situaţiei îl 
apăsa ca o tonă de pietre. El? Să înfrunte creatura aceea? 

- Nu. Era Lordul Şambelan. Era încă palid, însă glasul își 
recăpătase o bună parte din vigoare. Jezal prinse curaj și se lupta 
bărbătește să nu-și dea drumul pe el. Nu! răcni Hoff din nou. Aici nu 
va fi niciun duel! N-avem nimic de decis! Englia e parte a Uniunii, 
prin legea străveche! 

Hansul Albeaţă chicoti încetișor. 

— Legea străveche? Englia e parte a Nordului. Acum două sute de 
ani, acolo au fost oameni ai Nordului, trăind în libertate. Voi voiați 
fier, aşa că ați traversat marea, i-ați măcelărit și le-aţi furat 
pământul! Trebuie să fie, așadar, cea mai veche dintre legi: cei 
puternici iau ce doresc de la cei slabi! Ochii i se îngustară. Avem și 
noi legea aceea! 

Fenris cel Temut își smulse cuțitul din braţ. Câteva picături de 
sânge picurară pe podea, dar atâta tot. Nicio rană nu se zărea pe 
carnea tatuată. Nicio urmă. Cuţitul zornăi pe dale și rămase acolo, 
într-o baltă de sânge, la picioarele lui. 

Fenris mătură pentru ultima dată adunarea cu ochii săi bulbucați, 
scânteietori, nebuni, apoi se întoarse și traversă cu pași mari 
culoarul și apoi daisul, în timp ce lorzii și împuterniciţii se retrăgeau 
în grabă, de-a lungul băncilor, din calea lui. 

Hansul Albeaţă făcu o plecăciune adâncă. 

- Probabil că va veni vremea când vă veţi dori să fi acceptat 
oferta sau darul nostru. Veţi mai auzi de noi, zise el cu glas scăzut, 
apoi ridică trei degete către Lordul Șambelan. Când va veni vremea, 
vom trimite trei semne. 

— Trimiteţi trei sute, dacă vreţi, răcni Hoff, dar mascarada asta s-a 


sfârșit! 

Hansul Albeaţă clătină amabil din cap. 

- Veţi mai auzi de noi. 

Se întoarse și ieși din Rotonda Lorzilor, în urma lui Fenris cel 
Temut. Uşile imense se trântiră. Condeiul celui mai apropiat 
funcționar începu să zgârie fără vlagă pe hârtie. 

Veţi auzi de noi! 

Hersel dan Meed se întoarse către Lordul Şambelan, cu fălcile 
încleștate, cu trăsăturile-i frumoase schimonosite de furie. 

- Și aceasta este vestea bună pe care vreţi s-o transmit tatălui 
meu? ţipă el. 

Consiliul Deschis explodă. Răcnete, urlete, invective îndreptate 
către oricine şi către toată lumea, haos din cel mai cumplit. 

Hoff sări în picioare, răsturnând scaunul în spatele lui, şi începu 
să înşire vorbe mânioase, însă vacarmul îl acoperi până și pe el. 
Meed îi întoarse spatele și ieși valvârtej. Alți delegaţi din grupul 
Engliei se ridicară înverșunaţi și îl urmară pe fiul Lordului lor 
Guvernator. Hoff se uita după el, livid de furie, frământându-și gura 
în tăcere. 

Jezal îl urmări pe rege luându-și încet mâna de pe faţă și 
aplecându-se către Lordul Șambelan. 

- Când ajung aici oamenii Nordului? șopti el. 


Regele oamenilor nordului 


Logen inspiră adânc, savurând neobişnuita senzaţie a adierii 
răcoroase pe fața-i proaspăt bărbierită şi își desfătă ochii cu 
priveliștea. Era începutul unei zile senine. Ceaţa dimineţii aproape 
dispăruse şi, din balconul camerei sale, situat sus, pe latura unuia 
dintre turnurile bibliotecii, puteai zări până hăt, departe. Valea 
imensă se desfășura înaintea lui, împărțită în straturi bine conturate. 
Deasupra era cenuşiul și albul pufos al cerului înnourat. Apoi era 
linia zdrențuită a piscurilor negre ce înconjurau lacul şi umbra 
maronie, estompată, a altora, în depărtare. Urmau verdele-închis al 
coastelor împădurite, apoi dâra subţire, curbată, de pietriș gri, la 
țărm. Totul se repeta în oglinda neclintită a lacului de dedesubt — o 
altă lume iluzorie, răsturnată, mai jos de lumea lui. 

Logen îşi plecă ochii, privindu-și mâinile, cu degetele desfăcute 
pe piatra roasă de vreme a parapetului. Nu era nici urmă de 
murdărie sau de sânge uscat sub ungbhiile-i crăpate. Arătau palide, 
moi, rozalii, ciudate. Până şi crustele și zgârieturile de pe încheieturi 
erau aproape vindecate. Trecuse atât de mult de când Logen fusese 
curat încât uitase senzaţia. Hainele noi erau aspre pe pielea-i lipsită 
de obișnuitul strat de murdărie, unsoare și transpiraţie uscată. 

Admirând, curat și sătul, întinderea lacului liniștit, se simţea alt 
om. Pentru o clipă, se întrebă cum ar putea să se transforme acest 
nou Logen, dar piatra goală a parapetului îl privi prin locul unde 
cândva se afla degetul care acum lipsea. Asta n-avea să se vindece 
niciodată. Era tot Nouădegete, Sângerosul Nouă, și așa va rămâne 
mereu. Dacă nu cumva avea să piardă şi alte degete. Totuși, mirosea 
mai bine, asta trebuia să recunoască. 

— Ai dormit bine, Maestre Nouădegete? 

Wells era în pragul uşii, iscodind balconul cu privirea. 

— Ca un prunc. Logen nu îndrăznea să-i spună bătrânului servitor 
că dormise afară. 

În prima noapte încercase patul, răsucindu-se și zvârcolindu-se, 


incapabil să se împace cu confortul ciudat al saltelei și cu căldura 
neobișnuită a păturilor. După aceea încercase podeaua. Fusese mai 
bine. Dar aerul tot i se păruse închis, stătut, îmbâcsit. Tavanul îi 
atârnase în cap, părând să alunece tot mai jos, amenințând să-l 
strivească sub povara pietrei de deasupra. Abia când se întinsese pe 
dalele tari ale balconului, cu vechea manta întinsă peste el și doar 
cu norii și stelele deasupra, îi venise somnul. Unele obișnuințe sunt 
greu de depășit. 

— Ai un musafir, zise Wells. 

- Eu? 

Capul lui Malacus Quai se ivi pe după tocul ușii. Ochii îi erau 
ceva mai puţin afundaţi în orbite, pungile de dedesubt, ceva mai 
puţin întunecate. Avea ceva culoare în obraji și ceva carne pe oase. 
Nu mai arăta ca un cadavru, doar sfrijit şi bolnav, așa cum arătase 
la început, când îl cunoscuse Logen. Bănuia că mai sănătos de-atât 
nu va arăta Quai niciodată. 

- Ha! râse Logen. Ai supraviețuit? 

Ucenicul clătină obosit din cap de câteva ori, în timp ce traversă 
camera târşâindu-şi picioarele. Era înfășurat într-o pătură groasă 
care se târâia pe podea, împiedicându-l să pășească normal. leși pe 
ușa balconului și rămase acolo, trăgând pe nas și clipind în aerul 
rece al dimineții. 

Logen era mai bucuros să-l vadă decât se așteptase. Îl bătu pe 
spate ca un vechi prieten, poate cu puţin prea mult entuziasm. 
Ucenicul se clătină, cu pătura încâlcită în jurul picioarelor și ar fi 
căzut dacă Logen n-ar fi întins o mână să-l sprijine. 

— Încă nu sunt chiar bun de luptă, mormăi Quai, cu un zâmbet 
vag. 

— Arăți mult mai bine decât ultima oară când te-am văzut. 

- Și tu la fel. Văd că ţi-ai pierdut barba. Și mirosul. Câteva 
cicatrice mai puţin şi ai arăta aproape civilizat. 

Logen ridică mâinile. 

— Orice, în afară de asta. 

Wells ieși, aplecându-se în dreptul ușii, în lumina strălucitoare a 
dimineţii. Avea un sul de pânză și un cuţit în mână. 

— Aş putea să-ţi văd braţul, Maestre Nouădegete? Logen aproape 


uitase de tăietură. Nu avea sânge proaspăt pe bandaj și, când îl 
desfăcu, dedesubt era o crustă lungă, roşie-maronie, ce se întindea 
aproape de la încheietură până la cot, înconjurată de piele nouă, 
roz. Nici nu-l mai durea, doar îl gâdila. Rana intersecta alte două 
cicatrice mai vechi ale lui Logen. Una dintre ele, o ispravă gri, în 
zigzag, lângă încheietură, cu care bănuia că se alesese în duelul cu 
Treicopaci, în urmă cu mulți ani. Logen se strâmbă când își aminti 
cotonogeala pe care și-o administraseră unul altuia. Despre cea de-a 
doua cicatrice, mai palidă, urcând până mai sus, nu era sigur. Ar fi 
putut s-o aibă de oriunde. 

Wells se aplecă şi examină pielea din jurul rănii, în timp ce Quai 
se uita atent peste umărul lui. 

— Se vindecă bine. Te vindeci repede. 

— Am exerciţiu. 

Wells își ridică privirea spre fața lui Logen, unde tăietura de pe 
frunte pălise deja, devenind doar încă un rid roz. 

- Văd. Ar fi absurd să te sfătuiesc să eviţi pe viitor obiectele 
ascuţite? 

Logen râse. 

— Crezi sau nu, m-am străduit întotdeauna să le evit, mai demult. 
Dar par să mă caute, în ciuda eforturilor mele. 

- Ei, bine, zise bătrânul servitor, tăind o bucată nouă de pânză și 
răsucind-o cu grijă în jurul antebraţului lui Logen. Sper că acesta e 
ultimul bandaj de care vei mai avea vreodată nevoie. 

- Și eu, zise Logen, îndoindu-și degetele. Şi eu. Dar nu credea că 
va fi. 

— Micul dejun o să fie gata imediat. 

Și Wells îi lăsă pe cei doi singuri pe balcon. 

Rămaseră acolo, în tăcere, o vreme, apoi vântul bătu rece dinspre 
vale. Quai se scutură și își strânse pătura în jurul lui. 

- Acolo... lângă lac, ai fi putut să mă părăseşti. Eu m-aș fi părăsit. 

Logen se încruntă. Fusese o vreme când ar fi făcut-o fără să stea 
pe gânduri, dar lucrurile se schimbă. 

— Am părăsit o grămadă de oameni, la vremea mea. Presupun că 
mi s-a acrit de sentimentul ăla. 

Ucenicul își încreți buzele, privind valea, pădurile, muntii 


> 


îndepărtați. 

— N-am mai asistat până acum la uciderea unui om. 

— Ai noroc. 

- Ai văzut multă moarte, așadar? 

Logen se cutremură. În tinereţe, i-ar fi plăcut să răspundă tocmai 
acelei întrebări. Ar fi putut să facă paradă, să se fălească și să înșire 
acţiunile la care participase, Oamenii Aleși pe care-i omorâse. Acum 
nu-și dădea seama când îi secase mândria. Se întâmplase încetul cu 
încetul. Pe măsură ce războaiele au devenit mai sângeroase, pe 
măsură ce cauzele au devenit pretexte, pe măsură ce prietenii lui s- 
au întors în țărână, unul câte unul. Logen își scărpină urechea, 
atinse tăietura adâncă pe care o făcuse sabia lui Tul Duru, cu multă 
vreme în urmă. Ar fi putut să rămână tăcut. Dar, dintr-un oarecare 
motiv, simţea nevoia să fie sincer. 

— Am luptat în trei campanii, începu el. În șapte bătălii. În 
nenumărate raiduri, ambuscade și apărări disperate și în acţiuni 
sângeroase de tot felul. Am luptat pe viscol, pe vânt distrugător, în 
miez de noapte. Am luptat toată viaţa, cu un dușman sau altul, cu 
un prieten sau altul. E aproape tot ce-am cunoscut. Am văzut 
oameni uciși pentru o vorbă, pentru o privire, pentru absolut nimic. 
O femeie a încercat cândva să mă înjunghie pentru că i-am ucis 
soțul, și am aruncat-o într-o fântână. Și asta e departe de a fi cel mai 
rău lucru. Viaţa preţuia pentru mine cât un pumn de ţărână. Nici 
atât. Am luptat în zece dueluri și le-am câștigat pe toate, dar am 
luptat pentru cine nu trebuie şi din cele mai proaste motive. Am fost 
nemilos și brutal, am fost un laș. Am înjunghiat oameni pe la spate, 
i-am ars, i-am înecat, i-am strivit cu pietre, i-am omorât în somn, 
neînarmaţi sau fugind. Am fugit și eu, nu o dată. Mi-am udat și eu 
nădragii de frică. Am cerşit îndurare. Am fost rănit, adesea, am fost 
grav rănit și am urlat și am plâns ca un copil căruia mama i-a scos 
țâţa din gură. N-am nicio îndoială că lumea ar fi mai bună dacă aș fi 
fost ucis cu ani în urmă, dar n-am fost și nu știu de ce. Își privi 
mâinile, roz și curate pe piatră. Puţini sunt cei care au mâinile 
mânjite de mai mult sânge decât mine. Niciunul de care să știu eu. 
Sângerosul Nouă, aşa îmi zic dușmanii, și sunt cu duiumul. Mereu 
mai mulți dușmani și mai puţini prieteni. Sângele nu-ţi aduce 


altceva decât și mai mult sânge. Acum mă urmărește, mereu, ca 
propria-mi umbră şi, ca de propria-mi umbră, nu pot scăpa de el. Nu 
trebuie să scap niciodată de el. L-am câștigat. L-am meritat. L-am 
căutat cu lumânarea. Asta mi-e osânda. 

Şi cu asta isprăvi. Logen lăsă să-i scape un oftat adânc, din toți 
rărunchii, și privi lacul. Nu îndrăznea să se uite la omul de lângă el, 
nu voia să-i vadă expresia de pe față. Cine să vrea să afle că se 
însoțește cu Sângerosul Nouă? Un om care a răspândit mai multă 
moarte decât o molimă și cu mai puţin regret. Nu mai puteau fi 
prieteni acum, cu toate acele cadavre între ei. 

Apoi simţi mâna lui Quai bătându-l pe umăr: 

— Ei, bine, asta e, spuse el, zâmbind cu gura până la urechi, dar 
m-ai salvat și îți sunt profund recunoscător pentru asta! 

- Am salvat un om, anul ăsta, şi am omorât doar patru. Am 
renăscut. 

Și râseră amândoi o vreme și asta le făcu bine. 

- Aşadar, Malacus, văd că ai revenit printre noi. 

Cei doi se întoarseră. Quai se împiedică în pătură, cu un aer ușor 
tulburat. Întâiul dintre Magi stătea în pragul uşii, îmbrăcat într-o 
cămașă lungă, albă, cu mânecile suflecate până la cot. Lui Logen 
încă îi aducea mai mult a măcelar decât a vrăjitor. 

— Maestre Bayaz... ăă... Tocmai veneam să te văd, se bâlbâi Quai. 

— Zău? Ce noroc pentru amândoi, atunci, că am venit eu la tine. 
Magul ieși pe balcon. Mă gândesc că un om care se simte destul de 
bine să vorbească, să râdă şi să se aventureze afară, se simte, fără 
îndoială, destul de bine ca să citească, să studieze și să-şi dezvolte 
mintea îngustă. Ce-ai zice de asta? 

— Fără îndoială... 

— Fără îndoială, da! Spune-mi, cum merg studiile? 

Nefericitul ucenic părea complet buimăcit. 

— Au fost oarecum... întrerupte? 

— N-ai făcut niciun progres cu Principiile Artei a lui Juvens cât 
timp te-ai rătăcit prin munţi, pe vreme rea? 

- Ăă... niciun progres... nu! 

- Iar cunoștințele tale despre istorie s-au extins mult, în timp ce 
Maestrul Nouădegete te căra în spate înapoi la bibliotecă? 


- Ăă... trebuie să mărturisesc că... nu. 

- Dar exerciţiile și meditaţiile, cu siguranță că pe acelea le-ai 
exersat, cât timp ai zăcut fără cunoștință, săptămâna aceasta! 

- Păi, ăă... nu, starea de inconștienţă a fost... ăă... 

- Așadar, spune-mi, ai susține că ești cu un pas înainte, ca să zic 
așa? Sau ai rămas în urmă cu studiile? 

Quai își cobori privirea în podea. 

— Eram în urmă și când am plecat. 

— Atunci poate îmi poţi spune unde ai de gând să-ţi petreci ziua. 

Ucenicul își ridică privirea, plin de speranţă. 

- La masa mea de scris? 

- Excelent. Bayaz zâmbi larg. Eram pe cale să-ți propun asta, dar 
mi-ai luat-o înainte. Dorinţa ta de a învăţa îţi face multă cinste! 

Quai încuviinţă frenetic şi se zori către ușă, târând pătura pe 
dale, în urma lui. 

— Bethod e pe drum, murmură Bayaz. Va ajunge astăzi. 

Zâmbetul lui Logen dispăru, gâtlejul i se strânse dintr-odată. Își 
amintea destul de bine ultima lor întâlnire. Întins cu faţa în jos pe 
podeaua din castelul lui Bethod de la Carleon, bătut și zdrobit și 
legat în lanţuri, picurând sânge în paie şi sperând că sfârșitul nu va 
întârzia prea mult. După care, fără nicio explicaţie, l-au lăsat să 
plece. L-au azvârlit afară pe poartă cu Copoiul, cu Treicopaci, cu 
Molâul și cu restul și i-au spus să nu se mai întoarcă niciodată. 
Niciodată. Prima oară când Bethod a dat dovadă de un dram de 
milă. Şi ultima, Logen nu se îndoia. 

— Astăzi? întrebă el, încercând să-și stăpânească vocea. 

— Da, curând. Regele Oamenilor Nordului. Ha! Arogantul! Bayaz 
îi aruncă lui Logen o privire piezișă. Vine să-mi ceară o favoare și 
mi-ar plăcea să fii de față. 

— Lui nu-i va plăcea. 

- Întocmai. 

Vântul părea mai rece decât înainte. Dacă Logen nu l-ar mai 
vedea niciodată pe Bethod, tot ar fi prea devreme. Dar unele lucruri 
trebuie făcute. E mai bine să le faci, decât să trăieşti cu spaima lor. 
Asta ar fi spus tatăl lui Logen. Așadar, trase adânc aer în piept și își 
îndreptă umerii. 


— Voi fi acolo. 

- Excelent. Atunci mai lipsește doar un singur lucru. 
— Ce anume? 

Bayaz zâmbi atotcunoscător. 

— Ai nevoie de o armă. 


Era uscat în beciurile bibliotecii. Uscat, întunecos și foarte, foarte 
derutant. Urcaseră și coborâseră trepte, trecuseră după colțuri, 
intraseră pe uși, cotind ici și colo, la stânga sau la dreapta. Locul era 
un labirint. Logen spera să nu piardă din ochi torța pâlpâitoare a 
vrăjitorului, altfel putea să rămână blocat pe veci sub bibliotecă. 

- E uscat aici, jos, uscat şi plăcut, își zicea Bayaz cu voce tare, iar 
glasul său răsuna de-a lungul coridoarelor, amestecându-se cu 
bocănitul pașilor lor. Nimic nu-i mai rău decât umezeala pentru 
cărți. Sau pentru arme. Împinse uşa încetișor și aceasta se dădu în 
lături fără zgomot. Ia te uită! N-a mai fost deschisă de ani de zile, 
dar balamalele se răsucesc ca unse. Asta da măiestrie! De ce nu mai 
interesează pe nimeni măiestria? 

Bayaz trecu pragul fără să aștepte un răspuns, iar Logen îl urmă 
îndeaproape. 

Torța vrăjitorului lumină o sală lungă, scundă, cu ziduri din 
blocuri aspre de piatră, al cărui capăt se pierdea în întuneric. 
Încăperea era căptușită cu stelaje și rafturi, iar podeaua era înţesată 
de cutii şi etajere, claie peste grămadă și revărsându-se într-o 
abundență de arme și armuri. Lumina pâlpâitoare a torței scânteie 
pe săbii și țepușe, pe suprafeţe lustruite de lemn și metal, când 
Bayaz păși încet pe podeaua de piatră, croindu-şi drum printre arme 
şi privind împrejur. 

- O adevărată colecţie, murmură Logen, urmându-l pe mag prin 
acel talmeş-balmeş. 

— Un morman de gunoaie vechi, în cea mai mare parte, dar ar 
trebui să existe câteva lucruri care merită să fie descoperite. Bayaz 
luă un coif de la o veche armură de plăci aurite și îl cercetă 
încruntat. Ce zici de ăsta? 

— Nu m-am dat niciodată în vânt după armuri. 

— Nu, nu mi se pare că ai fi genul. Toate bune pe spinarea calului, 


aș zice, dar e cumplit când ai de făcut o călătorie pe jos. Azvârli 
coiful înapoi pe suportul lui, apoi rămase acolo, uitându-se, dus pe 
gânduri, la armură: După ce o îmbraci, cum te ușurezi? 

Logen se încruntă. 

- Ăă... făcu el, dar Bayaz înainta deja de-a lungul încăperii, luând 
lumina cu el. 

- Trebuie că ai folosit câteva arme la viața ta, Maestre 
Nouădegete. Care e preferata ta? 

- N-am avut niciodată vreo preferință, răspunse Logen, 
aplecându-se pe sub o halebardă ruginită, răsturnată într-un stelaj. 
Un campion nu ştie niciodată cu ce i se poate cere să lupte. 

- Desigur, desigur. Bayaz luă o suliță lungă cu capul ghimpat și o 
flutură puţin. Logen se dădu în spate, prudent. Destul de 
periculoasă. Ai putea ţine pe cineva la distanță cu una din astea. 
Însă un om cu o suliță are nevoie de o mulțime de prieteni, care, la 
rândul lor, au nevoie de sulițe. Bayaz o aruncă înapoi pe stelaj și 
trecu mai departe. Asta arată înfricoşător. Magul apucă de mânerul 
noduros al unui baltag. La naiba! făcu el și îl înălță, cu venele 
umflându-i-se pe gât. E destul de greu! Îl lăsă jos cu o bufnitură, 
făcând stelajul să se clatine. Ai putea să omori un om cu aşa ceva. Ai 
putea să-l tai drept în două. Dacă ar sta neclintit. 

— Asta e mai bună, zise Logen. 

Era o sabie obișnuită, cu un aspect robust, într-o teacă roasă din 
piele maro. 

— O, da, într-adevăr. Mult, mult mai bună. Sabia aceea e făurită 
de Kanedias, însuși Maestrul Creator. Bayaz îi întinse lui Logen torța 
și luă sabia lungă din rastel. Ţi-a trecut vreodată prin minte, Maestre 
Nouădegete, că o sabie e altfel decât alte arme? Securile, 
buzduganele și altele asemenea sunt ucigătoare, nu-i vorbă, dar ele 
atârnă de centură ca niște brute nătânge. Magul își plimbă privirea 
de-a lungul mânerului, un metal rece, obișnuit, brăzdat de șanțuri 
fine, ca mâna să nu alunece, scânteind în lumina torței. Dar o 
sabie... o sabie are glas. 

— Cum? 

— În teacă, are puţine de spus, negreșit, dar nu trebuie decât să-ţi 
așezi mâna pe mâner şi începe să șoptească în urechea dușmanului 


tău. Bayaz își înfăşură degetele strâns în jurul mânerului: Un blând 
avertisment. O vorbă de atenţionare. O auzi? 

Logen clătină încet din cap. 

- Acum, șopti Bayaz, fă comparaţia cu o sabie pe jumătate scoasă. 
Un lat de palmă de metal ieși din teacă șuierând, cu o singură literă 
de argint strălucind lângă mâner. Lama propriu-zisă era mată, dar 
tăișul avea o sclipire rece, de gheață. Glăsuieşte mai tare, nu-i așa? 
Șuieră o cumplită ameninţare. Vestește moartea. O auzi? Logen 
încuviință din nou, fără să-și dezlipească ochii de la tăișul 
scânteietor. Acum compar-o cu sabia scoasă cu totul. Bayaz smulse 
din teacă sabia lungă, cu un vâjâit uşor și o ridică astfel încât vârful 
pluti la câţiva centimetri de faţa lui Logen. Acum strigă, nu-i așa? Își 
urlă sfidarea. Răcnește o provocare. O auzi? 

— Îhî, făcu Logen, lăsându-se pe spate și uitându-se, ușor cruciș, la 
vârful strălucitor al sabiei. 

Bayaz coborî arma și o strecură înapoi în teacă, oarecum spre 
ușurarea lui Logen. 

- Da, o sabie are glas. Securile, buzduganele și altele asemenea 
sunt ucigătoare, nu-i vorbă, dar o sabie e o armă subtilă și se 
potrivește unui om subtil. Tu, Maestre Nouădegete, cred că eşti mai 
subtil decât pari. Logen se încruntă când Bayaz îi întinse sabia. 
Fusese acuzat de multe lucruri în viață, dar niciodată de subtilitate. 
Ia-o ca pe un dar. Recunoștinţa mea pentru purtarea ta aleasă. 

Logen stătu pe gânduri o clipă. Nu mai avusese o armă adevărată 
dinainte de a trece munții și nu era dornic să ia din nou una în 
mână. Dar Bethod venea, și avea să ajungă curând. Mai bine s-o aibă 
şi să n-o vrea, decât s-o vrea şi să n-o aibă. Mult, mult mai bine. 
Omul trebuie să fie realist când vine vorba despre asemenea lucruri. 

- Mulţumesc, zise Logen, luând sabia din mâna lui Bayaz și 
înapoindu-i torţa. Cred. 


Un foc plăpând trosnea în vatră și odaia era caldă, primitoare și 
tihnită. 

Dar Logen nu avea tihnă. Stătea lângă fereastră, cu privirea 
coborâtă spre curtea de dedesubt, nervos, agitat și speriat, așa cum 
era odinioară înainte de o luptă. Bethod venea. Era undeva, 


aproape. Pe drumul pădurii, sau trecând printre stânci, peste pod ori 
prin poartă. 

Întâiul dintre Magi nu părea încordat. Ședea comod în scaunul 
lui, cu picioarele pe masă, lângă o pipă lungă de lemn, frunzărind o 
carte mică, legată în alb, cu un zâmbet şters pe faţă. Nu mai văzuse 
pe nimeni atât de calm și asta îl făcea pe Logen să se simtă și mai 
rău. 

— E bună? întrebă Logen. 

— Ce să fie bună? 

— Cartea. 

— O, da. E cea mai formidabilă carte. E Principiile Artei a lui 
Juvens, piatra unghiulară a ordinului meu. Bayaz făcu semn cu 
mâna liberă către rafturile care acopereau doi pereţi, cu sutele de 
alte cărți identice aliniate pe ele. Sunt toate aceeași. O singură carte. 

— Una? Ochii lui Logen trecură peste cotoarele albe, groase. E o 
carte a naibii de lungă. Ai citit-o pe toată? 

Bayaz chicoti. 

— O, da, de multe ori. Fiecare om din ordinul meu trebuie s-o 
citească și, în cele din urmă, să-și facă propria copie. Întoarse cartea, 
pentru ca Logen s-o poată vedea. Paginile erau așternute cu rânduri 
dese de simboluri ordonate, dar neinteligibile. Eu am scris paginile 
acestea, demult. Ar trebui s-o citești și tu. 

- Nu mă prea dau în vânt după cărți. 

— Nu? se miră Bayaz. Păcat. 

Întoarse pagina și continuă să citească. 

- Dar aceea? Mai era o carte, singură, culcată, chiar în vârful 
unuia dintre rafturi, o carte mare, neagră, zgâriată și roasă. E scrisă 
tot de acest Juvens? 

Bayaz ridică spre carte o privire încruntată. 

- A scris-o fratele lui. Se ridică din scaun, se întinse și o luă jos. 
Acesta e un alt fel de cunoaștere. Trase sertarul biroului, strecură 
cartea neagră înăuntru și îl trânti la loc. Mai bine să nu fie atinsă, 
șopti el, așezându-se înapoi și deschizând din nou Principiile Artei. 

Logen trase adânc aer în piept, își puse mâna stângă pe mânerul 
sabiei, simțind apăsarea metalului rece în palmă. Numai liniștitoare 
nu era senzaţia. Îi dădu drumul și se întoarse la fereastră, privind 


posomorât în curte. Simţi că i se taie răsuflarea. 

- Bethod. E aici. 

- Bine, bine, murmură absent Bayaz. Cine-l însoţeşte? 

Logen privi încordat cele trei siluete din curte. 

- Scale, zise el încruntat. Şi o femeie. N-o recunosc. Descalecă. 
Logen își linse buzele uscate. Acum intră. 

- Da, da, murmură Bayaz, așa se ajunge la o întâlnire. Încearcă să 
te liniștești, prietene. Respiră. 

Logen se sprijini de tencuiala văruită, cu brațele încrucișate și 
inspiră adânc. Nu-i era de folos. Nodul din piept îl apăsa și mai tare. 
Auzea pași grei pe coridorul de afară. Mânerul ușii se răsuci. 

Scale pătrunse primul în încăpere. Fiul cel mare al lui Bethod 
fusese întotdeauna voinic, încă de copil, dar crescuse monstruos de 
când nu-l mai văzuse Logen. Capul lui cât un bolovan părea aproape 
o excrescenţă în vârful acelui morman de mușchi, cu craniul mult 
mai îngust decât gâtul. Avea un maxilar stâncos, un ciot turtit pe 
post de nas și niște ochi mici, furioși, bulbucaţi și aroganţi. Gura 
subţire îi era strâmbată într-un rânjet permanent, foarte asemănător 
cu al fratelui său mai mic, Calder, însă la el se citea mult mai puţină 
viclenie şi mult mai multă violență. Avea un paloș greu la șold, de 
care mâna-i cărnoasă nu se dezlipi cât timp se uită fioros la Logen, 
emanând răutate prin toți porii. 

Apoi intră femeia. Era foarte înaltă, subțire și palidă, cu un aer 
aproape bolnăvicios. Ochii ei oblici erau tot atât de îngusști și reci pe 
cât erau ai lui Scale de bulbucaţi și furioși și aveau împrejur un strat 
de fard negru, care îi făcea să pară încă și mai înguști și mai reci. 
Avea inele de aur pe degetele-i lungi, brățări de aur pe braţele-i 
subțiri, lanţuri de aur în jurul gâtului ei alb. Cercetă încăperea cu 
ochii ei albaștri, glaciali, și fiecare lucru pe care-l observa părea s-o 
ridice pe noi culmi ale dezgustului și disprețului. Mai întâi 
mobilierul, apoi cărțile, îndeosebi Logen și, mai presus de toate, 
Bayaz. 

Autoproclamatul Rege al Oamenilor Nordului își făcu apariţia 
ultimul și mai magnific ca oricând, în veșminte din stofă groasă 
colorată și blănuri albe, preţioase. Purta peste umăr un lanț greu de 
aur şi pe cap o diademă din același metal împodobită cu un singur 


diamant, mare cât un ou de pasăre. Chipul lui zâmbitor era brăzdat 
de riduri mai adânci decât îşi amintea Logen, avea părul și barba 
încărunţite, dar nu era mai puţin înalt, mai puţin viguros sau mai 
puţin chipeş şi dobândise multă autoritate și înţelepciune, chiar și 
măreție. Arăta din cap până-n picioare ca un om măreț, un om 
înțelept, un om drept. Arăta din cap până-n picioare ca un rege. Dar 
Logen nu se lăsă păcălit. 

- Bethod! zise călduros Bayaz, închizând cu zgomot cartea. 
Vechiul meu prieten! Nici nu-ți poţi închipui cât sunt de bucuros să 
te revăd. Îşi săltă picioarele de pe masă, arătând către lanţul de aur 
şi diamantul scânteietor. Și să văd la tine o evoluţie atât de 
impresionantă. Îmi amintesc că a fost o vreme când erai fericit să 
mă vizitezi singur. Dar presupun că oamenii mari trebuie să fie 
însoțiți și văd că ai adus câţiva... alți oameni. Pe încântătorul tău fiu 
îl cunosc, desigur. Văd că eşti bine hrănit, măcar, ce zici, Scale? 

- Prinţe Scale, mormăi monstruosul fiu al lui Bethod, cu ochii 
ieșindu-i și mai mult din orbite. 

— Hm! făcu Bayaz, cu o sprânceană ridicată. N-am avut plăcerea 
să cunosc cealaltă persoană care te însoțește. 

— Eu sunt Caurib. Logen clipi. Glasul femeii era cel mai frumos 
lucru pe care-l auzise vreodată. Calm, liniștitor, îmbătător. Sunt 
vrăjitoare, intonă ea, scuturându-și capul cu un zâmbet plin de 
dispreţ. O vrăjitoare din Nordul Îndepărtat. 

Logen rămase înmărmurit, cu gura întredeschisă. Ura i se topi. 
Erau cu toţii prieteni aici. Mai mult decât prieteni. Nu-şi putea 
dezlipi ochii de la ea. Nu voia. Restul celor aflaţi în încăpere parcă 
dispăruseră. Era ca și cum îi vorbea doar lui şi cea mai mare dorinţă 
a inimii sale era ca ea să nu se oprească niciodată... 

Însă Bayaz doar râse. 

- O adevărată vrăjitoare, şi ai un glas de aur! Ce minunat! N-am 
mai auzit de mult un asemenea glas, dar aici nu-ți va sluji la nimic. 
Logen clătină din cap, limpezindu-şi gândurile și ura năvăli înapoi, 
fierbinte și liniștitoare. Spune-mi, trebuie să studiezi ca să devii 
vrăjitoare? Sau ţine pur şi simplu de giuvaiere și de o grămadă de 
vopsea pe față? Ochii lui Caurib se îngustară, devenind două fante 
albastre, ucigătoare, dar Întâiul dintre Magi nu-i dădu timp să 


vorbească: Și din Nordul Îndepărtat, i-auzi! Se scutură ușor. Trebuie 
să fie frig acolo, în această perioadă a anului. Neplăcut pentru 
sfârcuri, nu? Ai venit la noi pentru vremea caldă sau și dintr-un alt 
motiv? 

- Merg unde poruncește regele meu, şuieră ea, cu bărbia ascuţită 
ridicându-se puţin mai mult. 

- Regele tău? se miră Bayaz, rotindu-și privirea prin încăpere, ca 
și cum ar mai fi trebuit să fie cineva acolo, ascuns într-un cotlon. 

— Tatăl meu este Rege al Oamenilor Nordului acum, mârâi Scale. 
Îi rânji lui Logen. Ar trebui să îngenunchezi în faţa lui, Nouă 
Sângeros! Rânji către Bayaz: Şi tu la fel, bătrâne. 

Întâiul dintre Magi îşi desfăcu braţele, într-un gest de scuză: 

- O, mă tem că nu îngenunchez în faţa nimănui. Sunt prea bătrân 
pentru asta. Mă dor încheieturile, mă-nţelegi. 

Cizma lui Scale bubui în podea când făcu un pas înainte, cu o 
înjurătură pe buze, însă tatăl său îi așeză o mână blândă pe braţ. 

- Haide, fiule, nu e nevoie acum să îngenuncheze. Glasul lui era 
rece şi uniform, ca zăpada proaspăt căzută. Nu se cuvine să ne luăm 
la sfadă. Nu sunt, oare, interesele noastre aceleași? Pace? Pace în 
Nord? Am venit doar să-ţi cer sfatul înțelept, Bayaz, ca odinioară. E 
atât de rău să ceri ajutorul unui vechi prieten? 

Nimeni nu păruse vreodată mai sincer, mai rezonabil, mai demn 
de încredere. Dar Logen nu se lăsă păcălit. 

- Dar nu avem deja pace în Nord? Bayaz se lăsă pe spătarul 
scaunului, cu mâinile împreunate în faţă. Nu s-au sfârşit toate 
vrajbele? N-ai fost învingător? Nu ai tot ce-ai dorit și mai mult decât 
atât? Rege al Oamenilor Nordului, ai? Ce ajutor aş putea să-ți ofer 
eu? 

— Nu mă sfătuiesc decât cu prietenii, Bayaz, iar tu nu mi-ai fost 
prieten în ultima vreme. Nu mi-ai primit mesagerii, până și fiul. Îi 
găzduiești pe dușmanii mei de moarte. Bethod se încruntă spre 
Logen și buza i se strâmbă. Ştii ce înseamnă asta? Sângerosul Nouă? 
Un animal! Un laş! Un sperjur! Asta e tovărăşia pe care o preferi? 
Bethod se întoarse din nou spre Bayaz, afișând un zâmbet prietenos, 
dar amenințarea din vorbele lui era deslușită: Mă tem că a venit 
vremea să hotărăști dacă ești cu mine sau împotriva mea. Cale de 


mijloc nu există. Eşti fie o parte din viitorul meu, fie o relicvă a 
trecutului. Alegerea îți aparține, prietene! 

Logen îl mai văzuse pe Bethod oferind asemenea alternative. Unii 
oameni cedaseră. Ceilalți se întorseseră în țărână. Dar se părea că 
Bayaz nu se lăsa înghesuit. 

- Ce să aleg? Întinse mâna încet și își luă pipa de pe masă. 
Viitorul sau trecutul? Se apropie de foc și se lăsă pe vine, cu spatele 
întors spre oaspeţii săi, luă un beţigaș din vatră, îl ridică spre pipă și 
pufăi încet. Părea să-i ia o veșnicie să-şi aprindă pipa afurisită. 
Alături sau împotrivă? cugetă el, revenind la scaunul său. 

— Ei, bine? ceru imperativ Bethod. 

Bayaz își fixă privirea în tavan și suflă un firicel de fum gălbui. 
Caurib îl cercetă pe bătrânul mag de sus până jos, cu un dispreţ 
glacial. Scale se smuci nerăbdător, Bethod aşteptă, cu ochii uşor 
mijiţi. În cele din urmă, Bayaz oftă adânc: 

— Prea bine, sunt cu tine. 

Bethod zâmbi larg, iar Logen simţi un junghi de cumplită 
dezamăgire. Sperase mai mult din partea Întâiului dintre Magi. 
Afurisită prostie, cum nu se învăța niciodată să nu mai spere! 

- Bun, murmură Regele Oamenilor Nordului. Ştiam că, în cele din 
urmă, îmi vei înțelege felul de a gândi. Îşi linse încet buzele, ca un 
om înfometat care priveşte cum este adusă o mâncare bună. Am de 
gând să invadez Englia. 

Bayaz ridică o sprânceană, apoi începu să râdă înfundat, după 
care izbi cu pumnul în masă. 

- O, asta e bine, e foarte bine! Găsești că pacea nu e potrivită 
pentru regatul tău, ai, Bethod? Clanurile nu sunt obișnuite să fie 
prietene, nu-i așa? Se urăsc între ele și te urăsc pe tine, am dreptate? 

- Ei, bine, zâmbi Bethod, sunt oarecum arțăgoase. 

- Nu mă-ndoiesc! Dar trimite-le la război cu Uniunea și vor 
deveni o naţiune, ce zici? Unite împotriva dușmanului comun, 
negreșit. Și dacă învingi? Vei fi omul care a reușit imposibilul! Omul 
care i-a alungat pe blestemaţii de sudiști din Nord! Vei fi iubit, sau, 
în orice caz, mai temut ca oricând. Dacă pierzi, ei, bine, măcar le 
dai de lucru clanurilor o vreme şi între timp le storci de vlagă. Acum 
îmi amintesc de ce îmi plăceai! Un plan excelent! 


Bethod părea încântat de sine. 

- Bineînţeles. Și nu vom pierde. Uniunea e moale, arogantă, 
nepregătită. Cu sprijinul tău... 

— Sprijinul meu? îl întrerupse Bayaz. Mergi prea departe. 

- Dar ai... 

— O, asta. Magul ridică din umeri. Sunt un mincinos. 

Bayaz îşi duse pipa la gură. Se scurse un moment de tăcere 
stupefiată. Apoi ochii lui Bethod se îngustară, ai lui Caurib se 
lărgiră. Fruntea grea a lui Scale se încreți de nedumerire. Zâmbetul 
lui Logen reveni încet. 

- Un mincinos? șuieră vrăjitoarea. Și nu numai atât, zic eu! 
Glasul ei își păstra tonalitatea cântătoare, dar acum era un alt 
cântec — aspru, strident, necruţător. Vierme bătrân! Vremea ta a 
trecut de mult, nătărăule! Nu ești nimic, decât vorbe şi praf! Întâiul 
dintre Magi își ţuguie încet buzele și suflă fum. Vorbe și praf, vierme 
bătrân! Ei, bine, vom vedea. Vom veni la biblioteca ta! Vrăjitorul își 
așeză cu grijă pe masă pipa, din care continuă să se ridice o dâră 
șerpuitoare de fum. Vom veni din nou la biblioteca ta şi-ţi vom 
zdrobi zidurile, îți vom trece slujitorii prin sabie şi cărțile prin foc. 
La... 

- Linişte! Acum Bayaz se încruntase, chiar mai adânc decât se 
încruntase la Calder în curte, cu zile în urmă. Logen simți din nou 
dorința de a se refugia, însă mult mai puternic, de data aceasta. Se 
pomeni rotindu-şi privirea prin încăpere, în căutarea unui ascunziș. 
Buzele lui Caurib continuară să se miște, însă nu se auzi decât un 
cârâit fără noimă. Îmi veţi zdrobi zidurile, da? murmură Bayaz. 
Sprâncenele-i albe se apropiară și coborâră, tăind șanțuri adânci în 
șaua nasului. Îmi veţi ucide slujitorii, da? întrebă magul. Încăperea 
devenise foarte rece, în ciuda buştenilor de pe foc. Îmi veți arde 
cărțile, zici? tună Bayaz. Spui prea multe, vrăjitoare! Genunchii lui 
Caurib se îndoiră. Mâna ei albă se agăţă de tocul ușii, cu lanţurile și 
brățările zornăind, când vrăjitoarea alunecă pe lângă perete. Vorbe 
şi praf, asta sunt? Bayaz ridică brusc patru degete. Patru daruri ai 
avut de la mine, Bethod: soarele iarna, o furtună vara și două lucruri 
pe care nu le-ai fi știut niciodată, dacă n-ar fi fost Arta mea. Ce mi- 
ai dat în schimb, ai? Acest lac și această vale, care erau deja ale 


mele, și încă un singur lucru. Ochii lui Bethod se îndreptară iute 
spre Logen, apoi reveniră. Îmi eşti încă dator, şi cu toate astea îmi 
trimiţi mesageri, ridici pretenţii, îți permiți să-mi poruncești? Nu așa 
înţeleg eu bunele maniere. 

Scale se dezmeticise acum și aproape că îi ieșeau ochii din cap. 

— Maniere? Ce nevoie are un rege de maniere? Un rege ia ce vrea! 

Și făcu un pas apăsat spre masă. 

Prințul era destul de voinic şi destul de nemilos, fără doar și 
poate. Cu greu puteai găsi, probabil, un altul mai potrivit să dea cu 
piciorul într-un om căzut. Dar Logen nu era un om căzut, nu încă, și 
se săturase până peste cap să-l asculte pe acest nătărău înfumurat. 
Păși înainte, să-i ţină calea lui Scale, cu mâna pe mânerul sabiei. 

- Până aici! 

Prințul îl cercetă pe Logen cu ochii lui bulbucaţi, ridică un pumn 
cărnos, strângându-și degetele imense până când încheieturile i se 
albiră. 

— Nu mă ispiti, Nouădegete, jigodie ratată! Vremea ta a trecut de 
mult! Aș putea să te zdrobesc ca pe un ou! 

— Poţi încerca, dar n-am de gând să te las. Ştii cum lucrez. Încă un 
pas şi am să mă apuc să lucrez pe tine, porc mizerabil și umflat. 

— Scale! se răsti Bethod. N-avem ce căuta aici, asta e limpede. 
Plecăm. 

Mătăhălosul prinţ își strânse maxilarul stâncos, încleștându-și și 
descleștându-și mâinile pe lângă trup şi uitându-se fioros la Logen, 
cu cea mai animalică ură imaginabilă. Apoi mârâi şi se retrase încet. 

Bayaz se aplecă peste masă. 

- Ai spus că vei aduce pacea în Nord, Bethod și ce-ai făcut? 
Războaie peste războaie! Ţinutul e secătuit de mândria și 
brutalitatea ta! Rege al Oamenilor Nordului! Ha! Nu meriţi să fii 
ajutat! Și când te gândeşti că avusesem atâtea speranțe pentru tine! 

Bethod doar se încruntă, cu ochii reci ca diamantul pe care-l 
purta pe frunte. 

— Ţi-ai făcut din mine un dușman, Bayaz, și sunt un dușman rău. 
Cel mai rău. Vei regreta ziua de astăzi. Bethod își îndreptă disprețul 
spre Logen: Cât despre tine, Nouădegete, nu vei avea mai multă 
milă din partea mea! Fiecare om din Nord va fi de-acum dușmanul 


tău! Vei fi urât, hăituit și blestemat, oriunde ai merge! Voi avea grijă 
de asta! 

Logen săltă din umeri. Nu era nimic nou în asta. Bayaz se ridică 
din scaun: 

- Ţi-ai rostit discursul, acum ia-ţi vrăjitoarea și cară-te! 

Caurib ieși prima, clătinându-se, încă gâfâind. Scale îi aruncă lui 
Logen o ultimă privire fioroasă, apoi se întoarse și se îndepărtă 
greoi. Așa-zisul Rege al Oamenilor Nordului ieși ultimul, clătinând 
încet din cap şi măturând încăperea cu privirea-i ucigătoare. Când 
pașii lor se pierdură pe coridor, Logen trase adânc aer în piept, se 
îndreptă şi își lăsă mâna să cadă de pe mânerul sabiei. 

- Aşa, zise vesel Bayaz. A mers bine. 


Un drum între doi dentiști 


Era trecut de miezul nopţii și era întuneric în Middleway. Era 
întuneric și mirosea urât. Întotdeauna mirosea urât lângă docuri: 
apă sărată stătută, pește putrezit, smoală și sudoare și balegă de cal. 
În câteva ore, strada avea să se umple de zgomot şi agitaţie. Mici 
negustori strigând, salahori înjurând sub poverile lor, comercianți 
alergând de colo-colo, o mulțime de care şi căruțe huruind pe 
pietrele murdare. Avea să fie un val nesfârşit de oameni, 
îmbulzindu-se să coboare și să urce pe vase, oameni din toate 
colțurile lumii, strigând cuvinte în toate limbile de sub soare. Însă 
noaptea era neclintită. Neclintită şi tăcută. Tăcută ca un mormânt și 
chiar mai urât mirositoare. 

- E aici, zise Severard, îndreptându-se tacticos spre gura 
umbroasă a unei ulițe înguste, vârâtă între două magazii înalte. 

- Ai avut multe necazuri cu el? întrebă Glokta, șontâcăind, 
chinuit, după el. 

- Nu prea multe. Practicianul își potrivi masca, lăsând să intre 
puţin aer. Trebuie să fie foarte umed acolo, dedesubt, cu toată 
răsuflarea și transpirația. Nu-i de mirare că practicienii au tendinţa să 
fie irascibili. Salteaua lui Rews a avut ceva necazuri, a sfârtecat-o 
toată. Apoi Frost l-a lovit în cap. Amuzant. Când băiatul ăla loveşte 
pe cineva în cap, uită de toate necazurile. 

— Dar Rews? 

— Încă în viaţă. 

Lumina lămpii lui Severard trecu peste un morman de gunoaie 
putrede. Glokta auzi șobolani chițăind în întuneric, fugind grăbiţi 
din calea lor. 

- Cunoşti cele mai bune locuri, nu-i așa, Severard? 

- De asta mă plătiți, domnule Inchizitor. Gheata lui neagră și 
murdară lipăi nepăsătoare în terciul puturos. Glokta șontâcăi delicat 
în jurul gunoiului, ridicându-și tivul hainei cu mâna liberă. Am 
crescut pe-aici, continuă practicianul. Lumea nu pune întrebări. 


- În afară de noi. Noi avem întotdeauna întrebări. 

- Bine'nţeles. Severard râse înfundat. Noi suntem Inchiziția. 

Lampa lui Severard dibui o poartă îndoită de fier, cu ţepușe 
ruginite pe zidul înalt de deasupra. Asta e. Într-adevăr, și ce adresă 
promițătoare pare. Era limpede că poarta nu fusese prea mult 
întrebuințată. Balamalele ei maro protestară cu un scârțâit când 
practicianul o descuie şi se sforță s-o deschidă. Glokta păși cu 
stângăcie peste o baltă care se formase într-un șanț, înjurând când 
mantaua îi câzu în apa murdară. 

Balamalele ţipară din nou când Severard se opinti să închidă ușa, 
cu fruntea încreţită de efort, după care deschise capacul felinarului, 
luminând o largă curte ornamentală, sufocată de moloz, buruieni și 
lemne rupte. 

- Și am ajuns, zise Severard. 

Trebuie că fusese cândva o clădire magnifică, în felul ei. Oare cât 
au costat toate aceste ferestre? Cât a costat toată această lucrătură 
decorativă în piatră? Vizitatorii trebuie să fi fost fermecaţi de bogăția 
proprietarului ei, dacă nu și de bunul lui gust. Dar se sfârșise. Ferestrele 
erau acoperite de scânduri putrede, arabescurile zidăriei erau 
năpădite de mușchi și mânjite de găinaţ. Stratul subțire de marmură 
verde de pe piloni era crăpat și scorojit, dând la iveală tencuiala 
mucegăită de dedesubt. Totul era dărâmat, sfărâmat și lăsat în 
paragină. Pretutindeni erau risipite bucăţi mari căzute din faţadă, 
aruncând umbre lungi pe zidurile înalte ale curții. O jumătate de 
cap al unui heruvim spart privea cu jale în sus, la Glokta, când 
acesta trecu șchiopătând pe lângă el. Se așteptase la cine ştie ce 
magazie prăfuită, la cine ştie ce pivniţă igrasioasă, lângă apă. 

- Ce e locul ăsta? întrebă el, ridicând ochii spre palatul 
dărăpănat. 

- L-a construit un negustor, cu ani în urmă. Severard lovi cu 
piciorul o bucată de sculptură spartă, care se pierdu, troncănind, în 
întuneric. Un om bogat, foarte bogat. Voia să trăiască lângă 
magaziile și docurile lui, să nu-și piardă afacerile din ochi. 
Practicianul urcă agale treptele crăpate și acoperite de mușchi, către 
imensa poartă scorojită din față. A crezut că ideea ar putea să 
prindă, dar cum să fi prins? Cine ar vrea să trăiască aici, dacă nu e 


nevoit? Apoi şi-a pierdut toți banii, așa cum se întâmplă cu 
negustorii. Creditorilor le-a fost greu să găsească un cumpărător. 

Glokta se uita ţintă la o fântână spartă, înclinată într-o parte și 
plină de apă stătută. 

— Nu-i de mirare. 

Felinarul lui Severard abia lumina spaţiul cavernos al holului de 
intrare. Două scări enorme, curbate, dărăpănate se înălțau din 
semiîntunericul din fața lor. De jur împrejurul zidurilor de la primul 
nivel se întindea un balcon larg, dar o mare porțiune din el se 
prăbușise și trecuse prin scândurile umede ale podelei de dedesubt, 
astfel că una dintre scări se termina, amputată, atârnând în gol. 
Podeaua umedă era presărată cu tencuială spartă, plăci de ardezie 
căzute din acoperiș, grinzi sfărâmate, toate împroșcate de murdăria 
păsărilor. Cerul nopţii se întrezărea prin găurile căscate în acoperiș. 
Glokta auzea vag porumbeii uguind printre căpriorii umbriți şi, 
undeva, picuratul molcom al apei. 

Ce loc! Glokta își înăbuși un zâmbet. Aduce cu mine, într-un fel. 
Amândoi am fost măreţi odinioară și amândoi am lăsat departe în urmă 
zilele noastre de glorie. 

- E destul de mare, ce ziceţi? întrebă Severard, croindu-și drum 
printre dărâmături către o uşă căscată sub scara prăbușită, cu 
felinarul aruncând ciudate umbre oblice, în timp ce se mișca. 

- O, aşa aş fi crezut, dar numai dacă nu avem mai mult de o mie 
de prizonieri deodată. 

Glokta șontâcăi după el, sprijinindu-se cu putere în baston, de 
teamă să nu calce greșit pe podeaua alunecoasă. Am să alunec și am 
să cad direct în fund, chiar aici, în tot găinaţul ăsta. Ar fi perfect. 

Bolta se deschidea într-o sală dărăpănată, cu tencuiala putredă 
desprinsă în fâșii dezgolind, dedesubt, cărămizile umede. De-o parte 
şi de alta se înșirau uşi întunecate. Genul de loc care ar neliniști un om 
neliniștit din fire. Și-ar putea imagina lucruri neplăcute în aceste 
încăperi, dincolo de lumina lămpii și fapte oribile petrecându-se în 
întuneric. Glokta ridică privirea spre Severard, care mergea agale, 
nepăsător, în faţă, fluierând fals, abia audibil, în spatele măștii, şi se 
încruntă. Dar noi nu suntem neliniștiţi din fire. Poate că noi suntem 
lucrurile neplăcute. Poate că faptele sunt ale noastre. 


— Cât e de mare locul ăsta? întrebă Glokta, înaintând poticnit. 

- Treizeci și cinci de încăperi, fără a pune la socoteală odăile 
servitorilor. 

— Un palat. Cum naiba l-ai descoperit? 

- Obișnuiam să dorm aici, în unele nopți. După moartea mamei 
mele, am găsit o cale de intrare. Acoperișul era în cea mai mare 
parte la locul lui pe-atunci, și era un loc uscat, unde puteai dormi. 
Uscat și sigur. Mai mult sau mai puţin. 

Ah, ce viață grea ai dus. Să fii bătăuș și torționar e chiar o evoluţie 
pentru tine, nu-i așa? Orice om are scuzele sale și cu cât devine mai 
mârșav, cu atât mai înduioșătoare trebuie să-i fie povestea. Care o fi 
povestea mea? mă întreb. 

— Mereu ingenios, nu, Severard? 

- De asta mă plătiți. 

Trecură într-un spaţiu larg: un salon, un birou, poate, o sală de 
bal, de ce nu? Era suficient de mare. Pe pereţi atârnau panouri de 
lemn cândva frumoase, acoperite acum de mucegai şi vopsea aurie 
scorojită. Severard se apropie de unul dintre panouri, încă fixat în 
perete, și îl împinse hotărât într-o parte. Se auzi un clic ușor, când 
se deschise, dând la iveală un culoar întunecat, în spate. O ușă 
secretă? Ce încântător. Ce sinistru. Cât de potrivit. 

- Locul acesta e la fel de plin de surprize ca şi tine, remarcă 
Glokta, șchiopătând chinuit către deschizătură. 

- Și n-o să vă vină să credeţi ce preţ am obţinut. 

— L-am cumpărat noi? 

- O, nu, l-am cumpărat eu. Cu banii lui Rews. Iar acum vi-l 
închiriez. Ochii lui Severard sclipiră în lumina lămpii. E o mină de 
aur! 

- Ha! râse Glokta, în timp ce cobora cu grijă scările. 

Toate astea și un cap bun pentru afaceri. Poate am să ajung să lucrez 
pentru Arhilectorul Severard, cât de curând. S-au văzut lucruri și mai 
ciudate. Umbra inchizitorului se înălța în fața lui, în întuneric, în 
timp ce se căznea să coboare scările, cu mersul crabului, bâjbâind cu 
mâna dreaptă după găurile dintre blocurile aspre de piatră, în 
căutarea unui sprijin. 

— Beciurile se întind pe kilometri, murmură Severard din spate. 


Avem propriul nostru acces către canalele deschise și către cele 
subterane, dacă acestea vă interesează. 

Trecură printr-o deschidere întunecată la stânga, apoi printr-o 
alta la dreapta, mereu coborând ușor. 

- Frost spune că poţi străbate tot drumul de aici până la Agriont, 
fără să ieși o singură dată după aer. 

— Asta ar putea fi folositor. 

— Așa aș zice, dacă poţi suporta mirosul. 

Felinarul lui Severard descoperi o ușă grea, cu o mică 
deschizătură zăvorâtă. 

- Din nou acasă, zise el şi bătu de patru ori, repede. O clipă mai 
târziu, faţa mascată a lui Frost se ivi brusc din întuneric, la 
ferestruică. 

- Doar noi. 

Ochii albinosului nu dădeau niciun semn de căldură ori 
recunoaștere. Însă n-o fac niciodată. Zăvoarele grele alunecară în 
partea cealaltă a ușii, care se dădu în lături fără opreliști. 

Înăuntru se aflau o masă și un scaun și torţe noi pe pereţi, însă 
neaprinse. Trebuie să fi fost o beznă de smoală aici până la sosirea 
micului nostru felinar. Glokta privi spre albinos. 

- Ai stat pur şi simplu aici, în întuneric? Practicianul mătăhălos 
ridică din umeri și Glokta clătină din cap. Uneori îmi fac griji pentru 
tine, Practician Frost, zău că îmi fac. 

— E aici, zise Severard, îndepărtându-se agale, cu călcâiele 
bocănind cu ecou pe dalele de piatră. 

Locul fusese, probabil, cândva o cramă: mai multe săli boltite se 
deschideau în fiecare parte, pecetluite cu gratii grele. 

- Glokta! 

Salem Rews își strângea degetele în jurul gratiilor, cu faţa strivită 
între ele. 

Inchizitorul se opri în faţa celulei și îşi odihni piciorul care-i 
pulsa. 

- Rews, ce mai faci? Nu mă aşteptam să te revăd atât de curând. 

Deja slăbise, avea pielea lăsată și palidă, vânătăile fiind încă 
vizibile. Nu arată bine, nu arată bine deloc. 

— Ce se petrece, Glokta? Te rog, de ce sunt aici? 


Ei, bine, ce-i rău în asta? 

— Se pare că Arhilectorul are încă nevoie de tine. Vrea să-i dai 
dovezi. Glokta se aplecă spre gratii. Înainte de Consiliul Deschis, 
şopti el. 

Rews deveni și mai palid. 

— Şi pe urmă, ce? 

— Vom vedea. Englia, Rews, Englia. 

- Și dacă refuz? 

— Să-l refuzi pe Arhilector? Glokta chicoti. Nu, nu, nu, Rews. Nu 
vrei să faci așa ceva. 

Se întoarse și şontâcăi după Severard. 

— Fie-ţi milă! E întuneric aici! 

- O să te obişnuiești! strigă Glokta peste umăr. E uimitor cu ce se 
poate obişnui omul. 

În ultima dintre încăperi se afla ultimul lor prizonier. Legat în 
lanțuri de un suport fixat în zid, gol pușcă și cu un sac pe cap, 
desigur. Era scund și îndesat, cu o ușoară tendință de îngrășare și 
avea julituri proaspete pe genunchi, fără îndoială din cauză că 
fusese azvârlit în celula aspră de piatră. 

- Așadar, acesta este criminalul nostru, ai? 

Omul se rostogoli și se ridică în genunchi, când auzi vocea lui 
Glokta, trăgând de lanţuri. Puțin sânge trecuse prin partea din faţă a 
sacului şi se uscase acolo, lăsând o pată maro pe pânză. 

— Un personaj de-a dreptul foarte dezgustător, zise Severard. Dar 
nu pare foarte fioros acum, nu-i așa? 

— Nimeni nu pare, când e adus în starea asta. Unde operăm? 

Ochii lui Severard zâmbiră şi mai mult. 

— O, are să vă placă, domnule Inchizitor. 


- E puţin cam teatral, zise Glokta, dar cu atât mai bine. 

Sala era mare și circulară și avea tavanul în formă de cupolă, cu o 
ciudată pictură murală ce se întindea până pe zidurile curbate. 
Pictura reprezenta trupul unui bărbat care zăcea în iarbă, sângerând 
din multe răni, cu o pădure în spatele lui. Alte unsprezece personaje 
se îndepărtau, șase într-o parte, cinci în alta, pictate din profil, în 
poziţii nefirești, înveșmântate în alb, dar cu trăsăturile nedeslușite. 


Erau cu fața către un alt bărbat, cu braţele întinse, în negru din cap 
până-n picioare, cu o mare de foc mâzgălită în culori vii în spatele 
lui. Lumina crudă răspândită de şase felinare strălucitoare nu făcea 
lucrarea să arate defel mai bine. Nici pe departe de cea mai bună 
calitate, mai mult zugrăveală decât artă, dar efectul e, oricum, izbitor. 

— N-am idee ce trebuie să fie, remarcă Severard. 

— Maes'ul C'eato', bălmăji Practicianul Frost. 

- Desigur, zise Glokta, ridicându-și privirea către personajul 
întunecat de pe perete și flăcările din spatele lui. Ar trebui să-ți 
studiezi istoria, Practician Severard. Acesta este Maestrul Creator, 
Kanedias. Inchizitorul se întoarse și arătă către omul în agonie de pe 
zidul opus. Iar aceasta este marele Juvens, pe care l-a omorât. Își 
trecu mâna peste personajele în alb. lar aceștia sunt ucenicii lui 
Juvens, Magii alergând să-l răzbune. Povești cu fantome, bune de 
speriat copiii. 

- Ce fel de om plătește să aibă un asemenea gunoi pe pereţii 
beciului? întrebă Severard, scuturând din cap. 

— O, astfel de lucruri erau destul de căutate cândva. Există o sală 
pictată așa în palat. Aceasta este o copie, dar una ieftină! Glokta 
ridică ochii la fața umbrită a lui Kanedias, care privea cu un aer 
fioros peste încăpere, şi la cadavrul sângerând de pe zidul opus. 
Totuşi, există ceva neliniștitor la această pictură, nu-i așa? O, ar fi, 
dacă m-aș sinchisi. Sânge, foc, moarte, răzbunare. N-am idee de ce l- 
ai putea vrea în pivniţă. Probabil că prietenul nostru, negustorul, 
avea o latură întunecată. 

— Un om cu bani are întotdeauna o latură întunecată, remarcă 
Severard. Cine sunt ăștia doi? 

Glokta se încruntă, privind în faţă cu ochii mijiţi. Două siluete 
mici, nedeslușite, puteau fi zărite sub braţele Creatorului, câte una 
în fiecare parte. 

- Cine știe? întrebă Glokta. Poate că sunt practicienii lui. 

Severard râse. O vagă emanaţie de aer veni chiar şi de sub masca 
lui Frost, deși ochii nu dădeau niciun semn că se amuză. Măi să fie, 
trebuie că e tare gâdilat. 

Glokta șontâcăi către masa din mijlocul încăperii. Două scaune 
erau așezate faţă în față, către suprafața netedă, lustruită. Unul era 


un obiect sobru, solid, de genul celor pe care le găseai în pivnițele 
Casei Întrebărilor, dar celălalt era mult mai impresionant, aproape 
ca un tron, cu brațe curbate și spătarul înalt, tapițat cu piele maro. 

Glokta își sprijini bastonul de masă și îşi cobori trupul cu grijă, cu 
spatele chinuit de durere. 

- O, e un scaun excelent, răsuflă el, cufundându-și încet spatele în 
pielea moale și întinzându-și piciorul care-i pulsa după drumul lung 
până acolo. Simţi o ușoară piedică. Se uită sub masă: acolo se afla 
un taburet pentru picioare. Glokta îşi dădu capul pe spate și râse: O, 
e perfect! Nu era cazul! Își aşeză comod piciorul pe taburet, cu un 
oftat de plăcere. 

- Măcar atât am putut face, zise Severard, încrucișându-și braţele 
şi sprijinindu-se de perete, lângă trupul însângerat al lui Juvens. Ne- 
a mers bine de pe urma amicului Rews, foarte bine. Întotdeauna ne- 
ați răsplătit cum se cuvine, iar noi nu uităm asta. 

— Înîîi! făcu Frost, clătinând aprobator din cap. 

- Mă răsfăţați! 

Glokta mângâie lemnul lustruit de pe braţul scaunului său. Băieţii 
mei. Unde aș fi eu fără voi? Acasă, în pat, cu mama agitându-se din 
cauza mea, presupun, întrebându-se cum va reuși ea acum să-mi 
găsească o fată de treabă care să se mărite cu mine. Glokta aruncă o 
privire către ustensilele de pe masă. Cutia lui era acolo, firește, 
împreună cu alte câteva obiecte, îndelung întrebuințate, dar încă în 
stare foarte bună de funcționare. O pereche de clești cu mânere 
lungi îi atrase atenţia în mod special. Ridică ochii spre Severard. 

— Dinti? 

— Ni s-a părut un bun început. 

- Corect. Glokta își linse gingiile goale, apoi își pocni degetele, 
unul câte unul. Dinţi să fie. 


De îndată ce-i scoaseră călușul, asasinul începu să urle la ei în 
styriană, scuipând și înjurând, trăgând zadarnic de lanțuri. Glokta 
nu înțelegea o vorbă. Dar cred că am prins ideea, mai mult sau mai 
puţin. Ceva extrem de jignitor, îmi închipui. Ceva despre mamele noastre 
și aşa mai departe. Dar nu mă ofensez cu una, cu două. Era genul de 
bărbat aspru, cu fața ciupită de urme de acnee, nasul spart de mai 


multe ori și foarte agitat din fire. Ce dezamăgitor. Speram ca pânzarii 
să fi ridicat ștacheta măcar de data asta, dar așa sunt negustorii. Caută 
mereu chilipiruri. 

Practicianul Frost puse capăt torentului de invective neinteligibile 
cu un pumn zdravăn în stomacul bărbatului. Asta o să-l lase fără 
suflare o clipă. Destul ca să apuc să deschid discuţia. 

- Aşa, deci, zise Glokta, gata cu prostiile. Știm că ești un 
profesionist, trimis să te amesteci printre ei şi să îndeplinești o 
misiune. Nu te poți amesteca prea bine dacă nu știi nici măcar să 
vorbeşti limba, nu-i așa? 

Prizonierul își recăpătase suflul. 

- Lua-v-ar naiba pe toţi, ticăloșilor, gâfâi el. 

— Excelent! Limba comună merge de minune pentru micile 
noastre șuete. Am senzaţia că s-ar putea să ne alegem mai multe. 
Vrei să știi ceva despre noi, înainte de a începe? Sau să trecem 
direct la subiect? 

Prizonierul își ridică privirea cu suspiciune către silueta pictată a 
Maestrului Creator, care se înălța deasupra capului lui Glokta. 

- Unde mă aflu? 

— Suntem chiar lângă Middleway, jos, lângă apă. Glokta tresări 
când mușchi piciorului îi zvâcniră brusc. Îl întinse cu băgare de 
seamă, așteptând până când auzi genunchiul pocnind, după care 
continuă: Ştii, Middleway e una dintre arterele orașului, trece chiar 
prin inima sa, de la Agriont până la mare. Străbate multe cartiere, 
are tot felul de clădiri notabile. Unele dintre cele mai elegante 
locuinţe din întregul oraș sunt imediat în susul străzii. Dar pentru 
mine nu e decât un drum între doi dentiști. Ochii prizonierului se 
îngustară, apoi ţâşniră peste ustensilele de pe masă. Dar s-a isprăvit 
cu înjurăturile. Se pare că pomenirea dentisticii i-a atras atenţia. Sus, în 
celălalt capăt al aleii — și Glokta făcu un semn vag către nord — într- 
una din cele mai scumpe zone ale orașului, vizavi de grădinile 
publice, într-o frumoasă casă albă, aflată chiar în umbra 
Agriontului, este reședința Maestrului Farrad. Ai auzit de el, poate? 

- Du-te și te culcă! 

Glokta ridică din sprâncene. Bine-ar fi. 

— Se zice că Farrad e cel mai bun dentist din lume. Cred că a venit 


inițial din Gurkhul, dar a fugit de tirania împăratului ca să vină la 
noi în Uniune și să-și facă o viață mai bună, salvând cei mai bogaţi 
cetățeni ai noștri de teroarea dinţilor stricaţi. Când m-am întors din 
mica mea vizită în Sud, familia m-a trimis la el, să vadă dacă se 
poate face şi pentru mine ceva. Glokta zâmbi larg, arătându-i 
asasinului natura problemei. Desigur, nu s-a putut. Torţionarii 
împăratului s-au ocupat de asta. Dar el e un dentist al naibii de bun, 
toată lumea zice asta. 

— Și ce dacă? 

Glokta își lăsă zâmbetul să pălească. 

— În celălalt capăt al Middlewayului, jos, lângă mare, în mijlocul 
ticăloșiei, mizeriei și scursorilor docurilor, sunt eu. Poate că 
locuinţele de închiriat sunt ieftine pe-aici, dar sunt convins că, după 
ce vom fi petrecut ceva timp împreună, nu mă vei socoti defel mai 
puţin talentat decât stimatul Maestru Farrad. Doar că talentele mele 
se manifestă într-o altă direcție. Bunul maestru ușurează durerea 
pacienţilor lui, în timp ce eu sunt un dentist — și Glokta se aplecă 
încet — de altă natură. 

Asasinul îi râse în faţă. 

— Crezi că mă poţi speria cu un sac pe cap și o pictură urâtă? Privi 
împrejur, la Frost și la Severard. Șleahtă de nebuni! 

-— Dacă cred că te speriem? Noi trei? Glokta lăsă să-i scape un 
chicot la auzul acestor vorbe. Iată-te aici, singur, neînarmat și 
complet imobilizat. Cine mai știe unde te afli, în afară de noi, sau 
cine vrea să ştie? N-ai nicio speranţă să fii eliberat sau să scapi. 
Suntem cu toţii profesioniști aici. Cred că poţi ghici ce urmează, mai 
mult sau mai puţin. Glokta afișă un rânjet respingător. Sigur că te 
speriem, nu face pe prostul. O ascunzi bine, recunosc, dar asta nu 
poate să dureze. Va veni vremea, cât de curând, când ne vei implora 
să intri înapoi în sac. 

- N-o să scoateţi nimic de la mine, mârâi asasinul, privindu-l ţintă 
în ochi. Nimic. 

Dur. Un om dur. Dar e ușor să faci pe durul înainte să înceapă 
treaba. Eu ar trebui să știu asta. Glokta își frecă ușor piciorul. Sângele 
curgea bine acum, durerea aproape trecuse. 

- N-avem pretenţii, pentru început. Nume, atâta vreau, 


deocamdată. Doar nume. Ce-ar fi să începem cu al tău? Cel puţin nu 
ne poţi spune că nu știi răspunsul. 

Așteptară. Severard şi Frost se uitau ţintă în jos, la prizonier. 
Ochii verzi zâmbeau, cei roz nu. Tăcere. 

Glokta oftă. 

— Bine, atunci. 

Frost îşi înfipse pumnii de fiecare parte a maxilarului asasinului și 
începu să strângă până când dinţii se depărtară. Severard vâri 
capetele cleştilor între ei și forță maxilarul să se deschidă, mult prea 
mult ca să poată fi comod. Ochii asasinului ieșiră din orbite. Doare, 
nu-i așa? Dar asta-i o nimica toată, crede-mă. 

— Ai grijă la limbă, zise Glokta, vrem să vorbească. 

- Nu vă faceţi griji, murmură Severard, uitându-se atent în gura 
asasinului. Se retrase dintr-odată. Pfui! Respirația îi duhnește! 

Păcat, dar nu mă mir deloc. Viaţa curată este arareori o prioritate 
pentru ucigașii plătiți. Glokta se ridică încet în picioare și ocoli 
şchiopătând masa. 

— Aşa, murmură el, cu o mână suspendată deasupra ustensilelor, 
cu ce să începem? 

Alese un ac cu mâner și își lungi gâtul, cu cealaltă mână strânsă 
pe baston, cercetând atent dinţii ucigașului. Nu e un șirag frumos, cu 
siguranță. Cred că prefer dinţii mei decât pe ai lui. 

- Vai de mine, sunt într-o stare deplorabilă. Cariaţi de sus până 
jos. De-asta îți duhneşte în halul ăsta respiraţia. N-ai nicio scuză, la 
vârsta ta. 

— Ah! scânci prizonierul, când Glokta îi atinse un nerv. 

Încercă să vorbească, dar, cu cleștii în gură, vorbea mai prost 
decât Practicianul Frost. 

- Liniște acum, ai avut ocazia să vorbeşti. Poate că vei mai avea 
una, mai târziu. Nu m-am hotărât încă. Glokta așeză acul înapoi pe 
masă, clătinând cu tristețe din cap. Dinţii tăi sunt o rușine. 
Revoltător. O spun răspicat, sunt pe cale să cadă singuri. Știi, zise el, 
luând un ciocănel și o daltă de pe masă. Cred sincer că ţi-ar fi mai 
bine fără ei. 


Capete-turtite 


Zori cenușii, în pădurea udă și rece, iar Copoiul şedea pur și 
simplu acolo, gândindu-se la vremurile bune de odinioară. Şedea 
acolo, cu ochii la frigare, învârtind-o când și când și încercând să nu 
devină prea agitat din pricina aşteptării. Tul Duru nu-l ajuta deloc. 
Umbla de colo-colo, călcând iarba cu pași mari, plimbându-se de jur 
împrejurul pietrelor vechi, uzându-și cizmele imense, răbdător ca un 
lup în călduri. Copoiul îi urmărea mersul apăsat: buf, buf, buf. 
Învăţase de mult că marii luptători sunt buni pentru un singur lucru. 
Lupta. La aproape orice altceva, și în special la așteptat, sunt al 
naibii de inutili. 

- De ce nu te așezi, Tul? murmură Copoiul. Ai o grămadă de 
bolovani pentru asta. E mai cald lângă foc. Odihneşte-ţi picioarele 
alea agitate, mă calci pe nervi! 

- Să mă așez? mormăi uriașul, apropiindu-se și înălțându-se 
deasupra Copoiului, ca o casă afurisit de mare. Cum să stau jos, sau 
tu? Privi încruntat peste ruine şi în pădure, pe sub sprâncenele-i 
imense, groase. Eşti sigur că ăsta-i locul? 

— Ăsta-i locul. Copoiul se uită împrejur la dărâmături, sperând cu 
disperare că era. Ce-i drept, nu era nici urmă de ei încă. Vor veni, 
nu-ți face griji. 

Dacă n-au fost omorâţi cu toții, gândi el, dar avu înţelepciunea să 
n-o spună. Petrecuse destul timp pe drumuri cu Tul Duru 
Capdetunet ca să știe: pe omul ăla nu e bine să-l ațâţi. Dacă nu vrei 
să te alegi cu capul spart, bineînţeles. 

— Ar face bine să ajungă repede, atâta tot. Mâinile afurisit de mari 
ale lui Tul se strânseră în pumni, numai buni de spart pietre. N-am 
chef să stau aici și să tai frunză la câini! 

- Nici eu, zise Copoiul, ridicând palmele și dându-și toată silința 
să țină situația sub control, dar nu te agita, flăcăule. O să vină cât de 
curând, așa cum ne-am înţeles. Asta-i locul! 

Privi porcul care sfârâia, picurând niţică zeamă bună în foc. Gura 


îi lăsa acum apă din belșug, mirosul cărnii îi umplea nările... și încă 
ceva. Doar o adiere. Ridică privirea, adulmecând. 

- Miroși ceva? întrebă Tul, privind încordat în pădure. 

— Ceva, parcă. 

Copoiul se aplecă și își luă arcul. 

— Ce e? Shanka? 

- Nu-s sigur, s-ar putea. 

Adulmecă aerul din nou. Mirosea a om, și era un puternic miros 
acriu, pe deasupra. 

— Aș fi putut să vă omor pe amândoi, nenorociţilor! 

Copoiul se răsuci, cât pe ce să se răstoarne şi să-şi scape arcul. 
Dow cel Negru era la nici zece pași în spatele lui, în direcţia 
vântului, furișându-se spre foc cu un rânjet malițios. Ursuzul era 
lângă el, cu chipul împietrit, ca întotdeauna. 

- Ticăloșilor! răcni Tul. Era să fac pe mine, cu furișatul vostru! 

- Bine, îl zeflemisi Dow. Nu ti-ar strica să scapi de niște untură. 

Copoiul inspiră prelung și își aruncă arcul înapoi pe jos. Era o 
ușurare, în definitiv, să știe că erau la locul potrivit, dar ar fi mers și 
fără sperietură. Devenise sperios de când îl văzuse pe Logen 
prăvălindu-se peste marginea acelei stânci. Se rostogolise de-a 
dreptul peste ea şi nimeni nu avusese ce să facă. Oricui, oricând, i se 
putea întâmpla să moară și asta era o realitate. 

Ursuzul se cățără pe dărâmături, se așeză pe o piatră lângă Copoi 
şi schiţă un gest cu capul. 

- Carne? răcni Dow, înghesuindu-se pe lângă Tul şi prăbuşindu-se 
lângă foc, smulgând o ciozvârtă şi sfâșiind-o cu dinţii. 

Și asta fu tot. Asta fu toată întâlnirea, după o lună și ceva de 
despărțire. 

— Cel ce are prieteni e un om cu adevărat bogat, mormăi Copoiul 
în colțul gurii. 

- Ce zici? scuipă Dow, rotindu-și ochii reci, cu gura plină de 
carne, cu bărbia-i murdară și cioturoasă strălucind de unsoare. 

Copoiul ridică palmele din nou. 

- Nimic jignitor. 

Petrecuse destul timp pe drumuri cu Dow cel Negru ca să ştie: 
mai bine îţi tai gâtul decât să-l înfurii pe ticălosul ăla afurisit. 


- Ceva necazuri, cât timp am fost despărțiți? întrebă el, încercând 
să schimbe subiectul. 

Ursuzul clătină din cap. 

— Câteva. 

- Afurisitele de capete-turtite! mârâi Dow, împroșcându-l pe 
Copoi în față cu bucăţi de carne. Sunt peste tot! Dow întinse piciorul 
de porc peste foc, ca pe o sabie. Sunt sătul de rahatul ăsta! Mă 
întorc în Sud. Mi-e prea al naibii de frig și afurisitele de capete- 
turtite sunt peste tot! Ticăloșii! Mă duc în Sud. 

- Ţi-e frică? întrebă Tul. 

Dow se întoarse, ridicând privirea spre el, cu un rânjet mare și 
galben, iar Copoiul tresări. Era o întrebare a naibii de stupidă. Lui 
Dow cel Negru nu-i fusese frică în viața lui. Nu ştia ce înseamnă să- 
ți fie frică. 

— Să mă tem de câţiva shanka? Eu? Izbucni într-un râs nesuferit. 
Ne-am ocupat de ei, cât timp voi doi sforăiaţi. Le-am dat câtorva 
niște paturi calde în care să doarmă. Mult prea calde. 

- I-am ars, mormăi Ursuzul, și cu asta vorbi deja cât pentru o zi 
întreagă. 

- Am ars o grămadă, nenorociţii, șuieră Dow, rânjind de parcă 
leșurile în flăcări ar fi fost cea mai bună glumă pe care o auzise 
vreodată. Nu mă sperie, flăcăule, nu mai mult decât mă sperii tu, 
dar nici n-am de gând să stau să-i aștept aici, numai ca Treicopaci să 
aibă timp să-și ridice fundul bătrân şi fleșcăit din pat. Mă duc în 
Sud! 

Și mai sfâșie încă o halcă de carne. 

— Și cine zici că are fundul fleșcăit? 

Pe faţa Copoiului se despică un zâmbet larg, când îl văzu pe 
Treicopaci apropiindu-se de foc cu paşi mari. Dădu să se ridice şi îl 
apucă de mână pe bătrânul prieten. Cu el era și Forley Molâul, iar 
Copoiul îl bătu pe omuleţ pe spate, când acesta trecu pe lângă el, cât 
pe ce să-l doboare, atât de încântat era să vadă că sunt cu toţii în 
viaţă și că supraviețuiseră încă o lună. Și nici nu era rău să aibă pe 
cineva cu autoritate în preajma focului. Toată lumea părea fericită, 
în sfârșit, zâmbind și strângându-și mâinile și toate celelalte. Toată 
lumea, în afară de Dow, bineînţeles. El doar stătea acolo, cu privirea 


în foc, molfăindu-şi osul, cu fața acră ca laptele stricat. 

- Ce bine să vă văd din nou, şi teferi toți! Treicopaci îşi săltă 
imensul scut rotund de pe umăr și îl sprijini de o bucată veche de 
zid spart. Cum v-a fost? 

— Al naibii de frig! răspunse Dow, fără să ridice privirea măcar. 
Mergem în Sud. 

Copoiul suspină. Reuniţi doar de zece secunde și deja începea 
gâlceava. Avea să fie o ceată dificilă acum, fără Logen care să 
stăpânească lucrurile. O ceată dificilă și gata să sară la bătaie. Dar 
Treicopaci nu se arunca niciodată cu capul înainte. Își luă o clipă de 
răgaz, să chibzuiască, aşa cum făcea întotdeauna. Îi plăcea să-şi ia 
un răgaz. Asta îl făcea atât de periculos. 

- Mergeţi în Sud, ai? făcu Treicopaci, după ce rumegă ideea un 
minut. Și când aţi hotărât toate astea? 

— Nu-i nimic hotărât, zise Copoiul, ridicând încă o dată palmele. 

Bănuia că s-ar putea să facă asta de multe ori, de acum înainte. 

Tul Duru se încruntă în spatele lui Dow. 

— Chiar nimic, bodogăni el, profund deranjat că hotărâse 
altcineva pentru el. 

- Nimic, așa e bine, zise Treicopaci, încet și rar, ca iarba când 
creşte. Nu-mi amintesc ca asta să fie o ceată în care nu se votează. 

Dow nu stătu pe gânduri nicio clipă. Nu stătea niciodată pe 
gânduri. Asta îl făcea pe el atât de periculos. Săltă în picioare, 
aruncându-și osul pe jos și ridicând spre Treicopaci o privire 
belicoasă. 

- Eu... zic... Sud! mârâi el, cu ochii ieşiţi din orbite, ca niște 
bulbuci deasupra unei tocăniţe. 

Treicopaci nu dădu înapoi niciun pas. Asta nu l-ar fi caracterizat 
nicidecum. Își luă obișnuitul răgaz de gândire, firește, pe urmă făcu 
un pas înainte, astfel că nasul lui și cel al lui Dow aproape se 
atingeau. 

— Dacă ai fi vrut să ai un cuvânt de spus, ar fi trebuit să-l învingi 
pe Nouădegete, mârâi el, în loc să pierzi, ca noi toţi, ceilalți. 

Dow cel Negru se făcu negru la faţă ca smoala. Nu-i plăcea să i se 
amintească de înfrângere. 

— Sângerosul Nouă s-a întors în ţărână, mârâi el. Ai văzut și tu, 


Copoiule, nu-i așa? 

Copoiul fu nevoit să-l aprobe: 

— Da, mormăi el. 

— Așadar, cu asta s-a terminat, zise Dow. N-avem niciun motiv să 
pierdem vremea pe-aici, la nord de munți, cu capetele-turtite ciopor 
pe urmele noastre. Spre Sud, zic eu! 

- O fi pierit Nouădegete, îi strigă în față Treicopaci, dar datoria ta 
nu. De ce-o fi găsit de cuviință să cruțe un nemernic ca tine, n-am să 
ştiu niciodată, dar m-a numit pe mine ca secund, zise el, bătându-se 
pe pieptu-i voinic, și asta înseamnă că ultimul cuvânt îl am eu și 
nimeni altul! 

Copoiul făcu un pas prudent înapoi. Cei doi se pregăteau deja de 
bătaie şi n-avea niciun chef să se aleagă cu nasul plin de sânge, în 
învălmăşeală. Nu că ar fi fost prima oară. Forley făcu o tentativă de 
a aplana lucrurile: 

- Haideţi, băieţi, zise el, cu duhul blândeţii, nu-i nevoie de asta. 
Poate că nu se prea descurca Forley cu omorâtul, dar era un băiat al 
naibii de bun, fiindcă îi oprea pe cei care erau gata să se omoare 
între ei. Copoiul îi dorea să reușească. Haideţi, de ce nu... 

— Ţie tacă-ți melița! mârâi Dow, înfigându-i lui Forley un deget 
murdar în faţă. Cine se sinchisește de ce spui tu, Molâule? 

- Lasă-l în pace, bombăni Tul, ridicându-și pumnul mare sub 
bărbia lui Dow, altfel am să-ți dau eu motive să ţipi! 

Copoiul nici nu se putea uita. Dow și Treicopaci se hârâiau 
mereu. Se aprindeau iute şi se potoleau la fel de iute. Capdetunet 
era alt soi de animal. Când boul ăla mare își ieșea din fire, n-aveai 
cum să-l mai potolești fără zece bărbaţi vânjoși și o grămadă de 
sfoară. Copoiul încercă să se gândească ce-ar fi făcut Logen. El ar fi 
ştiut cum să-i potolească, dacă n-ar fi fost mort. 

- La naiba! strigă Copoiul, sărind brusc în picioare, de lângă foc. 
Nemernicii de shanka mișună peste tot! Și dacă scăpăm de ei, tot ne 
mai rămâne Bethod pe cap! Avem o grămadă de răfuieli pe lumea 
asta, fără să ne mai luptăm și între noi! Logen s-a dus și Treicopaci e 
următorul și nu mai vreau să aud pe altcineva. 

Schiţă o mișcare amenințătoare cu degetul, neîndreptată spre 
nimeni în special, pe urmă aşteptă, sperând cu disperare că îi reuşise 


figura. 

— Da, mârâi Ursuzul. 

Forley începu să dea din cap ca o ciocănitoare. 

— Copoiul are dreptate. Avem nevoie de vrajbă între noi ca de 
râie! Treicopaci e al doilea. Acum el e șeful. 

Se lăsă tăcerea o clipă, iar Dow îl fixă pe Copoi cu o privire rece, 
goală, ucigătoare, ca un motan cu șoarecele între labe. Copoiul 
înghiți. O mulțime de oameni, cei mai mulţi, de fapt, n-ar fi 
îndrăznit să înfrunte o privire ca aceea a lui Dow cel Negru. Numele 
şi-l căpătase fiindcă avea cea mai neagră notorietate din Nord, 
venind pe neașteptate în toiul nopţii negre şi lăsând în urma lui 
satele negre, pârjolite. Asta era legenda. Asta era realitatea. 

Copoiul îşi adună tot curajul să nu-și privească cizmele. Tocmai 
era pe cale s-o facă în clipa în care Dow întoarse ochii şi se uită la 
ceilalți, rând pe rând. Cei mai mulți oameni n-ar fi înfruntat acea 
privire, dar aceștia nu erau dintre cei mulţi. Era cea mai afurisită 
ceată pe care o puteai întâlni sub soare. Niciunul dintre ei nu bătea 
în retragere, nici măcar nu părea să se gândească la una ca asta. În 
afară de Forley Molâul, firește: el privea iarba înainte să-i vină 
rândul măcar. 

Când văzu că erau toți împotriva lui, Dow dezvălui un zâmbet 
fericit, ca și cum n-ar fi existat niciodată vreo problemă. 

- Corect, îi zise el lui Treicopaci şi parcă toată furia îl părăsi într- 
o clipă. Atunci cum rămâne, șefule? 

Treicopaci privi spre pădure. Trase pe nas şi își supse dinții. Își 
scărpină barba, luându-și momentul de răgaz. Îi privi pe fiecare pe 
rând, chibzuind. 

— Mergem spre sud, zise el. 


Îi mirosea înainte de a-i vedea, dar așa stăteau lucrurile cu el 
întotdeauna. Avea un nas bun, Copoiul, așa se și alesese cu numele, 
în definitiv. La drept vorbind, însă, oricine i-ar fi putut mirosi. 
Duhneau de la o poștă. 

Erau doisprezece jos, în poiană. Ședeau, mâncau, mârâiau unul la 
altul pe limba lor spurcată, vulgară, arătându-și dinții mari, 
îngălbeniţi, îmbrăcaţi în bucăţi de blană puturoasă și piele scârboasă 


și părți desperecheate de armuri ruginite. Shanka. 

— Blestemate capete-turtite, mormăi Copoiul. 

Auzi un ușor fluierat în spate, se întoarse și îl văzu pe Ursuz 
privindu-l atent, ascuns într-un tufiş. Întinse mâna deschisă, zicând 
„stai”, se bătu cu palma peste cap, asta însemnând „capete-turtite”, 
ridică pumnul, apoi două degete - „doisprezece” — și făcu semn în 
spate, spre ceilalți. Ursuzul clătină din cap și se pierdu în pădure. 

Copoiul aruncă o ultimă privire către grupul de shanka, doar ca 
să se asigure că nu le simţiseră prezenţa. N-o făcuseră, așa că 
alunecă înapoi pe trunchiul copacului și se îndepărtă. 

— Au tabăra în preajma drumului, doisprezece, după câte am 
văzut, poate mai mulți. 

— Ne caută pe noi? întrebă Treicopaci. 

- Poate, dar nu-și prea dau silinţa. 

— Putem să-i evităm? întrebă Forley, care căuta mereu să evite 
confruntările. 

Dow scuipă în pământ, mereu căutând să intre într-una. 

- Doișpe sunt o nimica toată! Putem să le venim de hac! 

Copoiul se uită la Treicopaci, chibzuind, luându-și răgazul. 
Doisprezece nu erau o nimica toată, și știau cu toţii asta, însă poate 
că era mai bine să se ocupe de ei decât să-i lase liberi și 
nestingheriți în urmă. 

- Cum facem, șefule? întrebă Tul. 

Treicopaci își încleștă maxilarul. 

— Arme. 

- Un luptător care nu are armele curățate și pregătite e un 
nătărău. Copoiul se ocupase de arma lui cu mai puţin de un ceas în 
urmă. Totuși, n-ai să mori dacă le verifici, dar dacă n-o faci, se prea 
poate. 

Urmară şuieratul oțelului pe piele, pocnetul lemnului și 
zăngănitul metalului. Copoiul îl urmări pe Ursuz zbârnâindu-și 
coarda arcului, examinând penele săgeților. Îl urmări pe Tul Duru 
trecându-și degetul mare peste tăișul sabiei lui mari și grele, lungă 
aproape cât înălțimea lui Forley, și cloncănind ca o găină când dădu 
de o pată de rugină. Îl urmări pe Dow cel Negru frecând capul 
securii cu o cârpă, privindu-și arma cu ochi dulci, ca de îndrăgostit. 


Îl urmări pe Treicopaci trăgând de cataramele de la curelele 
scutului, agitându-și sabia prin aer, cu metalul strălucitor scânteind. 

Copoiul scoase un oftat, își strânse mai bine curelele apărătorii în 
jurul încheieturii stângi, căută de crăpături lemnul arcului. Se 
asigură că toate cuţitele sunt la locul lor. Nu poţi avea niciodată 
prea multe cuțite, îi spusese cândva Logen, iar el o luase cât se poate 
de în serios. Îl urmări pe Forley verificându-și sabia scurtă cu mâini 
stângace, frământându-și gura, cu ochii uzi de spaimă. Asta îl puse 
şi pe el pe jar, așa că privi împrejur, la ceilalți. Murdari, plini de 
cicatrice, cu fețe încruntate și bărbi cât cuprinde. Nici urmă de 
teamă, nici cea mai vagă urmă, dar nu trebuia să-i fie rușine din 
cauza asta. Fiecare om cu felul lui de-a fi, îi spusese Logen cândva, 
şi trebuie să te temi ca să ai curaj. Luase și asta cât se poate de în 
serios. 

Se duse lângă Forley și îl bătu pe umăr. 

— Trebuie să te temi ca să ai curaj, îi spuse. 

— Zău? 

- Aşa se zice şi e un lucru bun. Copoiul se apropie de el, ca 
nimeni altcineva să nu-l audă: Mie, unul, îmi vine să fac pe mine. 

Îşi închipuia că așa ar fi procedat Logen, iar acum, că Logen se 
întorsese în țărână, misiunea îi revenea lui. Forley schiță un zâmbet, 
care pieri, însă, destul de repede, și păru mai speriat decât oricând. 
Uneori, n-ai ce face. 

- Bun, băieţi, zise Treicopaci, după ce echipamentul fu verificat 
în întregime și rânduit cum se cuvine, iată cum vom face: Ursuzul, 
Copoiul, vizavi de tabăra lor, în pădure. Aşteptaţi semnalul, apoi 
trageţi în orice cap-turtit care are un arc. Dacă nu reușiți, trageţi în 
ce-o fi mai aproape. 

— Am înţeles, șefu”, zise Copoiul. 

Ursuzul clătină aprobator din cap. 

— Tul, tu şi cu mine trecem în frunte, dar așteaptă semnalul, da? 

- Da, mormăi uriașul. 

- Dow, tu și cu Forley, în spate. Voi vă apropiaţi când ne vedeţi 
plecând. Dar de data asta așteptați să plecăm! șuieră Treicopaci, 
săgetând cu degetu-i gros. 

— Sigur, şefu.. 


Dow ridică din umeri, de parcă făcea întotdeauna ce i se spunea. 

— Bine, atunci, asta e, zise Treicopaci. Mai are cineva nelămuriri? 
Mai e vreun cap gol în jurul focului? Copoiul mormăi și-și scutură 
capul. Făcură toți la fel. În regulă. Încă un lucru. Bătrânul camarad 
se aplecă, privindu-i pe fiecare, unul câte unul. Aşteptaţi... 
semnalul... afurisit! 

Abia când era în spatele unui tufiş, cu arcul în mână și o săgeată 
pregătită, Copoiul îşi dădu seama: Nu ştia care era semnalul. Privi în 
jos, spre shanka. Erau tot acolo, complet neștiutori, mormăind și 
strigând, şi bubuind. La naiba, trebuia să se uşureze! Întotdeauna îi 
venea să facă asta înainte de o luptă. Spusese cineva care e 
semnalul? Nu reușea să-şi amintească. 

- La naiba, șopti el și chiar atunci năvăli Dow dintre copaci, cu 
securea într-o mână și sabia în cealaltă. 

— Blestemate capete-turtite! urlă el, dându-i o lovitură teribilă, 
direct în cap, celui mai apropiat şi împroșcând poiana de sânge. 

În măsura în care puteai să-ţi dai seama ce gândea un shanka, 
aceștia păreau extrem de surprinși. Copoiul se gândi că ăsta trebuia 
să fie semnalul. 

Îşi slobozi săgeata spre cel mai apropiat cap-turtit, care tocmai 
întindea mâna după un ciomag, și o privi străpungându-i braţul cu o 
mulțumitoare bufnitură. 

— Ha! strigă el. 

Îl văzu pe Dow înjunghiind un altul cu sabia în spate, dar acum 
zărea un shanka voinic, cu o suliță gata să zboare. O săgeată ieşi 
arcuindu-se dintre copaci și trecu prin gâtul capului-turtit, care 
scoase un scâncet și se prăbuşi rășchirat pe spate. Ursuzul era un 
trăgător al naibii de bun. 

Acum Treicopaci ieșea răcnind din tufişurile de pe cealaltă parte 
a luminișului, luându-i prin surprindere. Izbi un cap-turtit cu scutul 
în spate şi acesta căzu în foc, cu fața în jos, apoi ciopârți un altul cu 
sabia. Copoiul slobozi o săgeată, care se înfipse în burta unui 
shanka. Acesta se prăbuși în genunchi și, o clipă mai târziu, Tul îi 
tăie capul cu o legănare amplă a sabiei. 

Lupta era strânsă, mișcările iuți: hârș, geamăt, scârţ, zdrang. 
Sângele zbura, armele se legănau și trupurile cădeau atât de repede 


încât Copoiul nici nu apuca să tragă cu arcul. Ei trei îi împresurară 
pe ultimii rămași, care zbierau și bolboroseau. Tul Duru îşi rotea 
sabia mare, ţinându-i la distanţă. Treicopaci țâșni și tăie picioarele 
de sub unul, iar Dow îi doborî pe altul, în timp ce privea împrejur. 

Ultimul shanka zbieră și o luă la goană înspre pădure. Copoiul 
trase după el, însă alerga prea iute și îl rată. Săgeata fu cât pe ce să-l 
nimerească pe Dow în picior, însă, din fericire, el nu observă. Când 
shanka fu la un pas să scape în desiş, gemu și căzu pe spate, 
zvârcolindu-se: Forley, ascuns în tufe, îl înjunghiase. 

— Am omorât unul! ţipă el. 

Se lăsă tăcerea o clipă, în timp ce Copoiul se târî către poiană și 
se uitară cu toții împrejur, să vadă dacă mai rămăsese vreun cap- 
turtit cu care să se lupte, după care Dow cel Negru scoase un răcnet 
răsunător, fluturându-și armele însângerate deasupra capului. 

— l-am omorât! 

- Era să ne omori pe toţi, idiotule, ţipă Treicopaci. 

— Ce? 

— Ce-am spus cu afurisitul de semnal? 

— Mi s-a părut că te aud strigând! 

— N-am strigat deloc! 

— Nu? întrebă Dow, cu un aer profund nedumerit. Care era 
semnalul, oricum? 

Treicopaci oftă și își prinse capul în palme. 

Forley continua să se holbeze la sabia lui. 

— Am omorât unul! repetă el. 

Acum, că lupta se sfârşise, Copoiul era pe punctul să explodeze, 
așa că se întoarse și se ușură lângă un copac. 

— l-am omorât! strigă Tul, bătându-l pe spate. 

- Ai grijă! ţipă Copoiul, când toată urina i se prelinse pe picior. 

Râseră cu toţii. Până și Ursuzul lăsă să-i scape un chicot. 

Tul îl scutură pe Treicopaci de umăr. 

- I-am omorât, şefu'! 

- l-am omorât pe ăştia, da, zise el, cu un aer pesimist, dar mai 
sunt o grămadă. Cu miile. Nu le va plăcea nici lor să rămână aici, în 
spatele munţilor. Mai devreme sau mai târziu vor porni spre sud. 
Poate la vară, când se eliberează trecătorile, poate mai târziu. Dar 


nu mai e mult. 

Copoiul aruncă o privire către ceilalți, cu toții agitaţi și îngrijoraţi 
după acel mic discurs. Strălucirea victoriei nu durase prea mult. 
Niciodată nu dura. Privi împrejur, la capetele-turtite căzute la 
pământ, ciopârţite și însângerate, rășchirate și zdrobite. Părea o 
victorie mică și neînsemnată cea pe care tocmai o obţinuseră. 

— N-ar trebui să încercăm să le spunem, Treicopaci? întrebă el. N- 
ar trebui să prevenim pe cineva? 

- Ba da. Treicopaci afişă un mic zâmbet trist. Dar pe cine? 


Cursul iubirii adevărate 


Jezal înainta năpăstuit prin cenușiul Agriont, cu armele de scrimă 
în mână: căscând, împiedicându-se, bodogănind, chinuit încă de 
dureri cumplite de pe urma nesfârşitei alergări din ziua precedentă. 
Nu vedea nici ţipenie de om, în timp ce se târa spre persecuțiile 
zilnice la care îl supunea Lordul Mareșal Varuz. În afară de ciripitul 
prematur şi răzleț al câte unei păsări sub acoperișuri și de scârțâitul 
obosit al propriilor cizme îndărătnice, totul era cufundat în liniște. 
Nimeni nu era treaz la ora aia. Nimeni nu trebuia să fie treaz la ora 
aia. El, cel mai puţin dintre toți. 

Îşi târî picioarele suferinde prin galeria boltită și de-a lungul 
tunelului. Soarele abia trecea de linia orizontului și curtea era plină 
de umbre adânci. Mijindu-și ochii în întuneric, îl zări pe Varuz 
așezat la masă, așteptându-l. La naiba. Sperase să ajungă devreme, 
măcar o dată. Oare bătrânul afurisit dormise măcar? 

- Lord Mareșal! strigă Jezal, pornind într-o alergare ușoară, fără 
tragere de inimă. 

— Nu. Astăzi nu. Un fior se strecură pe ceafa lui Jezal. Nu era 
glasul maestrului de scrimă, dar avea o rezonanță neplăcut de 
familiară. Mareșalul Varuz e ocupat cu treburi mai importante în 
dimineaţa asta. Inchizitorul Glokta ședea în umbră, lângă masă, 
afișându-şi rânjetul lui revoltător de știrb. Pielea lui Jezal se înfioră 
de dezgust. Nu era ceea ce-i lipsea cuiva la primele ore ale 
dimineţii. Încetini pasul, înaintând șovăitor și se opri lângă masă. 
Fără îndoială, vei fi încântat să afli că nu vei avea parte de alergat, 
de înot, de bârnă sau de drugul greu în dimineața asta, zise infirmul. 
Nici măcar nu vei avea nevoie de alea. Își flutură bastonul către 
armele de scrimă ale lui Jezal. O să stăm doar puţin de vorbă. Atâta 
tot. 

Cinci ore chinuitoare cu Varuz i se părură dintr-odată foarte 
atrăgătoare, dar Jezal nu avea de gând să-și trădeze tulburarea. Își 
azvârli armele pe masă cu un zăngănit puternic și se așeză nonșalant 


pe celălalt scaun, sub privirile atente, din umbră, ale lui Glokta. 
Jezal își puse în gând să-i susțină privirea până când va ceda într-un 
fel, dar încercarea se dovedi zadarnică. După câteva secunde în care 
privi acel chip ofilit, acel rânjet gol, acei ochi febrili, adânciţi în 
orbite, începu să găsească tăblia mesei deosebit de interesantă. 

— Aşadar, spune-mi, căpitane, de ce ai acceptat duelul? 

Un joc, deci. Un joc de cărţi, cu doar doi jucători. Şi tot ce se 
spunea avea să ajungă la urechile lui Varuz, asta era sigur. Jezal va 
trebui să-şi joace mâna cu grijă, să-și țină cărțile aproape şi mintea 
limpede. 

- Pentru onoarea mea, pentru aceea a familiei mele și pentru cea 
a regelui meu, răspunse el imperturbabil. 

Schilodul n-avea decât să încerce să găsească vreun cusur replicii. 

- Ah, deci înduri toate astea pentru binele naţiunii tale. Ce bun 
cetăţean trebuie să fii. Cât altruism. Ce exemplu pentru noi toți! 
Glokta pufni. Te rog! Dacă trebuie să minţi, cel puţin alege o 
minciună pe care o crezi tu însuţi convingătoare. Un asemenea 
răspuns este o insultă la adresa amândurora. 

Cum îndrăznea această fosilă știrbă să abordeze un astfel de ton 
cu el? Picioarele lui Jezal se smuciră: era pe punctul de a se ridica și 
de a pleca. La naiba cu Varuz şi cu lacheul lui hidos. Dar prinse 
privirea schilodului când își aşeză mâinile pe braţele scaunului, să se 
ridice. Glokta îi zâmbea, un zâmbet batjocoritor. Să plece ar 
însemna să-și recunoască într-un fel înfrângerea. De ce acceptase 
duelul, de fapt? 

— Tata a vrut s-o fac. 

- Măi, măi. Sunt profund înduioşat. Fiul loial, constrâns de un 
puternic simţ al datoriei, este forțat să împlinească ambițiile tatălui 
său. O poveste cunoscută, ca un vechi scaun comod pe care ne place 
tuturor să ședem. Spune-le ce vor să audă, nu? Un răspuns mai bun, 
dar la fel de departe de adevăr. 

- Atunci de ce nu-mi spuneți dumneavoastră? se răsti Jezal, 
îmbufnat, de vreme ce se pare că ştiţi atât de multe despre asta? 

- Bine, am să-ţi spun. În primul rând, oamenii nu se duelează 
pentru regele lor, pentru familiile lor și nici de dragul exerciţiului, 
să nu-mi spui mie asta. Se duelează pentru faimă, pentru glorie. Se 


duelează pentru propriul lor succes. Se duelează pentru ei înșiși. Eu 
ar trebui să știu. 

- Ar trebui să știți? Jezal pufni. Se pare că n-a prea mers în ceea 
ce vă privește. 

Îşi regretă vorbele imediat. Gură spurcată, îl vâra în tot felul de 
necazuri. Însă Glokta doar își flutură din nou zâmbetul dezgustător. 

— Mergea destul de bine până când am ajuns în închisorile 
împăratului. Care e scuza ta, mincinosule? 

Lui Jezal nu-i plăcea felul în care decurgea discuţia. Era prea 
obișnuit cu victorii ușoare la masa de joc și cu jucători slabi. Se 
plafonase. Mai bine să stea de data asta, până când reușea să-și 
măsoare noul adversar. Strânse din dinți şi nu spuse nimic. 

- E nevoie de multă muncă, firește, ca să câştigi Turnirul, 
continuă Glokta. Să-l fi văzut pe prietenul nostru comun, Collem 
West, la treabă. A asudat o lună întreagă, zbenguindu-se în timp ce 
noi, ceilalți, râdeam de el. Un parvenit idiot întrecându-se cu alții 
mai buni decât el, asta gândeam cu toţii. Se poticnea la exerciţii, se 
împleticea pe bârnă, se făcea de râs întruna, zi după zi. Dar uită-te 
la el acum! Glokta își lovi bastonul cu un deget. Și uită-te la mine. 
Se pare că el a râs la urmă, nu, căpitane? Asta îţi arată unde poți 
ajunge cu nițică străduinţă. Ai de două ori talentul lui și ai obârșia 
potrivită. Trebuie să muncești de zece ori mai puţin, dar tu nu vrei 
să muncești deloc. 

Jezal n-avea de gând să treacă asta cu vederea. 

— Nu muncesc deloc? Nu mă supun la tortură în fiecare zi...? 

— Tortură? întrebă aspru Glokta. 

Jezal își dădu seama prea târziu de alegerea nefericită a 
cuvintelor. 

— Ei, bine, bălmăji el, voiam să spun... 

- Ştiu nu puţine atât despre duel, cât și despre tortură. Crede-mă, 
când spun - și rânjetul grotesc al inchizitorului se lărgi și mai mult — 
că sunt două lucruri foarte diferite. 

— Ăă... făcu Jezal, încă descumpănit. 

- Ai ambiţii și ai mijloacele să le realizezi. Cu puţin efort te-ai 
descurca. Câteva luni de trudă, pe urmă probabil nu va mai trebui 
să depui niciun efort toată viaţa, dacă asta vrei. Câteva luni scurte și 


ești aranjat. Glokta își linse gingiile goale. Dacă nu intervine nimic 
neprevăzut, desigur. Ţi s-a oferit o șansă imensă. În locul tău, eu aș 
profita de ea, dar nu știu, poate că ești nu doar mincinos, ci și prost. 

- Nu sunt prost, zise cu răceală Jezal. 

Fu tot ce reuși să facă. 

Glokta ridică o sprânceană, apoi tresări, sprijinindu-se cu putere 
în baston, în timp ce se ridică încet în picioare. 

- Renunţă dacă vrei, n-ai decât. Stai cu braţele încrucișate tot 
restul vieţii, bea și trăncăneşte cu ceilalți ofițeri inferiori. Există o 
grămadă de oameni care ar fi mai mult decât încântați să trăiască o 
asemenea viață. O grămadă de oameni care n-au avut şansele pe 
care le-ai avut tu. Renunţă. Lordul Mareşal Varuz va fi dezamăgit, 
maiorul West, tatăl tău la fel și așa mai departe, dar, te rog, crede- 
mă când îţi spun - și inchizitorul se sprijini, continuând să-și afișeze 
zâmbetul oribil — că mie nu-mi pasă câtuși de puţin. La revedere, 
căpitane Luthar. 

Şi Glokta se îndepărtă şchiopătând către galeria boltită. 


După această întrevedere deloc plăcută, Jezal se trezi deodată cu 
câteva ore de timp liber la dispoziţie, dar nu avea deloc starea de 
spirit să se bucure de asta. Hoinări pe străzile pustii, prin pieţele și 
parcurile Agriontului, gândindu-se posomorât la ceea ce îi spusese 
schilodul, blestemând numele de Glokta, dar incapabil să-și alunge 
discuţia din minte. O răsuci pe toate părţile, analizând fiecare frază, 
găsind întruna alte lucruri pe care ar fi trebuit să le spună. Numai 
de i-ar fi venit în minte la timp! 

- A, căpitane Luthar! Jezal tresări și ridică privirea. Un bărbat pe 
care nu-l recunoștea stătea pe iarba înrourată, sub un copac, 
zâmbindu-i, cu un măr pe jumătate mâncat în mână. Găsesc că 
dimineaţa devreme e momentul potrivit pentru o plimbare. Calmă, 
cenușie, curată şi goală. Nu se compară cu rozul țipător al serii. 
Toată hărmălaia, toți oamenii aceia venind şi plecând. Cum poate să 
gândească cineva în mijlocul acelei zăpăceli? Iar acum văd că ești de 
aceeași părere. Ce încântător! 

Luă o mușcătură mare, zgomotoasă, din măr. 

— Te cunosc? 


- O, nu, nu, zise străinul, ridicându-se în picioare și ștergându-și 
murdăria de pe turul pantalonilor. Nu încă. Mă numesc Sulfur. Yoru 
Sulfur. 

- Zău? Şi ce vânt te aduce la Agriont? 

— Se poate spune că sunt în misiune diplomatică. 

Jezal îl măsură cu privirea, încercând să-i stabilească originea. 

— O misiune din partea cui? 

— A stăpânului meu, desigur, zise Sulfur. 

Jezal observă că avea ochii de culori diferite. I se părea o 
trăsătură urâtă și respingătoare. 

— Iar stăpânul tău este...? 

- Un om foarte înțelept și foarte puternic. Curăţă cotorul cu dinţii 
și îl azvârli în tufișuri, ștergându-și mâinile de partea din faţă a 
cămășii. Văd că vii de la antrenamentul de scrimă. 

Jezal îşi cobori privirea la arme. 

- Da, răspunse el, dându-și seama că luase în sfârșit o decizie, dar 
pentru ultima oară. Renunţ. 

— O, vai de mine, nu! Străinul îl apucă pe Jezal de umăr. O, vai de 
mine, n-ai voie! 

— Ce? 

- Nu, nu! Stăpânul meu ar fi îngrozit dacă ar ști. Îngrozit! 
Renunţă la duel și vei renunţa la mai mult de-atât. Așa ajungi să te 
remarce publicul, pricepi? El decide, în cele din urmă. Nu există 
nobilime fără plebe, niciun fel de nobilime! Ei decid! 

- Ce? Jezal își roti privirea prin parc, sperând să zărească un 
străjer, ca să-l înștiințeze că un nebun periculos umbla liber prin 
Agriont. 

- Nu, n-ai voie să renunţi! Nici să n-aud de asta! Nu, deloc! Sunt 
sigur că ai să te descurci până la urmă. N-ai voie. 

Jezal îndepărtă mâna lui Sulfur de pe umărul lui. 

— Cine ești? 

- Sulfur. Yoru Sulfur, la dispoziţia ta. Ne mai vedem, căpitane, la 
Turnir, dacă nu mai devreme. 

Și îşi flutură mâna peste umăr, în timp ce se îndepărta cu pași 
mari. 

Jezal se holbă după el, cu gura întredeschisă. 


- La naiba! ţipă el, aruncându-şi armele pe iarbă. 
Astăzi toată lumea părea că vrea să se amestece în treburile lui, 
până şi necunoscuţii nebuni din parc. 


Când socoti că ora era destul de înaintată, Jezal se duse să-i facă 
o vizită maiorului West. Te puteai bizui oricând pe urechea lui 
înțelegătoare şi Jezal spera că și-ar putea manipula prietenul să-i 
ducă vestea proastă Lordului Mareșal Varuz. Aceea era o scenă la 
care nu voia să ia parte dacă putea s-o evite în vreun chip. Bătu la 
ușă şi aşteptă, apoi bătu din nou. Ușa se deschise. 

- Căpitane Luthar! Ce onoare copleșitoare! 

— Ardee, murmură Jezal, oarecum surprins s-o găsească acolo, mă 
bucur să te revăd. 

De data asta, chiar vorbea sincer. Era interesantă, asta era. Era un 
lucru nou și reconfortant pentru el să fie cu adevărat interesat de 
ceea ce avea de spus o femeie. Şi era a naibii de arătoasă, asta nu 
putea fi tăgăduit, şi părea mai frumoasă de fiecare dată când o 
vedea. Nu se putea întâmpla nimic între ei doi, desigur, având în 
vedere că West îi era prieten și toate celelalte, dar nu făcea nimic 
rău dacă o privea, nu? 

- Ăă... fratele tău e pe-aici? 

Fata se aruncă nonșalantă pe laviţa de lângă perete, cu un picior 
întins și un aer foarte posac. 

- E plecat. A ieşit. E mereu ocupat. Mult prea ocupat pentru 
mine. 

Avea obrajii vizibil îmbujoraţi. Ochii lui Jezal căzură pe carafă. 
Dopul era scos și vinul la jumătate. 

— Eşti beată? 

— Oarecum - aruncă o ocheadă la paharul de vin pe jumătate plin 
de lângă cotul ei — dar în general sunt doar plictisită. 

— Nu e încă nici zece. 

- Nu pot fi plictisită înainte de zece? 

— Ştii la ce mă refer. 

- Lasă morala pe seama fratelui meu. Îi şade mai bine. Şi bea 
ceva. Îşi flutură mâna către sticlă. Arăţi de parcă ai avea nevoie. 

Ei, bine, asta era adevărat. Își turnă un pahar și se așeză pe un 


scaun în fața lui Ardee, în timp ce ea îl privea pe sub pleoapele 
grele. Fata îşi luă paharul de pe masă. Lângă el se afla o carte 
groasă, cu faţa în jos. 

— Cum e cartea? întrebă Jezal. 

— Căderea Maestrului Creator, în trei volume. Se zice că e una 
dintre cărțile fundamentale ale istoriei. O grămadă de aiureli 
plicticoase, pufni ea cu dispreţ. Plină de magi înţelepţi, de cavaleri 
neînduplecaţi, cu săbii măreţe şi doamne cu funduri și mai măreţe. 
Magie, violență și romantism, în egală măsură. Tâmpenii! 

Azvârli cartea de pe masă și aceasta căzu pe covor, cu paginile 
fâlfâind. 

- Trebuie să poţi găsi ceva cu care să-ţi ocupi timpul! 

— Zău? Ce-ai propune? 

- Verișoarele mele brodează mult. 

- Du-te naibii. 

- Hm, făcu Jezal zâmbind. Înjurăturile nu mai păreau nici pe 
jumătate la fel de jignitoare ca atunci când s-au cunoscut. Ce făceai 
acasă, în Englia? 

- O, acasă! Capul îi căzu pe speteaza laviţei. Credeam că mă 
plictisesc acolo. Abia așteptam să vin aici, în miezul strălucitor al 
lucrurilor. Acum abia aștept să mă întorc. Să mă mărit cu un 
fermier. Să am o duzină de plozi. Cel puţin așa aș avea parte de 
puţină conversaţie. Închise ochii și suspină. Dar Collem nu mă lasă. 
Se simte responsabil, acum, că tatăl nostru a murit. Consideră că e 
prea periculos. Nu vrea să fiu măcelărită de oamenii Nordului, dar 
cam aici se sfârșește la el simțul datoriei. Cu siguranţă, nu se întinde 
până la a petrece zece minute cu mine. Așa că, se pare că sunt 
îngropată aici, cu niște snobi aroganţi ca voi. 

Jezal se foi stânjenit în scaun. 

- Pare să se descurce. 

- O, da! pufni Ardee. Collem West, un băiat strașnic. A câștigat 
un Turnir, nu știi? A trecut primul zidul la Ulrioch, nu-i așa? Fără o 
obârşie nobilă, n-o să fie niciodată unul de-ai noștri, dar un băiat 
strașnic, pentru un om de rând! Dar păcat cu sora aia a lui 
neobrăzată, mult prea isteață. Și se spune că bea, șopti ea. Nu-și 
cunoaște locul. Mare rușine! Cel mai bine s-o ignori pur şi simplu. 


Ardee suspină din nou. Da, cu cât mă duc acasă mai repede, cu atât 
mai fericită va fi toată lumea. 

— Eu n-am să fiu mai fericit. 

La naiba, chiar spusese asta cu voce tare? 

Ardee râse, dar fără prea mare voioșie. 

— Ei, bine, e grozav de nobil din partea ta să spui asta. De ce nu 
eşti la antrenament, apropo? 

- Mareșalul Varuz a fost ocupat astăzi. Jezal se opri o clipă. De 
fapt, azi-dimineață mi-a fost instructor de scrimă prietenul tău Sand 
dan Glokta. 

— Zău? Ce-a avut de spus? 

— Diverse lucruri. M-a făcut nătărău. 

- Măi să fie! 

Jezal se încruntă. 

- Da, ei bine, sunt la fel de plictisit de scrimă ca tine de cartea 
aia. Despre asta am vrut să vorbesc cu fratele tău. Mă gândesc să 
renunt. 

Ardee izbucni în râs. Fornăind, gâlgâind în hohote. Întreg trupul i 
se scutura. Vinul i se revărsă din pahar și se împrăștie pe podea. 

- Ce e atât de amuzant? vru Jezal să ştie. 

- Doar că — își şterse o lacrimă — am făcut o prinsoare cu Collem. 
Era sigur că te vei ţine de treabă. Iar acum eu sunt cu zece mărci 
mai bogată. 

- Nu sunt sigur că-mi place să fiu obiectul rămășagului vostru, 
zise aspru Jezal. 

— Nu sunt sigură că mă sinchisesc. 

— E ceva serios. 

— Nu, nu este! se răsti ea. Pentru fratele meu a fost ceva serios, el 
trebuia s-o facă! Nimeni nu te observă când nu ai în nume un „dan”, 
și cine să știe asta mai bine ca mine? Eşti singura persoană care și-a 
pierdut timpul cu mine de când am venit aici, și asta doar fiindcă te- 
a obligat Collem. Am extrem de puţini bani și niciun strop de sânge 
nobil, ceea ce mă face un nimic pentru unii ca tine. Bărbaţii mă 
ignoră și femeile îmi întorc spatele. N-am nimic aici, nimic şi pe 
nimeni și tu crezi că ai o viaţă grea? Haide! Aş putea să mă apuc de 
scrimă, zise ea cu amărăciune. Întreabă-l pe Lordul Mareșal dacă are 


loc pentru o elevă, bine? Măcar atunci aş avea cu cine să vorbesc! 

Jezal clipi. Asta nu era interesant. Era nepoliticos. 

- Stai aşa, n-ai habar cum e să... 

- O, nu te mai văicări! Câţi ani ai? Cinci? De ce nu te întorci să 
sugi la țâța mamei, țâncule? 

Nu-i venea să-și creadă urechilor. Cum îndrăznea? 

- Mama mea e moartă, spuse el. 

Ha! Asta trebuia s-o facă să se simtă vinovată, să-i stoarcă o 
scuză. Dar nu se întâmplă așa. 

- Moartă? Norocul ei, cel puţin nu trebuie să-ţi asculte văicărelile 
blestemate! Voi, băieţeii răsfăţați și bogaţi, sunteţi cu toţii la fel. 
Primiţi de-a gata tot ce v-aţi putea dori, apoi vă apucă pandaliile 
fiindcă trebuie să întindeţi mâna și să luaţi. Eşti jalnic! Îmi faci silă! 

Jezal se holbă la ea. Fața îi ardea, îl înțepa, de parcă ar fi fost 
pălmuit. Ar fi preferat să fi fost pălmuit. Nu i se mai vorbise așa în 
viaţa lui. Niciodată! Era mai rău decât Glokta. Mult mai rău și de 
departe mai neașteptat. Îşi dădu seama că gura îi atârna pe jumătate 
deschisă. O închise, strângând din dinţi, trânti paharul pe masă și se 
ridică să plece. Se îndrepta spre ieșire, când uşa se deschise brusc, și 
Jezal se pomeni faţă în față cu maiorul West. 

— Jezal, zise West, părând la început doar surprins, iar apoi, când 
aruncă o privire către sora lui, tolănită pe laviţă, uşor bănuitor. Ce 
faci aici? 

— Ăă... am venit să te văd, de fapt. 

— O, da? 

- Da. Dar mai poate aștepta. Am treabă. 

Şi Jezal trecu valvârtej pe lângă prietenul său și ieși pe coridor. 

— Ce-a fost asta? îl auzi pe West întrebând, în timp ce se 
îndepărta. Eşti beată? 


Mânia lui Jezal spori cu fiecare pas, până când era pe cale să-l 
sufoce. Fusese victima unui ultraj! Un atac sălbatic și nemeritat! Se 
opri pe coridor, tremurând de furie, cu răsuflarea fornăindu-i în nas, 
de parcă ar fi alergat cincisprezece kilometri, cu pumnii încleştaţi 
până la durere. Şi încă de la o femeie! O femeie! Și o afurisită de 
femeie din popor! Cum a îndrăznit? Își irosise timpul cu ea, râsese la 


glumele ei şi o găsise atrăgătoare. Ar fi trebuit să fie onorată să i se 
acorde atenţie! 

— Târfă afurisită! mârâi Jezal. 

Îi trecu prin minte să se întoarcă și să-i spună asta în față, dar era 
prea târziu. Privi împrejur, după ceva în care să lovească. Cum să se 
răzbune? Cum? Atunci îi veni ideea. 

Să-i demonstreze că s-a înșelat. 

Asta ar fi rezolvarea. Să-i demonstreze că s-a înșelat, ei și 
schilodului nenorocit de Glokta. Le va dovedi cât de stăruitor poate 
să muncească. Le va dovedi că nu e nici nătărău, nici mincinos, nici 
copil răsfățat. Cu cât se gândea mai mult la asta, cu atât i se părea 
că totul se leagă mai bine. Avea să câștige blestematul ăla de Turnir, 
asta avea să facă! Asta le va șterge rânjetele de pe faţă! Porni grăbit 
de-a lungul coridorului, cu un sentiment nou, necunoscut, 
crescându-i în piept. 

Simţea că avea un ţel. Asta era. Poate că nu era prea târziu 
pentru o alergare. 


Cum sunt dresați câinii 


Practicianul Frost stătea lângă perete, perfect nemișcat, perfect 
tăcut, abia vizibil în umbrele adânci, una cu clădirea. Albinosul nu 
se clintise de o oră sau mai bine, nu se lăsase de pe un picior pe 
altul, nu clipise, nu respirase cât să-l fi observat Glokta, stând cu 
ochii aţintiți la strada din fața lor. 

În schimb, Glokta înjura, se foia deranjat, tresărea, se scărpina la 
față, îşi sugea gingiile goale. De ce întârzie? Câteva minute în plus și s- 
ar putea să adorm, să cad în canalul ăla împuţit și să mă înec. Ce grozav 
de nimerit ar fi! Privi apa vâscoasă, puturoasă, de la picioarele lui, 
legănându-se și vălurindu-se. Cadavru găsit plutind lângă docuri, 
umflat de apa mării și de nerecunoscut... 

Frost îi atinse braţul în întuneric și îi arătă în josul străzii cu un 
deget mare și alb. Trei bărbaţi înaintau încet înspre ei, cu mersul 
crăcănat al unora care au petrecut multă vreme la bordul unei nave, 
păstrându-și echilibrul pe o punte în balans. Așadar, ăsta e jumătate 
din micul nostru grup. Mai bine mai târziu decât niciodată. Cei trei 
marinari veniră până la jumătatea podului ce traversa canalul, apoi 
se opriră şi aşteptară, la nu mai mult de douăzeci de pași depărtare. 
Glokta le auzea tonul conversaţiei: accente aspre, hotărâte, triviale. 
Se trase șontâc mai în umbră, lipindu-se de clădire. 

Acum pașii veneau din partea opusă, pași grăbiţi. Alți doi bărbați 
își făcură apariţia, pășind iute în josul străzii. Unul dintre ei, un 
individ foarte înalt și subţire, într-o haină de blană scumpă, privea 
bănuitor împrejur. Acela trebuie să fie Gofred Hornlach, pânzar de 
vază. Omul nostru. Însoţitorul lui avea o sabie la şold și se opintea cu 
un cufăr mare de lemn pe un umăr. Servitor sau gardă personală sau 
ambele. Nu prezintă interes. Glokta simţi cum i se ridică părul pe 
ceafă când se apropiară de pod. Hornlach schimbă câteva cuvinte 
grăbite cu unul dintre marinari, un bărbat cu o barbă mare, 
castanie. 

- Gata? îi şopti el lui Frost. Practicianul clătină aprobator din 


cap. Nu mişcaţi! strigă Glokta, din toţi rărunchii, în numele 
Maiestăţii Sale! 

Servitorul lui Hornlach se răsuci, lăsând cufărul să cadă pe pod 
cu un bubuit și ducându-și mâna spre sabie. Se auzi un zbârnâit 
domol din umbrele de pe cealaltă parte a drumului. Servitorul privi 
surprins, scoase un fornăit şi se prăbuși cu fața în jos. Practicianul 
Frost ieși iute din umbră, călcând ușor pe drum. 

Hornlach se uită în jos, cu ochii mari, la cadavrul gărzii sale de 
corp, apoi la albinosul mătăhălos. Se întoarse către marinari: 

- Ajutaţi-mă! strigă el. Opriţi-l! 

Şeful lor îi răspunse cu un zâmbet: 

— Nu cred. 

Cei doi tovarăși ai săi înaintară fără grabă, blocând podul. 
Pânzarul se îndepărtă împleticindu-se, făcu un pas poticnit spre 
umbrele de lângă canal, pe partea cealaltă. Severard se ivi de sub o 
poartă, în faţa lui, cu arcul peste umăr. Înlocuiește arcul cu un buchet 
de flori și va arăta de parcă ar merge la o nuntă. N-ai zice că tocmai a 
ucis un om. 

Încolţit, Hornlach nu putea decât să privească mut împrejur, cu 
ochii măriți de spaimă și uimire, cum cei doi practicieni se apropie, 
cu Glokta târşâindu-și picioarele în urma lor. 

— Dar v-am plătit! le strigă disperat Hornlach marinarilor. 

— Ai plătit un drum, zise căpitanul lor. Loialitatea se taxează în 
plus. 

Mâna mare și albă a Practicianului Frost se prăbuși pe umărul 
negustorului, forțându-l să se lase în genunchi. Severard se apropie 
tacticos de servitor, își vâri vârful cizmei murdare sub trupul 
acestuia şi îl rostogoli. Cadavrul își ridică ochii sticloși spre cerul 
nopţii, cu penele săgeţii ieșindu-i din gât. Sângele din jurul gurii 
părea negru în lumina lunii. 

— Mort, mârâi Severard, fără niciun rost. 

— Asta face o săgeată prin gât, remarcă Glokta. Scapă de el, fii 
bun! 

— S-a făcut. 

Severard înhăță picioarele slujitorului și le ridică peste parapetul 
podului, pe urmă îi apucă trupul de sub braţe și îl azvârli peste 


margine, cu un mârâit. Atât de lejer, atât de curat, atât de priceput. Se 
vede că a mai făcut-o. Se auzi un pleoscăit când trupul lovi apa 
mâloasă de dedesubt. Frost îi legase de-acum lui Hornlach mâinile 
strâns la spate şi îi vârâse sacul pe cap. Prizonierul zbiera prin 
pânză, în timp ce era tras în picioare. Glokta însuși se apropie 
şontâc de cei trei marinari, cu picioarele amorțite după atâta timp 
petrecut stând neclintit în stradă. 

- Și iată-ne, zise el, scoțând o pungă grea din buzunarul interior 
al hainei. O ţinu legănându-se chiar deasupra palmei întinse a 
căpitanului. Spune-mi, ce s-a întâmplat în seara asta? 

Bătrânul matelot zâmbi, cu fața-i bătătorită încrețindu-se ca 
pielea de cizmă. 

- Marfa mi se strica și trebuia să plecăm cu primul flux, i-am spus 
asta. Am aşteptat și am așteptat, jumătate de noapte, lângă canalul 
ăla împuţit, dar ce să vezi? Ticălosul nu s-a arătat. 

- Foarte bine. Asta e povestea pe care aș spune-o în Westport, 
dacă m-ar întreba cineva. 

Căpitanul își luă un aer ofensat. 

— Aşa s-a întâmplat, Inchizitorule. Ce altă poveste ar putea fi? 

Glokta lăsă punga să cadă și banii zornăiră înăuntru. 

— Cu complimentele Maiestăţii Sale. 

Căpitanul cântări punga în mână. 

- Mereu încântat să-i fac Maiestăţii Sale o favoare! 

Și cu asta, el și cei doi tovarăşi ai săi se întoarseră, numai 
zâmbete gălbejite, și porniră spre chei. 

— Bun, zise Glokta, hai să continuăm. 


— Unde-mi sunt hainele? strigă Hornlach, zvârcolindu-se în scaun. 

— Îmi cer sincere scuze pentru asta, ştiu că e destul de neplăcut, 
dar hainele pot ascunde una, alta. Lasă-i omului hainele și îi lași 
mândria, demnitatea și toate lucrurile pe care e mai bine să nu le 
aibă aici. Nu interoghez niciodată un prizonier cu hainele pe el. Îl 
mai ţii minte pe Salem Rews? 

— Pe cine? 

— Salem Rews. Unul de-ai tăi. Un pânzar. L-am prins sustrăgându- 
se de la plata dărilor regelui. A mărturisit, a dat câteva nume. Am 


vrut să vorbesc cu ei, dar au murit cu toţii. 

Ochii negustorului licăriră în stânga și-n dreapta. Își evaluează 
opțiunile, încearcă să ghicească ce-am putea să știm. 

— Oamenii mor tot timpul. 

Glokta se uită ţintă la cadavrul pictat al lui Juvens din spatele 
prizonierului său, care sângera cu o vopsea roşie pe tot peretele. 
Oamenii mor tot timpul. 

- Desigur, dar nu chiar așa de violent. Mă gândesc că cineva i-a 
vrut morţi, că cineva a poruncit să fie omorâţi. Mă gândesc că acela 
ai fost tu. 

- N-ai nicio dovadă! Niciuna! N-ai s-o scoţi la capăt cu asta! 

- Dovezile nu înseamnă nimic, Hornlach, dar am să-ţi fac pe plac. 
Rews a supraviețuit. Întâmplarea face să fie chiar aici, pe coridor, 
rămas fără prieteni, smiorcăindu-se, numind fiecare pânzar care-i 
trece prin minte sau care ne trece nouă prin minte, la drept vorbind. 
(Ochi mijiţi, dar niciun răspuns.) L-am folosit să-l prindem pe Carpi. 

- Carpi? întrebă negustorul, încercând să pară nonșalant. 

- ȚŢi-l amintești pe asasinul tău, nu-i așa? Un styrian ușor molâu. 
Cu urme de acnee? Nădușește mult? Îl avem și pe el. Ne-a spus 
întreaga poveste. Cum l-ai tocmit, cât l-ai plătit, ce i-ai cerut să facă. 
Întreaga poveste. Glokta zâmbi: Are o memorie excelentă, pentru un 
criminal, foarte amănunțită. 

Teama se vedea acum, doar o urmă de teamă, dar Hornlach se 
replie uşor. 

— Acesta este un afront la adresa ghildei mele, strigă el, cu toată 
autoritatea de care putea da dovadă, așa gol şi legat de un scaun. 
Stăpânul meu, Coster dan Kault, nu va îngădui una ca asta, iar el e 
prieten apropiat cu Superiorul Kalyne! 

- La naiba cu Kalyne, e terminat. În plus, Kault crede că ești în 
siguranță la bordul acelei corăbii, în drum spre Westport și departe 
de noi. Nu cred că îți va simţi cineva lipsa vreme de câteva 
săptămâni. Negustorului îi căzu fața. O grămadă de lucruri se pot 
întâmpla în acest timp... o grămadă foarte mare. 

Limba lui Hornlach ţâșni peste buze. Ridică pe furiș o privire spre 
Frost și Severard şi se aplecă puţin. Așadar, acum vine tocmeala. 

— Inchizitorule, spuse el cu glas mieros, dacă am învăţat ceva de 


la viață, e că fiecare om vrea ceva. Fiecare om are prețul lui, da? Iar 
noi avem buzunare adânci. Nu trebuie decât să spui ce vrei. Doar să 
spui! Ce vrei? 

- Ce vreau? întrebă Glokta, aplecându-se, la o distanță mai 
conspirativă. 

— Da. Ce înseamnă toate astea? Ce vrei? 

Acum Hornlach zâmbea, un mic zâmbet şiret, isteţ. 

Ce drăguţ, dar n-ai să-ți cumperi scăparea. 

— Îmi vreau dinţii înapoi. Zâmbetul negustorului începu să 
pălească. Îmi vreau piciorul înapoi. Hornlach înghiți. Îmi vreau 
viaţa înapoi. Prizonierul devenise foarte palid. Nu? Atunci poate că 
mă voi mulțumi cu capul tău într-un băț. N-ai nimic altceva din ceea 
ce vreau eu, indiferent cât de adânci îți sunt buzunarele! Acum 
Hornlach tremura ușor. Gata cu fanfaronada? Gata cu târguiala? 
Atunci putem începe. Glokta ridică hârtia din faţa lui și citi prima 
întrebare. Cum te numești? 

— Uite, Inchizitorule, eu... 

Frost izbi cu pumnul în masă și Hornlach se chirci în scaun. 

- Răspunde naibii la întrebare! îi răcni Severard în față. 

— Gofred Hornlach, scânci negustorul. 

Glokta clătină din cap. 

- Bine. Eşti un membru de vază al Ghildei Pânzarilor? 

— Da, da! 

- Unul dintre delegaţii Magisterului Kault, de fapt? 

— Ştii cine sunt! 

- Ai uneltit cu alți pânzari să-l înșeli pe Maiestatea Sa Regele? Ai 
tocmit un asasin să omoare cu premeditare zece dintre supușii 
Maiestăţii Sale? Ţi-a poruncit să faci asta Magisterul Coster dan 
Kault, capul Ghildei Pânzarilor? 

- Nu! strigă Hornlach, cu glasul piţigăiat de panică. 

Nu e răspunsul de care am nevoie. Glokta aruncă o privire către 
Practicianul Frost. Pumnul mare și alb se cufundă în stomacul 
negustorului și acesta scoase un suspin domol când alunecă într-o 
parte. 

- Mama mea ține câini, știi, zise Glokta. 

— Câini, şuieră Severard, în urechea negustorului care gâfâia, 


îmbrâncindu-l înapoi în scaun. 

— Îi adoră. Îi dresează să facă o sumedenie de giumbușlucuri. 
Glokta își încreţi buzele. Ştii cum sunt dresați câinii? 

Hornlach încă gâfâia, prăvălit în scaun, cu ochi înlăcrimaţi, 
departe de a putea vorbi. Încă e ca un pește scos brusc din apă. Gura i 
se deschide și i se închide, dar niciun sunet. 

- Repetiţie, zise Glokta, Repetă, repetă, repetă. Trebuie să pui 
câinele să-și execute giumbușlucurile de o sută de ori la fel, și pe 
urmă trebuie s-o iei de la capăt. Totul e repetiție. Şi dacă vrei să 
latre la comandă, nu trebuie să eziţi să foloseşti biciul. Ai să latri 
pentru mine, Hornlach, în faţa Consiliului Deschis. 

- Eşti nebun! strigă pânzarul, holbându-se de la unul la altul, 
sunteţi nebuni cu toţii! 

Glokta își flutură zâmbetul gol. 

— Dacă vrei. Dacă te ajută. Îşi aruncă din nou privirea pe hârtia 
din mâna lui. Cum te numești? 

Prizonierul înghiți. 

- Gofred Hornlach. 

— Eşti un membru de vază al Ghildei Pânzarilor? 

- Da. 

— Unul dintre delegaţii Magisterului Kault, de fapt? 

- Da! 

- Ai uneltit cu alți pânzari să-l înșeli pe Maiestatea Sa Regele? Ai 
tocmit un asasin să omoare cu premeditare zece dintre supușii 
Maiestăţii Sale? Ţi-a poruncit să faci asta Magisterul Coster dan 
Kault, capul Ghildei Pânzarilor? 

Hornlach privi disperat în jurul său. Frost îi susținu privirea. 
Severard îi susținu privirea. 

- Ei? întrebă Glokta. 

Negustorul închise ochii. 

— Da, scânci el. 

— Ce-ai zis? 

- Da! 

Glokta zâmbi. 

- Excelent! Acum, spune-mi: Cum te numești? 


Ceai și răzbunare 


- Este o ţară frumoasă, nu-i așa? întrebă Bayaz, ridicând privirea 
către stâncile colțuroase ce se înălțau de-o parte și de alta a 
drumului. 

Copitele cailor călcau domol de-a lungul cărării, cu un sunet surd, 
potolit, ce contrasta cu starea de neliniște a lui Logen. 

- Așa să fie? 

- Ei, bine, e o ţară aspră, desigur, pentru cei care nu-i cunosc 
rânduiala. O ţară aspră și neiertătoare. Dar are și ceva nobil în ea. 
Întâiul dintre Magi cuprinse întreaga întindere cu un gest larg al 
brațului și inspiră cu încântare aerul rece. Are onestitate, integritate. 
Cel mai bun oţel nu strălucește întotdeauna cel mai tare. Îi aruncă o 
privire lui Logen, legănându-se domol în șa. Ar trebui să știi asta. 

- Nu pot spune că-i văd frumuseţea. 

— Nu? Dar ce vezi? 

Logen își lăsă ochii să rătăcească peste versanţii abrupți, acoperiţi 
de iarbă, smălțaţi cu petice de rogoz și orz sălbatic, presăraţi cu 
stânci cenușii și pâlcuri de copaci. 

- Văd un teren bun pentru o bătălie. Cu condiţia să ajungi aici 
primul. 

— Zău? Cum așa? 

Logen arătă către coama sinuoasă a unui munte. 

- Arcașii de pe creasta de colo n-ar putea fi văzuţi de pe drum și 
ai putea să-ţi ascunzi aproape toţi oștenii între stânci. Câţiva dintre 
cei echipați mai uşor, lăsaţi pe versanţi, doar ca să atragă inamicii 
pe terenul cel mai abrupt de acolo. Logen arătă către tufișurile 
țţepoase care acopereau versanții mai joși. I-ai lăsa să se apropie 
puţin, apoi, când şi-ar croi drum cu greu prin orzul ăla sălbatic, le-ai 
trimite săgețile. Să te trezeşti cu săgețile căzând așa peste tine nu e 
nostim deloc. Vin mai repede, pătrund mai departe şi mușcă mai 
adânc. Asta i-ar împrăștia. Când ar ajunge la stânci, ar fi sleiți de 
oboseală şi dezorganizaţi. Ăsta ar fi momentul să ataci. Câţiva 


războinici sărind dintre pietrele alea, atacându-i de sus, odihniti, 
plini de energie și țipând ca toţi dracii, asta i-ar putea înfrânge pe 
loc. Logen privi coasta muntelui cu ochii mijiţi. Fusese şi de-o parte 
și de alta într-un asemenea atac-surpriză și în niciuna dintre situații 
amintirea nu era plăcută. Dar dacă ar avea de gând să opună 
rezistență, continuă Logen, câţiva călăreți în pădurea de colo ar 
putea isprăvi treaba: câțiva Oameni Aleși, câţiva luptători aprigi 
năpustindu-se asupra ta de unde nu te aştepţi, ăsta e un lucru 
cumplit. Asta i-ar pune pe fugă. Dar, obosiţi cum ar fi, n-ar fugi prea 
repede. Asta înseamnă prizonieri şi prizonierii pot însemna 
răscumpărare sau cel puţin dușmani uciși mai ușor. Văd un măcel 
sau o victorie demnă de un cântec, depinde de ce parte te afli. Asta 
văd. 

Bayaz zâmbi, clătinând din cap în ritmul mișcării domoale a 
calului. 

— Oare Stolicus a spus că terenul trebuie să fie prietenul cel mai 
bun al unui general, altfel îi devine cel mai cumplit dușman? 

- N-am auzit niciodată de el, dar avea dreptate. Ăsta e un teren 
bun pentru o armată, cu condiţia să ajungi primul aici. Să ajungi 
primul e toată șmecheria. 

- Într-adevăr. Dar noi nu avem armată. 

- Copacii ăştia ar putea ascunde câţiva călăreţi chiar mai bine 
decât o mulțime. Logen îi aruncă vrăjitorului o privire piezișă. 
Atârna vesel în șa, bucurându-se de o plimbare plăcută în mijlocul 
naturii. Mă îndoiesc că Bethod a apreciat sfatul tău şi eu am avut 
deja destule răfuieli cu el. A fost rănit în locul cel mai sensibil, în 
mândria lui. O să vrea răzbunare. O s-o vrea cu ardoare. 

O, da, răzbunare, cea mai răspândită dintre distracţiile 
Nordului. Popularitatea ei pare să nu apună niciodată. 

Logen privi încrâncenat împrejur, la copaci, la stânci, la cutele 
văii, la nenumăratele ascunzători. 

- Trebuie că sunt oameni în munţii ăștia, căutându-ne. Cete de 
oameni pricepuţi şi căliți în luptă, cu cai buni și bine înarmați, 
obișnuiți cu locurile. Acum, că Bethod și-a înfrânt toţi dușmanii, nu 
mai există loc în Nord unde să nu te poată găsi. S-ar putea să aștepte 
acolo — arătă către niște pietre de lângă drum -— sau în pădurea de 


colo sau de colo. Malacus Quai, care călărea în frunte, pe calul de 
povară, privi nervos împrejur. Ar putea fi oriunde. 

— Asta te sperie? întrebă Bayaz. 

- Totul mă sperie și e bine că e așa. Teama e un bun prieten al 
celor vânațţi, m-a ţinut în viață atâta vreme. Morţii sunt neînfricaţi și 
n-am poftă să mă alătur lor. Va trimite oameni şi la bibliotecă. 

- O, da, să-mi ardă cărţile şi toate celelalte. 

— Asta te sperie? 

— Nu mult. Pe pietrele de lângă poartă stă scris cuvântul lui 
Juvens şi acesta nu poate fi nesocotit, nici acum. Niciun om cu 
intenţii războinice nu se poate apropia. Îmi închipui că oamenii lui 
Bethod vor rătăci în jurul lacului, prin ploaie, până când vor rămâne 
fără mâncare, gândindu-se în tot acest timp cât de ciudat e că nu pot 
găsi ceva atât de mare cum e o bibliotecă. Nu, zise vesel vrăjitorul, 
scărpinându-și barba. Eu m-aş concentra asupra încurcăturii în care 
ne aflăm noi. Ce crezi că se întâmplă dacă suntem prinși? 

- Bethod o să ne omoare, şi asta în cel mai neplăcut mod care-i 
poate trece prin minte. Dacă nu cumva are de gând să fie îndurător 
şi să ne lase să scăpăm cu un avertisment. 

— Pare destul de improbabil. 

- La același lucru mă gândeam și eu. Cea mai bună șansă a 
noastră este să o luăm spre Şuvoiul Alb, să încercăm să trecem în 
Englia şi să sperăm că vom avea norocul să nu fim văzuţi. Lui Logen 
nu-i plăcea să se bizuie pe noroc, cuvântul însuși îi lăsa un gust 
amar. Ridică privirea spre cerul înnorat. Ne-ar prinde bine nițică 
vreme rea. O ploaie zdravănă ne-ar putea ascunde bine. 

Cerul șiroia peste el de săptămâni, dar acum, că avea nevoie de 
ploaie, refuza să scape măcar o picătură. 

Malacus Quai se uita la ei peste umăr, cu ochii mari și rotunzi de 
îngrijorare. 

- N-ar trebui să încercăm să ne mișcăm mai repede? 

— Poate, răspunse Logen, mângâind gâtul calului, dar asta ar 
osteni animalele și s-ar putea să avem nevoie mai târziu de toată 
viteza lor. Am putea să ne ascundem ziua și să călătorim noaptea, 
dar, în cazul ăsta, riscăm să ne rătăcim. E mai bine așa: înaintăm 
încet şi sperăm să nu fim văzuţi. Privi încruntat spre coama 


muntelui. Sperăm că n-am fost văzuţi deja. 

- Hm, făcu Bayaz, atunci poate că acum e cel mai bun moment 
să-ți spun. Vrăjitoarea aceea, Caurib, nu e nici pe jumătate atât de 
năroadă cum am lăsat eu să se înţeleagă că ar fi. 

Logen simţi că se prăbușește. 

— Nu? 

- Nu, cu toată vopseaua și aurul și trăncăneala despre Nordul 
Îndepărtat, ştie ce vrea. Ochiul-lung, i se spune. Un truc vechi, dar 
eficient. Ne-a urmărit. 

— Ştie unde suntem? 

- Ştie când am plecat, foarte probabil și în ce direcţie ne 
îndreptăm. 

— Asta nu ne dă nicio șansă. 

— Aș zice că nu. 

- La naiba! Logen zări mișcare între copaci, undeva la stânga, 
strânse mâna pe mânerul sabiei. Câteva păsări ţâșniră spre cer. 
Aşteptă, cu sufletul la gură. Nimic. Îşi lăsă mâna să cadă înapoi. Ar 
fi trebuit să-i omorâm când am avut ocazia. Pe toți trei. 

- Dar n-am făcut-o şi cu asta, basta. Bayaz aruncă o privire spre 
Logen. Dacă ne găsesc, care e planul tău? 

- Fuga. Și speranţa că avem cai mai iuți. 


- Și asta? întrebă Bayaz. 

Vântul sufla cu putere prin vale, în ciuda copacilor, făcând 
flăcările focului să pâlpâie și să danseze. Malacus Quai își adună 
umerii și își înfășură pătura mai strâns în jurul lor. Aruncă o privire 
către tulpina scurtă pe care Bayaz o ţinea ridicată în faţa lui, cu 
fruntea încreţită de concentrare. 

- Ăă... Asta era a cincea plantă și nefericitul ucenic mai trebuia 
să nimerească una. Este... ăă... ilyith? 

— Ilyith? repetă vrăjitorul, fără să lase să i se citească pe chip 
niciun indiciu dacă răspunsul era corect. 

Era nemilos ca Bethod când venea vorba de ucenicul lui. 

- Poate? 

- Nici pe departe. Ucenicul închise ochii și oftă pentru a cincea 
oară în seara aceea. Logen îl compătimea, chiar îl compătimea, dar 


nu era nimic de făcut. Ursilum, în limba veche, din cel cu frunze 
rotunde. 

— Da, da, sigur, ursilum, mi-a stat pe limbă tot timpul. 

- Dacă numele îţi stătea pe limbă, atunci întrebuinţările plantei 
nu pot fi departe, ce zici? 

Ucenicul își îngustă ochii şi privi plin de speranţă către cerul 
nopții, ca și cum răspunsul ar fi putut fi scris în stele. 

— Nu e pentru... dureri ale articulaţiilor? 

- Nu, categoric nu. Mă tem că articulațiile tale vor continua să te 
chinuie. Bayaz răsuci tulpina încet între degete. Ursilumul n-are 
nicio întrebuințare, din câte știu eu. E doar o plantă. 

Și o azvârli înapoi în tufișuri. 

- Doar o plantă, repetă Quai, scuturându-și capul. 

Logen oftă și îşi frecă ochii obosiţi. 

— Îmi cer scuze, Maestre Nouădegete, te plictisim? 

- Ce contează? întrebă Logen, ridicându-și mâinile în aer. Pe cine 
interesează numele unei plante fără nicio întrebuințare? 

Bayaz zâmbi: 

- Bine punctat. Spune-ne, Malacus, ce anume contează? 

— Dacă un om caută să schimbe lumea, ar trebui mai întâi s-o 
înţeleagă. Ucenicul își turui vorbele ca pe o poezie, evident ușurat 
să i se pună o întrebare la care știa răspunsul. Fierarul trebuie să 
înveţe rosturile metalelor, tâmplarul rosturile lemnului, altfel munca 
lor va prețui puţin. Magia de rând e nestăpânită şi periculoasă, căci 
vine din Cealaltă Parte și să recurgi la lumea de jos e periculos. 
Magul potenţează vraja cu știință și astfel realizează Înalta Artă, dar, 
asemenea fierarului sau tâmplarului, el trebuie să caute să schimbe 
doar ceea ce înțelege. Cu fiecare lucru pe care îl învaţă, puterea lui 
este sporită. Aşadar, magul trebuie să năzuiască să înveţe tot, să 
înțeleagă lumea întreagă. Copacul e puternic doar pe măsura 
rădăcinii sale, iar cunoașterea este rădăcina puterii. 

— Nu-mi spune, Principiile Artei a lui Juvens! 

— Chiar primele rânduri, zise Bayaz. 

— lartă-mă că spun, dar sunt pe lumea asta de mai bine de treizeci 
de ani și încă nu am reușit să înțeleg un singur lucru care s-a 
întâmplat. Să cunosc lumea în întregime? Să înţeleg totul? Asta e o 


misiune extrem de grea. 

Magul chicoti. 

- Una imposibilă, negreşit. Să cunoşti cu adevărat și să înţelegi 
chiar și un fir de iarbă înseamnă să studiezi o viaţă întreagă, iar 
lumea e în continuă schimbare. De aceea tindem să ne specializăm. 

- Aşadar, tu ce ai ales? 

— Focul, răspunse Bayaz, privind vesel flăcările, cu lumina lor 
dansând pe ţeasta-i pleșuvă. Focul, forţa și voința. Dar chiar și în 
domeniile alese, după nenumărați ani lungi de studiu, rămân un 
novice. Cu cât înveţi mai mult, cu atât îţi dai seama cât de puţine 
ştii. Totuși, strădania însăși e un lucru de preţ. Cunoașterea este 
rădăcina puterii, în definitiv. 

- Aşadar, cu destulă cunoaștere, voi, magii, puteţi face orice? 

Bayaz se încruntă. 

- Există limite. Şi există reguli. 

- Precum Prima Lege? Maestrul și ucenicul ridicară, ca unul, 
privirea spre Logen. E interzis să vorbești cu diavolii, nu-i așa? 

Era evident că Quai nu-și amintea de scăparea lui din timpul 
febrei: avea gura căscată de uimire. Ochii lui Bayaz doar se 
îngustară puţin, cu o vagă urmă de bănuială. 

- Păi, da, așa este, răspunse Întâiul dintre Magi. E interzis să 
atingi Cealaltă Parte nemijlocit. Prima Lege trebuie să se aplice 
tuturor, fără excepţie. După cum trebuie să se aplice și A Doua. 

— Care este? 

— E interzis să mănânci carnea oamenilor. 

Logen ridică o sprânceană. 

- Voi, vrăjitorii, născociţi tot felul de lucruri ciudate. 

Bayaz zâmbi: 

- O, nu știi nici jumătate. Se întoarse către ucenicul său, ridicând 
în faţa lui o rădăcină maro, noduroasă. lar acum, Maestre Quai, eşti 
bun să-mi spui numele acesteia? 

Logen nu-și putu stăpâni un zâmbet tainic. Pe asta el o știa. 

- Haide, haide, Maestre Quai, n-avem la dispoziţie toată noaptea. 

Logen nu putea să mai suporte mult suferința ucenicului. Se 
aplecă spre el, prefăcându-se că aţâţă focul cu un băț și, tușind ca 
să-și ascundă vorbele, şopti: 


- Laba-ciorii. 

Bayaz era destul de departe și vântul foșnea prin copaci. N-avea 
cum să-l fi auzit. Quai își jucă bine rolul. Continuă să se holbeze la 
rădăcină, cu fruntea încreţită de concentrare. 

-— E laba-ciorii? îndrăzni el. 

Bayaz ridică o sprânceană. 

- Ei, bine, da, este. Bravo, Malacus. Și îmi poţi enumera 
întrebuințările ei? 

Logen tuși din nou. 

- Răni, şopti el, privind nepăsător înspre pădure, acoperindu-și 
gura cu o mână. 

Poate că nu știa prea multe despre plante, dar în privinţa rănilor 
avea o experienţă vastă. 

— Cred că e bună pentru răni, zise moale Quai. 

- Excelent, Maestre Quai. Laba-ciorii e răspunsul corect. Și e bună 
pentru răni. Mă bucur să văd că faci unele progrese, până la urmă. 
Îşi drese glasul: Totuși, mi se pare curios că foloseşti această 
denumire. I se spune laba-ciorii doar la nord de munţi. Eu, cu 
siguranță, nu te-am învățat niciodată numele acesta. Mă întreb pe 
cine cunoşti în acea parte a lumii. Aruncă o privire către Logen. Te- 
ai gândit vreodată la o carieră în artele magiei, Maestre 
Nouădegete? Îl privi din nou pe Quai cu ochii mijiţi: S-ar putea să 
am un loc liber pentru un ucenic. 

Malacus plecă fruntea. 

- Îmi pare rău, Bayaz. 

— Ai şi de ce. Ai putea să ne speli străchinile, ce zici? Poate că 
sarcina ţi se potrivește mai bine. 

Quai își aruncă pătura de pe umeri, fără tragere de inimă, adună 
străchinile murdare și își târşâi picioarele prin pădure, către pârâu. 
Bayaz se aplecă deasupra ceaunului de pe foc, adăugând câteva 
frunze uscate în apa clocotită. Lumina pâlpâitoare a flăcărilor îi 
scânteie pe partea de jos a feței și aburul i se învârti în jurul testei 
pleșuve. Una peste alta, arăta ca un adevărat vrăjitor. 

- Ce-i asta? întrebă Logen, întinzând mâna să-și ia pipa. Vreo 
vrajă? Vreo poţiune? Vreo lucrare măreaţă a Înaltei Arte? 

— Ceai. 


— Cum? 

— Frunzele unei anumite plante, fierte în apă. E considerat un lux 
destul de mare în Gurkhul. Turnă o parte din licoare într-o ceașcă. 
Ţi-ar plăcea să guști? 

Logen îl adulmecă reticent. 

— Are miros de picioare. 

- Fă cum crezi. Bayaz clătină din cap și se așeză înapoi lângă foc, 
strângând cana aburindă în mâini. Dar pierzi unul dintre cele mai 
mari daruri făcute de natură omului. Luă o sorbitură şi plescăi de 
satisfacţie. Calmează mintea, revigorează trupul. Puţine rele nu pot 
fi rezolvate cu o ceaşcă de ceai. 

Logen îndesă un cocoloș de chagga în măciulia pipei. 

- Dar o secure în cap? 

— Acesta este unul dintre ele, recunoscu Bayaz cu un zâmbet larg. 
Spune-mi, Maestre Nouădegete, de ce atâta dușmănie între tine și 
Bethod? N-ai luptat pentru el de atâtea ori? De ce vă urâţi atât de 
mult? 

Logen tăcu, trăgând fum din pipă, suflând. 

— Există motive, răspunse el băţos. 

Rănile din vremea aceea nu se vindecaseră încă. Nu-i plăcea să le 
zgândărească nimeni. 

- A, motive. Bayaz își cobori privirea spre ceașcă. Şi care sunt 
motivele tale? Dușmănia asta nu merge în ambele direcţii? 

— Poate. 

- Dar tu ești dispus să aștepți? 

— Va trebui să fiu. 

- Hm. Eşti foarte răbdător pentru un om al Nordului. 

Logen se gândi la Bethod, la dezgustătorii lui fii și la nenumărațţii 
oameni pe care îi omorâseră pentru ambițiile lor. Oameni pe care îi 
omorâse el, Logen, pentru ambițiile lor. Se gândi la shanka, la 
familia lui şi la ruinele satului de lângă mare. Se gândi la toți 
prietenii lui morţi. Își sugea dinţii și se uita în foc cu privirea 
pierdută. 

— Am rezolvat câteva răfuieli, la vremea mea, dar asta n-a făcut 
decât să atragă mai multe. Răzbunarea poate fi plăcută, dar e un 
lux. Nu-ţi umple burta, nici nu te apără de ploaie. Ca să-mi înfrunt 


vrăjmașii, am nevoie de prietenii mei lângă mine, iar eu am rămas 
fără prieteni. Omul trebuie să fie realist. A trecut ceva vreme de 
când aveam alte ambiţii decât să supraviețuiesc fiecărei zile. 

Bayaz râse, cu ochii scânteind în lumina focului. 

— Ce-i? întrebă Logen, întinzându-i pipa. 

- Fără supărare, dar eşti o sursă inepuizabilă de surprize. Cu totul 
altfel decât mă aşteptam. Eşti o adevărată enigmă. 

- Eu? 

- O, da! Sângerosul Nouă, șopti magul, făcând ochii mari. Ai o 
reputație afurisită, prietene. Ce mai poveşti se spun! Un nume 
blestemat! Păi, mamele îşi sperie copiii cu el. Logen nu zise nimic. 
N-avea cum să nege asta. Bayaz trase încet din pipă, apoi suflă o 
dâră lungă de fum. Mă gândeam la ziua în care ne-a vizitat Prințul 
Calder. 

Logen pufni. 

— Încerc să nu mă prea gândesc la el. 

— Și eu, dar nu comportamentul lui m-a interesat, ci al tău. 

— Serios? Nu-mi amintesc să fi făcut ceva deosebit. 

Bayaz îndreptă coada pipei spre Logen, de dincolo de foc. 

- Ah, dar tocmai asta voiam să spun. Am cunoscut o mulțime de 
luptători, soldaţi, generali și campioni și câți și mai câţi. Un mare 
luptător trebuie să acţioneze iute, decisiv, fie cu braţul propriu, fie 
cu o armată, căci acela care lovește primul adesea lovește ultimul. 
Așadar, luptătorii ajung să se bizuie pe instinctele lor, să reacționeze 
mereu violent, să devină fuduli şi brutali. Bayaz îi dădu pipa înapoi 
lui Logen. Dar, orice s-ar spune despre tine, tu nu ești un asemenea 
om. 

— Cunosc o sumedenie de oameni care ar fi de altă părere. 

— Poate, dar realitatea rămâne. Calder te-a insultat, iar tu n-ai 
făcut nimic. Așadar, știi când trebuie să acţionezi și acționezi 
repede, dar știi, de asemenea, când să n-o faci. Asta dovedește 
stăpânire de sine şi o minte calculată. 

— Poate că doar îmi era frică. 

- De el? Haide, zău! N-ai părut speriat de Scale, și el e mult mai 
fioros. Și ai umblat șaizeci de kilometri cu ucenicul meu în spate, 
ceea ce arată curaj, dar și compasiune. O combinaţie cu adevărat 


rară. Violenţă și stăpânire, calcul și compasiune - și, pe deasupra, 
vorbeşti cu spiritele. 

Logen ridică o sprânceană. 

- Nu prea des și doar când nu mai e nimeni prin preajmă. Vorbele 
lor sunt plictisitoare și nici pe jumătate atât de măgulitoare ca ale 
tale. 

- Ha! Asta-i adevărat. Spiritele au puţine să le spună oamenilor, 
din câte înţeleg, deși eu n-am vorbit niciodată cu ele. Nu am acest 
dar. Puţini îl au, în zilele noastre. Luă încă o înghiţitură, uitându-se 
la Logen peste marginea ceştii. Nici nu-mi vine în minte altcineva în 
viaţă. 

Malacus ieși împleticindu-se dintre copaci, tremurând și lăsând 
jos străchinile ude. Își înhăţă pătura, şi-o înfășură strâns pe trup, 
apoi aruncă o privire plină de speranţă către ceaunul aburind de pe 
foc. 

— Acolo e ceai? 

Bayaz îl ignoră. 

— Spune-mi, Maestre Nouădegete, în tot răstimpul de când ai sosit 
la biblioteca mea, nu m-ai întrebat nici măcar o dată de ce am trimis 
după tine sau de ce cutreierăm acum prin Nord, punându-ne viaţa în 
pericol. Mi se pare ciudat. 

- Nu tocmai. Nu vreau să ştiu. 

— Nu vrei? 

- Toată viața am căutat să știu. Ce e dincolo de munţi? Ce 
gândesc dușmanii mei? Ce arme vor folosi împotriva mea? În care 
dintre prieteni mă pot încrede? Logen ridică din umeri. O fi 
cunoaşterea rădăcina puterii, dar fiecare lucru pe care l-am aflat mi- 
a făcut mai rău. Trase din nou din pipă, dar se terminase. Scutură 
scrumul pe jos. Orice-ar fi ceea ce vrei de la mine, voi încerca să fac, 
dar nu vreau să știu până când nu vine vremea. M-am săturat să iau 
singur decizii. Nu sunt niciodată corecte. Neștiinţa e cel mai dulce 
leac, zicea tatăl meu. Nu vreau să știu! 

Bayaz se holbă la el. Era prima oară când Logen îl văzuse pe 
Întâiul dintre Magi părând surprins în vreun fel. Malacus Quai își 
drese glasul. 

— Mie mi-ar plăcea să știu, spuse el, abia șoptit, ridicând spre 


maestrul său o privire plină de speranţă. 
- Da, murmură Bayaz, dar tu nu ai ocazia să întrebi. 


Era pe la prânz când totul o luă razna. Logen tocmai începea să-și 
închipuie că ar putea ajunge la Şuvoiul Alb, poate chiar să 
supraviețuiască acelei săptămâni. Avu senzaţia că şi-a pierdut 
concentrarea, doar preţ de o clipă. Din nefericire, a fost clipa care a 
contat. 

Dar mișcarea era bună, trebuia să le recunoască acest merit. Îşi 
aleseseră locul cu grijă și înfășuraseră copitele cailor cu cârpe, ca să 
nu facă zgomot. Treicopaci ar fi putut să-și dea seama ce urmează, 
dacă ar fi fost cu ei, dar el avea ochiul format ca nimeni altul. 
Copoiul i-ar fi putut mirosi, dacă ar fi fost acolo, dar el avea nas 
pentru asta. Cert era că niciunul dintre ei nu se afla acolo. Morţii nu 
sunt de niciun ajutor. 

Erau trei călăreţi, așteptându-i după o cotitură, bine înarmaţi, 
înveșmântaţi în armuri, cu fețele murdare, dar armele curate, 
luptători încercaţi până la unul. Cel din dreapta era bine legat, cu o 
înfățișare robustă, aproape fără gât. Cel din stânga era înalt și sfrijit, 
cu ochi mici și cruzi. Amândoi aveau coifuri rotunde, cămăși de zale 
roase, sulițe lungi, coborâte şi gata de atac. Căpetenia lor şedea pe 
cal ca un sac de napi, atârnat în șa cu nonșalanța unui călăreț 
experimentat. Îl salută pe Logen cu o clătinare a capului. 

— Nouădegete! Brynnul! Sângerosul Nouă! Mă bucur nespus să te 
revăd! 

- Degetnegru! murmură Logen, străduindu-se să afișeze un 
zâmbet prietenos. Mi-ar sălta și mie inima de bucurie să te văd, dacă 
lucrurile ar sta altfel. 

- Dar sunt așa cum sunt. În timp ce vorbea, ochii bătrânului 
luptător trecură încet peste Bayaz, Quai şi Logen, măsurându-le 
armele, sau absenţa lor, plănuindu-și jocul. Un adversar mai prost ar 
fi putut echilibra raportul de forţe, dar Degetnegru era un Om Ales 
şi nu era un nătărău. Ochii i se opriră pe mâna lui Logen când se 
furișă către mânerul sabiei și Degetnegru clătină încet din cap. Fără 
șiretlicuri de-ale tale, Nouă Sângeros. Îţi poţi da seama că v-am 
prins. Şi făcu semn cu capul către copacii din spatele lor. 


Inima lui Logen se strânse și mai mult. Alți doi călăreţi își 
făcuseră apariţia și se apropiau la trap, să închidă capcana, cu 
copitele înfășurate ale cailor călcând aproape fără zgomot pe 
pământul moale de lângă drum. Logen își frământă buza. 
Degetnegru avea dreptate, afurisitul. Cei patru călăreţi se apropiară, 
coborâră vârfurile sulițelor, cu fețele reci, concentrați la sarcina pe 
care o aveau. Malacus Quai se holbă la ei cu ochi înspăimântați, în 
timp ce calul lui se dădea înapoi. Bayaz afișă un zâmbet vesel, de 
parcă şi-ar fi întâlnit cei mai vechi prieteni. Lui Logen i-ar fi plăcut 
să aibă măcar un dram din liniștea vrăjitorului. Inima îi bubuia și 
simțea un gust amar în gură. 

Degetnegru îşi îmboldi calul, cu o mână strânsă pe coada 
toporului și cealaltă pe genunchi, fără ca măcar să folosească 
hăţurile. Era un călăreț iscusit, renumit pentru asta. Așa se întâmplă 
când cineva își pierde toate degetele de la picioare în îngheţ. Călare 
înaintezi mai iute decât pe jos, asta trebuia recunoscut, dar când 
venea vorba de luptă, Logen prefera să-şi țină picioarele bine înfipte 
în pământ. 

- Mai bine vii cu noi acum, zise bătrânul luptător. Așa-i mai bine 
pentru toată lumea. 

Lui Logen îi venea greu să accepte, dar sorții îi erau potrivnici. 
Poate că săbiile aveau glas, așa cum spusese Bayaz, dar cu o suliță 
poţi al naibii de bine să dobori un om de pe cal și erau patru care 
strângeau cercul în jurul lui. Era prins în capcană: singur împotriva 
lor, luat pe nepregătite, lipsit de armele potrivite pentru această 
treabă. Şi, totuși. Mai bine să tragă de timp și să spere că s-ar putea 
să se ivească o șansă. Logen își drese glasul, străduindu-se să nu-și 
trădeze teama. 

- N-aş fi crezut niciodată că ai să faci pace cu Bethod, 
Degetnegru, nu tu. 

Bătrânul războinic își scărpină barba lungă și încâlcită. 

— Am fost unul dintre ultimii, ce-i drept, dar în cele din urmă am 
îngenuncheat, la fel ca toți ceilalți. Nu pot zice că-mi place, dar asta- 
i situația. Mai bine dă-mi sabia, Nouădegete. 

- Dar Bătrânul Yawl? Vrei să-mi spui că se pleacă în faţa lui 
Bethod? Sau doar ai găsit un stăpân care să-ţi convină mai mult? 


Pe Degetnegru nu-l supără această zeflemea, câtuși de puţin. 
Părea doar trist și obosit. 

- Yawl e mort, de parcă n-ai ști. Cei mai mulți sunt morţi. Bethod 
nu-mi convine deloc ca stăpân, nici fiii lui. Nimănui nu-i place să 
lingă fundul gras al lui Scale sau pe cel sfrijit al lui Calder, ar trebui 
să ştii asta. Acum dă-mi sabia, trece ziua degeaba și avem cale lungă 
de făcut. Putem vorbi la fel de bine și dacă ești neînarmat. 

— Yawl e mort? 

— Da, răspunse Degetnegru neîncrezător. I-a propus lui Bethod un 
duel. N-ai auzit? Temutul i-a făcut felul. 

— Temutul? 

— Unde-ai fost până acum? În fundul pământului? 

- Mai mult sau mai puţin. Ce e acest Temut? 

- Nu știu ce este! Degetnegru se aplecă din şa și scuipă în iarbă. 
Am auzit că nu e om. Se zice că afurisita de Caurib l-a scos de sub 
un munte. Cine știe? Sau cel puțin e noul campion al lui Bethod, și 
mai periculos chiar și decât ultimul, fără supărare. 

— Nicidecum, zise Logen. 

Omul fără gât se apropiase. Puțin cam mult, poate, cu vârful 
sabiei atârnând la o distanţă de o palmă, două. 

- Da. De asta l-am urmat. Dar nu i-a fost de niciun folos. Temutul 
l-a stâlcit. L-a stâlcit rău, ca pe un câine. L-a lăsat în viață, dacă se 
poate spune așa, ca să putem învăţa din greșeala lui, dar n-a mai 
trăit mult. Cei mai mulți dintre noi au îngenuncheat chiar atunci, cei 
cu neveste și fii la care să se gândească. N-avea niciun rost să mai 
amânăm. Mai există câţiva, sus, în munţi, care nu vor să plece 
genunchiul în faţa lui Bethod. Acel nebun adorator al lunii, 
Crummock-i-Phail, cu oamenii munţilor și alți câţiva pe lângă ei. 
Dar nu prea mulți. Și Bethod are planuri pentru ei. Degetnegru 
întinse o mână mare, bătătorită. Mai bine dă-mi sabia, Nouă 
Sângeros. Dar numai cu mâna stângă, fii bun, încetișor și fără vreun 
șiretlic. Așa-i mai bine pentru toată lumea. 

Așadar, se isprăvise. Nemaiavând timp, Logen își înfășură cele 
trei degete ale mâinii stângi în jurul sabiei, cu metalul rece 
apăsându-i palma. Suliţa bărbatului vânjos se apropie încă puţin. 
Cel înalt se relaxase niţel, convins că îl aveau în mână. Ţinea sulița 


îndreptată în sus, nepregătită. Logen nu-şi dădea seama ce făceau 
cei doi din spate. Avea o dorință aproape irezistibilă de a arunca o 
privire peste umăr, dar se forță să se uite în faţă. 

— Te-am respectat întotdeauna, Nouădegete, chiar dacă ne-am 
aflat pe poziţii diferite. N-am nicio răfuială cu tine. Dar Bethod vrea 
răzbunare, e beat de răzbunare, iar eu am jurat să-l slujesc. 
Degetnegru îl privi cu tristețe în ochi. Îmi pare rău că sunt eu, chiar 
dacă mă crezi sau nu. 

— Și mie, murmură Logen. Îmi pare rău că ești tu. Scoase încet 
sabia din teacă. Mă crezi sau nu. Și brațul îi ţâșni, izbind cu mânerul 
sabiei în gura lui Degetnegru. 

Bătrânul războinic scânci, când metalul întunecat îi zdrobi dinţii, 
şi căzu pe spate din șa, cu securea zburându-i din mână și zăngănind 
pe drum. Logen apucă sulița bărbatului vânjos, chiar de sub vârf. 

- Fugi! îi răcni el lui Quai, dar ucenicul îl privea nemișcat, 
clipind. 

Vânjosul fără gât trase de suliță, aproape smulgându-l pe Logen 
de pe cal, dar acesta nu-i dădu drumul. Se ridică în scara șeii, 
înălțând sabia deasupra capului. Cu ochii măriți, omul fără gât își 
retrase o mână de pe suliță și o ridică din instinct. Logen cobori 
sabia cu toată puterea. 

Rămase uimit de ascuţimea ei. Îi reteză vânjosului braţul, chiar 
de sub cot, apoi îi pătrunse în umăr, spintecând prin blană și zale și 
despicându-l aproape în două, până la stomac. Sângele ţâșni pe 
drum, împroșcând în faţă calul lui Logen. Era antrenat pentru 
călărit, dar nu pentru război: se cabră și se răsuci, lovind cu 
picioarele şi luând-o la goană, cuprins de panică. Logen nu putea 
face altceva decât să se țină pe spatele afurisitului de animal. Cu 
coada ochiului, îl zări pe Bayaz lovind calul lui Quai peste crupă și 
acesta porni valvârtej, galopând în urma lui Logen, cu ucenicul 
săltând în șa. 

Apoi totul se transformă într-o învălmășeală de animale săltând și 
fornăind, de metal zăngănind și scrâșnind, de înjurături și strigăte. 
Luptă. Un lucru cunoscut, dar nu mai puţin înspăimântător pentru 
Logen, care strângea hăţurile în mâna dreaptă, pe calul care sărea și 
se smucea, învârtind nebunește sabia deasupra capului, mai mult ca 


să-şi sperie inamicii decât ca să-i rănească. Aștepta din clipă în clipă 
zdruncinătura și durerea mistuitoare, când o suliță avea să-l 
străpungă și apoi pământul năvălind spre el și izbindu-l în faţă. 

Îi văzu pe Quai și pe Bayaz îndepărtându-se la galop, în josul 
drumului, urmăriţi cu înverșunare de bărbatul înalt, cu sulița vârâtă 
sub braţ. Îl văzu pe Degetnegru rostogolindu-se şi ridicându-se în 
picioare, scuipând sânge, bâjbâind după secure. Îi văzu pe cei doi 
bărbaţi care veniseră din spate luptându-se să-şi stăpânească propriii 
cai înnebuniţi, cu sulițele fluturând în mâini. Văzu trupul celui pe 
care tocmai îl omorâse atârnând despicat în două și răsturnându-se 
încet din șa, cu sângele șiroind pe pământul mocirlos. 

Logen icni când simţi vârful unei sulițe pătrunzându-i prin spate 
în umăr şi fu azvârlit aproape peste capul calului. Apoi își dădu 
seama că era cu faţa în jos, la drum, încă viu. Îşi înfipse călcâiele în 
coastele calului și acesta iuți pasul, stârnind noroiul cu copitele și 
azvârlindu-l în feţele celor din spate. Își trecu sabia în mâna 
dreaptă, cât pe ce să scape hățurile și să cadă. Își ridică umărul, dar 
rana nu-l supăra prea tare — încă își putea mișca braţul. 

- Sunt încă viu. Încă viu. 

Drumul trecea în goană pe sub el, vântul îi înțepa ochii. ÎN 
ajungea din urmă pe bărbatul înalt - acum cârpele de pe copitele 
calului îl încetineau, alunecând pe pământul noroios. Logen ridică 
sabia în spatele lui, strângând mânerul cu toată puterea. Capul 
inamicului se întoarse brusc, dar prea târziu. Se auzi un zăngănit 
răsunător de metal pe metal când sabia izbi coiful, lăsând o urmă 
adâncă și azvârlindu-l cât colo pe bărbatul înalt. Capul îi săltă o 
singură dată, lovindu-se de drum, piciorul îi rămase agăţat într-una 
dintre scările şeii, apoi se desfăcu și trupul se rostogoli, iar și iar, pe 
iarbă, cu braţele și picioarele săltând. Calul își continuă galopul fără 
călăreț, privindu-l pe Logen, în trecere. 

— Încă viu. 

Logen privi peste umăr. Degetnegru era înapoi în șa şi galopa 
după el, cu securea sus, deasupra capului, cu păru-i încâlcit 
fluturându-i. Ceilalți doi sulițași erau lângă el, zorindu-și caii, dar 
între ei mai era destulă distanță. Logen râse. Probabil că va reuşi, 
până la urmă. Își flutură sabia către Degetnegru, în timp ce drumul 


pătrundea într-o pădure din fundul văii. 

- Sunt încă viu! strigă el cât îl ţinea gura și atunci calul se opri 
atât de brusc, încât Logen aproape fu azvârlit peste capul lui. 

Reuşi să rămână călare doar aruncându-și un braț peste gâtul 
animalului. De îndată ce căzu înapoi în șa, văzu care era problema, 
și era una foarte serioasă. Mai multe trunchiuri de copaci fuseseră 
culcate de-a curmezișul drumului, cu crengile tăiate și cioturile 
ascuţite, țâșnind periculos în toate direcţiile. Alţi doi războinici în 
zale stăteau în faţa lui, cu sulițele pregătite. Nici cel mai bun călăreț 
n-ar fi putut sări peste obstacolul acela, iar Logen nu era cel mai 
bun călăreț. Bayaz și ucenicul său luaseră aceeași decizie. Amândoi 
stăteau încremeniţi pe cal în fața baricadei, bătrânul cu un aer 
nedumerit, tânărul pur și simplu speriat. 

Logen pipăi mânerul sabiei și îşi roti ochii disperat, cercetând 
pădurea, în căutarea unei căi de scăpare. Văzu acum mai mulți 
bărbaţi. Arcași. Unul, pe urmă doi, apoi trei, furișându-se încet din 
ambele părți ale drumului, cu săgețile pregătite şi arcurile trase. 

Logen se răsuci în șa, dar Degetnegru și cei doi tovarăşi se 
apropiau la trap. N-avea scăpare în direcția aceea. Își opriră caii la 
câțiva pași, departe de sabia lui Logen. Umerii îi căzură. Urmărirea 
se încheiase. Degetnegru se aplecă și scuipă sânge pe pământ. 

- În regulă, Nouă Sângeros, până aici ţi-a fost. 

- Nostim lucru, murmură Logen, coborându-şi privirea către lama 
lungă și gri a sabiei, mânjită și stropită cu roșu. Am luptat atât timp 
pentru Bethod împotriva ta, iar acum lupți tu pentru el împotriva 
mea. Se pare că nu suntem niciodată de aceeași parte, iar el e 
singurul câștigător. Nostim lucru. 

- Da, mormăi Degetnegru, printre buzele-i însângerate, nostim. 
Dar nimeni nu râdea. Degetnegru și războinicii lui aveau chipuri 
neînduplecate ca moartea. Quai părea gata să izbucnească în 
lacrimi. Doar Bayaz, din motive de neînțeles, își păstra obișnuita 
bună dispoziţie. În regulă, Nouădegete, dă-te jos de pe cal. Bethod te 
vrea viu, dar te acceptă și mort, dacă e nevoie. Jos! Acum! 

Mintea lui Logen începu să caute o soluție salvatoare, în 
eventualitatea în care s-ar preda. Nu era de așteptat ca Degetnegru 
să facă vreo greșeală, odată ce punea mâna pe ei. Probabil că l-ar 


snopi pe Logen în bătaie pentru felul în care i-a înfruntat, dacă nu 
cumva i-ar rupe genunchii. l-ar lega fedeleş, ca pe niște găini duse la 
tăiere. Se imagină azvârlit la podea, înfășurat într-un kilometru de 
lanţuri, cu Bethod zâmbindu-i de pe tron, cu Calder și Scale râzând, 
împungându-l probabil cu ceva ascuţit. 

Logen își roti privirea. Se uită la capetele reci ale săgeţilor și la 
vârfurile reci ale sulițelor și la ochii reci ai oamenilor care le 
îndreptau spre el. N-avea scăpare din acest petic de loc. 

- Bine, ai câștigat. Logen își aruncă sabia la pământ, cu vârful în 
jos. 

Se gândise că se va împlânta în pământ și va rămâne acolo, 
legănându-se încoace și încolo, dar sabia se răsturnă și zăngăni pe 
jos. Era o zi în care toate mergeau de-a-ndoaselea. Îşi săltă încet un 
picior peste șa și alunecă jos, pe drum. 

- Aşa mai merge. Acum ceilalți. 

Quai coborî instantaneu de pe cal și rămase nemișcat, ridicând o 
privire neliniștită spre Bayaz, dar magul nu se clinti. Degetnegru se 
încruntă și ridică securea. 

— Și tu, bătrâne. 

— Prefer să călăresc. 

Logen tresări. Nu era răspunsul corect. În orice clipă Degetnegru 
avea să dea un ordin. Arcurile aveau să zbârnâie și Întâiul dintre 
Magi avea să se prăbușească, plin de săgeți, păstrând, probabil, acel 
zâmbet sâcâitor pe față. 

Dar ordinul nu veni. 

Nu urmă nicio vorbă poruncitoare, nicio incantaţie ciudată, 
niciun gest ocult. Aerul din jurul umerilor lui Bayaz părea să 
pâlpâie, aşa cum pâlpâie deasupra pământului, într-o zi fierbinte, iar 
Logen simți un zvâcnet ciudat în stomac. 

Apoi copacii explodară într-un zid de flăcări fierbinţi, mistuitoare 
şi orbitoare. Trunchiurile copacilor se aprinseră şi crengile se 
rupseră, trosnind asurzitor, înălțând limbi de foc strălucitor și abur 
fierbinte. O săgeată în flăcări lovi sus, în aer, deasupra capului lui 
Logen și pe urmă arcașii dispărură, topiţi în imensul cazan. 

Logen se dădu înapoi, sufocându-se și gâfâind, șocat şi cuprins de 
spaimă, cu brațul ridicat să-și apere fața de fierbințeala usturătoare. 


Din baricadă se înălțau limbi mari de foc și scântei orbitoare, iar cei 
doi bărbaţi care se aflaseră în apropiere se rostogoleau şi se 
zvârcoleau, învăluiți în flăcările devoratoare, cu ţipetele înăbușite 
de vuietul asurzitor. 

Caii săltau și se smuceau, fornăind cu o furie nebună. Degetnegru 
fu aruncat a doua oară la pământ, cu securea în flăcări zburându-i 
din mâini, iar calul se împiedică şi se prăbuși peste el. Unul dintre 
tovarășii lui avu mai puţin noroc: fu azvârlit direct în zidul de 
flăcări de lângă drum și ţipătul lui disperat se curmă brusc. Unul 
singur rămase în picioare şi avea norocul să poarte mănuși. Printr- 
un miracol, reuși să nu scape mânerul aprins al suliței sale. Cum de 
avu prezența de spirit să atace, cu lumea cuprinsă de flăcări 
împrejur, Logen n-avea să ştie niciodată. Lucruri ciudate se pot 
întâmpla în timpul unei lupte. Bărbatul și-l luă pe Quai drept ţintă și 
se năpusti spre el cu un mârâit, îndreptându-i sulița aprinsă spre 
piept. Neghiobul ucenic rămase acolo neajutorat, țintuit locului. 
Logen se izbi în el, smulgându-i sabia şi aruncându-l de-a rostogolul 
peste drum, cu mâinile la cap, apoi lovi la nimereală picioarele 
calului, când acesta trecu în goană pe lângă el. 

Sabia zbură din mâna lui Logen și se îndepărtă alunecând, apoi o 
copită îi lovi umărul rănit și îl dobori la pământ. I se tăie răsuflarea 
și lumea în flăcări începu să se învârtească nebunește. Însă lovitura 
lui îşi făcuse efectul. După câţiva pași, picioarele sfârtecate ale 
calului cedară și animalul se împiedică, fu azvârlit înainte 
neputincios, se răsturnă și căzu în foc, cal și călăreț dispărând 
laolaltă. 

Logen căută pe jos după sabie. Câteva frunze săltară sfârâind pe 
drum, înțepându-i fața și mâinile. Căldura îl apăsa ca o povară 
uriașă, smulgându-i sudoarea din piele. Găsi afurisitul de mâner al 
sabiei, îl apucă strâns cu degetele-i sfârtecate. Se ridică, se învârti, 
împleticindu-se, scoțând fără noimă ţipete de furie, dar nu mai avea 
cu cine să se lupte. Flăcările dispăruseră, la fel de repede cum își 
făcuseră apariţia, iar Logen rămase tușind și clipind în mijlocul 
vârtejului de fum. 

Liniştea părea desăvârșită, după zgomotul asurzitor, adierea 
blândă părea rece ca gheața. Din cercul larg de copaci din jurul lor 


nu mai rămăseseră decât bușteni carbonizați, sfărâmaţi, de parcă ar 
fi ars ore în șir. Baricada era un morman pleoștit de cenușă gri și 
așchii negre. Două cadavre zăceau în apropiere, de nerecunoscut, 
arse până la oase. Vârfurile înnegrite ale sulițelor zăceau în drum, 
dar lemnul dispăruse. Nici urmă de arcași. Erau funingine în vânt. 
Quai era nemișcat, cu fața în jos și mâinile deasupra capului, iar 
ceva mai încolo, calul lui Degetnegru zăcea pe-o parte, cu un picior 
zvâcnind încet şi celelalte nemișcate. 

- Ei bine, zise Bayaz, și zgomotul înfundat îl făcu pe Logen să 
tresară. Cumva, se așteptase să nu mai urmeze niciodată vreun alt 
sunet. Cu asta, basta. Întâiul dintre Magi îşi azvârli un picior peste 
șa și alunecă jos, pe drum. Calul lui rămase acolo, liniștit și supus. 
Nu se clintise în tot acest timp. Vezi, acum, Maestre Quai, ce se 
poate realiza cu o cunoaștere adecvată a plantelor? 

Glasul lui Bayaz părea calm, dar mâinile îi tremurau. Îi tremurau 
tare. Arăta sleit, bolnav, bătrân, ca unul care trăsese cale lungă un 
car. Logen se holbă la el, legănându-se tăcut înainte și înapoi, cu 
sabia atârnându-i în mână. 

- Aşadar, asta e Arta, nu-i așa? 

Glasul îi sună foarte mic și îndepărtat. 

Bayaz îşi șterse sudoarea de pe faţă. 

- De un anumit fel. Nu foarte subtilă. Totuşi — și împinse cu 
piciorul unul dintre cadavrele carbonizate - subtilitatea nu-şi are 
rostul cu oamenii Nordului. Bayaz se strâmbă, își frecă ochii 
adânciţi în orbite și privi atent în susul drumului. Unde naiba au 
ajuns caii ăia? 

Logen auzi un geamăt răgușit din direcţia calului căzut al lui 
Degetnegru. Porni împleticindu-se spre el, se împiedică și căzu în 
genunchi, apoi îşi continuă drumul. Umărul îi era un ghem de 
durere, brațul stâng amortit, degetele sfârtecate și însângerate, însă 
Degetnegru era într-o stare şi mai jalnică. Mult mai jalnică. Era 
sprijinit în coate, cu picioarele strivite sub calul său, până la șolduri, 
cu mâinile arse, ca niște zdrenţe umflate. Pe chipul său însângerat se 
citea o profundă nedumerire, în timp ce încerca, fără succes, să-și 
tragă trupul de sub cal. 

- M-ai omorât naibii, șopti el, privindu-și cu gura căscată mâinile 


distruse. Sunt terminat. N-o să mai reușesc să ajung niciodată înapoi 
și, chiar dacă aș reuși, la ce bun? Izbucni într-un râs disperat. 
Bethod nu e nici pe jumătate atât de îndurător pe cum era. Mai bine 
omorâţi-mă acum, înainte să înceapă să mă doară. Mai bine pentru 
toată lumea. 

Și cu aceasta se prăbuși înapoi și rămase zăcând pe drum. 

Logen ridică privirea spre Bayaz, dar nu găsi acolo niciun ajutor. 

- Nu mă prea pricep la vindecări, se răsti vrăjitorul, rotindu-și 
privirea spre cercul de bușteni pârjoliți. Ti-am spus că tindem să ne 
specializăm. 

Închise ochii și se aplecă, răsuflând greu, cu mâinile pe genunchi. 

Logen se gândi la podeaua din castelul lui Bethod și la cei doi 
prinți râzând și împungându-l. 

- Bine, murmură el, ridicându-se și înălțând sabia. Bine. 

Degetnegru zâmbi. 

— Ai avut dreptate, Nouădegete. N-ar fi trebuit să plec genunchiul 
în fața lui Bethod. Niciodată. La naiba cu el și cu Temutul lui. Ar fi 
fost mai bine să mor sus, în munți, înfruntându-l până în ultima 
clipă. Poate că ar fi fost ceva bun în asta. Pur și simplu m-am 
săturat. Îţi dai seama, nu? 

— Îmi dau seama, murmură Logen. M-am săturat şi eu. 

- Ceva bun, zise Degetnegru, cu privirea aţintită sus, departe, 
spre cerul cenușiu. M-am săturat, pur și simplu. Așadar, mă gândesc 
că am meritat-o. Ce-i corect e corect. Degetnegru ridică bărbia: Bine, 
atunci. Fă-o, băiete. 

Logen înălță sabia. 

- Mă bucur că ești tu, Nouădegete, șuieră Degetnegru printre 
dinţii încleștaţi, mă crezi sau nu. 

- Eu nu. 

Logen cobori sabia. 

Buștenii înnegriți continuau să ardă mocnit, înălțând în aer dâre 
şerpuitoare de fum, dar totul era rece acum. Logen avea în gură un 
gust sărat, ca de sânge. Poate că își mușcase limba. Poate că era 
sângele altcuiva. Aruncă sabia la pământ şi aceasta săltă şi zăngăni, 
împrăştiind stropi roşii în noroi. Quai privi mirat împrejur, preţ de o 
clipă, apoi se aplecă și scuipă vomă pe drum. Logen privea în jos, la 


trupul decapitat al lui Degetnegru. 

— A fost un om bun. Mai bun decât mine. 

- Istoria e plină de morţi buni. Bayaz îngenunche cu greu și ridică 
sabia, șterse lama de haina lui Degetnegru, apoi privi cu ochii mijiți 
în susul drumului, prin pâcla fumului. Ar trebui să plecăm de aici. S- 
ar putea să vină și alții. 

Logen își cercetă mâinile însângerate, întorcându-le încet, pe-o 
parte și pe alta. Erau mâinile lui, fără îndoială. Cu degetul lipsă. 

- Nu s-a schimbat nimic, mormăi el pentru sine. 

Bayaz se îndreptă, scuturându-și murdăria de pe genunchi. 

— Când s-a schimbat vreodată ceva? Îi întinse lui Logen sabia: 
Cred că vei mai avea nevoie de asta. 

Logen fixă lama cu privirea, preț de o clipă. Era curată, de un 
cenușiu mohorât, aşa cum fusese întotdeauna. Spre deosebire de el, 
nu avea nicio zgârietură de pe urma ostenelii din ziua aceea. N-o 
voia înapoi. Niciodată. 

Dar, totuși, o luă. 

Partea a Il-a 


Viaţa — așa cum este ea în realitate — nu e o luptă între bine și rău, ci 
între rău și mai rău. 
JOSEPH BRODSKY 


Chipul libertăţii 


Vârful cazmalei mușcă în țărână, cu un hârșâit ascuţit de metal 
pe pământ. Un sunet extrem de familiar. Nu mușcă adânc, cu tot 
efortul din spatele ei, căci solul era tare ca piatra şi uscat de soare. 

Dar n-avea de gând să se lase descurajată de niţel pământ tare. 

Fusese nevoită să sape prea multe gropi, și în pământ mai greu de 
săpat ca acesta. 

Când lupta ia sfârșit, sapi, dacă rămâi în viaţă, sapi morminte 
pentru tovarășii tăi morți. Un ultim semn de respect, oricât de puţin 
ai fi ţinut la ei. Sapi cât de adânc te înduri, apoi îi arunci înăuntru, 
îi acoperi, ei putrezesc şi sunt uitaţi. Așa a fost dintotdeauna. 

Îşi smuci umărul și azvârli în aer o lopată de țărână. Ochii ei 
urmăriră firele de pământ și câteva pietre, despărțindu-se în aer şi 
apoi căzând pe fața unuia dintre soldați. Un ochi o fixa cu reproş. 
Celălalt avea una dintre săgețile ei ruptă înăuntru. Câteva muște îi 
bâzâiau leneșe în jurul feţei. El nu va avea parte de înmormântare, 
mormintele erau pentru oamenii ei. El și amicii lui ticăloşi n-aveau 
decât să zacă în soarele nemilos. 

În definitiv, vulturii trebuie să mănânce. 

Tăișul cazmalei șuieră prin aer și mușcă din nou. Un alt bulgăre 
de pământ săltă departe. Ea se îndreptă și își şterse sudoarea de pe 
față. Privi cerul, cu ochii mijiți. Soarele strălucea chiar deasupra, 
absorbind toată umezeala care mai rămăsese în regiunea prăfoasă, 
uscând sângele de pe pietre. Se uită la cele două morminte de lângă 
ea. Încă unul și gata. Avea să-l termine pe acesta, să arunce 
pământul peste cei trei nătărăi, o clipă de odihnă, apoi la drum. 

Aveau să vină alții după ea, cât de curând. 

Înfipse cazmaua în pământ, înhăţă plosca de apă și scoase dopul. 
Luă câteva înghiţituri călduțe, chiar își îngădui luxul să-și toarne un 
firicel în mâna murdară şi să se stropească pe faţă. Morţile 
premature ale tovarășilor ei puseseră capăt, cel puţin, nesfârşitelor 
ciorovăieli pentru apă. 


Acum va avea din belșug. 

— Apă... gâfâi soldatul de lângă pietre. 

Surprinzător, era încă viu. Săgeata ei nu-i nimerise inima, dar, 
totuşi, îl omorâse — însă ceva mai puţin repede decât intenţionase 
ea. Reușise să se târască până la pietre, dar zilele lui chinuite se 
sfârșiseră. Pietrele din jurul lui erau acoperite de sânge negru. 
Căldura şi săgeata aceea aveau să-i vină în curând de hac, oricât era 
de rezistent. 

Ei nu-i era sete, dar avea apă de prisos şi n-avea cum s-o care pe 
toată. Mai luă câteva înghiţituri, lăsând-o să i se reverse din gură, pe 
gât. O desfătare rară aici, în Ținuturile Aspre, să lași apa să curgă. 
Picături sclipitoare se împrăștiară pe pământul uscat, înnegrindu-l. 
Se mai stropi încă puţin pe față, își linse buzele și se uită către 
soldat. 

— Îndurare... hârâi el, cu o mână la piept, în locul de unde ieşea 
săgeata, şi cu cealaltă întinsă fără vlagă spre ea. 

— Îndurare? Ha! Apăsă dopul la loc, apoi aruncă plosca lângă 
mormânt. Nu ştii cine sunt? 

Apucă mânerul cazmalei și vârful mușcă iarăși din pământ. 

- Ferro Maljinn! veni un glas de undeva din spatele ei. Eu ştiu 
cine ești! 

O evoluţie cât se poate de nedorită. 

Balansă din nou cazmaua, cu mintea în alertă. Arcul zăcea pe jos 
la o întindere de mână, lângă primul mormânt pe care îl săpase. 
Azvârli niţel pământ, cu umerii asudați cuprinși de furnicături la 
gândul prezenţei nevăzute. Aruncă o privire către soldatul 
muribund. Se uita fix într-un punct din spatele ei și asta îi oferi un 
bun indiciu despre locul unde se afla acest nou-sosit. 

Înfipse din nou în pământ vârful cazmalei, apoi o lăsă din mână și 
săltă afară din groapă, rostogolindu-se pe pământ, înhățându-și între 
timp arcul, potrivind o săgeată, întinzând coarda, cu o singură 
mișcare lină. La vreo zece pași stătea un bătrân. Nu se apropia, nu 
avea nicio armă. Doar stătea acolo, privind-o cu un zâmbet blajin. 

Dădu drumul săgeţii. 

Trebuie spus că Ferro era cât se poate de periculoasă, cu un arc în 
mână. Cei zece soldaţi morți ar fi putut depune mărturie, dacă ar fi 


avut cum. Şase dintre ei aveau săgețile înfipte în trup și în lupta 
aceea Ferro nu ratase nici măcar o singură dată. Nu-și amintea să fi 
ratat vreodată de aproape, oricât de iute ar fi tras și omorâse 
oameni la distanţe de zece ori mai mari decât se afla acum acest 
ticălos bătrân care zâmbea. 

Însă de data aceasta rată. 

Săgeata păru să se arcuiască în aer. O pană stricată, poate, dar tot 
nu părea tocmai firesc. Bătrânul nu se clinti, nici măcar cât un fir de 
păr. Rămase pur și simplu, zâmbind, exact acolo unde stătuse de la 
început, iar săgeata îl rată la câţiva centimetri și dispăru în josul 
povârnișului. 

Și asta lăsă fiecăruia timp să cântărească situaţia. 

Era un om ciudat, bătrânul acesta. Foarte oacheș, negru ca 
tăciunele, ceea ce însemna că era din Sudul Îndepărtat, de dincolo 
de vastul și potrivnicul deşert. Asta nu era o călătorie uşor de 
suportat, iar Ferro văzuse arareori asemenea oameni. Înalt și slab, 
cu brațe lungi și viguroase și un veșmânt simplu înfășurat peste 
trup. În jurul încheieturilor avea niște brățări ciudate, îngrămădite 
în așa fel încât îi acopereau jumătate din antebraţ, aruncând scântei 
de lumină și întuneric sub soarele necruţător. 

Părul lui era o claie de sfori cenușii în preajma feţei, unele 
atârnându-i până la brâu, iar pe bărbia-i sfrijită, ascuţită, avea o 
mirişte căruntă. Avea un burduf mare de apă prins peste piept și un 
mănunchi de saci de piele în jurul brâului, atârnaţi de centură. 
Nimic altceva. Nici-o armă. Era lucrul cel mai ciudat dintre toate, la 
un om aflat aici, în Ținuturile Aspre. Nimeni nu venea în acest loc 
uitat de lume în afară de cei care fugeau și de cei trimiși să-i 
urmărească. Şi unii, și alţii trebuiau să fie bine înarmați. 

Nu era un soldat din Gurkhul, nu era o lepădătură venită pentru 
recompensa pusă pe capul ei. Nu era un bandit, nici un sclav evadat. 
Ce era, atunci? Şi de ce se afla acolo? Mai mult ca sigur că venise 
după ea. Putea fi unul dintre ei. 

Un devorator. 

Cine altcineva ar cutreiera Ținuturile Aspre fără armă? Nu-și 
dăduse seama că o voiau atât de mult. 

Bătrânul rămase acolo neclintit, zâmbindu-i. Ferro întinse mâna 


încet după o altă săgeată și ochii lui o urmăriră fără urmă de 
îngrijorare. 

— Chiar nu e necesar, spuse el, cu glas domol, grav. 

Ferro potrivi săgeata în arc. Bătrânul nu se mișcă. Ea ridică din 
umeri și ținti fără grabă. Bătrânul continua să zâmbească, fără nicio 
grijă pe lume. Ea dădu drumul săgeţii. Îl rată din nou la câțiva 
centimetri, de data asta în partea cealaltă și zbură în josul 
povârnișului. 

O dată era o posibilitate, trebuia să recunoască asta, dar de două 
ori însemna că ceva era în neregulă. Dacă Ferro ştia ceva, atunci ştia 
cum să ucidă. Bătrânul nătărău ar fi trebuit să-și verse ultimele 
picături de sânge pe pământul pietros, străpuns de săgeată. Dar prin 
felul cum stătea neclintit și zâmbitor, părea să spună: „Iu știi mai 
puţine decât crezi, eu știu mai multe.” 

Asta era exasperant. 

- Cine ești, bătrân ticălos? 

— Mi se spune Yulwei. 

- Bătrân ticălos ţi se potrivește mai bine! 

Îşi azvârli arcul pe jos, îşi lăsă braţele să cadă într-o parte și-n 
alta, astfel că trupul îi ascundea mâna dreaptă de privirea lui. Își 
răsuci încheietura și cuțitul curbat îi alunecă din mânecă în palma 
care-l aștepta. Există multe feluri de a ucide un om și, dacă unul 
eșuează, trebuie să încerci altul. 

Ferro nu fusese niciodată una care să renunţe la prima poticneală. 

Yulwei începu să înainteze încet spre ea, cu picioarele goale 
lipăind pe pietre, cu brăţările zornăind uşor. Era foarte ciudat, 
acum, că se gândea la asta. Dacă făcea zgomot la fiecare mișcare, 
cum reușise să se furișeze atât de aproape de ea? 

— Ce vrei? 

— Să te ajut. 

Bătrânul se apropie și mai mult, până când era doar la un braţ 
depărtare, apoi se opri şi rămase acolo, zâmbindu-i larg. 

Trebuie spus că Ferro era iute ca un șarpe şi de două ori mai 
periculoasă, cu un cuţit în mână, aşa cum ar fi putut depune 
mărturie acei soldaţi, dacă ar fi avut cum. Lama era un abur 
strălucitor în aer, legănată cu toată puterea și toată furia ei. Dacă 


bătrânul ar fi stat unde credea ea că stă, capul i-ar fi atârnat acum. 
Numai că nu stătea. Era cam la o jumătate de pas spre stânga. 

Se năpusti asupra lui cu un strigăt de luptă, vârându-i vârful 
scânteietor al cuţitului în inimă. Dar străpunse numai aer. El era tot 
acolo, neclintit și zâmbitor în tot acest timp. Foarte ciudat. Îl ocoli 
tiptil, cu grijă, târșâindu-și sandalele în praf, cu mâna stângă 
rotindu-se în aer, în faţa ei, cu dreapta strânsă pe mânerul cuțitului. 
Trebuia să fie prudentă - era o vrajă la mijloc. 

— N-ai de ce să te înfurii. Sunt aici ca să te ajut. 

- La naiba cu ajutorul tău! șuieră ea, drept răspuns. 

- Dar ai nevoie de el, și încă foarte mult. Sunt pe urmele tale, 
Ferro. Sunt soldaţi în munţi, mulţi soldaţi. 

— N-or să m-ajungă. 

- Sunt prea mulți, nu poţi fugi de toţi. 

Ferro aruncă o privire împrejur, la trupurile străpunse de săgeți. 

— Atunci am să-i dau vulturilor. 

— Nu de data asta. Nu sunt singuri. Au ajutor. Glasul lui grav 
cobori şi mai mult când ajunse la cuvântul „ajutor”. 

Ferro se încruntă. 

- Preoţi? 

- Da, și alţii pe lângă ei. Ochii i se măriră. Un devorator, șopti el. 
Vor să te captureze vie. Împăratul vrea să te dea drept exemplu. Are 
de gând să te expună în piața publică. 

Ferro pufni: 

— L-arăt eu împăratului. 

— Am auzit că deja i-ai arătat ce era de arătat. 

Ferro mârâi și ridică din nou cuțitul, dar nu era un cuţit. Un șarpe 
îi sâsâia în mână, un șarpe veninos, cu gura deschisă să muște. 

— Pfui! 

Îl aruncă pe jos, își coborî piciorul pe capul lui, însă călcă pe 
cuțitul ei. Lama plesni cu un sunet puternic. 

- Te vor prinde, zise bătrânul. Te vor prinde și îți vor rupe 
picioarele cu ciocanele în piaţa orașului, ca să nu mai poţi fugi 
vreodată. Apoi te vor plimba goală pe străzile din Shaffa, călare de- 
a-ndoaselea pe un măgar, cu capul ras, în timp ce oamenii vor sta 
înșirați pe străzi şi-ţi vor striga vorbe de ocară. Ferro se încruntă la 


el, dar Yulwei nu se opri. Te vor înfometa până la moarte într-o 
cușcă așezată în fața palatului, prăjindu-te în soarele fierbinte, în 
timp ce bunii oameni din Gurkhul te vor batjocori și te vor scuipa și 
vor arunca în tine cu bălegar printre gratii. Poate că-ţi vor da să bei 
urină, dacă ai noroc. Când, în cele din urmă, vei muri, te vor lăsa să 
putrezești, iar muștele te vor mânca, fărâmă cu fărâmă, și toți 
ceilalți sclavi vor vedea cum arată libertatea și vor decide că le e 
mai bine așa cum sunt. 

Ferro era plictisită de asta. Puteau să vină, cu tot cu devorator. N- 
avea să moară într-o cușcă. Avea să-și taie beregata, dacă se ajungea 
până acolo. Îi întoarse spatele, cu o privire încruntată, înhăță 
cazmaua și începu să sape cu furie ultimul mormânt. Curând era 
destul de adânc. 

Destul de adânc pentru o lepădătură care avea să putrezească în 
el. 

Se întoarse. Yulwei era în genunchi lângă soldatul muribund, 
dându-i apă din burduful pe care-l avea la piept. 

- La naiba! strigă ea, apropiindu-se cu pași mari, cu degetele 
strânse pe coada cazmalei. 

Bătrânul se ridică în picioare, când Ferro ajunse mai aproape. 

- Îndurare... horcăi soldatul întinzând mâna. 

— Am să-ți dau eu îndurare! 

Muchia cazmalei mușcă adânc în craniul soldatului. Trupul 
zvâcni scurt, apoi rămase neclintit. Se întoarse către bătrân cu un 
aer de triumf. El o privi cu tristeţe. Era ceva în privirea lui. Milă, 
poate. 

— Ce vrei, Ferro Maljinn? 

— Ce? 

— De ce-ai făcut asta? Yulwei arătă către bărbatul mort. Ce vrei? 

- Răzbunare, spuse ea, scuipând cuvântul. 

— Împotriva tuturor? Împotriva întregului popor din Gurkhul? 
Vrei să te răzbuni pe fiecare bărbat, femeie și copil? 

— Pe toţi! 

Bătrânul își roti privirea peste cadavre. 

— Atunci trebuie să fii foarte mulțumită cu isprava de astăzi. 

Ferro se forță să zâmbească. 


- Da. 

Dar nu era foarte mulțumită. Nu-și putea aminti senzaţia. 
Zâmbetul păru străin, nefiresc, strâmb. 

- Și doar la răzbunare te gândești, în fiecare minut al fiecărei 
zile? E singura ta dorință? 

- Da. 

— Să-i rănești pe ei? Să-i ucizi pe ei? Să-i termini pe ei? 

- Da! 

— Nu vrei nimic pentru tine? 

Rămase o clipă tăcută. 

— Cum? 

— Pentru tine. Tu ce vrei? 

Se uită ţintă la bătrân, bănuitoare, dar nu-i veni în minte niciun 
răspuns. Yulwei clătină cu tristeţe din cap. 

- Pare-mi-se, Ferro Maljinn, că ești mai sclavă decât ai fost 
vreodată. Sau vei fi vreodată. 

Bătrânul se aşeză pe o piatră, cu picioarele încrucișate. 

Ea îl fixă cu privirea o clipă, încurcată. Pe urmă furia clocoti din 
nou, fierbinte și liniștitoare. 

- Dacă ai venit să mă ajuţi, mă poţi ajuta să-i îngrop. Arătă către 
cele trei cadavre însângerate, înșirate lângă morminte. 

— O, nu. Asta e treaba ta. 

Ferro îi întoarse spatele, înjurând cu glas scăzut și se îndreptă 
către tovarășii ei de odinioară. Luă cadavrul lui Shebed sub braţ și îl 
târî până la primul mormânt, săpând două șanțuri în țărână cu 
călcâiele lui. Când ajunse lângă groapă, îl rostogoli înăuntru. 
Următorul fu Alugai. O ploaie de pământ uscat se prăvăli peste el, 
când își găsi odihna pe fundul mormântului. 

Se întoarse spre leșul lui Nasar. Fusese ucis de o tăietură de sabie 
peste faţă. Ferro era de părere că înfățișarea lui avusese de câștigat. 

— Acela arată ca un om de treabă, zise Yulwei. 

- Nasar. Ferro râse fără voioșie. Un violator, un hoţ, un laş. 
Horcăi și scuipă pe faţa lui moartă. Flegma căzu, împrăștiindu-se, pe 
fruntea bărbatului. De departe cel mai rău dintre cei trei. Ferro privi 
în jos, la morminte. Dar au fost toţi același rahat. 

— Frumos anturaj ai. 


- Cei urmăriți n-au privilegiul să-şi aleagă tovarășii. Ferro se uită 
la fața însângerată a lui Nasar. lei ceea ce ţi se oferă. 

- Dacă i-ai disprețuit atât de mult, de ce nu-i lași vulturilor, așa 
cum i-ai lăsat pe ceilalți? 

Yulwei făcu un semn larg cu braţul spre soldaţii nimiciți întinși 
pe pământ. 

- Pe ai tăi îi îngropi. Îl împinse pe Nasar cu piciorul în groapă. 
Acesta se rostogoli, cu brațele fluturând şi căzu în mormânt cu fața 
în jos. Așa a fost dintotdeauna. 

Ferro luă cazmaua și începu să-i arunce pe spate pământul 
pietros. Muncea în tăcere, cu sudoarea adunându-i-se pe față și apoi 
picurând pe pământ. Yulwei o urmărea, în timp ce gropile se 
umpleau, încă trei grămezi de pământ în pustiu. Ferro azvârli 
cazmaua, care săltă pe unul dintre trupuri și zăngăni printre pietre. 
Un roi de muște negre se ridică, bâzâind cu furie, de pe cadavru, pe 
urmă se întoarse. 

Ferro își luă arcul și săgețile, săltându-şi-le peste umăr. Apucă 
burduful cu apă, îl cântări cu grijă, apoi îl puse și pe acesta pe umăr. 
După care cercetă cu atenţie trupurile soldaţilor. Unul dintre ei — 
părea să fie șeful — avea o sabie curbată pe cinste. Nici măcar nu 
reușise s-o scoată, înainte ca săgeata ei să-l nimerească în gât. Ferro 
o luă acum și o testă cu câteva mișcări prin aer. Era strașnică: bine 
echilibrată, cu lama lungă scânteind, ucigător de ascuţită, cu soarele 
oglindit pe metalul strălucitor al mânerului. Avea și un cuţit pe 
potrivă. Ferro apucă armele și le vâri la cingătoare. 

Cercetă cu atenţie celelalte trupuri, dar nu prea avea ce lua. Tăie 
săgețile din cadavre, acolo unde putu. Găsi niște monede şi le 
azvârli cât colo. N-ar face decât s-o împovăreze şi ce să cumpere 
acolo, în Ținuturile Aspre? Ţărână? Asta era tot ce se găsea, şi era 
gratis. 

Soldaţii aveau câteva fărâme de mâncare cu ei, dar nu ajungeau 
nici măcar pentru încă o zi. Asta însemna că mai existau și alții, 
probabil o grămadă, și nu departe. Yulwei spunea adevărul, dar 
pentru ea nu conta. 

Ferro se întoarse şi porni spre sud, în josul muntelui și către 
marele deșert, lăsându-l pe bătrân în urmă. 


- Nu e bine în direcţia aceea, spuse el. 

Ea se opri, privindu-l cu ochii mijiți, în soarele strălucitor. 

- Nu vin soldaţii? 

Ochii lui Yulwei scânteiară. 

- Există multe căi de a rămâne neobservat, chiar și aici, în 
Ținuturile Aspre. 

Ferro privi către nord, peste întinderea monotonă a câmpiei. Hăt, 
departe, către Gurkhul. Nicio colină, niciun pom, nici măcar un 
tufiș, cât vedeai cu ochii. Niciun loc unde să te ascunzi. 

- Neobservat, chiar și pentru un devorator? 

Bătrânul râse. 

— Mai cu seamă pentru porcii ăia aroganţi. Nu sunt nici pe 
jumătate atât de deştepţi precum se consideră. Cum crezi că am 
ajuns aici? Am venit prin ei, printre ei, prinprejurul lor: merg unde 
vreau și iau cu mine pe cine vreau. 

Ferro își umbri ochii cu mâna și privi către sud. Pustiul se 
întindea în depărtare, cât vedeai cu ochii. Putea supravieţui aici, în 
sălbăticie, cine știe, dar acolo, în acel creuzet de nisipuri mișcătoare 
și căldură nemiloasă? 

Bătrânul părea să-i citească gândurile. 

- Sunt nisipuri nesfârșite. Eu le-am mai traversat. Se poate. Dar tu 
nu poți. 

Avea dreptate, fir-ar să fie. Ferro era suplă și rezistentă ca un arc, 
dar asta nu însemna decât că avea să se învârtă în cerc ceva mai 
mult înainte să se prăbușească. Era de preferat deșertul în locul 
cuștii din fața palatului, ca loc unde să mori, dar nu cu mult. Voia să 
rămână în viaţă. Mai avea multe de făcut. 

Bătrânul ședea acolo, cu picioarele încrucișate, zâmbind. Cine era 
el? Ferro nu avea încredere în nimeni, dar dacă bătrânul ar fi avut 
de gând s-o dea pe mâna împăratului, ar fi putut s-o lovească în cap 
pe când săpa, în loc să-și vestească sosirea. Avea puteri magice, 
văzuse asta cu ochii ei, şi o șansă infimă era mai bună decât niciuna. 

Dar oare ce-o fi vrând în schimb? Lumea nu-i dăduse niciodată 
nimic pe gratis lui Ferro şi nu se aștepta ca lucrurile să înceapă să se 
schimbe tocmai acum. Îşi îngustă ochii. 

— Ce vrei de la mine, Yulwei? 


Bătrânul râse. Râsul acela devenea foarte sâcâitor. 

- Să zicem că-ți voi fi făcut o favoare. Mai târziu, îmi poţi face tu 
una în schimb. 

Era un răspuns îngrozitor de zgârcit în detalii, dar când ţi-e viaţa 
la mezat, trebuie să iei ceea ce ţi se oferă. Ferro ura să se lase în 
puterea altcuiva, dar se părea că n-avea de ales. Dacă voia să 
supraviețuiască acestei săptămâni, adică. 

— Ce facem? 

- Trebuie să așteptăm căderea nopţii. Yulwei aruncă o privire 
către trupurile contorsionate împrăștiate pe pământ și își încreți 
nasul: Dar poate nu aici. 

Ferro ridică din umeri și se așeză pe mormântul din mijloc. 

— Aici e bine, declară ea. Am de gând să privesc vulturii 
mâncând. 


Deasupra, cerul senin al nopţii era presărat cu stele strălucitoare, 
iar aerul devenise răcoros, rece chiar. Jos, în câmpia neagră și 
prăfoasă, ardeau focuri, o linie arcuită de focuri, care părea să-i 
împresoare, ținându-i la marginea deșertului. Ea, Yulwei, cele zece 
cadavre și cele trei morminte erau în capcană pe coama dealului. 
Mâine, la primele raze de lumină aveau să se strecoare peste ținutul 
arid, soldaţii aveau să părăsească acele focuri și să se furișeze către 
dealuri. Dacă Ferro mai era acolo când soseau, va fi, cu siguranţă, 
omorâtă sau, mai rău, capturată. Nu putea să înfrunte atât de mulți 
de una singură, chiar presupunând că nu era niciun devorator cu ei. 

Nu-i plăcea s-o recunoască, dar viaţa ei era acum în mâinile lui 
Yulwei. 

Ridică ochii spre cerul înstelat. 

- E timpul, spuse el. 

Coborâră panta stâncoasă pe întuneric, alegându-și cu grijă calea 
printre bolovani şi tufele răzlețe spinoase, pe jumătate uscate. Spre 
nord, spre Gurkhul. Yulwei se mișca surprinzător de repede şi Ferro 
era nevoită aproape să fugă ca să ţină pasul cu el, cu privirea în 
pământ, atentă unde pune piciorul printre pietrele uscate. Când, în 
cele din urmă, ajunseră la poalele muntelui şi ridică privirea, văzu 
că Yulwei o conducea către capătul din stânga al liniei, unde 


focurile erau mai numeroase. 

— Stai, şopti ea, apucându-l de umăr. Îi arătă spre dreapta. Acolo 
erau mai puţine focuri și le-ar fi fost mai ușor să se strecoare printre 
ele. Ce-ar fi să mergem pe-acolo? 

Zări doar dinţii lui Yulwei zâmbind albi în lumina stelelor. 

- O, nu, Ferro Maljinn. Acolo sunt cei mai mulți soldați... și 

celălalt prieten al nostru. Nu se străduia defel să vorbească încet şi 

asta o scotea din sărite. Pe acolo se aşteaptă să vii, dacă alegi să 
mergi spre nord. Dar nu te aşteaptă. Se gândesc că vei prefera să te 
duci spre sud, să mori în deșert decât să riști să fii capturată, cum ai 
fi şi făcut, dacă n-aș fi fost eu aici. 

Yulwei se întoarse şi porni mai departe, iar Ferro se furișă după 
el, mergând aplecată. Când se apropiară de focuri, văzu că bătrânul 
avusese dreptate. Se zăreau siluete aşezate în jurul unora dintre ele, 
dar erau risipite. Bătrânul se îndreptă hotărât către patru focuri 
aflate la stânga, dintre care doar unul era străjuit de oameni. Nu se 
străduia să stea aplecat, brățările îi zornăiau încetișor, picioarele 
goale îi lipăiau sonor pe pământul uscat. Erau destul de aproape ca 
să deslușească trăsăturile celor trei bărbaţi din preajma focului. 
Yulwei avea să fie văzut, cu siguranță, dintr-o clipă în alta. Ferro 
fluieră după el, să-i atragă atenţia, convinsă că avea să fie auzită. 

Bătrânul se întoarse, cu un aer nedumerit, în lumina palidă a 
flăcărilor. 

- Ce-i? făcu el. Ferro tresări, așteptând să vadă soldaţii sărind în 
picioare, dar aceștia continuau să trăncănească nestingheriți. Yulwei 
aruncă o privire spre ei. Nu ne vor vedea, nici nu ne vor auzi, dacă 
nu cumva începi să le strigi în urechi. Suntem în siguranţă. Se 
întoarse și își văzu de drum, ocolind soldaţii cu grijă. Ferro îl urmă, 
continuând să se furișeze tăcută, fie și numai din obișnuință. 

Când se apropie, Ferro începu să distingă cuvintele conversaţiei 
dintre oşteni. Încetini pasul, ascultând. Se întoarse. Porni spre foc. 
Yulwei întoarse capul. 

— Ce faci? întrebă el. 

Ferro se uită la cei trei. Un luptător încercat, vânjos, cu o 
înfățișare aspră, altul subţire, cu fața ascuţită și un tânăr cu un 
aspect de om cinstit, care nu prea aducea a soldat. Armele lor 


zăceau împrejur, în teci, înfășurate, nepregătite. Îi ocoli, prudentă, 
ascultând. 

- Se zice că nu-i zdravănă la cap, îi şșoptea cel slab tânărului, 
încercând să-l sperie. Se zice că a omorât o sută de oameni sau mai 
mulți. Dacă ești arătos, îţi taie odoarele cât timp ești încă în viață — 
îl apucă strâns între picioare — și ți le mănâncă în fața ta! 

- O, tacă-ţi gura, zise vânjosul, nu se apropie ea de noi. Arătă 
către locul unde focurile erau mai rare, coborând glasul până ce 
deveni o șoaptă: Se va duce la el, dacă vine cumva în direcţia asta. 

- Ei, bine, eu sper că nu vine, spuse tânărul. Trăieşte și lasă-i și pe 
alții să trăiască, zic eu. 

Bărbatul slab se încruntă. 

- Și cum rămâne cu toți oamenii buni pe care i-a omorât? Cu 
femeile și copiii? Ei n-ar fi trebuit lăsaţi să trăiască? 

Ferro scrâșni din dinți. Nu omorâse niciodată copii, din câte își 
amintea. 

- Păi, păcat de ei, bineînţeles. Nu zic că n-ar trebui prinsă. 
Tânărul aruncă o privire împrejur, agitat. Dar poate nu tocmai de 
noi. 

Vânjosul izbucni în râs, la auzul acestor vorbe, însă bărbatul slab 
nu părea amuzat. 

— Eşti laş? 

- Nu! răspunse tânărul, furios, dar am o soţie și o familie care au 
nevoie de mine și aş prefera să nu mor aici, atâta tot. Zâmbi larg. 
Aşteptăm încă un copil. Sperăm să fie băiat, de data asta. 

Vânjosul clătină din cap. 

- Fiul meu e aproape bărbat deja. Cresc așa de repede! 

Discuţiile despre copii, familii și speranțe nu făceau decât să 
strângă şi mai mult gheara furiei în pieptul lui Ferro. De ce ei aveau 
dreptul să aibă o viaţă, când ea nu avea nimic? Când ei și ai lor îi 
luaseră totul? Scoase încet cuțitul curbat din teacă. 

— Ce faci, Ferro? șuieră Yulwei. 

Tânărul privi împrejur. 

— Aţi auzit ceva? 

Vânjosul râse. 

— Cred că te-am auzit făcând pe tine. 


Slăbănogul râse pe înfundate, iar tânărul zâmbi, jenat. Ferro se 
strecură chiar prin spatele lui. Era doar la un pas sau doi distanță, 
puternic luminată de foc, dar niciunul dintre soldați nu aruncă 
măcar o privire spre ea. Înălță cuțitul. 

— Ferro! strigă Yulwei. 

Tânărul sări în picioare, scrută câmpia întunecată, cu ochii mijiţi, 
cu fruntea încreţită. Se uita direct la Ferro, dar ochii lui erau 
concentrați departe, în spatele ei. Îi simţea răsuflarea. Lama 
cuțitului scânteie la două degete de gâtul lui noduros. 

Acum. Acum era momentul. Putea să-l ucidă repede şi să ia și 
viaţa celorlalți doi, înainte să sune alarma. Știa c-o putea face. Erau 
nepregătiţi, iar ea era pregătită. Acum era momentul. 

Dar mâna nu i se clinti. 

- Ce ţi-a intrat în fund? întrebă soldatul vânjos. Nu-i nimic în 
pustietatea asta. 

- Aș fi putut jura c-am auzit ceva, zise tânărul, continuând s-o 
privească direct în faţă. 

- Stai! strigă bărbatul slab, sărind în picioare și arătând cu 
degetul. Uite-o acolo! Chiar în faţa ta! Ferro îngheță o clipă, 
holbându-se la el, apoi acesta și vânjosul începură să râdă. Cu un 
aer rușinat, soldatul tânăr se întoarse și se așeză. 

— Mi s-a părut că aud ceva, atâta tot. 

— Nu-i nimeni acolo, zise vânjosul. 

Ferro începu să se retragă încet. Se simțea rău, cu gura plină de 
salivă acră, cu capul bubuind. Îndesă cuțitul la loc în teacă, se 
întoarse și se îndepărtă clătinându-se, cu Yulwei urmând-o în tăcere. 

Când lumina focurilor și sunetul vorbelor se pierdură în 
depărtare, Ferro se opri şi se prăbuşi pe pământ. Un vânt rece bătea 
peste câmpia stearpă. Îi sufla praf înţepător în față, dar Ferro nici nu 
băga de seamă. Ura și furia dispăruseră, deocamdată, dar lăsaseră 
un gol pe care nu avea cu ce să-l umple. Se simțea pustie, 
înfrigurată, bolnavă și singură. Își strânse brațele la piept, 
legănându-se încetişor înainte şi înapoi, apoi închise ochii. Dar 
întunericul nu-i aducea alinare. 

Apoi simţi mâna bătrânului apăsând-o pe umăr. 

În mod obișnuit, s-ar fi răsucit, l-ar fi azvârlit cât acolo, l-ar fi 


omorât, dacă ar fi putut. Dar toată puterea o părăsise. Ridică 
privirea, clipind. 

— N-a mai rămas nimic din mine. Ce sunt eu? Îşi apăsă o mână pe 
piept, dar abia simţi. N-am nimic înăuntru. 

— Fi, bine, e ciudat că spui asta. Yulwei zâmbi spre cerul înstelat. 
Tocmai începeam să mă gândesc că ar putea exista acolo, înăuntru, 
ceva care merită salvat. 


Dreptatea regelui 


De îndată ce ajunseră în Piaţa Mareșalilor, Jezal își dădu seama 
că era ceva în neregulă. Nu era niciodată nici pe jumătate atât de 
aglomerată pentru o întâlnire a Consiliului Deschis. Jezal aruncă o 
privire către grupurile de oameni în veșminte alese, în timp ce 
trecea în goană, ușor în întârziere și cu răsuflarea întretăiată de pe 
urma ședinței lungi de antrenament: glasurile erau șoptite, feţele 
încordate, în așteptare. 

Îşi croi drum prin mulţime, către Rotonda Lorzilor, privind 
bănuitor la străjerii care flancau uşile incrustate. Ei, cel puţin, 
păreau la fel ca întotdeauna, ascunși în spatele vizierelor grele. 
Traversă anticamera, cu tapiseriile viu colorate fluturând ușor în 
bătaia curentului, se strecură pe ușile interioare și trecu în spațiul 
vast și rece de dincolo. Cupola aurită răsună de ecoul pașilor săi, în 
timp ce înainta grăbit de-a lungul culoarului, către masa de onoare. 
Jalenhorm stătea sub una dintre ferestrele înalte, cu fața împroşcată 
de lumina colorată a vitraliilor, privind încruntat către o banchetă 
cu o bară lungă de metal la bază, care fusese amplasată într-o parte. 

— Ce se petrece? 

- N-ai auzit? Glasul lui Jalenhorm era şoptit de emoție. Hoff a 
anunțat că se vor discuta treburi importante. 

— Ce anume? Englia? Oamenii Nordului? 

Bărbatul voinic clătină din cap. 

— Nu știu, dar vom vedea imediat. 

Jezal se încruntă. 

— Nu-mi plac surprizele. Ochii lui se opriră asupra băncii 
misterioase. Pentru ce-i asta? 

În clipa aceea, ușile mari se dădură în lături și un val de consilieri 
începură să se reverse de-a lungul culoarului. 

Obișnuitul amestec, presupunea Jezal, chiar dacă puţin mai 
hotărâți. Mezinii, reprezentanţii plătiţi... Jezal rămase cu răsuflarea 
tăiată: În frunte se afla un bărbat înalt, în veşminte somptuoase, 


chiar și pentru această augustă companie, cu un impozant colan de 
aur pe umeri și o impozantă încruntătură pe faţă. 

- Lordul Brock însuși, șopti Jezal. 

— Ia uite-l pe Lordul Isher. Jalenhorm făcu semn cu capul către 
bătrânul cu aer grav aflat chiar în spatele lui Brock. Și pe Heugen și 
Barezin. E ceva important. Trebuie să fie. 

Jezal trase adânc aer în piept, în timp ce patru dintre cei mai 
puternici nobili ai Uniunii se așezară în rândul din față. Nu mai 
văzuse niciodată un Consiliu Deschis nici pe jumătate atât de plin. 
În semicercul de bănci al consilierilor abia dacă mai găseai un loc 
gol. Sus, deasupra lor, galeria publică era un cerc îngrămădit de fețe 
agitate. 

Hoff năvăli pe uși și în josul culoarului, și nu era singur. La 
dreapta sa plutea un bărbat înalt, slab, cu o înfățișare semeaţă, cu 
un veșmânt alb, imaculat și o claie de păr alb. Arhilectorul Sull. La 
stânga lui păşea un alt bărbat, sprijinindu-se cu putere într-un 
baston, uşor aplecat, într-o mantie neagră cu auriu, cu barba lungă 
și căruntă. Înaltul Judecător Marovia. Lui Jezal nu-i venea să-și 
creadă ochilor. Trei membri ai Consiliului Închis, aici. 

Jalenhorm se grăbi să-și ocupe locul, în timp ce conţopiștii își 
aşezară mormanele de registre şi hârtii pe tăblia lustruită a mesei. 
Lordul Șambelan se aruncă în jilț, în mijlocul lor, și ceru imediat 
vin. Capul Inchiziției Maiestăţii Sale se strecură în jilțul său, lângă 
el, mustăcind. Înaltul Judecător Marovia se lăsă încet într-un altul, 
încruntându-se în tot acest timp. 

Volumul șoaptelor agitate din sală crescu ușor, feţele marilor 
magnați din rândul din față erau aspre și bănuitoare. Crainicul își 
ocupă locul din faţa mesei, nu obișnuitul imbecil în haine 
sclipitoare, ci un bărbat tuciuriu, bărbos şi cu pieptul bombat. Își 
înălță toiagul, apoi îl izbi de dale, de-ar fi putut trezi și morţii. 

— Chem la ordine Adunarea Consiliului Deschis al Uniunii! răcni 
el. 

Hărmălaia se potoli treptat. 

- Există doar o chestiune de discutat în dimineaţa aceasta, zise 
Lordul Șambelan, privind încruntat adunarea, pe sub sprâncenele-i 
grele, o chestiune legată de Dreptatea Regelui. Se auziră murmure 


răzlețe. O problemă care priveşte licenţa regală pentru negoțul în 
orașul Westport. Zgomotul crescu: şoapte furioase, foieli stânjenite 
ale nobilelor dosuri pe băncile lor, obișnuitul scârțâit al condeielor 
în imensele catastife. Jezal văzu sprâncenele Lordului Brock 
apropiindu-se, colțurile gurii Lordului Heugen coborând. Nu părea 
să le placă. Lordul Șambelan pufni și luă o înghiţitură de vin, 
așteptând să se potolească mormăiturile. Nu sunt cel mai calificat să 
vorbesc despre această chestiune, însă... 

— Nu, într-adevăr! izbucni Lordul Isher cu asprime, foindu-se pe 
locul său din primul rând, cu o căutătură încruntată. 

Hoff îl fixă pe bătrân cu privirea. 

- Aşadar, dau cuvântul unuia care este! Colegul meu din Consiliul 
Închis, Arhilectorul Sult. 

- Consiliul Deschis îl recunoaște pe Arhilectorul Sult! tună 
crainicul, în timp ce șeful Inchiziției coborî cu graţie treptele 
daisului și înaintă pe podeaua de lespezi, zâmbind prietenos 
chipurilor încruntate întoarse către el. 

- Lorzii mei, începu el, cu un glas domol, muzical, însoţindu-și 
vorbele cu mișcări domoale ale mâinilor, de șapte ani, de la 
glorioasa noastră victorie în războiul cu Gurkhul, în mâinile 
onorabilei Ghilde a Pânzarilor se află o licență regală exclusivă 
pentru negot în orașul Westport. 

- Și au făcut treabă bună cu ea! strigă Lordul Heugen. 

- Ne-au ajutat să câştigăm acel război! răcni Barezin, izbind cu 
pumnul cărnos în bancă, lângă el. 

— O treabă bună! 

— Bună! veniră strigătele. 

Arhilectorul clătină din cap, așteptând ca zgomotele să se 
domolească. 

— Într-adevăr, bună treabă au făcut, spuse el, pășind pe dale ca un 
dansator, în timp ce cuvintele sale îşi croiau drum, scârțâind, peste 
paginile catastifelor. Ar fi cel mai rău lucru să tăgăduim asta. O 
treabă bună! Se răsuci brusc, cu pulpanele mantiei albe pocnind, cu 
fața strâmbată de mârâit sălbatic. O treabă bună, de eludare a 
dărilor Regelui! urlă el. Se auzi un oftat colectiv. O treabă bună, de 
încălcare a legii Regelui! Un alt oftat, mai sonor. O treabă bună, de 


înaltă trădare! 

Urmă un potop de proteste, de pumni agitaţi în aer și de hârtii 
aruncate pe podea. Feţe livide priveau uluite în jos din galeria 
publică, altele, îmbujorate, tunau și fulgerau de pe băncile din fața 
mesei de onoare. Jezal privi împrejur, nesigur dacă chiar auzise 
bine. 

- Cum îndrăznești, Sult? răcni Lordul Brock la Arhilector, în timp 
ce acesta se grăbea să urce înapoi treptele daisului, cu un zâmbet 
palid atârnat pe buze. 

— Cerem dovezi! urlă Lordul Heugen. Cerem dreptate! 

— Dreptatea Regelui! veniră strigăte din spate. 

- Trebuie să ne puneţi la dispoziţie dovezi! strigă Isher, când 
zgomotul începu să se potolească. 

Arhilectorul își dădu la o parte, cu o smucitură, veșmântul alb și 
materialul delicat se undui în jurul lui, în timp ce se săltă lin înapoi 
pe scaun. 

— O, dar asta și intenţionăm, Lord Isher! 

Zăvorul greu al unei mici uși laterale zbură în lături cu un pocnet 
răsunător. Urmară foșnete, în timp ce lorzii și mandatarii se 
întoarseră, se ridicară, se uitară să vadă ce se întâmplă. Oamenii din 
galeria publică priviră peste balustradă, aplecându-se periculos de 
mult, în dorința lor de a vedea. Sala se cufundă în liniște. Jezal 
înghiți. În spatele ușii, se auzi un sunet scârţâit, bocănit, zornăit, pe 
urmă o procesiune ciudată şi sinistră se ivi din întuneric. 

Sand dan Glokta intră primul, șchiopătând ca întotdeauna și 
sprijinindu-se cu putere în baston, însă cu capul ridicat și un rânjet 
ştirb pe faţa-i scofâlcită. Trei bărbaţi își târşâiau picioarele în spatele 
lui, legaţi împreună cu lanţuri, de mâini și de picioarele goale, 
zornăind şi zăngănind către masa de onoare. Aveau capetele rase și 
erau îmbrăcaţi în pânză de sac maro. Veşșmintele penitentului. 
Trădători mărturisiți. 

Primul dintre prizonieri îşi lingea buzele, cu ochii alergând de 
colo-colo, palid de spaimă. Cel de-al doilea, mai scund și mai 
îndesat, se împleticea, trăgându-și piciorul stâng după el, cocârjat, 
cu gura atârnând deschisă. În timp ce Jezal îl privea, o linie subțire 
de salivă rozalie i se legănă pe buză și se scurse pe podea. Cel de-al 


treilea bărbat, îngrozitor de slab, cu imense cercuri întunecate în 
jurul ochilor, privi încet împrejur, clipind, cu ochii mari, dar, 
aparent, fără să-şi dea seama de nimic. Jezal îl recunoscu 
numaidecât pe bărbatul din spatele celor trei prizonieri: uriașul 
albinos din noaptea aceea de pe stradă. Jezal îşi mută greutatea de 
pe un picior pe altul, simțindu-se dintr-odată înfrigurat și stânjenit. 

Menirea băncii era acum evidentă. Cei trei prizonieri se prăbușiră 
pe ea, iar albinosul se aşeză în genunchi, prinzându-le cătușele, cu 
un pocnet, de bara de la bază. Încăperea era cufundată cu totul în 
tăcere. Fiecare ochi era îndreptat spre inchizitorul infirm și cei trei 
prizonieri ai săi. 

- Investigația noastră a început acum câteva luni, începu 
Arhilectorul Sult, extrem de mulțumit să domine atât de bine 
adunarea. O chestiune simplă legată de niște nereguli contabile. N- 
am să vă plictisesc cu detaliile. Le zâmbi lui Brock, lui Isher, lui 
Barezin. Știu că sunteţi cu toţii oameni foarte ocupați. Cine s-ar fi 
gândit atunci că o chestiune atât de măruntă ne va conduce aici? 
Cine ar fi bănuit că rădăcinile trădării pot ajunge atât de adânc? 

— Într-adevăr, zise Lordul Șambelan, nerăbdător, ridicând privirea 
din pocalul său. Inchizitor Glokta, ai cuvântul. 

Crainicul izbi cu toiagul în lespezi. 

- Consiliul Deschis al Uniunii îl recunoaște pe Sand dan Glokta, 
Inchizitor Privilegiat! 

Infirmul aşteptă politicos ca scârțâitul condeielor să înceteze, 
sprijinindu-se în baston, în mijlocul sălii, vădit neimpresionat de 
importanța evenimentului. 

- Ridică-te și stai în faţa Consiliului Deschis, spuse el, întorcându- 
se către primul dintre prizonierii săi. 

Bărbatul îngrozit sări în picioare, cu lanţurile zornăind, lingându- 
şi buzele palide, holbându-se la chipurile lorzilor din primul rând. 

— Numele tău! ceru Glokta. 

— Salem Rews. 

Jezal simţi un nod în gât. Salem Rews! Îl cunoștea! Tatăl său 
făcuse afaceri cu el, în trecut, într-o vreme fusese un musafir 
obișnuit al moșiei lor! Jezal îl cercetă cu oroare crescândă pe 
trădătorul îngrozit, cu capul ras. Mintea îi zbură la negustorul 


dolofan, bine îmbrăcat, mereu pus pe glume. El era, fără îndoială. 
Ochii li se întâlniră o clipă și Jezal își feri, neliniștit, privirea. Tatăl 
său vorbise cu omul acela în vestibulul lor. Își strânseseră mâinile. 
Acuzaţiile de trădare sunt ca niște boli — te poţi molipsi doar 
aflându-te în aceeași încăpere. Ochii îi erau atrași inevitabil de acel 
chip necunoscut și totuși atât de îngrozitor de cunoscut. Cum 
îndrăznea să fie un trădător, ticălosul? 

— Eşti membru al onorabilei Ghilde a Pânzarilor? continuă Glokta, 
punând un accent sarcastic pe cuvântul „onorabilei”. 

— Am fost, bâigui Rews. 

- Care a fost rolul tău în cadrul ghildei? Pânzarul cu țţeasta rasă 
se holbă disperat împrejur. Rolul? ceru Glokta, asprindu-și glasul. 

- Am uneltit să-l înșel pe Rege! strigă negustorul, frângându-și 
mâinile. O undă de şoc străbătu sala. Jezal înghiţi salivă acră. Îl 
văzu pe Sult zâmbind atotcunoscător spre Înaltul Judecător 
Marovia. Chipul bătrânului era neclintit ca o stâncă, dar pumnii îi 
erau încleștați pe masă, în fața lui. Am trădat! Pentru bani! Am 
făcut contrabandă, am mituit și am minţit... am fost părtași cu toţii! 

- Părtași cu toţii? rânji Glokta, rotindu-şi privirea peste întreaga 
adunare. Și dacă vreunul dintre voi se îndoiește de asta, avem 
registre, avem documente și avem cifre. Există o încăpere plină de 
ele în Casa Întrebărilor. O încăpere plină de secrete, de vinovăţie și 
de minciuni. Clătină încet din cap. O lectură jalnică, vă pot spune. 

— A trebuit s-o fac! răcni Rews. M-au obligat! N-am avut de ales! 

Inchizitorul schilod se încruntă spre publicul său. 

- Fireşte că te-au obligat. Ne dăm seama că n-ai fost decât o 
cărămidă din această casă a infamiei. De curând s-a atentat la viața 
ta, nu-i așa? 

— Au încercat să mă omoare! 

— Cine a încercat? 

— Omul acesta, scânci Rews, cu glasul frânt, arătând cu un deget 
tremurător către prizonierul de lângă el și trăgându-se cât de 
departe îi îngăduiau lanţurile cu care erau legaţi. El a fost! El! 

Lanţurile zornăiră când își flutură braţele, împroșcând salivă. 

Se stârni un alt potop de glasuri furioase, mai sonor de data 
aceasta. Jezal văzu capul prizonierului din mijloc coborând și omul 


se prăbuși într-o parte, însă matahala albinoasă îl înhăţă și-l ridică 
înapoi. 

- Trezește-te, Maestre Carpi! strigă Glokta. 

Capul atârnat se ridică încet. Un chip necunoscut, umflat în mod 
ciudat și plin de ciupituri de acnee. 

Jezal observă cu dezgust că îi lipseau cei patru dinți din faţă. 
Întocmai ca lui Glokta. 

- Eşti din Talins, da? Din Styria? Omul clătină din cap încet, 
prosteşte, ca unul pe jumătate adormit. Eşti plătit să omori oameni, 
da? Clătină din nou din cap. Și ai fost tocmit să ucizi zece dintre 
supușii Maiestăţii Sale, printre care acest trădător mărturisit, Salem 
Rews? Un firicel de sânge se scurgea încet din nasul bărbatului și 
ochii începură să i se rostogolească în fundul capului. Albinosul îl 
scutură de umăr și acesta își reveni, clătinând ameţit din cap. Ce s-a 
ales de ceilalți nouă? Tăcere. I-ai omorât, nu-i așa? O altă 
încuviințare şi un straniu hârâit ieşi din gâtlejul prizonierului. 
Glokta își roti o privire încruntată peste chipurile fascinate ale 
Consiliului. Vilem dan Robb, funcționar vamal, beregata tăiată de la 
o ureche la alta. Glokta își trecu degetele încet peste gât şi o femeie 
din galerie scânci. Solimo Scandi, pânzar, înjunghiat în spate de 
patru ori. Glokta ridică două degete, apoi şi le înfipse în stomac, ca 
şi cum i-ar fi fost rău. Lista sângeroasă continuă. Toţi ucişi, pentru 
nimic altceva decât un profit mai mare. Cine te-a tocmit? 

- EI, făcu criminalul, cu glas răgușit, întorcându-și fața umflată 
spre omul sfrijit cu ochi sticloși, prăbuşit pe bancă lângă el, străin de 
tot ceea ce se petrecea în jurul lui. 

Glokta se apropie șchiopătând, cu bastonul bocănind pe lespezi. 

— Cum te numești? 

Capul prizonierului ţâșni în sus, ochii i se concentrară asupra 
chipului diform al inchizitorului de deasupra lui. 

- Gofred Hornlach! răspunse el instantaneu, cu glas ascuţit. 

— Eşti un membru de vază al Ghildei Pânzarilor? 

- Da! răcni el, clipind prostește spre Glokta. 

- Unul dintre locţiitorii Magisterului Kault, de fapt? 

— Da! 

— Ai uneltit cu alți pânzari să-l înșeli pe Maiestatea Sa Regele? Ai 


tocmit un asasin să ucidă zece dintre supușii Maiestăţii Sale? 

- Da! Da! 

— De ce? 

— Ne temeam că vor spune ce ştiu... că vor spune ce știu... că 
vor... 

Ochii goi ai lui Hornlach se îndreptară către una dintre ferestrele 
colorate. Gura încetă treptat să se miște. 

- Că vor spune ce ştiu? îl îmboldi inchizitorul. 

- Despre activităţile trădătoare ale Ghildei, izbucni pânzarul, 
despre trădările noastre! Despre activităţile ghildei... activităţi... 
trădătoare... 

Glokta îi întrerupse tăios: 

- Acţionai de unul singur? 

— Nu! Nu! 

Inchizitorul lovi cu putere cu bastonul în podea, în faţa lui, și se 
aplecă: 

- Cine a dat ordinele? șuieră el. 

— Magisterul Kault! strigă Hornlach numaidecât, el a dat ordinele! 
Asistenţa rămase fără suflare. Arhilectorul Sult rânji puțin mai larg. 
Magisterul a fost! Condeiele scârțâiau nemiloase. El a dat ordinele! 
Toate ordinele! Magisterul Kault! 

- Mulţumesc, Maestre Hornlach. 

— Magisterul! Fl a dat ordinele! Magisterul Kault! Kault! Kault! 

— Ajunge! mârâi Glokta. 

Prizonierul său tăcu. Sala era înmărmurită. 

Arhilectorul Sult ridică mâna și arătă către cei trei prizonieri. 

— Iată dovada voastră, lorzii mei! 

— E o înscenare! răcni Lordul Brock, sărind în picioare. E o 
insultă! 

Însă puţine glasuri îi veniră în ajutor, și acelea cu jumătate de 
gură. Lordul Heugen se remarca prin tăcerea lui prudentă, 
studiindu-și cu mare atenţie pielea fină a pantofilor. Barezin se 
chircise, părând de două ori mai mic decât fusese cu un minut 
înainte. Lordul Isher se holba la un perete, pipăindu-și colanul greu 
de aur, cu un aer plictisit, de parcă soarta Ghildei Pânzarilor nu-l 
mai privea. Brock apelă la însuși Înaltul Judecător, neclintit în jilțul 


său înalt de la masa de onoare: 

- Lord Marovia, te implor! Eşti omul cel mai chibzuit! Nu îngădui 
această... mascaradă! 

Sala se cufundă în tăcere, așteptând răspunsul bătrânului. Acesta 
se încruntă, mângâindu-și barba lungă. Aruncă o privire către 
zâmbitorul Arhilector. Își drese glasul. 

— Îţi împărtășesc durerea, Lord Brock, zău ţi-o împărtășesc, dar se 
pare că aceasta nu e o zi pentru oameni chibzuiţi. Consiliul Închis a 
examinat cazul și e satisfăcut. Am mâinile legate. 

Brock își frământă gura, simțind gustul înfrângerii. 

— Asta nu e dreptate! strigă el, întorcându-se să se adreseze 
colegilor săi. Este limpede că acești oameni au fost torturați! 

Gura Arhilectorului Sult se strâmbă cu dispreţ. 

- Cum ai fi vrut să ne purtăm cu trădătorii și criminalii? strigă el, 
cu glas sfredelitor. Tu ai ridica un scut, Lord Brock, ca în spatele lui 
să se ascundă cei neloiali? Arhilectorul izbi cu pumnul în masă, de 
parcă ar fi putut fi și ea vinovată de înaltă trădare. Eu, unul, n-am 
de gând să văd măreaţa noastră naţiune dată pe mâna dușmanilor 
ei. Nici a celor din afară, nici a celor dinăuntru! 

— Jos cu pânzarii! veni un strigăt din balconul publicului. 

— Dreptate aspră pentru trădători! 

- Dreptatea Regelui! răcni un bărbat gras, aflat în spate. 

Urmă un val de indignată aprobare dinspre sală, însoţit de 
strigăte ce îndemnau la măsuri aspre și pedepse necruțătoare. 

Brock își roti privirea, căutându-și aliați în primul rând, dar nu 
găsi niciunul. Își încleștă pumnii. 

— Asta nu e dreptate! strigă el, arătând către cei trei prizonieri. 
Asta nu e nicio dovadă! 

- Maiestatea Sa e de altă părere! răcni Hoff, și nu-ţi cere ție 
permisiunea! Hoff ridică un document mare. Drept care, Ghilda 
Pânzarilor se dizolvă! Licenţa lor este revocată prin decret regal! 
Comisia pentru Negoţ și Comerț a Maiestăţii Sale va revizui, în 
decursul următoarelor luni, cererile pentru drept de negoţ în orașul 
Westport. Până se vor găsi candidaţii potriviţi, traseele vor fi 
administrate de mâini capabile, loiale. Mâinile Inchiziției Maiestăţii 
Sale. 


Arhilectorul Sult își înclină cu modestie capul, indiferent la 
strigătele delegaților și ale galeriei publice deopotrivă. 

- Inchizitor Glokta! continuă Lordul Șambelan, Consiliul Deschis 
îți mulțumește pentru sârguinţa ta și îți cere să îndeplinești încă un 
serviciu în această chestiune. Hoff ridică o hârtie mai mică. Acesta 
este un mandat pentru arestarea Magisterului Kault, purtând 
semnătura Regelui însuși. Îţi cerem să-l duci numaidecât la 
îndeplinire. 

Glokta se înclină ceremonios şi luă hârtia din mâna întinsă a 
Lordului Şambelan. 

- Tu, zise Hoff, întorcându-și ochii către Jalenhorm. 

— Locotenent Jalenhorm, Lordul meu! strigă bărbatul vânjos, 
pășind prompt înainte. 

- În fine, pufni Hoff nerăbdător, ia douăzeci din Garda Regelui şi 
escortaţi-l pe Inchizitorul Glokta către Palatul Ghildei Pânzarilor. Ai 
grijă ca nimeni și nimic să nu părăsească clădirea fără ordinele lui! 

— De îndată, Lordul meu! 

Jalenhorm traversă spaţiul din față și alergă pe culoar, către 
ieșire, ținând cu o mână sabia, ca să nu i se mai lovească de picior. 
Glokta șontâcăi după el, cu bastonul bocănind pe trepte, cu 
mandatul de arestare pentru Magisterul Kault mototolit în pumnul 
încleștat. Între timp, monstruosul albinos smulsese prizonierii de pe 
bancă și îi conducea, zornăind şi atârnând fără vlagă către ușa pe 
care intraseră. 

- Lord Șambelan! strigă Brock, cu un ultim efort. 

Jezal se întreba câţi bani trebuie să fi făcut de la pânzari. Câţi 
mai sperase să facă? O grămadă, evident. 

Dar Hoff era imperturbabil. 

— Cu asta se încheie treaba noastră pentru astăzi, lorzii mei! 

Marovia era în picioare înainte ca Lordul Şambelan să termine de 
vorbit, vădit nerăbdător să plece. Catastifele uriașe fură închise 
bufnind. Soarta onorabilei Ghilde a Pânzarilor era pecetluită. 
Murmure agitate umplură din nou aerul, crescând treptat în volum 
şi însoţite curând de zornăieli și bocănituri, când delegaţii începură 
să se ridice și să părăsească sala. Arhilectorul Sult rămase așezat, 
privindu-și adversarii înfrânți cum părăsesc în şir rândul din față, 


fără tragere de inimă. Jezal întâlni ochii disperaţi ai lui Salem Rews 
pentru ultima oară, în timp ce era scos afară pe uşa mică, apoi 
Practicianul Frost smuci de lanţ și Rews se pierdu în întunericul de 
dincolo. 

Afară, piaţa era încă şi mai ticsită decât înainte, gloata compactă 
devenind din ce în ce mai tulburată pe măsură ce vestea dizolvării 
Ghildei Pânzarilor se răspândea printre cei care nu fuseseră 
înăuntru. Oamenii rămâneau înmărmuriți, nevenindu-le să creadă, 
sau alergau de colo-colo speriaţi, miraţi, zăpăciţi. Jezal văzu un 
bărbat holbându-se la el, holbându-se la oricine, cu faţa palidă și 
mâinile tremurând. Un pânzar, probabil, sau un om prea apropiat de 
pânzari, destul de apropiat ca să fie distrus împreună cu ei. Aveau să 
fie mulţi ca el. 

Jezal simţi dintr-odată un val de furnicături. Ardee West se 
sprijinea cu nonşalanţă de pietre, puțin mai departe. Nu se 
întâlniseră de ceva vreme, de când cu acea izbucnire la beţie a ei, și 
era surprins cât de încântat era s-o vadă. Probabil fusese pedepsită 
destul, își spuse el. Oricine merita șansa să-și ceară iertare. Grăbi 
pasul spre ea, cu un zâmbet larg pe buze. Apoi observă cine o 
însoțea. 

- Ticălosul ăla mic, își șopti el în barbă. 

Locotenentul Brint trăncănea nestingherit, în uniforma-i ieftină, 
aplecându-se mai aproape de Ardee decât considera Jezal că s-ar fi 
cuvenit și punctându-și remarcile anoste cu gesturi teatrale ale 
brațelor. Ea clătină din cap, zâmbind, apoi își dădu capul pe spate și 
râse, lovindu-l jucăuș pe locotenent peste piept. Brint râse și el, 
piticania hidoasă. Râseră împreună. Fără să ştie exact de ce, Jezal 
simţi un junghi ascuţit de furie. 

— Jezal, ce mai faci? strigă Brint, continuând să chicotească. 

Se apropie. 

- Căpitane Luthar, vrei să spui, scuipă el, şi ce fac nu-i treaba ta! 
N-ai nicio treabă de făcut? 

Gura lui Brint se căscă prostește o clipă, apoi fruntea i se adună 
într-o încruntătură morocănoasă. 

- Da, domnule, murmură el, întorcându-se şi îndepărtându-se 
țanţoș. 


Jezal îl urmări plecând, cu un dispreţ chiar mai profund decât de 
obicei. 

— Ei, bine, a fost încântător, zise Ardee. Astea sunt manierele pe 
care trebuie să le folosești în prezenţa unei doamne? 

— Sincer, n-aş putea spune. De ce? Era vreuna prin preajmă? 

Se întoarse să se uite la ea și prinse, doar pentru o clipă, un 
zâmbet mulțumit de sine. O expresie chiar nesuferită, de parcă 
ieșirea lui i-ar fi făcut plăcere. Se întrebă, preț de-o clipă năucă, 
dacă era posibil ca Ardee să fi aranjat întâlnirea, să se așeze 
împreună cu acel idiot într-un loc unde Jezal avea să-i vadă, 
sperând să-i stârnească gelozia... Apoi ea îi zâmbi și râse, iar Jezal 
simţi furia topindu-i-se. Ardee arăta foarte bine, gândi el, bronzată 
și plină de viaţă în lumina soarelui, râzând zgomotos, fără să-i pese 
cine o aude. Foarte bine. Mai bine ca oricând, de fapt. O întâlnire 
întâmplătoare, atâta tot, ce altceva putea să fie? Ardee îl fixă cu acei 
ochi întunecaţi și bănuielile lui dispărură. 

- Trebuia să fii atât de aspru cu el? întrebă ea. 

Jezal își încleștă maxilarul. 

- Un nimeni parvenit şi arogant, probabil bastardul vreunui 
bogătaş. Fără obârşie, fără bani, fără maniere... 

- Mai mult decât mine, în toate cele trei privinţe. 

Jezal își blestemă gura slobodă. În loc să-i smulgă o scuză, era 
acum nevoit să ofere el însuși una. Căută cu disperare o ieșire din 
capcana pe care și-o întinsese singur. 

— O, dar e total imbecil, scânci el. 

- Ei, bine — și Jezal fu ușurat să vadă un colț al gurii lui Ardee 
ridicându-se într-un zâmbet hâtru — asta așa e. Facem câțiva pași? 

Ardee îşi strecură mâna pe după braţul lui înainte ca el să apuce 
să răspundă și începu să-l conducă spre Aleea Regelui. Jezal se lăsă 
călăuzit printre oamenii speriați, furioși, tulburați. 

- Așadar, e adevărat? întrebă ea. 

— Ce să fie adevărat? 

— Că pânzarii sunt terminațţi. 

- Aşa se pare. Vechiul tău amic, Sand dan Glokta, a fost în miezul 
evenimentelor. A oferit un spectacol pe cinste, pentru un schilod. 

Ardee își cobori privirea. 


- N-ai vrea să-i calci strâmb, așa schilod cum e. 

- Nu. Gândul lui Jezal zbură spre ochii îngroziţi ai lui Salem 
Rews, privindu-l cu disperare când a dispărut în bezna culoarului 
boltit. Nu, nimeni n-ar vrea. 

Se așternu între ei tăcerea, în timp ce străbăteau tacticos aleea, 
dar era o tăcere tihnită. Îi plăcea să se plimbe cu ea. Nu mai părea 
important dacă vreunul dintre ei îşi cerea scuze. Probabil avusese 
dreptate, oricum, în privința duelului. Numai puţin. Ardee părea să-i 
citească gândurile. 

— Cum merge cu scrima? întrebă ea. 

- Binișor. Cum merge cu băutura? 

Ea ridică o sprânceană întunecată. 

- Excelent. Numai de s-ar ţine un Turnir pentru asta în fiecare an! 
Aș ajunge curând în atenţia publicului. 

Jezal râse, coborându-și privirea spre ea, iar Ardee îi întoarse 
zâmbetul. Atât de deşteaptă, atât de ageră, atât de curajoasă. Atât 
de al naibii de arătoasă. Jezal se întreba dacă mai existase vreodată 
o femeie ca ea. De-ar avea obârşia potrivită, gândi el, și ceva bani. 
Mulţi bani. 


Cale de scăpare 


- Deschideţi ușa, în numele Maiestăţii Sale! tună locotenentul 
Jalenhorm pentru a treia oară, bubuind în lemn cu pumnu-i cărnos. 

Marele mocofan. De ce oamenii voinici tind să aibă creiere atât de 
mici? Probabil că își rezolvă prea des problemele cu mușchii, și minţile 
lor se usucă asemenea prunelor la soare. 

Casa Ghildei Pânzarilor era o clădire impunătoare, într-o piață 
aglomerată, nu departe de Agriont. O mulțime de gură-cască se 
adunaseră deja în jurul lui Glokta și al escortei sale înarmate, 
curioşi, temători, fascinați, sporind cu fiecare clipă. Simt mirosul 
sângelui, se pare. Lui Glokta îi zvâcnea piciorul din pricina efortului 
de a ajunge repede acolo, dar se îndoia că pânzarii aveau să fie luaţi 
complet prin surprindere. Aruncă nerăbdător o privire împrejur, la 
străjerii în armuri, la practicienii mascaţi, la ochii neînduplecaţi ai 
lui Frost, la tânărul ofițer care bătea în ușă. 

- Deschideţi... 

Destul cu nerozia asta. 

— Cred că te-au auzit, locotenente, zise precipitat Glokta, dar aleg 
să nu răspundă. Eşti atât de bun să spargi ușa? 

- Ce? Jalenhorm se uită cu gura căscată la el și pe urmă la ușile 
duble, grele, bine zăvorâte. Cum să... 

Practicianul Frost se repezi pe lângă el. Urmară un pârâit 
asurzitor și un sunet de lemn despicat, când își izbi umărul voinic de 
una dintre uși, smulgând-o din balamale și trântind-o, sfărâmată, pe 
podeaua încăperii de dincolo. 

- Aşa, mormăi Glokta, trecând prin bolta ușii, în timp ce ţăndările 
abia se așezau. 

Jalenhorm îl urmă, cu un aer năuc, cu o duzină de soldaţi în 
armuri zăngănind în urma lui. 

Un slujbaș scandalizat blocă coridorul de dincolo: 

- Nu puteţi pur și simplu... aau! strigă el, când Frost îl azvârli din 
calea lui și faţa i se strivi de zid. 


- Arestaţi-l pe omul acela! strigă Glokta, fluturându-și bastonul 
către secretarul amuţit. 

Unul dintre soldaţi îl apucă brutal cu pumnii înmănușaţi și îl 
azvârli în lumina zilei. Practicienii începură să se reverse prin ușile 
sparte, cu bâte grele în mâini, cu ochi fioroși deasupra măștilor. 

- Arestaţi pe toată lumea! strigă Glokta peste umăr, șchiopătând 
de-a lungul coridorului cât putea de repede, urmărind spatele lat al 
lui Frost în măruntaiele clădirii. 

Prin ușa deschisă, inchizitorul zări un negustor în veșminte 
colorate, cu fața plină de sudoare, în timp ce arunca la grămadă 
documente într-un foc strălucitor. 

- Puneţi mâna pe el! urlă Glokta. 

Doi practicieni săltară pe lângă el în încăpere și începură să-l 
ciomăgească pe negustor cu bâtele. Acesta căzu, cu un strigăt, 
răsturnând masa și călcând în picioare un teanc de catastife. Prin 
aer fâlfâiră hârtii desfăcute şi scântei de jăratic, în timp ce bâtele se 
ridicau şi cădeau. 

Glokta își continuă drumul grăbit, în timp ce trosnetele și țipetele 
se răspândeau în clădire, în jurul lui. Locul era plin de miros de fum, 
de sudoare și de frică. Ușile sunt toate păzite, dar Kault ar putea avea o 
cale secretă de scăpare. E un individ alunecos. Să sperăm că n-am ajuns 
prea târziu. Fie blestemat piciorul ăsta al meu! Să nu fie prea târziu... 

Glokta rămase cu răsuflarea tăiată și tresări de durere, 
clătinându-se când cineva îl trase de haină. 

— Ajută-mă! ţipă omul. Sunt nevinovat! 

Sânge pe o față dolofană. Degete agățate de veșmintele lui 
Glokta, amenințând să-l tragă la podea. 

- Luaţi-l de pe mine! strigă inchizitorul, lovindu-l fără vlagă cu 
bastonul, apucându-se cu mâinile de zid, în efortul de a rămâne în 
picioare. 

Unul dintre practicieni sări în față şi îl lovi pe bărbat peste spate. 

— Mărturisesc! scânci negustorul, în timp ce bâta se ridică din 
nou, pocnindu-l în cap. 

Practicianul prinse de sub braţe trupul care se prăbușea și îl târî 
înapoi către ușă. Glokta înaintă grăbit, cu locotenentul Jalenhorm, 
uluit, lângă el. Ajunseră în dreptul unei scări largi și inchizitorul 


privi treptele cu ură. Vechii mei dușmani, mereu prezenţi, în fața mea. 
Se căzni din răsputeri să le urce, făcându-i semn Practicianului Frost 
cu mâna liberă, să-l urmeze. Un negustor buimăcit fu târât pe lângă 
ei, bolborosind ceva despre drepturile lui, cu călcâiele lovindu-se de 
trepte. 

Glokta alunecă și fu cât pe ce să cadă cu faţa-n jos, dar cineva îl 
prinse de cot și îl sprijini. Era Jalenhorm, cu același aer dezorientat 
învăluindu-i faţa puternică, de om cinstit. Oamenii atât de voinici își 
au rostul lor, până la urmă. Tânărul ofițer îl ajută să urce restul 
treptelor. Glokta nu avea energia să-l refuze. De ce să-mi fac griji? 
Omul trebuie să-și cunoască limitele. Nu e nimic nobil în a cădea cu 
nasul în jos. Eu ar trebui să știu asta. 

În capul scărilor se afla o anticameră mare, somptuoasă, cu un 
covor gros și tapiserii colorate pe pereți. În fața unei uși imense erau 
postați doi străjeri, cu săbiile trase, îmbrăcaţi în livreaua Ghildei 
Pânzarilor. Frost stătea în fața lor, cu mâinile strânse în pumni albi. 
Jalenhorm scoase şi el sabia, când ajunseră pe palier, apropiindu-se 
şi așezându-se lângă albinos. Glokta nu-şi putu stăpâni un zâmbet. 
Torţionarul fără limbă şi floarea  cavalerismului. O asociere 
neverosimilă. 

— Am un mandat pentru Kault, semnat de mâna Regelui. Glokta 
arătă hârtia, ca străjerii s-o poată vedea. S-a isprăvit cu pânzarii. N- 
aveţi nimic de câștigat stând în calea noastră. Vârâţi săbiile în teacă! 
Aveţi cuvântul meu, nu veți păți nimic! 

Cei doi străjeri schimbară priviri nehotărâte. 

— Vârâţi-le în teacă! strigă Jalenhorm, apropiindu-se încă puţin. 

— În regulă! 

Unul dintre bărbaţi se aplecă și îşi trimise sabia alunecând peste 
podeaua de scânduri. Frost o prinse sub un picior. 

— Și tu! îi strigă Glokta celuilalt. Acum! 

Străjerul se supuse, aruncându-şi sabia pe jos şi ridicând mâinile. 
O clipă mai târziu, pumnul lui Frost îl trosni în vârful bărbiei, 
lăsându-l rece și izbindu-l de perete. 

— Dar...! strigă primul străjer. 

Frost îl înhăță de cămașă și îl azvârli pe scări în jos. Omul se 
răsuci și se răsuci, bufnind pe trepte, prăbuşindu-se până jos, unde 


rămase neclintit. Cunosc senzaţia. 

Jalenhorm stătea nemișcat, clipind, cu sabia încă ridicată. 

- Credeam c-aţi spus... 

- Nu-ţi face griji în privinţa asta. Frost, caută altă cale de intrare. 

— Îhî. 

Albinosul se îndepărtă tiptil în josul coridorului. Glokta îi lăsă un 
moment, apoi se apropie şi încercă ușa. Mânerul se răsuci spre 
marea lui surprindere şi ușa se dădu în lături. 

Încăperea era opulența însăşi, aproape cât un hambar de mare. 
Lucrătura de lemn de pe tavanul înalt era poleită cu foiţă de aur, 
cotoarele cărților de pe rafturi erau incrustate cu pietre preţioase, 
mobila monstruoasă era lustruită ca oglinda. Totul era 
supradimensionat, excesiv de împodobit, excesiv de scump. Dar cui 
îi trebuie gust, când are bani? Camera avea mai multe ferestre după 
ultima modă, cu ochiuri mari despărțite de fire subțiri de plumb, 
oferind o splendidă panoramă a orașului, a golfului, cu corăbiile lui. 
Magisterul Kault şedea zâmbind la imensul său birou aurit, în fața 
ferestrei din mijloc, înveșmântat în straiele sale fabuloase de 
ceremonie, parțial umbrit de o imensă vitrină, pe ale cărei uși era 
gravat blazonul onorabilei Ghilde a Pânzarilor. 

Așadar, n-a scăpat, e al meu, Eu... În jurul piciorului gros al 
vitrinei era legată o sfoară. Glokta îi urmări cu privirea traseul 
şerpuit pe podea. Celălalt capăt era legat în jurul gâtului 
Magisterului. A! Deci are o cale de scăpare, până la urmă. 

— Inchizitor Glokta! Kault lăsă să-i scape un râs strident, nervos. 
Ce plăcere să te cunosc, în sfârșit! Am auzit totul despre 
investigaţiile tale! 

Degetele Magisterului traseră de nodul funiei, asigurându-se că 
era bine strâns. 

— Ţi-e colanul prea strâmt, Magister? Poate ar trebui să ţi-l scoţi? 

Un alt chițăit vesel. 

- O, nu cred! N-am de gând să răspund la niciuna dintre 
întrebările tale, mulțumesc! 

Cu coada ochiului, Glokta zări o ușă din lateral, deschizându-se 
pe furiș. O mână mare, albă, își făcu apariţia, cu degetele curbându- 
se încet peste tocul ușii. Frost. Mai avem speranţe să-l prindem, așadar. 


Trebuie să-l tin de vorbă. 

- N-au mai rămas întrebări la care trebuie răspuns. Știm totul. 

— Oare? chicoti Magisterul. 

Albinosul se strecură fără zgomot în cameră, ţinându-se în umbra 
de lângă perete, ascuns de privirea lui Kault de corpul masiv al 
vitrinei. 

- Știm despre Kalyne. Despre micul vostru aranjament. 

— Imbecilule! N-am avut niciun aranjament! Era mult prea 
onorabil să fie cumpărat! N-ar fi luat de la mine niciun sfanţ! Atunci 
cum... Kault afișă un mic zâmbet dezgustat. Secretarul lui Sult, 
spuse el, chicotind din nou. Chiar sub nasul lui și al tău, schilodule! 
Nătărău, nătărău — secretarul ducea mesajele, el a văzut mărturisirea, el 
a știut totul! N-am avut niciodată încredere în lingăul ăla. Kalyne a fost 
loial, așadar. 

Glokta ridică din umeri. 

- Toţi mai facem greșeli. 

Magisterul afișă un rânjet sarcastic. 

- Greşeli? Asta e tot ce-ai făcut, idiotule? Lumea nu e deloc așa 
cum crezi! Nici măcar nu știi de ce parte ești! Nici măcar nu știi cine 
de ce parte e! 

- Sunt de partea regelui, iar tu nu eşti. Asta e tot ce trebuie să 
știu. 

Frost reușise să ajungă la vitrină și era lipit de ea, mijindu-şi ochii 
roz, încercând să vadă după colţ, fără să fie zărit. Încă puţin timp, 
încă puțin mai departe... 

— Nu știi nimic, schilodule! O mică învârteală cu dările, niţică 
mită neînsemnată, doar de asta ne-am făcut vinovaţi? 

- Și de o bagatelă precum nouă crime. 

- N-am avut de ales! ţipă Kault. N-am avut încotro! Trebuia să 
plătim bancherii! Ne-au împrumutat banii și trebuia să plătim! Îi 
plăteam de ani de zile! Valint și Balk, niște lipitori! Le-am dat totul, 
dar voiau mereu mai mult! 

Valint și Balk? Bancheri? Glokta aruncă un ochi peste penibila 
opulenţă. 

— Se pare că ai rămas pe linia de plutire. 

— Se pare! Se pare! Numai praf! Numai minciuni! Bancherii au 


totul! Bancherii ne au pe toţi! Le datorăm mii! Milioane! Kault râse 
înfundat. Dar presupun că acum nu le vor mai căpăta niciodată, ce 
zici? 

— Nu, presupun că nu. 

Kault se aplecă peste birou, cu funia atârnând și atingând tăblia 
de piele. 

- Vrei criminali, Glokta? Vrei trădători? Dușmani ai Regelui și ai 
statului? Caută în Consiliul Închis. Caută în Casa Întrebărilor. Caută 
în Universitate. Caută în bănci, Glokta! 

Magisterul îl văzu pe Frost, strecurându-se pe după vitrină, la nici 
patru pași. Ochii i se lărgiră şi dădu să se ridice din scaun. 

- Prinde.-l! răcni Glokta. 

Frost făcu un salt înainte, se aruncă peste birou, apucă de 
pulpana mișcătoare a veșmântului de ceremonie al lui Kault, în timp 
ce acesta se răsuci și se azvârli spre fereastră. Al nostru e! 

Se auzi un pârâit dezgustător când haina se sfâșie în pumnul alb 
al lui Frost. Kault păru încremenit în spaţiu preţ de o clipă, când 
toată sticla aceea scumpă se sfărâmă în jurul lui, cu cioburi și așchii 
sclipind în aer, apoi dispăru. Funia plesni încordată. 

— Tsssss! şuieră Frost, privind cu dușmănie la fereastra spartă. 

— A sărit! gâfâi Jalenhorm, cu gura atârnând căscată. 

- Evident! Glokta se apropie șchiopătând de birou și luă bucata 
sfâşiată de pânză din mâinile lui Frost. Adunată, nu mai părea 
somptuoasă deloc: viu colorată, dar prost ţesută. Cine s-ar fi gândit? 
murmură el în barbă. Calitate proastă! 

Inchizitorul șchiopătă către fereastră şi se uită prin gaura 
sfărâmată. Capul onorabilei Ghilde a Pânzarilor se legăna încet 
încoace și încolo, la șapte metri dedesubt, cu veșmântul brodat cu 
aur, fluturând sfâșiat în bătaia vântului. Haine ieftine și ferestre 
scumpe. Dacă materialul ar fi fost mai rezistent, l-am fi prins. Dacă 
fereastra ar fi avut mai mult plumb, l-am fi prins. Vieţile atârnă de 
asemenea întâmplări. Jos, în stradă, o mulțime îngrozită se aduna 
deja arătând, bolborosind, privind în sus la trupul spânzurat. O 
femeie ţipă. Teamă sau exaltare? Sună la fel. 

- Locotenente, vrei să fii așa de bun să cobori și să împrăștii 
oamenii? Apoi putem să tăiem funia prietenului nostru și să-l luăm 


cu noi. Jalenhorm îl privi cu ochi goi. Mort sau viu, mandatul 
regelui trebuie executat. 

— Da, desigur. 

Ofiţerul voinic își șterse sudoarea de pe frunte și se îndreptă, 
clătinându-se ușor, spre ușă. 

Glokta se întoarse din nou spre fereastră și se uită în jos, la 
cadavrul care se legăna încet. Ultimele cuvinte ale Magisterului 
Kault îi răsunară în minte. 

Caută în Consiliul Închis. Caută în Casa Întrebărilor. Caută în 
Universitate. Caută în bănci, Glokta! 


Trei semne 


West se prăbuși în fund, cu una dintre arme alunecându-i din 
mâini și peste pietrele de pavaj. 

- Asta e o tușă! strigă Mareșalul Varuz. Categoric, o tușă! Bine 
luptat, Jezal, bine luptat! 

West începea să se sature să piardă. Era mai puternic decât Jezal 
și mai înalt, cu o mai mare amplitudine în mișcare, dar micul ticălos 
fudul era iute. Al naibii de iute și devenea tot mai iute. Cunoştea, 
de-acum, mai mult sau mai puţin, toate trucurile lui West și, dacă o 
ținea tot așa, în curând avea să-l bată de fiecare dată. Jezal știa și el 
asta. Avea un zâmbet de enervantă îngâmfare pe faţă când îi întinse 
mâna lui West și îl ajută să se ridice de la pământ. 

- Așa mai merge! Varuz se plesni cu băţul peste picior, de 
încântare. S-ar putea chiar să ne alegem cu un campion, ce zici, 
maiorule? 

- Foarte posibil, domnule, zise West, frecându-și cotul, învineţit și 
zvâcnind de pe urma căzăturii. Se uită pieziș la Jezal, care se desfăta 
în căldura elogiului Mareşalului. Dar nu trebuie să ne-o luăm în cap! 

— Nu, domnule! zise Jezal cu emfază. 

— Nu, într-adevăr, spuse Varuz. Maiorul West e un luptător 
capabil, desigur, iar tu eşti privilegiat să-l ai drept partener, dar, ei 
bine — și îi zâmbi larg lui West — duelul e un sport pentru tineri, ce 
zici, maiorule? 

- Fireşte că așa e, domnule, murmură West. Un sport pentru 
tineri. 

- Bremer dan Gorst, bănuiesc, va fi un alt fel de adversar, ca și 
ceilalți din Turnirul de anul acesta. Mai puțin din iscusința unui 
soldat bătrân, dar mai mult din vigoarea tinereţii, ce zici, West? 

La cei treizeci de ani ai săi, West se simțea încă destul de viguros, 
dar n-avea rost să-l contrazică. Ştia că nu fusese niciodată cel mai 
înzestrat săbier din lume. 

- Ai făcut progrese mari în ultima lună, mari progrese. Ai o şansă, 


dacă poţi să-ți mențţii concentrarea. Ai, categoric, o șansă! Ai făcut o 
treabă bună! Ne vedem cu toții mâine. 

Și cu aceasta bătrânul Mareșal părăsi țanțoş curtea însorită. 

West se duse până la arma-i rătăcită, care zăcea lângă zid, pe 
pietrele pavajului. Șoldul îl mai durea și acum din pricina căzăturii 
şi fu nevoit să se aplece cu greu ca s-o ia. 

- Trebuie să plec și eu, zise el printre dinţi, în timp ce se ridică, 
încercând să-şi ascundă disconfortul cât putea mai bine. 

— Treburi importante? 

- Mareșalul Burr a cerut să mă vadă. 

- Va fi război, așadar? 

— Poate, habar n-am. West îl cercetă pe Jezal de sus până jos. 
Acesta îi evita privirea, dintr-un anumit motiv. Și tu? Ce-ai de gând 
să faci astăzi? 

Jezal se juca acum cu armele sale. 

- Ăă, n-am planificat nimic... nu chiar. 

Ridică pe furiș privirea. Pentru un luptător atât de bun, era un 
mincinos lamentabil. West simţi fiori de îngrijorare. 

— Ardee n-are, din întâmplare, vreo legătură cu lipsa ta de 
planuri, nu-i așa? 

-Ăă... 

Fiorii deveniră palpitaţii reci. 

— Ei, bine? 

— Poate! se răsti Jezal. Ei, bine... da. 

West păși direct spre bărbatul mai tânăr. 

- Jezal, se auzi el spunând, încet, printre dinţii încleştaţi, sper că 
n-ai de gând să te culci cu sora mea. 

— Ascultă... 

Emoţia dădu în clocot. Mâinile lui West îl apucară pe Jezal de 
umăr. 

- Nu, ascultă tu, mârâi el. N-ai să-ți baţi joc de ea, pricepi? A mai 
suferit și nu vreau s-o mai văd rănită. Nici de tine, nici de nimeni! 
N-am să înghit una ca asta! Să nu te joci cu ea, m-auzi? 

— În regulă, zise Jezal, cu faţa dintr-odată palidă. În regulă! Nu i- 
am pus gând rău! Suntem doar prieteni, atâta tot. Îmi place! Nu 
cunoaște pe nimeni aici și... poţi avea încredere în mine... nu-i 


nimic rău în asta! Ah! Dă-mi drumul! 

West își dădu seama că îl strângea pe Jezal de braţe cu toată 
puterea. Cum se întâmplase? Nu intenţionase decât să poarte o 
discuţie liniștită cu el şi acum mersese prea departe. A mai suferit... 
la naiba! N-ar fi trebuit să spună asta! Îi dădu drumul brusc şi se 
retrase, înghițindu-și furia. 

— Nu vreau să te mai vezi cu ea, m-auzi? 

— Stai așa, West, cine ești tu să... 

Furia lui West începu să palpite din nou. 

- Jezal! răcni el. Sunt prietenul tău, așa că te rog! Se apropie din 
nou de el. Şi sunt fratele ei, așa că te previn! Stai deoparte! Nu 
poate ieși nimic bun din asta! 

Jezal se lipi de zid. 

- În regulă... În regulă! E sora ta! 

West se întoarse şi se îndreptă cu pași mari către galeria boltită, 
frecându-și ceafa, cu capul bubuind. 


Lordul Mareșal Burr şedea și privea pe fereastră când West intră 
în biroul său. Un bărbat voinic, ursuz, cărnos, cu o barbă deasă, 
castanie, și o uniformă simplă. West se întreba cât de proastă putea 
fi vestea. Dacă faţa Mareșalului era un indiciu, atunci era, într- 
adevăr, o veste foarte proastă. 

— Maior West, zise el, privindu-l încruntat pe sub sprâncenele 
grele. Mulţumesc că ai venit. 

— Cu plăcere, domnule. 

West observă pe masă, lângă perete, trei cutii butucănoase de 
lemn. Burr văzu că se uită la ele. 

— Daruri, zise el cu amărăciune, de la amicul nostru din Nord, 
Bethod. 

— Daruri? 

- Pentru rege, se pare. Mareșalul se încruntă, sugându-și dinții. 
De ce nu te uiţi la ce ne-a trimis, maiorule? 

West se apropie de masă, întinse mâna și deschise cu prudență 
capacul uneia dintre cutii. Un miros neplăcut se revărsă afară, ca de 
carne putrezită, dar înăuntru nu era nimic decât pământ brun. 
Deschise următoarea cutie. Mirosul era și mai urât. Alt pământ brun, 


lipit de pereţii interiori și nişte păr, niște șuviţe de păr galben. West 
înghiţi, ridică privirea către încruntatul Lord Mareșal. 

— Asta e tot, domnule? 

Burr pufni. 

— Bine-ar fi: Restul a trebuit să-l îngropăm. 

- Să-l îngropaţi? 

Mareșalul luă o coală de hârtie de pe birou. 

— Căpitanul Silber, căpitanul Hoss, colonelul Arinhorm. Numele 
astea îți spun ceva? 

Pe West îl luă cu amețeli. Mirosul acela! Îi reamintea oarecum de 
Gurkhul, de câmpul de luptă. 

- Pe colonelul Arinhorm îl știu din auzite, bâigui el, holbându-se 
la cele trei cutii. E comandantul garnizoanei de la Dunbrec. 

- A fost, îl corectă Burr, și ceilalți doi au fost la comanda unor 
mici avanposturi din apropiere, pe graniţă. 

- Pe graniță? șopti West, ghicind deja ce avea să urmeze. 

— Capetele lor, maiorule. Oamenii Nordului ne-au trimis capetele 
lor! West înghiţi, uitându-se la firele de păr blond lipite în interiorul 
cutiei. Trei semne, au zis. Când va veni vremea. Burr se ridică din 
scaun şi rămase în picioare, privind pe fereastră. Avanposturile n-au 
fost nimic: construcții de lemn, în cea mai mare parte, o palisadă, 
șanțuri și așa mai departe. Prost apărate. Fără mare importanţă 
strategică. Dunbrecul e altă treabă. 

- Are sub stăpânire vadurile de pe Șuvoiul Alb, zise West 
stupefiat, cea mai bună cale de ieșire din Englia. 

- Sau de intrare. Un punct vital. S-au cheltuit timp și resurse 
considerabile pentru zidurile de apărare de acolo. S-au folosit cele 
mai noi proiecte, cei mai buni arhitecți ai noștri. O garnizoană de 
trei sute de oameni, cu provizii de muniţie și hrană cât pentru un an 
întreg de asediu. Era considerat impenetrabil, pilonul central al 
planurilor noastre pentru apărarea frontierei. Burr se încruntă și pe 
puntea nasului îi apărură șanțuri adânci. S-a dus. 

Pe West începuse din nou să-l doară capul. 

— Când, domnule? 

- Asta e întrebarea. Trebuie să se fi întâmplat cu cel puţin două 
săptămâni în urmă, ca aceste „daruri” să fi putut ajunge la noi. Se 


spune că sunt defetist, zise Burr cu amărăciune, dar cred că oamenii 
Nordului au cale liberă și că au cucerit deja jumătate din Englia de 
Nord. O comunitate minieră sau două, mai multe colonii de deținuți, 
nimic de importanţă majoră, până acum, niciun oraș despre care să 
se vorbească. Dar se apropie, West, și încă repede, poţi fi sigur. Nu 
trimiţi capete dușmanilor tăi și apoi aștepți politicos răspunsul. 

— Ce măsuri se iau? 

- Extrem de puţine! Englia clocoteşte, desigur, Lordul Guvernator 
Meed adună toţi oamenii, hotărât să pornească în marş și să-l 
înfrângă pe Bethod de unul singur, idiotul. Rapoarte diferite 
plasează oamenii Nordului oriunde și pretutindeni, cu o mie de 
oameni sau o sută de mii. Porturile sunt sufocate de civili disperaţi 
să scape, abundă zvonurile despre spioni și criminali care umblă 
liberi prin ţară și gloate care caută cetăţeni cu sânge nordic și îi bat, 
îi jefuiesc, sau mai rău. Pe scurt, e un haos. Între timp, noi stăm aici 
pe fundurile noastre grase, așteptând. 

- Dar... n-am fost preveniţi? N-am știut? 

- Ba da, fireşte — Burr își aruncă mâna groasă în aer — dar nimeni 
n-a luat-o foarte în serios, îți vine să crezi! Un afurisit de sălbatic 
vopsit se înjunghie în sala Consiliului Deschis, ne provoacă în fața 
regelui și nimeni nu face nimic! Conducere reprezentativă! Fiecare 
trage în direcţia lui. Nu poți decât să reacționezi, niciodată să te 
pregătești! Mareșalul tuși, râgâi şi scuipă pe jos. Pfui! La naiba! 
Indigestie blestemată! 

Se așeză înapoi pe scaun, masându-și nefericit stomacul. 

West nu știa ce să zică. 

— Cum procedăm? mormăi el. 

— Ni s-a ordonat să ne ducem imediat în Nord, adică de îndată ce 
poate fi cineva convins să-mi dea oameni și arme. Regele, adică 
beţivul ăla de Hoff, mi-a poruncit să-i îngenunchez pe acești oameni 
ai Nordului. Douăsprezece regimente ale Armatei Regelui — șapte de 
infanterie şi cinci de cavalerie, să fie îngroșate cu recruți din rândul 
aristocrației şi ce-a mai lăsat Englia neatins înainte să ajungem noi 
acolo. 

West se foi stânjenit în scaun. 

— Ar trebui să fie o armată copleșitoare. 


- Ha! mârâi Mareșalul. Ar face bine să fie. E tot ce avem, mai 
mult sau mai puţin, și asta mă îngrijorează. West se încruntă. 
Dagoska, maiorule. Nu putem să înfruntăm gurkienii și oamenii 
Nordului deodată. 

— Dar, domnule, gurkienii n-ar risca un război atât de curând, nu- 
i aşa? Credeam că totul e doar trăncăneală. 

- Aşa sper, așa sper. Burr mișcă absent niște hârtii pe birou. Dar 
acest nou împărat, Uthman, nu e ceea ce ne aşteptam. Era mezinul, 
dar când a aflat de moartea tatălui său... și-a sugrumat toți fraţii. I-a 
sugrumat cu mâna lui, zic unii. Uthman-ul-Dosht, așa i se spune. 
Uthman cel Nemilos. Și-a declarat intenția de a recuceri Dagoska. 
Vorbe goale, poate. Sau poate nu. Burr își ţuguie buzele. Se spune că 
are iscoade peste tot. Poate chiar în clipa asta află despre necazurile 
noastre în Englia, poate chiar în clipa asta se pregătește să profite de 
slăbiciunea noastră. Trebuie să isprăvim rapid cu acești oameni ai 
Nordului. Foarte rapid. Douăsprezece regimente și recruți din rândul 
nobilimii. Şi, din acest punct de vedere, nici că se putea un moment 
mai prost. 

- Domnule? 

— Afacerea cu pânzarii. O afacere proastă. Unii dintre marii nobili 
au fost ţepuiţi. Brock, Isher, Barezin și alții. Acum își târâie 
picioarele cu recruţii. Cine știe ce ne vor trimite sau când! Probabil 
o ceată de cerșetori lihniți de foame, neînarmaţi, un pretext să-și 
curețe ținutul de căzături. O gloată inutilă şi guri în plus de hrănit, 
de îmbrăcat, de înarmat, iar nouă ne lipsesc cu disperare ofițerii 
buni. 

— Am câţiva oameni buni în batalionul meu. 

Burr zvâcni nerăbdător. 

- Oameni buni, da! Oameni cinstiți, oameni entuziaști, dar fără 
experiență! Cei mai mulți dintre cei care au luptat în Sud n-au 
amintiri plăcute. Au părăsit armata şi n-au de gând să se întoarcă. Ai 
văzut cât de tineri sunt astăzi ofițerii? Suntem o afurisită de şcoală 
de perfecționare! lar acum Alteța Sa Prinţul și-a exprimat interesul 
pentru un post de comandă. Nici măcar nu știe de unde se apucă 
sabia, dar i-a căşunat să se umple de glorie și nu-l pot refuza! 

- Prinţul Raynault? 


- Bine-ar fi! strigă Burr. Raynault chiar ar putea fi cât de cât 
folositor. Despre Ladisla vorbesc eu! Să comande o divizie! Un om 
care cheltuieşte lunar o mie de mărci pe haine! Indisciplina lui e 
notorie! Am auzit spunându-se că a siluit mai multe slujnice din 
palat, dar că Arhilectorul a reușit să le reducă la tăcere. 

- Nu poate fi adevărat, zise West, deşi, de fapt, auzise şi el 
asemenea zvonuri. 

- Moştenitorul tronului, pus în pericol, când sănătatea regelui e 
șubredă? O idee absurdă! Burr se ridică, sughițând și cutremurându- 
se. La naiba cu stomacul ăsta! Se îndreptă către fereastră și privi 
încruntat peste Agriont. Ei au impresia că e o problemă ușoară, 
spuse Burr cu glas scăzut. Cei din Consiliul Închis. O scurtă plimbare 
în Englia, isprăvită înainte de prima zăpadă. În ciuda acestui șoc cu 
Dunbrecul. Nu învaţă niciodată. Au spus același lucru despre 
războiul nostru cu gurkienii și aproape ne-a distrus. Acești oameni ai 
Nordului nu sunt primitivii care cred ei. Am luptat cu mercenari 
nordici în Starikland: oameni aspri, obișnuiți cu vieți aspre, crescuţi 
în război, neînfricaţi și îndărătnici, experți în lupta în munți, în 
păduri, în frig. Nu urmează regulile noastre, nici măcar nu le 
înțeleg. Vor aduce pe câmpul de luptă o violenţă și o sălbăticie care 
i-ar face pe gurkieni să roșească. Burr se întoarse de la fereastră, 
privindu-l din nou pe West. Tu te-ai născut în Englia, nu-i așa, 
maiorule? 

— Da, domnule, în sud, lângă Ostenhorm. Acolo era ferma familiei 
mele, înainte de moartea tatălui meu... 

Glasul i se stinse. 

— Ai fost crescut acolo? 

- Da. 

- Atunci cunoşti ținutul? 

West se încruntă. 

— În regiunea aceea, domnule, dar n-am mai fost de... 

- Îi cunoşti pe acești oameni ai Nordului? 

- Pe unii. Mai sunt mulţi care trăiesc în Englia. 

— Le vorbeşti limba? 

- Da, puţin. Dar ei vorbesc multe... 

- Bun. Încerc să adun niște oșteni, oameni buni pe care mă pot 


bizui să-mi urmeze ordinele și vreau ca această armată a noastră să 
nu se destrame înainte să apuce să vină în contact cu inamicul. 

- Desigur, domnule. West își stoarse creierii. Căpitanul Luthar e 
un ofițer capabil și inteligent. Locotenentul Jalenhorm... 

— Aș! strigă Burr, dând din mână a pagubă. Îl ştiu pe Luthar, 
băiatul e un idiot! Genul de copil vioi despre care vorbeam! De tine 
am nevoie, West! 

- De mine? 

- Da, de tine! Mareșalul Varuz, nimeni altul decât cel mai celebru 
oștean al Uniunii, ţi-a făcut o recomandare extrem de favorabilă. 
Spune că eşti un ofițer deosebit de devotat, de tenace și de 
muncitor. Exact calităţile de care am nevoie! Ca locotenent, ai luptat 
în Gurkhul sub comanda colonelului Glokta, nu-i așa? 

West înghiți. 

— Păi, da. 

— Și e bine cunoscut faptul că ai pătruns primul în Ulrioch! 

— Ei, bine, printre primii. Am... 

- Ai condus oamenii pe câmpul de luptă și curajul tău e mai 
presus de orice îndoială! Nu-i nevoie să fii modest, domnule maior, 
ești omul de care am nevoie! Burr se așeză, cu un zâmbet pe față, 
convins că își atinsese ţinta. Râgâi din nou, ridicând mâna. Scuze... 
afurisita de indigestie! 

- Domnule, pot să vorbesc pe șleau? 

- Nu sunt vreun curtean, West. Trebuie să vorbeşti întotdeauna 
pe șleau cu mine. Ţi-o cer! 

- O numire în comandamentul unui Lord Mareșal, domnule, 
trebuie să înţelegeţi! Sunt fiul unui gentilom. Un om de rând. Am și 
așa dificultăţi în a câștiga respectul tinerilor ofițeri, în calitate de 
comandant de batalion. Oamenii cărora ar trebui să le dau ordine, 
domnule, dacă aș fi în comandamentul dumneavoastră, oameni de 
vază, cu sânge nobil... Se opri, așteptând. Mareșalul îl privi absent. 
Nu vor permite una ca asta! 

Sprâncenele lui Burr se împreunară. 

— Să permită? 

— Orgoliul nu le-o va îngădui, domnule. 

- La naiba cu orgoliul lor! Burr se apropie, cu ochii săi întunecaţi 


fixaţi pe chipul lui West. Acum ascultă-mă, și ascultă-mă cu atenţie: 
Vremurile se schimbă. N-am nevoie de oameni cu sânge nobil. Am 
nevoie de oameni capabili să planifice și să organizeze, să dea 
ordine și să le urmeze. Nu-și vor găsi loc în armata mea cei care nu 
pot face așa cum li se spune, indiferent cât sunt de nobili. Ca 
membru al comandamentului meu, mă reprezinți pe mine și nu vei 
fi disprețuit sau nesocotit. Râgâi brusc și izbi cu pumnul în masă. 
Am să am grijă de asta! răcni el. Vremurile se schimbă! Poate că 
unii nu miros încă asta, dar în curând o vor face! West îl privea fără 
grai. În orice caz — şi Burr flutură o mână, în semn de respingere — 
nu mă consult cu tine, te informez. Aceasta este noua ta numire. 
Regele tău are nevoie de tine, țara ta are nevoie de tine și asta e tot. 
Ai cinci zile să predai comanda batalionului tău. 

Și Lordul Mareșal se întoarse la hârtiile lui. 

— Da, domnule, bolborosi West. 

Închise ușa pe bâjbâite în urma lui, cu degetele amorţite, și porni 
încet de-a lungul culoarului, cu privirea în podea. Război. Război în 
Nord. Dunbrecul căzut, oamenii Nordului umblând în voie prin 
Englia. Ofițerii alergau în jurul lui. Cineva trecu în goană pe lângă 
el, dar el nici nu observă. Erau oameni în pericol, în pericol de 
moarte! Oameni pe care-i cunoștea, poate, vecini de acasă. Se 
purtau lupte chiar acum, între graniţele Uniunii! West își scărpină 
bărbia. Acest război ar putea fi un lucru cumplit. Chiar mai rău 
decât fusese conflictul cu Gurkhul, iar el avea să fie în miezul lui. 
Un loc în comandamentul Lordului Mareșal. El? Collem West? Un 
om de rând? Încă nu-i venea să creadă. 

West simţi un tainic, vinovat, licăr de satisfacţie. Tocmai pentru o 
asemenea numire muncise ca un câine în toţi acești ani. Dacă se 
descurca bine acolo, cine știe unde ar putea ajunge. Războiul era un 
lucru rău, un lucru îngrozitor, fără îndoială. Simţi că zâmbește. Un 
lucru îngrozitor. Dar tocmai lucrul care ar putea să-l ridice. 


Prăvălia de costume 


Puntea pârâia și se mişca sub picioarele sale, pânza de vele 
flutura domol, păsările mării se adunau și țipau în aerul sărat. 

- N-aș fi crezut vreodată că voi vedea așa ceva, murmură Logen. 

Orașul era o imensă semilună albă, desfășurându-se împrejurul 
golfului larg, albastru, răsfirându-se peste numeroase poduri, 
minuscule în zare, şi pe insulele stâncoase din mare. Ici și colo, prin 
talmeș-balmeșul de clădiri se conturau parcuri verzi, iar firișoarele 
gri ale râurilor și canalelor străluceau în soare. Erau și ziduri, 
presărate cu turnuri, împrejmuind hotarul îndepărtat al orașului și 
țâșnind semeţe prin învălmășeala de case. Logen stătea prostit, cu 
gura căscată, cu ochii ţâşnind de colo-colo, incapabil să cuprindă 
întreaga priveliște. 

- Adua, șopti Bayaz. Centrul lumii. Poeţii îi spun orașul turnurilor 
albe. Frumos, nu-i așa, de la distanță? Magul se aplecă spre el. Dar 
crede-mă, duhnește când te apropii. 

O cetate imensă se înălța din interiorul orașului, dominând cu 
zidurile-i albe şi drepte covorul de clădiri dimprejur, cu soarele 
strălucitor scânteind pe cupolele-i sclipitoare. Logen nu visase 
vreodată la un lucru atât de măreț făcut de mâna omului, atât de 
semeţ, atât de puternic. Un turn se înălța în văzduh, deasupra 
tuturor celorlalte, o aglomerare conică de pilaștri netezi, întunecaţi, 
care păreau să sprijine însuși cerul. 

- Și Bethod are de gând să cotropească acest oraş? șopti el. 
Trebuie să fie nebun. 

- Poate. Bethod, în ciuda nimicniciei și a trufiei sale, înțelege 
Uniunea. Bayaz făcu semn cu capul către oraş. Se pizmuiesc unii pe 
alții, toți oamenii aceia. Poate că e o uniune, cu numele, dar se 
războiesc între ei pe viață și pe moarte. Mărunta zâzanie pentru 
fleacuri. Marile războaie secrete pentru putere și avere, și ei numesc 
asta guvernare. Războaie de cuvinte, de șiretlicuri și de viclenie, dar 
nu mai puţin sângeroase, prin asta. Pierderile sunt numeroase. 


Magul oftă. În spatele acelor ziduri strigă și se ceartă şi se lovesc la 
nesfârșit, pe la spate. Vechile vrajbe nu se domolesc niciodată, ci 
înfloresc și prind rădăcini, iar rădăcinile cresc mai adânc cu fiecare 
an care trece. Mereu a fost așa. Ei nu sunt ca tine, Logen. Aici, un 
om poate să-ți zâmbească, să te lingușească şi să te numească 
prieten, să-ți dea daruri cu o mână, și să te înjunghie cu cealaltă. Vei 
găsi ciudat acest loc. 

Logen îl găsea deja cel mai ciudat loc pe care-l văzuse vreodată. 
Nu se mai sfârșea. Pe măsură ce corabia lor pătrundea în golf, orașul 
părea să crească din ce în ce mai mult. O pădure de clădiri albe, 
presărate cu ferestre întunecate, înconjurându-i din toate părţile, 
acoperind dealurile cu acoperișuri și turnuri, îngrămădindu-se, zid 
lângă zid, înghesuindu-se către apa de la țărm. 

Corăbii și bărci de tot felul se luau la întrecere în golf, umflându- 
şi pânzele, cu echipajele strigând peste zgomotul talazurilor, 
alergând pe punți și mișunând printre tachelaje. Unele erau mai 
mici chiar decât micul lor velier cu două catarge. Altele erau cu 
mult mai mari. Logen privi uluit, cu gura căscată, o imensă 
ambarcaţiune care brăzda apele spre ei, înălțând stropi scânteietori 
la prora. Un munte de lemn, plutind prin cine știe ce vrajă a mării. 
Corabia trecu, lăsându-i să se legene în urmă, dar mai erau altele și 
altele, acostate la nenumăratele cheiuri înșirate de-a lungul 
țărmului. 

Umbrindu-şi ochii cu mâna, Logen începu să distingă oameni pe 
întinsele docuri. Începu și să-i audă, un vacarm îndepărtat de glasuri 
strigând, de care huruind și de mărfuri troncănind pe pământ. Erau 
sute de siluete minuscule, roind printre corăbii şi clădiri, ca niște 
furnici negre. 

- Câţi oameni locuiesc aici? întrebă el cu glas şoptit. 

— Mii. Bayaz ridică din umeri. Sute de mii. Oameni din fiecare 
țară din Cercul Lumii. Aici sunt oameni ai Nordului, kantici tuciurii 
din Gurkhul și de mai departe. Oameni din Vechiul Imperiu, din 
Vestul Îndepărtat și negustori din Orașele Libere ale Styriei. Și alții, 
din locuri încă și mai îndepărtate - din Cele O Mie de Insule, din 
îndepărtatul Suljuk, din Thond, unde încă e venerat soarele. Alții 
care nu pot fi numărați — trăind, murind, muncind, înmulțindu-se, 


căţărându-se unul deasupra celuilalt. Bine ai venit - și Bayaz își 
deschise larg brațele să cuprindă monstruosul, frumosul și 
nesfârșitul oraș — în civilizație! 

Sute de mii. Logen se căznea să înțeleagă. Sute... de mii. Pot 
exista atât de mulți oameni în lume? Privea pierdut orașul, de jur 
împrejurul lui, întrebându-se, frecându-se la ochii ce-l dureau. Cum 
ar putea să arate o sută de mii de oameni? 

O oră mai târziu știa. 

Doar în timpul luptei mai fusese Logen vreodată atât de strivit, de 
împrejmuit, de înghesuit de alți oameni. Era ca o bătălie, aici, pe 
docuri — ţipetele, furia, îmbulzeala, teama și confuzia. O bătălie în 
care nimeni nu arăta pic de milă și care nu avea nici sfârșit, nici 
învingători. Logen era obișnuit cu cerul deschis, cu aerul din jurul 
lui, cu propria companie. Pe drum, când Bayaz și Quai călăriseră 
aproape de el, se simţise strâmtorat. Acum avea oameni în toate 
părțile, împingându-se, înghiontindu-se, țipând. Sute! Mii! Sute de 
mii! Oare chiar puteau fi oameni cu toţii? Oameni ca el, cu gânduri 
și toane și visuri? Feţele se iveau și treceau în goană — morocănoase, 
îngrijorate, încruntate, prinse în vârtejul ameţitor de culori. Logen 
înghițea, clipea. Avea gâtul cumplit de uscat. Capul i se învârtea. 
Acesta era iadul, cu siguranţă. Știa că merita să fie aici, dar nu-și 
amintea să fi murit. 

- Malacus! şuieră el cu disperare. Ucenicul privi împrejur. 
Opreşte-te o clipă! Logen își desfăcu gulerul, încercând să lase aerul 
să pătrundă. Nu pot respira! 

Quai rânji. 

- Poate că e din pricina mirosului. 

Era posibil. Docurile miroseau îngrozitor, fără doar şi poate. 
Duhoarea de peşte împuţit, de mirodenii scârboase, de fructe 
putrede, de bălegar proaspăt, de cai asudaţi, de catâri și oameni, 
amestecate şi sporite sub soarele fierbinte și devenite de departe mai 
insuportabile decât fiecare în parte. 

— Mișcă! 

Un umăr îl dădu cu brutalitate pe Logen la o parte și dispăru. 

Se sprijini de zidul soios și își şterse sudoarea de pe față. Bayaz 
zâmbea: 


- Nu e ca vastul şi pustiul Nord, ai, Nouădegete? 

— Nu. 

Logen privi oamenii trecând buluc pe lângă el, caii, carele, 
nesfârșitele feţe. Un om îl privi cu suspiciune, când trecu pe lângă 
el. Un băiat arătă către el și strigă ceva. O femeie cu un coș îl ocoli 
cu grijă, ridicând o privire temătoare și îndepărtându-se în grabă. 
Acum avea un moment să se gândească: cu toţii se uitau, îl arătau 
cu degetul, se holbau și nu păreau bucuroși să-l vadă. 

Logen se aplecă spre Malacus: 

- Sunt temut și urât pe tot cuprinsul Nordului. Nu-mi place asta, 
dar ştiu de ce. Un grup ursuz de marinari îl privi cu ochi aspri, 
șușotind. Îi urmări, nedumerit, până când dispărură în spatele unei 
căruțe huruitoare. De ce mă urăsc aici? 

- Bethod s-a mișcat repede, șopti Bayaz, privind încruntat 
mulțimile. Războiul său cu Uniunea a început deja. Mă tem că vom 
afla că Nordul nu e prea agreat în Ardua. 

- Dar de unde ştiu din ce parte sunt eu? 

Malacus ridică o sprânceană. 

— Te faci cumva remarcat. 

Logen tresări când doi tineri goniră râzând pe lângă el. 

- Zău? În mijlocul acestei mulțimi? 

- Doar ca un imens stâlp de poartă, murdar şi zgâriat. 

— Ah! Se cercetă de sus până jos. Înţeleg. 


Departe de docuri, mulțimea începea să se mai rărească, aerul 
devenea mai curat și zgomotul mai potolit. Aglomeraţia, duhoarea și 
gălăgia nu lipseau nici aici, dar Logen putea măcar să ia o gură de 
aer. 

Traversară largi pieţe pavate, decorate cu plante și statui, unde 
deasupra ușilor atârnau panouri de lemn viu colorate: pești albaștri, 
porci roz, ciorchini violeţi de struguri, felii brune de pâine. Afară, în 
soare, se aflau mese şi scaune unde oamenii ședeau și mâncau din 
străchini şi beau din căni verzi de sticlă. Își croiră drum pe străduţe 
înguste, unde clădirile șubrede de lemn tencuit se înclinau peste ei, 
aproape întâlnindu-se deasupra capetelor lor, lăsând doar o fâșie 
subțire de cer albastru. Cutreierară pe străzi largi, pietruite, 


mișunând de oameni și mărginite de monstruoase clădiri albe. Logen 
se uita clipind, cu gura căscată la tot ce-l înconjura. 

În nicio mlaștină, oricât de ceţoasă, în nicio pădure, oricât de 
deasă, nu se simţise Logen vreodată atât de pierdut. Nu avea idee în 
ce direcţie se afla corabia, deși o părăsiseră cu nu mai mult de o 
jumătate de oră în urmă. Soarele era ascuns în spatele clădirilor 
impunătoare și totul arăta la fel. Era îngrozit să nu rămână în urma 
lui Bayaz și Quai în mulțime și să se piardă pe veci. Grăbi pasul 
după ceafa pleșuvă a vrăjitorului, urmărindu-l până într-un spațiu 
deschis. Un drum imens, mai mare decât oricare dintre cele pe care 
le văzuseră până acum, străjuit de palate albe în spatele unor ziduri 
și porți înalte și mărginit de copaci străvechi. 

Aici oamenii erau altfel. Aveau veșminte viu colorate, ţipătoare, 
croite în stiluri ciudate care nu aveau niciun rost. Femeile nici nu 
semănau a oameni: palide și osoase, înfășurate în materiale 
strălucitoare, făcându-și vânt în soarele fierbinte cu bucăţi de pânză 
întinse pe niște bețe. 

— Unde suntem? îi strigă el lui Bayaz. 

Dacă vrăjitorul i-ar fi răspuns că erau pe lună, Logen n-ar fi fost 
surprins. 

— Aceasta este Middleway, una dintre arterele principale ale 
orașului! Trece chiar prin mijlocul Agriontului! 

— Agriont. 

- Fortăreață, palat, cazărmi, sediul guvernului. Un oraş în oraș. 
Inima Uniunii. Acolo mergem. 

— Zău? Un grup de tineri ursuzi îl priviră pe Logen cu suspiciune, 
când trecu pe lângă ei. O să ne lase să intrăm? 

— O, da. Dar n-o să le placă. 

Logen continua să-și croiască drum prin mulțime. Pretutindeni, 
soarele licărea pe ochiurile sutelor de ferestre de sticlă. Carleonul 
avea şi el câteva ferestre de sticlă, la clădirile cele mai impozante, 
cel puţin înainte de a pustii ei orașul. Extrem de puţine după aceea, 
trebuia recunoscut. Extrem de puţin din orice. Copoiului îi plăcuse 
sunetul pe care-l făcea sticla când se spărgea. Obișnuia să împungă 
ferestrele cu sulița, cu un zâmbet larg pe față, încântat de pocnet și 
de zornăit. 


Dar ăsta nu fusese nici pe departe cel mai rău lucru. Bethod 
dăduse orașul pe mâna oamenilor lui vreme de trei zile. Era obiceiul 
lui, iar ei îl iubeau pentru asta. Logen își pierduse degetul în luptă 
cu o zi înainte şi îi închiseseră rana cu fierul înroşit. Rana a pulsat, a 
pulsat și durerea îl înnebunise. De parcă pe-atunci ar fi avut nevoie 
de o scuză pentru violență. Își amintea duhoarea de sânge, sudoare 
și fum. Ţipete, bubuituri și râsete. 

- Te rog... Logen se împiedică și fu cât pe ce să cadă. Ceva îl 
ținea de picior. O femeie, așezată pe pământ, lângă un zid. Avea 
hainele murdare, jerpelite, fața palidă, ascuţită de foame. Avea ceva 
în brațe. Un ghem de zdrenţe. Un copil. Te rog... Nimic altceva. 
Oamenii râdeau, trăncăneau și goneau în jurul lor, ca și cum ei nici 
n-ar fi fost acolo. Te rog... 

- N-am nimic, mormăi el. La nu mai mult de cinci pași, un bărbat 
cu joben ședea la o masă și chicotea cu un prieten, îndopându-se 
dintr-o farfurie aburindă cu carne și legume. Logen se uită de la 
farfuria de mâncare la femeia hămesită. 

- Logen! Haide! 

Bayaz îl luase de cot şi îl trăgea de acolo. 

- Dar n-ar trebui... 

- N-ai observat? Sunt pretutindeni. Regele are nevoie de bani, așa 
că-i store pe nobili. Nobilii își store arendașii, arendașii storc țăranii. 
Unii dintre ei, bătrânii, bolnavii, fiii şi fiicele de prisos, ei sunt 
stârpiți din rădăcini. Prea multe guri de hrănit. Cei norocoși devin 
hoţi sau târfe, ceilalți sfârșesc prin a cerși. 

- Dar... 

- Faceţi loc! 

Logen se împletici către zid şi se lipi de el, cu Malacus și Bayaz 
alături. Mulțimea se dădu la o parte și o coloană lungă de oameni 
trecu greoi, păstorită de străjeri înarmați. Unii erau tineri, doar niște 
copilandri, alții erau foarte bătrâni. Toţi erau murdari și zdrențăroși, 
iar câțiva dintre ei păreau sănătoși. Vreo doi erau ologi, fără doar și 
poate, șchiopătând pe lângă ceilalți. Unul, aflat undeva în față, avea 
doar un braţ. Un trecător, într-o fabuloasă tunică purpurie, își ținea 
un petic de pânză peste nasul încreţit, până când cerșetorii treceau 
târșâindu-şi picioarele. 


- Ce sunt aceştia? îi șopti Logen lui Bayaz. Răufăcători? 

Magul chicoti. 

- Soldați. 

Logen se holbă la ei — jegoşi, tuşind, șchiopătând, unii desculți. 

— Soldaţi? Ăștia? 

— O, da. Se duc să se lupte cu Bethod. 

Logen se frecă la tâmplă. 

- Odată, un clan și-a trimis cel mai slab luptător, unul zis Forley 
Molâul, să mă înfrunte într-un duel. Gestul lor a fost un fel de 
capitulare. De ce-și trimite Uniunea oamenii cei mai slabi? Logen 
clătină din cap posomorât. Nu-l vor înfrânge pe Bethod cu unii ca ei. 

- Vor mai trimite alţii. Bayaz îi arătă un alt grup, mai mic. Și 
aceia sunt soldați. 

— Aia? 

Era un grup de tineri înalți, în veșminte ţipătoare din pânză roşie 
sau de un verde strălucitor, câțiva cu pălării neobișnuit de mari. 
Aceștia, cel puţin, purtau un fel de săbii, dar nu arătau a luptători. A 
femei luptătoare, poate. Logen se încruntă, uitându-se de la un grup 
la altul. Cerșetori murdari și flăcăi în haine ţipătoare. Îi era greu să 
spună care erau mai ciudați. 


Un clopoțel zornăi și ușa se deschise, iar Logen îl urmă pe Bayaz 
pe sub arcada scundă, cu Malacus după el. Prăvălia era întunecoasă, 
după strălucirea din stradă, și ochii lui Logen avură nevoie de o 
clipă să se adapteze. De perete erau sprijinite niște plăci de lemn, 
pictate copilărește cu imaginile unor clădiri, păduri, munţi. Lângă 
ele, pe niște cuiere, erau atârnate haine ciudate: mantii vaporoase, 
pelerine sângerii, armuri, pălării și coifuri imense, inele și bijuterii, 
chiar și o coroană grea. Armele ocupau un mic rastel, săbii și sulițe 
bogat ornamentate. Logen păși mai aproape, încruntându-se. Erau 
falsuri. Nimic nu era real. Armele erau lemn pictat, coroana era 
făcută din tablă scorojită, giuvaierele erau sticlă colorată. 

— Ce e locul ăsta? 

Bayaz aruncă un ochi la mantiile de lângă perete. 

— O prăvălie de costume. 

— O ce? 


- Oamenii acestui oraş adoră spectacolul. Comedie, dramă, teatru 
de orice fel. Această prăvălie oferă recuzită pentru montarea 
pieselor de teatru. 

- Povești? Logen împinse o sabie de lemn. Unii oameni au prea 
mult timp la dispoziţie. 

Un bărbat scund, dolofan, își făcu apariţia pe o ușă din spatele 
prăvăliei, cercetându-i cu suspiciune pe Bayaz, Malacus și Logen. 

— Vă pot ajuta, domnilor? 

- Desigur. Bayaz păși în faţă, trecând fără niciun efort la limba 
comună. Punem în scenă o piesă și avem nevoie de niște costume. 
Înțelegem că ești cel mai mare negustor de costume de teatru din 
întregul Adua. 

Negustorul zâmbi nervos, măsurându-le cu privirea chipurile 
murdare și veșmintele mânjite de pe urma călătoriei. 

— Adevărat, adevărat, dar... ăă... calitatea e scumpă, domnilor. 

- Banii nu intră în discuţie. Bayaz scoase o pungă dolofană și o 
azvârli absent pe tejghea. 

Punga se deschise, fleșcăindu-se, și monedele grele de aur se 
împrăştiară peste tejgheaua de lemn. Ochii negustorului se luminară 
de un foc tainic. 

- Desigur! La ce anume v-aţi gândit? 

— Am nevoie de o mantie magnifică, pe potriva unui mag, a unui 
mare vrăjitor sau așa ceva. Ceva cu un aer ezoteric, fireşte. Pe urmă, 
ceva similar, dar mai puţin impresionant, pentru un ucenic. În 
sfârşit, avem nevoie de ceva pentru un războinic măreț, un prinț al 
îndepărtatului Nord. Ceva cu blană, îmi închipui. 

— N-ar trebui să fie o problemă. Am să văd ce avem. 

Negustorul dispăru pe ușa din spatele tejghelei. 

— Ce-i toată aiureala asta? întrebă Logen. 

Vrăjitorul rânji. 

— Aici, oamenii se nasc cu statutul lor. Au oameni de rând care să 
lupte, să lucreze pământul, să facă treaba. Au boiernașii, să facă 
negoț, să construiască și să gândească. Au nobilimea, să deţină 
pământul şi să dea ordine celorlalți. Au regalitate. Bayaz aruncă o 
privire spre coroana de tablă — am uitat exact de ce. În Nord, te poți 
ridica până unde te pot duce meritele. Uită-te numai la prietenul 


nostru comun, Bethod. Aici nu e așa. Un om se naște la locul lui și e 
de așteptat să rămână acolo. Trebuie să dăm impresia că venim cu 
adevărat dintr-un loc de seamă, dacă vrem să fim luaţi în serios. 
Îmbrăcaţi aşa cum suntem, n-am trece nici de porţile Agriontului. 

Negustorul îl întrerupse, reapărând pe ușă, cu braţele încărcate 
de pânzeturi strălucitoare. 

— O pelerină mistică, pentru cel mai puternic dintre vrăjitori. 
Folosită anul trecut pentru un Juvens într-o punere în scenă a 
Sfârșitului Imperiului, în timpul festivalului primăverii. Este, dacă mi- 
e îngăduit s-o spun, una dintre cele mai bune creaţii ale mele. 

Bayaz ridică bucata sclipitoare de pânză purpurie în lumina 
palidă, privind-o cu admiraţie. Diagrame ezoterice, inscripții mistice 
şi simboluri ale soarelui, lunii și stelelor, scânteind în fire de argint. 

Malacus își trecu o mână peste pânza strălucitoare a propriului 
său veșmânt ridicol. 

- Nu cred că te-ai fi grăbit așa să mă iei în răspăr, dacă aș fi sosit 
la focul tău de tabără astfel îmbrăcat, ce zici, Logen? 

Logen tresări. 

— Ba poate că da. 

- Iar aici avem un splendid exemplar de veșmânt barbar! 
Negustorul ridică pe tejghea o tunică din piele neagră, ornată cu 
arabescuri de alamă lucitoare, tivită cu o împletitură inutilă de zale 
delicate. Făcu semn către mantia de blană a aceleiași costumații. 
Aceasta e din samur veritabil! 

Era o haină grotescă, ce nu oferea nici căldură, nici protecţie. 

Logen își încrucișă mâinile peste vechea-i tunică. 

— Crezi că am să port asta? 

Negustorul înghiți nervos. 

- Trebuie să-l iertaţi pe prietenul meu, zise Bayaz. E un actor de 
modă nouă. Crede în contopirea totală cu rolul. 

- Chiar așa? scânci bărbatul, cercetându-l pe Logen de sus până 
jos. Oamenii Nordului sunt... presupun... moderni. 

— Categoric. O declar cu tărie, Maestrul Nouădegete este cel mai 
bun în ceea ce face. Bătrânul vrăjitor îl împunse pe Logen în coaste. 
Cel mai bun. Am văzut-o. 

- Dacă spuneţi... Negustorul părea departe de a fi convins. Aş 


putea să întreb ce puneţi în scenă? 

- O, e o piesă nouă. Bayaz își lovi tâmpla capului pleșuv cu un 
deget. Încă lucrez la detalii. 

— Serios? 

— Într-adevăr. E mai mult o scenă, decât o piesă întreagă. Aruncă 
o privire înapoi la mantie, admirând felul în care lumina scânteia pe 
simbolurile ezoterice. O scenă în care Bayaz, Întâiul dintre Magi, își 
preia în sfârșit locul în Consiliul Închis. 

— A! negustorul clătină cunoscător din cap. O piesă politică. O 
satiră mușcătoare, poate? Va avea un ton comic sau unul dramatic? 

Bayaz se uită cu coada ochiului la Logen: 

— Asta rămâne de văzut. 


Barbari la poartă 


Jezal străbătu în goană aleea de lângă șanțul cu apă, făcându-și 
turul Agriontului de fiecare zi, cu picioarele bubuind pe dalele 
roase, cu imensul zid alb alunecând fără sfârșit la dreapta lui, un 
turn după altul. De când se lăsase de băut, condiţia sa fizică se 
îmbunătăţise considerabil. Nici măcar nu răsufla greu. Era devreme 
şi străzile orașului erau aproape goale. Trecătorii răzleți ridicau 
privirea spre el, poate chiar îi strigau un cuvânt de încurajare, dar 
Jezal nici nu-i observa. Avea ochii aţintiți spre apa ce scânteia și 
clipocea, iar mintea îi era în altă parte. 

La Ardee? Unde altundeva îi fusese vreodată? Presupusese, după 
acea zi când West îl avertizase să stea deoparte, după ce încetase să 
se mai vadă cu ea, că gândurile i se vor îndrepta în curând spre alte 
lucruri și spre alte femei. Se dedicase cu hotărâre antrenamentelor, 
încercase să arate interes față de îndatoririle sale de ofițer, dar se 
pomeni incapabil să se concentreze, iar alte femei îi păreau acum 
fiinţe insipide, anoste, plicticoase. Lungile alergări, exerciţiile 
monotone cu drugul și bârna ofereau minţii sale vaste posibilități să 
hoinărească. Lâncezeala serviciului militar pe timp de pace era încă 
şi mai rea: să citeşti hârtii plicticoase, să stai de strajă lângă lucruri 
care nu trebuie păzite. Atenţia îi aluneca, inevitabil, şi în clipa 
următoare ea era acolo. 

Ardee, în veșminte simple, țărănești, îmbujorată și transpirată de 
munca grea a câmpului. Ardee în găteli de prințesă, scânteind de 
giuvaiere. Ardee scăldându-se în lacurile din pădure, cu el privind-o 
din tufișuri. Ardee cuviincioasă și sfioasă, privind timidă pe sub 
gene. Ardee o târfă lângă docuri, făcându-i semn din pragul unei uși 
soioase. Fanteziile erau de o diversitate infinită, dar toate se 
sfârşeau în același fel. 

Turul de o oră al Agriontului era gata și pașii lui Jezal bubuiră 
peste pod şi înapoi pe poarta sudică. 

Jezal trată gărzile cu porția zilnică de indiferență, tropăi prin 


tunel și în susul rampei lungi care urca în fortăreață, pe urmă coti 
către curte, unde trebuia să îl aștepte Mareșalul Varuz. În tot acest 
timp, Ardee îi scormonea un colț al minții. 

Nu că n-ar fi avut la ce altceva să se gândească. Turnirul era 
acum aproape, foarte aproape. Curând avea să lupte în aclamaţiile 
mulțimii, în mijlocul căreia se vor afla familia și prietenii lui. 
Turnirul putea să-i aducă renumele... sau să i-l distrugă. Ar fi trebuit 
să zacă treaz în noapte, încordat și transpirat, muncindu-și mintea la 
nesfârșit cu figuri de scrimă, antrenamente și arme. Cu toate 
acestea, cumva, nu la asta se gândea el în pat. 

Apoi, era un război în desfășurare. Aici, pe aleile însorite ale 
Agriontului, era ușor să uiţi că Englia fusese invadată de hoarde de 
barbari băloși. Jezal avea să meargă curând în Nord, să-și conducă 
compania în bătălie. Iată, desigur, un gând care să-ţi umple timpul. 
Nu era, oare, războiul o treabă periculoasă? Jezal putea să fie rănit, 
schilodit sau chiar ucis. Încercă să-şi evoce chipul diform, crispat, 
pictat al lui Fenris cel Temut. Legiuni de sălbatici care coborau 
răcnind asupra Agriontului. Era o treabă îngrozitoare, o treabă 
periculoasă și înfricoşătoare. 

Hm. 

Ardee venea din Englia. Ce-ar fi, să zicem, dacă ar cădea în 
mâinile oamenilor Nordului? Jezal ar alerga s-o salveze, desigur. N- 
ar fi rănită. Ei, bine, nu grav. Poate că veșmintele i-ar fi puţin 
sfâşiate, așa mai merge? Fără doar și poate, ar fi speriată, 
recunoscătoare. El ar fi încântat s-o consoleze, firește. Poate chiar ar 
leșina? Ar trebui s-o ducă în brațe, cu capul lipit de umărul lui. 
Poate că ar trebui s-o așeze pe pământ și să-i desfacă veşmintele. 
Buzele li s-ar putea întâlni, doar o uşoară atingere, ale ei s-ar putea 
deschide puţin, apoi... 

Jezal se împiedică în drum. Între picioare i se stârnea o senzaţie 
plăcută. Plăcută, dar nicidecum compatibilă cu o alergare vioaie. 
Era acum aproape în curte şi așa ceva n-ar merge la antrenamentul 
de scrimă. Aruncă o privire disperată împrejur, căutând ceva care 
să-i abată gândurile şi aproape că-și înghiți limba. Maiorul West 
stătea lângă zid, îmbrăcat în haine de scrimă și privindu-l cum se 
apropie, cu o expresie neobișnuit de îndârjită. Preţ de o clipă, Jezal 


se întrebă dacă prietenul lui ar putea să-și dea seama la ce se 
gândea. Înghiți în sec, vinovat, simțind sângele năvălindu-i în față. 
West n-avea cum să știe, n-avea. Dar ceva îl nemulțumea profund. 

— Luthar, mârâi el. 

— West. 

Jezal își cercetă pantofii. Nu se înțelegeau prea bine de când West 
intrase în comandamentul Lordului Mareșal Burr. Jezal încerca să se 
bucure pentru el, dar nu putea să scape de sentimentul că el era mai 
indicat pentru acel post. Avea o obârşie excelentă, în definitiv, cu 
sau fără experienţă pe câmpul de luptă. Apoi, Ardee plana și acum 
între ei, şi acel neplăcut, gratuit, avertisment. Toată lumea știa că 
West pătrunsese primul în Ulrioch. Toată lumea știa că era al naibii 
de temperamental. Asta i se păruse întotdeauna fascinant lui Jezal, 
până când nu se găsise pe picior greşit. 

- Varuz așteaptă. West își desfăcu braţele și se îndreptă cu pași 
mari către galeria acoperită. Și nu e singur. 

— Nu e singur? 

- Mareșalul crede că trebuie să te obişnuiești cu publicul. 

Jezal se încruntă. 

- Sunt surprins că interesează pe cineva, în condiţiile actuale, cu 
războiul și toate astea. 

- Vei fi surprins. Lupta și duelul și toate lucrurile războinice sunt 
în mare vogă. Toată lumea poartă sabie în zilele astea, chiar dacă n- 
a scos niciodată vreuna din teacă. Există o adevărată febră a 
Turnirului, crede-mă. 

Jezal clipi când pătrunseră în curtea strălucitoare. O tribună de 
bănci provizorii fusese ridicată în grabă de-a lungul unui zid, 
înțesată de la un capăt la altul de oameni, şaizeci sau mai mulți. 

— Și iată-l! strigă Mareșalul Varuz. 

Urmă un val de aplauze politicoase. Jezal se simți zâmbind larg — 
se aflau câțiva oameni foarte importanți în mulțime. Îl zări pe 
Marovia, Înaltul Judecător, mângâindu-și barba lungă. Lordul Isher 
era nu departe de el, părând uşor plictisit. Prințul Moștenitor Ladisla 
însuși stătea tolănit în primul rând, strălucind într-o cămașă fină de 
zale şi aplaudând cu entuziasm. Oamenii de pe băncile din spatele 
lui erau nevoiţi să se aplece ca să vadă pe după pana unduitoare a 


magnificei sale pălării. 

Varuz îi înmână armele lui Jezal, care încă radia. 

- Să nu îndrăznești să mă faci de rușine! șuieră el. 

Jezal tuși nervos, ridicând privirea la șirurile de oameni 
nerăbdători. Inima i se opri. Rânjetul știrb al Inchizitorului Glokta îl 
urmărea din mulțime, cu o căutătură răutăcioasă, iar în rândul din 
spatele lui... Ardee West. Avea pe chip o expresie pe care n-o avea 
niciodată în visele lui cu ochii deschiși: o treime posacă, o treime 
acuzatoare, o treime pur și simplu supărată. Jezal își feri privirea, 
uitându-se către zidul opus, blestemându-și în gând lașitatea. Părea 
incapabil să întâlnească privirea oricui în ultimul timp. 

- Acest duel va fi luptat cu arme pe jumătate ascuţite, tună 
Lordul Mareșal. Cel mai bun din trei tuşe! 

West avea deja săbiile trase și se îndrepta către cercul delimitat 
cu cretă albă în iarba tunsă cu grijă. Inima lui Jezal bubuia pe când 
îşi scotea din teacă armele, cu mâini tremurătoare, simțind toţi acei 
ochi îndreptaţi asupra lui. Își ocupă locul în faţa lui West, înfigându- 
şi prudent picioarele în iarbă. West ridică săbiile, Jezal făcu la fel. 
Se priviră o clipă, nemișcați. 

— Începeţi! strigă Varuz. 

Deveni repede evident că West n-avea de gând s-o lase mai moale 
pentru el. Se năpusti cu mai mult decât obișnuita lui ferocitate, 
hărțuindu-l pe Jezal cu un potop de lovituri puternice. Săbiile se 
ciocneau și se frecau cu repeziciune una de alta. Jezal se retrase, 
încă stânjenit sub ochii atenţi ai tuturor acelor oameni, oameni ai 
naibii de importanţi, unii dintre ei, dar pe măsură ce West îl 
împingea către marginea cercului, emoția începu să se domolească 
și experiența preluă comanda. Se feri, făcându-și loc, parând 
loviturile cu stânga și cu dreapta, fentând și dansând, prea iute ca să 
poată fi atins. 

Oamenii se estompară, până şi Ardee dispăruse. Săbiile se mișcau 
singure, înainte și înapoi, sus şi jos. N-avea nevoie să se uite la ele. 
Îşi îndreptă atenţia către ochii lui West, îl urmări licărind de la 
pământ la săbii şi la picioarele săltărețe ale lui Jezal, încercând să-i 
ghicească intenţiile. 

Simţi lovitura venind chiar înainte de a porni. Fentă într-o parte, 


apoi în alta, alunecând încet prin spatele lui West, când acesta trecu 
poticnindu-se pe lângă el. Fu o chestiune simplă pentru el să-și 
aplice piciorul pe turul pantalonilor adversarului său și să-l azvârle 
afară din cerc. 

- O tușă! strigă Mareșalul Varuz. 

Urmă un val de râsete, când maiorul se prăbușşi cu faţa în jos. 

- O tușă în fund! hohoti Prințul Moștenitor, cu pana legănându-se 
încoace și încolo de veselie. 

— Unu pentru căpitanul Luthar! 

West nu părea nici pe jumătate atât de intimidant cu fața în 
țărână. Jezal făcu o scurtă plecăciune în fața asistenţei, riscă un 
zâmbet în direcţia lui Ardee, când se ridică. Fu dezamăgit să vadă că 
nici măcar nu se uita la el. Își urmărea fratele zbătându-se în praf, 
cu un palid zâmbet crud. 

West se ridică încet în picioare. 

- O tușă bună, șopti el printre dinţii încleștaţi, când păși înapoi în 
cerc. 

Jezal își ocupă locul, stăpânindu-și cu greu surâsul. 

— Începeţi! strigă Varuz. 

West porni din nou în forță, dar Jezal știa deja ce are de făcut. 
Sunetele mulțimii murmurau şi sporeau în timp ce dansa într-o 
parte și în alta. Începu să introducă înflorituri răzlețe în mișcările lui 
şi spectatorii reacționau cu exclamaţii de „ooh” și „aah” ce pluteau 
în aer în timp ce Jezal zădărnicea eforturile lui West. Nu duelase 
niciodată atât de bine, nu se mișcase niciodată atât de lin. Bărbatul 
mai vânjos începea să obosească puţin, loviturile lui nu mai erau 
atât de energice. Săbiile lungi se încleștară, zăngăniră. Jezal își 
răsuci încheietura dreaptă și îi smulse lui West sabia din mână, 
înaintă și-l lovi cu stânga. 

— Au! 

West tresări și lăsă să-i cadă sabia scurtă, săltând într-o parte și 
apucându-se de antebraţ. Câteva picături de sânge răpăiră pe 
pământ. 

- Două contra zero! strigă Varuz. 

Prinţul Moștenitor sări în picioare, cu pălăria căzând, încântat la 
vederea sângelui. 


— Excelent! ţipă el. Fantastic! 

Ceilalți i se alăturară, ridicându-se în picioare și aplaudând 
zgomotos. Jezal se lăsă dezmierdat de aprobarea lor, zâmbind larg, 
cu fiecare muşchi tremurând de fericire. Acum înțelegea pentru ce 
se antrenase. 

- Bine luptat, Jezal, şopti West, cu un firicel de sânge șiroindu-i 
pe braţ. Ai devenit prea bun pentru mine. 

— Îmi pare rău că te-am tăiat, rânji Jezal. 

Nu-i părea râu câtuşi de puţin. 

— O nimica toată. Doar o zgârietură. 

West se îndepărtă cu pași mari, încruntându-se și ţinându-se de 
încheietură. Nimeni nu acordă prea multă atenţie ieșirii lui. Jezal 
cel mai puţin. În competiţii, doar învingătorii contează. 

Lordul Marovia fu primul care se ridică de pe bancă, felicitându-l. 

- Ce tânăr promiţător, spuse el, zâmbindu-i lui Jezal cu căldură, 
dar crezi că-l poate învinge pe Bremer dan Gorst? 

Varuz îl bătu pe Jezal părintește pe umăr. 

— Sunt sigur că poate să învingă pe oricine, la momentul potrivit. 

— Hm. L-ai văzut pe Gorst duelându-se? 

— Nu, dar am auzit că e cât se poate de impresionant. 

- O, într-adevăr. E un diavol. Înaltul Judecător își ridică 
sprâncenele stufoase. Abia aştept să-i văd confruntându-se. Te-ai 
gândit vreodată la o carieră în justiţie, căpitane Luthar? 

Jezal fu luat prin surprindere. 

- Ăă, nu, Excelenţa Voastră, adică... sunt soldat. 

- Bineînţeles că ești. Dar bătăliile și toate astea pot să-ți distrugă 
nervii. Dacă te răzgândești vreodată, poate că aș găsi un loc pentru 
tine. Oricând îmi sunt de folos oamenii promiţători. 

- Ăă, mulțumesc. 

- Ne vedem la Turnir, aşadar. Noroc, căpitane, îi aruncă el peste 
umăr, în timp ce se îndepărta târșâindu-și picioarele. 

Subînţelesul era că Marovia considera că Jezal va avea nevoie de 
o grămadă de noroc. Alteța Sa Prinţul Ladisla era mai optimist. 

- Eşti omul meu, Luthar! strigă el, împungând aerul cu degetele, 
de parcă ar fi fost niște săbii de scrimă. Am să-mi dublez miza pe 
tine! 


Jezal se înclină cu slugărnicie. 

— Alteța Voastră e prea bună. 

- Eşti omul meu! Un soldat! Un duelist trebuie să lupte pentru 
ţara lui, ce zici, Varuz? De ce acest Gorst nu e soldat? 

- Cred că este, Alteța Voastră, zise Lordul Mareșal cu blândeţe. E 
rudă cu Lordul Brock și slujește în garda lui personală. 

- Oh! Prinţul păru descumpănit o clipă, dar se învioră curând. 
Dar tu ești omul meu! îi strigă el lui Jezal, împungând din nou aerul 
cu degetele, cu pana pălăriei clătinându-se încoace și încolo. Eşti 
omul potrivit! 

Se  îndepărtă dansând către galeria acoperită, cu zalele 
ornamentale scânteind. 

— Foarte impresionant. Jezal se răsuci brusc, făcu un pas stângaci 
în spate. Glokta, rânjindu-i pe neașteptate. Pentru un infirm, avea o 
stranie abilitate de a lua omul prin surprindere. Ce noroc pentru 
toată lumea că n-ai renunţat, până la urmă. 

- N-am avut niciodată intenţia s-o fac, se răsti Jezal cu răceală. 

Glokta își supse gingiile. 

— Dacă spui tu, căpitane. 

- Da, spun. 

Jezal se îndepărtă necuviincios, sperând că nu va mai avea 
niciodată ocazia să stea de vorbă cu omul acela scârbos. 

Se pomeni privind-o pe Ardee direct în faţă, aflată la nici două 
palme depărtare. 

— Ah, se bâlbâi el, retrăgându-se din nou. 

— Jezal, spuse ea. Nu te-am văzut de-o vreme. 

- Ăă... Privi nervos împrejur. Glokta se îndepărta târșâindu-și 
picioarele. West era de mult plecat. Varuz era ocupat să-i țină 
discursuri Lordului Isher și altor câtorva rămași în curte. Nimeni nu 
le acorda atenţie. Trebuia să-i vorbească. Trebuia să-i zică pe șleau 
că nu putea s-o mai vadă. Îi datora măcar atâta. Ăă... 

— N-ai nimic să-mi spui? 

-Ăă... 

Se întoarse iute pe călcâie şi se îndepărtă, cu umerii furnicându-l 
de rușine. 


Plictiseala serviciului de gardă la poarta sudică părea, după toată 
acea emoție neașteptată, aproape o binecuvântare. Jezal abia 
aștepta să lenevească, privind oamenii cum intră și ies în șiruri din 
Agriont, ascultând pălăvrăgeala stupidă a locotenentului Kaspa. Cel 
puţin, așa simțea până când ajunse acolo. 

Kaspa și obișnuitul efectiv de soldaţi în armuri erau strânși în 
preajma porților exterioare, unde vechiul pod peste șanțul de 
apărare trecea printre cele două turnuri masive, tencuite în alb, ale 
casei porții. În timp ce înainta către capătul lungului tunel, Jezal 
văzu că era cineva cu ei. Un individ mic, cu un aer hărțuit, purtând 
ochelari. Jezal îl recunoscu vag. Morrow era numele lui, un apropiat 
al Lordului Șambelan. N-avea niciun motiv să se afle acolo. 

— Căpitane Luthar, ce întâmplare fericită! Jezal tresări. 

Era lunaticul acela, Sulfur, stând cu picioarele încrucișate pe 
pământ, în spatele lui, lipit de zidul drept al casei porții. 

— Ce naiba face aici? se răsti Jezal. 

Kaspa deschise gura să vorbească, dar Sulfur interveni primul: 

- Nu te sinchisi de mine, căpitane, pur și simplu îmi aştept 
stăpânul. 

— Stăpânul tău? 

Nu îndrăznea să se gândească ce fel de idiot ar putea sluji acest 
idiot. 

- Chiar așa. Trebuie să sosească foarte curând. Sulfur se încruntă 
la soare. A întârziat deja oarecum, la drept vorbind. 

— Zău? 

- Da. Nebunul afișă din nou un zâmbet prietenos. Dar va veni, 
Jezal, poţi conta pe asta. 

Să-i spună pe numele mic era deja prea mult. Abia dacă-l 
cunoștea, iar ceea ce ştia despre el nu-i plăcea. Deschise gura să-i 
spună vreo două, dar Sulfur sări dintr-odată în picioare, înhățţându- 
şi băţul de lângă zid și ştergându-se de praf. 

- Iată-l, spuse el, privind peste șanț. 

Jezal urmări privirea idiotului. 

Un bătrân magnific traversa hotărât podul, cu capul pleşuv 
ridicat semeţ și cu veșmântu-i fabulos, în nuanţe de roșu sclipitor și 
argintiu, fluturând în adierea vântului. În urma lui venea un tânăr 


cu aer bolnăvicios, cu capul ușor aplecat, de parcă ar fi fost copleşit 
de mai vârstnicul bărbat, ținând un toiag lung în fața lui, pe palmele 
întoarse în sus. O imensă brută de om, într-o mantie grea de blană, 
venea în urma lor, cu o jumătate de cap mai înalt decât ceilalți doi. 

— Ce... începu Jezal. 

Părea să-l recunoască pe bătrân de undeva. Vreun lord, poate, din 
Consiliul Deschis? Vreun ambasador străin? Cu siguranță avea un 
aer de măreție. Jezal își stoarse creierii în timp ce se apropiau, dar 
nu știa de unde să-l ia. 

Bătrânul se opri în faţa casei porţii, își trecu poruncitor privirea 
peste Jezal, Kaspa, Marrow şi străjeri, cu ochi verzi, scânteietori. 

— Yoru, spuse el. 

Sulfur păși înainte, cu o plecăciune adâncă. 

— Maestre Bayaz, murmură el, cu glas scăzut, de profund respect. 

Şi asta fu tot. 

De aceea îl cunoștea Jezal. Semăna hotărât cu statuia lui Bayaz 
din Aleea Regelui. Statuia pe lângă care alergase Jezal de atâtea ori. 
Puțin mai gras, poate, dar acea expresie — sever, înțelept, impunător 
fără să facă niciun efort — era exact aceeaşi. Jezal se încruntă. 
Bătrânului să i se spună pe numele acela? Nu-i plăcea. Nu-i plăcea 
nici căutătura tânărului înalt și subţire care ducea toiagul. Îi plăcea 
și mai puţin căutătura celuilalt însoțitor al bătrânului. 

West îi spusese adesea lui Jezal că oamenii Nordului pe care-i 
găseai în Adua, de obicei furișându-se jerpeliți pe lângă docuri sau 
morți de beţi în șanțuri, nu erau nicidecum reprezentativi pentru 
poporul lor. Aceia care locuiau liberi în Nordul îndepărtat, 
luptându-se, dușmănindu-se, petrecând și făcând tot ce făceau 
oamenii Nordului, erau din altă plămadă. Jezal şi-i imaginase 
întotdeauna ca pe un popor de oameni înalți, neînduplecaţi, 
frumoși, cu o aură de romantism. Puternici, însă grațioși. Barbari, 
însă nobili. Sălbatici, însă iscusiţi. Genul de oameni ai căror ochi 
erau mereu ațintiţi asupra orizontului îndepărtat. 

Acesta nu era așa. 

Jezal nu mai văzuse niciodată în viaţa lui un om cu o înfățișare 
mai animalică. Până și Fenris cel Temut părea să fi fost civilizat, 
prin comparaţie. Faţa lui era ca un dos biciuit, brăzdată de cicatrice 


zdrenţuite. Avea nasul coroiat, cu vârful puţin într-o parte. O ureche 
avea o tăietură adâncă, un ochi părea o idee mai sus decât celălalt, 
înconjurat de răni în formă de semilună, întreaga lui față, de fapt, 
era ușor bătătorită, zdrobită, strâmbă, ca aceea a unui boxer care a 
luptat câteva runde în plus. Expresia lui, de asemenea, era aceea a 
unuia năucit în bătaie. Se uita prostește la casa porții, cu fruntea 
încrețită, cu gura căscată, holbându-se în jurul lui cu un aer de 
tâmpenie aproape animalică. 

Purta o mantie lungă de blană, o tunică de piele împodobită cu 
aur, însă acest aer de splendoare barbară nu făcea decât să-i confere 
o înfățișare și mai sălbatică, la care se adăuga sabia-i lungă, grea, 
atârnată la centură. Omul Nordului își scărpina cicatricea lungă şi 
roz care-i brăzda miriștea obrazului, cercetând zidurile drepte de 
deasupra, iar Jezal observă că îi lipsea un deget. De parcă ar mai fi 
fost nevoie de vreo altă dovadă a unei vieți violente și sălbatice. 

Să lase această matahală primitivă în Agriont? În timp ce erau în 
război cu oamenii Nordului? Era de neconceput! Dar Morrow 
înainta deja sfios. 

- Lordul Șambelan vă așteaptă, domnilor, izbucni el, înclinându- 
se și târșâindu-și paşii către bătrân, dacă doriţi să mă urmați... 

- O clipă! Jezal îl înhăţă pe subsecretar de cot și îl trase deoparte. 
Și el? întrebă neîncrezător, făcând semn cu capul către barbarul cu 
mantie. Suntem în război, știi! 

- Lordul Hoff s-a exprimat cât se poate de limpede! Morrow își 
eliberă brațul cu o smucitură, cu ochelarii scânteind. Ţine-l aici, 
dacă vrei, dar îi dai tu explicaţii Lordului Șambelan! 

Jezal înghiţi. Ideea nu era deloc atrăgătoare. Aruncă o privire 
către bătrân, dar nu putu să-l privească în ochi multă vreme. Avea 
un aer misterios, aerul unuia care știe ceva ce nimeni nu poate 
ghici, și asta era cât se poate de neliniștitor. 

- Trebuie... să vă lăsaţi... armele... aici! strigă el, vorbind cât se 
poate de rar şi de răspicat. 

— Bucuros! 

Omul Nordului își scoase sabia de la centură și o întinse. 
Cântărea greu în mâinile lui Jezal: o armă mare, simplă, cu un 
aspect brutal. Bărbatul îi întinse apoi cuțitul său lung, după care 


îngenunche și scoase încă unul din cizmă. Luă un al treilea de la 
spate și apoi scoase la iveală o armă subțire din mânecă, aşezându-le 
pe toate morman în brațele întinse ale lui Jezal. Omul Nordului 
zâmbi larg. Era, într-adevăr, o privelişte hidoasă, cu cicatricele 
zdrenţuite strâmbându-se și încrețindu-se, făcându-i fața mai 
strâmbă ca oricând. 

- Oricâte cuțite ai avea, nu sunt niciodată prea multe, mârâi el, 
cu un glas grav, scrâșnit. 

Nimeni nu râse, dar nu părea să-i pese. 

— Mergem? întrebă bătrânul. 

- Neîntârziat! răspunse Morrow, întorcându-se să plece. 

— Vin cu voi. 

Jezal aruncă braţul de arme în mâinile lui Kaspa. 

— Chiar nu e nevoie, căpitane, scânci Morrow. 

— Insist. 

Odată predat Lordului Șambelan, omul Nordului putea să omoare 
pe cine poftea, avea să fie problema altcuiva. Dar până când ajungea 
acolo, Jezal ar fi putut fi învinuit de orice ticăloșie punea acesta la 
cale, și al naibii să fie dacă avea de gând să îngăduie una ca asta. 

Străjerii se dădură la o parte şi ciudata procesiune trecu de 
poartă. Morrow era în frunte, șoptind nimicuri slugarnice peste 
umăr, către bătrânul în veșmântul splendid. Urma apoi tânărul 
palid, urmat de Sulfur. Omul Nordului cu nouă degete venea 
mișcându-se greoi, în spate. 

Jezal îi urma, cu degetul mare la centură, aproape de mânerul 
sabiei, ca să-l poată apuca iute, pândind orice mișcare neașteptată a 
sălbaticului. Însă Jezal fu nevoit să recunoască, după ce-l urmări 
scurtă vreme, că omul nu dădea niciun semn că ar avea gânduri 
criminale. Părea doar curios, amuzat și oarecum stânjenit. Încetinea 
întruna, ridicând privirea spre clădirile dimprejur, clătinând din cap, 
scărpinându-și faţa, mormăind în barbă. Din când în când, băga 
spaima în trecători, zâmbindu-le, dar nu părea să reprezinte un 
pericol mai mare și Jezal începu să se liniștească, sau cel puţin până 
ajunseră în Piaţa Mareșalilor. 

Omul Nordului se opri brusc. Jezal bâjbâi după sabie, dar ochii 
barbarului erau fixați înainte, holbându-se la o fântână din 


apropiere. Se îndreptă încet spre ea, apoi ridică precaut un deget 
gros și atinse jetul scânteietor. Apa îi împroșcă faţa și țâșni într-o 
parte, cât pe ce să-l doboare pe Jezal. 

- Un izvor, șopti sălbaticul. Dar cum? 

Cerule! Omul era ca un copil. Un copil de doi metri, cu faţa ca o 
masă de măcelărie. 

— Sunt conducte! Jezal bătu în pavaj. Sub... pământ! 

— Conducte, repetă încet barbarul, holbându-se la apa înspumată. 

Ceilalți înaintaseră o bucată de drum, până aproape de clădirea 
impunătoare în care își avea Hoff birourile. Jezal începu să se 
îndepărteze de fântână, sperând să-l atragă pe neghiobul sălbatic 
după el. Spre ușurarea lui, acesta îl urmă, clătinând din cap și 
murmurându-și întruna „conducte”. 

Pătrunseră în întunecimea rece a anticamerei Lordului Șambelan. 
Pe băncile aflate de jur împrejurul zidurilor erau așezați oameni, 
unii dintre ei dând impresia că așteptau de foarte multă vreme. Cu 
toții urmăriră cu ochi mari grupul ciudat pe care Morrow îl 
conducea în birourile lui Hoff. Secretarul cu ochelari deschise ușile 
duble, grele, şi rămase lângă ele cât timp bătrânul pleșuv, apoi 
amicul său cu băţul, pe urmă nebunul Sulfur și în cele din urmă 
sălbaticul cu nouă degete trecură pe lângă el. 

Jezal dădu să-i urmeze, dar Morrow se așeză în cadrul ușii, 
blocându-i calea. 

— Îţi mulţumesc nespus pentru ajutorul tău, căpitane, spuse el, cu 
un zâmbet firav. Te poţi întoarce la poartă. 

Jezal aruncă o privire peste umărul lui Morrow, în încăperea de 
dincolo. Îl văzu pe Lordul Şambelan încruntându-se în spatele unei 
mese lungi. Arhilectorul Sult era lângă el, aspru și suspicios. Înaltul 
Judecător Marovia era și el acolo, cu un zâmbet pe faţa-i ridată. Trei 
membri ai Consiliului Închis. 

Apoi Morow îi închise uşa în nas. 


Următorul 


— Observ că ai un nou secretar, zise Glokta, ca într-o doară. 

Arhilectorul zâmbi. 

— Desigur. Celălalt nu mi-a fost pe plac. Era slobod la gură, 
înţelegi. Glokta se opri, cu paharul de vin în drum spre buze. Le 
transmitea pânzarilor secretele noastre, continuă Sult nepăsător, de 
parcă ar fi fost un lucru știut de toată lumea. Știusem de ceva 
vreme. Dar nu trebuie să-ți faci griji, n-a aflat nimic. N-am vrut să 
știe. 

Așadar... ai știut cine-ți era trădătorul. Ai știut tot timpul. Mintea 
lui Glokta întoarse pe toate fețele evenimentele ultimelor câteva 
săptămâni, le despică și le puse cap la cap în această nouă lumină, 
sucindu-le în fel și chip până când se potriviră și încercând, în tot acest 
timp, să-și ascundă uimirea. Ai lăsat mărturisirea lui Rews acolo unde 
ştiai c-o va vedea secretarul tău. Ai ştiut că pânzarii vor afla cine e 
pe listă şi ai bănuit ce vor face, conștient că asta îţi va face jocul şi-ţi 
va da lopata cu care să-i îngropi. În tot acest timp, mi-ai direcționat 
bănuielile spre Kalyne, chiar dacă tu ştiai cine era şoptitorul. Toată 
afacerea s-a derulat întocmai conform planului tău. Arhilectorul îl 
privea zâmbind cu înţeles. Şi pun rămășag că ghicești ce gândesc în 
clipa asta. Am fost un pion în acest joc, aproape ca viermele ăla 
smiorcăit de secretar. Glokta își înăbuși un chicot. Ce noroc că am fost 
un pion de partea care trebuia. N-am bănuit nimic. 

— Ne-a trădat pentru o sumă de bani dezamăgitor de modestă, 
continuă Sult, strâmbându-și buza cu dezgust. Îndrăznesc să spun că 
ar fi primit de zece ori mai mult de la Kault, dacă ar fi avut măcar 
atâta minte să ceară. Cei din tânăra generaţie chiar nu au pic de 
ambiţie. Se cred mult mai deştepţi decât noi. 

Arhilectorul îl cercetă pe Glokta cu ochi albaștri, reci. Fac parte 
din tânăra generaţie, mai mult sau mai puţin. Sunt umilit pe bună 
dreptate. 

— Secretarul a fost pedepsit? 


Arhilectorul își așeză cu grijă pe masă paharul, care atinse lemnul 
fără un sunet. 

— O, da. Cât se poate de aspru. Chiar nu e nevoie să ne mai 
gândim la el. Sunt convins că nu. Cadavru găsit plutind lângă docuri. 
Trebuie să spun, am fost foarte surprins când te-ai fixat asupra 
Superiorului Kalyne ca sursă a scurgerii noastre. Omul era din garda 
veche. Câteva favoruri ca să închidă ochii la fleacuri, fireşte, dar să 
trădeze Inchiziția! Să vândă pânzarilor secretele noastre! Sult pufni: 
Niciodată. Ai lăsat antipatia ta personală față de el să-ți întunece 
judecata. 

- Părea singura posibilitate, murmură Glokta, dar își regretă 
vorbele imediat. Nesăbuit, nesăbuit. Greșeala e făcută. Mai bine să-ți tii 
gura. 

— Părea? Arhilectorul plescăi cu profundă dezaprobare. Nu, nu, 
nu, Inchizitorule. A părea nu e de-ajuns pentru noi. Pe viitor, vom 
lua în considerare doar faptele, dacă nu te superi. Dar nu trebuie să 
te simţi prea prost din cauza asta. Te-am lăsat să-ți urmezi 
instinctele și, până la urmă, boacăna ta ne-a întărit și mai mult 
poziţia. Kalyne a fost îndepărtat din funcţie — Cadavru găsit plutind... 
- iar Superiorul Goyle e pe drum, din Englia, să-și preia rolul de 
Superior în Adua. 

Goyle? Vine aici? Ticălosul, noul Superior de Adua. Glokta nu-și 
putu stăpâni o grimasă a buzei. 

- Voi doi nu sunteți cei mai buni prieteni, ai, Glokta? 

- E temnicer, nu anchetator. Nu-l interesează vinovăția sau 
nevinovăția. Nu-l interesează adevărul. Torturează de plăcere. 

- O, haide, Glokta. Vrei să-mi spui că tu nu simţi nicio emoție 
când prizonierii tăi își scuipă secretele? Când rostesc numele? Când 
semnează confesiunea? 

— Nu-mi face nicio plăcere. Nu-mi face plăcere nimic. 

- Și, totuși, o faci atât de bine. În orice caz, Goyle vine şi, orice-ai 
crede tu despre el, e unul de-ai noștri. Un om deosebit de capabil și 
demn de încredere, dedicat slujirii coroanei și a statului. Ştii, a fost 
cândva unul dintre discipolii mei. 

— Zău? 

- Da. A avut postul tău... aşadar, e un post cu perspective, până 


la urmă! Arhilectorul chicoti la propria-i glumă. Glokta afișă, la 
rândul lui, un zâmbet firav. Una peste alta, lucrurile s-au aranjat 
frumușel și meriți felicitări pentru contribuţia ta. O treabă bine 
făcută. 

Destul de bine făcută ca să fiu încă în viață, măcar. 

Sult ridică paharul și băură împreună, mohorâţi, privindu-se cu 
suspiciune peste marginile pocalelor. 

Glokta își drese glasul. 

—  Magisterul Kault a pomenit ceva interesant înainte de 
regretabilul său deces. 

— Continuă. 

— Pânzarii aveau un partener în aranjamentele lor. Un partener 
marcant, poate. O bancă. 

- Hah! Întoarce un pânzar pe dos și vei găsi întotdeauna un 
bancher dedesubt. Ce-i cu asta? 

— Cred că acești bancheri au știut totul. Despre contrabandă, 
despre înșelăciune, despre crime, chiar. Cred că le-au încurajat, 
poate chiar le-au ordonat, ca să obţină un profit bun de pe urma 
împrumuturilor lor. Pot să încep o anchetă, Eminenţa Voastră? 

— Care bancă? 

- Valint și Balk. 

Arhilectorul păru să chibzuiască o clipă, cu ochii săi albaștri, 
severi, aţintiți asupra lui Glokta. Oare chiar știe despre acești 
bancheri? Oare chiar știe mult mai multe decât mine? Ce-a spus Kault? 
„Vrei trădători, Glokta? Caută în Casa Întrebărilor”... 

- Nu! decretă Sult. Acești bancheri au relații sus-puse. Li se 
datorează prea multe favoruri și, fără Kault, ar fi dificil de dovedit 
ceva. Am obținut ce ne trebuie de la pânzari și am pentru tine o 
sarcină mai presantă. 

Glokta ridică privirea. Altă sarcină? 

— Aşteptam cu nerăbdare să-i interoghez pe prizonierii pe care i- 
am luat la Guildhall, Eminenţa Voastră, s-ar putea să... 

- Nu! Arhilectorul îl reduse pe Glokta la tăcere cu o mișcare a 
mâinii sale înmănușate. Treaba aceea ar putea trena luni de zile. Am 
să-i cer lui Goyle să se ocupe de asta. Se încruntă. Dacă nu ai nimic 
împotrivă. 


Așadar, eu ar pământul, arunc sămânţa, ud semănătura, pe urmă 
Goyle culege recolta? Halal dreptate. Glokta își înclină capul cu 
smerenie. 

— Desigur, Eminenţa Voastră. 

- Bun. Ai aflat, probabil, despre oaspeţii neobișnuiţi pe care i-am 
primit ieri. 

Oaspeți? În ultima săptămână, pe Glokta îl chinuise cumplit 
spatele. În ziua precedentă, se căznise să se ridice din pat, ca să-l 
privească pe imbecilul de Luthar duelându-se, dar altminteri stătuse 
închis în cămăruţa lui, pur și simplu incapabil să se miște. 

— N-am observat, spuse el simplu. 

- Bayaz, Întâiul dintre Magi. 

Glokta își afișă din nou zâmbetul firav, dar Arhilectorul nu râdea. 

- Glumiti, desigur. 

— Bine-ar fi. 

- Un şarlatan, Eminenţa Voastră? 

- Ce altceva? Dar unul extraordinar. Raţional, chibzuit, isteţ. 
Înşelătoria este elaborată în cel mai înalt grad. 

— Aţi vorbit cu el? 

- Am vorbit. Este remarcabil de convingător. Ştie lucruri pe care 
n-ar trebui să le ştie. Nu poate fi respins pur și simplu. Oricine ar fi, 
are sprijin şi surse bune de informaţii. Arhilectorul se încruntă. Are 
cu el un om al Nordului, o brută renegată. 

Glokta se încruntă. 

— Un om al Nordului? Nu pare genul lor. Mi se pare extrem de 
ostentativ. 

- Exact aşa gândesc și eu. 

- Un spion pentru împărat, așadar? Pentru gurkieni? 

- Poate. Kanticilor le place o intrigă bună, dar au tendinţa să se 
țină în umbră. Aceste mascarade nu par să aibă amprenta lor. 
Bănuiesc că răspunsul tău se apropie mai mult de adevăr. 

- Nobilii, Eminenţa Voastră? Brock? Isher? Heugen? 

- Poate, cugetă Sult, poate. Sunt destul de supăraţi. Sau poate 
vechiul nostru prieten, Înaltul Judecător. Pare puţin prea încântat 
de toate astea. Pune ceva la cale, îmi dau seama. 

Nobilii, Înaltul Judecător, oamenii Nordului, gurkienii — ar putea 


fi oricare dintre ei, sau niciunul — dar de ce? 

- Nu înțeleg, Eminenţă. Dacă sunt pur și simplu spioni, de ce să 
se ostenească atâta? Cu siguranţă există modalităţi mai simple de a 
pătrunde în Agriont! 

- Asta e treaba. Sult afișă cea mai amară grimasă pe care o 
văzuse Glokta vreodată. Există un loc liber în Consiliul Închis, 
întotdeauna a existat. O tradiţie fără rost, o chestiune de etichetă, 
un scaun rezervat pentru un personaj mitic, mort, în orice caz, de 
sute de ani. Nimeni n-a bănuit vreodată că va veni cineva să-l 
revendice. 

- Dar el a făcut-o? 

- A făcut-o. L-a pretins! Arhilectorul se ridică în picioare și ocoli 
masa cu pași mari. Știu! De neimaginat! Un spion, un mincinos de 
cine ştie unde, implicat în treburile cele mai intime ale ocârmuirii 
noastre! Dar are nişte hârtii pline de praf, aşa că nouă ne revine 
sarcina de a-l discredita pe el. Îţi vine să crezi? 

Lui Glokta nu-i venea să creadă. Dar n-are niciun rost să spun asta. 

- Am cerut timp pentru investigaţii, continuă Sult, dar Consiliul 
Închis nu acceptă să fie amânat la nesfârșit. Avem la dispoziţie doar 
o săptămână sau două ca să-l demascăm pe acest așa-zis mag drept 
șarlatanul care este. Între timp, el și tovarășii lui se simt ca acasă 
într-o excelentă suită de apartamente din Turnul Lanţurilor și nu 
putem face nimic să-i împiedicăm să cutreiere Agriontul, provocând 
orice necazuri poftesc! 

Ceva am putea face... 

- Turnul Lanţurilor este foarte înalt. Dacă s-ar întâmpla să cadă 
cineva... 

— Nu. Nu încă. Deja ne-am împins norocul prea departe în 
anumite cercuri. Cel puţin deocamdată trebuie să avem grijă pe 
unde călcăm. 

- Există întotdeauna posibilitatea unei interogări. Dacă i-am 
aresta, aş putea afla curând pentru cine lucrează... 

— Ai grijă pe unde calci, am spus! Vreau să-l cercetezi pe acest 
mag, Glokta, și pe însoțitorii lui. Află cine sunt, de unde vin, ce 
urmăresc. Mai presus de toate, află cine se află în spatele lor și de 
ce. Trebuie să-l discredităm pe acest pretins Bayaz înainte să poată 


face vreun rău. După aceea, poţi folosi ce mijloace dorești. 

Sult se întoarse și se îndreptă către fereastră. 

Glokta se ridică greoi, chinuit, de pe scaun. 

— Cum să încep? 

— Urmărește-i! strigă nerăbdător Arhilectorul. Pândește-i! Vezi cu 
cine stau de vorbă, ce pun la cale. Tu ești inchizitorul, Glokta! 
izbucni el, fără măcar să întoarcă privirea. Pune şi tu întrebări! 


Mai bine decât moartea 


- Căutăm o femeie, spuse ofițerul, privindu-i cu suspiciune. O 
sclavă evadată, o ucigașă. Foarte periculoasă. 

- O femeie, stăpâne? întrebă Yulwei nedumerit, cu fruntea 
încreţită. Periculoasă, stăpâne? 

— Da, o femeie! Ofițerul își flutură mâna cu nerăbdare. Înaltă, cu 
o cicatrice și părul retezat scurt. Bine înarmată, foarte probabil, cu 
un arc. Ferro stătea acolo, înaltă și plină de cicatrice, cu părul 
retezat scurt și un arc agăţat pe umăr, privind în jos la pământul 
prăfos. E căutată de cele mai înalte autorități. O hoaţă și o 
criminală, în repetate rânduri! 

Yulwei afișă un zâmbet smerit și își desfăcu brațele. 

- N-am văzut o asemenea persoană, stăpâne. Eu şi fiul meu 
suntem neînarmaţi, după cum puteţi vedea. Ferro privea în jos, 
stânjenită, la lama curbată a sabiei vârâte la cingătoare, ce sclipea 
în soarele strălucitor. Dar ofițerul nu părea să observe. Lovi după o 
muscă în timp ce Yulwei continua să trăncănească: Niciunul dintre 
noi n-ar şti ce are de făcut cu un arc, vă asigur. Noi ne punem 
nădejdea în Dumnezeu, să ne apere, stăpâne, și în neîntrecuţii oșteni 
ai împăratului. 

Ofiţerul pufni. 

- Foarte înțelept, bătrâne. Cu ce treburi pe aici? 

- Sunt negustor, în drum spre Dagoska, să cumpăr mirodenii — și 
făcu o umilă plecăciune — cu permisiunea voastră. 

- Faci negoţ cu albii? Uniune afurisită! Ofiţerul scuipă în ţărână. 
Totuşi, omul trebuie să-și câștige existenţa, presupun, chiar dacă în 
mod rușinos. Fă negoț până mai poți, albii vor dispărea curând, 
măturaţi înapoi în ocean! Își umflă pieptul cu mândrie: Împăratul 
Uthman-ul-Dosht a jurat! Ce zici de asta, bătrâne? 

— O, va fi o zi mare, o zi mare, spuse Yulwei, făcând din nou o 
plecăciune adâncă. Fie ca Domnul să ne-o aducă în curând, stăpâne! 

Ofiţerul o cercetă pe Ferro de sus până jos. 


— Fiul tău pare un flăcău puternic. Poate că va deveni soldat. Făcu 
un pas spre ea și o apucă de braţul gol: Un braț puternic. Braţul 
acesta ar putea întinde un arc, aş zice, dacă ar fi învăţat. Ce părere 
ai, băiete? Treabă de bărbat, să lupţi pentru gloria Domnului și a 
Împăratului tău! Mai bine decât să hămăleşti pentru un câștig de 
nimic! 

Lui Ferro i se încreți carnea acolo unde degetele ofițerului îi 
atingeau pielea. Cealaltă mână se strecură către cuţit. 

— Din păcate, zise repede Yulwei, fiul meu a fost născut... netot. 
Abia vorbește. 

— A! Păcat. Poate va veni vremea când vom avea nevoie de 
fiecare bărbat. Or fi ei sălbatici, dar albii ăștia știu să lupte. Ofiţerul 
se întoarse și Ferro privi încruntată în urma lui. Prea bine, puteți 
pleca. Le făcu semn cu mâna. 

Ochii soldaţilor lui, care stăteau tolăniți la umbra palmierilor de 
lângă drum, le urmăriră trecerea, dar fără prea mare interes. 

Ferro rămase tăcută până când tabăra se pierdu în depărtare, în 
spatele lor, apoi se întoarse spre Yulwei. 

- Dagoska? 

— Pentru început, zise bătrânul, privind peste câmpul presărat cu 
arbuști. Și apoi spre Nord. 

— Spre Nord? 

— Peste Marea Cercului, la Adua. 

- Peste mare? Ferro se opri în drum. Nu mă duc naibii acolo! 

- Chiar trebuie să complici totul atâta, Ferro? Eşti chiar atât de 
fericită aici, în Gurkhul? 

- Oamenii Nordului sunt nebuni, toată lumea ştie asta! Albi, 
Uniune sau ce-or fi. Nebuni! Păgâni! 

Yulwei ridică o sprânceană. 

- Nu ştiam că te interesează Dumnezeu într-atât, Ferro. 

- Eu, cel puţin, știu că există unul! strigă ea, arătând către cer. 
Acești albi nu gândesc ca noi, ca oamenii adevăraţi! N-avem nicio 
treabă cu unii ca ei! Prefer să rămân printre gurkieni! În plus, aici 
am socoteli de încheiat. 

— Ce socoteli? Să-l omori pe Uthman? 

Ferro se încruntă. 


- Poate că da. 

- Ha! Yulwei se întoarse și porni în susul drumului. Te caută, 
Ferro, dacă n-ai remarcat. N-ai putea face nici zece pași fără ajutorul 
meu. Încă îţi mai păstrează cușca aia, îți aminteşti? Cea din fața 
palatului! Abia așteaptă s-o umple. Ferro scrâșni din dinți. Uthman e 
împăratul acum, Ul-Dosht i se zice. Cel puternic! Cel nemilos! Cel 
mai mare împărat de un secol încoace, așa se spune deja. Omoară-l 
pe împărat! Yulwei râse pe înfundate. Eşti ciudată rău. Chiar 
ciudată. 

Ferro mergea încruntată în urma bătrânului, în susul dealului. Nu 
voia să fie ciudățenia nimănui. Yulwei putea să-i facă pe acești 
soldaţi să vadă ce vrea el, şi ăsta era un şiretlic reușit, dar nici de-a 
naibii Ferro nu voia să meargă în Nord. Ce treabă avea ea cu albii 
ăia păgâni? 

Yulwei continua să se îndepărteze chicotind când ea se alinie 
lângă el. 

— Să-l omori pe împărat! Yulwei clătină din cap: Va trebui să 
aștepte până te întorci. Îmi ești datoare, ai uitat? 

Ferro îl apucă de brațul viguros. 

— Nu-mi amintesc să te fi auzit spunând nimic despre traversarea 
mării! 

- Nu-mi amintesc să fi întrebat, Maljinn, și ar trebui să te bucuri 
că n-ai făcut-o. Yulwei îi îndepărtă degetele cu blândeţe. Poate că 
trupul tău s-ar usca acum frumușel în deșert, în loc să-mi mormăie 
în ureche, plesnind de sănătate. Cugetă la asta niţel. 

Asta închise gura fetei, cel puţin pe moment. Merse alături de el 
în tăcere, privind încruntată peisajul sterp, cu sandalele scârțâind pe 
pământul uscat al drumului. Se uită cu coada ochiului la bătrân. Îi 
salvase viaţa cu șiretlicurile lui, asta era de netăgăduit. 

Dar a naibii să fie dacă avea să se ducă în Nord. 


Cetatea era ascunsă într-un golf stâncos, dar, din locul în care se 
aflau, sus, pe faleză, cu soarele nemilos în spate, Ferro îi putea 
desluși destul de bine conturul. Un zid înalt înconjura șirurile 
ordonate de clădiri, destule cât să formeze un orășel. Lângă ele, 
construite în apă, se aflau debarcadere lungi. La chei erau acostate 


corăbii. 

Corăbii uriașe. 

Turnuri de lemn, fortărețe plutitoare. Ferro nu mai văzuse corăbii 
nici pe jumătate cât acestea. Catargele lor erau o pădure întunecată, 
pe fundalul strălucitor al apei. Zece erau acostate mai jos de locul 
unde se aflau ei, iar mai departe în golf alte două brăzdau alene 
valurile, umflându-și velele imense, cu siluete minuscule mișunând 
pe punți și prin păienjenișul de funii de deasupra. 

— Eu văd douăsprezece, murmură Yulwei, dar ochii tăi sunt mai 
ageri. 

Ferro privi peste apă. Mai departe, în jurul țărmului arcuit, la 
douăzeci de mile, poate, vedea o altă fortăreață, un alt grup de 
cheiuri. 

- Mai sunt și altele acolo, spuse ea, opt sau nouă, iar acelea sunt 
mai mari. 

— Mai mari decât acestea? 

— Cu mult mai mari. 

- Dumnezeule! își șopti Yulwei. Gurkienii n-au mai construit 
niciodată corăbii atât de mari, și nici pe jumătate atât de multe. Nu 
ajunge lemnul din tot Sudul pentru o asemenea flotă. Trebuie să-l fi 
adus din Nord, de la styrieni, poate. 

Pe Ferro n-o interesau defel corăbiile, lemnul sau Nordul. 

— Și? 

— Cu o flotă de dimensiunea aceasta, gurkienii vor fi o putere pe 
mare. Ar putea să atace Dagoska dinspre golf, ar putea chiar să 
invadeze Westportul. 

Nume fără noimă din locuri îndepărtate. 

— Și? 

- Nu înţelegi, Ferro, trebuie să-i previn pe ceilalți. Trebuie să ne 
grăbim, acum! 

Se ridică şi porni iute înapoi către drum. 

Ferro mârâi. Privi încă o clipă imensele albii de lemn mișcându-se 
încoace și încolo în golf, apoi se ridică și-l urmă pe Yulwei. Corăbii 
mari sau corăbii mici, pentru ea era totuna. Gurkienii puteau să ia 
toți albii din lume ca sclavi, dacă era după ea. 

Dacă asta însemna că lăsau oamenii adevăraţi în pace. 


- La o parte! 

Soldatul dădu pinteni calului direct spre ei, ridicându-și biciul. 

— Mii de scuze, stăpâne, scânci Yulwei, târându-se în genunchi, 
zorindu-se în iarba de lângă drum, trăgând-o pe Ferro după el, de 
cot. 

Ea rămase în tufăriș, privind coloana târșâindu-se încet pe lângă 
ei. Chipuri sfrijite, răvăşite, murdare, pustii, mâini legate strâns, 
ochi goi, în pământ. Bărbaţi și femei de toate vârstele, copii chiar. 
Mai mulți de o sută. Șase străjeri călăreau lângă ei, așezați comod în 
șeile lor înalte, cu bicele răsucite în mâini. 

— Sclavi. 

Ferro își linse buzele. 

— Oamenii din Kadir s-au răsculat, zise Yulwei, încruntându-se la 
jalnica procesiune. Nu mai voiau să facă parte din glorioasa naţiune 
a Gurkhului și s-au gândit că moartea împăratului ar putea fi șansa 
lor de scăpare. Se pare că s-au înșelat. Noul împărat e mai aspru 
chiar decât ultimul, nu-i așa, Ferro? Rebeliunea lor a eşuat deja. Se 
pare că prietenul tău Uthman a luat sclavi drept pedeapsă. 

Ferro urmări cu privirea o fată sfrijită care șchiopăta încet, 
târându-și picioarele goale în praf. Să fi avut treisprezece ani? Era 
greu de spus. Avea fața murdară și apatică. Pe frunte avea o tăietură 
uscată, altele pe spate și pe braţe. Urme de bici. Ferro înghiţi în sec, 
privind fata înaintând cu greu. Un bătrân se împiedică sub ochii ei și 
căzu cu fața la pământ, făcând întreaga coloană să se oprească, 
poticnindu-se. 

- Mişcă! răcni unul dintre călăreţi, dând pinteni calului. În 
picioare! Bătrânul se zbătu în praf. Mișcă! 

Biciul soldatului pocni, lăsând o dâră lungă și roșie peste spatele 
costeliv al bărbatului. Ferro tresări şi se crispă la auzul sunetului și 
începu să simtă furnicături pe spate. 

Acolo unde erau cicatricele. 

Aproape ca și cum ar fi fost biciuită chiar ea. 

Nimeni n-o biciuiește pe Ferro Maljinn fără să plătească. S-a 
isprăvit. Își scutură arcul de pe umăr. 

- Pace, Ferro! şuieră Yulwei, înhățând-o de braţ. Nu poţi face 


nimic pentru ei. 

Fata se aplecă, ajutându-l pe bătrânul sclav să se ridice în 
picioare. Biciul pocni din nou, atingându-i pe amândoi și se auzi un 
scâncet de durere. Oare fata sau bărbatul ţipase? 

Sau fusese însăși Ferro? 

Ferro împinse la o parte mâna lui Yulwei, dând să apuce arcul. 

— Pot să-l omor pe ticălos! mârâi ea. 

Capul soldatului se întoarse brusc, privindu-i curios. Yulwei o 
apucă pe Ferro de mână. 

- Și pe urmă? șuieră el. Dacă îi omori pe toţi șase, ce faci pe 
urmă? Ai mâncare şi apă pentru o sută de sclavi? Hm? O ţii bine 
ascunsă! Și când vor remarca lipsa coloanei? Hm? Și când gărzile 
vor fi găsite măcelărite? Ce faci atunci, ucigașo? Vei ascunde o sută 
de sclavi în câmp? Fiindcă eu nu pot! 

Ferro fixă ochii negri ai lui Yulwei, scrâșnind din dinți, răsuflând 
zgomotos pe nas. Se întrebă dacă să încerce iarăşi sau nu să-l 
omoare. 

Nu. 

Avea dreptate, afurisitul. Încetișor, își alungă furia, cât de departe 
putu. Vâri săgeata la loc şi se întoarse din nou către coloană. Privi 
bătrânul sclav îndepărtându-se poticnit, cu fata după el și simţi cum 
furia îi macină viscerele, ca o foame. 

- Tu! strigă soldatul, întorcându-și calul spre ei. 

- Bravo, ai făcut-o! şuieră Yulwei, apoi se înclină în faţa gărzii, 
zâmbind, scărpinându-se. Scuzele mele, stăpâne, fiul meu este... 

- Tacă-ţi gura, bătrâne! Soldatul își cobori privirea spre Ferro, din 
şa. Ei, bine, băiete, o placi? 

- Ce? șuieră Ferro printre dinţi. 

- Nu trebuie să te sfiești, chicoti soldatul. Am văzut cum te uitai. 
Se întoarse către coloană. Opriţi-i acolo! strigă el, și sclavii se 
opriră. Soldatul se aplecă din șa și o înhăță pe fata sfrijită de 
subsuoară, trăgând-o cu brutalitate afară din coloană. E o bucăţică 
bună, spuse el, împingând-o spre Ferro. Niţel cam tânără, dar e 
coaptă. Trebuie doar puţin spălată. Niţel șchioapă, dar asta se 
vindecă, i-am forţat noi cam tare. Dinţi buni... arată-i dinţii, târfă! 
Buzele crăpate ale fetei se retraseră încet. Dinţi buni. Ce zici, băiete? 


Zece galbeni pentru ea! E un preţ bun! 

Ferro stătea și se holba. Fata o privea mută, cu ochi mari și goi. 

- Uite, zise soldatul, aplecându-se din șa. Merită de două ori pe- 
atât şi nu e deloc riscant! Când ajungem la Shaffa, le spun că a murit 
în praful drumului. Nimeni n-o să se mire, se întâmplă tot timpul! 
Eu mă aleg cu zece, tu economisești zece! Toată lumea câștigă! 

Toată lumea câștigă! Ferro ridică privirea spre soldat. Acesta își 
scoase coiful și îşi șterse fruntea cu dosul palmei. 

- Pace, Ferro, șopti Yulwei. 

- Bine, opt! strigă soldatul. Are un zâmbet frumos. Arată-i un 
zâmbet, târfă! Colţul gurii fetei zvâcni uşor. Uite, vezi! Opt și mi-o 
răpești! 

Pumnii lui Ferro erau încleștaţi, cu unghiile săpându-i în palme. 

- Pace, Ferro, șopti Yulwei, cu o notă de avertisment în glas. 

- Pentru Dumnezeu, dar știu că te târguiești, băiete! Șapte, și asta 
e ultima mea ofertă. Șapte, la naiba! Soldatul își flutură coiful, 
frustrat. Trateaz-o cu blândeţe și în cinci ani o să valoreze mai mult! 
E o investiţie! 

Faţa soldatului era la doar câţiva pași. Ferro îi vedea fiecare 
minusculă picătură de sudoare formându-se pe frunte, fiecare fir 
tepos de păr de pe obraz, fiecare pată, fiecare rid, fiecare por al 
pielii. Aproape îi simţea mirosul. 

Cei cu adevărat însetaţi beau până și urină, apă sărată sau ulei, 
oricât de rău le-ar face, atât de mare le este nevoia. Ferro văzuse 
asta adesea în ținuturile sterpe. Atât era acum de puternică nevoia 
ei de a ucide acest om. Îi venea să-l sfâșie cu mâinile goale, să 
înăbușe viaţa din el, să-i sfârtece faţa cu dinţii. Dorinţa era aproape 
prea năvalnică să-i reziste. 

- Pace! șuieră Yulwei. 

— Nu mi-o pot permite, se auzi Ferro zicând. 

- Puteai să spui asta de la început, băiete, și să mă scuteşti de 
osteneală! Soldatul își îndesă coiful la loc pe cap. Totuși, nu te pot 
învinui că te-ai uitat. E o bucăţică bună. Întinse mâna și o înhăță pe 
fată de subsuori, târând-o înapoi către ceilalți. O să primească 
douăzeci pentru ea la Shaffa! strigă el peste umăr. 

Coloana porni mai departe. Ferro o urmări pe fată până când 


sclavii dispărură după o colină, împleticindu-se, şchiopătând, 
târșâindu-și pașii spre robie. 

Se simțea înfrigurată acum, înfrigurată și pustie. Își dorea să-l fi 
ucis pe soldat, oricare ar fi fost riscul. Poate că uciderea lui ar fi 
umplut acel gol, chiar dacă doar pentru puţină vreme. Așa mergeau 
lucrurile. 

— Am mers și eu într-o coloană ca aceea, spuse ea fără grabă. 

Yulwei scoase un lung oftat. 

- Știu, Ferro, ştiu, dar soarta te-a ales să fii salvată. Fii 
recunoscătoare pentru asta, dacă știi cum. 

— Ar fi trebuit să mă laşi să-l omor. 

- Îh! cloncăni bătrânul cu dezgust. Zău așa, ai fi în stare să omori 
lumea întreagă, dacă ai putea. Mai e altceva în tine, Ferro, decât 
dorinţa de a ucide? 

- Era, cândva, murmură ea, dar ei îți smulg totul cu biciul. Te 
biciuiesc până când sunt siguri că n-a mai rămas nimic. 

Yulwei stătea acolo, cu un aer compătimitor. Ciudat cum asta n-o 
mai enerva. 

— Îmi pare rău, Ferro. Îmi pare rău pentru tine şi pentru ei. Păși 
înapoi în drum, clătinând din cap. Dar e mai bine decât moartea. 

Ferro zăbovi o clipă, privind colbul ce se ridica dinspre coloana 
care se îndepărtase. 

- E la fel, șopti ea pentru sine. 


Bătător la ochi 


Logen se sprijini de parapet, îşi miji ochii în soarele dimineţii și 
cercetă întreaga priveliște. 

Făcuse același lucru, acum o veșnicie parcă, din balconul camerei 
sale de la bibliotecă. Cele două perspective erau cât se poate de 
diferite. Răsărit de soare peste covorul zdrențuit de clădiri, pe de-o 
parte, fierbinte și orbitor şi plin de zgomote îndepărtate. Valea rece 
și cețoasă, de cealaltă parte, domoală și pustie și neclintită ca 
moartea. Își amintea dimineaţa aceea, îşi amintea cum se simţise alt 
om. Cu siguranţă se simțea alt om acum. Un netot. Mic, speriat, urât 
și tulburat. 

- Logen. Malacus ieşi pe balcon, oprindu-se lângă el, și zâmbi 
către soare şi peste oraș, către golful scânteietor, mișunând deja de 
corăbii. Frumos, nu-i așa? 

- Dacă spui tu, dar nu sunt sigur că-mi dau seama. Atâţia oameni. 
Logen se scutură, nădușit. Nu-i drept. Mă sperie. 

— Speriat? Tu? 

- Întotdeauna. Logen abia pusese geană pe geană de când 
sosiseră. Niciodată nu era destul de întuneric acolo, niciodată destul 
de liniște. Era prea cald, prea strâmt, prea puturos. Dușmanii erau 
înfricoşători, dar dușmanii puteau fi înfruntați și nimiciţi. Logen 
putea să le înțeleagă ura. Cu nepăsătorul, gălăgiosul, oraș fără chip 
nu te puteai lupta. Orașul ura totul. Locul meu nu e aici. Aș pleca 
bucuros. 

— S-ar putea să nu plecăm o vreme. 

- Ştiu. Logen trase adânc aer în piept. De aceea am să cobor, am 
să cercetez acest Agriont şi am să aflu ce pot despre el. Unele lucruri 
trebuie făcute. E mai bine să le faci decât să trăieşti cu spaima lor. 
Asta îmi spunea tata. 

— Un sfat bun. Vin cu tine. 

- Ba nu. Bayaz era în pragul ușii, privindu-șşi mânios ucenicul. 
Evoluţia ta din ultimele câteva săptămâni a fost o rușine, chiar și 


pentru tine. Păși afară, în aer liber. Cât stăm degeaba, la dispoziția 
Maiestăţii Sale, îți sugerez să profiți de ocazie ca să studiezi. S-ar 
putea să nu mai ai o asemenea șansă multă vreme de-acum încolo. 

Malacus se întoarse grăbit înăuntru, fără să arunce măcar o 
privire înapoi. Știa că nu era bine să irosească timpul, cu maestrul 
său într-o asemenea stare de spirit. Bayaz își pierduse toată buna 
dispoziţie de îndată ce sosiseră în Agriont şi nu părea să şi-o 
recapete. Logen nu-l putea învinui, fuseseră tratați mai degrabă ca 
prizonieri decât ca oaspeţi. Nu se pricepea el prea mult la maniere, 
dar putea ghici înţelesul privirilor aspre ale tuturor și al prezenţei 
străjerilor din faţa ușii. 

— Incredibil cât a crescut, mârâi Bayaz, încruntându-se către 
imensa întindere a orașului. Îmi amintesc când Adua nu era mai 
mult decât o grămadă de colibe strânse în jurul Casei Creatorului, ca 
niște muște în jurul unei baligi proaspete. Înainte de a exista un 
Agriont. Înainte de a exista o Uniune măcar. Nu erau nici pe departe 
atât de fuduli în vremurile acelea, vă pot spune. Îl venerau pe 
Creator ca pe un zeu. Bayaz horcăi zgomotos un cocoloș de flegmă și 
îl scuipă în aer. Logen îl urmări trecând peste șanț și dispărând 
undeva printre clădirile albe de dedesubt. Le-am dat asta, șuieră 
Bayaz. Logen simţi neplăcuta furnicătură care părea să însoţească 
întotdeauna nemulțumirea bătrânului vrăjitor. Le-am dat libertate și 
asta mi-e mulțumirea? Batjocura slujbașilor? A comisionarilor care 
se cred buricul pământului? 

O descindere în mijlocul suspiciunii și al nebuniei de jos începu 
să pară o izbăvire. Logen se îndreptă spre ușă și, ferindu-și capul, 
pătrunse în camera de dincolo. 

Dacă aici erau prizonieri, păi atunci Logen fusese închis în 
temnițe mai grele, trebuia să recunoască. Camera de zi circulară era 
pe măsura unui rege, cel puţin după mintea lui: scaune grele din 
lemn închis la culoare, cu gravuri delicate, tapiserii groase pe pereţi, 
înfățișând păduri și scene de vânătoare. Probabil că Bethod s-ar fi 
simţit în largul lui într-o asemenea încăpere. Logen se simțea acolo 
ca un ţărănoi, umblând mereu pe vârfuri, să nu cumva să spargă 
ceva. Pe o masă din mijlocul încăperii se afla un vas înalt, cu 
marginile pictate cu flori viu colorate. Logen îl privi cu suspiciune în 


timp ce se îndrepta către scara lungă care cobora în Agriont. 
- Logen! Bayaz era în cadrul ușii, privind încruntat după el. Ai 
grijă! Locul poate părea ciudat, dar oamenii sunt și mai ciudați. 


Apa clipocea, înspumată, țâșnind într-un jet îngust dintr-un tub 
de metal sculptat în forma unei guri de pește și sărind înapoi într-un 
bazin larg de piatră. O fântână, aşa o numise tânărul fudul. 
Conducte, sub pământ, spusese el. Logen îşi imagină izvoare 
subterane, curgând chiar sub picioarele lui, udând fundaţiile 
palatului. Gândul îl făcu să se simtă ușor ameţit. 

Piaţa era enormă - un câmp imens de pietre plate, împresurat de 
clădiri albe, ca niște stânci abrupte. Stânci găunoase, acoperite de 
coloane și sculpturi, scânteind de ferestre înalte, înțesate de oameni. 
Ceva ciudat părea să se întâmple astăzi. De jur împrejurul pieţei, era 
înălțată o construcţie din bârne, în pantă. O armată de muncitori 
mișunau pe ea, tăind și lovind, atârnaţi în cârlige, strigând nervoși 
unul la altul. De jur împrejurul lor erau munţi de scânduri și 
bușteni, butoaie de cuie, grămezi de unelte, destule cât să ridice 
zece castele măreţe și altceva pe deasupra. Pe alocuri, construcţia 
era deja mult deasupra pământului, cu montanţii avântându-se în 
aer ca niște catarge ale unor imense corăbii, înalte cât 
monstruoasele clădiri din spate. 

Logen rămase cu mâinile în șolduri, privind cu gura căscată 
uriașul schelet de lemn, dar destinaţia acestuia rămânea un mister. 
Se apropie de un bărbat scund și musculos, cu şorț de piele, care 
tăia furios cu ferăstrăul o scândură. 

— Ce-i asta? 

— Hm? 

Omul nu ridică privirea de la munca lui. 

— Asta. Pentru ce este? 

Ferăstrăul mușcă lemnul, rămășița troncăni pe pământ. 
Tâmplarul ridică cealaltă bucată de scândură pe o stivă din 
apropiere. Se întoarse, privindu-l pe Logen cu suspiciune, ştergându- 
şi sudoarea de pe fruntea-i lucitoare. 

— Tribune. Bănci. Logen se uită la el cu ochii goi. Nu pricepea. 
Pentru Turnir! îi strigă tâmplarul în față. 


Logen se retrase încet. Păsărească. Cuvinte fără noimă. Se 
întoarse și se îndepărtă în grabă, ţinându-se departe de imensele 
structuri de lemn și de oamenii cocoțaţi pe ele. 

Năvăli pe o alee largă, o trecătoare adâncă între două clădiri 
albe, înalte. De-o parte și de alta, erau aliniate, faţă în față, statui, 
mult mai mari decât oamenii reali, încruntându-se peste capetele 
numeroșilor trecători care alergau printre ele. Cea mai apropiată 
dintre sculpturi îi părea ciudat de cunoscută. Logen se apropie de 
ea, o cercetă de sus până jos, pe urmă zâmbi. Întâiul dintre Magi se 
mai îngrășase de când fusese sculptat. Mâncase prea bine la 
bibliotecă, poate. Logen se întoarse către un omuleț cu pălărie 
neagră, care trecea pe acolo, cu o carte sub braţ. 

— Bayaz, spuse el, arătând către statuie. Prieten de-al meu. 

Omul se holbă la el, la statuie și iarăși la el, apoi se îndepărtă 
grăbit. 

Statuile se înșirau de-o parte și de alta a aleii. Regii Uniunii, 
bănuia Logen, erau aliniaţi la stânga. Unii aveau săbii, alții suluri 
sau corăbii minuscule. Unul avea un câine la picioare, un altul un 
snop de grâu sub braţ, dar altminteri nu-i prea puteai deosebi. 
Aveau cu toţii aceleași coroane înalte şi aceeaşi căutătură aspră. 
Uitându-te la ei, n-ai fi crezut că rostiseră vreodată o vorbă 
prostească sau că făcuseră vreo faptă prostească, ori că fuseseră 
nevoiţi să-şi facă vreodată nevoile, în toată viaţa lor. 

Logen auzi pași grăbiţi călcând cu zgomot surd în urma lui și se 
întoarse tocmai la timp să-l vadă pe tânărul fudul de la poartă 
tropăind în josul aleii, cu cămașa îmbibată de sudoare. Se întrebă 
unde s-o fi ducând atât de grăbit, dar n-avea de gând să fugă după 
el, pe o asemenea căldură. Oricum, existau o mulțime de alte 
mistere care trebuiau rezolvate. 

Aleea se deschidea către un imens spațiu verde, smuls din natură 
de mâini gigantice și aruncat printre clădirile înalte, dar care nu 
semăna cu niciun peisaj pe care-l văzuse vreodată Logen. Iarba era o 
pătură netedă, uniformă, de un verde intens, tunsă aproape până la 
pământ. Erau și flori, dar creșteau în șiruri, în cercuri și linii drepte, 
viu colorate. Erau tufe luxuriante și arbori, toți strâmtorați, 
împrejmuiţi şi tunși în forme nefirești. Era și apă: șuvoaie 


învolburându-se peste trepte de piatră și un iaz mare, întins, cu 
copaci posomorâţi atârnând de jur împrejurul marginilor. 

Logen hoinări prin acest frunziș rânduit, cu cizmele scârțâind pe 
o cărare făcută din minuscule pietre cenușii. Aici era adunată o 
mulțime de oameni îngrămădiţi laolaltă să se bucure de soare. 
Stăteau în bărci, pe lacul miniatural, vâslind ușor, de jur împrejur, 
fără să meargă nicăieri. Trândăveau pe peluze, mâncau, beau și 
flecăreau. Unii arătau spre Logen și strigau, șopteau sau se dădeau 
la o parte. 

Erau o adunare ciudată, mai cu seamă femeile. Palide și 
fantomatice, înveşmântate în rochii elegante, cu părul strâns sau 
ridicat, prins cu ace și piepteni, cu imense pene ciudate sau 
minuscule pălării inutile. Semănau cu vasul mare din sala circulară 
- prea firave şi delicate ca să fie de vreun folos și urâțite și mai mult 
de atâtea găteli. Dar trecuse multă vreme și le zâmbi vesel, la 
nimereală. Unele îl priviră șocate, altele rămaseră cu răsuflarea 
tăiată de spaimă. Logen oftă. Vechea vrajă nu pierise. 

Mai departe, într-o altă piaţă largă, Logen se opri să privească un 
grup de soldaţi antrenându-se. Aceştia nu erau cerşetori sau tineri 
feciorelnici, ci bărbaţi vânjoși, în armuri grele, cu platoșe și 
genunchiere lustruite ca oglinda şi sulițe lungi pe umeri. Stăteau 
laolaltă, fiecare identic cu cel de lângă el, în patru careuri de câte 
cincizeci de oameni, poate, neclintiţi ca statuile de pe alee. 

La un răcnet al unui bărbat scund în manta roșie - șeful lor, 
bănuia Logen - întreaga mulțime se întoarse, ridicând sulițele și 
începând să traverseze piaţa, cu cizmele grele bocănind în același 
ritm. Cu toţii la fel, echipați la fel, mișcându-se la fel. Era o 
priveliște impresionantă, cu tot acel metal strălucitor mișcându-se 
ritmic în careuri de ţepi ordonați, cu vârfurile sulițelor scânteind, ca 
un imens arici pătrat, cu două sute de picioare. Periculoși, fără doar 
şi poate, într-un spaţiu vast şi neted, împotriva unui dușman 
imaginar, aflat chiar în față. Cum ar acţiona pe un teren accidentat, 
pe o ploaie zdravănă, în hăţișul unei păduri, Logen era mai puțin 
sigur. Ar obosi repede, sub toată povara armurii și, dacă acele 
careuri ar putea fi împrăștiate, ce-ar face? Oameni obișnuiți să aibă 
mereu pe cineva alături. Ar putea lupta singuri? 


Continuă să înainteze cu greutate, prin curți mari și grădini 
ordonate, pe lângă fântâni înspumate și statui semețe, pe alei 
îngrijite şi străzi largi. Hoinări în susul și în josul unor scări înguste, 
peste poduri ce traversau pâraie, pe drumuri, peste alte poduri. 
Văzu străjeri într-o sumedenie de superbe livrele diferite, păzind 
sute de porţi diferite și ziduri și uși, fiecare privindu-l cu aceeași 
profundă suspiciune. Soarele urcă pe cer, clădirile albe și înalte 
alunecară pe lângă el, până când aproape se rătăcise, picioarele îl 
chinuiau și gâtul îl durea de atâta privit în sus. 

Singura constantă era monstruosul turn care se înălța sus, sus, 
peste toate celelalte, făcând ca şi cea mai mare dintre marile clădiri 
să pară pricăjită. Era mereu prezent, zărit în colțul ochiului, ițindu- 
se peste vârfurile acoperişurilor, în depărtare. Încet, încet, paşii îl 
purtară pe Logen mai aproape de el, până când ajunse într-un colț 
părăsit al citadelei, chiar în umbra lui. 

Găsi o bancă veche lângă o pajiște neîngrijită, în apropierea unei 
imense clădiri năruite, acoperite de mușchi și iederă, cu 
acoperișurile sale înalte lăsate la mijloc și fără o parte din ţigle. 
Logen se prăbuşi pe bancă, răsuflând greu, cu obrajii umflați, și 
ridică încruntat privirea la silueta enormă ce se contura dincolo de 
ziduri, întunecată pe fundalul albastru, un munte de piatră seacă, 
stearpă, moartă, făcut de mâna omului. Nicio plantă nu se agăța de 
mormanul acela masiv, nici măcar un smoc de mușchi în crăpăturile 
dintre imensele blocuri. Casa Creatorului, o numise Bayaz. Nu 
semăna cu nicio casă pe care o văzuse Logen vreodată. Nu avea 
acoperișuri deasupra, nici uși sau ferestre în acele ziduri goale. O 
aglomerare de straturi grandioase de piatră, cu muchiile ascuţite. La 
ce putea sluji să construieşti ceva atât de mare? Și cine era acest 
Creator? Asta era tot ce făcuse? O imensă casă inutilă? 

- Te deranjează dacă mă așez? 

O femeie îl privea pe Logen. Semăna mai mult cu ceea ce ar fi 
numit el femeie decât acele făpturi ciudate, fantomatice, din parc. O 
femeie plăcută, într-o rochie albă, cu faţa încadrată de un păr negru. 

- Dacă mă deranjează? Nu. E straniu, dar nimeni altcineva nu 
vrea să stea cu mine. 

Femeia se așeză în celălalt capăt al băncii, sprijinindu-și bărbia în 


mâini, cu coatele pe genunchi și privind în gol, fără interes, la 
turnul înalt. 

— Poate se tem de tine. 

Logen urmări un bărbat care trecea grăbit pe lângă ei, cu un 
teanc de hârtii sub braţ, uitându-se la el cu ochi mari. 

- Încep să cred același lucru. 

— Arăţi oarecum periculos. 

- Hidos e cuvântul pe care îl cauţi. 

- De obicei găsesc cuvintele pe care le caut și am spus periculos. 

- Ei, bine, aparențele pot să înșele. 

Femeia ridică o sprânceană, cercetându-l de sus până jos. 

- Trebuie să fii un om pașnic, așadar. 

- Hm... nu întru totul. Se priviră pieziș. Femeia nu părea speriată 
sau disprețuitoare, ori măcar curioasă. De ce nu ţi-e frică? 

- Sunt din Englia, îți cunosc neamul. În plus — şi femeia își lăsă 
capul să cadă pe speteaza băncii — nimeni altcineva nu vorbește cu 
mine. Sunt disperată. 

Logen își privi ciotul degetului mijlociu, îl mișcă înainte şi înapoi, 
până la capăt. 

— Ar trebui să-ţi fie. Sunt Logen. 

— Bravo ţie. Eu sunt nimeni. 

- Toată lumea e cineva. 

— Eu nu. Sunt nimic. Sunt invizibilă. 

Logen o privi încruntat, cum stătea întoarsă într-o parte, tolănită 
pe spătarul băncii, la soare, cu gâtu-i lung și neted întins, cu pieptul 
înălțându-se şi coborând ușor. 

— Eu te văd. 

Ea îşi întoarse capul, să-l privească. 

- Tu... eşti un gentilom. 

Logen pufni în râs. I se spusese în fel și chip la vremea lui, dar 
niciodată așa. Tânăra femeie nu părea la fel de amuzată. 

- Nu aparţin acestui loc, murmură ea, ca pentru sine. 

- Niciunul dintre noi nu aparţine. 

— Nu. Dar asta e casa mea. Se ridică de pe bancă. La revedere, 
Logen. 

- Mergi cu bine, nimeni! 


O privi, clătinând din cap, cum se întoarce și se îndepărtează 
încet. Bayaz avusese dreptate. Locul era ciudat, dar oamenii erau 
încă și mai ciudațţi. 


Logen se trezi cu o tresărire dureroasă, clipi și se uită bezmetic 
împrejur. Întuneric. Nu chiar întuneric beznă, desigur, exista mereu- 
prezenta strălucire a orașului. I se părea că auzise ceva, dar nu se 
mai auzea nimic acum. Era extrem de cald. Cald și închis și 
sufocant, chiar și cu curentul lipicios de aer ce venea dinspre 
fereastra deschisă. Gemu, împinse păturile umede mai jos, în jurul 
brâului, își curăță sudoarea de pe piept și o șterse de peretele din 
spatele lui. Lumina îi sâcâia pleoapele. Și asta nu era cea mai gravă 
problemă a lui. Ăsta era Logen Nouădegete, trebuia mereu să se 
ușureze. 

Din nefericire, în locul acesta nu puteai să te ușurezi pur și 
simplu într-o oală. Aveau ceva special, ca o poliţă de lemn cu o 
gaură în ea, într-o cămăruţă. Se uitase în gaura aceea, când sosiseră 
acolo, întrebându-se la ce ar putea folosi. Părea foarte adâncă și 
mirosea urât. Îi explicase Malacus. O invenţie inutilă şi barbară. 
Trebuie să stai acolo, pe lemnul tare, cu un curent neplăcut 
suflându-ți în jurul boașelor. Dar asta era civilizația, din câte-și 
dădea seama Logen. Oameni care n-au nimic mai bun de făcut decât 
să inventeze căi prin care să complice lucrurile simple. 

Se smulse din pat, își căută drumul către locul unde își amintea 
că era ușa și se aplecă, pipăind cu mâinile în fața lui. Prea lumină ca 
să poţi dormi, dar prea întuneric ca să vezi propriu-zis ceva. 

- Civilizație afurisită, mormăi el în barbă, în timp ce bâjbâia cu 
mâna pe încuietoarea ușii, strecurându-și cu grijă piciorul gol în 
imensa încăpere circulară aflată în centrul camerelor lor. 

Era frig înăuntru, foarte frig. Aerul rece era plăcut pe pielea-i 
goală, după căldura umedă din dormitor. De ce nu dormea el aici, în 
loc de cuptorul de alături? Se uită cu ochii mijiţi la pereţii umbroși, 
cu faţa răvășită de toropeala chinuitoare a somnului, încercând să-și 
dea seama care ușă încețoșată ducea către polița pentru urinat. 
După cât se ştia de norocos, probabil avea să se pomenească în 
camera lui Bayaz și să se uşureze din greșeală pe Întâiul dintre Magi, 


în timp ce acesta dormea. Ar fi exact lucrul care ar îndulci țâfna 
vrăjitorului. 

Logen făcu un pas înainte. Se auziră un pocnet şi un troncănit 
când piciorul său se izbi de colțul unei mese. Înjură, apucându-se de 
fluierul rănit al piciorului — apoi își aminti de vas. Se aruncă și îl 
prinse de margine, chiar înainte de a cădea. Ochii începeau acum să 
i se adapteze la întuneric și putea distinge florile pictate pe 
suprafața rece şi lucioasă. Dădu să pună vasul la loc pe masă, dar 
apoi îi veni ideea: De ce să meargă mai departe, când avea un obiect 
perfect la îndemână? Aruncă o privire furișă împrejur, punând 
vasul, cu un balans, pe poziţie... apoi îngheţă. 

Nu era singur. 

O siluetă înaltă, suplă, nedeslușită în semiîntuneric. Abia putea 
distinge părul lung, fluturând uşor în adierea ferestrei deschise. Se 
strădui să vadă, în întuneric, dar nu putea vedea chipul. 

— Logen... 

Un glas de femeie, dulce și șoptit. Nu-i plăcea defel cum sună. 
Strânse vasul în mâini. 

- Cine ești? întrebă el răgușit, cu glasul răsunându-i dintr-odată 
puternic în liniștea mormântală. 

Oare visa? Își scutură capul, strânse vasul în mână. Totul părea 
real. Înfiorător de real. 

— Logen... 

Femeia înaintă încet spre el. Lumina molcomă a ferestrei îi căzu 
pe profilul feţei. Un obraz alb, o orbită umbrită, colțul unei guri, 
apoi se pierdu din nou în întuneric. Era ceva cunoscut... Mintea lui 
Logen bâjbâia, în timp ce el se retrăgea, cu ochii fixaţi pe silueta 
femeii, păstrând masa între ei. 

— Ce vrei? 

Simţea un fior de gheață în piept, o neagră presimţire. Ştia că 
putea să strige după ajutor, sculându-i pe ceilalți, dar ceva îl 
îndemna să afle cine era. Trebuia să ştie. 

Aerul îngheţa. Logen aproape că-şi vedea răsuflarea aburindu-i în 
față. Soţia lui era moartă, știa asta, moartă și rece, întoarsă în 
țărână, demult și departe. Văzuse satul făcut scrum, plin de cadavre. 
Soţia lui era moartă... și, totuşi... 


- Thelfi, șopti el. 

— Logen... Glasul ei! Glasul ei! Logen rămase cu gura căscată. Ea 
întinse mâna spre el, prin lumina ferestrei. O mână palidă, degete 
palide, unghii lungi, albe. Camera era rece, rece ca gheața. Logen! 

— Eşti moartă! 

Ridică vasul, gata să-l coboare peste capul ei. 

Mâna se întinse, cu degetele larg deschise. 

Dintr-odată, încăperea era luminoasă ca ziua. Mai luminoasă. 
Strălucitoare, mistuitor de luminoasă. Contururile întunecoase ale 
ușilor și mobila erau transformate în muchii albe și umbre negre. 
Logen strânse ochii, îi umbri cu braţul și se prăbuși cu spatele la zid. 
Se auzi un zgomot asurzitor, ca o surpare de pământ, ca un imens 
copac căzând, însoţit de o duhoare de lemn ars. Logen miji un ochi 
şi privi printre degete. 

Camera era bizar modificată. Întuneric, din nou, dar mai puţin 
întuneric ca înainte. Lumina se filtra printr-o imensă gaură 
zdrențuită, acolo unde fusese fereastra. Două dintre scaune 
dispăruseră, un al treilea se bălăbănea pe trei picioare, cu marginile 
sfărâmate pâlpâind, mocnind ca niște bețe care fuseseră mult timp 
în foc. Masa, care se aflase chiar lângă el cu o clipă în urmă, era 
despicată în două, în capătul celălalt al încăperii. O parte din tavan 
fusese smulsă din grinzi, iar podeaua era presărată cu bucăți mari de 
piatră și tencuială, cu scânduri rupte și cioburi de sticlă. Dar nici 
urmă de femeia stranie. 

Bayaz își croi drum clătinându-se printre ruine, către spărtura 
căscată în perete, cu cămașa de noapte fluturând în jurul pulpelor 
sale largi, și se uită în noapte. 

— Făptura a dispărut. 

- Făptura? Logen se holbă la gaura aburindă. Îmi ştia numele... 

Vrăjitorul se împletici către ultimul scaun rămas intact și se 
prăbuși pe el ca un om extenuat. 

— Un devorator, probabil. Trimis de Khalul. 

— Un ce? întrebă Logen, nedumerit. 

Bayaz îşi șterse sudoarea de pe faţă. 

- Voiai să nu știi. 

— Adevărat. 


Logen nu putea să nege. Își scărpină bărbia, cu privirea pierdută 
la bucata zdrenţuită de cer, întrebându-se dacă acum ar fi un 
moment potrivit să se răzgândească. Dar apoi fu prea târziu. Se auzi 
un bubuit frenetic la ușă. 

— N-ai de gând să deschizi? 

Logen se împletici prosteşte printre dărâmături și dădu zăvorul la 
o parte. 

Un străjer cu aer furios se năpusti pe lângă el, cu un felinar într-o 
mână și sabia scoasă în cealaltă. 

— S-a auzit un zgomot! Lumina felinarului trecu peste ruine, găsi 
marginea zdrențuită a tencuielii sfâșiate, cerul gol al nopţii de 
dincolo. La naiba! șopti el. 

— Am avut un musafir nepoftit, murmură Logen. 

- Ăă... trebuie să anunţ — străjerul părea profund tulburat — pe 
cineva. 

Se împiedică, cât pe ce să se prăbușească peste o bârnă căzută, în 
timp ce se retrăgea spre uşă. Logen îi auzi pașii bocănind pe scări în 
jos. 

— Ce e un devorator? 

Nu veni niciun răspuns. Vrăjitorul dormea, cu ochii închiși, cu o 
încruntătură adâncă pe față, cu pieptul săltând încet. Logen privi în 
jos. Era surprins să vadă că avea încă vasul, frumos și delicat, strâns 
în mâna-i dreaptă. Mătură cu grijă un loc pe podea și îl aşeză jos, 
printre dărâmături. 

Una dintre uși se dădu în lături și inima lui Logen tresări. Era 
Malacus, cu ochi mari și sălbatici, cu părul zbârlit pe frunte, în toate 
direcţiile. 

- Ce... Se împletici spre spărtură şi se uită cu prudenţă afară, în 
noapte. La naiba! 

— Malacus, ce e un devorator? 

Quai întoarse brusc capul, să se uite la Logen, cu chipul o 
întruchipare a ororii. 

- E interzis, șopti el, să mănânci carnea oamenilor... 


Întrebări 


Glokta își îndesa terci în gură, cât putea de repede, sperând să 
îngurgiteze jumătate din mâncare înainte să i se facă greață. Înghiţi, 
tuși, se scutură. Împinse castronul, de parcă simpla lui prezență îl 
irita. Ceea ce, de fapt, e adevărat. 

— Ar fi bine să fie important, Severard, mârâi el. 

Practicianul își dădu părul unsuros la o parte, cu o mână. 

- Depinde ce înţelegeți prin important. Este în legătură cu magicii 
noștri prieteni. 

- A, Întâiul dintre Magi și bravii săi camarazi. Ce-i cu ei? 

— A fost un soi de tulburare în camerele lor, noaptea trecută. 
Cineva a dat buzna, zic ei. A fost un fel de luptă. Se pare că s-au 
produs unele stricăciuni. 

- Cineva? Un fel de? Unele stricăciuni? Glokta clătină 
dezaprobator din cap. Se pare? Se pare nu e de-ajuns pentru noi, 
Severard. 

— Fi, bine, va trebui să fie, de data asta. Străjerul a fost cam 
zgârcit cu detaliile. Părea al naibii de îngrijorat, dacă mă-ntrebaţi pe 
mine. Severard se tolăni puţin mai adânc în scaun, cu umerii ridicați 
până la urechi. Cineva trebuie să meargă și să cerceteze. Am putea 
foarte bine să fim noi aceia. Puteţi să-i cercetaţi îndeaproape. Să 
puneţi câteva întrebări, poate. 

— La cine te referi? 

— Asta o să vă placă. Turnul Lanţurilor. 

Glokta privi încruntat, sugându-și câteva cocoloașe de terci de pe 
gingiile goale. Desigur. Și până în vârf, pun prinsoare. O mulțime de 
trepte. 

— Altceva? 

— Omul Nordului a făcut ieri o plimbare, s-a preumblat în cercuri 
prin jumătate din Agriont. L-am urmărit, firește. Practicianul pufni 
și-și potrivi masca. Nemernic hidos! 

— A, infamul om al Nordului. A comis vreo atrocitate? Viol, crimă, 


clădiri în flăcări, genul ăsta de lucruri? 

- Nu prea, la drept vorbind. O dimineaţă plicticoasă pentru toată 
lumea. A hoinărit și s-a holbat la una, alta. A vorbit cu câţiva 
oameni. 

— Cineva cunoscut? 

- Nimeni important. Unul dintre dulgherii care lucrează la 
tribunele pentru Turnir. Un slujbaș pe Aleea Regelui. Și a mai fost o 
fată, la Universitate. A vorbit cu ea o vreme. 

- O fată? 

Ochii lui Severard rânjiră. 

— Chiar așa, și încă una drăguță. Cum o chema? Pocni din degete. 
Am avut grijă să-i aflu numele. Fratele ei e în Garda Regelui... West, 
West și nu mai știu cum... 

— Ardee. 

- Ea e. O cunoaşteţi? 

- Hm. Glokta își linse gingiile goale. M-a întrebat ce mai fac. Îmi 
amintesc. Ce-au avut de vorbit? 

Practicianul ridică din sprâncene. 

- Probabil nimic. Dar ea e din Englia, nu e de mult în oraș. Poate 
să fie vreo legătură. Vreţi s-o aduc? Am putea afla imediat. 

— Nu! se răsti Glokta. Nu. Nu-i nevoie. Fratele ei mi-a fost cândva 
prieten. 

— Cândva? 

— Nu se atinge nimeni de ea, Severard, mă auzi? 

Practicianul ridică din umeri. 

- Dacă spuneţi, domnule Inchizitor. Dacă spuneți. 

— Spun. 

Urmă un moment de tăcere. 

— Atunci am isprăvit cu pânzarii, nu? 

Severard părea aproape nostalgic. 

— Așa s-ar părea. Sunt terminaţi. Nu mai avem de făcut decât 
puţină curăţenie. 

- O curăţenie lucrativă, aş zice. 

- Aş zice, spuse Glokta cu amărăciune. Dar Eminenţa Sa 
consideră că talentele noastre vor fi mai bine întrebuințate în altă 
parte. Cum ar fi la urmărirea unor falși vrăjitori. Sper că n-ai ieșit în 


pierdere cu mica ta proprietate de lângă docuri. 

Severard ridică din umeri. 

- Nu m-aș mira dacă aţi avea din nou nevoie de un loc departe de 
ochii iscoditori, cât de curând. Va fi tot acolo. La prețul potrivit. 
Păcat să lăsăm o treabă la jumătate, atâta tot. 

Adevărat. Glokta rămase tăcut o clipă, chibzuind. Periculos. 
Arhilectorul a spus să nu merg mai departe. Foarte periculos, să nu 
te supui şi, totuși, miros ceva. Mă sâcâie să las treaba neisprăvită, 
orice-ar spune Eminenţa Sa. 

— S-ar putea să mai fie ceva. 

— Zău? 

- Da, dar fii discret. Ştii ceva despre bănci? 

- Clădiri mari. Împrumută bani oamenilor. 

Glokta schiță un zâmbet. 

- N-aveam habar că ești un asemenea expert. Mă interesează una 
anume. Valint și Balk. 

- N-am auzit în viața mea de ei, dar pot să mă interesez. 

- Numai să fii discret, Severard, mă-nţelegi? Nimeni nu trebuie să 
ştie despre asta. Vorbesc serios. 

- Discreţia e punctul meu forte, șefule, puteţi întreba pe oricine. 
Discret. Ăsta sunt eu. Cunoscut pentru asta. 

— Ai face bine să fii, Severard. Ai face bine să fii. Sau ne va costa 
pe amândoi capul. 


Glokta se așeză, vârât în nișă, cu spatele lipit de piatră și piciorul 
stâng întins în fața lui - un furnal de durere, arzând, pulsând. 
Aștepta durerea, desigur, în fiecare clipă a fiecărei zile. Dar asta e 
ceva putin mai special. 

Fiecare răsuflare era un geamăt huruitor prin maxilarele 
încleștate. Cea mai mică mișcare era o sarcină uriaşă. Îşi amintea 
cum îl pusese Mareșalul Varuz să alerge în sus și-n jos pe aceste 
scări, cu ani în urmă, pe când se antrena pentru Turnir. Săream câte 
trei, în sus și-n jos, fără să stau pe gânduri o clipă. Acum, iată-mă. Cine- 
ar fi crezut că se poate ajunge la asta? 

Trupul îi tremura, șiroind de sudoare, ochii îl înțepau, șiroind de 
lacrimi, nasul îl ardea, picurând bulbuci apoși. Cu toată apa asta 


curgând pe mine și mi-e sete de mor. Ce logică are asta? Ce logică aveau 
toate astea? Ce mă fac dacă trece cineva, și mă vede așa? Biciul 
năprasnic al Inchiziției, prăbușit în fund într-o fereastră, incapabil să se 
miște? Oare mă voi chinui să afișez un zâmbet nonșalant pe această 
mască rigidă a agoniei? Oare mă voi preface că totul e bine? Că vin 
adesea aici, să mă tolănesc lângă scări? Sau voi plânge și voi tipa și voi 
cerși ajutor? 

Dar nu trecu nimeni. Glokta zăcu acolo, înghesuit în spaţiul 
îngust, la două treimi de drum în susul Turnului Lanţurilor, cu ceafa 
sprijinită de pietrele reci, cu genunchii tremurători ridicaţi în faţa 
lui. Sand dan Glokta, maestru săbier, brav ofițer de cavalerie, ce viitor 
glorios ar fi putut avea în fată? A fost o vreme când puteam să alerg ore 
în șir. Să alerg și să alerg și să nu obosesc niciodată. Simţea un firicel 
de sudoare prelingându-i-se pe spate. De ce fac asta? De ce naiba ar 
face asta cineva? Aș putea să mă opresc chiar azi. Aș putea să mă duc 
acasă, la mama. Dar apoi, ce? Apoi, ce? 

- Domnule Inchizitor, mă bucur că sunteţi aici. 

Bine de tine, ticălosule. Eu nu. Glokta stătea sprijinit de zid, în 
capul scărilor, cu dinţii pe care-i mai avea scrâşnind pe gingii. 

— Sunt înăuntru, e mare harababură... Mâna lui Glokta tremura, 
iar vârful bastonului troncănea pe pietre. Capul îi plutea. Pe sub 
pleoapele ce-i zvâcneau, vedea străjerul tulbure și înceţoșat. Vă 
simţiți bine? 

Îl întrezări apropiindu-se, cu mâna întinsă. Glokta ridică privirea. 

- Deschide ușa aia blestemată, nătărăule! 

Omul sări la o parte, alergă spre ușă și o dădu în lături. Fiecare 
părticică din Glokta tânjea să renunțe și să se tolănească pe burtă, 
dar se forță să se ridice, îşi forță picioarele să pășească, unul după 
altul, își forță răsuflarea să se domolească, își forță umerii să se 
îndrepte şi capul să se înalțe, și trecu semet pe lângă străjer, cu 
fiecare parte a trupului strigând de durere. Dar ceea ce văzu dincolo 
de uși aproape că-i distruse spoiala de calm. 

Ieri acestea erau unele dintre cele mai bune camere din Agriont. Erau 
rezervate pentru cei mai distinși oaspeţi, pentru cei mai importanţi 
demnitari străini. Ieri. O gaură mare se căsca într-un zid, în locul 
unde ar fi trebuit să fie fereastra, iar cerul de dincolo de ea era 


orbitor după întunecimea casei scărilor. O bucată din tavan se 
prăbușise, cu bârne rupte și bucăţi de tencuială atârnând în cameră. 
Podeaua era presărată cu bucăți mari de piatră, cioburi de sticlă, 
fâșii sfârtecate de postav colorat. Mobila veche fusese zdrobită și 
risipită în bucăţi, cu marginile rupte înnegrite și carbonizate, parcă 
de foc. Un singur scaun, o jumătate de masă și un vas ornamental 
înalt, rămas în mod ciudat neatins în mijlocul podelei acoperite de 
dărâmături, supravieţuiseră distrugerii. 

În mijlocul acestor scumpe rămășițe stătea un tânăr tulburat, cu 
un aer bolnăvicios. Ridică privirea spre Glokta, urmărindu-l în timp 
ce-și croia drum printre dărâmăturile din preajma ușii, trecându-și 
limba agitat peste buze, în mod vizibil cu nervii încordaţi. A părut 
vreodată cineva mai șarlatan? 

- Ăă... bună dimineaţa! 

Degetele tânărului trăgeau nervos de veșmântul său, o haină grea, 
brodată cu simboluri oculte. Și nu-i așa că pare incomodat în ea? Dacă 
omul ăsta e ucenicul unui vrăjitor, eu sunt împăratul Gurkhului. 

- Eu sunt Glokta. Din Inchiziția Maiestăţii Sale. Am fost trimis să 
investighez această... nefericită întâmplare. Mă aşteptam la cineva 
mai în vârstă. 

— O, da, scuze, eu sunt Malacus Quai, se bâlbâi tânărul, ucenic al 
marelui Bayaz, Întâiul dintre Magi, mare în Înalta Artă și învăţat în 
profunda... 

Îngenunchează, îngenunchează în fața mea! Sunt măretțul Împărat al 
Gurkhului! 

- Malacus, îl întrerupse Glokta cu brutalitate... Quai. Eşti din 
Vechiul Imperiu? 

— Păi, da. Tânărul se lumină puţin la aceasta. Îmi cunoşti... 

- Nu. Deloc. Faţa palidă se ofili. Ai fost aici azi-noapte? 

- Ăă... da. Dormeam, alături. Dar mă tem că n-am văzut nimic... 

Glokta îl fixă cu privirea, atent, fără să clipească, încercând să-l 
citească. Ucenicul clipi și-și coborî privirea în podea, de parcă s-ar fi 
întrebat ce să curețe mai întâi. Asta chiar îl poate speria pe Arhilector? 
Un actor mizerabil. Întregul lui comportament duhnește a impostură. 

— Dar a văzut cineva ceva? 

— Păi, ăă... Maestrul Nouădegete, presupun... 


— Nouădegete? 

- Da, însoţitorul nostru din Nord. Tânărul se lumină. Un luptător 
de mare renume, un campion, un prinţ printre... 

— Tu, din Vechiul Imperiu. El, un om al Nordului. Ce grup 
cosmopolit sunteţi! 

— Ha, suntem, bănuiesc... 

— Unde e Nouădegete acum? 

- Cred că doarme încă, ăă... aș putea să-l trezesc... 

— Ai fi atât de amabil? Glokta lovi cu bastonul în podea. A fost un 
urcuș greu și aș prefera să nu revin mai târziu. 

— Nu, ăă... desigur... scuze! 

Se năpusti către una dintre uși şi Glokta se întoarse cu spatele, 
prefăcându-se că examinează rana căscată în zid, în timp ce se 
schimonosea în agonie şi îşi mușca buza, ca să nu urle ca un ţânc 
bolnav. Se agăţă de pietrele sfărâmate de la marginea deschizăturii, 
strângându-le cât de tare putea. 

Pe măsură ce spasmul trecea, Glokta începu să arate mai mult 
interes faţă de stricăciuni. Chiar şi aici, în vârf, zidul era gros de 
aproape un metru și jumătate, construit din pietriș legat cu mortar şi 
placat cu blocuri de piatră. Ar fi fost nevoie de un bolovan dintr-o 
catapultă cu adevărat puternică să facă o asemenea spărtură, sau de 
o echipă de muncitori voinici, care să lucreze zi și noapte, timp de o 
săptămână. O uriașă mașină de asediu sau un grup de salahori ar fi 
atras, fără îndoială, atenţia gărzilor. Așadar, cum a fost făcută? Glokta 
își trecu mâna peste pietrele crăpate. Cândva auzise zvonuri cum că 
în Sudul Îndepărtat se făcea un fel de praf explozibil. Oare niţel praf 
ar fi putut face asta? 

Uşa se deschise și Glokta se răsuci, văzând un om vânjos 
aplecându-se sub pragul de sus, încheindu-și cămașa cu mâini 
încete, greoaie. Un fel de încetineală meditativă. Ca și cum ar putea 
mai repede, dar nu vede rostul. Părul lui era o chică încâlcită, faţa-i 
buhăită era plină de cicatrice. Degetul mijlociu al mâinii drepte îi 
lipsea. De unde i se zice Nouădegete. Câtă fantezie! 

— Ai dormit până târziu? 

Omul Nordului clătină din cap. 

- Orașul vostru e prea dogoritor pentru mine - mă ţine treaz 


noaptea și mă face somnoros ziua. 

Piciorul lui Glokta pulsa, spatele îi gemea, gâtul îi era înțepenit, 
ca o creangă uscată. Abia reușea să-şi ţină secret chinul. Ar fi dat 
orice să se tolănească pe acel scaun rămas întreg și să urle de să-i 
pârâie ţeasta. Dar trebuie să rămân în picioare și să schimb vorbe cu 
acești șarlatani. 

— Îmi puteţi explica și mie ce s-a întâmplat aici? 

Nouădegete ridică din umeri. 

- Mi-a venit noaptea să mă ușurez. Am văzut pe cineva în 
încăpere. 

Se părea că n-avea probleme cu limba comună, chiar dacă 
exprimarea nu era defel politicoasă. 

— Ai văzut cine era acest cineva? 

— Nu. Era o femeie. Atâta am văzut. 

Îşi vânzoli umerii, vădit stânjenit. 

— Zău, o femeie? Această poveste devine cu fiecare clipă mai ridicolă. 
Altceva? Putem să ne restrângem cercetările la mai puţin de 
jumătate din populaţie? 

— Era frig. Foarte frig. 

— Frig? Fireşte, de ce nu? Într-una din cele mai fierbinți nopţi ale 
anului. 

Glokta se uită fix în ochii nordicului, multă vreme, iar acesta îi 
susținu privirea. Ochi albaştri, întunecaţi și reci, adânciţi în orbite. 
Nu ochii unui idiot. Poate că aduce a maimuță, dar nu vorbește așa. 
Gândeşte înainte de a deschide gura, apoi nu spune mai mult decât 
trebuie. Este un om periculos. 

- Cu ce treburi te afli în oraș, Maestre Nouădegete? 

- Am venit cu Bayaz. Dacă vrei să știi ce treburi are, întreabă-l pe 
el. Sincer, nu ştiu. 

- Aşadar, te plăteşte? 

— Nu. 

— ÎI urmezi din loialitate. 

— Nu tocmai. 

- Dar ești servitorul lui? 

- Nu. Nu chiar. Omul Nordului își scărpina agale bărbia osoasă. 
Nu știu ce sunt. 


Un mincinos mare și urât, asta ești. Dar cum s-o dovedesc? Glokta își 
flutură toiagul împrejurul camerei distruse. 

— Cum a provocat oaspetele tău nepoftit atâtea stricăciuni? 

- Bayaz a făcut asta. 

— Serios? Cum? 

— Artă, îi zice el. 

— Artă. 

- Magia de rând e nesăbuită și periculoasă, recită pompos 
ucenicul, de parcă ar fi rostit ceva de mare importanţă, căci vine din 
Cealaltă Parte, şi e primejdios să atingi lumea de jos. Magul 
amestecă magia cu știința şi astfel produce Înalta Artă, dar, 
asemenea fierarului sau... 

- Cealaltă Parte? se răsti Glokta, punând capăt șuvoiului de 
aiureli idioate ale tânărului. Lumea de jos? Iadul, vrei să spui? 
Magie? Știi vreo vrajă, Maestre Nouădegete? 

- Eu? Omul Nordului chicoti. Nu. Chibzui o clipă şi pe urmă 
adăugă, aproape ca un gând întârziat: Dar pot vorbi cu spiritele. 

— Cu spiritele, zău? Doamne, ai milă. Poate că ne pot spune cine a 
fost acest intrus? 

- Mă tem că nu. Nouădegete clătină din cap cu tristețe, fie că-i 
scăpă sarcasmul lui Glokta, fie că alese să-l ignore. Nu a rămas 
niciunul treaz în acest loc. Aici dorm. Dorm de multă vreme. 

— A, desigur. A trecut de mult ora de culcare a spiritelor. Mă obosesc 
aceste aiureli. Vii de la Bethod? 

- Se poate spune așa. De data aceasta Glokta fu cel surprins. Se 
așteptase în cel mai bun caz la o răsuflare șuierată, la un efort grăbit 
de tăinuire, nu la o recunoaștere deschisă. Dar Nouădegete nici 
măcar nu clipi. Am fost cândva campionul lui. 

— Campion? 

— Am luptat în zece dueluri pentru el. 

Glokta își căută cuvintele. 

— Ai câștigat? 

— Am avut noroc. 

- Îți dai seama, desigur, că Bethod a invadat Uniunea! 

- Da. Nouădegete oftă. Ar fi trebuit să-l omor de mult pe ticălos, 
dar eram tânăr pe atunci, și prost. Acum mă îndoiesc că voi mai 


avea o altă ocazie, dar așa se întâmplă. Trebuie să fii... care e 
cuvântul? 

— Realist, zise Quai. 

Glokta se încruntă. O clipă mai devreme, fusese cât pe ce să 
deslușească toate aceste aiureli, dar momentul trecuse și lucrurile 
erau mai absurde ca oricând. Se holbă la Nouădegete, dar acea faţă 
brăzdată de cicatrice nu oferea niciun răspuns, doar mai multe 
întrebări. Vorbește cu spiritele? Campionul lui Bethod, dar dușmanul 
său? Asaltat de o femeie misterioasă în toiul nopţii? Și nici măcar nu știe 
de ce se află aici? Un mincinos abil spune cât de multe adevăruri poate, 
dar acesta spune atât de multe minciuni încât nici nu știu de unde să 
încep. 

— A, avem un oaspete. 

În cameră pătrunse un bătrân scund și îndesat, cu o barbă scurtă 
şi căruntă, ştergându-și viguros capul pleşuv cu o bucată de pânză. 

Așadar, acesta este Bayaz. 

Se prăbuși pe singurul scaun intact, mișcându-se fără nimic din 
graţia la care te-ai aștepta de la o importantă figură istorică. 

— Trebuie să-mi cer scuze. Profitam de baie. O baie foarte bună. 
Fac baie în fiecare zi de când am venit aici, la Agriont. M-am 
murdărit atâta cu praful drumului, încât am profitat de ocazie să mă 
spăl din nou! 

Bătrânul își trecu mâna peste scalpul chel, cu un ușor şuierat. 

Glokta compară mental trăsăturile sale cu cele ale statuii de pe 
Aleea Regelui. Aproape totul e nefiresc la această asemănare. Nici pe 
jumătate la fel de impunător și mult mai scund. Într-o oră pot găsi cinci 
bătrâni care arată mai convingător. Dacă aș folosi un brici pe 
Arhilectorul Sult, aș obține ceva mai bun. Glokta aruncă o privire la 
scăfârlia lui lucioasă. Mă întreb dacă trece peste ea cu briciul în fiecare 
dimineaţă. 

- Iar tu eşti? întrebă presupusul Bayaz. 

— Inchizitorul Glokta. 

- A, unul dintre inchizitorii Maiestăţii Sale. Suntem onoraţi! 

- O, nu, onoarea e de partea mea. În definitiv, eşti legendarul 
Bayaz, Întâiul dintre Magi. 

Bătrânul îi întoarse o privire fioroasă, cu ochii săi verzi usturător 


de aspri. 

— Legendar e poate o idee prea mult, dar eu sunt Bayaz. 

— Însoţitorul tău, Maestrul Nouădegete, tocmai îmi descria 
evenimentele nopţii trecute. O poveste plină de culoare. Susţine că 
tu ai provocat... toate astea. 

Bătrânul pufni. 

- Nu-mi stă în obicei să primesc cu braţele deschise oaspeţii 
nepoftiți. 

- Văd şi eu. 

— Din păcate, apartamentul a suferit unele stricăciuni. Din 
experienţa mea, omul trebuie să acţioneze repede și decisiv. Bucăţile 
pot fi oricând strânse pe urmă. 

- Desigur. lartă-mi ignoranţa, Maestre Bayaz, dar cum anume au 
fost provocate stricăciunile? 

Bătrânul zâmbi. 

- Vei înțelege că nu împărtășim secretele ordinului nostru cu 
oricine și mă tem că am deja un ucenic. 

Arătă către tânărul neconvingător. 

— Ne-am cunoscut. Atunci în termeni simpli, poate, ca să pot 
înţelege? 

— Îi poţi spune magie. 

- Magie. Înţeleg. 

— Într-adevăr. Este, în definitiv, lucrul pentru care noi, magii, 
suntem cunoscuţi cel mai bine. 

—- Hm, bănuiesc că n-ai vrea să fii destul de bun să faci o 
demonstraţie, de dragul meu! 

- O, nu! Așa-numitul vrăjitor râse tihnit. Nu fac șiretlicuri. 

Bătrânul ăsta nebun e la fel de greu de pătruns ca omul Nordului. 
Unul abia vorbește, iar celălalt vorbește întruna, dar nu spune nimic. 

— Trebuie să recunosc că sunt oarecum nedumerit cum a intrat 
acest intrus. Glokta își roti privirea prin încăpere, examinând 
posibilele modalităţi de pătrundere. Străjerul nu a văzut nimic, 
aşadar mai rămâne fereastra. 

Se târşâi cu prudență până la spărtură și se uită afară. Existase un 
mic balcon, dar tot ce mai rămăsese erau câteva așchii cioturoase de 
piatră. Altminteri, zidul cobora neted și drept până la apa 


scânteietoare de jos, departe. 

- E un urcuș, nu glumă, mai ales în rochie. Un urcuș imposibil, ce 
zici? Cum crezi că l-a făcut această femeie? 

Bătrânul pufni. 

- Vrei să-ţi fac eu treaba? Poate că s-a cățărat prin gura de 
scurgere a latrinei! Omul Nordului părea profund tulburat de 
această sugestie. De ce n-o prinzi ca s-o întrebi? Nu de asta ești aici? 

Impresionant, impresionant şi perfect jucat. Un aer de inocență 
rănită, atât de convingător încât aproape mă face să cred balivernele 
astea. Aproape, dar nu chiar. 

— Aici e problema. Nu există niciun semn al misteriosului vostru 
intrus. N-a fost găsit niciun cadavru. Nişte lemn, bucăţi mici de 
mobilier, pietrele din zid, toate au fost împrăștiate pe străzile de 
dedesubt. Dar nici urmă de intrus, de orice sex. 

Bătrânul se uită la el şi pe chipul lui începu să se contureze o 
severă încruntătură. 

- Poate că trupul a ars cu totul. Poate că a fost sfârtecat, în bucăţi 
prea mici ca să fie văzute, sau s-a evaporat. Magia nu e întotdeauna 
exactă sau previzibilă, nici chiar în mâinile unui maestru. Asemenea 
lucruri se pot întâmpla. Cu ușurință. Mai cu seamă când mă enervez. 

— Cu toate acestea, mă tem că trebuie să risc să te enervez. Mi-a 
trecut prin minte că, de fapt, s-ar putea să nu fii Bayaz, Întâiul 
dintre Magi. 

— Serios? 

Sprâncenele stufoase ale bătrânului se apropiară. 

- Trebuie, cel puţin, să iau în calcul posibilitatea... - o linişte 
încordată se instalase în încăpere — că eşti un impostor. 

- Un şarlatan? se repezi așa-zisul mag. 

Tânărul palid își plecă creștetul și se retrase pe tăcute către zid. 
Glokta se simți dintr-odată foarte singur în mijlocul acelui cerc de 
dărâmături, singur și din ce în ce mai nesigur pe sine, dar nu se lăsă. 

— Mi-a trecut prin minte că s-ar putea ca toată această întâmplare 
să fi fost pusă în scenă pentru noi. O demonstraţie convenabilă a 
puterilor tale magice. 

- Convenabilă? șuieră bătrânul pleșuv, cu glasul nefiresc de 
sonor. Convenabilă, zici? Ar fi convenabil să fiu lăsat să mă bucur 


noaptea de un somn neîntrerupt. Ar fi convenabil dacă acum aș sta 
în vechiul meu scaun din Consiliul Închis. Convenabil dacă oamenii 
mi-ar lua cuvântul drept lege, așa cum o făceau odinioară, fără să 
pună o mulțime de afurisite de întrebări stupide! 

Asemănarea cu statuia de pe Aleea Regelui era dintr-odată mult 
mai mare. Acum erau prezente încruntătura poruncitoare, rânjetul 
batjocoritor, ameninţarea teribilei furii. Cuvintele bătrânului păreau 
să-l apese pe Glokta ca o imensă povară, smulgându-i răsuflarea din 
trup, amenințând să-l strivească până ajunge în genunchi, tăind prin 
craniul lui și lăsând în urmă un grăunte de îndoială. Ridică privirea 
către spărtura căscată în zid. Praf? Catapulte? Salahori? Nu există o 
explicație mai simplă? Lumea părea să se modifice în jurul lui, așa 
cum se schimbase în biroul Arhilectorului cu câteva zile în urmă, 
mintea lui răsuci bucăţile, despărțindu-le, adunându-le. Dar dacă 
acești oameni spun, pur și simplu, adevărul? Dar dacă... 

Nu! Glokta îşi smulse ideea din minte. Înălță capul şi îi oferi 
bătrânului un rânjet la care să se gândească. Un actor bătrân, cu o 
țeastă rasă și un comportament plauzibil. Nimic mai mult. 

- Dacă ești cine spui, n-ai de ce să te temi de întrebările mele sau 
de răspunsurile tale. 

Bătrânul schiță un zâmbet și strania tensiune slăbi brusc. 

- Candoarea ta, cel puţin, Inchizitorule, e foarte reconfortantă. 
Fără îndoială că-ţi vei da toată silința să-ți dovedeşti teoria. Îţi urez 
succes. Eu, unul, cum spui, n-am de ce să mă tem. Te-aş ruga doar 
să găseşti o dovadă a acestei înșelătorii înainte să ne mai deranjezi. 

Glokta se înclină băţos. 

- Voi încerca, spuse el și se îndreptă spre ușă. 

— Încă ceva! Bătrânul se uita spre gaura căscată în zid. Ar fi 
posibil să ni se găsească alte camere? Vântul bate destul de rece prin 
acestea. 

— Am să studiez chestiunea. 

- Bine. Poate undeva cu mai puţine scări. Afurisitele îmi 
torturează genunchii zilele astea. 

Zău? Aici, cel puţin, putem fi de acord. 

Glokta îi examină pe cei trei pentru ultima oară. Bătrânul pleşuv 
îi susținu privirea, cu fața neclintită ca un zid. Tânărul lungan ridică 


ochii agitat, apoi se întoarse repede. Omul Nordului continua să se 
uite încruntat către ușa latrinei. Șarlatani, impostori, spioni. Dar cum 
s-o dovedesc? 

— O zi bună, domnilor! 

Și se îndreptă şchiopătând spre scări, cu toată demnitatea de care 
era în stare. 


Nobleţe 


Jezal își rase ultimele fire de păr blond de pe marginea obrazului 
și spălă briciul în bol. Apoi îl șterse de cârpă, îl închise și-l așeză cu 
grijă pe masă, admirând felul în care lumina soarelui scânteia pe 
mânerul de sidef. 

Îşi șterse faţa şi apoi — partea lui preferată a zilei — se admiră în 
oglindă. Era o oglindă bună, importată din Visserine, un dar de la 
tată său: o sticlă ovală, netedă, într-o ramă din lemn de culoare 
închisă, bogat ornamentată. Un cadru potrivit pentru un tânăr atât 
de chipeș precum cel care-l privea vesel în ochi. Sincer vorbind, 
cuvântul chipeş abia dacă era pe măsura lui. 

- Eşti o adevărată frumuseţe, nu-i așa? își zise Jezal, zâmbind în 
timp ce-și trecea degetele peste pielea netedă a maxilarului. 

Și ce mai maxilar era! I se spusese adesea că era cea mai reușită 
trăsătură a lui, nu că ar fi existat ceva, câtuși de puţin în neregulă la 
el. Se întoarse spre dreapta, apoi spre stânga, să-şi admire mai bine 
magnifica bărbie. Nu prea puternică, nu grosolană, dar nici prea 
delicată, nu feminină sau lipsită de fermitate. Un maxilar de bărbat, 
fără îndoială, cu o ușoară despicătură în bărbie, semn al puterii și 
autorităţii, dar şi al sensibilităţii și profunzimii. Oare mai existase 
vreodată o bărbie ca aceasta? Poate că vreun rege sau un erou 
legendar avusese cândva una la fel de distinsă. Era un maxilar nobil, 
asta era limpede. Niciun om de rând nu ar fi putut să aibă vreodată 
o bărbie atât de măreaţă. 

Jezal bănuia că venea pe linia maternă a familiei sale. Tatăl lui 
avea mai degrabă o bărbie lipsită de fermitate. Şi fraţii săi la fel, 
dacă stătea să se gândească. Nu putea să nu-ți fie puţin milă de ei, 
Jezal se alesese cu toată frumuseţea din familie. 

— Și cea mai mare parte a talentului, îşi șopti el bucuros. 

Părăsi oglinda, cu un anumit regret, intrând cu paşi mari în 
camera de zi, trăgându-și cămașa pe trup și încheind-o în față, de jos 
în sus. Astăzi trebuia să arate cât se poate de bine. Gândul îi stârni 


un mic fior de emoție, începând din stomac, furișându-se în susul 
traheii, oprindu-se în gât. 

Porţile trebuiau să fie deschise deja. Un puhoi neîntrerupt de 
oameni se revărsa, probabil, în Agriont, ocupându-și locurile pe 
imensele bănci de lemn din Piaţa Mareșalilor. Cu miile. Fiecare om 
care era cineva şi o mulțime de alţii care nu erau se adunau deja, 
strigând, înghiontindu-se, emoţionaţi, așteptându-l... pe el. Jezal 
tuşi şi încercă să-și alunge gândul din minte. Îl ținuse treaz deja o 
jumătate de noapte. 

Se îndreptă spre masă, unde îl aștepta tava cu micul dejun. Înhăță 
absent un cârnat, cu vârful degetului, și luă o mușcătură de la capăt, 
mestecându-l fără chef. Strâmbă din nas și-l azvârli înapoi pe platou. 
N-avea poftă de mâncare în dimineaţa asta. Tocmai îşi ștergea 
degetele de şervet când observă ceva pe podea, lângă ușă: o bucăţică 
de hârtie. Se aplecă, o ridică și o despături. Un singur rând, așternut 
cu un scris îngrijit, pedant: 


Vino diseară la statuia lui Harod cel Mare, lângă Patru Colţuri. 
A. 


- La naiba, murmură el, nevenindu-i să creadă, citind și recitind 
acel rând. 

Împături hârtia, aruncând agitat o privire prin cameră. Nu se 
putea gândi decât la o singură A. O alungase într-un colț al minţii în 
ultimele câteva zile. Petrecuse fiecare moment liber antrenându-se. 
Dar asta, de bună seamă, îi readucea totul în minte. 

- La naiba! 

Desfăcu hârtia și citi rândul din nou. Vino diseară? Nu putu să-și 
stăpânească o ușoară îmbujorare de satisfacţie care, încet, deveni o 
foarte distinctă roșeaţă de plăcere. Gura i se curbă într-un zâmbet 
prostesc. Întâlniri secrete pe întuneric? Simţea furnicături de emoție 
pe piele, la gândul acesta. Dar secretele aveau un mod de a ieși la 
suprafață şi dacă fratele ei afla? Gândul atrase un nou val de 
agitaţie. Luă biletul de hârtie în ambele mâini, gata să-l rupă în 
două, dar, în ultimul moment, îl împături și îl vârî în buzunar. 


În timp ce-și croia drum de-a lungul tunelului, auzea deja 
mulțimea. Un murmur straniu, reverberant, care părea să iasă din 
pietrele înseși. ÎI mai auzise, desigur, ca spectator la ultimul Turnir, 
dar atunci nu-i făcuse pielea să asude și stomacul să i se întoarcă pe 
dos. A face parte din public e cu totul altceva cu a face parte din 
spectacol. 

Încetini o clipă, apoi se opri, închizând ochii şi sprijinindu-se de 
zid, cu zgomotul mulțimii năvălindu-i în urechi, încercând să respire 
adânc şi să se adune. 

- Nu-ţi face griji, ştiu exact cum te simţi. Jezal se trezi cu mâna 
consolatoare a lui West pe umăr. Era cât pe ce să mă întorc pe 
călcâie şi să fug, prima oară. Dar va trece de îndată ce armele sunt 
scoase din teacă, crede-mă. 

— Da, mormăi Jezal, desigur. 

Se îndoia că West știa exact cum se simţea. Poate că omul era 
trecut prin câteva turniruri, dar lui Jezal nu-i venea a crede că se 
gândise la o întâlnire clandestină cu sora celui mai bun prieten al 
său în aceeași noapte. Se întreba dacă West ar fi chiar la fel de 
binevoitor dacă ar ști conţinutul scrisorii din buzunarul de la pieptul 
lui Jezal. Era greu de crezut. 

— Ar fi mai bine să ne mișcăm. N-am vrea să înceapă fără noi. 

- Nu. 

Jezal trase adânc aer în piept, pentru ultima oară, deschise ochii 
şi îl expiră cu putere. Apoi se desprinse de zid şi înaintă repede, cu 
pași mari, de-a lungul tunelului. Simţi un neașteptat atac de panică 
— unde-i erau armele? Se cercetă cu disperare, pe urmă răsuflă 
ușurat. Erau în mâna lui. 

În sala din capătul tunelului era adunată o mulțime de oameni: 
instructori, ajutoare, prieteni, rude şi gură-cască. Dar se vedea cine 
erau concurenții: cei cincisprezece tineri care ţineau armele strâns în 
mâini. Teama era palpabilă și contagioasă. Oriunde se uita, Jezal 
vedea chipuri palide, agitate, frunți nădușite, ochi neliniștiți 
alergând de colo-colo. Zgomotul mulțimii nu făcea decât s-o 
sporească, un zgomot ameninţător de puternic dincolo de ușile 
duble închise din celălalt capăt al încăperii, învolburându-se și 
retrăgându-se, ca o mare furtunoasă. 


Doar un om de acolo nu părea deloc tulburat de eveniment, 
sprijinindu-se de zid, de unul singur, cu un picior ridicat pe 
tencuială şi capul dat pe spate, privind adunarea peste vârful 
nasului, prin ochii abia deschişi. Majoritatea concurenţilor erau 
supli, vânoși, atletici. El era orice altceva. Un bărbat voinic, greoi, 
cu părul ras într-o miriște neagră. Avea un gât mare și gros și un 
maxilar cât pragul ușii - maxilarul unui țărănoi, ar fi zis Jezal, dar 
un ţărănoi vânjos și puternic, cu un aer mârșav. Jezal l-ar fi putut 
lua drept servitorul cuiva dacă dintr-o mână nu i-ar fi atârnat 
neglijent o pereche de arme. 

- Gorst, şopti West în urechea lui Jezal. 

- Pfui. Îmi aduce mai mult a salahor decât a săbier. 

- Poate, dar aparențele pot să înșele. Sunetul mulțimii se domolea 
treptat și trăncăneala surescitată din încăpere se potoli odată cu el. 
West ridică sprâncenele: Cuvântarea Regelui, șopti el. 

- Prieteni! Curtenii mei! Concetăţeni ai Uniunii! veni un glas 
răsunător, ce se auzea limpede chiar și prin ușile grele. 

- Hoff, mârâi West. Până și aici ia locul Regelui. De ce nu-şi pune 
coroana pe cap și nu isprăveşte odată? 

- Cu o lună în urmă, veni răgetul îndepărtat al Lordului 
Șambelan, tovarăși de-ai mei din Consiliul Închis au lansat 
întrebarea: Ar trebui să aibă loc un Turnir anul acesta? Huiduieli și 
strigăte de frenetică dezaprobare se făcură auzite dinspre mulțime. 
O întrebare firească, strigă Hoff, căci suntem în război! O luptă 
înverșunată în Nord! Libertăţile care ne sunt atât de scumpe, 
drepturile care ne atrag invidia întregii lumi, însuși felul nostru de 
viaţă, toate sunt amenințate de acei sălbatici! 

Un slujbaş începu să-și croiască drum prin încăpere, despărțind 
concurenţii de familiile lor, de instructorii lor, de prietenii lor. 

— Noroc! zise West, bătându-l pe Jezal pe umăr. Am să te văd în 
arenă. 

Jezal avea gura uscată și nu putu decât să clatine din cap. 

- Iar cei care au pus întrebarea sunt oameni curajoși! răsună 
glasul lui Hoff dincolo de uși. Oameni înţelepţi! Toţi patrioți! Bravii 
mei colegi din Consiliul Închis! Am înţeles de ce ar putea considera 
că ar trebui să nu aibă loc niciun Turnir anul acesta! Urmă o lungă 


pauză. Dar le-am spus: nu! 

O izbucnire de ovaţii nebune: 

- Nu! Nu! țipa mulțimea. 

Jezal fu introdus în rând cu ceilalți concurenţi, doi câte doi, opt 
perechi. Îşi vânzoli armele în timp ce Lordul Șambelan continua să 
peroreze, deşi le verificase deja de douăzeci de ori. 

— Nu, le-am spus! Să le îngăduim acestor barbari, acestor animale 
din Nordul îngheţat, să ne calce în picioare modul de viață? Să 
lăsăm această făclie a libertăţii din mijlocul întunericului lumii să se 
stingă? Nu, le-am spus! Libertatea noastră nu e de vânzare, cu 
niciun preţ! Pe asta, prietenii mei, curtenii mei, concetățeni ai 
Uniunii, pe asta vă puteţi bizui... vom câștiga acest război! 

Un alt imens ocean de aprobare. Jezal înghiţi, privi agitat 
împrejur. Bremer dan Gorst stătea lângă el. Ticălosul avea cutezanța 
să clipească, rânjind ca și cum n-ar fi avut nicio grijă pe lume. 

— Idiot afurisit, şopti Jezal, dar avu grijă să nu-și miște buzele. 

- Şi astfel, prieteni, și astfel — se auziră ultimele strigăte ale lui 
Hoff — ce alt moment ar putea fi mai potrivit decât atunci când stăm 
pe marginea prăpastiei? Să celebrăm priceperea, puterea, bărbăţia 
unora dintre cei mai bravi fii ai naţiunii noastre! Concetăţeni, 
compatrioți ai Uniunii, vă prezint concurenții! 

Ușile fură azvârlite în lături și vuietul mulțimii de dincolo de ele 
năvăli în sală, făcând grinzile să răsune dintr-odată, asurzitor. Prima 
pereche de săbieri porni spre ieşire cu pași mari, prin galeria 
strălucitoare, apoi următoarea, apoi următoarea. Jezal era sigur că 
va încremeni, neclintit și cu ochii holbaţi ca un iepure, dar când îi 
veni rândul, picioarele sale pășiră bărbătește lângă cele ale lui 
Gorst, cu călcâiele cizmelor perfect lustruite păcănind pe lespezile 
podelei și pe sub bolta înaltă a ușii. 

Piața Mareșalilor era schimbată. De jur împrejur fuseseră înălțate 
bănci imense care se întindeau una în spatele celeilalte, sus, mai sus, 
în toate părţile, înțesate de o mulțime clocotitoare. Concurenţii 
coborâră în șir una din văile adânci dintre tribunele înalte, către 
mijlocul acestei imense arene, cu grinzile, stâlpii și montanţii din 
trunchiuri de copaci ca o pădure umbroasă, de-o parte și de alta. 
Chiar în fața lor, părând foarte îndepărtat, fusese trasat spaţiul 


pentru duel, un mic cerc de iarbă galbenă în mijlocul unei mări de 
chipuri. 

Jos, în faţă, Jezal putea distinge trăsăturile celor bogaţi și nobili. 
Îmbrăcaţi în cele mai bune veşminte ale lor, ferindu-și ochii de 
soarele strălucitor, manifestând, în general, un preţios dezinteres 
față de spectacolul din faţa lor. Mai departe, mai sus, figurile 
deveneau mai puţin distincte, hainele mai puţin elegante. 
Majoritatea covârșitoare a spectatorilor erau doar stropi şi pete de 
culoare, îngrămădiţi de jur împrejurul marginii ameţitoarei genuni, 
dar oamenii de rând compensau distanţa prin exaltare: ovaționau, 
țipau, se ridicau pe vârfuri și-și fluturau braţele în aer. Deasupra lor 
se ițeau crestele celor mai înalte clădiri din preajma pieţei, ale căror 
ziduri și acoperișuri se înălțau ca niște insule în ocean, cu ferestrele 
și parapetele înțesate de privitori minusculi. 

Jezal clipi în fața acestei mari desfășurări de oameni. O parte din 
el era conștient că gura îi atârna deschisă, dar era o parte prea 
neînsemnată ca s-o închidă. La naiba, avea o senzaţie de greață. Ştia 
că ar fi trebuit să mănânce ceva, dar acum era prea târziu. Dacă 
vomita, chiar aici, în fața lumii întregi? Simţi din nou un val de 
panică oarbă. Unde-și lăsase armele? Unde erau? În mâna lui. În 
mâna lui. Mulțimea răcnea și suspina și urla, cu o miriadă de voci 
diferite. 

Concurenţii începură să se îndepărteze de cercul de luptă. Nu toți 
urmau să se dueleze astăzi, cei mai mulți aveau doar să privească. 
De parcă ar fi fost nevoie de spectatori în plus. Porniră spre 
rândurile din față, dar Jezal nu mergea cu ei, din păcate. Se îndreptă 
către ţarcurile unde concurenţii se pregăteau să lupte. 

Se prăbuşi lângă West, închise ochii şi-şi șterse fruntea asudată, în 
timp ce mulțimea continua să ovaţioneze. Totul era prea strălucitor, 
prea zgomotos, prea copleșitor. Mareşalul Varuz se afla în apropiere, 
aplecându-se peste marginea îngrăditurii, să strige în urechea cuiva. 
Jezal privi peste arenă, la ocupanții lojii regale, căutând în zadar 
ceva care să-i abată gândurile. 

—- Maiestatea Sa Regele pare să  savureze momentele 
evenimentului, şopti West în urechea lui Jezal. 

— Ihî. 


Regele, de fapt, părea că adormise deja tun, cu coroana 
alunecându-i într-o parte. Jezal se întrebă în treacăt ce s-ar întâmpla 
dacă i-ar cădea. 

Prinţul Moștenitor Ladisla era și el prezent, în veșminte 
fabuloase, ca întotdeauna, rotindu-și radios privirea peste arenă, cu 
un zâmbet enorm, de parcă toată lumea s-ar fi aflat acolo pentru el. 
Fratele său mai mic, Prinţul Raynault, nici că putea arăta mai 
diferit: în haine simple și sobre, încruntându-se îngrijorat la tatăl 
său semiconștient. Mama celor doi, Regina, stătea lângă ei, dreaptă 
ca un par, cu bărbia în aer, prefăcându-se cu sârguinţă că augustul 
ei soț era treaz ca lumina zilei şi că ea nu era nicidecum în pericol 
să se pomenească, brusc şi dureros, cu coroana lui în poală. Între ea 
şi Lordul Hoff, ochii lui Jezal se opriră asupra unei tinere foarte, 
foarte frumoase. Era chiar mai somptuos îmbrăcată decât Ladisla, 
dacă așa ceva era cu putință, iar la gât, scânteind în soare, purta un 
colier de diamante uriașe. 

— Cine e femeia aceea? întrebă Jezal. 

- Ah, Prinţesa Terez, șopti West. Fiica Marelui Duce Orso, Lord de 
Talins. E o frumuseţe vestită şi, de data asta, se pare că zvonurile nu 
sunt exagerate. 

— Credeam că de la Talins n-a venit niciodată nimic bun. 

- Aşa am auzit și eu, dar cred că ea ar putea fi excepţia, tu nu? 
Jezal nu părea întru totul convins. Impresionantă, fără îndoială, dar 
avea în ochi o mândrie glacială. Cred că Regina are de gând s-o 
vadă măritată cu Prinţul Ladisla. 

În timp ce Jezal o privea, Prinţul Moștenitor se aplecă peste 
mama lui, s-o onoreze pe prințesă cu cine știe ce ironie neghioabă, 
pe urmă izbucni în râs la propria-i glumă, lovindu-și vesel 
genunchiul. Ea îi acordă un mic zâmbet glacial, emanând dispreţ, 
chiar la distanța aceea. Dar Ladisla păru să nu observe și atenţia lui 
Jezal fu atrasă curând în altă parte. Un bărbat înalt, în tunică roșie, 
pășea greoi către cerc. Arbitrul. 

- E timpul, şopti West. 

Arbitrul își înălță braţul cu un gest teatral, ridicând două degete, 
şi se întoarse încet, așteptând ca hărmălaia să se potolească. 

- Astăzi, veţi avea plăcerea de a urmări două runde de scrimă, 


tună el, pe urmă își ridică cealaltă mână, cu trei degete ridicate, în 
aplauzele publicului. La fiecare rundă, cel mai bun din trei tuşe! Își 
azvârli în aer ambele mâini. Patru bărbaţi vor lupta în faţa voastră! 
Doi dintre ei vor pleca acasă... cu mâinile goale. Arbitrul cobori o 
mână, clătină cu tristețe din cap, iar mulțimea oftă. Dar doi vor 
trece în runda următoare! 

Mulțimea își răcni aprobarea. 

- Pregătit? întrebă Mareșalul Varuz, aplecându-se peste umărul 
lui Jezal. 

Ce întrebare stupidă! Și dacă nu era pregătit? Atunci, ce? Ar 
anula totul? Scuze tuturor, nu sunt pregătit? Ne vedem la anul? Dar 
tot ce reuși Jezal să spună fu: 

— Înâ. 

— A sosit clipa, strigă arbitrul, rotindu-se încet în mijlocul arenei, 
pentru primul nostru duel! 

— Tunica! strigă brusc Varuz. 

- Uh! 

Jezal se luptă cu nasturii și își scoase tunica, suflecându-și 
mecanic mânecile cămășii. Aruncă o privire într-o parte și își văzu 
adversarul făcând pregătiri similare. Un tânăr înalt, slab, cu brațe 
lungi și subțiri, cu ochi ușor umezi. Nici pe departe cel mai 
intimidant adversar. Jezal observă că mâinile îi tremurau ușor în 
timp ce lua armele de la asistentul său. 

- Antrenat de Sepp dan Vissen și originar din Rostod, în 
Starikland -— arbitrul făcu o pauză, pentru a obţine efectul maxim -— 
Kurtis dan Broya! 

Urmă un val de aplauze entuziaste. Jezal pufni. Măscăricii ăștia 
ar aplauda pe oricine. Tânărul înalt se ridică de pe bancă și păși 
hotărât către cerc, cu armele scânteind în lumina soarelui. 

- Broya! repetă arbitrul, în timp ce idiotul deşirat îşi ocupă 
poziţia. 

West scoase armele lui Jezal din teci. Zornăitul metalic îi provocă 
din nou o senzație de greață. 

Arbitrul arătă din nou către ţarcul concurenţilor. 

- Și adversarul său de astăzi! Un ofițer al Gărzii Regelui, antrenat 
de nimeni altul decât Lordul Mareşal Varuz! Urmară aplauze răzlețe 


şi bătrânul soldat radie de fericire. Originar din Luthar, în 
Midderland, dar stabilit aici, în Agriont... Căpitanul Jezal dan 
Luthar! 

O altă explozie de ovaţii, mult mai puternice decât primise Broya. 
O furtună de străgăte puternice, peste hărmălaie. Se strigau numere. 
Se făceau pronosticuri. Jezal simţi din nou un val de ameţeală, când 
se ridică, încet, în picioare. 

— Mult noroc! 

West îi dădu armele, cu mânerele înainte. 

— N-are nevoie de noroc! se răsti Varuz. Acest Broya e un nimeni. 
Privește-i numai lungimea braţului! Înghesuie-l, Jezal, înghesuie-l! 

Dură parcă o veșnicie să ajungă la cercul acela de iarbă scurtă și 
uscată, cu sunetul mulțimii răsunându-i în urechi, dar cu sunetul 
inimii şi mai puternic, răsucind mânerele săbiilor, iar și iar, în 
palmele-i asudate. 

— Luthar! repetă arbitrul, zâmbind larg când îl văzu pe Jezal 
apropiindu-se. 

Întrebări fără noimă şi fără rost îi trecură prin minte și se 
depărtară la fel de repede. Oare Ardee îl privea, din mulțime, 
întrebându-se dacă avea să vină la întâlnire în seara aceea? Oare va 
fi ucis în război? Cum au adus iarba în cercul pentru duel în Piața 
Mareşalilor? Ridică privirea spre Broya. Oare se simţea la fel? 
Mulțimea era tăcută acum, foarte tăcută. Povara liniștii îl apăsa, 
când îşi ocupă locul în cerc și-și apăsă piciorul pe pământul uscat. 
Broya ridică din umeri, își scutură capul, ridică armele. Lui Jezal îi 
venea să urineze. Îi venea tare să urineze. Dacă ar face pe el chiar 
acum? O pată mare și întunecată întinzându-i-se pe pantaloni. Omul 
care s-a scăpat pe el la Turnir. N-ar reuși să-și spele rușinea, nici 
dacă ar trăi o sută de ani. 

- Începeţi! tună arbitrul. 

Dar nu se întâmplă nimic. Cei doi bărbaţi stăteau acolo, față în 
faţă, cu armele pregătite. Jezal simţi o mâncărime la sprânceană. Îi 
venea să se scarpine, dar cum? Adversarul său își linse buzele, pe 
urmă făcu un pas prudent spre stânga. Jezal făcu același lucru. Se 
ocoliră precauţi, cu pantofii scârțâind ușor pe iarba uscată, 
apropiindu-se încet, încet. Când ajunseră mai aproape, lumea lui 


Jezal se strânse în spaţiul dintre vârfurile săbiilor lor lungi. Acum 
mai era doar un pas. Acum doar câteva palme. Acum doar 
cincisprezece centimetri îi mai despărțeau. Întreaga minte a lui Jezal 
era concentrată asupra acelor două vârfuri scânteietoare. Șapte 
centimetri. Broya lovi în față, fără forță, şi Jezal îi îndepărtă sabia 
fără să stea pe gânduri. 

Săbiile zornăiră încetişor laolaltă şi, ca şi cum ar fi fost un semnal 
stabilit dinainte cu fiecare persoană din arenă, strigătele se porniră 
din nou, la început îndemnuri răzlețe. 

— Omoară-l, Luthar! 

- Da! 

- Jap! Jap! 

Dar curând strigătele se topiră în marea vijelioasă, furioasă, a 
mulțimii, ce se stârnea și se domolea odată cu mișcările din cerc. 

Cu cât Jezal îl vedea mai mult pe acel idiot deşirat, cu atât mai 
puţin descurajat devenea. Nervii începură să i se liniștească. Broya 
lovea stângaci, Jezal abia trebuia să se miște. Broya spintecă fără 
convingere și Jezal pară fără efort. Broya fandă, absolut stupid, 
dezechilibrat și lăbărțat, Jezal îl ocoli și îl împunse în coaste, cu 
vârful bont al sabiei sale lungi. Era totul atât de uşor! 

- Unu pentru Luthar! strigă arbitrul și un val de ovațţii străbătu 
tribunele. 

Jezal zâmbi în sinea lui, lăsându-se dezmierdat de aprecierea 
mulțimii. Varuz avusese dreptate, prostănacul ăsta nu reprezenta 
niciun pericol. Încă o tușă și va trece în runda următoare. 

Se întoarse la semnul său și Broya făcu același lucru, frecându-și 
coastele cu o mână și uitându-se încruntat la Jezal pe după 
sprâncene. Jezal nu era intimidat. Privirile furioase sunt de folos 
doar dacă ştii să lupţi cât de cât. 

— Începeți. 

Se apropiară repede de data aceasta și schimbară o lovitură, 
două. 

Lui Jezal nu-i venea să creadă cât de încet se mișca adversarul 
său; era ca și cum săbiile lui ar fi cântărit fiecare câte o tonă. Broya 
pescui prin aer cu sabia-i lungă, încercând să-și folosească lungimea 
brațului ca să-l ţintuiască pe Jezal. Abia dacă-și folosise sabia scurtă 


până acum, darămite să le coordoneze pe amândouă. Încă și mai 
rău, începea să pară obosit şi se duelau abia de două minute. Nu s-o 
fi antrenat defel, țopârlanul ăsta? Sau pur și simplu completaseră 
numărul cu vreun servitor de pe stradă? Jezal sărea la o parte, 
dansa în jurul adversarului său. Broya se bălăngănea după el, 
perseverent, dar incompetent. Începea să devină jenant. Nimeni nu 
savurează o confruntare inegală, iar stângăcia acelui nătâng îi refuza 
lui Jezal șansa de a străluci. 

— O, haide! strigă el. 

Un hohot de râs se revărsă în tribune. Broya scrâșni din dinți și se 
năpusti cu tot ce avea, dar nu era prea mult. Jezal îi zădărnici 
eforturile firave, le ocoli, pluti peste arenă, cu adversarul său 
nătărău mișcându-se greoi după el, mereu cu trei pași în urmă. Nici 
urmă de precizie, de viteză, de judecată. Cu câteva minute în urmă, 
Jezal fusese aproape îngrozit de perspectiva de a se duela cu acest 
nătărău deșirat. Acum era aproape plictisit. 

- Ha! strigă el, trecând brusc la atac, dezechilibrându-și 
adversarul cu o lovitură sălbatică și făcându-l să pășească, 
împleticit, înapoi. 

Mulțimea prinse viață, răcnindu-și susținerea. 

Jezal lovi și lovi din nou. Broya se apără cu disperare, nesigur pe 
picioare, se dădu clătinându-se înapoi, pară pentru ultima oară, apoi 
se împiedică, dând haotic din mâini, cu sabia scurtă zburându-i din 
mână, şi ateriză în fund, afară din cerc. 

Urmă un val de râsete și Jezal nu putu să nu i se alăture. Bietul 
nătărău arăta chiar amuzant, doborât pe spate, cu picioarele în aer, 
ca un fel de broască țestoasă. 

- Căpitanul Luthar câștigă! răcni arbitrul, doi la zero. 

Râsetele se transformară în batjocură când Broya se răsuci. Părea 
gata să izbucnească în lacrimi, mocofanul. Jezal se apropie și-i 
întinse mâna, dar se pomeni incapabil să-și şteargă complet 
zâmbetul superior de pe față. Adversarul său înfrânt îi ignoră 
ostentativ ajutorul, ridicându-se de la pământ și aruncându-i o 
privire pe jumătate dușmănoasă, pe jumătate rănită. 

Jezal ridică vesel din umeri: 

— Nu e vina mea că ești un nimic. 


- Mai vrei? întrebă Kaspa, întinzând sticla cu o mână 
tremurătoare, cu ochii împăienjeniți de prea multă băutură. 

- Nu, mulțumesc. 

Jezal împinse uşor sticla, înainte să-i poată turna în pahar. Păru o 
clipă derutat, apoi i se adresă lui Jalenhorm. 

— Mai vrei? 

— Oricând. 

Bărbatul voinic își împinse paharul peste tăblia aspră a mesei, 
într-un fel care spunea: Nu sunt beat, deşi, evident, era. Kaspa înclină 
sticla, privind paharul cu ochii mijiţi, de parcă ar fi fost la mare 
distanță. Jezal urmări gâtul sticlei clătinându-se în aer, apoi 
zornăind pe marginea paharului. Inevitabilul era aproape dureros de 
privit. Vinul se revărsă pe masă, scurgându-se în poala lui 
Jalenhorm. 

- Eşti beat, se plânse voinicul, ridicându-se clătinat și ștergându- 
se cu mâini mari, bete, doborându-şi și scaunul între timp. 

Câţiva dintre ceilalți clienți se uitară înspre masa lor cu vădit 
dispreţ. 

— Orrricând, chicoti Kaspa. 

West își ridică pentru scurt timp ochii de la paharul său. 

- Sunteţi beţi amândoi. 

— Nu e vina noastră. Jalenhorm bâjbâi după scaun. El e de vină. 

Întinse un deget nesigur către Jezal. 

- A câştigat, bolborosi Kaspa. Ai câștigat, nu-i așa, și acum 
trebuie să sărbătorim! 

Jezal își dorea să nu fi trebuit să sărbătorească așa de mult. 
Începea să devină stânjenitor. 

- Verişoara mea Ariss a fooost acolo — a văzut tot. A fo' foarte 
impresionată. Kaspa își azvârli braţul pe după umărul lui Jezal. Cred 
că-i amoresată de tine... amoresată... amoresată. Își chinui buzele 
umede în fața lui Jezal, încercând să rostească bine cuvântul. E 
foaaarte bogată, știi, foaaarte bogată. Amoresată. 

Jezal strâmbă din nas. Nu-l interesa câtuşi de puţin nătânga aia 
sfrijită de verișoară a lui, oricât de bogată era, iar răsuflarea lui 
Kaspa duhnea. 


— Bine... încântător. 

Se desprinse de locotenent și-l îmbrânci, deloc blând. 

- Așadar, când începem treaba în Nord? ceru să știe Brint, puțin 
prea sonor, de parcă el, unul, abia aștepta să ridice ancora. Curând, 
sper. Acasă, înainte să vină iarna, ce zici, maiorule? 

- Aș! pufni West, încruntându-se. O să fim norocoși dacă apucăm 
să plecăm înainte să vină iarna, în ritmul ăsta. 

Brint păru uşor descumpănit. 

— Ei, bine, sunt sigur că le tragem sălbaticilor o ciomăgeală bună, 
oricând ajungem acolo. 

— Să le tragem o ciomăgeală! strigă Kaspa. 

— Da! Jalenhorm clătină aprobator din cap. 

Lui West nu-i ardea de asta. 

- N-aș fi așa de sigur. Aţi văzut în ce stare sunt unii dintre recruţii 
ăia? Abia umblă, darămite să fugă. E o rușine. 

Jalenhorm respinse totul cu o fluturare nervoasă a mâinii. 

- Nu-s decât niște sălbatici afurisiţi, toţi! O să le dăm un șut în 
fund, cum a făcut azi Jezal cu idiotul ăla, ce zici, Jezal? Acasă 
înainte de iarnă, toată lumea spune așa! 

- Cunoști ținutul pe-aici? întrebă West, aplecându-se peste masă. 
Păduri, munți, râuri, la nesfârșit. Extrem de puţine spaţii deschise 
unde să lupţi, extrem de puţine drumuri pe care să mărșăluiești. 
Trebuie să prinzi pe cineva, înainte să începi ciomăgeala. Acasă 
înainte de iarnă? Iarna viitoare, poate, dacă ne mai întoarcem. 

Ochii lui Brint erau măriți de groază. 

- Nu poţi vorbi serios! 

- Nu... nu, ai dreptate. West oftă și se scutură. Sunt sigur că totul 
va merge bine. Glorie și promovări pe toate planurile. Acasă înainte 
de iarnă. Dar, în locul tău, aş lua o manta cu mine, pentru orice 
eventualitate. 

O tăcere apăsătoare se lăsă peste grup. West avea acea 
încruntătură aspră pe care o afişa uneori, încruntătura care spunea 
că, din partea lui, distracţia s-a terminat pentru seara aia. Brint și 
Jalenhorm păreau nedumeriți şi posomorâţi. Doar Kaspa îşi păstra 
buna dispoziţie și se legăna în scaunul lui, cu ochii pe jumătate 
închiși, într-o stare de euforică inconștienţă. 


Grozavă petrecere. 

Jezal însuși se simțea obosit, agasat şi îngrijorat, îngrijorat de 
Turnir, îngrijorat de război... îngrijorat în privința lui Ardee. 
Scrisoarea era tot acolo, împăturită în buzunar. Se uită cu coada 
ochiului la West, apoi își întoarse repede privirea. La naiba, se 
simțea vinovat. Nu se mai simţise niciodată cu adevărat vinovat și 
nu-i plăcea defel. Dacă nu se întâlnea cu ea, avea să se simtă vinovat 
că a lăsat-o baltă. Dacă se întâlnea cu ea, avea să se simtă vinovat că 
şi-a încălcat cuvântul față de West. Era o dilemă. Jezal își roase 
unghia degetului mare. Ce naiba era cu familia asta afurisită? 

— Ei, bine, zise brusc West. Trebuie să plec. Mâine ne trezim 
devreme. 

— Îhî, mormăi Brint. 

- Aşa-i, zise Jalenhorm. 

West îl privi pe Jezal drept în ochi. 

- Pot să-ți spun o vorbă? Avea o expresie serioasă, gravă, furioasă 
chiar. Inima lui Jezal se strânse. Dacă West aflase despre scrisoare? 
Dacă Ardee îi spusese? Maiorul se întoarse şi se îndreptă spre un 
colț liniștit. Jezal privi împrejur, căutând cu disperare o scăpare. 
Jezal! strigă West. 

— Da, da. 

Se ridică în picioare fără nicio tragere de inimă și își urmă 
prietenul, afișând ceea ce spera să treacă drept un zâmbet inocent. 
Poate că era altceva. Fără legătură cu Ardee. De-ar fi altceva! 

- Nu vreau să mai știe nimeni despre asta... 

West își roti privirea, să se asigure că nu erau priviți. Jezal înghiți 
în sec. Dintr-o clipă în alta avea să primească un pumn în față. 
Ultimul. Nu fusese niciodată lovit în faţă, nu propriu-zis. O fată îl 
pălmuise cândva destul de tare, dar asta nu era nici pe departe 
acelaşi lucru. Se pregăti cum știa mai bine, strângând din dinţi, 
tresărind ușor. 

— Burr a stabilit o dată. Avem patru săptămâni. 

Jezal se holbă la el. 

— Ce? 

— Până ne îmbarcăm. 

— Ne îmbarcăm? 


- Pentru Englia, Jezal. 

- O, da... Englia, fireşte. Patru săptămâni, zici? 

- Am crezut că trebuie să știi, de vreme ce eşti ocupat cu 
Turnirul, ca să ai timp să te pregătești. Dar nu mai spune nimănui. 

— Da, desigur. 

Jezal își șterse fruntea nădușiră. 

— Eşti palid. Te simţi bine? 

- N-am nimic, nimic. Trase adânc aer în piept. Toată emoția asta. 
Ştii, duelul şi... tot. 

- Nu-ţi face griji, te-ai descurcat bine azi. West îl bătu pe umăr. 
Dar mai sunt multe de făcut. Încă trei runde până să te poți numi 
campion și vor fi din ce în ce mai grele. Nu te culca pe-o ureche, 
Jezal. Şi nu te îmbăta prea tare! îi aruncă el peste umăr, 
îndreptându-se către ușă. 

Jezal scoase un lung suspin de ușurare şi se întoarse la masa unde 
stăteau ceilalți. Nasul îi era încă intact. 

Brint începuse deja să se plângă, acum că își dădea seama că 
West nu se mai întorcea. 

- Ce naiba a fost asta? întrebă el, încruntându-se și arătând cu 
degetul spre ușă. Adică, vreau să spun că știu că el ar trebui să fie 
marele erou și toate astea, dar, adică, vreau să spun! 

Jezal își cobori privirea spre el. 

— Ce vrei să zici? 

- Păi, să vorbeşti așa! E... e defetism! Băutura îi dădea acum 
curaj și subiectul începea să-l antreneze. Este... adică, vreau să 
spun... e o lașitate să vorbeşti așa, asta e! 

- Bagă de seamă, Brint, se răsti Jezal, el a luptat în trei bătălii și a 
trecut primul prin breșă, la Ulrioch! N-o fi el nobil, dar e al naibii de 
curajos! În plus, cunoaşte armata, îl cunoaște pe Mareșalul Burr şi 
cunoaște Englia! Tu ce știi, Brint? Jezal își încreţi buza. Mai mult 
decât să pierzi la cărți și să goleşti o sticlă de vin? 

- E tot ce trebuie să ştie un bărbat, din punctul meu de vedere, 
râse nervos Jalenhorm, străduindu-se din răsputeri să calmeze 
situația. Vin! strigă el, către nimeni anume. 

Jezal se prăbuși pe scaun. Dacă tovarășii săi fuseseră abătuţi 
înainte de plecarea lui West, acum erau și mai și. Brint era 


îmbufnat, Jalenhorm se legăna pe scaunul său. Kaspa adormise dus, 
lăbărțat pe masa udă, fornăind încetișor. 

Jezal își goli paharul şi privi împrejur la chipurile care nu păreau 
să promită nimic. La naiba, era plictisit. Era un adevăr, abia acum 
începea să-și dea seama, că dialogul celor beţi este interesant doar 
pentru cei beţi. Câteva pahare de vin pot reprezenta diferența între 
a considera pe cineva un tovarăș nostim sau un imbecil nesuferit. Se 
întreba dacă el însuși era la fel de obositor când era beat ca 
Jalenhorm, Kaspa sau Brint. 

Jezal schiță un zâmbet uitându-se la afurisitul îmbufnat. Dacă ar 
fi rege, cugetă el, ar pedepsi cu moartea conversaţia proastă, sau cel 
puţin cu o lungă detenţie. Se ridică de pe scaun. 

Jalenhorm înălță privirea spre el. 

— Ce faci? 

- Mai bine mă odihnesc puţin, zise repede Jezal, mâine trebuie să 
mă antrenez. 

Abia se stăpânea să nu o ia la goană din acel loc. 

- Dar ai câștigat! Nu sărbătorești? 

- Prima rundă. Mai am încă trei oameni de înfrânt și sunt cu toții 
mai buni decât mocofanul de azi. 

Jezal îşi luă tunica de pe spătarul scaunului și şi-o trase peste 
umeri. 

— Cum vrei, zise Jalenhorm, după care sorbi zgomotos din pahar. 

Kaspa îşi înălță capul de pe masă, preţ de o clipă, cu părul lipit de 
tâmplă cu vin vărsat. 

— Pleci atât de rrrepede? 

— Îhî, făcu Jezal, întorcându-se și ieşind cu pași mari. 

Afară, pe stradă, bătea un vânt rece. Îl făcea să se simtă şi mai 
treaz ca înainte. Dureros de treaz. Avea nevoie disperată de o 
companie inteligentă, dar unde s-o găsească la ora asta? Exista un 
singur loc la care se putea gândi. 

Scoase scrisoarea din buzunar și o citi la lumina difuză a 
ferestrelor tavernei, doar încă o dată. Dacă se grăbea, poate mai 
reușea s-o prindă. Începu să se îndrepte încet spre Patru Colţuri. 
Doar să stea de vorbă, atâta tot. Avea nevoie de cineva cu care să 
vorbească. 


Nu. Își impuse să se oprească. Oare chiar se putea preface că nu 
voia decât să-i fie amic? Despre un bărbat şi o femeie se zicea că 
sunt prieteni atunci când unul aleargă de multă vreme după celălalt 
și n-a ajuns nicăieri. Nu-l interesa un asemenea aranjament. 

Ce, atunci? Căsătorie? Cu o fată fără obârşie nobilă și fără bani? 
De neconceput! Se imagina aducând-o pe Ardee acasă, să-i cunoască 
familia. Iat-o pe proaspăta mea soție, tată! Sotie? Și care sunt legăturile 
ei? Se cutremură la acest gând. 

Dar ce-ar fi dacă ar putea găsi o cale de mijloc, cu care toată 
lumea să fie mulțumită? Picioarele începură să i se miște încet. Nu 
prietenie, nu mariaj, dar un aranjament mai lejer? Grăbi pasul către 
Patru Colţuri. Trebuia să se întâlnească discret, să discute, să râdă, 
undeva cu un pat, poate... 

Nu. Nu. Jezal se opri din nou și se plesni peste tâmplă, frustrat. 
Nu putea să îngăduie una ca asta, chiar presupunând că ea ar face-o. 
West era una, dar dacă ar afla și alții? Nu i-ar știrbi câtuși de puţin 
reputaţia, desigur, dar a ei ar fi distrusă. Distrusă. Carnea i se încreți 
la gândul acesta. Ardee nu merita asta, firește. Nu era de ajuns să 
spună că era problema ei. Nu era de ajuns. Doar ca el să se distreze 
niţel? Un egoism. Era uimit că nu-și dăduse seama până atunci. 

Așadar, își băgase minţile în cap, așa cum mai făcuse deja de zece 
ori astăzi: nu putea să iasă nimic bun dacă se întâlnea cu ea. 
Oricum, aveau să plece curând la război și asta ar pune capăt 
acestui imbold ridicol. Acasă, în pat, așadar! Şi mâine, toată ziua, 
antrenament. Antrenament şi iar antrenament, până când Mareșalul 
Varuz i-o scoate pe Ardee din cap. Trase adânc aer în piept, își 
îndreptă umerii, se întoarse și porni către Agriont. 


Statuia lui Harod cel Mare se deslușea în întuneric, pe un soclu de 
marmură înalt aproape cât Jezal, părând mult prea mare și 
impunătoare pentru piaţeta mică și liniștită de lângă Patru Colţuri. 
Se speriase de fiecare umbră tot drumul până acolo, evitând 
oamenii, străduindu-se din răsputeri să treacă neobservat. Dar nu 
erau mulți oameni prin preajmă. Era târziu şi, probabil, Ardee 
renunțase de mult să-l aştepte, cu condiţia să fi venit de la bun 
început. 


Se furișă emoţionat pe după statuie, privind în umbre, simțindu- 
se complet idiot. Străbătuse această piaţă de multe ori și niciodată 
nu stătuse pe gânduri. Nu era un spațiu public, în definitiv? Avea 
dreptul să se afle acolo, la fel ca oricine și, totuși, se simţea ca un 
hoţ. 

Piaţa era goală. Ăsta era un lucru bun. Era mai bine așa. N-ar fi 
avut nimic de câștigat, ci totul de pierdut şi așa mai departe. Așadar, 
de ce se simțea atât de distrus? Ridică privirea către chipul lui 
Harod, încremenit în acea încruntătură de piatră pe care sculptorii o 
rezervă doar celor cu adevărat măreţi. Avea un maxilar distins, 
puternic, acest Harod, aproape că se putea compara cu cel al lui 
Jezal. 

- Trezește-te! șuieră un glas lângă urechea lui. 

Jezal scăpă un scâncet feciorelnic, se retrase, speriat, se împiedică 
și reuși să rămână în picioare doar agățându-se de piciorul enorm al 
Regelui Harod. În spatele lui era o siluetă întunecată, o siluetă 
ascunsă de glugă. 

Râsete. 

— Nu-i nevoie să faci pe tine. Era Ardee. Își dădu gluga pe spate. 
Lumina ferestrei îi căzu pieziș pe un obraz, dezvăluindu-i zâmbetul 
strâmb. Sunt doar eu. 

- Nu te-am văzut, murmură el fără rost, desprinzându-și repede 
mâinile disperate de imensul picior de piatră şi străduindu-se să 
pară nonșalant. 

Trebuia să recunoască, era un început prost. N-avea talent pentru 
aceste jocuri de-a v-aţi ascunselea. Însă Ardee părea degajată. Se 
întreba dacă nu mai făcuse toate astea și altă dată. 

- Eşti scump la vedere în ultimul timp, spuse ea. 

-— Ei, bine, ăă... bâigui el, cu inima încă bubuindu-l de pe urma 
sperieturii. Am fost ocupat, cu Turnirul şi toate astea... 

— A, prea-importantul Turnir. Te-am văzut luptând astăzi. 

- M-ai văzut? 

— De-a dreptul impresionant. 

- Ăă, mulţumesc, eu... 

— Fratele meu ţi-a spus ceva, nu? 

— Ce, despre duel? 


— Nu, cap sec. Despre mine. 

Jezal tăcu, încercând să găsească răspunsul cel mai bun. 

— Păi, el... 

— Ţi-e frică de el? 

— Nu! Tăcere. Prea bine, da. 

— Dar ai venit, oricum. Bănuiesc că ar trebui să fiu flatată. Îi dădu 
ocol încet, cercetându-l de sus până jos, de la picioare la frunte și 
înapoi. Dar nu te-ai grăbit. E târziu. Va trebui să plec curând acasă. 

Era ceva în felul în care îl privea care nu-l ajuta deloc să-și 
potolească bătăile inimii. Ba dimpotrivă. Trebuia să-i spună că nu se 
mai puteau întâlni. Era un lucru rău. Pentru amândoi. Nu putea să 
iasă nimic bun din asta... nimic bun... 

Respira repede, încordat, tulburat, incapabil să-și dezlipească 
ochii de la fața ei umbrită. Trebuia să-i spună acum. Nu de aceea 
venise? Deschise gura să vorbească, dar toate argumentele păreau 
acum îndepărtate, legate de alte timpuri, de alți oameni, intangibile 
și imponderabile. 

— Ardee... începu el. 

— Înî? 

Înaintă spre el, cu capul înclinat într-o parte. Jezal încercă să se 
îndepărteze, dar avea statuia în spate. Ardee se apropie și mai mult, 
cu buzele ușor depărtate, cu ochii fixați asupra gurii lui. Ce era rău 
în asta, totuși? 

Și mai aproape, cu faţa ridicată spre el. Îi simţea mirosul — avea 
capul plin de parfumul ei. Îi simţea răsuflarea caldă pe obraz. Ce 
putea fi rău în asta? 

Îi simțea degetele reci pe piele, mângâindu-i faţa, trasându-i linia 
maxilarului, răsucindu-i-se prin păr și trăgându-i capul spre ea. 
Buzele ei îi atinseră obrazul, moi și calde, apoi bărbia, apoi buzele. 
Le strânseră ușor pe ale lui. Ardee se lipi de el, strecurându-și 
cealaltă mână pe după spatele lui. Limba ei îi atinse gingiile, dinţii, 
limba și Ardee scotea mici sunete din gât. Şi el făcea la fel, probabil 
- chiar nu era sigur. Tot trupul îl furnica, fierbinte și rece în același 
timp, mintea îi era în gură. Era ca și cum n-ar mai fi sărutat 
niciodată o fată. Ce putea fi rău în asta? Dinţii ei îi mușcară buzele, 
aproape dureros, dar nu tocmai. 


Jezal deschise ochii, cu răsuflarea tăiată, tremurând, cu genunchii 
moi. Ea îl privea. Îi vedea ochii scânteind în întuneric, urmărindu-l 
cu atenţie, studiindu-l. 

— Ardee... 

— Ce? 

- Când te mai pot vedea? Avea gâtul uscat, glasul îi suna răgușit. 
Ea cobori privirea în pământ, cu un mic zâmbet. Un zâmbet crud, de 
parcă l-ar fi prins cu ocaua mică şi ar fi câştigat o grămadă de bani 
de la el. Lui Jezal nu-i păsa. Când? 

- Oh, am să te anunţ. 

Trebuia s-o sărute din nou. La naiba cu consecinţele. La naiba cu 
West. La naiba cu tot. Se aplecă spre ea și închise ochii. 

- Nu, nu, nu. Ea își retrase gura. Ar fi trebuit să vii mai repede. 

Ardee se dezlipi de el, se întoarse, cu zâmbetul încă pe buze, şi se 
îndepărtă. O urmări, în tăcere, încremenit, fascinat, cu spatele lipit 
de soclul rece de piatră al statuii. Jezal nu se mai simţise niciodată 
astfel. Niciodată. 

Ea aruncă o privire înapoi, doar o dată, ca și cum ar fi vrut să 
verifice dacă încă o urmărea. Pieptul i se strânse, aproape dureros, 
doar când o văzu privindu-l, pe urmă Ardee dispăru după un colț. 

El rămase acolo o clipă, cu ochii larg deschişi, doar respirând. 
Apoi o pală rece de vânt suflă prin piaţă și lumea se prăbuşi din nou 
peste el. Duelul, războiul, prietenul său West, obligaţiile lui. Un 
singur sărut, asta a fost tot. Un sărut și toată hotărârea lui se 
scursese ca urina dintr-o oală de noapte spartă. Își roti privirea, 
dintr-odată simțindu-se vinovat, năucit și speriat. Ce făcuse el acolo? 

- La naiba! spuse Jezal. 


Lucru necurat 


Un lucru care arde poate răspândi tot felul de mirosuri. Un pom 
viu, proaspăt şi plin de sevă, miroase altfel în flăcări decât unul 
mort, uscat și ofilit. Un porc aprins și un om miros aproape la fel, 
dar asta e altă poveste. Mirosul de ars pe care îl simțea Copoiul 
acum venea de la o casă. Îl știa, fără doar și poate. Un miros pe care 
îl cunoştea mai bine decât i-ar fi plăcut. Casele nu se aprind singure 
prea des. De obicei, lucrul acesta e însoţit de un act de violenţă. 
Asta însemna oameni prin preajmă, oameni gata de luptă, cel mai 
probabil, așa că se furișă cu mare grijă, jos, printre copaci, alunecă 
pe burtă spre margine și privi printre tufișuri. 

Acum îl vedea, destul de limpede. Fum negru, înălțându-se într-o 
coloană înaltă, dintr-un punct de lângă râu. O casă mică, încă 
fumegând, dar distrusă până la zidurile scunde de piatră. Fusese și 
un hambar, dar acum nu mai rămăsese decât un morman de 
vreascuri negre şi de noroi negru. Câţiva copaci și un petic de teren 
cultivat. Viaţa de fermier era destul de săracă, în Nordul Îndepărtat, 
chiar și în vremurile cele mai bune. Prea frig să ai ce crește — câteva 
rădăcini, poate, și niște oi de păstorit. Un porc, doi, dacă erai 
norocos. 

Copoiul îşi scutură capul. Cine ar vrea să pârjolească oameni atât 
de săraci? Cine ar vrea să jefuiască acest petic îndărătnic de 
pământ? Unora pur și simplu le place să dea foc, presupuse el. Se 
târî puțin mai departe, uitându-se în stânga și-n dreapta în josul 
văii, căutând o urmă a celor care au făcut asta, dar tot ce putea zări 
mișcându-se erau câteva oi sfrijite risipite pe versanţii văii. Se 
retrase târâș înapoi în tufișuri. 

Inima i se strânse pe când ce se furișa înapoi către tabără. Glasuri 
ridicate, certându-se, ca întotdeauna. Se întrebă, preţ de un minut, 
dacă să treacă pur şi simplu și să meargă mai departe; era sătul de 
nesfârșita gâlceavă. Dar, în cele din urmă, hotărî să n-o facă. O 
iscoadă care-i părăsește pe-ai lui nu face multe parale. 


- De ce nu-ţi ţii pliscul, Dow? Glasul hârâit al lui Tul Duru. Ai 
vrut la sud, iar când am mers spre sud, n-ai făcut decât să suspini 
după munţi! Acum, că suntem în munţi, mârâi toată ziua și toată 
noaptea că ai burta goală! M-am săturat până peste cap, câine 
smiorcăit! 

Acum veni rândul mârâitului urâcios al lui Dow cel Negru: 

- De ce trebuie să primeşti tu de două ori mai multă mâncare, 
doar fiindcă eşti un porc mare și gras? 

- Nenorocitule! Te strivesc ca pe un vierme ce ești! 

— Îţi tai eu gâtul când dormi, morman de carne! Apoi o să avem 
cu toții mâncare din belșug! Cel puţin o să scăpăm de sforăitul tău 
blestemat! Acum știu de ce-ai fost poreclit Capdetunet, scroafă 
mârâită! 

— Ţineţi-vă pliscurile, amândoi! îl auzi Copoiul răcnind pe 
Treicopaci, destul de tare să trezească morții. M-am săturat! 

Acum îi putea vedea, pe toți cinci. Tul Duru şi Dow cel Negru, 
zbârlindu-se unul la altul și Treicopaci între ei, cu mâinile ridicate. 
Forley stătea şi privea, cu un aer trist, iar Ursuzul nici măcar nu se 
uita, verificându-șşi săgețile. 

- Hei! șuieră Copoiul și cu toţii se întoarseră brusc spre el. 

- E Copoiul, spuse Ursuzul, abia ridicându-și privirea de la 
săgețile sale. 

N-aveai cum să-l înţelegi pe omul acela. Nu vorbea nimic zile în 
şir, apoi, când deschidea gura, era ca să spună ceea ce vedeau deja 
cu toții. 

Forley era dornic să le atragă atenția în altă parte, ca 
întotdeauna. Era greu de ghicit cât s-ar fi abținut să se omoare între 
ei, fără să-l aibă pe el prin preajmă. 

— Ce-ai găsit, Copoiule? întrebă el. 

- Ce să vezi, am găsit cinci nătărăi afurisiţi în pădure! șuieră el, 
ieșind dintre copaci. I-am auzit de la o poștă! Și erau Oameni Aleşi, 
îți vine să crezi? Oameni de la care te-ai fi așteptat să fie mai 
prudenţi! Care se ceartă între ei, ca întotdeauna. Cinci ticăloși 
afurisiți... 

Treicopaci ridică mâna: 

- În regulă, Copoiule. Ar trebui să fim mai prudenţi! Şi apoi se 


încruntă la Tul și Dow. Se încruntară unul la altul, dar nu-și mai 
spuseră nimic. Ce-ai găsit? 

- Sunt lupte pe-aici, sau așa ceva. Am văzut o fermă arzând. 

— Arzând, zici? întrebă Tul. 

- Da. 

Treicopaci se încruntă. 

— Atunci du-ne acolo. 


Copoiul nu văzuse asta de sus, din pădure. N-ar fi putut. Era prea 
departe și prea mult fum ca să vadă asta. Dar acum vedea, de 
aproape, şi îi făcea rău. Văzură cu toţii. 

— Nu-i lucru curat aici, spuse Forley, privind în sus, la copac. Nu-i 
lucru curat. 

— Da, mormăi Copoiul. 

Nu găsea altceva de spus. Creanga pârâia, în timp ce bătrânul se 
legăna ușor, cu picioarele goale bălăbănindu-se aproape de pământ. 
Poate că încercase să se împotrivească: avea două săgeți în trup. 
Femeia era prea tânără să-i fi fost soţie. Fiică, poate. Copoiul bănuia 
că cei doi copii erau fiii lui. 

— Cine-ar spânzura un copil? murmură el. 

- Mă pot gândi la câţiva destul de ticăloşi, remarcă Tul. 

Dow scuipă în iarbă. 

- Adică eu? mârâi el și cei doi erau din nou la cuțite. Am pârjolit 
câteva ferme și un sat, două, dar am avut motive, era război. Am 
lăsat copiii să trăiască. 

— Eu am auzit altceva, zise Tul. 

Copoiul închise ochii și oftă. 

— Crezi că dau doi bani pe ce-ai auzit tu? răcni Dow. Poate că 
numele mi-e mai negru decât merit, rahat uriaș ce ești! 

— Știu ce meriti, ticălosule! 

- Ajunge! mârâi Treicopaci, privind încruntat spre pom. N-aveţi 
pic de respect? Copoiul are dreptate. Suntem în munţi acum și ne 
pândesc necazurile. Gata cu ciorovăiala asta: Gata! Calm și liniștit, 
de acum înainte. Suntem Oameni Aleși, cu treabă de bărbați de 
făcut. 

Copoiul clătină din cap, bucuros să audă, în sfârșit, ceva rațional. 


— Sunt lupte prin preajmă, spuse el, trebuie să fie. 

— Îhî, făcu Ursuzul, deși era greu de spus exact cu ce anume era 
de acord. 

Ochii lui Treicopaci nu se dezlipeau de trupurile care se legănau. 

- Ai dreptate. Trebuie să ne concentrăm la asta acum. La asta și 
la nimic altceva. Luăm urma cetei care a făcut asta şi vedem pentru 
ce luptă. Nu facem nimic până când nu știm cine cu cine luptă. 

- Cine-a făcut asta luptă pentru Bethod, zise Dow. Îţi poţi da 
seama cu ochiul liber. 

- Vom vedea. Tull și Dow, tăiaţi funiile ăstora și îngropaţi-i. 
Poate că sarcina asta o să vă mai oțelească. 

Cei doi se priviră încruntaţi, dar Treicopaci nu le acordă nicio 
atenție. 

- Copoiule, tu du-te și miroase cine-a făcut asta. Adulmecă-i și la 
noapte le facem o vizită. O vizită ca aceea pe care le-au făcut-o ei 
celor de-aici. 

- Da, spuse Copoiul, dornic să treacă la fapte. Le facem o vizită. 


Copoiul nu putea să-și dea seama. Dacă oamenii ăștia erau într-un 
conflict, temându-se să nu fie prinși de dușmani, nu depuneau prea 
multe eforturi să-şi acopere urmele. Le luă urma cât se poate de 
ușor. Cinci la număr, socoti el. Trebuie că se îndepărtaseră tacticos 
de ferma cuprinsă de flăcări, coborând prin vale pe lângă râu și 
intrând în pădure. Urmele erau atât de vizibile încât, din când în 
când, îşi făcea gânduri că-i jucau o farsă, pândindu-l din copaci, 
așteptând să-l spânzure de o creangă. Dar, după toate aparențele, nu 
era așa, căci îi ajunse din urmă chiar înainte de căderea nopții. 

La început simţi mirosul cărnii — oaie la frigare. Apoi le auzi 
glasurile — vorbind, strigând, râzând, fără să se străduiască defel să 
nu facă zgomot, uşor de auzit chiar şi cu râul învolburându-se 
alături. Apoi îi văzu, șezând în jurul unui foc imens, într-o poiană, 
cu o oaie jupuită pe frigare, luată, fără îndoială, de la fermierii 
aceia. Copoiul se ghemui în tufe, ușurel, tăcut, așa cum ar fi trebuit 
să fie ei. Numără cinci bărbaţi, mai bine zis patru și un băiat de vreo 
paisprezece ani. Cu toţii ședeau pur și simplu, fără cineva care să 
stea de veghe, nicio precauţie. Nu pricepea. 


- Stau pur şi simplu acolo, șopti el, când ajunse înapoi la ceilalți. 
Doar stau. Niciun străjer, nimic. 

— Doar stau? întrebă Forley. 

- Da. Cinci. Stau și se hlizesc. Nu-mi place. 

— Nici mie nu-mi place, zise Treicopaci, dar ce-am văzut la ferma 
aia îmi place și mai puţin. 

— Arme, șuieră Dow. Arme, asta trebuie. 

De data aceasta, Tul fu de acord cu el. 

- Arme, șefule. Hai să le dăm o lecţie! 

Nici măcar Forley nu interveni de data asta, ca să prevină o 
ceartă, dar Treicopaci mai cugetă o clipă la asta, acordându-și un 
răgaz, ca să nu se pripească. Apoi clătină aprobator din cap. 

— Arme să fie. 


Pe Dow cel Negru nu-l poți vedea în noapte, dacă nu vrea să fie 
văzut. Nici nu-l auzi, dar Copoiul știa că e acolo, în timp ce se 
strecura în jos, printre copaci. Dacă lupţi alături de un om destul de 
multă vreme, ajungi să-l înţelegi. Înveţi cum gândește și ajungi să 
gândeşti în același fel. Dow era acolo. 

Copoiul avea ţinta lui. Vedea spatele celui aflat departe, în 
dreapta, o siluetă neagră profilată pe fundalul focului. Copoiul nu-și 
irosea încă prea mult gândurile cu celălalt. Nu se gândea la nimic 
decât la ţinta lui. Odată ce alegi să faci ceva, sau şeful tău alege în 
locul tău, mergi până la capăt şi nu te uiţi înapoi până când 
misiunea nu e îndeplinită. Timpul pe care-l petreci gândindu-te e cel 
în care vei fi omorât. Logen îl învățase acest lucru, iar el îl luase cât 
se poate de în serios. Așa trebuia să fie. 

Copoiul se strecură și mai aproape, simțind căldura focului pe 
față, simțind metalul aspru al cuţitului în mână. La naiba, îi venea 
să urineze, ca întotdeauna. inta nu era acum decât la un pas. 
Băiatul era în faţa lui — dacă ar fi ridicat privirea de la bucata lui de 
carne, l-ar fi văzut pe Copoi venind, dar era prea concentrat la 
mâncare. 

- Aah! horcăi unul dintre ceilalți. 

Asta însemna că Dow ajunsese la el și asta însemna că era 
terminat. Copoiul făcu un salt înainte şi își înjunghie ţinta în partea 


laterală a gâtului. Victima întinse mâna o clipă, apucându-se de 
gâtul tăiat, făcu un pas clătinat și se prăbuși. Unul dintre ceilalți sări 
în sus, aruncându-și pe jos ciozvârta de oaie pe jumătate mâncată, 
apoi o săgeată îl lovi în piept. Ursuzul, de lângă râu. Păru surprins, 
o clipă, după care se prăbuși în genunchi, cu faţa schimonosită de 
durere. 

Mai rămâneau doar doi, iar băiatul ședea încă acolo, holbându-se 
la Copoi, cu gura pe jumătate deschisă, cu o bucăţică de carne 
atârnându-i afară. Ultimul dintre ei era ridicat în picioare, respirând 
repede, cu un cuţit lung în mână. Trebuie că-l scosese ca să mănânce 
cu el. 

— Aruncă arma! răcni Treicopaci. 

Copoiul îl văzu acum pe bătrân venind spre ei cu pași mari, cu 
lumina focului scânteind pe marginea de metal a scutului său mare 
şi rotund. Bărbatul îşi mușca buza, cu ochii țâșnind de la Copoi la 
Dow, care se apropiau încet de el, din ambele părți. Apoi îl văzu pe 
Capdetunet, ivindu-se din întunericul pădurii, părând prea mare să 
fie om, cu sabia-i uriașă strălucindu-i pe umăr. Era de-ajuns pentru 
el. Își aruncă pumnalul jos, în țărână. 

Dow făcu un salt înainte, îl apucă de încheieturi și i le legă strâns 
în față, după care îl îmbrânci în genunchi, lângă foc. Copoiul făcu 
acelaşi lucru cu băiatul, strângând din dinţi, fără să scoată o vorbă. 
Totul se întâmplă într-o clipă, calm și liniștit, aşa cum spusese 
Treicopaci. Pe mâinile Copoiului era sânge, dar asta era treaba și n- 
aveai ce-i face. Ceilalți își croiau drum spre ei acum. Ursuzul venea 
prin râu, împroșcând apa, cu arcul peste umăr. Îl lovi cu piciorul, în 
trecere, pe cel pe care-l omorâse, dar trupul nu se mișcă. 

— Mort, zise Ursuzul. 

Forley era în spate, uitându-se la cei doi prizonieri. Dow se holba 
la cel pe care-l legase, fixându-l cu privirea. 

— ÎL ştiu pe ăsta de-aci, spuse el, părând chiar încântat de asta. 
Groa Mocirlă, nu-i așa? Ce noroc! Mă frământă gândul la tine de 
ceva vreme! 

Mocirlă privi încruntat în pământ. Un om crud, gândi Copoiul, 
genul care ar putea spânzura fermieri, dacă exista așa ceva. 

— Da, eu sunt Mocirlă. Nu-i nevoie să vă întreb cum vă cheamă! 


Când se va afla că ați omorât niște perceptori ai Regelui, veţi fi niște 
oameni morţi cu toţii! 

- Dow cel Negru mi se spune. 

Capul lui Groa Mocirlă se înălță, cu gura larg deschisă. 

- O, la naiba, şopti el. 

Băiatul îngenuncheat lângă el privi împrejur cu ochii mari. 

- Dow cel Negru? Cum? Nu ești același Dow cel Negru ca... o, la 
naiba. 

Dow clătină încet din cap, cu zâmbetul acela malițios al lui 
lăbărţându-i-se pe față, zâmbetul acela ucigător. 

- Groa Mocirlă. Ai de plătit pentru tot felul de treburi. Te-am 
avut în minte și acum ești în faţa mea. Îl bătu uşor pe obraz. Și în 
palma mea. Ce noroc! 

Mocirlă îşi retrase faţa, cu o smucitură, cât de departe putu, așa 
imobilizat cum era. 

- Credeam că ești în iad, Dow, ticălosule! 

— Așa credeam și eu, dar am fost doar la nord de munți. Avem 
câteva întrebări pentru tine, Mocirlă, înainte să capeţi ce ți se 
cuvine. Cine e acest rege? Ce colectezi pentru el? 

- La naiba cu întrebările tale! 

Treicopaci îl lovi peste tâmplă, de unde nici nu se aștepta. Când 
se întoarse să se uite, Dow îl trosni în cealaltă parte. Capul îi zbură 
dintr-o parte în alta, până când bărbatul se înmuie destul ca să 
vorbească. 

— Care-i conflictul? întrebă Treicopaci. 

- Nu e niciun conflict, scuipă Mocirlă printre dinţii-i sparți. Aţi 
putea fi morti, ticăloșilor! Nu știți ce s-a întâmplat, nu-i așa? 

Copoiul se încruntă. Nu-i plăcea cum sună asta. Se părea că 
lucrurile se schimbaseră cât timp fuseseră plecaţi şi nu văzuse până 
acum nicio schimbare în bine. 

- Eu pun întrebările aici, zise Treicopaci. Tu concentrează-ți 
fărâma de creier la răspunsuri. Cine mai luptă? Cine nu vrea să 
îngenuncheze în fața lui Bethod? 

Mocirlă râse, așa legat fedeleş cum era. 

- N-a mai rămas nimeni! Războiul s-a sfârşit! Bethod este acum 
rege al întregului Nord! Toată lumea îngenunchează în faţa lui... 


- Noi nu, mârâi Tul Duru, aplecându-se. Dar Bătrânul Yawl? 

— Mort! 

— Dar Sything sau Rattleneck? 

- Mort și mort, idioților! Singurele lupte sunt acum în Sud! 
Bethod a pornit la război cu Uniunea! Da! Şi îi cotonogim și pe ei! 

Copoiul nu era sigur dacă să-l creadă. Rege? Nu mai existase 
niciodată un rege în Nord. Nu fusese niciodată nevoie, iar Bethod 
era ultimul pe care l-ar fi ales. Iar să declare război Uniunii? Alerga 
după potcoave de cai morţi, desigur. Sudiștii erau de departe mai 
numeroși. 

- Dacă nu se duce niciun război aici, întrebă Copoiul, pentru ce 
ucideţi? 

— Du-te dracului! 

Tul îl plesni cu putere peste faţă și Mocirlă căzu pe spate. Dow îl 
lovi, la rândul lui, cu piciorul, apoi îl trase în sus. 

— De ce i-ai omorât? întrebă Tul. 

- Dări! strigă Mocirlă, cu sângele șiroindu-i din nas. 

— Dări? întrebă Copoiul. 

Era un cuvânt destul de ciudat, nici nu prea știa ce înseamnă. 

— Nu voiau să plătească! 

— Dări pentru cine? întrebă Dow. 

— Pentru Bethod, pentru cine crezi? A luat tot pământul, a risipit 
toate clanurile şi le-a luat pămâtul pentru ai lui! Oamenii îi sunt 
datori! Iar noi colectăm! 

— Dări, ai? Ăsta e un blestemat obicei sudist, fără doar şi poate! Și 
dacă nu pot plăti? întrebă Copoiul, simțind că i se întoarce stomacul 
pe dos. Îi spânzurați, nu-i așa? 

— Dacă nu plătesc, putem să facem cu ei ce ne place! 

— Ce vă place? Tul îl apucă pe după gât, strângându-l cu o mână 
vânjoasă, până când ochii lui Groa Mocirlă ieșiseră pe jumătate din 
orbite. Ce vă place? Vă place să-i spânzurați? 

- Gata, Capdetunet, zise Dow, desfăcând degetele lui Tul și 
împingându-l ușor. Gata, voinicule, asta nu-i pentru tine, să omori 
un om legat. Îl bătu pe piept, scoțându-și securea. Pentru treburi ca 
astea există cei ca mine. 

Mocirlă îşi revenise acum, mai mult sau mai puţin, și putea 


respira. 

- Capdetunet, tuși el, cercetându-i cu privirea. Sunteţi toți, nu-i 
așa? Tu ești Treicopaci, tu Ursuzul, iar ăla de colo e Molâul. Așadar, 
nu îngenuncheaţi, ai? Bine de voi! Unde-i Nouădegete? Ei? rânji 
Mocirlă. Unde e Sângerosul Nouă? 

Dow se întoarse, trecându-și degetul peste tăișul securii. 

— Întors în țărână, iar tu o să i te alături. Am auzit destul. 

- Dă-mi drumul, ticălosule! ţipă Mocirlă, trăgând de sfori. Nu eşti 
mai bun decât mine, Dow cel Negru! Ai omorât mai mulți oameni 
decât ciuma! Dă-mi drumul și dă-mi o sabie! Haide! Ţi-e frică să te 
lupţi cu mine, lașule? Ţi-e frică să-mi dai o șansă, nu? 

- Hai, fă-mă laş! mârâi Dow. Tu, care ai omorât copii doar de 
plăcere. Ai avut o armă și ai lăsat-o să cadă. Asta ţi-a fost șansa și n- 
ai profitat de ea. Cei ca tine nu merită încă una. Dacă ai ceva de 
spus, ai face bine să spui acum. 

- La naiba cu tine! ţipă Mocirlă. La naiba cu haita de... 

Securea lui Dow îl despică între ochi, doborându-l pe spate. 
Mocirlă dădu puţin din picioare și cu asta, basta. Niciunul dintre ei 
nu vărsă o lacrimă pentru ticălosul ăla - până și Forley nu făcu 
decât să tresară când lama pătrunse în carne. Dow se aplecă și 
scuipă pe trupul mort și Copoiul nu-l putea învinui pentru asta. Dar 
băiatul era o problemă mai mare. Se uită la cadavru cu ochi mari, 
apoi ridică privirea. 

- Voi sunteţi ăia, nu? făcu el. Cei pe care i-a învins Nouădegete? 

— Da, băiete, răspunse Treicopaci, noi suntem 

- Am auzit povești despre voi. Ce-aveţi de gând cu mine? 

— Ei, bine, asta-i o întrebare, zău, mormăi Copoiul în barbă. 

Din păcate, știa deja răspunsul. 

— Nu poate rămâne cu noi, zise Treicopaci. Nu putem să-l cărăm 
după noi și nu putem risca. 

- E doar un băietan, zise Forley. Îi putem da drumul. 

Era un gând plăcut, dar nu stătea în picioare, și știau asta cu toții. 
Băiatul părea încrezător, dar Tul îi tăie elanul. 

— Nu ne putem încrede în el. Nu aici. Ar spune cuiva că ne-am 
întors şi apoi am fi vânaţi. Nu pot s-o fac. În plus, a avut şi el un rol 
în treaba aia de la fermă. 


- Dar ce să fi făcut? întrebă băiatul. Ce să fi făcut? Eu voiam să 
merg în sud să lupt cu Uniunea și să-mi fac un nume, dar ei m-au 
trimis aici, să colectez dări. Dacă șeful meu zice să fac un lucru, 
trebuie să-l fac, nu? 

- Da, spuse Treicopaci. Nimeni nu zice c-ai fi avut de ales. 

— N-am vrut să am de-a face cu asta! I-am zis să-i lase pe copii în 
pace! Trebuie să mă credeţi! 

Forley îşi cobori privirea spre cizme. 

- Dar chiar te credem. 

- Dar o să mă omorâţi naibii oricum? 

Copoiul își molfăia buza. 

- Nu putem să te luăm cu noi, nu putem să-ți dăm drumul. 

- N-am vrut să am de-a face. Băiatul își plecă creștetul. Nu mi se 
pare corect. 

— Nu, zise Treicopaci. Nu este deloc corect. Dar asta-i treaba. 

Securea lui Dow se înfipse în ceafa flăcăului, care se prăbuși pe 
burtă. Copoiul tresări și întoarse privirea. Ştia că Dow o făcuse așa, 
ca să nu fie nevoiţi să-l privească pe băiat în faţă. O idee bună, 
probabil, şi spera că le fusese de folos celorlalți, dar, cu fața-n sus 
sau cu fața-n jos, pentru el era același lucru. Se simțea aproape la fel 
de bolnav cum se simţise la fermă. 

Nu era cea mai proastă zi din viaţa lui, nici pe departe. Dar era o 
zi proastă. 


Copoiul îi privi trecând în rând pe drum, dintr-un punct bun, de 
sus, din pădure, unde nu-l putea vedea nimeni. Avusese grijă și să se 
așeze contra vântului, fiindcă, sincer vorbind, cam duhnea. Era o 
ciudată procesiune bătrână. Pe de-o parte, arătau ca nişte luptători, 
plecați să captureze arme și apoi la război. Pe de altă parte, totul la 
ei era ciudat. Arme vechi, cele mai multe, și o amestecătură de 
armuri desperecheate. Mărșăluiau, dar lălâi şi jerpeliți. Majoritatea, 
prea bătrâni să fie luptători de primă clasă, cu părul cărunt, cu ţeste 
pleșuve, iar mulți dintre ceilalți, prea tineri ca să le mijească barba, 
doar niște băiețandri. 

Copoiului i se părea că nimic nu mai avea vreo noimă în Nord. Se 
gândi la ce-i spusese Mocirlă înainte ca Dow să-l omoare. Război cu 


Uniunea. Oare șleahta asta mergea la război? Dacă da, atunci 
trebuie că Bethod ajunsese la fundul sacului. 

— Care-i treaba, Copoiule? îl întrebă Forley, când se întoarse în 
tabără. Ce se întâmplă acolo, jos? 

- Bărbaţi. Înarmaţi, dar nu cine știe ce. O sută sau mai mulți. 
Tineri şi bătrâni, majoritatea, îndreptându-se spre sud-vest - și 
Copoiul arătă în josul drumului. 

Treicopaci clătină din cap. 

- Către Englia. Așadar, Bethod nu glumește. Duce război cu 
Uniunea, cu orice preţ. Oricât sânge s-ar vărsa, nu e de-ajuns pentru 
el. Ia pe oricine poate ţine o suliță. Asta nu era o surpriză, de fapt. 
Bethod nu fusese niciodată omul jumătăţilor de măsură. Totul sau 
nimic, și nu-i păsa cine era omorât pe drum. Fiecare bărbat, 
continuă Treicopaci, murmurând în barbă. Dacă shanka vin acum 
peste munți... 

Copoiul își roti privirea. Feţe încruntate, îngrijorate, murdare. 
Înţelegea ce spunea Treicopaci, înțelegeau cu toții. Dacă shanka 
veneau acum, fără nimeni rămas în Nord să-i înfrunte, ceea ce se 
întâmplase la fermă ar fi fost o nimica toată. 

- Trebuie să prevenim pe cineva! strigă Forley, trebuie să-i 
prevenim! 

Treicopaci scutură din cap: 

- L-ai auzit pe Mocirlă. Yawl s-a dus, la fel și Rattleneck și 
Sything. Toţi morţi și reci, întorși în țărână. Bethod e rege acum, 
Rege al Oamenilor Nordului. Dow cel Negru se încruntă și scuipă în 
noroi. Scuipă cât vrei, Dow, dar faptele sunt fapte. N-a mai rămas 
nimeni de prevenit. 

- Nimeni în afară de Bethod însuși, mormăi Copoiul, nefericit că 
trebuia s-o spună. 

- Atunci trebuie să-i spunem! Forley îi cercetă pe toți cu privirea, 
disperat. O fi el un ticălos fără inimă, dar cel puţin e om! E mai bun 
decât capetele-turtite, nu? Trebuie să spunem cuiva! 

- Ha! răcni Dow. Ha! Crezi c-o să ne asculte, Molâule! Aţi uitat ce 
ne-a zis? Nouă și lui Nouădegete? Să nu ne întoarcem niciodată. Aţi 
uitat cum era cât pe ce să ne omoare? Aţi uitat cât de mult ne urăște 
pe fiecare? 


— Se teme de noi, zise Ursuzul 

- Ne urăște și se teme de noi, murmură Treicopaci, și bine face. 
Fiindcă suntem puternici. Oameni Aleși. Oameni Vestiţi. Felul de 
oameni pe care ceilalți îi urmează. 

Tul clătină din capu-i mare. 

- Da, n-o să ne primească la Carleon cu braţele deschise, mă 
gândesc. N-o să ne primească fără o țeapă pregătită. 

- Nu sunt puternic! strigă Forley. Sunt Molâul, toată lumea știe 
asta! Bethod n-are niciun motiv să se teamă de mine, nici să mă 
urască. Mă duc eu! 

Copoiul îl privi surprins. ÎI priviră cu toții. 

— Tu? întrebă Dow. 

- Da, eu. N-oi fi eu luptător, dar nici laş nu sunt. Mă duc să 
vorbesc cu el. Poate o să asculte. 

Copoiul stătea şi se holba la el. Trecuse atâta vreme de când 
vreunul dintre ei încercase să-i scoată din bucluc cu vorba bună, 
încât uitase că se putea face asta. 

- Poate c-o să asculte, murmură Treidegete. 

— S-ar putea să asculte, zise Tul. Apoi s-ar putea foarte bine să te 
omoare, Molâule! 

Copoiul clătină din cap. 

- E şi asta o posibilitate. 

— Poate, dar merită, nu? 

Se priviră cu toţii, îngrijorați. Forley dădea dovadă de ceva curaj, 
nu-i vorbă, dar Copoiului nu-i prea plăcea cum sună planul. Nu 
puteai să-ți agăți speranţele de un fir subţire de aţă ca Bethod. Un fir 
peste măsură de subțire. 

Dar, așa cum spunea Treicopaci, nu mai rămăsese nimeni 
altcineva. 


Vorbe şi praf 


Kurster ţopăia în jurul cercului, cu părul lung și auriu săltându-i 
pe umeri, făcând cu mâna mulțimii, trimițând bezele fetelor. 
Publicul aclama, urla și chiuia, în timp ce tânărul sprinten își făcea 
ostentativul spectacol. Era un aduan, un ofiţer al Gărzii Regelui. Un 
localnic, și extrem de popular. 

Bremer dan Gorst se sprijinea de marginea îngrăditurii, privindu- 
şi adversarul cu ochii întredeschiși. Săbiile sale păreau neobişnuit de 
grele, uzate şi îndelung folosite, prea greoaie, poate, ca să fie agile. 
Gorst însuși părea prea greoi ca să fie agil, dacă venea vorba: o 
matahală de om cu gâtul gros, aducând mai degrabă a luptător corp 
la corp decât a săbier. Părea inferior în această luptă. Majoritatea 
spectatorilor păreau să fie de această părere. Dar eu știu mai bine. 

În apropiere, un agent de pariuri striga cotele, luând bani de la 
oamenii care sporovăiau în jurul lui. Aproape toate pariurile erau 
pentru Kurster. Glokta se aplecă de pe banca lui. 

— Ce șanse îi dai acum lui Gorst? 

— Lui Gorst? întrebă agentul de pariuri. Jumate-jumate. 

— Pariez două sute de mărci. 

— Regret, amice, nu pot acoperi suma asta. 

— O sută, atunci, pentru cinci la patru. 

Agentul chibzui o clipă, cu ochii în cer în timp ce calcula în cap. 

— S-a făcut. 

Glokta se așeză comod, în timp ce arbitrul prezentă concurenții, 
privindu-l pe Gorst cum își suflecă mânecile cămășii. Avea antebraţe 
groase ca niște trunchiuri de copaci, funii grele de mușchi ce se 
zvârcoleau în timp ce-și mișca degetele cărnoase. Își întinse gâtul 
gros într-o parte şi-n alta, apoi își luă săbiile de la asistentul său și 
lansă câteva lovituri de încălzire. Puţini din mulțime observară. 
Erau ocupați să-l aclame pe Kurster, care tocmai își ocupa locul la 
semn. Dar Glokta văzu. Mai iute decât pare. Mult, mult mai iute. Acele 
arme grele nu mai par atât de greoaie. 


- Bremer dan Gorst! strigă arbitrul, în timp ce bărbatul vânjos își 
târşâia picioarele spre semnul său. Aplauzele fură zgârcite. Acest 
taur greoi nu întruchipa imaginea nimănui despre un săbier. 
Începeți. 

Nu era un spectacol elegant. De la bun început, Gorst își agită 
sabia lungă în largi mișcări impetuoase, ca un pădurar care taie 
bușteni, mârâind răgușit la fiecare lovitură. Era un spectacol ciudat. 
Unul era într-o competiţie de scrimă, celălalt părea să creadă că 
luptă pe viață și pe moarte. Trebuie doar să-l atingi, omule, nu să-l 
spinteci în două. Dar, pe măsură ce privea, Glokta își dădu seama că 
loviturile teribile nu erau nici pe departe atât de greoaie pe cum 
păreau. Erau bine sincronizate și deosebit de precise. Kurster râse 
când săltă la o parte din fața primului balans puternic, zâmbi când 
se feri de al treilea, dar la al cincilea zâmbetul îi pierise de mult. Și 
nu pare să-i revină. 

Nu era deloc elegant. Dar puterea e de necontestat. Kurster își feri 
disperat capul sub o nouă lovitură amplă, arcuită. Asta a fost destul de 
puternică să-i taie capul, cu sau fără sabie boantă. 

Favoritul mulțimii își dădea toată osteneala să preia iniţiativa, 
lovind din răsputeri, dar Gorst nu se lăsa mai prejos. Acesta gemu 
când pară eficient loviturile, cu sabia-i scurtă, apoi mârâi din nou 
când îşi aduse, șuierând, sabia lungă deasupra. Glokta tresări când 
aceasta izbi sabia lui Kurster cu un zgomot răsunător, cât pe ce să i- 
o smulgă dintre degete, când încheietura mâinii se îndoi. Kurster se 
dădu în spate, împleticindu-se sub forța loviturii, strâmbându-se de 
durere și șoc. 

Acum îmi dau seama de ce par săbiile lui Gorst atât de uzate. Kurster 
se feri, în jurul cercului, încercând să scape de atac, dar matahala 
era prea iute. Mult prea iute. Gorst îl cunoștea de-acum, anticipa 
fiecare mișcare, își hărțuia adversarul fără preget. N-avea cale de 
scăpare. 

Două lovituri puternice îl conduseră pe nefericitul ofițer spre 
marginea cercului, apoi o mişcare secerătoare îi smulse sabia lungă 
din mână și o vâri în iarbă, legănându-se nebunește înainte și 
înapoi. Kurster se clătină o clipă, cu ochii mari, cu mâna goală 
tremurând, apoi Gorst se năpusti asupra lui scoțând un răget și 


izbindu-și un umăr greu, cu toată forța, în coastele lipsite de 
apărare. 

Glokta izbucni în râs, împroșcând salivă. N-am mai văzut niciodată 
un săbier zburând. Kurster făcu o adevărată tumbă, ţipând ca o 
copiliță când săltă în aer, izbi pământul, dând din mâini și din 
picioare și alunecă pe burtă. În cele din urmă, se opri în nisipul din 
afara cercului, la trei pași mari de locul în care îl lovise Gorst, 
gemând încetișor. 

Mulțimea era în stare de şoc, atât de liniștită încât chicotul lui 
Glokta trebuie că se putea auzi din ultimul rând. Antrenorul lui 
Kurster alergă din ţarcul lui și își întoarse uşurel discipolul cu faţa în 
sus. Tânărul dădea fără vlagă din picioare, scâncea și se ţinea de 
coaste. Gorst îl privi o clipă, impasibil, apoi ridică din umeri și se 
întoarse tacticos la semnul său. 

Antrenorul lui Kurster se îndreptă spre arbitru. 

- Îmi pare rău, spuse el, dar discipolul meu nu poate continua. 

Glokta nu se putu abține. Trebui să-și acopere gura cu mâinile. 
Tot trupul i se scutura de râs. Fiecare chicot îi provoca un spasm 
dureros în gât, dar nu-i păsa. Se părea că mulțimea nu găsea 
spectacolul chiar atât de amuzant. Bombăneli furioase ţâșniră 
pretutindeni în jurul lui. Mârâielile se transformară în huiduieli, în 
timp ce Kurster era ajutat să iasă din cerc, sprijinit de antrenorul și 
asistentul său, apoi huiduielile deveniră un cor de strigăte furioase. 

Gorst mătură publicul cu ochi leneși, întredeschiși, apoi ridică din 
nou din umeri și se întoarse, târâindu-și picioarele, înapoi la 
îngrăditură. Glokta încă râdea pe înfundate în timp ce părăsea, 
şchiopătând, arena, cu punga mult mai grea decât la sosire. Nu se 
mai distrase așa bine de ani de zile. 


Universitatea se afla într-un colț uitat al Agriontului, chiar în 
umbra Casei Creatorului, unde până şi păsările păreau bătrâne și 
obosite. O imensă clădire dărăpănată, acoperită de iederă pe 
jumătate uscată, cu arhitectura dintr-o epocă timpurie. Se spunea că 
era una dintre cele mai vechi clădiri din oraș. Așa și arată. 

Acoperișurile erau lăsate la mijloc, câteva în pragul prăbușirii. 
Turlele delicate se sfărâmau, stând să se răstoarne în grădinile 


părăginite de dedesubt. Tencuiala de pe ziduri era coşcovită și 
soioasă, iar pe alocuri, se desprinseseră bucăţi întregi, dezvăluind 
pietrele goale și mortarul sfărâmat de dedesubt. Într-un loc, o pată 
mare, brună, se umfla în josul zidului, dintr-o bucată de streașină 
spartă. Fusese o vreme când studiul științelor atrăsese unii dintre cei 
mai de seamă bărbaţi ai Uniunii, când această clădire se numărase 
printre cele mai grandioase din oraș. lar Sult crede că Inchiziția e 
depășită. 

Două statui flancau poarta năruită. Doi bătrâni, unul cu un 
felinar, celălalt arătând spre ceva dintr-o carte. Înţelepciunea şi 
progresul, sau vreo aiureală de felul ăsta. Cel cu cartea își pierduse 
nasul, cândva, în secolul trecut, celălalt era prăvălit, întinzând 
lampa cu disperare, ca şi cum s-ar fi agăţat de ea în căutarea unui 
punct de sprijin. 

Glokta ridică pumnul și izbi în bătrânele uși. Huruiră şi se 
mișcară considerabil, ca și cum ar fi putut, în orice clipă, să iasă din 
țâţâni. Inchizitorul aşteptă. Așteptă ceva vreme. 

Dintr-odată, se auzi un zăngănit de zăvoare trase şi o jumătate de 
ușă se deschise, clătinându-se, câțiva centimetri. O faţă bătrână se 
vâri în deschizătură și se uită la el cu ochii mijiţi, luminată de 
dedesubt de o lumânare palidă, strânsă într-o mână zbârcită. Ochii 
bătrâni, umezi, priviră în sus și-n jos. 

- Da? 

— Inchizitor Glokta. 

— A, din partea Arhilectorului? 

Glokta se încruntă, surprins. 

- Da, așa e. Nu pot fi atât de rupti de lume pe cât dau impresia. Pare 
să ştie cine sunt. 

Era periculos de întuneric înăuntru. De-o parte şi de alta a ușii se 
aflau două candelabre enorme de bronz, dar nu mai aveau lumânări 
şi nu mai fuseseră lustruite de mult, răspândind o strălucire mată în 
lumina micii lumânări a ușierului. 

- Pe aici, domnule! zise bătrânul cu glas dogit, târșâindu-și 
picioarele, îndoit de spate aproape în două. 

Nici măcar lui Glokta nu-i era greu să țină pasul cu el, în timp ce 
se îndepărta, strecurându-se prin semiîntuneric. 


Îşi târșâiră pașii împreună de-a lungul culoarului întunecos. 
Ferestrele aflate pe una dintre laturi erau străvechi, cu ochiuri 
minuscule de sticlă, atât de murdare încât ar fi lăsat să pătrundă 
prea puţină lumină chiar și în cea mai însorită zi. Când se lăsa 
înserarea mohorâtă, nu pătrundea nicio rază. Flacăra pâlpâitoare a 
lumânării dansa peste tablourile prăfuite de pe zidul opus, bătrâni 
palizi în straie întunecate, negre și gri, privindu-i cu ochi rătăciți din 
ramele lor scorojite, cu carafe, roți zimţate și busole strânse în 
mâinile lor zbârcite. 

— Unde mergem? întrebă Glokta, după ce merseseră prin 
întuneric, câteva minute. 

- Iniţiaţii sunt la cină, șuieră uşierul, ridicându-și spre el ochii 
istoviți. 

Sala de mese a Universităţii era o cavernă răsunătoare, pe care 
câteva lumânări topite de-abia o scoteau din bezna totală. Un foc 
mic pâlpâia într-un șemineu enorm, aruncând umbre mișcătoare 
printre grinzi. Pe toată lungimea podelei se întindea o masă lungă, 
lustruită de anii lungi de folosinţă, flancată de scaune șubrede. La 
masă ar fi putut sta cu ușurință optzeci de oameni, însă erau doar 
cinci, îngrămădiţi într-un capăt, cuibăriți lângă șemineu. Priviră 
înspre ei, când bocăniturile lui Glokta răsunară în sală, 
întrerupându-și masa și iscodind cu mare interes. Bărbatul din capul 
mesei sări în picioare și se apropie grăbit, ridicându-şi cu o mână 
pulpana veșmântului lung și negru. 

- Un oaspete, gâfâi ușierul, fluturându-și lumânarea în direcţia lui 
Glokta. 

— A, din partea Arhilectorului! Eu sunt Silber, Administratorul 
Universităţii! 

Și strânse mâna lui Glokta. Între timp, tovarășii lui se ridicară în 
picioare, clătinându-se și împleticindu-se, de parcă tocmai le-ar fi 
sosit oaspetele de onoare. 

— Inchizitor Glokta. 

Privi împrejur, la bătrânii curioși. Mult mai multă deferenţă decât 
mă aşteptam, trebuie să spun. Dar, să nu uităm, numele Arhilectorului 
deschide tot felul de uși. 

- Glokta, Glokta, mormăi unul dintre bătrâni, se pare că-mi 


amintesc un Glokta de undeva. 

- Tu îți amintești totul de undeva, dar niciodată nu-ți amintești 
de unde, îl zeflemisi administratorul, stârnind un val de râsete 
lipsite de voioșie. Lasă-mă, te rog, să fac prezentările. Trecu pe rând 
pe la toți cei patru oameni de știință înveșmântaţi în negru. 
Saurizin, Iniţiatul nostru Chimist. Un bătrân cărnos, șleampăt, cu 
arsuri și pete pe partea din față a robei și resturi de mâncare în 
barbă. Denka, Iniţiatul Metalurg. Cel mai tânăr dintre cei patru, la o 
distanță considerabilă, deși nicidecum un bărbat tânăr, avea o 
grimasă arogantă a gurii. Chayle, Iniţiatul nostru Mecanic. Glokta 
nu mai văzuse niciodată un om cu capul atât de mare și cu o față 
atât de mică. Urechile, în special, erau imense, cu fire cărunte de 
păr. Şi Kandelau, Iniţiatul Naturalist. O pasăre bătrână și sfrijită, cu 
gâtul lung și ochelari cocoţaţi pe nasu-i coroiat, ca un cioc. Vino, te 
rog, lângă noi, Inchizitorule — și administratorul îi indică un scaun 
liber, vârât între doi dintre inițiați. 

— Așadar, un pahar de vin? întrebă mieros Chayle, cu un zâmbet 
afectat pe gura-i minusculă, aplecându-se deja cu carafa şi turnând 
niște vin într-un pahar. 

- Prea bine. 

- Tocmai discutam despre meritele comparative ale diferitelor 
noastre domenii de studiu, murmură Kandelau, cercetându-l pe 
Glokta prin ochelarii săi sclipitori. 

— Ca întotdeauna, se lamentă administratorul. 

— Corpul uman este, desigur, singurul domeniu demn de o 
adevărată cercetare, continuă Iniţiatul Naturalist. Omul trebuie să 
aprecieze misterele din interior, înainte de a-şi îndrepta atenţia către 
lumea exterioară. Cu toţii avem un trup, Inchizitorule. Mijloacele de 
a-l vindeca și de a-l vătăma sunt de maxim interes pentru noi toți. 
Corpul uman este domeniul meu de competenţă. 

- Trupuri! Trupuri! se văicări Chayle, ţuguindu-și buzele și 
jucându-se cu mâncarea din farfurie. Încercăm să mâncăm! 

- Chiar așa! ÎI tulburi pe inchizitor cu pălăvrăgeala ta morbidă! 

- O, nu mă tulbur uşor! Glokta rânji peste masă, oferindu-i 
Iniţiatului Metalurg o imagine completă a gurii sale ştirbe. Munca 
mea pentru lInchiziţie cere cunoștințe de anatomie destul de 


aprofundate. 

Se lăsă o tăcere stânjenitoare, apoi Saurizin apucă platoul cu 
carne și i-l întinse. Glokta se uită la bucăţile roșii care străluceau. Își 
linse gingiile goale. 

- Nu, mulţumesc. 

- Este adevărat? întrebă cu glas șoptit Iniţiatul Chimist, privindu-l 
pe deasupra cărnii. Vor fi mai multe fonduri? Acum, că afacerea cu 
pânzarii e rezolvată, adică? 

Glokta se încruntă. Cu toţii se holbau la el, așteptând un răspuns. 
Unul dintre bătrânii inițiați rămase cu furculița încremenită în drum 
spre gură. Așadar, asta era. Bani. Dar de ce ar aștepta ei bani de la 
Arhilector? Platoul greu de carne începea să se clatine. Fi, bine... 
dacă asta îi face să asculte. 

- Puteţi primi bani, în funcţie, desigur, de rezultate. 

Un murmur domol făcu ocolul mesei. Iniţiatul Chimist așeză cu 
grijă platoul, cu o mână tremurătoare. 

— Eu am avut mare succes cu acizii, în ultimul timp. 

- Ha! îl luă în râs Iniţiatul Metalurg. Rezultate, Inchizitorul a 
cerut rezultate! Noile mele aliaje vor fi mai tari decât oţelul când 
vor fi perfecţionate! 

- Mereu aliajele! suspină Chayle, ridicându-şi ochii minusculi în 
tavan. Nimeni nu apreciază importanța unei gândiri mecanice 
sănătoase! 

Ceilalți trei inițiați se  întoarseră fioroși spre el, dar 
administratorul interveni primul. 

- Domnilor, vă rog! Pe inchizitor nu-l interesează micile noastre 
neînțelegeri! Toată lumea va avea timp să-și prezinte cele mai noi 
rezultate şi să-şi arate meritele. Aceasta nu e o competiţie, nu-i așa, 
Inchizitorule? 

Toţi ochii se întoarseră spre Glokta. Acesta privi cu atenţie acele 
fețe bătrâne, care așteptau, și nu spuse nimic. 

— Am creat o mașină pentru... 

— Acizii mei... 

— Aliajele mele... 

— Misterele corpului uman... 

Glokta îi întrerupse. 


- De fapt, este în domeniul... Presupun că le veţi spune substanţe 
explozive, cele care mă interesează în mod deosebit în momentul de 
față... 

Iniţiatul Chimist sări de pe scaun. 

- Acesta e domeniul meu! strigă el, privindu-și triumfător colegii. 
Am mostre! Am exemple! Vă rog, urmaţi-mă, domnule Inchizitor. 

Și îşi aruncă tacâmurile în farfurie, pornind spre una dintre uși. 


Laboratorul lui Saurizin era exact așa cum era de așteptat, 
aproape până în cel mai mic detaliu. O încăpere lungă, cu un tavan 
boltit, înnegrit pe alocuri de cercuri și dâre de funingine. Pereţii 
erau acoperiţi aproape în întregime de rafturi, înţesate de cutii, 
borcane, sticle, pline cu pulberi, fluide și tije dintr-un metal ciudat. 
Nu exista nicio aparentă ordine a poziţiilor diferitelor recipiente și 
majoritatea nu aveau etichete. Organizarea nu pare să fie o prioritate. 

Băncile din mijlocul încăperii erau și mai învălmășite, acoperite 
de construcții înalte de sticlă și tuburi de aramă veche, maronie, 
flacoane și talgere, lămpi — una cu o flacără deschisă arzând. Toate 
dădeau impresia că erau gata să se prăbușească în orice moment, 
înecând pe oricine avea ghinionul să stea în preajmă cu otrăvuri 
letale, clocotind. 

Iniţiatul Chimist scotocea prin acest talmeș-balmeș ca o cârtiță în 
vizuina ei. 

- Aşa, deci, mormăi el pentru sine, trăgându-se cu o mână de 
barba murdară, explozibilii sunt pe aici pe undeva... 

Glokta şontâcăi în încăpere, după el, rotindu-și neîncrezător 
privirea la învălmășeala de tuburi care acopereau fiecare suprafață. 
Îşi încreţi nasul. Locul avea un miros înțepător, insuportabil. 

- Iată-l! jubilă inițiatul, fluturând un borcan umplut pe jumătate 
cu granule negre. Făcu loc pe una dintre bănci, azvârlind din cale 
zornăitoarele și zăngănitoarele sticle şi metale, cu o mișcare a 
antebraţului său cărnos. Substanţa asta este extrem de rară, ştii, 
Inchizitorule, extrem de rară. Scoase dopul și deşertă o dâră de 
pulbere neagră pe banca de lemn. Puţini oameni au avut norocul s-o 
vadă în acțiune! Foarte puţini! Și sunteţi pe cale să deveniți unul 
dintre ei! 


Glokta făcu un pas prudent înapoi, cu dimensiunea găurii 
zdrențuite din zidul Turnului Lanţurilor încă proaspătă în minte. 

- Suntem în siguranță, nădăjduiesc, la distanţa aceasta! 

— Categoric, murmură Saurizin, întinzând cu băgare de seamă o 
lumânare aprinsă la o lungime de un braţ și atingând-o de un capăt 
al dârei de pulbere. Nu există niciun fel de peri... 

Urmară o pocnitură ascuţită și o ploaie de scântei albe. Iniţiatul 
Chimist făcu un salt înapoi, cât pe ce să dea peste Glokta şi scăpând 
lumânarea aprinsă pe podea. O altă pocnitură, mai puternică, alte 
scântei. Un fum înecăcios începu să umple laboratorul. Urmară un 
fulger strălucitor şi o bubuitură puternică, un fâsâit slab, și asta fu 
totul. 

Saurizin își flutură în faţă mâneca lungă a veșmântului, încercând 
să alunge fumul dens care întunecase întreaga încăpere. 

- Impresionant, ce spuneţi, domnule Inchizitor? întrebă el, 
înainte de a se pierde într-un acces de tuse. 

Nu tocmai. Glokta strivi sub cizmă lumânarea încă aprinsă și păși 
prin întuneric, către masa de lucru, înlătură cu dosul mâinii o parte 
din cenușa gri. Pe suprafaţa lemnului era o arsură lungă, neagră, dar 
nimic mai mult. Fumurile urât mirositoare erau, într-adevăr, cel mai 
impresionant efect, zgâriindu-l deja pe Glokta în fundul gâtului. 

— Cu siguranţă produce o grămadă de fum, spuse el răgușit. 

- Așa e, tuși cu mândrie inițiatul, și duhneşte până în înaltul 
cerului. 

Glokta se holbă la dâra înnegrită de pe masă. 

- Dacă cineva ar avea o cantitate suficientă din această pulbere, 
ar putea fi folosită, să zicem, ca să facă o gaură într-un zid? 

— Posibil... dacă ar aduna cineva o cantitate destul de mare, cine 
ştie ce-ar putea face? Din câte știu eu, nimeni n-a încercat vreodată. 

- Un zid gros de un metru și jumătate, să zicem? 

Iniţiatul se încruntă. 

- Poate, dar ar fi nevoie de câteva butoaie de substanță! Butoaie! 
Nu există atât de multă în întreaga Uniune, iar prețul, chiar dacă s- 
ar putea găsi, ar fi astronomic! Înţelegeţi, vă rog, că substanţele 
trebuie importate din extremitatea sudică a Kantei și sunt rarități 
chiar și acolo. Aș fi bucuros să cercetez posibilitatea, desigur, dar ar 


fi nevoie de o finanţare considerabilă... 

- Mulţumesc încă o dată pentru timpul acordat. 

Glokta se întoarse şi se îndreptă șchiopătând spre ușă, prin fumul 
care se subția. 

— Am făcut de curând progrese semnificative cu acizii! strigă 
inițiatul, cu glasul frângându-i-se. Ar trebui, zău, să le vedeţi și pe 
acelea! Trase aer în piept,  cutremurându-se.  Spuneţi-i 
Arhilectorului... progrese semnificative! Glasul i se stinse într-un alt 
acces de tuse şi Glokta închise ușa bine în spatele lui. 

O pierdere de timp. Bayaz al nostru n-ar fi putut introduce pe 
furiș butoaie de pulbere în încăperea aceea. Chiar și așa, cât fum și 
ce miros puternic ar fi făcut? O pierdere de timp. 

Silber stătea la pândă pe culoar. 

— Vă mai putem arăta ceva, domnule Inchizitor? 

Glokta se opri o clipă. 

— Ştie cineva de aici ceva despre magie? 

Maxilarul administratorului se încleştă. 

- Glumiţi, desigur. Poate... 

- Magie, am zis. 

Silber își îngustă ochii. 

- Trebuie să înțelegeţi că suntem o instituție ştiinţifică. 
Practicarea așa-numitei magii ar fi cât se poate de... inadecvată. 

Glokta se încruntă la el. Nu-ţi cer să-ți scoţi bagheta magică, 
nătărâule. 

- Din punct de vedere istoric! se răsti el, Magii și așa mai departe. 
Bayaz! 

- A, din punct de vedere istoric, înțeleg. Faţa încordată a lui 
Silber se relaxă ușor. Biblioteca noastră cuprinde o largă varietate 
de texte străvechi, unele dintre ele datând din perioada în care 
magia era considerată... mai puţin remarcabilă. 

— Cine mă poate ajuta? 

Administratorul ridică din sprâncene. 

- Mă tem că Iniţiatul Istoric este, oh, un fel de relicvă. 

— Vreau să vorbesc cu el, nu să mă duelez. 

- Desigur, domnule Inchizitor, pe aici. 

Glokta apucă închizătoarea unei uși ţintuite cu nituri negre, 


aparent străveche, şi începu s-o răsucească. Îl simți pe Silber 
înhățându-l de braţ. 

— Nu! se repezi el, conducându-l pe Glokta de-a lungul unui 
coridor alăturat, arhivele sunt aici. 


Iniţiatul Istoric părea, într-adevăr, să facă parte el însuși din 
istoria străveche. Faţa lui era o mască de piele ridată, fleșcăită, pe 
jumătate translucidă. Smocuri răzlețe de păr alb ca neaua îi țâșneau, 
nepieptănate, din cap. Erau doar un sfert din câte ar fi trebuit să fie, 
dar fiecare de patru ori mai lung decât te-ai fi așteptat, astfel că, 
deşi avea sprâncene subțiri, acestea lăstăreau în toate direcţiile, la o 
lungime considerabilă, ca mustăţile unei pisici. Gura îi atârna fără 
vlagă, moale și știrbă, mâinile îi erau mănuși ofilite, cu câteva 
măsuri mai mari. Doar ochii trădau o urmă de viaţă, ridicându-se 
încordați spre Glokta și spre administrator, când aceștia se 
apropiară. 

- Vizitatori, nu-i așa? zise bătrânul, cu glas răgușit, vorbind, după 
toate aparențele, unei ciori negre cocoţate pe biroul său. 

— Acesta este  Inchizitorul Glokta! răcni administratorul, 
aplecându-se spre urechea bătrânului. 

— Glokta? 

— Din partea Arhilectorului! 

— Zău? 

Iniţiatul Istoric își miji ochii străvechi. 

- E puţin surd, șopti Silber, dar nimeni nu cunoaște mai bine 
decât el aceste cărți. Se gândi o clipă, rotindu-și privirea la rafturile 
nesfârșite care se pierdeau în beznă. Nimeni nu cunoaște aceste cărți 
defel. 

- Mulţumesc, spuse Glokta. 

Administratorul clătină din cap şi se îndreptă cu pași mari spre 
scări. Glokta făcu un pas înspre bătrân și cioara săltă de pe masă și 
se aruncă în aer, împrăștiind pene, fâlfâind nebunește în preajma 
tavanului. Glokta se dădu înapoi, șchiopătând dureros. Eram convins 
că afurisita e împăiată. Privi cioara cu suspiciune până când aceasta 
se opri pe unul dintre rafturi şi rămase acolo nemișcată, fixându-l cu 
ochii ei ca niște mărgele galbene. 


Glokta trase un scaun și se prăbuși pe el. 

- Ce poţi să-mi spui despre Bayaz? 

- Bayaz, murmură bătrânul iniţiat. Prima literă din alfabetul 
limbii vechi, desigur. 

- Nu știam asta. 

- Lumea e plină de lucruri pe care nu le știi, tinere. Pasărea 
scoase dintr-odată un croncănit strident, îngrozitor de puternic în 
liniștea prăfoasă a bibliotecii. Plină-ochi. 

- Atunci, hai să începem educaţia mea. Despre omul Bayaz vreau 
eu să ştiu. Întâiul dintre Magi. 

- Bayaz. Numele pe care marele Juvens l-a dat primului său 
ucenic. O literă, un nume. Primul ucenic, prima literă din alfabet, 
înţelegi? 

— Sunt pe cale să pricep. A existat cu adevărat? 

Bătrânul iniţiat se încruntă. 

- Neîndoielnic. N-ai avut un dascăl, în tinereţe? 

— Am avut, din nefericire. 

- Nu te-a învăţat istoria? 

- A încercat, dar mintea mi-era la dueluri şi fete. 

— A! Eu mi-am pierdut de mult interesul pentru asemenea lucruri. 

- Și eu la fel. Hai să revenim la Bayaz. 

Bătrânul oftă. 

— Demult, înainte să existe Uniunea, Midderlandul era format din 
mai multe regate mărunte, adesea războindu-se între ele, ridicându- 
se și decăzând cu trecerea anilor. Unul dintre acestea era condus de 
un om pe nume Harod, care avea să devină mai târziu Harod cel 
Mare. Ai auzit de el, presupun. 

— Fireşte. 

- Bayaz a venit în sala tronului lui Harod și i-a promis că-l va face 
Rege al întregului Midderland dacă face ce îi va spune el. Harod, 
fiind tânăr și căpos, nu l-a crezut, dar Bayaz a spart masa lungă cu 
vraja lui. 

- Magie, hm? 

- Aşa zice povestea. Harod a fost impresionat. 

- De înțeles. 

— ... şi a fost de acord să accepte sfatul Magului... 


— Şi anume? 

- Să-și facă aici capitala, în Adua. Să facă pace cu anumiţi vecini, 
război cu alții și când și cum s-o facă. Bătrânul îl privi pe Glokta cu 
ochii mijiţi. Spui tu povestea sau eu? 

- O zici tu. Și nu te grăbești deloc. 

- Bayaz s-a ţinut de cuvânt. Cu timpul, Midderlandul a fost 
unificat. Harod a devenit primul său Mare Rege și s-a născut 
Uniunea. 

— Şi pe urmă? 

- Bayaz a slujit ca sfetnic principal al lui Harod. Legile şi codurile 
noastre, însăși structura ocârmuirii noastre, toate, se spune, sunt 
invențiile lui. Puţine s-au schimbat din acele zile de demult. A 
înfiinţat Consiliile, Închis şi Deschis, a format Inchiziția. La moartea 
lui Harod, Bayaz a părăsit Uniunea, promițând să se întoarcă într-o 
zi. 

- Înţeleg. Cât din toate acestea crezi că e adevărat? 

— Greu de spus. Mag? Vrăjitor? Magician? Bătrânul se uită la 
flacăra pâlpâitoare a lumânării. Pentru un sălbatic, acea lumină 
poate fi o magie. Granița dintre magie și scamatorie e într-adevăr 
subțire, nu-i așa? Dar acest Bayaz era o minte iscusită în vremea 
aceea, acesta este un adevăr. 

Toate astea sunt inutile. 

— Dar înainte? 

- Înainte de ce? 

- Înainte de Uniune. Înainte de Harod. 

Bătrânul ridică din umeri. 

— Consemnarea evenimentelor nu era o prioritate în epoca 
întunecată. Lumea întreagă era în haos, după războiul dintre Juvens 
și fratele său Kanedias... 

- Kanedias? Maestrul Creator? 

- Da. 

Kanedias. Priveşte în jos de pe pereţii odăiței mele din beciurile 
de sub încântătorul turn al lui Severard. Juvens mort, cei unsprezece 
ucenici ai săi, magii, mărşăluind să-l răzbune. Cunosc povestea. 

- Kanedias, șopti Glokta, cu imaginea acelei figuri întunecate, pe 
fundalul flăcărilor, limpede în minte. Maestrul Creator. A fost real? 


- Greu de spus. E pe terenul dintre mit și istorie, presupun. 
Probabil că există un grăunte de adevăr. Cineva trebuie să fi 
construit acel uriaş turn afurisit, nu? 

— Turn? 

— Casa Creatorului! Bătrânul cuprinse cu un gest încăperea din 
jurul lor. Și se spune că a construit și toate astea. 

— Ce, biblioteca asta? 

Bătrânul izbucni în râs. 

— Întregul Agriont, sau cel puțin piatra pe care stă. Și 
Universitatea. A construit-o, a numit primii iniţiaţi să-l ajute la 
lucrările sale, oricare vor fi fost, să cerceteze natura lucrurilor. Noi, 
cei de aici, suntem discipolii Creatorului, da, deşi mă îndoiesc că 
asta se știe acolo, sus. El nu mai e, dar lucrarea continuă, nu? 

- Într-un fel. Unde s-a dus? 

- Ha! Mort. Prietenul tău Bayaz l-a omorât. 

Glokta ridică o sprânceană. 

- Chiar așa? 

— Aşa se spune. N-ai citit Căderea Maestrului Creator? 

- Aiureala aia? Credeam că e pură invenţie. 

- Așa şi este. Nimicuri senzaţionale, dar bazate pe scrieri din 
epocă. 

— Scrieri? S-au păstrat asemenea lucruri? 

Bătrânul își îngustă ochii. 

— Unele. 

— Unele? Le ai aici? 

— Una, în special. 

Glokta îl fixă pe bătrân cu privirea. 

— Adu-mi-o. 


Hârtia veche pârâi când Iniţiatul Istoric desfăcu cu grijă sulul și îl 
întinse pe masă. Pergamentul era galben și mototolit, cu marginile 
asprite de vreme, mâzgălit cu un scris înghesuit: litere ciudate, cu 
totul neinteligibile pentru ochiul lui Glokta. 

— În ce e scris? 

— În limba veche. Puţini pot să citească asta acum. Bătrânul arătă 
către primul rând: O relatare a căderii lui Kanedias, scrie aici, al 


treilea din trei. 

— Al treilea din trei? 

— Din trei suluri, presupun. 

— Unde sunt celelalte două? 

— Pierdute. 

- Uf! Glokta se uită la nesfârșita întunecime a rafturilor. E de 
mirare că poate fi găsit ceva aici. Acesta ce spune? 

Bătrânul bibliotecar își cobori privirea asupra scrisului ciudat, în 
lumina slabă a unicei lumânări pâlpâitoare, trecându-și arătătorul 
tremurător de-a lungul pergamentului, cu buzele mișcându-se în 
tăcere. 

— Mare le era furia. 

— Ce? 

— Aşa începe: Mare le era furia. Începu încet să citească. Magul îl 
urmărea pe Kanedias, mânându-i pe cei credincioși lui în faţa lor. I-au 
zdrobit fortăreaţa, prăduindu-i clădirile și omorându-i servitorii. 
Creatorul însuși, grav rănit în bătălia cu fratele său Juvens, s-a refugiat 
în Casa lui. Bătrânul inițiat mai desfășură o bucată: Douăsprezece zile 
și douăsprezece nopţi și-a revărsat magul urgia asupra porţilor, dar n-a 
reușit să le dovedească. Apoi Bayaz a găsit o cale să pătrundă... 
Iniţiatul își trecu mâna peste pergament, cu frustrare: Umezeala sau 
ceva a estompat literele în următoarea porţiune. Nu pot s-o 
deslușesc... ceva despre fiica Creatorului? 

— Eşti sigur? 

— Nu! se răsti bătrânul. Lipseşte un fragment întreg. 

- Ignoră-l, atunci. Care e următorul lucru de care poţi fi sigur? 

— Păi, să vedem... Bayaz l-a urmărit pe acoperiș și l-a aruncat jos. 
Bătrânul își drese glasul: Creatorul a căzut arzând și s-a zdrobit de 
podul de dedesubt. Magii au căutat în sus și-n jos, dar n-au reușit să 
găsească Sămânţa. 

- Sămânţa? întrebă Glokta nedumerit. 

— Asta e tot ce scrie. 

— Ce naiba înseamnă? 

Bătrânul se afundă în scaun, savurând în mod vădit această rară 
ocazie de a perora în domeniul lui de competenţă. 

— Sfârșitul epocii mitului și începutul epocii raţiunii. Bayaz, 


magii, ei reprezintă ordinea. Creatorul e o figură divină: superstiție, 
ignoranță, nu știu. Trebuie să fie ceva adevărat în legătură cu el. În 
definitiv, cineva a construit acel imens turn afurisit. 

Și inițiatul pufni într-un râs horcăit. 

Glokta nu se sinchisi să remarce că inițiatul făcuse exact aceeași 
glumă cu câteva minute înainte. Și n-a fost amuzant nici atunci. 
Repetiţia — blestemul celor bătrâni. 

- Dar Sămânţa? 

- Magie, secrete, putere? Totul e o metaforă. 

N-am să-l impresionez pe Arhilector cu metafore. Mai cu seamă 
proaste. 

— Nu mai scrie nimic? 

- Mai continuă niţel, ia să vedem. Bătrânul privi din nou semnele: 
S-a zdrobit de pod, au căutat Sămânţa... 

— Da, da. 

- Răbdare, Inchizitorule. Degetul ofilit al bătrânului urmări 
literele: Au zăvorât Casa Creatorului. I-au îngropat pe cei căzuţi, printre 
care Kanedias și fiica lui. Asta e tot. Iniţiatul examina pagina, cu 
degetul suspendat deasupra ultimelor câtorva litere. Iar Bayaz a luat 
cheia. Asta e tot. 

Sprâncenele lui Glokta se ridicară. 

— Ce? Ce-a fost acea ultimă bucată? 

- Au zăvorât porţile, i-au îngropat pe cei căzuţi, iar Bayaz a luat 
cheia. 

— Cheia? Cheia de la Casa Creatorului? 

Iniţiatul Istoric privi din nou pagina, cu ochii mijiți: 

— Așa scrie. 

Nu există nicio cheie. Turnul acela e zăvorât de secole, toată lumea 
știe asta. Impostorul nostru nu are nicio cheie, asta e sigur. Încetișor, 
Glokta începu să zâmbească. Subţire, foarte subțire, dar cu prezentarea 
potrivită, cu accentele potrivite, s-ar putea să fie destul. Arhilectorul va fi 
mulțumit. 

— Am să iau asta. 

Glokta trase spre el vechiul sul și începu să-l înfășoare. 

- Ce? Ochii iniţiatului erau măriți de oroare. Nu poţi! Se ridică, 
clătinându-se, de pe scaun, chiar mai chinuit decât ar fi putut s-o 


facă Glokta. Cioara își luă zborul odată cu el, fâlfâind în apropiere 
de tavan și croncănind cu furie, dar Glokta îi ignoră pe amândoi. 
Nu-l poţi lua. E de neînlocuit, horcăi bătrânul, întinzând 
deznădăjduit mâna după sul. 

Glokta își desfăcu larg braţele: 

- Opreşte-mă! De ce n-o faci? Mi-ar plăcea să văd. Îți poţi 
imagina? Noi, doi schilozi, luptându-ne printre rafturi, cu o cioară 
slobozindu-și găinațul peste noi, trăgând de o bucată veche de 
hârtie? Chicoti în barbă. N-ar fi prea demn, nu? 

Iniţiatul Istoric, istovit de lamentabilele sale eforturi, se prăbuși 
botit înapoi în scaun, răsuflând greu. 

- Pe nimeni nu mai interesează trecutul, șopti el. Nimeni nu-și dă 
seama că nu poţi avea viitor fără trecut. 

Cât de profund! Glokta îşi strecură pergamentul rulat în haină și 
se întoarse să plece. 

— Cine se va îngriji de trecut, când n-am să mai fiu? 

- Cui îi pasă? întrebă Glokta, îndreptându-se țanțoş către scară. 
Atât timp cât nu sunt eu. 


Remarcabilele talente ale fratelui Picior- 
Lung 


Ovaţiile îl treziseră pe Logen în fiecare dimineaţă, de o 
săptămână. Începeau devreme, smulgându-l din somn, răsunătoare 
ca o bătălie apropiată. Crezuse că era o bătălie, când le-a auzit 
prima oară, dar acum știa că era doar afurisita lor de distracţie 
stupidă. Cu fereastra închisă era ferit oarecum de zgomot, dar 
căldura devenea curând insuportabilă. Însemna puţin somn sau 
deloc. Așadar, lăsă fereastra deschisă. 

Logen se frecă la ochi, înjurând, și se ridică din pat. O nouă zi 
fierbinte, plictisitoare, în Orașul Turnurilor Albe. Pe drum, în 
sălbăticie, era vioi de îndată ce deschidea ochii, dar aici lucrurile 
stăteau altfel. Plictisul și căldura îl făceau să fie încet și leneș. Trecu, 
împiedicându-se de prag, în camera de zi, căscând larg și frecându-și 
maxilarul cu o mână. Se opri. 

Era cineva înăuntru, un străin. Stătea în picioare la fereastră, 
scăldat în lumina soarelui, cu mâinile strânse la spate. Un om 
mărunt, subțire, cu părul tuns până la craniu-i cioturos și veșminte 
ciudate, ponosite de drum: o pânză decolorată, fleșcăită, înfășurată 
împrejurul trupului. 

Înainte ca Logen să apuce să vorbească, bărbatul se întoarse și 
sări sprinten spre el. 

— Și sunteţi...? ceru el să știe. 

Faţa zâmbitoare a bărbatului era arsă de soare și tăbăcită, ca 
pielea crăpată a unei perechi preferate de cizme. Era imposibil să-i 
ghiceşti vârsta. Ar fi putut avea oricât între douăzeci și cinci și 
cincizeci de ani. 

— Nouădegete, murmură Logen, făcând un pas prudent în spate, 
către zid. 

- Nouădegete, da. Omuleţul înaintă și apucă palma lui Logen cu 
ambele mâini, strângând-o cu putere. Este o profundă onoare și un 


privilegiu să vă cunosc, spuse el, închizând ochii și înclinându-și 
capul. 

— Ai auzit de mine? 

— Nu, din păcate, dar toate făpturile lui Dumnezeu sunt demne de 
cel mai profund respect al meu. Își înclină din nou capul. Eu sunt 
Fratele Picior-Lung, pelerin al ilustrului Ordin al Navigatorilor. Sunt 
puţine meleaguri sub soare unde n-am pus piciorul. Arătă către 
cizmele sale ponosite, apoi desfăcu larg braţele. De la munţii 
Thondului până la deșerturile Shamirului, de la câmpiile Vechiului 
Imperiu până la apele argintii ale Celor O Mie de Insule, lumea 
întreagă e casa mea. Cu adevărat! 

Vorbea bine limba Nordului, mai bine decât Logen însuşi, poate. 

- Și Nordul? 

- O scurtă vizită, în tinereţe. Clima mi s-a părut cam aspră. 

- Vorbești limba destul de bine. 

- Puţine sunt limbile pe care eu, Fratele Picior-Lung, nu le 
vorbesc. Ușurinţa în învățarea limbilor este doar unul dintre 
numeroasele și remarcabilele mele talente. Bărbatul radia: 
Dumnezeu m-a binecuvântat cu adevărat, adăugă el. 

Logen se întreba dacă nu cumva avea de-a face cu o farsă bine 
ticluită. 

— Ce te aduce aici? 

— Am fost trimis. 

Ochii negri ai bărbatului scânteiară. 

— Trimis? 

— Chiar așa! De către Bayaz, Întâiul dintre Magi. Am fost trimis şi 
am venit! Așa sunt eu! O contribuţie cât se poate de generoasă 
pentru cufărul ordinului a fost făcută în schimbul remarcabilelor 
mele talente, dar aș fi venit și fără asta. Chiar așa! Fără asta! 

- Zău? Omuleţul se îndepărtă și începu să dea ocol încăperii cu 
pași mari, într-un ritm teribil, frecându-și mâinile. Provocarea 
acestei misiuni s-a adresat la fel de mult mândriei ordinului ca și 
lăcomiei sale bine cunoscute. Și am fost eu! Eu, dintre toți 
Navigatorii din Cercul Lumii, am fost ales pentru această sarcină! 
Eu, fratele Picior-Lung! Eu şi nimeni altul! Cine, în situația mea, cu 
reputaţia mea, ar putea rezista unei asemenea provocări? 


Se opri în faţa lui Logen și ridică privirea spre el, de parcă ar fi 
așteptat un răspuns la întrebare. 

-Aă.,, 

— Nu eu! strigă Picior-Lung, începând un nou tur al încăperii. Eu 
n-am rezistat! De ce s-o fi făcut? Nu așa sunt eu. Călătoria către 
marginea lumii? Ce mai poveste ar fi! Ce inspirație pentru alţii! 
Ce... 

- Marginea lumii? întrebă Logen, neîncrezător. 

- Ştiu. Omulețul ciudat îl bătu cu palma peste braț. Suntem la fel 
de emoţionaţi! 

- Acesta trebuie să fie navigatorul nostru. Bayaz ieşi din camera 
lui. 

— Într-adevăr. Fratele Picior-Lung, la dispoziţia domniei voastre. 
Și sunteţi, presupun, nimeni altul decât ilustrul meu angajator, 
Bayaz, Întâiul dintre Magi. 

— Chiar el. 

- Este o profundă onoare şi un privilegiu să vă cunosc! strigă 
Picior-Lung, făcând un salt înainte și înhățând mâna magului. 

— Asemenea. Nădăjduiesc că ai avut o călătorie plăcută. 

— Călătoriile sunt întotdeauna plăcute pentru mine! Întotdeauna! 
Răgazul dintre ele mi se pare chinuitor. Chiar așa este! Bayaz se 
încruntă la Logen, dar acesta nu putu decât să ridice din umeri. Pot 
să întreb cât mai e până ne începem călătoria? Sunt cât se poate de 
nerăbdător să mă îmbarc. 

- Curând, nădăjduiesc, va sosi ultimul membru al expediției 
noastre. Va trebui să tocmim o navă. 

— Desigur. Va fi plăcerea mea deosebită s-o fac. Ce să-i spun 
căpitanului despre traseul nostru? 

— Spre vest, peste Marea Cercului, spre Stariksa, apoi înainte spre 
Calcis, în Vechiul Imperiu. Omuleţul zâmbi și se aplecă. Eşti de 
acord? 

— Da, dar corăbiile traversează arareori acum Marea Cercului. 
Nesfârşitele războaie ale Vechiului Imperiu au făcut ca apele din 
zonă să fie primejdioase. Pirateria, din păcate, e în floare. S-ar putea 
să fie dificil să găsim un căpitan dispus. 

— Asta ar trebui să ajute. 


Bayaz îşi azvârli punga umflată pe masă. 

— Ar trebui, într-adevăr. 

— Vezi să fie o corabie iute. Când suntem gata, nu vreau să 
pierdem nicio zi. 

- Vă puteţi bizui pe asta, răspunse navigatorul, luând în palmă 
punga grea de bani. Nu-mi stă în obicei să călătoresc în 
ambarcaţiuni încete! Nu! Vă voi găsi cea mai rapidă corabie din 
întregul Adua! Da! Va zbura ca răsuflarea Domnului! Va pluti pe 
valuri ca... 

— Doar iute e de-ajuns. 

Omuleţul își înclină capul. 

- Timpul plecării? 

— Într-o lună. Bayaz se uită la Logen: Ce-ar fi să mergi cu el? 

— Poftim? 

- Da! strigă navigatorul, vom merge împreună! 

Îl apucă pe Logen de cot și începu să-l tragă înspre ușă. 

— Aştept să-mi aduci restul, Frate Picior-Lung! strigă Bayaz din 
spatele lor. 

Navigatorul se întoarse în prag: 

- O să fie și rest, puteţi conta pe asta. Pricepere la bani, fler la 
afaceri, voință neînfricată la negociere! Acestea sunt doar trei — și 
zâmbi larg — dintre remareabilele mele talente! 


- E un loc minunat, acest Adua. Cu adevărat! Puţine orașe îl 
egalează. Shaffa e, poate, mai mare, dar e plin de praf. Nimeni nu 
poate să nege că Westportul și Dagoska au frumuseţile lor. Unii sunt 
de părere că Ospria, cu versanţii săi muntoși, este cel mai frumos 
oraș din lume, dar inima Fratelui Picior-Lung, trebuie spus, aparține 
marelui Talins. Ai fost vreodată acolo, Maestre Nouădegete, ai văzut 
acea nobilă aşezare? 

= Ăă... 

Logen încerca să țină pasul cu omulețul, croindu-și drum prin 
nesfârșitul șuvoi de oameni. 

Picior-Lung se opri atât de brusc, încât Logen fu cât pe ce să dea 
peste el. Navigatorul se întoarse, cu mâinile ridicate, cu privirea 
pierdută. 


— Talins, în amurg, privit dinspre ocean! Am văzut multe lucruri 
remarcabile, crede-mă, dar declar că aceasta este cea mai frumoasă 
priveliște din întreaga lume. Felul în care soarele scânteiază pe 
miriada de canale, pe cupolele sclipitoare ale citadelei Marelui 
Duce, pe palatele graţioase ale prinților negoţului! Unde se sfârșește 
marea strălucitoare şi unde începe orașul strălucitor? Ah! Talins! Se 
întoarse și se avântă din nou înainte, iar Logen se zori după el. Dar 
acest Adua e un loc frumos, firește, şi creşte cu fiecare an. Lucrurile 
s-au schimbat mult de la ultima mea vizită, chiar s-au schimbat. 
Cândva, aici erau doar nobili și oameni de rând. Nobilii aveau în 
proprietate pământul, aşa că aveau banii și, deci, puterea. Ha! 
Simplu, vezi? 

— Ei, bine... 

Logen nu vedea decât spatele lui Picior-Lung. 

- Dar acum există negoţ, și nu puţin. Negustori, bancheri și așa 
mai departe. Peste tot. Oştiri întregi. Acum oamenii de rând pot fi 
bogaţi, pricepi? Și un om de rând bogat are putere. Ce este el acum, 
om de rând sau nobil? Sau este altceva? Ha! Foarte complicat, dintr- 
odată, nu? 

-Ăă... 

- Atâta bogăţie. Atâţia bani. Dar şi atâta sărăcie, ce zici? Atâţia 
cerșetori, atâţia săraci. Nu-i sănătos, cei atât de bogați şi cei atât de 
săraci, aşa de aproape, dar, totuși, e un loc frumos și se dezvoltă 
întruna. 

- Mie mi se pare prea aglomerat, mormăi Logen, în timp ce un 
umăr trecu pe lângă el, și prea cald. 

- Aş! Aglomerat? Asta numeşti tu aglomeraţie? Ar trebui să vezi 
marele templu din Shaffa, la rugăciunea de dimineață! Sau marea 
piață din faţa palatului împăratului, când sunt scoși la mezat noi 
sclavi. Şi cald? Asta numești tu cald? În Ul-Saffayn, în extremitatea 
sudică a Gurkhului, în lunile de vară e atât de cald încât poţi să 
prăjeşti un ou pe trepte. Zău! Pe aici. Se strecură prin mulțimile care 
treceau spre o îngustă stradă lăturalnică. Acesta e drumul cel mai 
scurt! 

Logen îl prinse de braț: 

— Acolo, jos? Privi în întuneric, cu ochii mijiţi. Eşti sigur? 


- Te poţi îndoi? întrebă Picior-Lung, îngrozit dintr-odată. E 
posibil ca tu să te îndoiești? Dintre toate remarcabilele mele talente, 
iscusința la navigaţie e cel mai măreț. Datorită acestui talent, mai 
presus de toate, a făcut Întâiul dintre Magi o donaţie atât de 
generoasă pentru cuferele ordinului. Ar fi posibil ca tu... dar stai! 
Ridică mâna şi începu din nou să zâmbească, pe urmă îl bătu pe 
Logen pe piept cu degetul arătător. Nu-l cunoști pe Fratele Picior- 
Lung. Nu încă. Eşti prudent și prevăzător, îmi dau seama, calităţi de 
preţ, la locul cuvenit. Nu mă aștept să ai încrederea mea de neclintit 
în propriile abilități. Nu! N-ar fi cinstit. Necinstea nu e o calitate 
admirabilă. Nu! Necinstea nu e pentru mine. 

- Voiam să spun... 

— Am să te conving! strigă Picior-Lung. Chiar am să te conving! 
Vei ajunge să te încrezi în cuvântul meu mai presus de al tău! Da! 
Drumul acesta e cel mai scurt! 

Și porni cu pași mari în josul uliței prăfuite, cu o remarcabilă 
viteză, în timp ce Logen se chiuia să ţină pasul, deși picioarele lui 
erau cu două palme bune mai lungi. 

— Ah! Străzile lăturalnice! strigă navigatorul peste umăr în timp 
ce străbăteau ulițe întunecoase şi murdare, cu clădirile din ce în ce 
mai îngrămădite. Străzile lăturalnice, hm? Uliţele deveneau din ce 
în ce mai înguste, mai întunecate și mai murdare. Omuleţul o luă la 
stânga, apoi la dreapta, fără să se oprească o clipă ca să se 
gândească la traseu. Simţi mirosul? Simţi mirosul, Maestre 
Nouădegete? Miroase a... (își frecă degetele mari și vârfurile 
arătătoarelor, în timp ce înainta cu pași mari, căutându-și 
cuvintele)... mister! Aventură! 

Lui Logen îi mirosea a rahat. Un om zăcea cu fața în jos în șanț, 
mort de beat, poate, sau poate mort pur și simplu. Alți oameni 
treceau șchiopătând și trași la faţă sau stând în grupuri 
amenințătoare la uși, trecându-și sticle de la unul la altul. Erau și 
femei acolo. 

- Patru gologani şi-ţi dau o binecuvântare, omule din Nord, îi 
strigă una dintre ele lui Logen, în timp ce treceau. O binecuvântare 
pe care n-o vei uita curând. 

- Târfe, șopti Picior-Lung, scuturând din cap, și încă unele ieftine. 


Îţi plac femeile? 

- Păi... 

— Ar trebui să mergi la Ul-Nahb, amice! Ul-Nahb, pe țărmurile 
Mării Sudului! Ai putea cumpăra acolo o sclavă pentru plăceri. Zău 
că ai putea! Costă o avere, dar aceste fete sunt instruite ani de zile! 

- Poţi cumpăra o fată? întrebă Logen, nedumerit. 

- Și băieţi, dacă ai asemenea gusturi. 

— Cum? 

- Sunt instruiți ani de zile, zău. E o întreagă afacere acolo. Vrei 
pricepere? Vrei? Aceste fete au talente pe care nici nu le bănuiești! 
Sau vizitează Sipani! Sunt locuri în orașul acela — ptiu! Femeile sunt 
frumoase, frumoase fiecare! Zău! Ca niște prințese! Și curate, 
murmură el, aruncând o privire către una dintre femeile soioase de 
la marginea drumului. 

Niţică murdărie nu-l deranja pe Logen câtuşi de puţin. Iscusite și 
frumoase, toate lucrurile astea i se păreau prea complicate. În timp 
ce mergeau, o fată îi atrase atenţia, sprijinită de un toc de ușă cu un 
braț ridicat, privindu-i cu un zâmbet șovăielnic. Logen o găsi 
drăguță, într-un fel disperat. Mai drăguță, oricum, decât el. Și 
trecuse multă vreme. Omul trebuie să fie realist când vine vorba 
despre asemenea lucruri. 

Logen se opri în stradă. 

- Bayaz voia rest, murmură el. 

— Da. A fost cât se poate de explicit. 

— Atunci, avem bani de cheltuială? 

Picior-Lung ridică o sprânceană. 

— Păi, poate, lasă-mă să văd... 

Scoase punga, fluturând-o, și o deschise, scotocind înăuntru. Se 
auzi un zornăit zgomotos de monede. 

— Crezi că e o idee bună? 

Logen aruncă o privire agitată în susul și-n josul străzii. Mai 
multe feţe se întorseseră spre ei. 

— Ce-i aia? întrebă navigatorul, încă scotocind în pungă. 

Scoase câteva monede, ridicându-le în lumină și examinându-le, 
apoi le vâri în palma lui Logen. 

— Subtilitatea nu e unul dintre talentele tale, nu-i așa? 


Câţiva dintre bărbaţii soioşi de pe uliţă începură să se apropie de 
ei, curioși, doi din faţă, unul din spate. 

- Nu-i nevoie, râse Picior-Lung. Nu, serios! Sunt un om direct, așa 
sunt eu! Zău! Sunt un... ah! Remarcase siluetele umbroase care se 
strecurau acum către ei. Ah! Ce ghinion! Vai, mie! 

Logen se întoarse spre fată. 

- Te-ar deranja dacă am... Fata îi trânti ușa în nas. Alte uși, în 
susul și în josul străzii, începură să se închidă. La naiba! făcu el. 
Cum te descurci la bătaie? 

- Dumnezeu a găsit de cuviință să mă binecuvânteze cu multe 
talente remarcabile, murmură navigatorul, dar lupta nu e unul 
dintre ele. 

Unul dintre bărbați avea o căutătură urâtă. 

— Aia e o pungă mare pentru un om mărunt, spuse el, în timp ce 
se apropia. 

- Păi... ăă... mormăi Picior-Lung, furișându-se în spatele 
umărului lui Logen. 

— O povară îngrozitor de mare pentru un om mic, zise celălalt. 

- De ce nu ne lași să te ajutăm? 

Niciunul dintre ei nu avea armele scoase, dar, după felul în care li 
se mișcau mâinile, Logen ştia că le aveau la ei. În spatele lui se afla 
şi un al treilea, îl simțea acum înaintând. Aproape. Mai aproape 
decât ceilalți doi. Dacă ar putea să se descurce cu primul, cu cel din 
spate, ar putea avea șanse. Nu putea risca să întoarcă privirea, asta 
ar strica surpriza. Trebuia, pur și simplu, să spere la ce e mai bun. 
Ca întotdeauna. 

Logen scrâșni din dinţi și își azvârli cotul în spate. Lovi bărbatul 
în maxilar cu un scârțâit greu, şi îi apucă încheietura cu mâna 
cealaltă, ceea ce era un noroc, căci omul avea un cuţit pregătit. 
Logen îl izbi din nou cu cotul în gură, smulgându-i arma din 
degetele moi, în timp ce bărbatul căzu în stradă, lovindu-se cu capul 
de pietrele murdare de pavaj. Se răsuci iute, aşteptându-se să fie 
înjunghiat în spate, dar ceilalți doi nu se mișcaseră prea repede. 
Aveau cuţitele scoase și unul dintre ei făcuse spre el o jumătate de 
pas, dar se opriseră când văzuseră că Logen avea o armă ridicată, 
gata de luptă. 


Era o armă prăpădită, cincisprezece centimetri de fier ruginit, 
fără măcar o întăritură, dar era mai bună decât nimic. Mult mai 
bună. Logen o flutură în aer, în faţa lui, doar ca să se asigure că o 
vedea toată lumea. Era un sentiment plăcut. Avea mult mai multe 
şanse de izbândă. 

- Aşa, deci, zise Logen. Cine urmează? 

Ceilalți doi se despărțiră, încercând să se apropie din ambele 
părți, cântărindu-și cuţitele în mâini, dar nu păreau prea grăbiţi să 
treacă la fapte. 

- Poate fi al nostru, șopti sașiul, dar amicul lui nu era prea 
convins. 

- Sau astea pot fi ale voastre. Logen îşi deschise pumnul încleștat, 
arătând monedele pe care i le dăduse Picior-Lung. Și lăsaţi-ne în 
pace. Atâta pot risipi. Mai răsuci cuțitul niţel, doar ca să mai adauge 
greutate vorbelor sale. Atât valoraţi pentru mine. Atât, nu mai mult. 
Ce hotărâți? 

Cel cu privirea chiorâșă scuipă pe pământ. 

- Poate fi al nostru, şuieră el din nou. Du-te tu primul! 

— Du-te naibii tu, strigă celălalt. 

- Luaţi mai bine ce vă ofer, zise Logen, şi atunci nu trebuie să se 
ducă niciunul. 

Cel pe care-l înghiontise gemu și se rostogoli pe drum și faptul că- 
și amintiră de soarta lui păru să-i facă să se hotărască. 

— În regulă, ticălos din Nord, în regulă, le luăm. 

Logen rânji. Se gândi să arunce monedele spre cel cu privirea 
chiorâșă și pe urmă să-l înjunghie în timp ce nu era atent. Asta ar fi 
făcut în tinereţe, dar hotărî altfel. De ce să se ostenească? Așadar, 
deschise degetele și azvârli banii în drum, în spatele lui, înaintând 
spre zidul cel mai apropiat. Își dădură ocol cu prudență, fiecare pas 
apropiindu-i pe cei doi tâlhari de monede, iar pe el de scăpare. 
Curând schimbaseră locurile și Logen se retrăgea în josul străzii, 
încă ţinându-și cuțitul în față. Când erau la zece pași distanţă, cei 
doi bărbaţi se lăsară pe vine și începură să culeagă de pe jos 
monedele împrăștiate. 

- Sunt încă viu, își șopti Logen, grăbind pasul. 

Avusese noroc, ştia. E nebun cel ce crede că există luptă prea 


mică să-i aducă moartea, oricât de vânjos ar fi. Noroc că-l prinsese 
pe cel din spate tocmai la ţanc. Noroc că ceilalți doi fuseseră înceţi. 
Dar, pe de altă parte, fusese întotdeauna norocos cu luptele. Norocos 
că ieșise viu din ele. Nu atât de norocos că intrase în ele. Totuși, era 
mulțumit de treaba de astăzi. Bucuros că nu omorâse pe nimeni. 

Logen simți o palmă bătându-l pe spate și se întoarse, cu cuțitul 
pregătit. 

— Doar eu! Fratele Picior-Lung ridică mâinile. Logen aproape 
uitase că navigatorul era acolo. Trebuie că stătuse în spatele lui în 
tot acest timp, într-o liniște perfectă. Bine lucrat, Maestre 
Nouădegete, bine lucrat! Zău! Văd că nu ești nici tu lipsit de talente! 
Abia aştept să călătoresc cu tine, vorbesc serios! Docurile sunt în 
direcția asta! strigă el, îndepărtându-se deja. 

Logen aruncă o ultimă privire în urmă, la cei doi bărbaţi, dar 
aceștia încă scurmau pământul, așa că se descotorosi de cuţit și se 
grăbi să-l ajungă din urmă pe Picior-Lung. 

- Voi, navigatorii, nu luptaţi niciodată? 

- Unii dintre noi luptă, o, da, cu mâinile goale și cu arme de tot 
soiul. Deosebit de periculoși, unii dintre ei, dar nu eu. Nu. Eu nu 
sunt așa. 

- Niciodată? 

- Niciodată? Măiestria mea e în altă parte. 

— Aș fi crezut că drumurile tale îți scot în cale multe pericole. 

- Îmi scot, răspunse Picior-Lung senin, într-adevăr. Atunci 
remarcabilul meu talent de a mă ascunde îmi e de cel mai mare 
folos. 


O femeie ca ea înfruntă orice 


Noapte. Frig. Vântul sărat era aspru în vârful colinei și hainele lui 
Ferro erau subțiri şi zdrenţuite. Își strânse braţele la piept şi își 
adună umerii, privind cu amărăciune în jos, spre mare. Dagoska era 
un nor de lumini îndepărtate, cât gămăliile, îngrămădite în jurul 
stâncii abrupte dintre golful mare, arcuit, şi oceanul scânteietor. 
Ochii ei deslușeau siluetele vagi, minuscule, ale zidurilor și 
turnurilor, negre pe cerul întunecat și istmul îngust de pământ uscat 
care lega orașul de țărm. O insulă aproape. Între ei şi Dagoska erau 
focuri. Tabere în preajma drumurilor. Multe tabere. 

- Dagoska, șopti Yulwei, cocoţat pe o stâncă, lângă ea. Un mic 
crâmpei din Uniune, înfipt în Gurkhul ca un ghimpe. Un ghimpe în 
mândria împăratului. 

- Aş! mârâi Ferro, adunându-și umerii și mai mult. 

- Oraşul e păzit. Mulți soldați. Mai mulţi ca oricând. S-ar putea să 
fie dificil să păcălim atâţia. 

— Poate că ar trebui să ne întoarcem, murmură ea plină de 
speranţă. 

Bătrânul o ignoră. 

— Sunt și ei aici. Mai mulţi de unul. 

— Devoratorii? 

— Trebuie să merg mai aproape. Să găsesc o cale să intrăm. 
Așteaptă-mă aici. Apoi se opri, așteptându-i răspunsul. Ai să aștepți? 

— În regulă, șuieră ea, în regulă. Am să aştept. 

Yulwei alunecă de pe bolovanul lui şi se îndepărtă în josul 
povârnișului, păşind ușor peste pământul moale, aproape invizibil în 
bezna neagră precum cerneala. Când sunetul brățărilor sale 
zornăitoare se stinse în noapte, Ferro întoarse spatele orașului, trase 
adânc aer în piept și alergă în josul pantei, spre sud, înapoi în 
Gurkhul. 

Trebuie spus, Ferro fugea bine. Iute ca vântul, ore întregi. 
Petrecuse multă vreme fugind. Când ajunse la poalele dealului, 


alerga, cu picioarele zburând peste terenul deschis, cu răsuflarea 
iute și nestăpânită. Auzi apa la picioarele ei, alunecă în josul unui 
banc de nisip și se aruncă în valurile unui râu leneș. Înaintă cu greu 
în apa rece, până la genunchi. 

N-are decât să mă urmărească pe-aici bătrânul ticălos, gândi ea. 

După o vreme, își adună armele mănunchi și le ridică deasupra 
capului, în timp ce traversa valurile înot, luptându-se împotriva 
curentului cu o singură mână. Săltă afară pe celălalt mal și alergă 
de-a lungul țărmului, ștergându-şi apa de pe faţa udă. 

Timpul trecu încet și lumina începu să se furișeze pe cer. Se iveau 
zorile. Râul susura lângă ea, sandalele ei băteau un ritm rapid în 
iarba țepoasă. Lăsă râul în urmă, continuând să alerge peste câmpia 
întinsă, care acum trecea de la negru la gri. Un pâlc de arbuști pitici 
se ivi în faţa ei. 

Se avântă printre trunchiuri şi se lăsă jos, în tufișuri, cu răsuflarea 
întretăiată. Tremura în lumina difuză, cu inima bubuindu-i în piept. 
Era linişte dincolo de copaci. Bun. Îşi vârî mâna sub veşminte şi 
scoase niște pâine şi o fâşie de carne, înmuiată de pe urma înotului, 
dar încă bună de mâncat. Zâmbi. Păstrase jumătate din tot ce-i 
dădea Yulwei, de câteva zile. 

- Bătrân ticălos și nătărău, chicoti ea printre înghiţiturile 
înecăcioase, credea că se poate pune cu Ferro Maljinn, nu-i așa? 

Îi era al naibii de sete. N-avea ce face deocamdată, putea găsi apă 
mai târziu. Dar era obosită, foarte obosită. Până şi Ferro obosea. 
Avea să se odihnească aici o clipă, doar o clipă. Să-şi recapete 
puterea în picioare, apoi înainte, tot înainte spre... Se crispă, iritată. 
Se putea gândi mai târziu încotro. Oriunde era un loc bun pentru 
răzbunare. Da. 

Se târî prin tufișuri, se sprijini cu spatele de un copac. Ochii i se 
închiseră încet, fără să vrea. Doar să se odihnească o clipă acum. 
Răzbunarea mai târziu. 

- Bătrân ticălos și nătărău, murmură ea. 

Capul îi căzu într-o parte. 

— Frate! 

Ferro se trezi, tresărind, lovindu-se cu capul de copac. Era 
lumină, prea multă lumină. O nouă zi senină, dogoritoare. Cât timp 


dormise? 

- Frate! Un glas de femeie, nu departe. Unde ești? 

— Aici! 

Ferro îngheță, cu fiecare mușchi încordându-i-se. Un glas de 
bărbat, grav şi puternic. Şi aproape. Auzi copite de cai, mișcându-se 
încet, mai mulţi cai. Și aproape. 

— Ce faci, frate? 

— E pe-aproape! strigă bărbatul. Lui Ferro i se puse un nod în gât. 
Îi simt mirosul! Ferro se prăvăli în tufișuri, după armele ei, își vâri 
sabia și cuțitul la cingătoare, își ascunse celălalt cuţit în susul 
singurei sale mâneci, și aceasta sfâșiată. Îi simt gustul, surioară! E 
foarte aproape! 

— Dar unde? Glasul de femeie se apropie. Crezi că ne poate auzi? 

- Probabil că da! râse bărbatul. Eşti acolo, Maljinn? Ferro își 
azvârli tolba peste umăr și își înhăță arcul. Așteptă-mă... cântă el, 
apropiindu-se și mai mult, chiar în spatele copacilor acum. leşi, 
Maljinn, ieși să ne întâmpini... 

Ferro o luă la fugă, croindu-și drum printre tufișuri, ţâşnind peste 
câmpul deschis cu o viteză disperată. 

— Uite-o! strigă femeia din spate. Uite-o cum fuge! 

— Prinde-o, atunci! strigă bărbatul. 

Câmpul acoperit de tufe pitice se întindea în fața ei cât vedea cu 
ochii. N-avea unde să fugă. Se răsuci cu un mârâit, potrivind o 
săgeată în arc. Patru călăreţi goneau spre ea. Soldaţi gurkieni, cu 
soarele sclipind pe coifurile înalte și pe vârfurile nemiloase ale 
sulițelor lor. În spate, mult mai departe, se aflau alți doi călăreţi, un 
bărbat și o femeie. 

- Stai! În numele împăratului! strigă unul dintre călăreți. 

- La naiba cu împăratul tău! 

Săgeata îi trecu primului dintre soldați prin gât şi acesta se 
prăbuși pe spate din șa, cu un horcăit şocat, cu sulița zburându-i din 
mână. 

— Bine ochit! strigă femeia. 

Al doilea călăreț luă o săgeată în piept. Platoșa o încetini, dar tot 
pătrunse destul de adânc ca să ucidă. Bărbatul urlă, lăsându-și sabia 
în iarbă, apucând cu mâinile săgeata, rostogolindu-se în șa. 


Cel de-al treilea nu scoase un sunet. Luă o săgeată în gură, de la 
nici zece pași. Vârful îi străpunse ţeasta și îi doborî coiful, dar cel 
de-al patrulea era deja lângă ea. Ferro aruncă arcul la pământ și se 
rostogoli, în timp ce soldatul se năpusti la ea cu sulița, apoi scoase 
sabia de la cingătoare, scuipând pe iarbă. 

— Vie! strigă femeia, înghiontindu-și leneșă calul. Ne trebuie vie! 

Soldatul îşi întoarse calul agitat și îl îndemnă, cu băgare de 
seamă, spre Ferro. Era un om voinic, cu o miriște neagră şi deasă pe 
maxilar. 

- Sper că ţi-ai încheiat socotelile cu Dumnezeu, fetiţo, zise el. 

— Dumnezeul mă-tii! 

Ferro fugi într-o parte, ferindu-se, mișcându-se, stând aproape de 
pământ. Soldatul lovi înspre ea cu sulița, ținând-o la distanță, în 
timp ce copitele calului său scormoneau pământul, aruncând praf în 
faţa lui Ferro. 

— Împunge-o! o auzi pe femeie strigând în spatele ei. 

- Da, împunge-o! ţipă fratele ei, printre chicote. Dar nu prea tare! 
O vrem vie! 

Soldatul mârâi, îndemnându-și calul. Ferro se aplecă și se târî în 
faţa picioarelor care loveau. Vârful suliței izbi, făcându-i o rană în 
braţ. Ferro răsuci sabia cu toată puterea. 

Lama curbată găsi golul dintre plăcile armurii soldatului, îi tăie 
piciorul chiar de sub genunchi și deschise o rană imensă în coasta 
calului. Om și animal zbierară laolaltă, se prăbușiră laolaltă. Sângele 
întunecat se revărsă pe pământ. 

- I-a venit de hac! 

Femeia părea ușor dezamăgită. 

- Sus, omule! râse fratele ei, sus și după ea. Mai e o şansă! 

Soldatul se zvârcolea pe jos. Sabia lui Ferro îi spintecă faţa, 
punând capăt dintr-odată urletelor sale. În apropiere, cel de-al 
doilea călăreț se afla încă în șa, cu faţa schimonosită, dându-și 
ultima suflare, cu mâna strânsă pe lemnul săgeţii ei însângerate. 
Calul îşi coborî capul și începu să pască iarba uscată de lângă 
copitele sale. 

— Ăștia sunt toţi, zise femeia. 

— Ştiu. Fratele ei suspină adânc. Chiar trebuie să fac totul de unul 


singur? 

Ferro ridică privirea spre ei, vârându-şi sabia însângerată înapoi 
la cingătoare. Stăteau nepăsători pe cai, nu departe, cu soarele 
strălucind în spatele lor, cu zâmbete pe feţele lor nemiloase, 
frumoase. Erau îmbrăcaţi ca niște lorzi, cu mătăsurile fluturându-le 
în jurul trupurilor în bătaia brizei, încărcați de giuvaiere, dar 
niciunul înarmat. Ferro se târî după arcul ei. 

- Bagă de seamă, frățioare, zise femeia, examinându-și unghiile. 
Luptă bine. 

— Ca un diavol! Dar nu pe măsura mea, surioară, nu te teme. 
Bărbatul sări jos din șa: Așadar, Maljinn, putem... 

Săgeata îi străpunse pieptul, adânc, cu un zgomot surd. 

— ... începe? 

Săgeata trepidă, cu vârful sclipind în spinarea bărbatului, uscat și 
nepătat de sânge. Bărbatul începu să înainteze spre ea. Următoarea 
săgeată îi trecu prin umăr, însă el doar continuă să se apropie mai 
repede, luând-o la fugă, înaintând în salturi enorme. Ea lăsă arcul să 
cadă, bâjbâind cu degetele după mânerul sabiei. Prea încet. Braţul 
lui întins o lovi peste piept cu o forță teribilă, trântind-o la pământ. 

- O, bună treabă, frăţioare! Femeia bătu din palme, încântată. 
Bună treabă! 

Ferro se rostogoli, tușind, în praf. Îl văzu privind-o cum se 
căzneşte să se ridice în picioare, strângând sabia în ambele mâini. O 
răsuci spre el, un imens arc pe deasupra capului. Sabia muşcă adânc 
în pământ. Cumva, el sărise deja într-o parte. Un picior se ivi de 
nicăieri şi i se afundă în stomac. Ferro se chirci, fără vlagă, cu aerul 
smuls din trup. Degetele îi zvâcneau, sabia era înfiptă în pământ, 
genunchii îi tremurau. 

— lar acum... 

Ceva îi scrâșni în nas. Picioarele i se înmuiară și pământul o lovi 
cu putere în spate. Se rostogoli ameţită, ridicându-se în genunchi, cu 
lumea învârtindu-se în jurul ei. Avea sânge pe faţă. Clipi și își 
scutură capul, încercând să oprească lumea în loc. Bărbatul se mișca 
spre ea, o siluetă înclinată, înceţoșată. Își smulse săgeata din piept şi 
o azvârli cât acolo. Nu era niciun strop de sânge, doar puţin praf. 
Doar praf, răsucindu-se în aer. 


Era un devorator. Altceva nu putea să fie. 

Ferro se ridică, clătinându-se, scoțând cuțitul de la centură. Îl 
aruncă spre el, rată, aruncă din nou, rată din nou. Capul i se 
învârtea. Ţipă, lovind spre el cu toată puterea. 

Bărbatul îi prinse încheietura în mână. Feţele lor erau la mai 
puţin de două palme una de alta. Avea pielea perfectă, netedă, ca 
sticla întunecată. Avea o înfățișare tânără, aproape ca de copil, dar 
ochii îi erau bătrâni. Ochi aspri. O privi — curios, amuzat, ca un 
băieţel care a găsit un gândac interesant. 

- Nu cedează, nu-i așa, surioară? 

— Feroce. Profetul va fi încântat de ea. 

Bărbatul o adulmecă pe Ferro și îşi încreți nasul. 

— Pfui! Mai bine s-ar spăla mai întâi. 

Ferro îl lovi cu capul în față. Capul lui săltă pe spate, dar el doar 
chicoti. O apucă de gât cu mâna liberă, o împinse la un braţ 
distanță. Ferro încercă să-l zgârie pe față, dar nu putea ajunge, căci 
brațul lui era prea lung. Bărbatul îi desfăcea degetele de pe plăselele 
cuţitului. Îi simţea strânsoarea de fier în jurul gâtului. Nu putea 
respira. Îşi dezveli dinţii, zbătându-se, mârâind, zvârcolindu-se. 
Totul în zadar. 

— Vie, frate! O vrem vie! 

— Vie, murmură bărbatul, dar nu nevătămată. 

Femeia chicoti. Picioarele lui Ferro părăsiră pământul, lovind în 
aer. Își simţi unul dintre degete pocnind şi cuțitul căzu în iarbă. 
Mâna se strânse mai tare în jurul gâtului ei, și Ferro o zgârie cu 
unghiile-i rupte. Totul în zadar. Lumea strălucitoare începea să se 
întunece. 

Ferro auzi femeia râzând, foarte departe. O față se îndepărta 
plutind în întuneric. O mână mângâia obrazul lui Ferro. Degetele 
erau moi, calde, blânde. 

- Stai liniștită, copilă, șopti femeia. Ochii ei erau întunecaţi și 
adânci. Ferro îi simţea răsuflarea, fierbinte și înmiresmată, pe față. 
Eşti rănită, trebuie să te odihnești. Acum stai liniștită... dormi. 
Picioarele lui Ferro erau grele ca plumbul. Lovi, fără vlagă, din 
picioare, pentru ultima oară, apoi trupul i se înmuie. Inima îi bătea 
încet... Odihnește-te acum. Pleoapele lui Ferro începură să cadă, 


faţa frumoasă a femeii se înceţoșă. Dormi. Ferro îşi muşcă limba cu 
putere și gura îi deveni sărată. Stai liniștită. Ferro scuipă sânge în 
faţa femeii. Ptiu! ţipă ea cu dezgust, ştergându-și sângele din ochi. 
Mă înfruntă! 

— O femeie ca ea înfruntă orice, se auzi un glas de bărbat, chiar în 
spatele urechii lui Ferro. 

- Ascultă-mă acum, nenorocito! șuieră femeia, apucând maxilarul 
lui Ferro cu deget de oțel și smucindu-i fața încoace și încolo. Vii cu 
noi! Cu noi! Într-un fel sau altul! Mă auzi? 

- Nu merge nicăieri. O altă voce, gravă și profundă. I se părea 
cunoscută. Ferro clipi, își scutură capul ameţită. Femeia se întorsese, 
uitându-se la un bătrân, aflat nu departe. Yulwei. Brăţările îi 
zornăiau în timp ce călca ușor pe iarbă. Eşti în viaţă, Ferro? 

— Îhî, hârâi ea. 

Femeia rânji la Yulwei: 

- Cine ești, ticălos bătrân? 

Yulwei suspină. 

- Sunt un ticălos bătrân. 

- Vezi-ţi de drum, câine! strigă bărbatul. Am venit de la Profet. 
De la Khalul însuși! 

— lar ea vine cu noi. 

Yulwei îi privi cu tristeţe. 

- Și nu vă pot face să vă răzgândiţi? 

Râseră împreună. 

— Nătărăule! strigă bărbatul. Noi nu ne răzgândim niciodată! 

Dădu drumul unuia dintre brațele lui Ferro, făcu un pas prudent 
înainte, trăgând-o după el. 

- Păcat, zise Yulwei, clătinând din cap. V-aş fi rugat să-i 
transmiteți lui Khalul omagiile mele. 

- Profetul nu se însoțește cu unii de teapa ta, cerșetorule! 

— S-ar putea să te surprind. Ne-am cunoscut bine, demult. 

— Am să-i transmit stăpânului nostru respectele tale, rânji femeia, 
cu vestea recentei tale morți. 

Ferro își răsuci încheietura, simţi cuțitul căzându-i în palmă. 

— O, lui Khalul îi va face plăcere vestea asta, dar n-o va primi 
încă. Voi doi v-aţi blestemat singuri. Aţi încălcat Legea a Doua. Aţi 


mâncat carnea oamenilor și trebuie să daţi socoteală. 

— Bătrân nebun! zâmbi femeia batjocoritor. Legile voastre nu ni se 
aplică. 

Yulwei clătină încet din cap. 

- Cuvântul lui Euz e lege pentru toţi. Nu pot exista excepții. 
Niciunul dintre voi nu va părăsi viu locul acesta. 

Aerul din jurul bătrânului pâlpâi, se învârti, se înceţoșă. Femeia 
scoase un horcăit şi se prăbuși dintr-odată la pământ, nu doar 
căzând, ci topindu-se, zbătându-se, cu mătasea neagră fâlfâind în 
jurul trupului, în cădere. 

— Soră? 

Bărbatul îi dădu drumul lui Ferro, sări la Yulwei, cu brațele 
desfăcute. Nu făcu decât un pas. Scoase un țipăt brusc, strident, și 
căzu în genunchi, apucându-se de cap. Ferro își forță picioarele 
poticnite să înainteze, îl înhăță de păr cu mâna ruptă și îi vâri 
cuțitul în beregată. Un nor de praf zbură în vânt. O explozie de praf. 
În jurul gurii lui săltară flăcări, înnegrindu-i buzele, întinzând limbi 
incandescente spre degetele lui Ferro. Se aruncă peste el, 
doborându-l la pământ, sufocându-se, fornăind. Lama ei îi deschise 
stomacul, îi zgârie coastele și i se rupse în piept. Din el se prelinse 
foc. Foc și praf. Ferro îi lovi trupul nebunește, cu cuțitul rupt, mult 
timp după ce încetase să se miște. Simţi o mână pe umăr: 

- E mort, Ferro. Amândoi sunt morți. 

Văzu că era adevărat. Bărbatul zăcea pe spate, cu privirea 
încremenită spre cer, cu faţa carbonizată în jurul nasului și al gurii, 
cu praful zburând din rănile căscate. 

- Eu l-am omorât. 

Glasul îi răguși și i se frânse în gât. 

- Nu, Ferro. Eu am făcut asta. Sunt devoratori tineri, slabi și 
nesăbuiți. Totuși, ai noroc că n-au vrut decât să te prindă. 

— Am noroc, bâigui ea, picurând salivă amestecată cu sânge pe 
cadavrul devoratorului. 

Ferro lăsă să cadă cuțitul rupt şi se îndepărtă în patru labe. 
Trupul femeii zăcea lângă ea. Dacă putea fi numit așa. O masă 
diformă de carne. Văzu un păr lung și un ochi și buzele. 

— Ce-ai făcut? întrebă ea răgușit, cu gura-i însângerată. 


— Am transformat oasele femeii în apă. Iar pe el l-am ars din 
interior. Apă pentru unul, foc pentru celălalt. Oricare funcționează 
pentru cei ca ei. 

Ferro se rostogoli pe iarbă, înălțând privirea spre cerul senin. 
Ridică mâna deasupra feței, o scutură. Unul dintre degete i se 
clătină înainte și înapoi. 

Faţa lui Yulwei apăru deasupra, coborându-și privirea spre ea. 

- Doare? 

- Nu, şopti ea, lăsându-și braţul să cadă pe pământ. Nu doare 
niciodată. Clipi, ridicându-și ochii spre Yulwei. De ce nu doare 
niciodată? 

Bătrânul se încruntă. 

— Nu vor înceta să te caute, Ferro. Înţelegi, acum, de ce trebuie să 
vii cu mine? 

Ferro clătină încet din cap. Efortul era imens. 

- Înţeleg, șopti ea, înţeleg... 

Lumea se întunecă din nou. 


Mă iubește... Nu 


— Ah! ţipă Jezal, când vârful sabiei lui Filio îi săpă adânc în umăr. 

Se dădu înapoi, împleticindu-se, tresărind și înjurând, și styrianul 
îi zâmbi, fluturându-și armele. 

- O tușă pentru Maestrul Filio! răcni arbitrul. 

Asta înseamnă două pentru fiecare. Urmară câteva aplauze 
răzlețe, în timp ce Filio se îndrepta ţanțoș spre ţarcul concurenţilor 
cu un zâmbet sâcâitor pe față. 

- Viclean, ticălosul, își șopti Jezal în barbă, urmându-l. 

Ar fi trebuit să anticipeze. Fusese neglijent şi știa asta. 

- Două fiecare? șuieră Varuz, când Jezal se prăbuși în scaunul lui, 
răsuflând greu. Două fiecare? Împotriva acestui nimeni? Nici măcar 
nu e din Uniune! 

Jezal știa că nu era cazul să sublinieze că Westportul ar fi trebuit 
să facă deja parte din Uniune. Știa la ce se referea Varuz, la fel ca 
toată lumea din arenă. Bărbatul era un străin, din punctul lor de 
vedere. Luă ștergarul din mâna întinsă a lui West și-și șterse fața 
asudată. Cinci tușe însemnau un meci lung, dar Filio părea departe 
de a fi obosit. Sălta în sus și-n jos, pe vârturi, când Jezal aruncă o 
privire spre el, clătinând din cap la sfaturile zgomotoase ce se 
revărsau în styriană dinspre antrenorul lui. 

— ÎI poţi învinge! murmură West, dându-i lui Jezal sticla cu apă. Îl 
poți învinge și apoi e finala. 

Finala. Asta însemna Gorst. Jezal nu era pe deplin convins că voia 
așa ceva. 

Dar Varuz nu avea niciun dubiu. 

- Doar fă bine și învinge-l! șuieră Mareșalul, în timp ce Jezal luă 
o dușcă din sticlă și o învârti în gură. Doar învinge-l! Jezal scuipă 
jumătate în găleată și înghiţi restul. Invinge-l și gata. 

Uşor de spus, dar era un ticălos viclean, styrianul ăsta. 

- Eşti în stare! repetă West, masând umărul lui Jezal. Ai ajuns 
până aici! 


- Omoară-l! Omoară-l și gata! Mareșalul Varuz se uită fix în ochii 
lui Jezal. Eşti un nimeni, căpitane Luthar? Mi-am pierdut vremea cu 
tine? Sau ești cineva? Ei? Acum e timpul să hotărăști! 

- Domnilor, vă rog! strigă arbitrul. Tuşa decisivă. 

Jezal suflă aerul cu putere, luă armele de la West și se ridică în 
picioare. Îl auzea pe antrenorul lui Filio strigându-i vorbe de 
încurajare peste zgomotul din ce în ce mai puternic al mulțimii. 

- Omoară-l și gata! strigă Varuz pentru ultima oară, apoi Jezal se 
îndreptă spre cercul arenei. 

Tuşa decisivă. Cea care decide. În atâtea privințe. Dacă Jezal va fi 
în finală sau nu. Dacă va fi cineva sau nu. Dar era obosit, foarte 
obosit. Lupta încontinuu de aproape o jumătate de oră, în căldură și 
asta te secătuieşte. Deja transpira din nou. Simţea sudoarea 
curgându-i pe faţă, în picături mari. 

Se îndreptă spre semnul lui. Puţină cretă pe niște iarbă uscată. 
Filio stătea acolo, așteptând, continuând să zâmbească, anticipându- 
şi triumful. Micul pungaș. Dacă Gorst i-a putut cotonogi pe ceilalți, 
atunci cu siguranţă Jezal putea să-i strivească fața în iarbă acestui 
nătărău. Strânse mânerele săbiilor și se concentră la acel mic zâmbet 
scârbos. Îşi dori, preţ de o clipă, ca armele să nu fie boante, până 
când își dădu seama că ar putea fi chiar el cel înjunghiat. 

— Începeţi! 


Jezal își alese cărţile, sucindu-le în mâini dintr-o parte în alta, 
aproape fără să se uite la simbolurile de pe ele, aproape fără să-i 
pese dacă le puteau vedea ceilalți. 

- Zece, zise Kaspa, trimițând câteva monede peste masă, cu un 
aer care spunea... o, ceva, probabil, pe Jezal nu-l interesa ce, chiar 
nu se concentra. 

Urmă o pauză lungă. 

— E rândul tău, Jezal, mormăi Jalenhorm. 

— Serios? O, ăă... Îşi trecu privirea peste simbolurile fără noimă, 
incapabil să ia toate astea prea în serios. Ăă, o... am să închid. 

Azvârli cărțile pe masă. Era prea deprimat astăzi, foarte deprimat, 
pentru prima dată de când nici nu-şi mai amintea. Ca niciodată, 
probabil. Era prea preocupat de Ardee, întrebându-se cum putea să 


se culce cu ea fără să facă vreun rău niciunuia dintre ei, mai ales 
fără să fie omorât de West. Din nefericire, încă nu era deloc mai 
aproape de răspuns. 

Kaspa săltă monedele, zâmbind larg în faţa victoriei sale de-a 
dreptul neașteptate. 

- Așadar, ai luptat bine astăzi, Jezal. O luptă strânsă, dar te-ai 
descurcat, ce zici? 

— Îhî! făcu Jezal, luându-și pipa de pe masă. 

- Jur, o clipă am crezut că te-a învins, dar pe urmă - și pocni din 
degete sub nasul lui Brint — uite-aşa! L-ai trântit. Mulțimea a fost 
încântată! Am râs atât de tare încât era să fac pe mine, jur. 

- Crezi că-l poţi învinge pe Gorst? întrebă Jalenhorm. 

— Înâ! 

Jezal ridică din umeri, aprinzându-și pipa şi lăsându-se pe spate 
în scaun, privind cerul cenușiu și trăgând din ea. 

— Pari destul de calm când vine vorba de toate astea, remarcă 
Brint. 

— Îhî. 

Cei trei ofițeri schimbară priviri, dezamăgiți de eșecul subiectului 
de discuţie ales. Kaspa apelă la altul. 

- Ei, băieți, aţi apucat s-o vedeţi pe Prinţesa Terez? 

Brint și Jalenhorm suspinară și rămaseră cu gura căscată, apoi 
toți trei își gânguriră aprecierea tâmpă față de femeia aceea. 

- Dacă am văzut-o? Dacă am văzut-o vreodată? 

— I se spune nestematul din Talins! 

- Zvonurile nu mint, când vine vorba despre ea! 

- Am auzit că mariajul cu Prinţul Ladisla e bătut în cuie. 

- Norocosul! 

Și așa mai departe. 

Jezal rămase la locul lui, se lăsă comod pe spătarul scaunului, 
suflând fum înspre cer. Nu era atât de convins în privința Terezei, 
din cât o zărise. Frumoasă de la distanţă, fără doar și poate, dar își 
imagina că avea faţa ca de sticlă: rece la atingere, tare și fragilă. 
Nicidecum ca a lui Ardee... 

- Totuşi, turuia Jalenhorm, trebuie să spun, Kaspa, că inima mea 
îi aparţine în continuare verișoarei tale Ariss. Prefer oricând o fată a 


Uniunii pe lângă oricare dintre aceste străine. 

— Îi preferi banii, vrei să zici, murmură Jezal, cu capul încă dat pe 
spate. 

— Nu! se plânse vânjosul. E o femeie perfectă! Dulce, serioasă, 
bine-crescută. Ah! 

Jezal zâmbi în sinea lui. Dacă Terez era o bucată rece de sticlă, 
atunci Ariss era un peşte mort. Își închipuia că s-o săruţi ar fi ca şi 
cum ai săruta o cârpă veche, moale și anostă. N-ar putea să sărute 
ca Ardee. Nimeni n-ar putea... 

- Ei, bine, amândouă sunt niște frumuseți, fără doar și poate, 
trăncănea Brint, femei gingașe, la care să visezi, dacă numai atâta 
vrei... Se aplecă, la o distanță conspirativă, zâmbindu-le pe rând, 
atotcunoscător, de parcă ar fi avut de spus ceva secret și palpitant. 
Ceilalți doi își apropiară scaunele, dar Jezal rămase locului. Nu îl 
interesa câtuși de puţin să audă despre cine ştie ce târfă cu care se 
culca idiotul ăla. Aţi cunoscut-o pe sora lui West? șopti Brint. 
Fiecare muşchi al lui Jezal înţepeni. Nu e pe măsura celorlalte două, 
fireşte, dar e chiar arătoasă, pentru o fată de rând, și cred că ar fi 
dornică. 

Brint își linse buzele și îl înghionti pe Jalenhorm în coaste. 
Bărbatul vânjos rânji vinovat, ca un școlar la o glumă deocheată. 

— O, da. Mi se pare genul de fată dornică, chicoti Kaspa. 

Jezal își aşeză pipa pe masă, observând că mâna îi tremura ușor. 
Cealaltă strângea braţul scaunului cu atâta putere încât încheieturile 
degetului îi erau albe. 

- Declar cu tărie, zise Brint, că dacă nu m-aş gândi că maiorul m- 
ar împunge cu sabia, aș fi tentat să-i împung sora cu sabia mea, ce 
ziceţi? Jalenhorm izbucni în râs, împroșcând salivă. Jezal simţi că i 
se zbate un ochi, când Brint îşi îndreptă zâmbetul batjocoritor spre 
el. Ei, Jezal, tu ce crezi? Ai cunoscut-o, nu-i aşa? 

— Ce cred eu? Glasul părea să-i vină de undeva de departe, în 
timp ce se holba la cele trei feţe care rânjeau. Cred că ar trebui să ai 
grijă cum vorbeşti, ticălos nenorocit! 

Acum era în picioare, cu dinţii atât de încleştaţi încât avea 
impresia că vor crăpa. Cele trei zâmbete pâlpâiră și se stinseră. Jezal 
simți mâna lui Kaspa pe umăr. 


— Haide, n-a vrut decât... 

Jezal își smulse braţul, apucă marginea mesei, răsturnând-o. 
Monede, cărţi, sticle, pahare, toate zburară prin aer și se împrăștiară 
pe iarbă. Avea sabia în mâna cealaltă, vârâtă, din fericire, în teacă, 
aplecându-se deasupra lui Brint, împroșcându-l cu salivă pe faţă. 

- Acum fă bine și ascultă-mă, ticălos afurisit, mârâi el. Dacă mai 
aud așa ceva, orice, nu va trebui să-ți faci griji în privinţa lui West! 
Apăsă mânerul sabiei pe pieptul lui Brint. Te tranșez ca pe un pui 
nenorocit! 

Cei trei bărbați se holbară la el, îngroziți, cu gurile căscate, 
surprinși de acest acces neașteptat de violență egalată doar de 
propria uimire a lui Jezal. 

- Dar... făcu Jalenhorm. 

- Ce? răcni Jezal, înhățându-l zdravăn de haină și trăgându-l pe 
jumătate afară din scaun. Ce naiba zici? 

— Nimic, scânci el, cu mâinile ridicate, nimic. 

Jezal îl lăsă să cadă. Furia se stingea repede. Îi trecu prin minte 
să se scuze, dar când văzu chipul cadaveric al lui Brint, nu-i veniră 
în gând decât cuvintele „mi se pare genul de fată dornică”. 

— Ca! Pe! Un! Pui! Nenorocit! mârâi el din nou, apoi se întoarse 
pe călcâie și se îndepărtă țanţoş. 

La jumătatea drumului spre poarta boltită, îşi dădu seama că-și 
uitase tunica, dar acum nu se mai putea întoarce după ea. Pătrunse 
în întunericul tunelului, cobori câteva trepte și pe urmă se lipi, fără 
vlagă, de zid, răsuflând greu şi tremurând de parcă tocmai ar fi 
alergat cincisprezece kilometri. Acum înţelegea, de bună seamă, ce 
înseamnă să-ți ieși din fire. Până atunci, nici măcar nu-și dăduse 
seama ce înseamnă, dar acum nu mai încăpea nicio îndoială. 

— Ce naiba a fost asta? 

Glasul șocat al lui Brint răsună încet în tunel, abia audibil peste 
bubuitul inimii lui Jezal. Trebuia să-și țină respiraţia ca să audă. 

- Să fiu al naibii dacă știu. Jalenhorm, părând și mai surprins. 
Urmară troncănitul și scârțâitul aranjatului mesei. Habar n-aveam 
că e aşa de iute la mânie. 

- Bănuiesc că-l frământă multe, zise Kaspa, șovăitor, cu Turnirul 
și toate astea... 


Brint i-o reteză: 

— Asta nu-i o scuză! 

- Ei, bine, sunt apropiaţi, nu-i așa? El și West? Cu toate 
antrenamentele împreună și, mai ştii, poate că o cunoaște pe sora lui 
sau ceva... Habar n-am! 

- Mai e o explicaţie, îl auzi Jezal pe Brint spunând, cu glasul 
încordat, de parcă ar fi fost pe cale să rostească o poantă. Poate că e 
îndrăgostit de ea! 

Cei trei izbucniră în râs. Era o glumă bună, da. Căpitanul Jezal 
dan Luthar îndrăgostit, şi de o fată a cărei poziţie socială era atât 
joasă faţă de a lui. Ce idee ridicolă! Ce absurditate! Ce glumă! 

- O, fir-ar să fie! Jezal îşi prinse capul în mâini. Nu-i venea să 
râdă. Cum naiba își făcuse una ca asta? Cum? Ce avea fata asta? Era 
arătoasă, desigur, și isteață și amuzantă și toate celelalte, dar asta 
nu era o explicaţie. Nu pot s-o mai văd, își șopti el. Nu vreau s-o mai 
văd! 

Și izbi cu pumnul în zid. Hotărârea lui era de neclintit. 
Întotdeauna era. 

Până când următorul bilet veni pe sub ușă. 

Jezal gemu şi se pălmui peste tâmplă. De ce se simțea așa? De 
ce... — nici măcar nu putea să gândească acel cuvânt — ... o plăcea 
atât de mult? Apoi își dădu seama. Știa de ce. 

Ea nu-l plăcea. 

Acele jumătăţi de zâmbete batjocoritoare. Acele priviri piezişe pe 
care le prindea uneori. Acele glume care tăiau prea aproape de os. 
Fără a mai pune la socoteală exemplele ocazionale de dispreţ fățiș. Îi 
plăceau banii lui, poate. Îi plăcea poziţia lui în lume, desigur. Îi 
plăcea înfățișarea lui, fără îndoială. Dar, în esență, femeia îl 
desconsidera. 

Și nu mai simţise asta înainte. Presupusese întotdeauna că toată 
lumea îl iubeşte, nu avusese niciodată vreun motiv să se îndoiască 
de faptul că era un bărbat minunat, demn de cel mai înalt respect. 
Dar Ardee nu-l plăcea, își dădea seama acum și asta îl punea pe 
gânduri. În afară de maxilar, firește, de bani și de veșminte, ce putea 
să-ți placă la el? 

Ea îl trata cu disprețul pe care Jezal ştia că-l merită. Și nu se mai 


sătura de acest dispreţ. 

- Foarte ciudat! își murmură Jezal, pleoștindu-se nefericit pe 
zidul tunelului. Foarte ciudat! 

Asta îl determina să vrea să-i schimbe părerea. 


- Cum te simţi, Sand? 

Colonelul Glokta deschise ochii. În cameră era întuneric. La 
naiba, întârziase! 

- La naiba! strigă el, azvârlind deoparte cuverturile și sărind din 
pat. Am întârziat! 

Îşi înhăţă pantalonii de uniformă, strecurându-și picioarele 
înăuntru, încheindu-și pe bâjbâite cureaua. 

- Nu-ţi face griji, Sand! Glasul mamei sale era pe jumătate 
liniștitor, pe jumătate nerăbdător. Unde e Sămânţa? 

Glokta se încruntă, vârându-și cămașa în pantaloni. 

- N-am timp de aiurelile astea, mamă! De ce crezi mereu că ştii 
ce e mai bine pentru mine? Privi împrejur, după sabie, dar n-o 
vedea. Știi că suntem în război! 

- Chiar așa. 

Colonelul ridică privirea, surprins. Era glasul Arhilectorului Sult. 
Două războaie. Unul dus cu foc şi oțel și altul, dedesubt, un război 
vechi, purtat de mulți ani. 

Glokta se încruntă. Cum putuse să-l confunde pe bătrânul flecar 
cu mama lui? Și, oricum, ce căuta în apartamentul lui? Stând pe 
scaun, la picioarele patului şi trăncănind despre vechi războaie? 

- Ce naiba cauţi în apartamentul meu? mârâi colonelul Glokta, și 
ce-ai făcut cu sabia mea? 

- Unde e Sămânţa? 

Un glas de femeie acum, dar nu al mamei sale. Al altcuiva. Nu-l 
recunoștea. Miji ochii, în întuneric, străduindu-se să vadă cine era 
pe scaun. Putea desluși un vag contur, dar umbrele erau prea adânci 
ca să-și dea seama de mai mult. 

- Cine ești? întrebă aspru Glokta. 

- Cine am fost? Sau ce sunt? Silueta se mișcă, ridicându-se încet, 
lin, din scaun. Am fost răbdătoare, dar sunt femeie, nimic mai mult 
și anii mi-au măcinat răbdarea. 


— Ce vrei? 

Glasul lui Glokta tremură, subţire și pierit, în timp ce se dădea 
înapoi. 

Silueta se mișcă, pășind prin raza de lumină dinspre fereastră. 
Silueta unei femei, suplă și graţioasă, dar umbrele continuau să-i 
ascundă faţa. Teama îl cuprinse deodată și Glokta se retrase, 
clătinându-se, la perete, ridicând braţul să se apere de femeie. 

- Vreau Sămânţa. O mână palidă se strecură afară și se închise în 
jurul braţului întins al lui Glokta. O atingere blândă, dar rece. Rece 
ca gheaţa. Glokta tremură, gâfâi, strânse ochii. Am nevoie de ea. N- 
ai cum să știi câtă nevoie am. Unde este? 

Degetele îl apucară de haine, iuți şi agile, căutând, scotocind, 
vârându-se în buzunare, în cămașă, atingându-i pielea. Rece. Rece 
ca sticla. 

- Sămânţa? scânci Glokta, aproape paralizat de spaimă. 

- Ştii despre ce vorbesc, schilodule. Unde e? 

- Creatorul a căzut... şopti el. 

Cuvintele ţâșniră, nu știa de unde. 

— Ştiu. 

— ... arzând, arzând... 

— Am văzut. 

Faţa era destul de aproape ca să-i simtă răsuflarea pe piele. Rece. 
Rece ca gerul. 

— S-a zdrobit de podul de dedesubt... 

- Îmi amintesc. 

— Au căutat Sămânţa... 

- Da... îi şopti glasul în ureche, nerăbdător. Unde e? 

Ceva îi trecu peste față, peste obraz, peste pleoapă, moale și 
lipicios. O limbă. Rece. Rece ca gheaţa. Îl străbătură fiori. 

— Nu știu. N-au putut s-o găsească! 

— N-au putut? Degetele se închiseră pe gâtul lui, strângând, 
strivind, sufocându-l. Reci. Reci ca fierul și la fel de tari. Crezi că știi 
ce e durerea, schilodule? Nu știi nimic! Răsuflarea de gheaţă îi răzui 
urechea, degetele de gheaţă strângeau, strângeau. Dar pot să-ţi arăt! 
Pot să-ți arăt! 


Glokta ţipă, se zvârcoli, se zbătu. Se chinui să se ridice, rămase 
nemișcat, preţ de o clipă buimacă, apoi piciorul i se îndoi și 
inchizitorul plonjă în aer. Camera întunecată se învârti în jurul lui și 
Glokta se prăbuși pe podea cu un scârțâit dezgustător, cu brațul 
îndoit sub el, lovindu-se cu fruntea de podea. 

Se ridică anevoie, agățându-se de piciorul patului, împingându-se 
spre perete, fornăind după aer, uitându-se spre scaun cu privirea 
rătăcită, însă nevenindu-i să se uite, de teamă. O rază de lună se 
revărsă prin fereastră, trecând peste așternuturile mototolite și peste 
lemnul lustruit al scaunului. Gol 

Iar acum, când bubuitul nebunesc al inimii sale se domolea, când 
răsuflarea se potolea, își făcu apariţia durerea. Capul îi plesnea, 
piciorul îi urla, braţul îi zvâcnea ușor. Simţea gust de sânge, ochii îl 
înțepau și lăcrimau, stomacul i se agita, cuprins de greață şi ameţit. 
Scânci, făcu un salt agonizant spre pat, pe urmă se prăbuși peste 
plapuma scăldată în lumina lunii, istovit, ud de o transpiraţie rece. 

Se auzi o bătaie impetuoasă la ușă. 

- Domnule? Vă simţiţi bine? 

Glasul lui Barnam. Bătaia se auzi din nou. Degeaba. E încuiată. 
Mereu încuiată, dar nu cred c-am să mă mișc. Frost va trebui s-o spargă. 
Dar ușa se dădu în lături și Glokta își umbri ochii în fața 
neașteptatei străluciri arămii a lămpii bătrânului servitor. 

- Sunteţi bine? 

- Am căzut, bolborosi Glokta. Braţul... 

Bătrânul servitor se cocoţă în pat, luând cu blândețe mâna lui 
Glokta și ridicând mâneca de la cămașa de noapte. Glokta tresări. 
Barnam plescăi. Avea pe braţ un imens semn roz, care începea deja 
să se umfle şi să se înroșească. 

— Nu cred că e ruptă, zise servitorul, dar ar trebui să aduc un 
medic, în caz de nevoie. 

— Da, da. Îi făcu lui Barnam semn să plece, cu mâna cea bună. 
Adu-l. 

Glokta îl privi pe bătrânul servitor ieşind în grabă, aplecat, pe 
ușă, îl auzi scârțâind pe coridorul îngust de afară, pe scările înguste 
în jos. Auzi ușa din față închizându-se cu o bufnitură. Se lăsă 
tăcerea. 


Glokta se uită la sulul pe care-l luase de la Iniţiatul Istoric, încă 
strâns rulat, pe măsuța de toaletă, așteptând să-i fie predat 
Arhilectorului. Creatorul a căzut, în flăcări. S-a zdrobit de podul de 
dedesubt. Ciudat, cum părţi din viaţa în stare de veghe pătrund în vise. 
Nordicul ăla blestemat și intrusa lui. O femeie, și una rece. Asta trebuie 
că m-a stârnit. 

Glokta își frecă uşor brațul, apăsând carnea dureroasă cu vârfurile 
degetelor. Nimic. Doar un vis. Și, totuşi, ceva nu-i dădea pace. Se uită 
spre ușă. Cheia era în broască, strălucind portocalie în lumina 
lămpii. Nu e încuiată, și, totuși, trebuie s-o fi încuiat. O încui 
întotdeauna. Glokta se uită iarăși la scaunul gol. Ce-a spus ucenicul 
ăla idiot? Magia vine din Cealaltă Parte. Din lumea de dedesubt. Din 
Iad. 

Cumva, în clipa aceea, după acel vis, nu părea atât de greu de 
crezut. Teama creștea iarăși în el, acum era singur. Întinse mâna cea 
bună către scaun. Răcoros, dar nu rece. Nu rece. Nu e nimic aici. Îşi 
retrase încet mâna și își legănă mâna care îi pulsa. Nimic. Gol. 

Un vis. 


- Ce naiba aţi păţit? 

Glokta își sugea, chinuit, gingiile. 

- Am căzut din pat. Își scărpină absent încheietura, prin 
veşminte. Până acum o clipă, pulsase îngrozitor, dar priveliștea din 
faţa lui îi împinsese durerea într-un colț al minţii. Aș fi putut s-o 
păţesc mai rău. Mult mai rău. Nu e o priveliște frumoasă. Deloc. 

- Firește că nu. Severard părea cât se poate de dezgustat, cu 
jumătate din față acoperită. Era să vomit când am văzut-o. Doamne! 

Glokta privi în jos, încruntându-se, la scena măcelului, 
sprijinindu-se cu o mână de un trunchi de copac și dând la o parte 
ferigile cu vârful bastonului, ca să vadă mai bine. 

— Suntem siguri că e un bărbat? 

— Ar putea fi o femeie. Om, oricum. Acela e un picior. 

- Ah, așa e. Cum a fost găsit? 

— El l-a găsit. Severard făcu semn cu capul către un grădinar, 
palid la față și cu privirea pierdută, așezat pe pământ lângă o baltă 
mică de vomă care se usca în iarbă. Printre copacii de aici, ascuns 


de tufișuri. Se pare că cine l-a omorât a încercat să-l ascundă, dar nu 
de mult. E proaspăt. Într-adevăr, nu miroase aproape deloc și s-au 
adunat doar câteva muște. Foarte proaspăt, poate chiar de aseară. S-ar 
fi putut să nu-l găsească nimeni zile în șir, dar cineva a cerut tăierea 
unuia dintre acești copaci. Împiedica lumina sau așa ceva. Aţi mai 
văzut așa ceva? 

Glokta ridică din umeri. 

- În Englia, cândva, înainte de venirea ta. Unul dintre 
condamnaţi a încercat să evadeze. A reușit să fugă câţiva kilometri, 
apoi a murit de frig. Un urs a făcut ce-a vrut cu trupul lui. A fost un 
prăpăd, dar nici pe departe ca acesta. 

- Nu-mi închipui pe nimeni îngheţând noaptea trecută. A fost 
cald ca-n iad. 

- Hm, făcu Glokta. Dacă în iad e cald. Întotdeauna am crezut că 
trebuie să fie frig. Un frig de gheață. Oricum, în Agriont sunt puţini 


urși. Avem vreun indiciu pentru identificarea acestei... — își flutură 
bastonul către cadavru - ... persoane. 
— Niciunul. 


- Lipseşte cineva? A fost dat dispărut? 

— Nu, din câte am auzit. 

- Așadar, nu avem nici cea mai vagă idee cine e victima noastră? 
De ce naiba ne interesează? Nu avem un mag fals de urmărit? 

- Tocmai asta e. Noile lor locuinţe sunt acolo. Degetul înmănușat 
al lui Severard arătă către o clădire, la nici douăzeci de pași 
distanță. Îi urmăream când a ieşit asta la iveală. 

Glokta ridică o sprânceană. 

— Înţeleg. Şi bănuiești vreo legătură, nu? Practicianul ridică din 
umeri. Intruși misterioși în toiul nopţii, criminali îngrozitori chiar la 
ușa lor. Oaspeţii noștri atrag necazurile ca rahatul muștele. 

- Ha! făcu Severard, alungând o muscă cu mâna-i înmănușată. M- 
am ocupat și de cealaltă treabă. Bancherii ăia. Valint și Balk. 

Glokta ridică privirea: 

- Zău? Și? 

- Și, nu prea multe. O instituţie veche. Foarte veche și foarte 
respectată. Biletele lor de bancă sunt bune ca aurul printre 
negustori. Au sedii peste tot în Midderland, Englia, Starikland, în 


Westport și Dagoska. Chiar și în afara Uniunii. Oameni puternici, 
negreșit. Tot felul de indivizi le datorează bani, îmi închipui. Ciudat 
lucru, totuși, nimeni nu pare să fi întâlnit vreodată un Valint sau un 
Balk. Dar ce poţi ști cu băncile, nu? Le plac secretele. Vreți să mai 
sap? 

Ar putea fi periculos. Foarte periculos. Dacă săpăm prea adânc, s-ar 
putea să ne săpăm singuri mormintele. 

- Nu, mai bine o lăsăm baltă. Deocamdată. ine-ţi, totuși, 
urechile ciulite! 

- Urechile mele sunt mereu ciulite, șefu'. Așadar, ce-ați vrea 
pentru Turnir? 

Glokta îi aruncă practicianului o privire piezișă: 

- Cum te poţi gândi la așa ceva, cu asta în față? 

Practicianul ridică din umeri: 

- Nu-i face niciun rău, nu-i așa? Glokta se uită înapoi la trupul 
mutilat. Bănuiesc că n-are ce să-i mai facă. Haideţi, ar trebui să ştiţi, 
Luthar sau Gorst? 

— Gorst. Sper să-l taie pe micul ticălos în două. 

— Zău? Lumea spune că e un bou împiedicat. Are noroc, atâta tot. 

— Ei, bine, eu zic că e un geniu, spuse Glokta. În câţiva ani, toți 
vor duela ca el, dacă asta se poate numi duel. Ţine minte ce spun. 

— Gorst, ziceţi? Poate c-am să pun un mic rămășag. 

- Așa să faci. Dar, între timp, ai face bine să strângi mizeria asta 
şi s-o duci la Universitate. Ia-l pe Frost să-ţi dea o mână de ajutor, 
are stomacul rezistent. 

- La Universitate? 

- Păi, nu putem s-o lăsăm pur și simplu aici. Vreo doamnă 
distinsă care face o plimbare prin parc ar putea avea un șoc 
îngrozitor. Severard chicoti. Și poate că știu pe cineva care ar putea 
să aducă puţină lumină în acest mic mister. 


— Ai făcut o descoperire deosebit de interesantă, Inchizitorule. 
Iniţiatul Naturalist își întrerupse munca și se uită la Glokta, cu un 
ochi mărit enorm prin lentila-i scânteietoare. O descoperire 
fascinantă, murmură el, revenind la cadavru, cu instrumentele sale, 
ridicând, împungând, răsucind, privind cu ochii mijiţi carnea 


sclipitoare. 

Glokta își roti privirea prin laborator, strâmbându-și buza cu 
dezgust. Borcane de felurite dimensiuni se înșirau pe doi dintre cei 
patru pereţi, pline de bucăţi plutitoare de carne murată. Glokta 
recunoscu unele dintre acele bucăţi ca fiind părți de trup uman, 
altele nu le recunoștea. Până și el se simţea ușor tulburat în mijlocul 
macabrei expoziții. Mă întreb cum s-a ales Kandelau cu toate astea. 
Oare musafirii lui sfârșesc dezmembraţi, plutind într-o mulțime de 
borcane de tot felul? Oare aș putea deveni un specimen interesant? 

- Fascinant. Iniţiatul lărgi cureaua lentilei şi și-o cocoță în vârful 
capului, frecând cercul roz pe care i-l lăsase în jurul ochiului. Ce-mi 
puteți spune despre asta? 

Glokta se încruntă. 

- Am venit aici să aflu ce-mi poţi spune tu mie despre asta! 

- Desigur, desigur. Kandelau își țuguie buzele. Păi, ăă, cât despre 
sexul nefericitului nostru amic, ăă... 

Glasul i se stinse. 

— Ei? 

— He-he, păi, ăă, organele care ne-ar îngădui să stabilim cu 
ușurință... — şi arătă spre carnea de pe masă, scăldată în lumina 
crudă a lămpilor strălucitoare -— ... lipsesc. 

— Și ăsta e rezultatul investigaţiei tale? 

- Păi, mai sunt și alte lucruri: degetul mijlociu al unui bărbat este 
de obicei mai lung decât arătătorul, ceea ce nu e neapărat așa la o 
femeie, dar, hm, rămășița noastră nu are toate degetele necesare 
pentru a face o asemenea apreciere. Cât despre sex, aşadar, fără 
degete, suntem chiar neputincioşi. 

Iniţiatul chicoti la propria-i glumă. Glokta nu. 

— Tânăr sau bătrân? 

- Păi, ăă, mă tem că asta, iarăși, e destul de dificil de stabilit. 
Ăă... — și iniţiatul bătu cu cleștii în cadavru -— dinţii sunt în stare 
bună şi, hm, asemenea rămășițe de piele par a corespunde unei 
persoane mai tinere, dar, ăă, asta e doar, hm, hm... 

- Aşadar, ce-mi poți spune despre victimă? 

- Ăă, păi... nimic. Şi zâmbi, cu un aer de scuză. Dar am făcut 
câteva descoperiri interesante în privinţa cauzei morții. 


— Serios? 

- O, da, uitaţi-vă aici. 

Aș prefera să nu mă uit. Glokta șontâcăi prudent spre masa de 
lucru, privind locul pe care i-l indica bătrânul. 

- Vedeţi aici? Forma unei răni? 

Iniţiatul zgândări bucata de cartilagiu. 

— Nu, nu văd, răspunse Glokta. Mie totul mi se pare o rană enormă. 

Bătrânul se aplecă spre el, cu ochii mari. 

— Uman, spuse el. 

— Ştim că e uman! Acesta e un picior! 

- Nu! Nu! Urmele de dinți, uitaţi... sunt mușcături umane! 

Glokta se încruntă. 

— Mușcături... umane? 

— Categoric! Zâmbetul radios al lui Kandelau era chiar nepotrivit 
cu împrejurările. Și cu subiectul, aș crede. Acest individ a fost mușcat 
de moarte de către o altă persoană și, hm, hm, după toate 
probabilitățile — și arătă triumfător spre mormanul de carne de pe 
masă - având în vedere natura incompletă a rămășițelor... parţial 
mâncat! 

Glokta se holbă o clipă la bătrân. Mâncat? Mâncat? De ce trebuie 
ca fiecare răspuns să ridice alte zece întrebări? 

— Asta vrei să-i spun Arhilectorului? 

Iniţiatul râse nervos. 

— Păi, hm, hm, acestea sunt faptele, după cum le văd eu... 

— O persoană neidentificată, poate bărbat, poate femeie, tânără 
sau bătrână, a fost atacată în parc de către un agresor necunoscut, 
mușcată de moarte, la două sute de pași de palatul regelui și 
parțial... mâncată? 

-Ăă... 

Kandelau aruncă o privire neliniștită spre intrare. Glokta se 
întoarse să vadă şi se încruntă. O altă persoană se afla acolo, una pe 
care n-o auzise intrând. O femeie, stând în umbră, la marginea 
strălucitoarei lumini a lămpii, cu brațele încrucişate. O femeie 
înaltă, cu părul scurt, ţepos şi o mască neagră pe față, fixându-i cu 
privirea pe Glokta și pe iniţiat, prin ochii îngustați. O practiciană. 
Dar nu una pe care o recunosc și femeile sunt o mare raritate în 


Inchiziţie. Aș fi crezut... 

— Bună ziua, bună ziua! 

Un bărbat intră brusc pe ușă, sfrijit, chel, cu o haină lungă și 
neagră și un mic zâmbet afectat pe faţă. Un bărbat dezagreabil de 
cunoscut. Goyle, lua-l-ar naiba. Noul nostru Superior de Adua, sosit, în 
sfârșit. Grozavă veste! 

— Inchizitor Glokta, toarse el, ce plăcere nemărginită să te revăd. 

— Asemenea, Superior Goyle. Ticălosule. 

Alte două siluete îl urmară îndeaproape pe zâmbitorul Superior, 
făcând ca odăița strălucitoare să pară de-a dreptul aglomerată. Unul 
era un kantic oacheș, cu un cercel mare de aur în ureche, celălalt 
era un monstru de om al Nordului, cu o față ca o lespede de piatră. 
Aproape că fu nevoit să se aplece ca să se îndese pe ușă. Amândoi 
erau mascaţi și îmbrăcaţi din cap până-n picioare în veșmintele 
negre ale practicienilor. 

— Aceasta este Practiciana Vitari, chicoti Goyle, arătând spre 
femeia roșcată, care alunecase spre borcane şi se uita în ele, pe rând, 
bătând în sticlă și făcând specimenele să se clatine. Iar aceștia sunt 
Practicienii Halim - omul Sudului trecu sfios pe lângă Goyle și 
pătrunse în încăpere, cu ochii ageri ţâşnind de colo-colo - și Byre. 
Monstruosul om al Nordului își coborî privirea spre Glokta, din 
apropierea tavanului. În ţara lui i se spune Spărgătorul de Piatră, îţi 
dai seama? Dar nu cred că asta va funcţiona aici, ce zici, Glokta? 
Practicianul Spărgător de Piatră, îți poţi imagina? Râse încetișor, 
clătinând din cap. 

Și asta e Inchiziția? Nu știam că a venit circul în oraș. Mă întreb dacă 
stau unii pe umerii celorlalți. Sau dacă sar prin cercuri de foc. 

- O selecţie remarcabil de diversă, remarcă Glokta. 

- O, da, râse Goyle. I-am ales de pe unde m-au purtat paşii, nu-i 
așa, prieteni? Femeia ridică din umeri, în timp ce umbla în jurul 
borcanelor. Practicianul oacheș înclină capul. Nordicul impunător 
rămase pur şi simplu neclintit. De pe unde m-au purtat pașii! chicoti 
Goyle, de parcă toţi ceilalți ar fi râs cu el. Și mai am mulţi alții! A 
fost o perioadă strașnică, o declar cu tărie! Își şterse o lacrimă de 
voioșşie din ochi și se îndreptă către masa din mijlocul încăperii. 
Părea că totul e o sursă de distracţie pentru el, chiar și ceea ce se 


afla acolo. Dar ce-i asta? Un cadavru, dacă nu mă înșel. Goyle ridică 
brusc privirea, cu ochii scânteind. Un cadavru? O moarte în oraș? 
Ca Superior de Adua, asta nu cumva e de competența mea? 

Glokta se înclină. 

- Firește. Nu știam că aţi sosit, Superior Goyle. De asemenea, am 
simţit că circumstanţele neobișnuite ale acestei... 

- Neobișnuite? Nu văd nimic neobișnuit. 

Glokta rămase tăcut. Ce joc joacă acest nătărău hlizit? 

- Cu siguranţă, veţi fi de acord că violenţa este în acest caz... 
nemaiîntâlnită. 

Goyle ridică teatral din umăr. 

— Câini. 

— Câini? întrebă Glokta, incapabil să treacă peste asta. Animale 
domestice înnebunite, după părerea voastră, sau câini sălbatici, care 
au escaladat zidurile? 

Superiorul doar zâmbi. 

— Cum preferi, Inchizitorule. Cum preferi. 

— Mă tem că e imposibil să fi fost câini, începu să explice pompos 
Iniţiatul Naturalist. Tocmai îi spuneam Inchizitorului Glokta... 
aceste urme de aici şi acelea de pe piele, vedeţi? Sunt mușcături 
umane, neîndoielnic... 

Femeia se îndepărtă de borcane, apropiindu-se tot mai mult de 
Kandelau și aplecându-se spre el până când masca îi ajunse la doar 
câţiva centimetri de nasul lui coroiat. Glasul Iniţiatului se stinse 
încet. 

- Câini, șopti ea, apoi îi lătră în faţă. 

Iniţiatul sări la o parte. 

- Ei, bine, presupun că se poate să mă fi înșelat... desigur. 

Se ciocni de pieptul enorm al nordicului, care înaintase cu o 
surprinzătoare viteză, pentru a se poziționa exact în spatele lui. 
Kandelau se răsuci încet, ridicând o privire mirată. 

— Câini, repetă uriașul. 

— Câini, câini, câini, mormăi bărbatul din Sud, cu un accent 
îngroșat. 

— Desigur, scânci Kandelau, câini, desigur, ce necugetat am fost! 

- Câini! strigă Goyle, încântat, aruncându-și mâinile în aer. 


Misterul e rezolvat! 

Spre uluirea lui Glokta, doi dintre cei trei practicieni începură să 
aplaude politicos. Femeia rămase liniștită. N-am crezut niciodată că- 
mi va fi dor de Superiorul Kalyne, dar dintr-odată sunt copleșit de 
nostalgie. Goyle se întoarse încet, făcând o plecăciune adâncă. 

- Prima mea zi aici şi deja mă obișnuiesc cu munca! Puteţi să-l 
îngropaţi, spuse el, arătând către cadavru și zâmbindu-i larg 
înfricoșatului inițiat. Cel mai bine să fie îngropat, nu? Se uită spre 
omul Nordului. Înapoi în țărână, cum se spune în ţara ta! 

Masivul practician nu dădea nici cel mai vag semn că auzise pe 
cineva vorbind. Kanticul stătea acolo, răsucindu-și cercelul prin 
ureche, iar și iar. Femeia se uita în jos la cadavrul de pe masă, 
adulmecându-l prin mască. Iniţiatul Naturalist stătea cu spatele la 
borcanele lui, nădușind din abundență. 

Destul cu pantomima asta. Am treabă de făcut. 

- Ei, bine zise Glokta băţos, șontâcăind spre uşă, misterul e 
rezolvat. Nu mai aveţi nevoie de mine. 

Superiorul Goyle se întoarse să se uite la el, cu buna dispoziţie 
pierită dintr-odată. 

- Nu! șuieră el, cu ochii mici și furioși aproape ieșindu-i din cap. 
Nu mai avem... nevoie... de tine! 


Să nu pui niciodată prinsoare cu un mag 


Logen stătea în soarele fierbinte, gârbovit pe banca lui şi asuda. 
Hainele ridicole nu-l ajutau să scape de nădușeală sau, de fapt, nu-l 
ajutau la nimic. Tunica nu fusese croită ca să te poţi așeza și pielea 
țţeapănă îi săpa dureros între picioare, ori de câte ori încerca să se 
miște. 

— Afurisenia naibii, mârâi el, trăgând de haină a douăzecea oară. 

Quai nu părea nici el mai în largul lui în veșmântul său magic — 
scânteierile de aur și argint ale simbolurilor doar îi făceau faţa să 
pară mai bolnăvicioasă și mai palidă, ochii mai bulbucaţi şi mai 
spasmodici. Nu scosese un cuvânt toată dimineața. Dintre cei trei, 
doar Bayaz părea să se simtă bine, rotindu-și privirea radios spre 
mulțimile clocotitoare de pe bănci, cu soarele strălucindu-i pe 
scăfârlia bronzată. 

Se remarcau în mijlocul publicului forfotitor ca niște fructe 
putrezite şi păreau la fel de populari. Cu toate că băncile erau 
ticsite, în jurul celor trei se formase un mic spaţiu tensionat unde 
nimeni nu voia să se așeze. 

Zgomotul era și mai copleșitor decât căldura și mulțimile. Lui 
Logen îi vâjâiau urechile din pricina gălăgiei. Abia se stăpânea să nu 
și le acopere cu mâinile și să nu se arunce sub bancă. Bayaz se 
aplecă spre el. 

- Așa au fost și duelurile tale? 

Magul fu nevoit să strige, deși gura îi era aproape lipită de 
urechea lui Logen. 

— Îhî! 

Nici măcar atunci când Logen luptase cu Rudd Treicopaci, când o 
bună parte din armata lui Bethod se așezase într-un larg semicerc, să 
privească, strigând și urlând și lovind cu armele în scuturi, când 
zidurile Uffrithului de deasupra lor fuseseră înțesate de privitori, 
publicul lui nu fusese nici pe jumătate atât de numeros ori de 
gălăgios. Şi nu mai mult de treizeci de oameni îl priviseră 


omorându-l pe Shama Inimă-de-Piatră, omorându-l și apoi 
măcelărindu-l ca pe un porc. Logen tresări, se înfioră și își vâri și 
mai mult capul între umeri, când își aduse aminte. Spintecând, 
spintecând și lingându-și sângele de pe degete, în timp ce Copoiul se 
holba cu oroare şi Bethod râdea și îl încuraja. Simţea și acum gustul 
sângelui. Se cutremură și se şterse la gură. 

Atunci, fuseseră mult mai puţini oameni și, totuși, mizele mult 
mai mari. Vieţile luptătorilor, în primul rând și stăpânirea 
pământului, satelor, orașelor, viitorul unor clanuri întregi. Când se 
luptase cu Tul Duru, nu-l priviseră mai mult de o sută, dar poate că 
întreaga soartă a Nordului se schimbase în acea însângerată 
jumătate de oră. Dacă ar fi pierdut atunci, dacă l-ar fi omorât 
Capdetunet, oare lucrurile ar mai fi fost la fel? Dacă Dow cel Negru 
sau Harding Ursuzul sau oricare dintre ceilalți l-ar fi aruncat în 
noroi, oare Bethod ar mai fi avut acum un colan de aur și și-ar fi 
spus rege? Oare această Uniune ar mai fi în război cu Nordul? Îl 
durea capul, la gândul acesta. Îl durea şi mai mult. 

- Te simţi bine? îl cercetă Bayaz. 

- Înî, mormăi Logen, însă tremura, în plină arșiță. Ce căutau aici 
toți acești oameni? Doar să se amuze. Puţini ar fi găsit duelurile lui 
Logen foarte amuzante, în afară de Bethod, poate. Puţini alţii. Nu e 
ca la luptele mele, murmură el pentru sine. 

— Ce anume? întrebă Bayaz. 

— Nimic. 

Bătrânul zâmbi mulțimii, scărpinându-și barba scurtă și căruntă. 

— Cine crezi că va învinge? 

La drept vorbind, lui Logen nu-i prea păsa, dar se gândi că era 
bine să-și lase deoparte amintirile. Privi cu atenţie ţarcul unde se 
pregăteau cei doi luptători, nu departe de locul unde şedea el. 
Tânărul chipeș și trufaș pe care-l întâlniseră la poartă era unul 
dintre ei. Celălalt era voinic și puternic, cu un gât gros și un aer 
aproape plictisit. 

Logen ridică din umeri. 

- Nu știu nimic despre treaba asta. 

— Ce, tu? Sângerosul Nouă? Un campion care a luptat în zece 
lupte şi a câștigat? Cel mai temut om din Nord? Nicio opinie? 


Duelul e, în mod sigur, la fel în toată lumea! 

Logen tresări și își linse buzele. Sângerosul Nouă. Asta era 
departe, în trecut, dar nu destul de departe pentru cei ca el. Simţea 
şi acum în gură gust de metal, de sare, de sânge. Să atingi un om cu 
o sabie sau să-l spinteci nu e nici pe departe același lucru, dar Logen 
îi examină din nou pe cei doi adversari. Tânărul trufaș își suflecă 
mânecile, își atinse degetele picioarelor, își răsuci trupul într-o parte 
și-n alta, își roti braţele, ca pe niște moriști, urmărit de un bătrân 
soldat încruntat într-o impecabilă uniformă roșie. Un bărbat înalt, 
cu aer îngrijorat, îi înmână două săbii, una mai lungă decât cealaltă, 
şi luptătorul le învârti în aer, în faţa lui, cu o impresionantă viteză, 
cu lamele sclipind. 

Adversarul lui stătea acolo, sprijinit de marginea de lemn a 
îngrăditurii sale, întinzându-și gâtul de taur dintr-o parte în alta, 
fără prea multă grabă, aruncând priviri leneșe împrejur. 

— Cine e cine? întrebă Logen. 

— Idiotul înfumurat de la poartă e Luthar. Cel pe jumătate 
adormit e Gorst. 

Era limpede pe cine prefera mulțimea. Numele lui Luthar putea fi 
auzit adesea în hărmălaie și fiecare mișcare a săbiilor lui suple era 
întâmpinată cu strigăte și bătăi din palme. Părea agil, iute de mână 
şi isteţ, dar era ceva primejdios în așteptarea greoaie a adversarului 
său voinic, ceva întunecat în ochii lui acoperiți de pleoape grele. 
Logen ar fi preferat să se lupte cu Luthar, cu toată iuțeala lui. 

— Socotesc că Gorst. 

— Gorst, zău? Ochii lui Bayaz scânteiară. Ce zici de-un mic 
rămăşag? 

Logen auzi un şuierat ascuţit dinspre Quai. 

- Nu pune niciodată rămășag cu un mag, șopti ucenicul. 

Asta nu păru să conteze prea mult pentru Logen. 

- Pe ce naiba pot să pun eu rămășag? 

Bayaz ridică din umeri. 

- Ei, bine, hai să zicem, pur și simplu, pe onoare! 

- Dacă vrei. 

Logen nu avusese niciodată prea multă onoare, iar puţina pe care 
o avea, putea s-o piardă liniștit. 


- Bremer dan Gorst! 

Aplauzele răzlețe fură înăbușite de o avalanșă de fluierături și 
huiduieli, în timp ce bivolul își târa picioarele către semnul său, cu 
ochii pe jumătate închiși aplecaţi în pământ, cu săbiile mari, grele, 
atârnându-i din mâinile mari, grele. Între părul lui scurt şi gulerul 
cămășii, acolo unde ar fi trebuit să-i fie gâtul, nu era nimic, decât o 
cută groasă de mușchi. 

— Nemernic hidos! murmură Jezal în barbă, privindu-l cum se 
îndepărtează. Nemernic afurisit, idiot şi hidos. 

Dar înjurăturile lui erau lipsite de convingere, chiar și pentru 
propriile-i urechi. Îl urmărise luptând trei runde și demolând trei 
adversari buni. Unul dintre ei mai avea încă de zăcut la pat, şi după 
o săptămână. Jezal se antrenase în ultimele câteva zile anume 
pentru a contracara stilul grosolan al lui Gorst: Varuz și West 
învârtind în fața lui cozi mari de mături, iar el ferindu-se într-o 
parte și-n alta. Nu o dată unul dintre ei îl atinsese și Jezal suferea și 
acum din pricina vânătăilor. 

— Gorst? sugeră arbitrul, cu glas tânguitor, străduindu-se să 
smulgă publicului câteva aplauze, dar nimeni nu se lăsa influenţat. 

Huiduielile doar deveniră mai sonore, însoţite de înțepături și 
insulte, când Gorst îşi ocupă locul la semn. 

- Bou grosolan! 

- Întoarce-te la ferma ta și trage la plug! 

- Bremer bruta! 

Şi altele asemenea. 

Mulțimea se întindea în spate, mai în spate, la nesfârșit. Toți erau 
acolo. Toți, din lumea întreagă, parcă. Toți oamenii de rând din 
oraş, de jur împrejurul marginilor îndepărtate. Toți gentilomii, 
meșteșugarii și negustorii, înghesuiți pe băncile din mijloc. Fiecare 
nobil din Agriont, bărbat sau femeie, în rândurile din față, de la 
ultimii fii ai unor nulități de viță nobilă până la marii magnați ai 
Consiliilor Deschis şi Închis. Loja regală era plină: Regina, cei doi 
prinți, Lordul Hoff, Prințesa Terez. Regele chiar părea treaz de data 
aceasta, o adevărată onoare, rotindu-și cu uimire ochii bulbucați. 
Acolo, undeva, se aflau tatăl și fraţii lui Jezal, prietenii și camarazii, 


toate cunoștințele, mai mult sau mai puţin, şi Ardee, spera el, 
privind... 

Una peste alta, era un public impresionant. 

— Jezal dan Luthar! răcni arbitrul. 

Bolboroseala fără noimă a mulțimii se ridică într-o furtună de 
urale, un val tunător de ovaţii. Strigătele şi urletele spectatorilor 
răsunau în întreaga arenă, făcându-i capul să bubuie. 

— Haide, Luthar! 

- Luthar! 

— Distruge-l pe ticălos! 

Şi altele asemenea. 

- Du-te, Jezal, îi șopti Mareșalul Varuz în ureche, bătându-l pe 
spate și împingându-l ușor către cerc. Şi succes! 

Jezal păşea năuc, cu zgomotul mulțimii izbindu-i urechile până 
când avu impresia că-i va exploda capul. Antrenamentele ultimelor 
luni îi trecură ca un fulger prin minte. Alergările, înotul, exerciţiile 
cu drugul greu. Duelurile, bârna, exercițiile nesfârşite. Pedeapsa, 
studiul, transpiraţia, durerea. Doar ca să poată fi aici. Șapte runde. 
Primul din patru. Totul se reducea la asta. 

Îşi ocupă locul vizavi de Gorst și se uită în ochii aceia cu pleoape 
grele. Îi întoarseră privirea, reci şi calmi, uitându-se, parcă, dincolo 
de el, ca și cum n-ar fi fost acolo. Asta îl irită și își alungă gândurile 
din minte, înălțându-și bărbia nobilă. Nu avea de gând, nu putea să-l 
lase pe acest bădăran să-l învingă. Avea să le arate tuturor acestor 
oameni rangul lui, dibăcia lui, bărbăţia lui. Era Jezal dan Luthar. 
Avea să câştige. Era un fapt incontestabil. Ştia asta. 

— Începeți. 

Prima lovitură îl trimise învârtindu-se, distrugându-i încrederea, 
echilibrul și, mai grav, încheietura. Îl urmărise pe Gorst în luptă, 
desigur, dacă putea fi astfel numită, așa că ştia că avea să-l atace 
fluturându-şi sabia, dar nimic nu l-ar fi putut pregăti pentru acel 
prim contact. Mulțimea icni odată cu el, când se dădu înapoi, 
împleticindu-se. Toate planurile sale atent ticluite, toate sfaturile lui 
Varuz, cu grijă formulate, se topiră în aer. Jezal se crispă de durere 
şi şoc, cu braţul încă vibrând din cauza forţei acelei teribile lovituri, 
cu urechile încă răsunând de trosnetul ei, cu gura atârnând deschisă 


și genunchii tremurând. 

Nu era nici pe departe cel mai promițător început, dar 
următoarea lovitură veni în forță după prima, căzând cu o putere şi 
mai mare. Jezal săltă într-o parte și se îndepărtă, încercând să lase 
loc între ei și să-şi acorde timp. Dar Gorst nu avea de gând să-i 
acorde timp. Scotea deja alt mârâit răgușit, cu sabia lui pornită deja 
în următoarea arcuire irezistibilă. 

Jezal se ferea când putea, para când nu putea. Îl dureau deja 
încheieturile din pricina neîntreruptei ciomăgeli. Pentru început, 
spera că Gorst avea să obosească. Nimeni nu putea să arunce multă 
vreme, încoace și încolo, acele bucăţi imense de metal, așa cum 
făcea el. Curând, ritmul sălbatic avea să-și ia obolul de la bărbatul 
voinic și Gorst avea să încetinească, să se moleșească și armele grele 
aveau să-și piardă veninul. Atunci Jezal avea să riposteze stăruitor, 
să-şi hăituiască adversarul şi să câștige. Mulțimea avea să dărâme 
Agriontul cu uralele ei. O poveste clasică despre o victorie împotriva 
aşteptărilor. 

Numai că Gorst nu obosea. Era o mașină. După câteva minute, 
încă nu dădea nici cel mai vag semn de oboseală în ochii aceia 
acoperiți de pleoape grele. Jezal nu vedea aproape nicio emoție, în 
timpul rarelor momente când îndrăznea să-şi desprindă ochii de la 
acele săbii scânteietoare. Sabia lungă se rotea, se rotea, se rotea în 
cercuri sălbatice, iar sabia scurtă era mereu prezentă, să 
contracareze plăpândele eforturi pe care le putea face Jezal printre 
lovituri, fără să șovăie sau să coboare măcar un centimetru. Puterea 
loviturilor nu scăzu, mârâielile ieșeau din gâtlejul lui Gorst cu 
aceeași vigoare. Mulțimea nu avea niciun motiv să ovaţioneze și 
doar mormăia cu furie. Jezal începu să-și simtă picioarele tot mai 
încete, să simtă sudoarea care-i sălta de pe frunte, să simtă săbiile 
alunecându-i din mâini. 

Vedea de la o poștă ce avea să urmeze, dar n-avea ce să facă. Se 
retrăsese până când ieșise din cerc. Blocase și parase loviturile până 
când îi amorţiseră degetele. De data aceasta, când ridică braţul 
chinuit de durere, urmat de scrâșnetul de metal pe metal, un picior 
obosit îi alunecă și Jezal căzu, scâncind, afară din cerc, prăvălindu- 
se pe-o parte, cu sabia scurtă zburându-i dintre degete. Faţa i se izbi 


de pământ şi Jezal luă o gură grăunţoasă de nisip. Era o cădere 
dureroasă și stânjenitoare, dar se simțea prea obosit şi prea dărâmat 
ca să fie prea dezamăgit. Era aproape ușurat că supliciul acela se 
sfârșise, fie şi doar pentru o clipă. 

— Unu pentru Gorst! strigă arbitrul. 

O  răpăială de aplauze firave fu strivită sub  huiduieli 
batjocoritoare, dar bărbatul vânjos nu părea să observe, târşâindu-și 
picioarele înapoi la semn, cu capul plecat și pregătindu-se deja 
pentru următoarea rundă. 

Jezal se rostogoli încet pe mâini și genunchi, îndoindu-și braţele 
chinuite și ridicându-se fără grabă. Avea nevoie de un moment să 
respire şi să se pregătească, să găsească o strategie. Gorst îl aşteptă, 
tăcut, neclintit. Jezal își şterse nisipul de pe cămașă, cu mintea 
gonind. Cum să-l înfrângă? Cum? Păși prudent înapoi la semnul său 
și ridică săbiile. 

— Începeţi! 

De data aceasta Gorst se năpusti cu și mai multă vigoare, lovind 
în stânga şi-n dreapta de parcă ar fi secerat grâu, făcându-l pe Jezal 
să danseze de jur împrejurul cercului. O lovitură trecu atât de 
aproape în stânga lui încât îi simţi suflul pe obraz. Următoarea îl 
rată la o distanţă la fel de mică, în dreapta. Apoi Gorst dădu o 
lovitură laterală, spre cap, și Jezal văzu o breșă. Se aplecă sub sabie, 
convins că lama i-a tăiat părul din vârful ţestei. Se apropie, când 
sabia lungă și grea țâșni înapoi, cât pe ce să atingă fața arbitrului, 
când săltă în spate, lăsându-l pe Gorst fără apărare în partea 
dreaptă. 

Jezal se năpusti spre nemernicul vânjos, sigur că, în sfârșit, 
reușise, știind că egalase. Dar Gorst îi prinse lovitura cu sabia scurtă 
şi o înlătură, iar gărzile celor două săbii scârţâiră şi apoi se 
încleştară. Jezal lovi spre el fără milă, cu sabia scurtă, dar, cumva, 
Gorst îl blocă din nou, aducându-și cealaltă sabie tocmai la timp, 
prinzând arma lui Jezal şi ţinând-o chiar lângă piept. 

Preţ de o clipă, cele patru săbii ale lor se încleștară, cu mânerele 
scrâșnind, iar fețele celor doi erau doar la câţiva centimetri una de 
alta. Jezal mârâia ca un câine, dezvelindu-și dinții, cu mușchii feţei 
o mască rigidă. Trăsăturile aspre ale lui Gorst nu trădau nicio urmă 


de efort. Arăta ca un om care își făcea nevoile, implicat într-o 
sarcină mundană și ușor dezagreabilă care pur și simplu trebuia 
îndeplinită cât mai repede cu putinţă. 

Preţ de o clipă, săbiile lor se încleștară și Jezal împingea cu 
fiecare strop de putere, cu fiecare mușchi îndelung antrenat 
contractându-se, cu picioarele apăsându-se în pământ, cu stomacul 
încordându-se să răsucească braţele, cu braţele încordându-se să 
împingă palmele, cu palmele strânse cu îndârjire pe mânerele 
săbiilor. Fiecare mușchi, fiecare fibră, fiecare tendon. Știa că avea o 
poziţie avantajoasă, că bărbatul vânjos își pierduse echilibrul, numai 
de-ar putea să-l împingă un pas înapoi... un centimetru... 

Preţ de o clipă, săbiile lor se încleştară, apoi Gorst îşi cobori 
umărul, gemu și-l azvârli pe Jezal cât colo, aşa cum și-ar arunca un 
copil o jucărie de care s-a plictisit. 

Jezal sări înapoi, cu gura și ochii larg deschiși de uimire, lovind 
cu picioarele pământul, concentrându-se din răsputeri să nu cadă. Îl 
auzi pe Gorst mârâind din nou și fu surprins să vadă sabia lungă 
arcuindu-se deja în aer, spre el. Nu putea să se ferească şi, oricum, 
nu avea timp. Ridică braţul drept, din instinct, dar lama groasă, 
boantă, îi dădu sabia scurtă la o parte ca pe un mănunchi de paie în 
vânt şi îi pătrunse între coaste, smulgându-i răsuflarea din piept, 
într-un vaiet de durere care răsună de jur împrejurul arenei tăcute. 
Picioarele i se mototoliră sub el și Jezal se rășchiră în iarbă, cu 
membrele săltând și șuierând ca un burduf tăiat. 

De data aceasta, nici măcar umbra unor aplauze. Mulțimea își 
răcnea ura, huiduindu-l și fluierându-l pe Gorst din toți rărunchii, în 
timp ce acesta îşi târa picioarele către țarc. 

- Luate-ar naiba, Gorst, cuţitarule! 

— Ridică-te, Luthar! Sus și pe el! 

— Du-te acasă, brută! 

- Sălbatic blestemat! 

Fluierăturile se transformară în ovaţii șovăielnice, când Jezal se 
ridică din iarbă, cu toată partea stângă zvâcnind. Ar fi ţipat de 
durere, dacă ar mai fi avut vlagă. Cu toate eforturile lui, cu toate 
antrenamentele, superioritatea lui Gorst era netă şi Jezal ştia asta. Îi 
venea să vomite la gândul c-o va lua de la capăt anul viitor. Își dădu 


toată silința să nu se arate descurajat în timp ce se întorcea, chinuit, 
în țarc, dar nu putu să nu se prăbușească greoi în scaunul lui când 
ajunse acolo, aruncându-și săbiile pe dale şi gâfâind. 

West se aplecă deasupra lui și-i ridică cămașa, să evalueze 
pagubele. Jezal privi temător în jos, aproape aşteptându-se să vadă 
o gaură imensă săpată în trupul său, dar nu avea decât o crestătură 
urâtă şi roșie peste coaste, în jurul căreia se formau deja vânătăi. 

- Ceva rupt? întrebă Mareşalul Varuz, uitându-se peste umărul lui 
West. 

Jezal își stăpâni lacrimile când maiorul îi apăsă coasta. 

— Nu cred, dar, fir-ar! West îi aruncă prosopul cu dezgust. Asta 
numești tu un sport frumos? Nu există nicio regulă împotriva 
acestor săbii grele? 

Varuz clătină din cap mohorât. 

- Toate trebuie să aibă aceeași lungime, dar nu există nicio regulă 
în privinţa greutăţii. Adică, de ce ar vrea cineva săbii grele? 

- Acum știm, nu-i așa? se răsti West. Eşti sigur că n-ar trebui să 
oprim toate astea înainte ca nemernicul să-i taie capul? 

Varuz îl ignoră. 

- Acum, ascultă aici, zise mareșalul, aplecându-se, ca să-i 
vorbească lui Jezal în față. Cel mai bun din șapte runde! Primul la 
patru! Încă mai e timp! 

Timp pentru ce? Ca Jezal să fie tăiat în două, cu sau fără săbii 
boante? 

- E prea puternic! gâfâi Jezal. 

— Prea puternic? Nimeni nu e prea puternic pentru tine! Dar până 
şi Varuz părea neîncrezător. Încă mai e timp! Îl poţi învinge! 
Bătrânul mareșal se trase de mustață. Îl poţi învinge! 

Dar Jezal observă că Varuz nu-i sugeră și cum s-o facă. 


Glokta începea să se teamă că s-ar putea sufoca, atât râdea de 
convulsiv. Încercă să se gândească la ce anume ar prefera să vadă în 
loc de Jezal dan Luthar spulberat într-un cerc de duel și nu reuși. 
Tânărul tresări în timp ce pară cu greu o lovitură oblică. Nu-și 
controlase deloc bine partea stângă de când primise acea lovitură 
între coaste şi Glokta aproape că îi simţi durerea. Și, măi, măi, ce 


bine e s-o simţi pe-a altcuiva, de dragul schimbării. Mulțimea se 
îmbufnă, tăcută și gânditoare, în timp ce Gorst le hărțuia favoritul 
cu loviturile lui brutale şi Glokta împroșca chicoteli prin gingiile 
strânse. 

Luthar era iute şi sprinten şi se mișca bine când vedea săbiile 
apropiindu-se. Un luptător competent. Destul de bun ca să câștige un 
turnir, fără doar și poate, într-un an mediocru. Picioare iuti și mâini iuți, 
dar n-are mintea pe cât de ascuţită ar trebui. Pe cât ar avea nevoie. E 
prea previzibil. 

Gorst era o cu totul altă chestiune. Părea să rotească şi să 
rotească săbiile, fără niciun gând în cap. Dar Glokta știa mai bine. 
Are un fel cu totul nou de a face lucrurile. Pe vremea mea, totul era 
numai jap-jap. La turnirul viitor, toti vor măcelări cu aceste săbii grele. 
Inchizitorul se întrebă într-o doară dacă el ar fi putut să-l învingă pe 
Gorst, în vremurile sale bune. Ar fi fost, oricum, o luptă demnă de 
văzut — un spectacol pe cinste, mai bun decât lupta asta inegală. 

Gorst scăpă cu ușurință de câteva lovituri vlăguite, apoi Glokta 
tresări și mulțimea fluieră când Luthar abia reuși să pareze o 
puternică lovitură de măcelar, a cărei forță aproape îl ridică pe Jezal 
în aer. N-avea cum să evite următoarea lovitură, împins spre 
marginea cercului cum era și fu forțat să facă un salt în spate, în 
nisip. 

— Trei la zero! strigă arbitrul. 

Glokta se scutura de râs privindu-l pe Luthar izbind pământul cu 
frustrare, stârnind nervos un val de nisip, cu fața un tablou de 
palidă autocompătimire. Vai, mie, căpitan Luthar, va fi patru la zero. 
Vei fi zdrobit. O rușine. Poate că asta îl va învăța pe micul pungaș 
scâncitor ce înseamnă modestia. Unora le prinde bine o bătaie bună. 
Uită-te numai la mine, nu? 

— Începeţi! strigă arbitrul. 

Runda a patra începu întocmai cum se sfârşise prima. Cu Luthar 
cotonogit. Glokta își dădea seama că omul era lipsit de idei. Brațul 
drept i se mișca încet, dureros, picioarele sale păreau grele. O altă 
lovitură ameţitoare îi izbi sabia lungă, făcându-l să se împleticească 
în spate, spre marginea cercului, dezechilibrat și gâfâind. Gorst nu 
trebuia decât să-și împingă atacul puțin mai mult. Și ceva îmi spune 


că nu e omul să renunțe când deţine controlul. Glokta îşi înhăță 
bastonul și se ridică în picioare. Oricine își putea da seama că se 
sfârșise şi nu dorea să fie prins în îmbulzeală când mulțimile 
dezamăgite încercau să plece în același timp. 

Sabia lungă a lui Gorst cobori scânteind prin aer. Lovitura finală, 
cu siguranţă. Singura opţiune a lui Luthar era să încerce s-o pareze și 
să fie aruncat afară din cerc. Sau s-ar putea să-i despice capul ăla gras. 
Ne putem aștepta la asta. Glokta zâmbi, pe jumătate întors să plece. 

Dar, cu coada ochiului, cumva, văzu lovitura ratând. Gorst clipi 
când sabia lui grea izbi în iarbă, apoi gemu când Luthar îl tăie peste 
picior, cu mâna stângă. Era cea mai puternică emoție pe care o 
arătase toată ziua. 

— Unu pentru Luthar! strigă arbitrul, după o scurtă pauză, 
incapabil să-şi stăpânească pe deplin uluirea din glas. 

- Nu, murmură Glokta în barbă, când mulțimea din jurul lui 
izbucni în aplauze zgomotoase. Nu. 

Luptase în sute de dueluri în tinereţe și privise altele o mie, dar 
niciodată nu văzuse așa ceva, niciodată nu văzuse pe cineva 
mișcându-se atât de repede. Luthar era un bun săbier, știa asta. Dar 
nimeni nu e atât de bun. Se încruntă, privindu-i pe cei doi finaliști 
ieșind din ţarcuri după cea de-a doua pauză și ocupându-şi locurile. 

— Începeţi! 

Luthar era transformat. Îl hărțuia pe Gorst cu lovituri furioase, 
fulgerătoare, fără să-i dea timp să înceapă. Acum vânjosul era cel 
care părea forțat până la limită: para, se ferea, încerca să se ţină 
departe. Era ca și cum cineva l-ar fi îndepărtat pe furiș pe vechiul 
Luthar în timpul pauzei și l-ar fi înlocuit cu un om cu totul diferit, 
un geamăn mai puternic, mai iute, cu mult mai sigur pe sine. 

După ce i se refuzase atât timp un motiv să aclame, mulțimea 
răcnea şi zbiera de parcă și-ar fi despicat gâtlejurile. Glokta nu le 
împărtășea entuziasmul. Ceva nu e în regulă aici. Ceva nu e în regulă. 
Aruncă o privire către fețele din apropiere, dar nimeni altcineva nu 
simţise că se întâmpla ceva ciudat. Vedeau doar ceea ce voiau să 
vadă, pe Luthar dându-i brutei hidoase o spectaculoasă și 
binemeritată ciomăgeală. Ochii lui Glokta cercetară băncile, neștiind 
ce să caute. 


Bayaz, așa-zisul. Aşezat în rândul din faţă, aplecat și fixându-i 
concentrat cu privirea pe cei doi luptători, ucenicul lui și omul 
Nordului, cel cu cicatrice, lângă el. Nimeni altcineva nu observă, 
toți erau absorbiți de luptătorii din fața lor, dar Glokta observă. Se 
frecă la ochi și se uită din nou. Ceva nu e în regulă. 


— Dacă poţi spune ceva despre Întâiul dintre Magi, poţi spune că e 
un şarlatan nemernic, mârâi Logen. 

Bayaz avea un mic zâmbet în colțul gurii pe când își ștergea 
sudoarea de pe frunte. 

— Cine-a spus vreodată că nu sunt? 

Luthar avea din nou necazuri. Mari necazuri. De fiecare dată când 
para una dintre acele lovituri grele, săbiile lui săreau înapoi mai 
departe și strânsoarea îi părea mai slabă. De fiecare dată când se 
ferea, sfârșea puţin mai departe către marginea cercului galben. 

Atunci, când sfârşitul părea sigur, Logen văzu cu colțul ochiului 
aerul de deasupra umerilor lui Bayaz tremurând, așa cum tremurase 
pe drumul spre sud, când au ars copacii și simți din nou acea 
ciudată zdruncinătură în măruntaie. 

Luthar păru dintr-odată să găsească forțe proaspete. Prinse 
următoarea lovitură pe mânerul sabiei scurte. Cu o clipă mai 
devreme, ar fi putut să i-o zboare din mână. Acum o ţinu acolo o 
clipă, apoi o azvârli cu un strigăt, împingându-și adversarul, 
dezechilibrându-l și făcând un salt înainte, acum în atac. 

- Dacă într-un duel din Nord ai fi prins trișând, mârâi Logen, 
clătinând din cap, ţi-ar tăia o cruce însângerată în burtă și i-ar 
scoate măruntaiele. 

- Norocul meu, şopti Bayaz printre dinţi, fără să-şi ia ochii de la 
luptători, că nu mai suntem în Nord. 

Broboane de sudoare îi acopereau din nou ţeasta pleșuvă, 
şiroindu-i pe faţă în stropi grei. Avea pumnii strânși și tremura de 
efort. 

Luthar lovi cu furie, iar și iar, cu săbiile un abur scânteietor. 
Gorst mârâia și gemea, contracarându-i loviturile, dar Luthar era 
acum prea iute pentru el și prea puternic. Îl mâna fără milă prin 
cerc aşa cum ar mâna un câine furios o vită. 


- Șarlatanie afurisită, mârâi iarăși Logen, când sabia lui Luthar 
scânteie și lăsă o urmă roşie, strălucitoare, pe obrazul lui Gorst. 
Câteva picături de sânge stropiră mulțimea din stânga lui Logen și 
aceasta explodă în ovaţii zgomotoase. Asta, doar preţ de o clipă, era 
o umbră a propriilor sale dueluri. Anunţul arbitrului de trei egal 
abia putu fi auzit. Gorst se încruntă ușor și îşi duse o mână la față. 

Peste hărmălaie, Logen îl auzi doar pe Quai șoptind: 

— Să nu pui niciodată prinsoare cu un mag... 


Jezal ştia că era bun, dar nu visase vreodată că putea fi atât de 
bun. Dădea lovituri precise, era ager ca o pisică, sprinten ca o 
muscă, puternic ca un urs. Coastele nu-l mai dureau, încheieturile 
nu-l mai dureau, orice urmă de oboseală îl părăsise, orice urmă de 
îndoială. Era neînfricat, inegalabil, de neoprit. Aplauzele răsunau în 
jurul lui şi, totuși, auzea fiecare vorbă, vedea fiecare detaliu al 
fiecărei fețe din mulțime. Inima lui pompa, în loc de sânge, foc 
usturător, plămânii lui inspirau norii înșiși. 

Nici măcar nu se osteni să se așeze în pauză, atât era de dornic să 
se întoarcă în arenă. Scaunul era o insultă pentru el. Nu asculta ce 
spuneau Varuz şi West. Nu contau. Oameni mărunți, jos, departe. Se 
holbau la el, înfierbântaţi, uluiţi, cum era și firesc să fie. 

Era cel mai mare săbier al tuturor timpurilor. 

Schilodul acela de Glokta n-ar fi putut ști câtă dreptate avea. Se 
părea că Jezal nu trebuia decât să încerce și putea avea orice-și 
dorea. Chicoti în timp ce săltă înapoi la semn. Râse când auzi 
mulțimile aclamându-l. Îi zâmbi lui Gorst, când păși înapoi în cerc. 
Totul era întocmai cum trebuia să fie. Ochii aceia erau și acum 
acoperiți de pleoape grele, leneşi deasupra micii tăieturi roşii pe 
care i-o făcuse Jezal, dar acum mai era ceva acolo, o urmă de 
stupoare, de îngrijorare, de respect. Așa cum era și firesc să fie. 

Nimic nu era imposibil pentru Jezal. Era invincibil. Era de 
neoprit. Era... 

- Începeţi! 

complet pierdut. Durerea îi străpunse coasta și îl făcu să 
gâfâie. Dintr-odată era speriat şi obosit și slab din nou. Gorst mârâi 
şi își dezlănţui iarăși loviturile sălbatice, izbind săbiile din mâinile 


lui Jezal, făcându-l să sară ca un iepure speriat. Iscusința dispăruse, 
intuiţia și energia dispăruseră, iar asaltul lui Gorst era mai brutal ca 
oricând. Simţi un fior teribil de disperare când sabia lungă îi fu 
smulsă dintre degetele tremurătoare, zbură prin aer şi căzu, dincolo 
de îngrăditură. Jezal era doborât în genunchi. Mulțimea își ţinea 
răsuflarea. Totul se sfârşise... 

„.. Nu se sfârşise. Lovitura se arcuia în jos spre el. Lovitura finală. 
Părea că alunecă. Încet, încet, parcă prin miere. Jezal zâmbi. Era o 
treabă simplă pentru el s-o înlăture cu sabia scurtă. Vigoarea îi 
inundă trupul din nou. Sări în sus, îl împinse pe Gorst cu mâna 
liberă și pară o altă lovitură, pe urmă o alta, singura lui sabie făcând 
treaba pentru două, pe îndelete. Arena era încremenită. Singura 
mișcare era ciocnirea rapidă a săbiilor. La dreapta și la stânga, la 
dreapta și la stânga mergea sabia scurtă, țâșnind mai iute decât 
puteau ochii s-o urmărească, mai iute decât putea mintea să 
gândească, parcă trăgându-l pe Jezal după ea. 

Se auzi un scrâșnet de metal pe metal când sabia lui Jezal îi 
smulse lui Gorst din mână sabia lungă, apoi un altul, când scânteie 
de-a curmezișul și făcu același lucru cu cea scurtă. Preţ de o clipă, 
totul rămase încremenit. Vânjosul, dezarmat şi cu călcâiele la 
marginea cercului, ridică privirea spre Jezal. Mulțimea era mută. 

Apoi Jezal ridică încet sabia-i scurtă, care dintr-odată părea să 
cântărească o tonă, și o înfipse ușor în coastele lui Gorst. 

- Eh! făcu vânjosul cu glas scăzut, ridicându-și sprâncenele. 

Apoi mulțimea explodă în aplauze asurzitoare. Zgomotul nu mai 
contenea, crescând, crescând, trecând peste Jezal în valuri. Acum, 
că isprăvise, se simțea stors până peste poate. Închise ochii, 
clătinându-se, lăsă sabia să-i cadă dintre degetele inerte și se prăbuși 
în genunchi. Era istovit peste măsură. Era ca și cum ar fi folosit 
energia unei săptămâni întregi în câteva momente. Până și să stea în 
genunchi era un efort pe care nu era sigur că-l putea susține multă 
vreme și, dacă se prăbușea, nu era sigur că avea să se mai ridice 
vreodată. 

Dar apoi simți mâini puternice apucându-l de sub braţe și se simți 
ridicat. Vacarmul mulțimii se stârni și mai puternic când fu înălțat 
în aer. Deschise ochii — culori ceţoase, împăienjenite, pâlpâiră în 


faţa lui când mâinile îl răsuciră. Capul îi răsuna de zgomot. Era pe 
umerii cuiva. Un cap ras. Gorst. Voinicul îl ridicase, așa cum ar 
ridica un tată un copil, arătându-l mulțimii, zâmbindu-i cu un rânjet 
mare, hidos. Jezal îi zâmbi înapoi, fără să vrea. Era un moment 
ciudat, una peste alta. 

- Luthar câștigă! strigă arbitrul, abia audibil. Luthar câștigă! 

Ovaţiile se prefăcuseră într-o scandare ritmică: Luthar! Luthar! 
Luthar! Arena se cutremura. Capul lui Jezal plutea. Era parcă beat. 
Beat de victorie. Beat de sine. 

Gorst îl coborî înapoi în cerc, când ovaţiile mulțimii începură să 
se domolească. 

- M-ai învins, spuse el cu un zâmbet larg. Avea glasul ciudat de 
subțire și dulce, aproape ca al unei femei. În mod cinstit. Aș vrea să 
fiu primul care te felicită. Îşi înclină capul mare şi zâmbi din nou, 
frecându-și tăietura de sub ochi, fără cea mai vagă amărăciune. O 
meriți, spuse el, întinzând mâna. 

- Mulţumesc. 

Jezal flutură un zâmbet acru și strânse cât se poate de fugitiv 
mâna voinicului, apoi se îndreptă spre ţarcul lui. 

Fireşte că o merita și al naibii să fie dacă îl mai lasă pe 
nemernicul ăla să se mai lăfăie în lumina gloriei sale încă o clipă. 

- Minunat, băiete, minunat! izbucni Mareșalul Varuz, bătându-l 
pe umăr, când Jezal se întoarse, clătinându-se pe picioare 
tremurătoare, la scaunul lui. Ştiam că ești în stare! 

West zâmbi larg, dându-i prosopul. 

- O să se vorbească despre asta ani și ani. 

Alți simpatizanți se îngrămădiră, felicitându-l, aplecându-se peste 
balustradă. Un vârtej de feţe zâmbitoare și, printre ele, faţa tatălui 
lui Jezal, strălucind de mândrie. 

- Ştiam că ești în stare, Jezal! Nu m-am îndoit niciodată! Nici-o 
clipă! Ai adus onoare familiei noastre! 

Jezal observă, însă, că fratele lui mai mare nu părea la fel de 
încântat. Avea obișnuita expresie înțepată, pizmașă, pe chip, chiar și 
în momentul de glorie a lui Jezal. Ticălosul înțepat și pizmaș! N-ar 
putea să se bucure pentru fratele lui, fie și numai pentru o zi? 

— Pot să felicit și eu învingătorul? se auzi un glas de dincolo de 


umărul său. 

Era acel bătrân idiot, cel de la poartă, cel căruia Sulfur îi spusese 
maestrul lui. Cel care folosise numele de Bayaz. Avea sudoare pe 
țeasta-i pleșuvă, multă sudoare. Avea chipul palid, ochii adânciți. 
Aproape ca și cum tocmai ar fi încheiat șapte runde cu Gorst. 

- Bună treabă, într-adevăr, tinere prieten, o execuţie aproape... 
magică. 

- Mulţumesc, murmură Jezal. Nu era sigur deloc cine era 
bătrânul sau ce urmărea, dar nu avea niciun strop de încredere în el. 
Regret, însă, trebuie... 

— Desigur. Vom vorbi mai târziu. 

O spuse cu o tulburătoare fermitate, ca și cum ar fi fost un lucru 
deja stabilit. Apoi se întoarse şi dispăru pe nesimţite în mulțime. 
Tatăl lui Jezal se uită după el, acum livid la faţă, de parcă ar fi văzut 
o fantomă. 

- ÎI cunoşti, tată? 

- Eu... 

- Jezal! Varuz îl înhăță de braţ emoţionat. Vino! Regele vrea să te 
felicite! 

Îl târî pe Jezal de lângă familia lui către cerc. Câteva aplauze 
răzlețe se stârniră din nou, în timp ce traversau împreună iarba 
uscată, scena victoriei lui Jezal. Lordul Mareșal îi aruncă, patern, un 
braț pe după umeri și zâmbi mulțimii, de parcă aplauzele ar fi fost 
toate pentru el. Toată lumea dorea o bucăţică din gloria lui, se 
părea, dar Jezal reuși să se descotorosească de bătrân când urcă 
treptele către loja regală. 

Prințul Raynault, fiul cel mic al regelui, era primul în rând, 
îmbrăcat modest, cu o înfățișare de om cinstit şi înțelept, fără urmă 
de aer princiar. 

- Bravo! strigă el peste răcnetele mulțimii, părând cu adevărat 
încântat de victoria lui Jezal. Bună treabă! 

Fratele lui era și mai exuberant: 

- Incredibil! strigă Prinţul Moștenitor Ladisla, cu soarele 
scânteind pe nasturii de aur ai tunicii sale. Fantastic! Uimitor! 
Spectaculos! N-am mai văzut așa ceva! Jezal zâmbi larg și se înclină 
umil când trecu pe lângă el, strângându-și umerii când prințul 


moștenitor îl plesni puţin prea tare peste spate. Am știut 
întotdeauna că ești în stare! Întotdeauna ai fost omul meu! 

Prințesa Terez, unica fiică a Marelui Duce Orso de Talins, îl privi 
pe Jezal trecând, cu un mic zâmbet disprețuitor, bătând cu două 
degete apatice în palmă, într-o imitație de aplauze, lipsită de 
entuziasm. Avea bărbia ridicată chinuitor de sus, ca și cum doar să 
fie privit de ea ar fi fost o onoare pe care el n-o putea aprecia pe 
deplin și, cu siguranță, n-o merita. 

Și, astfel, ajunse, în sfârșit, la jilțul lui Gustav al Cincilea, Înalt 
Rege al Uniunii. Avea capul căzut într-o parte, strivit sub coroana 
scânteietoare. Degetele-i palide, păstoase, se contractau pe mantia 
de mătase purpurie, ca niște viermi albi. Avea ochii închiși, iar 
pieptul i se ridica și cobora ușor, însoţit de pârâituri domoale, când 
saliva îi ţâşnea de pe buzele lăsate și șiroindu-i pe piept, alăturându- 
se transpiraţiei de pe gușa-i umflată și ajutând-o să-i înnegrească de 
umezeală gulerul înalt. Jezal se afla, într-adevăr în prezenţa 
măreției. 

— Maiestate, murmură Lordul Hoff. 

Capul statului nu răspunse. Soţia lui, Regina, privea, chinuitor de 
dreaptă, cu un zâmbet neclintit, lipsit de emoție, lipit pe faţa-i bine 
pudrată. 

Jezal nu știa unde să se uite și se hotărî asupra pantofilor săi plini 
de praf. Lordul Şambelan tuși sonor. Un mușchi zvâcni sub grăsimea 
asudată de pe obrazul Regelui, dar acesta nu se trezi. Hoff tresări și, 
privind împrejur, să se asigure că nu-i urmărea nimeni prea atent, 
înfipse un deget între coastele regale. 

Regele sări, cu pleoapele dintr-odată larg deschise, cu gușa grea 
tremurând, holbându-se la Jezal cu ochi sălbatici, injectați, tiviți cu 
roşu. 

— Maiestatea Voastră, acesta este căpitanul... 

- Raynault! exclamă Regele, fiule! 

Jezal înghiți nervos, străduindu-se din răsputeri să-și păstreze 
zâmbetul crispat. Nătărăul senil îl confundase cu fiul său mai mic. 
Încă și mai rău, prințul însuşi se afla la nici patru pași. Zâmbetul 
încremenit al Reginei tresări ușor. Buzele perfecte ale Prințesei 
Terez se strâmbară cu dispreţ. Lordul Șambelan tuși stânjenit. 


- Ăă, nu, Maiestate, acesta este... 

Dar era prea târziu. Fără niciun avertisment, monarhul se ridică 
greoi în picioare şi îl cuprinse pe Jezal într-o îmbrăţișase entuziastă, 
cu coroana grea alunecându-i într-o parte, gata să-l înțepe în ochi pe 
Jezal cu unul dintre ţepii ei incrustaţi cu nestemate. Falca Lordului 
Hoff se deschise în tăcere. Cei doi prinți făcură ochii mari, Jezal nu 
reuși să scoată decât un gâlgâit neajutorat. 

- Fiule! bolborosi regele, cu glasul gâtuit de emoție. Raynault, mă 
bucur atât de mult că te-ai întors! Când n-am să mai fiu, Ladisla va 
avea nevoie de ajutorul tău. E atât de slab şi coroana e o povară atât 
de grea! Tu ai fost întotdeauna mai potrivit pentru ea! O povară atât 
de grea! plânse el pe umărul lui Jezal. 

Era ca un coșmar hidos. Ladisla și adevăratul Raynault se uitară 
unul la altul cu gura căscată, pe urmă înapoi la tatăl lor, amândoi cu 
un aer bolnav. Terez pufnea pe nas la viitorul ei socru, cu un 
nedisimulat dispreţ. Din rău în mult, mult mai rău. Ce naiba trebuia 
făcut într-o asemenea situație? Oare exista vreo normă de etichetă 
pentru asta? Jezal îl bătu stângaci pe Rege peste spatele-i gras. Ce 
altceva putea să facă? Să-l îmbrâncească pe bătrânul senil în fund, 
sub privirile a jumătate dintre supușii săi? Aproape că era ispitit s-o 
facă. 

Noroc că mulțimea luă îmbrăţișarea Regelui drept o recunoaștere 
răsunătoare a calităților de luptător ale lui Jezal și înecă vorbele 
acestuia într-un nou val de ovaţii. Nimeni în afară de loja regală nu- 
i auzi vorbele. Cu toţii pierdură deplina semnificaţie a ceea ce era, 
fără îndoială, cel mai stânjenitor moment din viața lui Jezal. 


Publicul ideal 


Arhilectorul stătea lângă imensa-i fereastră, la sosirea lui Glokta, 
înalt şi impozant ca întotdeauna, în tunica-i imaculată, privind afară 
peste turnurile Universităţii, către Casa Creatorului. O adiere 
plăcută străbătea imensa încăpere circulară, răvășind ciuful de păr 
alb al bătrânului și făcând numeroasele hârtii de pe biroul său imens 
să pârâie şi să fluture. 

Se întoarse când Glokta intră șchiopătând în cameră. 

— Inchizitorule, spuse el simplu, întinzând o mână îmbrăcată în 
mănușă albă, cu piatra imensă a rangului său reflectând lumina 
soarelui revărsat dinspre fereastra deschisă și scânteind cu un foc 
purpuriu. 

- Slujesc și mă supun, Eminenţă. 

Glokta luă mâna într-a lui și se strâmbă când se aplecă să sărute 
inelul, cu toiagul tremurând de efortul de a se ţine drept. Să fiu al 
naibii dacă bătrânul ticălos nu-și tine mâna puţin mai jos de fiecare 
dată, doar ca să mă vadă transpirând. 

Sult se scurse în jilțul său dintr-o singură mișcare lină, cu coatele 
pe masă, cu degetele strânse în fața lui. Glokta nu putea decât să 
stea, cu piciorul în flăcări în urma cunoscutului urcuș prin Casa 
Întrebărilor, cu sudoarea șiroindu-i pe ţeastă, şi să aștepte invitația 
de a se așeza. 

- Te rog, ia loc, murmură Arhilectorul, apoi aşteptă ca Glokta să 
se vâre, crispându-se, într-unul dintre scaunele mai modeste de la 
masa rotundă. Acum, spune-mi, a ajuns investigația ta la vreun 
rezultat? 

— Cât de cât. În camerele noastre de oaspeţi au avut loc noaptea 
trecută anumite tulburări. Ei susțin că... 

- Evident, o tentativă de a adăuga credibilitate acestei poveşti 
revoltătoare. Vrajă! pufni Sult cu dispreţ. Ai descoperit cum a fost 
făcută, cu adevărat, spărtura din zid? 

Vrajă, poate. 


-— Mă tem că nu, Eminenţă. 

— Păcat. Ne-ar fi de folos o dovadă a felului cum a fost realizat 
acest truc. Totuşi — şi Sult suspină, ca și cum nu se așteptase la mai 
mult — nu putem avea totul. Ai vorbit cu aceşti... oameni? 

- Da. Bayaz, dacă pot să-i folosesc numele, e foarte alunecos. Fără 
ceva mai convingător, decât întrebările însele, n-am putut să scot 
nimic de la el. Amicul lui, omul Nordului, trebuie și el cercetat niţel. 

O cută se formă peste fruntea netedă a lui Sult. 

- Bănuiești vreo legătură cu acest sălbatic, Bethod? 

— Posibil. 

- Posibil? repetă amar Arhilectorul, de parcă însuși cuvântul era 
o otravă. Altceva? 

— S-a mai alăturat cineva trupei vesele. 

- Știu. Navigatorul. 

Dar de ce mă mai obosesc? 

- Da, Eminenţă, un navigator. 

- Le urez succes. Ghicitorii ăștia zgârie-brânză dau întotdeauna 
mai multe bătăi de cap decât merită. Bolborosesc despre Dumnezeu 
şi ce mai vrei. Sălbatici lacomi. 

— Categoric. Mai multe bătăi de cap decât merită, Arhilectore, 
deși ar fi interesant de ştiut de ce m-au implicat pe mine. 

- Și, mă rog, de ce? 

Glokta tăcu o clipă. 

— Nu știu. 

- Hah! fornăi Sult. Altceva? 

— În urma vizitei nocturne de care au avut parte, prietenii noștri 
au fost mutaţi într-o serie de camere de lângă parc. Acum câteva 
nopţi, la nici douăzeci de pași de ferestrele lor, a avut loc o crimă 
sinistră. 

— Superiorul Goyle mi-a pomenit despre asta. Zicea că nu trebuie 
să mă îngrijorez, că nu există nicio legătură cu oaspeţii noștri. Am 
lăsat problema în mâinile lui. Se încruntă la Glokta: Am luat o 
decizie greșită? 

Ah, la asta nu trebuie să cuget prea mult. 

- Categoric nu, Arhilectore. Glokta îşi plecă fruntea cu adânc 
respect. Dacă Superiorul e satisfăcut, atunci sunt și eu. 


- Hm. Așadar, ce-mi spui tu este că, una peste alta, nu avem 
nimic. 

Nu chiar nimic. 

- Ba avem. Glokta pescui sulul vechi din buzunarul tunicii sale și 
i-l întinse Arhilectorului. 

Sult avea un aer de ușoară curiozitate pe față când îl luă și îl 
desfășură pe masă, holbându-se la simbolurile fără noimă. 

— Ce-i asta? 

Ha! Așadar, nu știi totul? 

— Presupun că se poate spune că e un fragment de istorie. O 
relatare despre cum l-a înfrânt Bayaz pe Maestrul Creator. 

— Un fragment de istorie. Sult bătu cu degetul, gânditor, pe masă. 
Şi cum ne ajută pe noi? 

Cum te ajută pe tine, vrei să spui. 

- Conform acestui document, prietenul nostru Bayaz a fost cel 
care a zăvorât Casa Creatorului. Glokta făcu semn cu capul către 
construcția impunătoare de dincolo de fereastră. L-a zăvorât și a 
luat cheia. 

— Cheia? Turnul acela a fost întotdeauna încuiat, întotdeauna. Din 
câte știu eu, nu există nici măcar o gaură a cheii. 

- Exact la fel am gândit și eu, Eminenţă. 

- Hm. Încet, încet, Sult începu să zâmbească. La povești, totul 
depinde de cum le spui, nu? Prietenul nostru Bayaz ştie asta foarte 
bine, îndrăznesc să zic. Voia să folosească propriile noastre povești 
împotriva noastră, dar acum schimbăm rolurile. Îmi place această 
ironie. Ridică iarăși sulul în mână. E autentic? 

— Contează? 

— Fireşte că nu. 

Sult se ridică cu graţie din scaun și păși încet către fereastră, 
lovindu-se peste degete cu sulul răsucit. Rămase acolo o vreme, 
privind afară. Când se întoarse, dobândise un aer de profundă 
automulțumire. 

- Mi-am amintit că mâine seară va fi un ospăț, o petrecere pentru 
noul nostru campion săbier, căpitanul Luthar. Acel mic vierme 
şarlatan. Cei mai de seamă oameni ai regatului vor fi de faţă: 
Regina, amândoi prinții, majoritatea celor din Consiliului Închis, 


mai mulți nobili marcanţi. Fără să-l uităm pe Regele însuși. S-a ajuns 
departe, dacă prezenţa lui la cină nici măcar nu merită menţionată. Ar fi 
asistenţa ideală pentru mica noastră demascare, nu crezi? 

Glokta își plecă prevăzător capul. 

- Desigur, Arhilectore. Asistenţa ideală! Cu condiţia să funcţioneze. 
Ar putea fi o asistență stânjenitoare, dacă dai greș în faţa ei. 

Dar Sult își anticipa deja triumful. 

- Adunarea perfectă şi timp tocmai destul să facem pregătirile 
necesare. Trimite un mesaj prietenului nostru, Întâiul dintre Magi, şi 
anunţă-l că el și însoțitorii lui sunt invitați cordial la o cină, mâine 
seară. Nădăjduiesc că vei participa și tu! 

Eu? Glokta se înclină din nou. 

- N-aş lipsi pentru nimic în lume, Eminenţă. 

- Bun. Adu-ţi practicienii cu tine. Prietenii noștri ar putea deveni 
violenţi când își vor da seama că partida e pierdută. Cine știe de ce 
ar fi în stare niște barbari ca ei! 

O mișcare abia perceptibilă a mâinii înmănușate a Arhilectorului 
sugeră că întâlnirea se terminase. Toate acele scări, doar pentru asta? 

Sult privea sulul în josul nasului când Glokta ajunse, în sfârșit, la 
prag. 

— Asistenţa ideală, murmură el, când ușile grele se închiseră cu un 
păcănit. 


În Nord, oamenii unei căpetenii mâncau în fiecare seară cu 
conducătorul lor la masă, în sala mare. Femeile aduceau mâncarea 
în străchini de lemn. Îţi înfigeai un cuţit în hălcile de carne și cu 
altul le tăiai, apoi îți îndesai bucăţile de carne în gură, cu degetele. 
Dacă găseai vreun os sau vreun zgârci, îl aruncai jos, pe paie, pentru 
câini. Masa, dacă exista aşa ceva, era formată din câteva scânduri 
strâmbe de lemn, pătate și găurite și zgâriate de cuţitele împlântate 
în ele. Slujitorii stăteau pe bănci lungi, poate cu un scaun, două 
pentru Oamenii Aleși. Era întuneric, mai cu seamă în iernile lungi, și 
plin de fum, de la gropile de foc şi de la pipele de chagga. Adesea se 
fredonau cântece, se țipau insulte voioase, uneori se răcneau altele 
furioase, şi mereu se bea vârtos. Singura regulă era că așteptai să 
înceapă căpetenia. 


Logen nu-și închipuia care ar putea fi regulile aici, dar bănuia că 
erau o mulțime. 

Oaspeţii erau așezați la trei mese lungi dispuse în potcoavă, 
şaizeci de oameni sau mai mulți. Fiecare avea propriul scaun și 
lemnul închis la culoare al meselor era lustruit de-ţi lua ochii, destul 
de lucios ca Logen să-și vadă oglindit conturul înceţoșat al feţei, în 
lumina sutelor de lumânări risipite de jur împrejurul pereţilor şi pe 
mese. Fiecare oaspete avea cel puţin trei cuțite boante și mai multe 
alte obiecte împrăștiate în faţa tuturor, despre care Logen n-avea 
habar la ce foloseau, inclusiv un cerc mare și întins din metal 
lucitor. 

Nu erau strigăte și, cu siguranţă, nici cântece, doar un zumzet 
înfundat, ca al unui stup, în timp ce oamenii șușoteau, aplecându-se 
unul spre altul de parcă şi-ar fi împărtășit niște secrete. Veşmintele 
erau cele mai stranii. Bătrânii purtau mantii grele, negre, roșii și 
aurii, tivite cu blană strălucitoare, în ciuda căldurii dogoritoare. 
Tinerii erau îmbrăcați cu tunici strâmte în culori vii, purpurii, verzi 
sau albastre, festonate cu sfori și noduri de aur și fir de argint. 
Femeile aveau lanțuri și inele de aur sclipitor, nestemate 
scânteietoare și rochii ciudate din pânză viu colorată, care erau 
ridicol de largi și umflate pe alocuri, îngrozitor de strâmte în altele 
şi lăsând alte părți dezgolite total și tulburător. 

Până și servitorii erau îmbrăcaţi ca niște lorzi, mișunând în 
spatele meselor, aplecându-se în tăcere, să umple pocalele cu vin 
dulce, ușor. Logen băuse deja o mulțime și camera luminoasă 
căpătase o strălucire plăcută. 

Problema era lipsa mâncării. Nu mâncase de dimineaţă și îi 
chiorăia stomacul. Pusese ochii pe vasele cu plante așezate pe mese, 
în fața oaspeţilor. În ele se aflau flori colorate, care nu prea 
semănau a mâncare, dar, pe de altă parte, în ţara lui se mâncau 
unele lucruri ciudate. 

N-avea decât să încerce. Înhăță una din vas, o plantă lungă și 
verde cu o floare galbenă la capăt. Luă o bucăţică de la baza 
tulpinii. Fără gust şi apoasă, dar cel puţin era crocantă. Luă o 
mușcătură mai mare și o clefăi fără poftă. 

- Nu cred că sunt pentru mâncat. 


Logen privi împrejur, surprins să audă limba nordică vorbită aici, 
surprins că cineva îi şi vorbea. Vecinul lui, un bărbat înalt, sfrijit, cu 
o față aspră, ridată, se apleca spre el cu un zâmbet stânjenit. Logen 
îl recunoscu vag. Fusese la duel, unde ţinuse săbiile pentru flăcăul 
de la porți. 

— Ah! bâigui Logen, cu gura plină. Gustul devenea mai rău după 
un timp. Scuze, spuse el de îndată ce înghiți cu greu bucata de 
plantă. Nu știu prea multe despre lucrurile astea. 

— Sincer, nici eu. Ce gust avea? 

— Ca naiba. 

Logen ţinu floarea pe jumătate mâncată, șovăitor, între degete. 

Podeaua de dale era impecabil de curată. Nu părea potrivit s-o 
arunce sub masă. Nu erau câini, oricum și, chiar dacă ar fi fost, se 
îndoia că ar fi mâncat așa ceva. Un câine ar fi avut mai multă minte 
decât el. O aruncă pe talerul de metal și își șterse degetele de piept, 
sperând că nimeni nu observase. 

— Numele meu este West, spuse bărbatul, întinzându-i mâna. Vin 
din Englia. 

Logen îi strânse mâna. 

— Nouădegete. Un Brynn, de sus, din Nord, din Ținuturile Înalte. 

- Nouădegete? Logen își flutură cioata în faţa lui și bărbatul 
clătină din cap. Ah, înțeleg. Zâmbi de parcă și-ar fi amintit ceva 
amuzant. Am auzit cândva, în Englia, un cântec despre un bărbat cu 
nouă degete. Cum i se spunea, oare? Sângerosul Nouă! Asta era! 
Logen simți cum îi piere zâmbetul. Unul dintre acele cântece ale 
Nordului, știi de care, numai violență. A tăiat capete cu carul, acest 
Nouă Sângeros, a pârjolit orașe şi a băut bere cu sânge și câte şi mai 
câte. Nu erai tu, nu-i așa? 

Omul glumea. Logen râse nervos. 

— Nu, nu, n-am auzit niciodată de el. 

Din fericire, West trecuse deja mai departe. 

- Spune-mi, arăţi de parcă ai văzut ceva bătălii la viaţa ta. 

— Am fost în câteva încăierări. 

N-avea rost să nege asta. 

— Ai auzit de cel căruia i se spune Regele Oamenilor Nordului? 
Acest Bethod? 


Logen privi pieziș. 

— ÎI cunosc. 

— Ai luptat împotriva lui în războaie? 

Logen se strâmbă. Gustul acriu al plantei părea să-i persiste în 
gură. Ridică pocalul şi luă o înghiţitură. 

- Mai rău, spuse el încet în timp ce-o așeză. Am luptat pentru el. 

Asta nu părea decât să-i stârnească bărbatului curiozitatea. 

- Atunci îi cunoști tactica şi trupele. Felul lui de a face război? 
Logen clătină aprobator din cap. Ce-mi poţi spune despre el? 

- Că este un adversar cât se poate de crud și viclean, de nemilos 
şi lipsit de scrupule. Să fim bine înţeleşi, îl urăsc, dar n-a mai existat 
un conducător de război pe măsura lui de pe vremea lui Skarling 
Hoodless. Are ceva care impune respect sau teamă sau, cel puţin, 
supunere. Își forțează oamenii, ca să poată ajunge primul pe câmpul 
de luptă și să-și aleagă terenul, dar ei îşi dau toată silinţa pentru el, 
fiindcă le aduce victorii. E prevăzător când trebuie să fie și 
neînfricat când trebuie să fie, dar nu neglijează niciun detaliu. Îl 
încântă fiecare truc de război: capcane și ambuscade, tertipuri și 
viclenii, atacuri prin surprindere. Caută-l unde te aștepți mai puţin 
şi așteaptă-te să fie mai puternic atunci când pare mai slab. Fereşte- 
te de el mai cu seamă când pare să se retragă. Majoritatea oamenilor 
se tem de el, iar cei care nu se tem sunt nebuni. Logen culese floarea 
de pe talger și începu s-o rupă în bucăţi. Oștirile sale sunt grupate în 
jurul căpeteniilor de clanuri, unii, la rândul lor, puternici 
conducători de război. Cei mai mulți luptători ai lui sunt robi, țărani 
luaţi cu japca, înarmaţi cu sulițe sau arcuri, mișcându-se repede în 
grupuri răzlețe. În trecut, erau prost pregătiţi şi erau luați de la 
fermele lor doar pentru o scurtă perioadă de timp, dar războaiele se 
dezlănțuie de atâta vreme încât mulți dintre ei au devenit luptători 
neînfricați și necruțători. Logen începu să aranjeze bucăţile de 
plantă, imaginându-și că erau grupuri de oameni și că talgerul era o 
colină. Fiecare căpetenie îşi ţine oamenii lângă el, propriii luptători 
de casă, bine înarmaţi, îmbrăcaţi în armuri, pricepuţi să mânuiască 
securea, sabia și sulița, bine disciplinaţi. Unii, puţini, au cai, dar 
Bethod îi ţine pe aceştia ascunși, așteptând cel mai prielnic moment 
să atace sau să urmărească. Logen scoase petalele galbene ale florii 


şi acestea deveniră călăreţi ascunși, în flancuri. Ultimii sunt Oamenii 
Vestiţi, Oamenii Aleși, acei războinici care și-au câștigat un mare 
respect în luptă. Ei pot să conducă grupuri de războinici pe câmpul 
de luptă sau să acţioneze ca iscoade ori năvălitori, pătrunzând 
uneori până departe, în spatele inamicului. Logen își dădu seama că 
talgerul era acoperit de o harababură de bucăţi rupte din plantă şi le 
mătură grăbit pe masă. Asta e tradiția războiului în Nord, dar 
Bethod a avut întotdeauna o pasiune pentru ideile noi. A citit cărți și 
a studiat alte modalități de luptă și vorbea adesea despre 
cumpărarea de arcuri plate, de armuri grele și cai puternici de 
război de la negustorii din Sud şi despre formarea unei armate 
temute în întreaga lume. 

Logen își dădu seama că vorbea întruna de-o veșnicie. Nu mai 
rostise atâtea vorbe laolaltă de ani de zile, dar West îl fixa cu un aer 
de fascinată atenţie. 

- Vorbeşti ca un om care-și cunoaște treaba. 

- Ei, bine, ai nimerit singurul subiect în care aș putea fi socotit 
expert. 

- Ce sfat ai da cuiva care ar trebui să ducă un război împotriva 
lui Bethod? 

Logen se încruntă. 

- Fii cu băgare de seamă. Şi păzeşte-ți spatele. 


Jezal nu se simţea bine. La început, desigur, păruse o idee 
încântătoare, lucrul la care visase dintotdeauna: o petrecere în 
cinstea lui, la care să participe atâţia dintre mai-marii Uniunii. Cu 
siguranță, era doar începutul noii sale vieți minunate de campion al 
Turnirului. Lucrurile măreţe pe care toată lumea i le prorocise, nu, i 
le promisese, aproape că sosiseră, atârnând ca niște fructe pârguite, 
gata să cadă din pom direct în poala lui. Cu siguranţă aveau să 
urmeze în curând promovări și glorie. Poate că îl vor face maior în 
seara aceasta și avea să meargă în război în Englia, în calitate de 
comandant al unui batalion întreg. 

Dar, în mod ciudat, majoritatea oaspeţilor păreau mai interesați 
de propriile treburi. Trăncăneau între ei despre ocârmuire, despre 
afacerile caselor negustorești, despre pământ și titluri și politică. 


Duelul şi remarcabila dibăcie în luptă abia dacă erau pomenite. Nu 
se întrevedea nicio promovare imediată. Trebuia să stea acolo pur și 
simplu, să zâmbească și să accepte răzlețele felicitări călduţe de la 
străini în veşminte splendide care nici nu-l priveau în ochi. O efigie 
de ceară ar fi fost același lucru. Trebuia să recunoască, adulaţia 
oamenilor de rând din arenă îi adusese considerabil mai multe 
satisfacţii. Cel puţin, aceia dădeau impresia că sunt sinceri. 

Totuși, nu mai fusese niciodată în incinta palatului, o fortăreață 
în interiorul fortăreței Agriontului, unde, într-adevăr, nu multora le 
era îngăduit să pună piciorul. Acum era așezat la masa de onoare, 
chiar în sala de mese a regelui, deși Jezal nu se îndoia că Maiestatea 
Sa mânca de obicei cocoţat în pat, unde, probabil, alţii îl hrăneau cu 
lingura. 

În zidul din capătul opus al sălii fusese montată o scenă. Jezal 
auzise cândva că Ostus, copilul-rege, avea bufoni care dădeau 
spectacole pentru el la fiecare masă. Morlic Nebunul, spre deosebire 
de el, pusese în scenă acolo execuţii, să-i însoţească cina. Se spunea 
că Regele Casamir cerea ca, în fiecare dimineaţă, în timp ce-și lua 
micul dejun, niște actori, întruchipându-i pe cei mai mari dușmani 
ai săi, să-i strige insulte de pe scenă, ca să-și menţină ura nealterată. 
Însă acum cortina era trasă. Jezal trebuia să-și caute distracţia în 
altă parte şi, în această privință, opțiunile erau extrem de limitate. 

Mareșalul Varuz îi trăncănea la ureche. El, cel puţin, era încă 
interesat de duel. Din nefericire, nu vorbea despre nimic altceva. 

- N-am mai văzut în viața mea așa ceva. Întreg orașul vuiește. Cel 
mai remarcabil duel pe care l-a văzut vreodată cineva! Jur, ești 
chiar mai bun decât era Sand dan Glokta și nu credeam c-am să mai 
văd altul ca el. N-am visat niciodată că ești capabil să lupţi așa, n- 
am avut nici cea mai mică bănuială. 

— Îhî, făcu Jezal. 

Prinţul Moștenitor Ladisla și viitoarea lui soție, Terez de Talins, 
formau un cuplu care se remarca în fruntea mesei, chiar lângă 
Regele care moţăia. Erau indiferenți la tot ce se întâmpla în jurul 
lor, dar nicidecum în felul în care te-ai aștepta de la doi tineri 
îndrăgostiți. Se certau aprig, cu glas nu tocmai șoptit, în timp ce 
vecinii lor se prefăceau sârguincioși că nu le sorb fiecare cuvânt. 


— ... ei, bine, am să plec în curând la război, în Englia, așa că nu 
va mai trebui să mă suporţi multă vreme, scâncea Ladisla. Aș putea 
fi omorât. Oare asta te va face fericită, Alteță? 

— Rogu-te, nu muri pentru mine, replică Terez, cu accentu-i 
styrian picurând venin, dar dacă trebuie, trebuie. Bănuiesc că voi 
învăţa să suport durerea... 

Cineva aflat mai aproape îi distrase atenţia lui Jezal, izbind cu 
pumnul în masă. 

- La naiba cu acești oameni de rând! Ţărănimea afurisită a ridicat 
armele în Starikland! Câinii puturoşi, refuză să miște un deget! 

— De vină sunt taxele astea, mârâi vecinul bărbatului, aceste taxe 
de război i-au stârnit. Ai auzit de acel personaj blestemat căruia i se 
spune Tanner? Un țăran afurisit care predică pe față răzmerița, cum 
mă vezi și cum te văd! Am auzit că unul dintre perceptorii regali a 
fost pus pe fugă de o gloată, la nici doi kilometri de zidurile 
Kelnului. Unul dintre perceptorii regali, zic! De către o gloată! La 
nici doi kilometri de zidurile orașului... 

- Ne-am făcut-o cu mâna noastră! Fața vorbitorului nu se vedea, 
însă Jezal îl recunoscu după manșetele brodate cu auriu ale 
veşmântului. Marovia, Înaltul Judecător. Tratează un om ca pe un 
câine și, mai devreme sau mai târziu, o să te muște. E un adevăr 
simplu. Rolul nostru în calitate de cârmuitori și de nobili este, cu 
siguranță, să respectăm și să protejăm omul simplu, nu să-l oprimăm 
și să-l dispreţuim. 

- Eu nu vorbeam de dispreţ, Lord Marovia, sau despre oprimare, 
doar despre plata ce ne-o datorează nouă, ca moșieri ai lor, și, la 
urma urmei, ca superiorii lor naturali. 

În tot acest timp, Mareșalul Varuz nu se întrerupsese nicio clipă. 

— A fost ceva, nu? Felul cum l-ai doborât, cu o sabie contra două! 
Bătrânul soldat își șfichiui mâna prin aer. Tot orașul vuiește. Te 
așteaptă lucruri măreţe acum, băiete. Să fiu al naibii dacă n-o să ai 
scaunul meu în Consiliul Închis, într-o bună zi! 

Deja chiar era prea mult. Jezal îl suportase în toate acele luni. 
Cumva, își imaginase, că, dacă va câștiga, asta va pune capăt 
situației, dar, după toate aparențele, avea să fie dezamăgit în 
această privinţă, ca și în multe altele. Era ciudat, dar Jezal nu-și 


dăduse niciodată seama pe deplin ce imbecil plictisitor era Lordul 
Mareşal. Dar acum își dădea, fără doar și poate. 

Ca să-i sporească exasperarea, la mese erau așezați mai mulți 
oameni care, în mod categoric, n-ar fi fost printre invitaţii aleși de 
el. Bănuia că putea face o dispensă pentru Sult, Arhilectorul 
Inchiziției, căci făcea parte din Consiliul Închis şi era, fără îndoială, 
o persoană influentă, dar Jezal nu putea pricepe de ce să-l fi adus și 
pe nemernicul acela de Glokta cu el. Schilodul arăta și mai rău ca de 
obicei, clipind din ochii înfundaţi în cercuri întunecate. Dintr-un 
oarecare motiv, îi arunca când şi când, lui Jezal, rânjete și priviri 
bănuitoare, de parcă l-ar fi suspectat de o crimă sau alta. Era o 
obrăznicie afurisită, dat fiind că era ospăţul lui. 

Mai rău, în partea cealaltă a încăperii se afla bătrânul acela 
pleșuv, cel care își zicea Bayaz. Jezal încă nu ajunsese la rădăcina 
acelor stranii cuvinte de felicitare de la Turnir - sau la reacţia 
tatălui său când îl văzuse pe omul acela, dacă era vorba pe-așa. Și îl 
avea alături pe hidosul lui prieten, barbarul cu nouă degete. 

Maiorul West avea ghinionul de a sta lângă barbar, dar se adapta 
la situaţie: cei doi erau angajaţi într-o vie conversaţie. Omul 
Nordului izbucnea în hohote de râs și izbea în masă cu pumnul său 
mare, făcând paharele să zornăie. Cel puţin ei se distrau la 
petrecerea asta, gândi Jezal cu amărăciune, dar el aproape că-și 
dorea să fie acolo, jos, cu ei. 

Totuși, știa că voia să fie un om mare și important într-o bună zi. 
Să poarte veșminte cu multă blană și un colan greu de aur. Să lase 
oamenii să se ploconească și să se gudure în fața lui. Luase această 
decizie cu multă vreme în urmă și bănuia că încă îi surâdea ideea. 
Numai că, de sus, toată treaba părea atât de îngrozitor de falsă şi 
plictisitoare. Ar fi preferat de o mie de ori să fi fost singur cu Ardee, 
chiar dacă o văzuse cu o seară înainte. Nu era nimic plictisitor la 
ea... 

— ... sălbaticii se apropie de Ostenhorm, așa am auzit! strigă 
cineva la stânga lui Jezal. Meed, Lordul Guvernator, ridică o armată 
şi a jurat să-i izgonească din Englia! 

— Cum, Meed? Bătrânul ăla nebun cu capul umflat n-ar putea nici 
să izgonească o plăcintă dintr-o farfurie. 


— Are oameni destui să-i înfrângă pe nordicii ăia animalici. Un 
singur om de nădejde al Uniunii face cât zece ca ei. 

Jezal auzi glasul lui Terez tăind dintr-odată ascuţit peste 
hărmălaie, aproape suficient de tare ca să fie auzită până în partea 
din spate a sălii: 

— ... fireşte că am să mă mărit când îmi poruncește tatăl meu, dar 
nu trebuie să-mi placă! 

Părea atât de pătimașă în acel moment încât Jezal nu s-ar fi mirat 
s-o vadă înfigându-i în faţă furculita Prințului Moștenitor. Jezal se 
simţi oarecum satisfăcut să vadă că nu era singurul care avea 
probleme cu femeile. 

— ... 0, da, o execuţie remarcabilă! Toată lumea vorbește despre 
asta! continua să zumzăie Varuz. 

Jezal se răsuci în scaun. Cât avea să mai dureze afacerea asta 
afurisită? Se simţea sufocat. Aruncă din nou o privire peste fețe și 
prinse ochii lui Glokta, fixându-l cu rânjetul acela, cu un aer 
neîncrezător pe chipu-i deformat. Jezal tot nu putea să susțină prea 
mult acea privire, fie că era petrecerea lui, fie că nu. Ce naiba avea 
schilodul ăsta împotriva lui, apropo? 

Micul ticălos. A trișat. Cumva. Știu. Ochii lui Glokta trecură încet 
peste masa de vizavi până se luminară în dreptul lui Bayaz. Bătrânul 
şarlatan era acolo, foarte degajat. Iar el are un rol în asta. Au trișat 
împreună. Cumva. 

— Doamnele mele, domnii mei! 

Murmurul pieri când Lordul Șambelan se ridică să se adreseze 
celor prezenți. 

- Aş dori să urez bun venit, în numele Maiestăţii Sale, acestei 
umile adunări. Regele însuși se clinti puţin, își roti privirea goală, 
clipi şi apoi închise ochii. Ne-am adunat, desigur, în onoarea 
căpitanului Jezal dan Luthar, care și-a adăugat de curând numele pe 
cea mai selectă listă de onoare, cea a săbierilor care au fost 
victorioși în Turnirul verii. Câteva pahare fură ridicate și pe urmă se 
auziră câteva mormăieli aprobatoare lipsite de entuziasm. Recunosc 
mulți alți câștigători printre cei prezenţi astăzi aici, mulți dintre ei 
acum deținători ai unor ranguri înalte: Lordul Mareșal Varuz, 
Comandantul Valdis al Cavalerilor Vestitori, Maiorul West, aici, de 


față, acum în comandamentul Mareșalului Burr, desigur. Chiar şi eu 
am fost câștigător, la vremea mea. Zâmbi și-și coborî privirea spre 
burdihanu-i umflat. Deși vremea mea a fost de multișor, firește. Un 
val politicos de râsete străbătu sala. Observ că eu nu sunt menţionat. 
Nu toți câștigătorii sunt de invidiat, ai? Învingătorii în Turnir, continuă 
Lordul Şambelan, au înfăptuit adesea lucruri măreţe. Sper, și sperăm 
cu toţii, că aşa se va dovedi și pentru tânărul nostru prieten, 
căpitanul Luthar. 

Sper că va cunoaște o moarte lentă în Englia, micul șarlatan 
nemernic. Dar Glokta ridică paharul, alături de toţi ceilalți, să 
închine pentru măgarul arogant, în timp ce Luthar şedea acolo, 
savurând fiecare clipă. Și când te gândești că am stat pe același scaun, 
aplaudat și invidiat și bătut peste spate după ce am câștigat Turnirul. Alţi 
oameni în haine somptuoase, alte fețe nădușite, dar nimic nu s-a 
schimbat prea mult. Oare rânjetul meu a fost într-adevăr mai puţin 
infatuat? Firește că nu. La drept vorbind, am fost mai rău. Dar cel puţin 
am câștigat pe merit. 

Atât de mare era dăruirea Lordului Hoff, încât își continuă toastul 
până când își goli cupa, apoi o aruncă pe masă și-și linse buzele. 

— Iar acum, înainte să sosească bufonii, colegul meu, Arhilectorul 
Sult, a pregătit o mică surpriză, în onoarea unui alt oaspete al 
nostru. Nădăjduiesc că o veţi găsi amuzantă. 

Și Lordul Șambelan se prăbuși în scaun, întinzându-și cupa, după 
vin. 

Glokta se uită peste masă la Sult. O surpriză, de la Arhilector? Veşti 
proaste pentru toată lumea. 

Cortinele grele ale scenei se dădură încet la o parte. Dezvăluiră 
un bătrân care zăcea pe podea, cu veșmintele mânjite de sânge 
strălucitor. O pânză grea, în spate, înfățișa o scenă de pădure sub 
cerul înstelat. Îi amintea lui Glokta, oarecum neplăcut, de pictura 
murală din camera circulară. Camera de sub mormanul de 
dărâmături al lui Severard, de lângă docuri. 

Un al doilea bătrân năvăli din culise: un bărbat înalt, zvelt, cu 
trăsături remarcabil de rafinate şi energice. Era ras în cap și-și lăsase 
o barbă scurtă și albă, dar Glokta îl recunoscu imediat. Iosiv Lestek, 
unul dintre cei mai respectaţi actori ai orașului. Tresări afectat, când 


observă cadavrul însângerat. 

- Oooooooh! se tângui el, desfăcându-și larg braţele, într-o 
interpretare actoricească a șocului și disperării. 

Avea o voce cu adevărat enormă, destul de sonoră ca să clatine 
grinzile. Convins că avea parte de atenția deplină a sălii, Lestek 
începu să-și recite versurile, cu mâinile fluturând prin aer, cu 
sentimentele nestăpânite fluturându-i pe faţă. 


Juvens, al meu stăpân, aicea zace, 

Luând, cu moartea lui, toate nădejdile de pace. 
Răpus de-a lui Kanedias trădare, 

A lui pieire e-un apus de soare 

Peste un veac. 


Bătrânul actor își dădu capul pe spate și Glokta văzu lacrimi 
licărindu-i în ochi. Un truc abil, să plângi așa la comandă. O lacrimă 
singuratică îi coborî încet pe obraz și publicul privea vrăjit. Se 
întoarse din nou la trupul mort. 


Frate ucide, iată, frate. Din vecie, 

Nu s-a mai pomenit asemenea urgie. 
M-aştept să văd cum stelele se sting pe rând. 
Cum de pământul nu se crapă, revărsând 
Mari flăcări de furie? 


Se aruncă în genunchi şi se lovi peste pieptul îmbătrânit. 


O, soartă crudă, bucuros aș vrea 

Să mă alătur lui, dar nu e scris așa! 

Căci noi rămânem, când un mare om se stinge, 
În lumea îngustată, durerea spre-a învinge, 

Și lupta spre a continua. 


Lestek privi încet spre public, se ridică încet în picioare, cu o 
expresie ce trecu de la cea mai profundă mâhnire la cea mai 
înverșunată hotărâre. 


Căci, și de Casa Creatorului e zăvorâtă, 
Cioplită-n piatră şi în fier, nespus de întărită, 
De trebuie s-aștept până oţelul e rugină, 

Ori piatra s-o zdrobesc și s-o prefac în tină, 
Tot am să mă răzbun! 


Ochii actorului aruncară flăcări când îşi smuci mantia și ieși cu 
pași mari de pe scenă, în aplauze frenetice. Era o versiune 
prescurtată a unei piese cunoscute, adesea jucată. Deși arareori atât 
de bine. Glokta era surprins să se pomenească aplaudând. Un 
spectacol remarcabil, până acum. Nobleţe, pasiune, stăpânire. Mult mai 
convingător decât un alt fals Bayaz pe care l-aș putea pomeni. Se lăsă 
pe spătarul scaunului, întinzându-și piciorul stâng sub masă și 
pregătindu-se să savureze spectacolul. 

Logen privea nedumerit, cu chipul răvășit. Bănuia că acesta era 
unul dintre spectacolele despre care vorbise Bayaz, dar nu pricepea 
destul de bine limba ca să prindă detaliile. 

Actorii se perindară pe scenă cu multe suspine și mâini fluturate, 
îmbrăcaţi în costume sclipitoare şi vorbind într-un fel de incataţie. 
Doi dintre ei trebuiau să fie tuciurii, probabil, dar erau evident 
oameni palizi cu vopsea neagră pe față. Într-o altă scenă, cel care 
juca rolul lui Bayaz îi șoptea unei femei printr-o ușă, părând s-o 
roage s-o deschidă, numai că ușa era o bucată de lemn vopsit 
înălțată de una singură în mijlocul scenei și femeia era un băiat cu 
rochie. Ar fi fost mai ușor, gândi Logen, să ocolească bucata de lemn 
şi să-i vorbească, lui sau ei, direct. 

Dar de un lucru era sigur Logen: adevăratul Bayaz era profund 
nemulțumit. Îi simţea iritarea crescând cu fiecare scenă. Atinse o 
culme care-l făcu să scrâşnească din dinţi când ticălosul piesei, un 
om voinic, cu mănuși și un petic pe ochi, îl împinse pe băiatul în 
rochie peste niște metereze de lemn. Era evident că el sau ea ar fi 
trebuit să cadă de la mare înălțime, deși Logen îl auzi lovindu-se de 
ceva moale chiar în spatele scenei. 

— Cum naiba îndrăznesc? mârâi adevăratul Bayaz. 

Logen ar fi părăsit sala dacă ar fi putut, dar trebui să se 


mulțumească să-și tragă scaunul lângă West, cât mai departe posibil 
de furia magului. 

Pe scenă, celălalt Bayaz se lupta cu bătrânul cu mănușă și petic 
pe ochi, deşi se duelau plimbându-se în cerc şi vorbind la nesfârșit. 
În cele din urmă, ticălosul îl urmă pe băiat în spatele scenei, dar nu 
înainte ca adversarul lui să ia de la el o imensă cheie aurie. 

- Sunt mai multe amănunte aici decât în original, mormăi 
adevăratul Bayaz, în timp ce replica lui mai revărsă câteva versuri, 
cu cheia în mână. 

Logen nu pricepuse mare lucru când spectacolul luă sfârșit, dar 
prinse ultimele două versuri, chiar înainte ca bătrânul actor să facă 
o plecăciune adâncă: 


Povestea s-a sfârșit, cerem îngăduinţă, 
Căci n-am vrut a jigni cu-a noastră prea umilă străduinţă. 


- Să fiu al naibii dacă n-aţi vrut, șuieră Bayaz printre dinți, 
afișând un zâmbet și bătând din palme cu entuziasm. 

Glotka îl privi pe Lestek făcând ultimele plecăciuni, în timp ce 
cortina se închidea peste el, cu cheia aurie încă strălucindu-i în 
mână. Arhilectorul se ridică din scaun, când aplauzele se stinseră. 

— Mă bucur nespus că v-a plăcut micul nostru spectacol, spuse el, 
zâmbind mieros recunoscătoarei audienţe. Nu mă îndoiesc că mulți 
dintre voi aţi mai văzut piesa, dar în seara asta are o semnificaţie 
specială. Căpitanul Luthar nu e singurul personaj sărbătorit în 
mijlocul nostru, mai există aici, acum, un al doilea oaspete de 
onoare. Nimeni altul decât subiectul piesei noastre: însuși Bayaz, 
Întâiul dintre Magi! Sult zâmbi și întinse braţul către bătrânul 
şarlatan din celălalt capăt al sălii. Urmă un freamăt blând când 
fiecare oaspete întoarse privirea de la Arhilector pentru a se uita la 
el. 

Bayaz îi întoarse zâmbetul: 

- Bună seara, spuse el. 

Câteva dintre somități râseră, bănuind că poate mai urma vreo 
mică șaradă, dar Sult nu râse cu ei și veselia le fu scurtă. O tăcere 
stânjenitoare se lăsă peste sală. O tăcere primejdioasă, poate. 


- Întâiul dintre Magi. Se află cu noi în Agriont de mai multe 
săptămâni. El și câţiva... însoțitori. Sult privi în josul nasului la 
omul Nordului, cu cicatricele sale şi înapoi la autointitulatul mag 
Bayaz. Rostogoli cuvântul în gură, lăsându-l să se afunde în urechile 
ascultătorilor. Prima literă din alfabetul limbii vechi. Primul ucenic 
al lui Juvens, prima literă din alfabet, nu-i așa, Maestre Bayaz? 

- Ai făcut cercetări, Arhilectore? întrebă bătrânul păstrându-și 
zâmbetul superior. 

Impresionant. Chiar și acum, când simte, probabil, că jocul se va 
sfârşi curând, își joacă în continuare rolul. 

Dar Sult nu se lăsă impresionat. 

— E de datoria mea să investighez în amănunt pe oricine ar putea 
reprezenta un pericol pentru regele meu sau pentru țara mea, 
declamă el băţos. 

- Cât patriotism din partea ta. Investigaţiile tale au dezvăluit, fără 
doar şi poate, că sunt încă membru al Consiliului Închis, chiar dacă 
scaunul meu stă, deocamdată, gol. Cred că Lord Bayaz ar fi termenul 
cuvenit de adresare. 

Zâmbetul rece al lui Sult nu slăbi nici cât un fir de păr. 

- Și când, exact, a fost ultima ta vizită, Lord Bayaz? S-ar zice că 
un om atât de profund implicat în istoria noastră ar fi arătat mai 
mult interes, de-a lungul anilor. De ce, dacă mi-e îngăduit să întreb, 
în secolele de la naşterea Uniunii, de pe vremea lui Harod cel Mare, 
nu te-ai întors, să ne vizitezi? 

Bună întrebare. Mi-ar fi plăcut să-mi treacă mie prin minte. 

- O, dar v-am vizitat. În timpul domniei Regelui Morlic Nebunul 
și în războiul civil care a urmat, i-am fost dascăl unui tânăr pe nume 
Arnault. Mai târziu, când Morlic a fost ucis și Consiliul Deschis l-a 
urcat pe Arnault pe tron, am slujit ca Lord Şambelan. Mi-am zis 
Bialoveld în vremurile acelea. Am venit din nou în timpul domniei 
Regelui Casamir. Acesta mi-a spus Zoller și am avut funcţia ta, 
Arhilectore. 

Glokta abia își putu stăpâni un icnet de indignare și mai auzi și 
altele de pe scaunele din jurul lui. N-are rușine, asta e sigur. Bialoveld 
și Zoller, doi dintre cei mai respectaţi slujitori ai Uniunii. Cum 
îndrăznește? Și, totuși... Își închipui tabloul lui Zoller din biroul 


Arhilectorului și statuia lui Bialoveld de pe Aleea Regelui. Ambii 
pleșuvi, ambii neînduplecaţi, ambii cu barbă... dar ce-mi trece prin 
minte? Maiorul West chelește și el. Asta îl face un vrăjitor legendar? 
Probabil, acest şarlatan n-a făcut decât să aleagă două dintre cele mai 
pleșuve personaje pe care le-a putut găsi. 

Între timp, Sult încerca o altă pistă. 

— Atunci spune-mi asta, Bayaz: este o poveste bine cunoscută că 
Harod însuși s-a îndoit de tine când ai venit prima oară în castelul 
lui, cu ani și ani în urmă. Ca dovadă a puterii tale, i-ai rupt masa 
lungă în două. S-ar putea să existe câţiva sceptici printre noi în 
seara asta. Ai vrea să ne faci acum o asemenea demonstrație? 

Cu cât mai rece devenea tonul lui Sult, cu atât mai puţin părea 
să-i pese bătrânului șarlatan. Respinse acest ultim efort cu o 
fluturare leneșă a mâinii. 

- Ceea ce pomeneşti tu nu e scamatorie, Arhilectore, nici teatru 
pe scenă. Există pericole şi există costuri. În plus, ar fi mare păcat să 
stricăm petrecerea căpitanului Luthar numai ca să mă pot da eu în 
spectacol, nu crezi? Ca să nu mai vorbim despre distrugerea unei 
frumoase piese vechi de mobilier. Eu, spre deosebire de atâția alții 
din vremurile acestea, am un profund respect pentru trecut. 

Unii zâmbeau neîncrezători, privind duelul verbal al celor doi 
bătrâni, poate încă bănuind vreo glumă sofisticată. Alții, mai versaţi, 
se încruntau, încercând să-și dea seama ce se petrece și cine domina. 
Glokta observă că Înaltul Judecător Marovia părea să se distreze de 
minune. Aproape ca și cum ar ști ceva ce noi nu știm. Glokta se foi în 
scaun, cu ochii aţintiți asupra actorului pleşuv. Lucrurile nu merg așa 
de bine cum ar trebui. Când va începe să transpire? Când? 

Cineva așeză un castron cu supă aburindă în fața lui Logen. Fără 
îndoială, era menită să fie mâncată, dar acum îi trecuse pofta. Poate 
că Logen nu era curtean, dar știa să-i dibuie pe cei care se 
înfierbântau, când îi vedea. Cu fiecare schimb de replici, zâmbetele 
celor doi bătrâni se stingeau mai mult, glasurile lor deveneau mai 
aspre, sala părea să devină mai strâmtă şi mai opresivă. Toţi cei 
prezenți păreau îngrijorați acum: West, flăcăul semeț care câștigase 
acel duel datorită şarlataniei lui Bayaz, schilodul agitat care pusese 
toate întrebările... 


Logen simți cum i se ridică părul pe ceafă. Două siluete stăteau la 
pândă în pragul celei mai apropiate uși. Siluete în veşminte negre, 
cu măști negre. Ochii i se îndreptară către celelalte intrări. La 
fiecare dintre ele erau doi asemenea mascaţi, cel puţin doi și Logen 
nu-și închipuia că se aflau acolo ca să strângă farfuriile. 

Erau acolo pentru el. Pentru el și pentru Bayaz, simţea asta. Nu-și 
pune nimeni mască dacă n-are vreun lucru necurat în minte. Logen 
n-avea cum să facă faţă nici la jumătate pe-atâţia, dar luă pe furiș un 
cuţit de lângă farfurie şi îl ascunse sub braţ, pentru orice 
eventualitate. Dacă încercau să pună mâna pe el, avea să se lupte. 
Era un lucru de la sine înţeles. 

Glasul lui Bayaz începea să sune nervos: 

- Ți-am pus la dispoziţie toate dovezile pe care mi le-ai cerut, 
Arhilectore! 

- Dovezi? Bătrânul înalt căruia îi ziceau Sult afișă un zâmbet 
rece. Vinzi vorbe şi hârțoage prăfuite! Fleacuri de conţopist 
smiorcăit, mai degrabă decât lucruri de pomină. Unii ar zice că un 
mag fără magie e pur și simplu un bătrân sâcâitor! Suntem în război 
și nu-mi pot asuma niciun risc! Ai pomenit de Arhilectorul Zoller. 
Sârguinţa lui în cauza adevărului este bine cunoscută. Tu, sunt 
convins, trebuie s-o înţelegi pe a mea. Se aplecă, plantându-şi ferm 
pumnul pe masă, în faţa lui. Arată-ne magie, Bayaz, sau arată-ne 
cheia! 

Logen înghiți. Nu-i plăcea felul cum evoluau lucrurile, dar, la 
drept vorbind, nu înțelegea regulile acestui joc. Trebuia să-și pună 
încrederea în Bayaz, dintr-un oarecare motiv, şi acolo trebuia să 
rămână. Era puţin cam târziu să treacă de partea cealaltă. 

— Nu mai ai nimic de spus? întrebă imperativ Sult. Se lăsă încet în 
scaun, zâmbind din nou. Ochii îi alunecară spre arcade și Logen 
simţi siluetele mascate înaintând, așteptând încordate un semn. Nu 
mai ai cuvinte? Nu mai ai trucuri? 

- Doar unul. Bayaz vâri mâna sub guler. Apucă acolo de ceva și-l 
scoase afară: un lanţ lung și subțire. Una dintre siluetele cu mască 
neagră făcu un pas înainte, așteptându-se la o armă, iar mâna lui 
Logen se strânse mai tare pe mânerul cuţitului, dar când lanţul ieși 
cu totul, la capătul lui atârna doar o vergea de metal întunecat. 


— Cheia, spuse Bayaz, ridicând-o în lumina lumânării. Nu 
strălucea aproape deloc. Mai puţin sclipitoare, poate, decât cea din 
piesa ta, însă e originalul. Te asigur că Kanedias n-a lucrat niciodată 
cu aur. Nu-i plăceau lucrurile frumoase. Îi plăceau lucrurile care 
funcţionează. 

Buza Arhilectorului se strâmbă. 

- Te aştepţi să te credem pur și simplu pe cuvânt? 

- Fireşte că nu. E treaba ta să suspectezi pe toată lumea și trebuie 
să spun că te descurci de minune. Totuși, se face destul de târziu și 
am să aştept până mâine să deschid Casa Creatorului. Cineva scăpă 
pe jos o lingură care zornăi pe dale. Va trebui să fie de față un 
martor, firește, ca să se asigure că nu încerc vreo prestidigitaţie. Ce- 
ai zice de... — ochii verzi, reci, ai lui Bayaz alunecară de-a lungul 
mesei — Inchizitorul Glokta și... noul vostru campion la duel, 
căpitanul Luthar? 

Infirmul se încruntă când își auzi pomenit numele. Luthar părea 
complet  năucit.  Arhilectorul stătea nemișcat, cu disprețul 
preschimbat într-o neclintire de piatră. Se uită când la chipul 
zâmbitor al lui Bayaz, când la vergeaua de metal, care se legăna 
încet. Privirea i se mută spre una dintre uși, cu o ușoară clătinare a 
capului. Siluetele întunecate se pierdură înapoi în umbre. Logen își 
descleștă dinţii, apoi strecură încet cuțitul înapoi pe masă. 

Bayaz zâmbi. 

- Vai, Maestre Sult, chiar că eşti un om greu de mulțumit. 

- Cred că Eminenţă este un mod adecvat de adresare, șuieră 
Arhilectorul. 

- Aşa este, așa este. Declar cu tărie, chiar n-ai să fii mulțumit 
până când nu distrug o piesă de mobilier. Dar mi-ar displăcea să 
vărs supa tuturor, așadar... 

Cu o bubuitură neașteptată, scaunul Arhilectorului se prăbuși. 
Mâna îi ţâșni şi se apucă de fața de masă, în cădere, într-o 
harababură zgomotoasă de lemne împrăștiate, și se rășchiră în 
mijlocul dezastrului, cu un geamăt. Regele se trezi, tresărind, 
oaspeţii clipiră, icniră și se holbară. Bayaz îi ignoră. 

— Supa e chiar excelentă, spuse el, sorbind zgomotos din lingură. 


Casa Creatorului 


Era o zi furtunoasă și Casa Creatorului se înălța robustă și 
sinistră, o imensă formă întunecată profilată pe norii zdrenţuiţi. Un 
vânt rece vuia printre clădirile și prin piețele Agriontului, făcând 
pulpanele veșmântului negru al lui Glokta să fluture în jurul lui, în 
timp ce şontâcăia în urma căpitanului Luthar și a așa-zisului mag, cu 
omul Nordului alături. Știa că erau urmăriți. Urmăriţi tot drumul. Din 
spatele ferestrelor, din pragul ușilor, de pe acoperișuri. Practicienii erau 
peste tot, le simţea privirea. 

Glokta se așteptase, sperase, că Bayaz și însoțitorii lui vor fi 
dispărut peste noapte, dar nu se întâmplase așa. Bătrânul pleșuv 
părea la fel de relaxat ca și cum şi-ar fi luat sarcina de a deschide o 
cămară şi lui Glokta nu-i plăcea asta. Când o să se sfârșească 
mascarada? Când îşi va arunca mâinile în aer și va recunoaște că totul e 
un joc? Când vom ajunge la Universitate? Când vom trece podul? Când 
vom sta chiar în fața porţii Casei Creatorului și cheia lui nu se va 
potrivi? Dar undeva, într-un colț al minţii, se strecură gândul: Dar 
dacă nu se sfârșește? Dacă ușa se deschide? Dacă e cu adevărat cine 
susţine că este? 

Bayaz sporovăia în urechea lui Luthar în timp ce străbăteau 
curtea goală, către Universitate. La fel de nonșalant ca un bunic cu 
nepotul lui preferat și la fel de plictisitor. 

— ... fireşte, oraşul e mult mai mare decât atunci când l-am vizitat 
eu ultima oară. Cartierul acela căruia îi spuneţi Trei Ferme 
forfotește de viață. Îmi amintesc când întregul oraş era format doar 
din trei ferme! Chiar îmi amintesc! Și s-a întins departe de zidurile 
orașului! 

- Ăă..., făcu Luthar. 

— Cât despre noua Ghildă a Mirodeniilor, n-am mai văzut 
niciodată o asemenea ostentaţie... 

Mintea lui Glokta gonea, în timp ce șontâcăia în urma celor doi, 
scotocind după înţelesuri ascunse în marea de vorbe, încercând să 


prindă altele, în haos. Întrebările se rostogoleau unele peste altele. 
De ce să mă aleagă pe mine ca martor? De ce nu pe Arhilectorul însuși? 
Oare acest Bayaz crede că pot fi ușor păcălit? Și de ce Luthar? Fiindcă a 
câștigat Turnirul? Și cum l-a câștigat? N-are nicio legătură cu această 
impostură? Dar, dacă Luthar făcea parte din vreun plan sinistru, nu 
dădea niciun semn. Glokta nu observase niciodată nici cel mai vag 
indiciu cum că ar fi fost altceva decât tânărul nătărău obsedat de 
propria-i persoană care părea să fie. 

Și ajungem la această șaradă. Glokta aruncă o privire piezișă la 
vânjosul om al Nordului. Nu se zărea niciun semn de intenții 
criminale pe chipu-i brăzdat de cicatrice și, de altfel, puţine semne 
că se întâmpla ceva. E foarte prost sau foarte istet? E de ignorat sau de 
temut? E servitorul sau stăpânul? Nu avea răspunsuri la niciuna dintre 
întrebări. Încă. 

— Ei, bine, locul acesta este o umbră a ceea ce a fost cândva, zise 
Bayaz, când se opriră în fața ușii Universităţii, ridicând o 
sprânceană la statuile murdare și înclinate. 

Ciocăni repede pe lemnul ros de vreme și ușa se legănă în 
balamale. Spre surprinderea lui Glokta, se deschise aproape imediat. 

- Sunteţi așteptați, zise cu glas răgușit bătrânul portar. Păşiră pe 
după el, în întuneric. Am să vă conduc... începu bătrânul, 
opintindu-se să închidă ușa scârțâitoare. 

— Nu-i nevoie! strigă Bayaz peste umăr, înaintând deja vioi de-a 
lungul coridorului prăfuit. Știu drumul! 

Glokta se căznea să țină pasul cu el, asudând în ciuda vremii reci, 
cu picioarele arzându-l de sus până jos. Efortul de a menţine ritmul 
nu-i dădea timp să cugete cum de cunoștea bătrânul ticălos clădirea. 
Dar cu siguranță o cunoaște. Aluneca de-a lungul coridoarelor de 
parcă și-ar fi petrecut aici fiecare zi din viaţă, plescăindu-și limba cu 
dezgust în faţa stării în care se afla clădirea și trăncănind neîncetat. 

— ... N-am mai văzut niciodată atâta praf, ce zici, căpitane 
Luthar? Nu m-aș mira dacă locul ăsta afurisit n-a mai fost curăţat de 
când am fost aici ultima oară! N-am idee cum poate cineva să 
gândească în asemenea condiţii! Nici cea mai vagă idee... 

Iniţiaţi morți de secole, și pe bună dreptate uitaţi, îi priveau 
mohorâţi de pe pânzele lor, de parcă ar fi fost deranjați de toată 


gălăgia. 


Coridoarele Universităţii treceau în goană, un loc străvechi, 
prăfuit, părăsit parcă, în care nu găseai nimic în afară de vechi 
tablouri înnegrite și cărți vechi și mucegăite. Jezal preţuia extrem 
de puţin cărțile. 

Citise câteva despre duel și călărie, vreo două despre campanii 
militare celebre, deschisese odată copertele unei imense istorii a 
Uniunii pe care o găsise în biroul tatălui său şi se plictisise după trei 
sau patru pagini. 

Bayaz trăncănea în continuare. 

- Aici ne-am luptat cu slujitorii Creatorului. Îmi amintesc bine. L- 
au chemat pe Kanedias să-i salveze, dar n-a vrut să coboare. Aceste 
săli au șiroit de sânge, au răsunat de țipete și s-au înecat în fum în 
ziua aceea! 

Jezal n-avea habar de ce bătrânul nebun îl alesese tocmai pe el 
să-i spună măreţele-i povești și nici pe atât ce să răspundă. 

- Pare... violent. 

Bayaz clătină din cap. 

- A fost. Nu sunt mândru de asta. Dar oamenii buni trebuie 
uneori să facă lucruri violente. 

— Îhî, făcu pe neașteptate omul Nordului. 

Jezal nu realizase că măcar asculta. 

— În afară de asta, atunci a fost altă epocă, o epocă violentă. Doar 
în Vechiul Imperiu existau oameni care depășiseră primitivismul. 
Midderlandul, inima Uniunii, îţi vine sau nu să crezi, era o cloacă. 
Un ţinut sălbatic populat de triburi barbare, care se războiau între 
ele. Cei mai norocoși au fost luaţi în slujba Creatorului. Ceilalți erau 
sălbatici cu fețele pictate, fără carte, fără știință, fără să se 
deosebească aproape prin nimic de animale. 

Jezal ridică pe furiș privirea spre Nouădegete. Nu-i era deloc 
dificil să-şi imagineze un stat barbar, cu bruta aceea mare lângă el, 
dar era ridicol de presupus că frumosul său ținut natal fusese cândva 
un loc pustiu, că era urmașul unor primitivi. Bătrânul ăsta pleșuv 
era un mincinos flecar sau un nebun, dar unii oameni importanți 
păreau să-l ia în serios. 


Iar Jezal credea că e cel mai bine să faci așa cum spun oamenii 
importanți. 


Logen îi urmă pe ceilalți într-o curte părăginită, mărginită pe trei 
laturi de clădirile dărăpănate ale Universităţii și pe cea de-a patra de 
faţa interioară a zidului înalt al Agriontului. Totul era acoperit de 
mușchi bătrâni, iederă deasă, mărăcini uscați. Pe un scaun șubred, 
printre buruieni, şedea un bărbat, privindu-i cum se apropie. 

- Vă aşteptam, spuse el, ridicându-se cu o oarecare dificultate. 
Genunchi afurisiți. Nu mai sunt ce-am fost. 

Un bărbat obișnuit, trecut de vârsta a doua, într-o cămașă 
jerpelită, cu pete pe tot pieptul. 

Bayaz se încruntă la el. 

- Eşti gardianul-şef? 

- Da. 

- Și unde e restul personalului? 

- Soția mea pregătește micul dejun, dar fără a o pune pe ea la 
socoteală, ei, bine, eu sunt tot personalul. Avem ouă, zise el voios, 
mângâindu-şi stomacul. 

— Ce? 

- La micul dejun. Îmi plac ouăle. 

- Bravo ţie, mormăi Bayaz, uşor iritat. În timpul domniei Regelui 
Casamir, cei mai viteji cincizeci de bărbaţi din Garda Regelui erau 
numiţi gardieni ai Casei, să păzească această poartă. Se considera că 
nu există onoare mai mare. 

- Asta a fost demult, zise marele și singurul gardian, trăgându-se 
de cămașa murdară. Am fost nouă, pe când eram flăcău, dar ceilalți 
au trecut la alte lucruri sau au murit și n-au mai fost înlocuiți. Nu 
știu cine-mi va lua locul când am să mor. N-au fost prea mulți 
solicitanți. 

- Mă surprinzi. Bayaz îşi drese glasul. O, gardian-șef! Eu, Bayaz, 
Întâiul dintre Magi, îți cer permisiunea de trecere pe scară în sus, 
spre cea de-a cincea poartă, dincolo de cea de-a cincea poartă şi pe 
pod, peste pod și la ușa Casei Creatorului. 

Gardianul-șef îl privi cu coada ochiului: 

— Eşti sigur? 


Bayaz îşi pierdea răbdarea. 

— Da, de ce? 

— Îmi amintesc de primul om care a încercat asta, demult, pe când 
eram flăcău. Un om mare, presupun, un gânditor. A urcat scările 
acelea, însoţit de zece muncitori vânjoși, cu dălţi, ciocane și 
târnăcoape și câte și mai câte, spunându-ne cum va deschide el Casa 
și cum va scoate de acolo comorile sale și așa mai departe. În cinci 
minute au fost înapoi, fără să spună nimic, arătând de parcă ar fi 
văzut morţii umblând. 

— Ce s-a întâmplat? murmură Luthar. 

- Nu știu, dar n-aveau nicio comoară cu ei, asta vă pot spune. 

— Fără îndoială, o poveste descurajatoare, remarcă Bayaz, dar noi 
mergem. 

— Treaba voastră, ce să zic. 

Și bătrânul se întoarse și traversă gârbovit curtea. Urcară o scară 
îngustă, cu treptele roase la mijloc, printr-un tunel ce străbătea zidul 
înalt al Agriontului, până la o poartă îngustă în întuneric. 

Logen fu cuprins de o stranie neliniște când zăvoarele alunecară 
în lături. Ridică din umeri, încercând să scape de ea, și gardianul îi 
zâmbi larg. 

- O simţi deja, nu? 

— Ce să simt? 

- Răsuflarea Creatorului, așa i se spune. Împinse ușile cu cea mai 
mare blândeţe. Se dădură în lături deodată, lăsând lumina să se 
reverse în întuneric. Răsuflarea Creatorului. 


Glokta traversă podul clătinându-se, cu dinţii încleștaţi pe gingii, 
conștient în mod dureros de volumul de aer gol de sub picioarele 
lui. Podul era un singur şi delicat arc care sălta de sus, de pe zidul 
Agriontului spre poarta Casei Creatorului. Îl admirase adesea de jos, 
din oraș, de pe cealaltă parte a lacului, întrebându-se cum de 
rămăsese întreg în toți acești ani. Un lucru spectaculos, remarcabil și 
frumos. Nu pare așa de frumos acum. Nu cu mult mai lat decât un om 
culcat, prea îngust pentru a fi comod de traversat și cu o 
înfricoşătoare perspectivă spre apa de dedesubt. Și, mai rău încă, nu 
avea parapet. Nici măcar o balustradă de lemn. Iar vântul e cam vioi 


astăzi. 

Luthar și Nouădegete păreau destul de îngrijoraţi de asta. Iar ei își 
pot folosi nestingheriţi și fără dureri ambele picioare. Numai Bayaz făcu 
lungul drum peste pod fără să dea vreun semn de îngrijorare, la fel 
de sigur pe sine de parcă ar fi umblat pe o uliţă. 

Mergeau mereu în umbra vastă a Casei Creatorului, desigur. Cu 
cât se apropiau mai mult, cu atât mai masivă părea, cu parapetul cel 
mai scund mult mai înalt decât zidul Agriontului. Un lucru dintr-o 
altă epocă, construit la alte dimensiuni. 

Glokta aruncă o privire înapoi, spre poarta din spatele lui. Oare a 
zărit ceva între meterezele zidului de deasupra? Un practician, la 
pândă? Aveau să-l privească pe bătrân nereușind să deschidă ușa. 
Aveau să pună mâna pe el pe drumul de întoarcere. Dar, până 
atunci, sunt neputincios. Nu era un gând încurajator. 

Și Glokta avea nevoie de încurajare. În timp ce continua să 
traverseze, clătinându-se, podul, fu cuprins de o teamă sâcâitoare. 
Nu era doar înălțimea, nu era doar compania ciudată, nu doar 
turnul imens care se înălța ameninţător deasupra. O teamă viscerală, 
fără motiv. Frica animalică a unui coșmar. Cu fiecare pas târșâit, 
sentimentul sporea. Acum vedea ușa, o bucată de metal întunecat 
încastrată între pietrele netede ale turnului. În mijlocul ei, era 
gravat un cerc de litere. Dintr-un motiv neștiut, lui Glokta îi venea 
să vomite privindu-le, dar se târî mai aproape. Două cercuri: litere 
mari și litere mici, un scris mărunt pe care nu-l recunoștea. I se 
întoarse stomacul pe dos. Multe cercuri: litere și linii, prea mărunte 
ca să le deslușească. Pluteau în fața lui. Ochii îl înțepau și îi 
lăcrimau. Nu putea merge mai departe. Stătea acolo, sprijinit în 
baston, străduindu-se, cu fiecare fărâmă de voinţă, să-și înfrângă 
pornirea de a se prăbuși în genunchi și de a face târâş cale întoarsă. 

Nici Nouădegete nu se simțea mai bine, răsuflând greu pe nas, cu 
un aer de profundă oroare şi dezgust pe faţă. Luthar era într-o stare 
considerabil mai proastă: dinţii încleştaţi, faţa lividă şi împietrită. Se 
lăsă încet în genunchi, gâfâind, când Glokta trecu pe lângă el. 

Bayaz nu părea înfricoşat. Păși direct spre ușă și îşi trecu degetele 
peste simbolurile mai mari. 

- Unsprezece paveze şi unsprezece paveze întoarse. Trasă cercul 


de litere mai mici. Și de unsprezece ori unsprezece. Degetul lui urmă 
linia delicată care le înconjura. E posibil ca acea linie să fie și ea 
formată din litere minuscule? Cine poate spune câte sute sunt aici? 
Într-adevăr, o vrajă cât se poate de puternică. 

Atmosfera de vrajă era doar ușor știrbită de sunetele pe care le 
scotea Luthar, vomitând zgomotos peste marginea podului. 

— Ce spune? întrebă răgușit Glokta, înghițind și el niște fiere. 

Bătrânul îi zâmbi larg. 

- Nu simţi, Inchizitorule? Spune să te întorci, zice să pleci. Spune: 
nimeni... nu... va... trece. Dar mesajul nu e pentru noi. 

Îşi vârî mâna în sân şi scoase vergeaua de metal. Același metal 
închis la culoare ca ușa însăși. 

— N-ar trebui să fim aici, mârâi Nouădegete din spate. Locul ăsta e 
mort. Ar trebui să plecăm. 

Dar Bayaz nu părea să audă. 

- Vraja s-a scurs din lume, îl auzi Glokta murmurând, și toate 
înfăptuirile lui Juvens zac în ruină. Bătrânul cântări cheia în mână, 
apoi o ridică încet. Dar lucrările Creatorului se înalță semeţe ca 
întotdeauna. Timpul nu le-a împuţinat... şi nici n-o va face. 

Nu părea să existe vreo broască măcar, dar cheia pătrunse încet 
în ușă. Încet, încet, chiar în mijlocul cercurilor. Glokta își tinu 
răsuflarea. 

Clic. 

Și nu se întâmplă nimic. Ușa nu se deschise. Asta e tot, așadar. 
Jocul s-a sfârșit. Se simţi cuprins de ușurare când se întoarse cu fața 
spre Agriont, ridicând mâna pentru a le face semn practicienilor 
aflați sus, pe zid. Nu e nevoie să merg mai departe. Nu e nevoie. Apoi, 
un ecou îi răspunse din adâncuri. 

Clic. 

Glokta își simţi fața zvâcnind la unison cu sunetul. Oare mi-am 
imaginat? Spera asta, cu toată ființa. 

Clic. 

Din nou. Nicio greșeală. Iar acum, în faţa ochilor neîncrezători, 
cercurile ușii începură să se rotească. Glokta făcu, uluit, un pas 
înapoi, cu toiagul zgâriind pietrele podului. 

Clic, clic. 


Nu existase niciun indiciu că metalul nu era dintr-o singură 
bucată, nicio crăpătură, niciun şanţ, niciun mecanism, și, totuși, 
cercurile se învârteau, fiecare cu altă viteză. 

Clic, clic, clic. 

Acum mai repede, și mai repede. Glokta se simţea ameţit. Inelul 
interior, cu literele cele mai mari, încă se răsucea. Inelul exterior, cu 
literele cele mai mici, se rotea prea repede ca ochii lui să-l poată 
urmări... clic, clic, clic, clic, clic... 

În interiorul semnelor se conturau forme, în timp ce simbolurile 
treceau unul pe lângă altul: linii, pătrate, triunghiuri, inimaginabil 
de complicate, dansând în fața ochilor lui, apoi dispărând, pe 
măsură ce roțile continuau să se învârtă... 

Clic. 

Și cercurile rămaseră neclintite, aranjate într-un nou model. 
Bayaz ridică mâna şi scoase cheia din ușă. Urmă un uşor ţiuit, abia 
audibil, ca al unei ape îndepărtate și în ușă apăru o crăpătură lungă. 
Cele două jumătăţi se mișcară încet, îndepărtându-se lin. Spaţiul 
dintre ele deveni din ce în ce mai mare. 

Clic. 

Cele două jumătăți alunecară în ziduri, îngropate în marginile 
arcadei. Uşa era deschisă. 

— Asta da măiestrie, zise Bayaz. 

Nicio pală de aer fetid nu năvăli afară, nicio duhoare de 
putrefacție, niciun semn al trecerii atâtor ani, doar o adiere de aer 
rece, uscat. Și, totuși, senzaţia e ca atunci când deschizi un coșciug. 

Tăcere, doar vântul bâjbâind peste pietrele întunecate, răsuflarea 
suspinând în gâtlejul uscat al lui Glokta și clipocitul îndepărtat al 
apei, undeva dedesubt. Teroarea nepământeană trecuse. Glokta 
simțea doar o profundă îngrijorare, privind în galeria deschisă. Dar 
nu e mai rău decât atunci când aştept în fața biroului Arhilectorului. 
Bayaz se întoarse, zâmbind. 

- Ani lungi au trecut de când am zăvorât acest loc și în tot acest 
timp nimeni nu i-a trecut pragul. Voi trei aveţi parte de o onoare 
deosebită. Glokta nu se simţea onorat. Se simţea bolnav. Înăuntru 
sunt pericole. Nu atingeţi nimic și nu mergeţi decât acolo unde vă 
conduc eu. Urmaţi-mă îndeaproape, căci drumurile nu sunt 


întotdeauna la fel. 

- Nu sunt la fel? întrebă Glokta. Cum e cu putinţă? 

Bătrânul ridică din umeri. 

- Eu sunt doar ușierul, răspunse el, strecurând cheia, cu lanţul ei, 
înapoi sub cămașă, după care păși în umbre. 


Jezal nu se simțea bine, nu se simţea bine deloc. Nu era doar 
simpla amețeală pe care o provocaseră cumva literele de pe ușă, era 
mai mult. Era o stare de şoc și dezgust, ca şi cum ai lua o cană și ai 
bea, așteptându-te să fie apă, și ai descoperi altceva înăuntru. Urină, 
probabil, în cazul de față. Aceeași senzație de surpriză neplăcută, 
dar persistând minute, ore. Lucruri pe care le considerase aiureli sau 
basme îi erau dezvăluite, dintr-odată, în faţa ochilor, ca adevăruri. 
Lumea era alt loc decât cu o zi în urmă, un loc ciudat, neliniștitor, și 
o preferase infinit mai mult așa cum fusese. 

Nu înțelegea de ce trebuia să se afle acolo. Jezal nu știa aproape 
nimic despre istorie. Kanedias, Juvens, Bayaz, chiar, erau nume din 
cărți prăfuite, pe care le auzise pe când era copil, fără să prezinte 
vreun interes pentru el nici măcar atunci. Era doar ghinion, atâta 
tot, ghinion. Câștigase Turnirul și iată-l aici, cutreierând printr-un 
turn vechi şi ciudat. Asta era și nimic altceva. Un turn vechi și 
ciudat. 

- Bine aţi venit în Casa Creatorului, zise Bayaz. 

Jezal îşi ridică privirea din podea și rămase cu gura căscată. 
Cuvântul „casă” nu reușea să descrie imensitatea spaţiului întunecat 
în care se pomeni. Însăși Rotonda Lorzilor ar fi încăput bine 
înăuntrul ei, întreaga clădire, și tot ar mai fi rămas loc. Zidurile erau 
din pietre brute, nefinisate, netencuite, stivuite la întâmplare, dar 
ridicându-se la nesfârşit spre înălțimi. Sus, deasupra centrului 
încăperii, atârna ceva. Ceva imens, fascinant. 

Îi amintea lui Jezal de instrumentele unui navigator, redate la o 
scară imensă. Un sistem de inele gigantice de metal, strălucind în 
lumina difuză, unul lângă altul, cu inele mai mici printre ele, în 
interiorul lor, de jur împrejurul lor. Sute de inele în total, probabil, 
scrijelite cu semne: scris, poate, sau zgârieturi fără noimă. În mijloc 
atârna o sferă mare și neagră. 


Bayaz trecea deja dincolo de imensul cerc al podelei, acoperit de 
linii complicate, incrustate în metal strălucitor în piatra întunecată, 
iar pașii lui răsunau sus, departe. Jezal se furișă după el. Era ceva 
înfricoşător, ceva ametitor, să traversezi un spaţiu atât de vast. 

— Acesta este Midderlandul, zise Bayaz. 

— Ce? 

Bătrânul arătă în jos. Liniile vălurite de metal începură să capete 
sens.  Coaste, munţi, râuri, uscatul și marea.  Conturul 
Midderlandului, pe care Jezal îl purta limpede în minte din sute de 
hărţi, era așezat la picioarele lui. 

— Întregul Cerc al Lumii. Bayaz făcu semn peste podeaua 
nesfârşită. Într-acolo este Englia şi dincolo, Nordul. Gurkhulul e 
acolo. Acolo sunt Stariklandul şi Vechiul Imperiu, iar dincolo 
orașele-stat ale Styriei, și dincolo de ele Suljuk și îndepărtatul 
Thond. Kanedias a observat că ţările Lumii cunoscute formează un 
cerc, cu centrul aici, în Casa lui și cu marginea lui exterioară 
trecând prin insula Shabulyan, departe la vest, dincolo de Vechiul 
Imperiu. 

- Marginea Lumii, murmură omul Nordului, clătinând încet din 
cap, pentru sine. 

- Ce aroganță, pufni Glokta, să-ți consideri casa drept centrul 
tuturor lucrurilor. 

- Ha! Bayaz privi împrejur, la imensitatea sălii. Creatorului nu i-a 
lipsit niciodată aroganţa. Nici fraţilor lui. 

Jezal ridică privirea prostit. Sala era încă și mai înaltă decât 
largă, cu tavanul, dacă exista vreunul, pierdut în umbră. O 
balustradă de fier se întindea pe zidurile de piatră, un balcon la 
douăzeci de metri deasupra, poate. Dincolo de el, şi mai sus, erau 
altele şi altele, pierzându-se în penumbră. Deasupra tuturor, atârna 
un mecanism ciudat. 

Jezal tresări. Mecanismul se mișca. Totul se mişca, încet, domol, 
fără zgomot, cercurile se deplasau, se întorceau, se roteau unul pe 
lângă altul. Nu-și putea imagina ce anume le punea în mișcare. 
Cheia întoarsă în broască trebuie să le fi declanșat cumva... sau era 
posibil să se fi răsucit în toți acești ani? 

Se simțea ameţit. Întreg mecanismul părea acum să se învârtă, 


rotindu-se din ce în ce mai repede, și balcoanele la fel, deplasându- 
se în direcţii diferite. Dacă se uita direct în sus, era și mai 
dezorientat, și Jezal îşi fixă ochii, cuprinși de durere, în podea, la 
harta Midderlandului de sub picioarele sale. I se tăie răsuflarea. Era 
şi mai rău! Acum toată podeaua părea să se învârtă. Întreaga sală se 
rotea în jurul lui! Ușile boltite care duceau afară erau identice, o 
duzină dintre ele sau chiar mai multe. Nu-şi putea da seama acum 
prin care intraseră. Simţi un val de panică oribilă. Doar acea 
îndepărtată sferă neagră din mijlocul mecanismului era neclintită. 
Îşi fixă cu disperare ochii înlăcrimaţi asupra ei, străduindu-se să 
respire rar. 

Sentimentul se atenuă. Sala imensă era iarăși neclintită. Aproape 
neclintită. Cercurile continuau să se miște, aproape imperceptibil, 
înaintând mereu spre interior. Jezal înghiți o gură plină de salivă, își 
vâri capul între umeri şi porni iute după ceilalți, cu creștetul plecat. 

- Nu pe acolo! răcni pe neașteptate Bayaz, şi glasul lui explodă în 
tăcerea grea, ţâșnind și săltând înapoi, răsunând de o mie de ori în 
spațiul cavernos. 

Nu pe acolo! 

Nu pe acolo! 

Jezal făcu un salt înapoi. Ușa boltită și sala întunecată de dincolo 
păreau aceleași prin care pășiseră ceilalți, dar acum vedea că aceştia 
erau în dreapta. Cumva, se întorsese. 

- Mergi numai unde merg eu, am spus! șuieră bătrânul. 

Nu pe acolo. 

Nu pe acolo. 

— Îmi pare rău, se bâlbâi Jezal şi glasul îi sună pricăjit în spaţiul 
imens. Credeam... totul arată la fel. 

Bayaz îi puse o mână liniștitoare pe umăr şi-l trase cu blândeţe la 
o parte. 

— N-am vrut să te sperii, prietene, dar ar fi mare păcat ca o 
persoană atât de promițătoare să fie luată dintre noi atât de tânără. 

Jezal înghiţi în sec și privi în coridorul întunecat, întrebându-se 
ce l-ar fi putut aștepta acolo. Mintea îi oferi nenumărate posibilități 
neplăcute. 

Când se întoarse, ecoul îi șoptea încă: ... nu pe acolo, nu pe acolo, 


nu pe acolo... 


Logen ura locul acela. Pietrele erau reci şi moarte, aerul era 
neclintit şi mort, până și sunetele pe care le scoteau când se mișcau 
păreau înăbușite și lipsite de viaţă. Nu era frig, nu era cald, și totuși 
spatele îi şiroia de sudoare, ceafa îl furnica de o teamă confuză. 
Tresărea la fiecare câţiva paşi, cuprins din senin de senzaţia că e 
urmărit, dar niciodată nu era nimeni în spatele lui. Doar flăcăul 
Luthar și infirmul Glokta, arătând la fel de îngrijorați și nedumeriţi 
ca și el. 

- L-am urmărit chiar prin aceste săli, murmură încetișor Bayaz. 
Unsprezece eram. Cu toții magi, împreună pentru ultima oară. Toţi, 
în afară de Khalul, Zacharus și Cawneil, au luptat aici cu Creatorul 
şi fiecare a fost învins. Au avut noroc să scape cu viață. Anselm și 
Brokentooth n-au avut noroc. Kanedias le-a adus moartea. Doi 
prieteni buni, doi frați, am pierdut în ziua aceea. 

Se strecurară pe un balcon îngust, luminat de o cortină palidă de 
lumină. Într-o parte, se înălța neted un zid abrupt de pietre, în 
cealaltă parte, pietrele coborau și se pierdeau în beznă. O genune 
neagră, încărcată de umbre, fără capăt, fără tavan, fără fund. În 
ciuda imensităţii spațiului, nu era niciun ecou. Aerul nu se clintea. 
Nici cea mai mică adiere. Aerul era stătut şi închis, ca într-un cavou. 

- Acolo, jos, trebuie să fie apă, negreșit, șopti Glokta, 
încruntându-se peste balustradă. Trebuie să fie ceva, nu-i aşa? Privi 
în sus, cu ochii mijiţi. Unde e tavanul? 

- Locul ăsta duhneşte, scânci Luthar, cu o mână strânsă peste nas. 

Logen era de acord cu el, măcar de data aceasta. Era un miros pe 
care-l cunoștea bine și buzele i se strânseră cu ură, în prezenţa lui. 

— Miroase a blestemate de capete-turtite. 

- O, da, spuse Bayaz, și shanka sunt opera Creatorului. 

— Opera lui? 

- Chiar așa. A luat lut și metal și resturi de carne și i-a făcut. 

Logen se holbă la el: 

- I-a făcut? 

- Ca să lupte în războiul lui. Împotriva noastră, împotriva 
magilor. Împotriva fratelui său Juvens. Pe primii shanka i-a zămislit 


aici și le-a dat drumul în lume, să crească, să se înmulțească și să 
distrugă. Aceasta era menirea lor. Mulţi ani, după moartea lui 
Kanedias, i-am vânat, dar nu i-am putut prinde pe toți. I-am alungat 
în cele mai întunecate unghere ale lumii și acolo au crescut şi s-au 
înmulțit din nou, iar acum ies la iveală să crească, să se înmulțească 
și să distrugă, așa cum le-a fost hărăzit dintotdeauna să facă. 

Logen îl privea cu gura căscată. 

- Shanka. 

Luthar chicoti și clătină din cap. 

Capetele-turtite nu erau un subiect amuzant. Logen se întoarse 
brusc, blocând balconul îngust cu trupul său, înălțându-se 
amenințător deasupra lui Luthar, în lumina difuză. 

— Te distrează ceva? 

- Păi, vreau să zic, toată lumea ştie că nu există așa ceva. 

- M-am luptat cu ei cu mâinile mele, mârâi Logen, toată viața. 
Mi-au ucis nevasta, copiii, prietenii. Nordul mișună de capete-turtite 
blestemate. Logen se aplecă spre Luthar: Așa că nu-mi spune mie că 
nu există așa ceva. 

Luthar pălise. Se uită spre Glokta, căutând ajutor, dar inchizitorul 
se lipise de zid, masându-şi piciorul, strângând din buzele-i subțiri, 
cu broboane de sudoare pe faţa suptă. 

-— Mă doare-n cot dacă e una sau alta! se răsti el. 

- E plin de shanka în lume, șuieră Logen, apropiindu-și faţa de 
fața lui Luthar. Poate că într-o zi vei întâlni câţiva. 

Se întoarse și porni țanțoș după Bayaz, dispărând deja printr-o 
boltă de la capătul balconului. N-avea niciun chef să fie lăsat în 
urmă în locul acela. 


Încă o sală. Una enormă, străjuită de o pădure de coloane tăcute, 
populată de o sumedenie de umbre. Raze de lumină coborau de sus, 
de departe, gravând modele ciudate în podeaua de piatră, forme de 
lumină și întuneric, linii de negru și alb. Aproape ca un scris. Să fie 
un mesaj aici? Pentru mine? Glokta tremura. Dacă m-aș uita, doar o 
clipă mai mult, poate că aș putea înţelege. 

Luthar trecu pe lângă el și umbra lui căzu peste podea. Liniile se 
frânseră, sentimentul dispăru. Glokta se scutură. Îmi pierd minţile în 


locul ăsta blestemat. Trebuie să gândesc limpede. Doar faptele, Glokta, 
doar faptele. 

— De unde vine lumina? întrebă el. 

Bayaz flutură din mână: 

— De sus. 

— Există ferestre? 

- Probabil. 

Toiagul lui Glokta bocăni în lumină, bocăni în întuneric, cizma 
stângă se târî în urmă. 

— Mai există ceva în afară de coridoare? Ce sens au toate astea? 

— Cine poate să cunoască mintea Creatorului? declamă pompos 
Bayaz, sau să pătrundă sensul proiectului său măreț? 

Magul părea să-și facă aproape un titlul de glorie din a nu da 
niciodată răspunsuri directe. Întreg locul era o colosală irosire de 
eforturi, din câte vedea Glokta. 

— Câţi au locuit aici? 

— Cu multă vreme în urmă, în vremuri mai fericite, multe sute. 
Tot soiul de oameni care l-au slujit pe Kanedias și l-au ajutat în 
munca lui. Dar Creatorul era neîncrezător și își păzea cu strășnicie 
secretele. Încetul cu încetul, și-a izgonit adepții, în Agriont, la 
Universitate. Spre sfârşit, doar trei au mai locuit aici: Kanedias 
însuși, asistentul lui, Jaremias - Bayaz se opri o clipă - și fiica lui, 
Tolomei. 

— Fiica Creatorului? 

— Și ce-i cu asta? se răsti bătrânul. 

— Nimic, chiar nimic. Și, totuși, spoiala a căzut putin. Fie și doar 
pentru o clipă. E ciudat cât de bine cunoaște rânduiala acestui loc. Când 
ai locuit aici? 

Bayaz se încruntă adânc. 

- Unii pun prea multe întrebări. 

Glokta îl privi îndepărtându-se. Sult s-a înșelat. Arhilectorul este 
supus greșelii, până la urmă. L-a subestimat pe Bayaz și asta l-a costat. 
Cine este acest nebun pleșuv, irascibil, care poate să-l prostească pe cel 
mai puternic om din Uniune? Aici, în măruntaiele unui astfel de loc 
nepământesc, răspunsul nu părea atât de straniu. 

Întâiul dintre Magi. 


— Asta e! 

— Ce? întrebă Logen. Culoarul se întindea în ambele direcții, 
şerpuind domol, dispărând în beznă, cu zidurile din blocuri imense 
de piatră neîntrerupte de-o parte şi de alta. 

Bayaz nu răspunse. Își trecea ușor mâinile peste pietre, căutând 
ceva. 

- Da. Asta e. Bayaz scoase cheia de sub cămașă. S-ar putea să 
vreți să vă pregătiți. 

— Pentru ce? 

Magul strecură cheia într-o gaură nevăzută. Unul dintre blocurile 
care formau zidurile dispăru dintr-odată, zburând în tavan cu un 
bubuit îngrozitor. Logen se clătină, scuturând din cap. Îl văzu pe 
Luthar aplecându-se, cu mâinile apăsate peste urechi. Întregul 
coridor părea să vâjâie de ecouri zguduitoare, perpetuate la 
nesfârșit. 

- Aşteptaţi, zise Bayaz, deși Logen abia îl putea auzi peste 
răsunetul din cap. Nu atingeţi nimic. Nu mergeţi nicăieri. 

Păși prin deschizătură, lăsând cheia înfiptă în zid. 

Logen se uită după el. Un licăr de lumină strălucea de-a lungul 
unui culoar îngust și un sunet șopotit năvăli afară, ca susurul unui 
râu. Logen simţi o stranie curiozitate dându-i târcoale. Aruncă o 
privire peste umăr, la ceilalți doi. Poate că Bayaz se referise doar la 
ei doi, când spusese să rămână acolo? Se aplecă şi trecu dincolo de 
ușă. 

Și privi în sus, la sala strălucitoare, circulară. Lumina se revărsa 
de sus, o lumină orbitoare, aproape dureroasă, după întunericul de 
dinainte. Pereţii curbați erau perfecţi, din piatră albă, imaculată, 
şiroind de apă, care curgea de jur împrejur adunându-se jos, într-un 
iaz circular. Aerul era rece și umed pe pielea lui Logen. Un pod 
îngust se întindea de la culoar, cu scări care duceau în sus, 
terminându-se în dreptul unei coloane care se înălța din apă. Bayaz 
stătea acolo, în vârful lui, privind ţintă în jos, la ceva. 

Logen se furișă în spatele magului, răsuflând încet. Văzu acolo un 
bloc de piatră albă. Apa picura de deasupra pe mijlocul lui neted și 
tare. Un pic, pic, pic ritmic, mereu în același punct. În stratul subţire 


de apă se aflau două obiecte. Primul era o cutie simplă, făcută din 
metal întunecat, destul de mare să adăpostească un cap de om, 
poate. Celălalt era întru totul mai straniu. 

O armă, poate, ca un topor. Un mâner lung, din tuburi minuscule 
de metal, toate răsucite unul în jurul celuilalt, ca niște lujeri de viţă 
bătrână. La un capăt se afla un mâner striat, la celălalt o bucată 
plată de metal, străpunsă de găuri mici, din care ieșea, curbându-se, 
un cârlig subţire. Lumina se juca pe multele sale suprafețe 
întunecate, sclipind de picături de umezeală. Ciudat, frumos, 
fascinant. Pe mâner, scânteia o literă, argintie în metalul întunecat. 
Logen o recunoscu de pe sabia lui. Semnul lui Kanedias. Lucrarea 
Maestrului Creator. 

— Ce-i asta? întrebă el, întinzând mâna. 

- N-o atinge! ţipă Bayaz, plesnindu-l pe Logen peste mână. Nu ți- 
am spus să aştepţi? 

Logen făcu un pas şovăielnic în spate. Nu-l mai văzuse niciodată 
pe mag atât de neliniștit, dar nu-și putea dezlipi ochii de la obiectul 
ciudat de pe lespede. 

- E o armă? 

Bayaz trase adânc, încet, aer în piept. 

— O armă cât se poate de teribilă, prietene. O armă împotriva 
căreia nicio sabie, nicio piatră, nicio vrajă nu te poate apăra. Nici să 
nu te apropii de ea, te previn. E periculos. Kanedias a numit-o 
Spintecătoarea și cu ea l-a ucis pe fratele său Juvens, maestrul meu. 
Cândva, mi-a spus că are două tăișuri. Unul aici, unul în Partea 
Cealaltă. 

— Ce naiba înseamnă asta? murmură Logen. 

Nu putea să vadă nici măcar un tăiș. 

Bayaz ridică din umeri. 

- Dacă aș şti asta, presupun că aș fi Maestrul Creator, în loc să fiu 
doar Întâiul dintre Magi. Întinse mâna și luă cutia, crispându-se de 
parcă ar fi fost foarte grea. Mă poţi ajuta? 

Logen își vâri mâinile sub ea și icni. Nici dacă ar fi fost un bloc 
compact de fier n-ar fi putut cântări mai mult. 

— Grea, mârâi el. 

— Kanedias a făurit-o să fie solidă. Cât de solidă a putut, cu toată 


măreaţa lui pricepere. Nu ca să-i apere conţinutul de Lume. Bayaz se 
aplecă și șopti: Ci ca să apere Lumea de conţinutul ei. 

Logen privi în jos, încruntându-se. 

— Ce e înăuntru? 

— Nimic, mormăi Bayaz. Încă. 


Jezal încerca să se gândească la trei oameni pe care-i ura cel mai 
mult pe lume. Brint? Era doar un idiot înfumurat. Gorst? Doar se 
străduise, cu toate modestele-i puteri, să-l învingă într-un duel. 
Varuz? Era doar un măgar bătrân și infatuat. 

Nu. Cei trei bărbaţi de lângă el erau în fruntea listei sale: 
Bătrânul arogant, cu trăncăneala lui idioată și înfumuratul lui aer 
misterios. Sălbaticul mătăhălos, cu cicatricele lui urâte și căutătura 
amenințătoare. Schilodul care-și dădea importanţă, cu micile lui 
comentarii îngâmfate și pretenţia că știe totul despre viaţă. Cei trei, 
în combinaţie cu aerul stătut şi obscuritatea perpetuă a acestui loc 
oribil, erau aproape destul ca să-l facă pe Jezal să vomite din nou. 
Singurul lucru mai rău decât actuala lui companie pe care și-l putea 
imagina nu era decât absenţa oricărei companii. Privi în umbrele 
care-i înconjurau şi se cutremură la gândul acesta. 

Totuși, moralul i se mai ridică atunci când dădură un colţ. În faţa 
lor se afla un mic petic de lumină solară. Se grăbi spre el, 
depășindu-l pe Glokta, care se târșâia sprijinit în bastonul lui, 
nădușind de nerăbdare, la gândul de a fi din nou afară, sub cerul 
deschis. 

Jezal închise ochii, cuprins de încântare, când păși în aer liber. 
Vântul rece îi mângâie faţa și inspiră cu nesaţ. Ușurarea era imensă, 
ca și cum ar fi stat captiv acolo, jos, săptămâni în șir, ca și cum niște 
degete strânse în jurul gâtului lui s-ar fi descleștat abia acum. 
Străbătu un larg spaţiu deschis, pavat cu pietre aspre, plate şi 
dincolo de ele... 

Agriontul se ivi dedesubt. O tapiserie de ziduri albe, acoperișuri 
gri, ferestre scânteietoare, grădini verzi. Nu se aflau nici măcar 
aproape de vârful Casei Creatorului, ci doar pe unul dintre 
acoperișurile cele mai joase, deasupra porţii, însă, și aşa, înfricoșător 
de sus. Jezal recunoscu  dărăpănata Universitate, cupola 


strălucitoare a Rotondei Lorzilor, construcția compactă și turtită a 
Casei Întrebărilor. Vedea Piaţa Mareșalilor, o strachină cu bănci de 
lemn între clădiri, poate şi minuscula sclipire galbenă a arenei de 
luptă, în mijloc. Dincolo de citadela înconjurată de zidul alb și de 
canalul sclipitor, orașul era o masă lăbărțată, ce se întindea până la 
mare, sub cerul gri murdar. 

Jezal râse cu mirare și încântare. Turnul Lanţurilor era o scară de 
lemn în comparaţie cu acesta. Se afla atât de sus deasupra lumii 
încât totul părea cumva neclintit, înghețat în timp. Se simţea ca un 
rege. Niciun om nu mai văzuse asta de sute de ani. Se simțea imens, 
grandios, mult mai important decât oamenii minusculi care trebuie 
că locuiau și lucrau în micile clădiri de jos, din depărtare. Se 
întoarse și se uită la Glokta, dar schilodul nu zâmbea. Era mai palid 
ca oricând, privind încruntat orașul de jucărie, în timp ce ochiul 
stâng i se zbătea de neliniște. 

— Ţi-e frică de înălțime? râse Jezal. 

Glokta își întoarse faţa cadaverică spre el. 

- N-au fost trepte. N-am urcat nicio treaptă ca să ajungem aici! 
Faţa zâmbitoare a lui Jezal începu să pălească. N-au fost trepte, 
pricepi? Cum a fost posibil? Cum? Spune-mi asta! 

Jezal înghiţi în sec, cugetând la traseul pe care veniseră. 
Schilodul avea dreptate. Nici o treaptă, nici o rampă, nici nu 
urcaseră, nici nu coborâseră. Şi, totuși, iată-i acolo, sus, deasupra 
celui mai înalt turn al Agriontului. Îi era rău, din nou. Priveliștea i 
se părea acum ameţitoare, dezgustătoare, obscenă. Se retrase, 
clătinându-se, de lângă parapet. Voia să meargă acasă. 


- L-am urmărit prin întuneric, de unul singur, și aici l-am 
înfruntat. Kanedias. Maestrul Creator. Aici ne-am luptat. Foc, oţel și 
carne. Aici am stat. A aruncat-o pe Tolomei de pe acoperiș în fața 
ochilor mei. Am știut ce urmează, dar nu l-am putut împiedica. 
Propria lui fiică. Vă puteţi imagina? Nimeni n-ar fi meritat asta mai 
puţin decât ea. N-a existat vreodată un spirit mai inocent. Logen se 
încruntă. Nu ştia ce să spună. Aici ne-am luptat, murmură Bayaz, 
strângându-și pumnii cărnoși pe parapetul gol. M-am năpustit 
asupra lui cu foc, cu oţel și carne și el asupra mea. L-am azvârlit jos. 


A căzut arzând şi s-a zdrobit de podul de dedesubt. Şi astfel, ultimul 
dintre fiii lui Euz a părăsit această lume, ducând cu el atâtea dintre 
secretele lor. S-au distrus între ei, toți patru. Ce pierdere! Bayaz se 
întoarse, să se uite la Logen. Dar asta a fost demult, ce zici, 
prietene? Tare demult. Îşi umflă obrajii și-și vârî capul între umeri. 
Haideţi să părăsim acest loc. E ca un cavou. Haideţi să-l zăvorâm 
încă o dată și, cu el, amintirile. Toate acestea aparţin trecutului. 

— Aş! făcu Logen. Tatăl meu spunea că seminţele trecutului rodesc 
în prezent. 

- Așa e. Bayaz întinse mâna încet, mângâind cu degetele metalul 
rece, întunecat, al cutiei din mâinile lui Logen. Așa e. Tatăl tău a 
fost un om înţelept. 


Piciorul lui Glokta ardea, șira spinării era un râu de foc, de la 
şezut până la cap. Avea gura uscată ca rumegușul, faţa îi era 
nădușită şi tresărea spasmodic, răsuflarea îi șuiera în nas, dar 
inchizitorul înainta prin întuneric, îndepărtându-se de sala imensă, 
cu cupola ei neagră şi mașşinăria ei ciudată, tot înainte, spre ușa 
deschisă. Și în lumină. 

Rămase acolo, cu capul dat pe spate, pe podul îngust din fața 
porţii înguste, cu mâna tremurând pe mânerul bastonului, clipind și 
frecându-se la ochi, respirând adânc în aerul liber și simțind adierea 
rece pe față. Cine-ar fi crezut că vântul poate fi atât de plăcut? Poate că 
e mai bine că n-au fost trepte. Poate că atunci nu mi-aș fi dat seama 
niciodată. 

Luthar era deja la jumătatea podului, gonind de parcă l-ar fi 
urmărit un diavol. Nouădegete nu era departe, răsuflând greu și 
mormăind întruna ceva în limba nordică. „Încă viu” i se păru lui 
Glokta că ar putea să fie. Mâinile-i mari erau încleștate pe cutia 
aceea de metal, cu tendoanele umflate, de parcă ar fi cântărit cât o 
nicovală. Vizita asta a avut și alt scop decât să dovedească ceva. Oare 
ce au scos de-acolo? Ce poveri atât de grele? Glokta aruncă o privire 
înapoi, în întuneric, şi se scutură. Nici măcar nu era sigur că voia să 
ştie. 

Bayaz ieși agale din tunel, în aer liber, arătând la fel de mulțumit 
de sine ca întotdeauna. 


- Aşadar, Inchizitorule, zise el plin de vervă. Cum ţi s-a părut 
vizita în Casa Creatorului? 

Un coșmar zbuciumat, straniu și oribil. Poate că aș fi preferat chiar și 
să mă întorc în temniţele împăratului pentru câteva ore. 

— Ca un răsărit de soare, se răsti el. 

— Mă bucur nespus că ai găsit-o atât de plăcută, chicoti Bayaz, 
scoțând vergeaua de metal întunecat de sub cămașă. Și, spune-mi, 
încă mai crezi că sunt un mincinos? Sau bănuielile ti-au fost risipite, 
în sfârşit? 

Glokta privi încruntat cheia. Îl privi încruntat pe bătrân. Privi 
încruntat în bezna copleșitoare a Casei Creatorului. Bănuielile mele 
sporesc cu fiecare clipă care trece. Nu se risipesc niciodată. Își schimbă 
doar înfățișarea. 

- Sincer? Nu știu ce să cred. 

- Bine. Recunoașterea propriei ignoranțe e primul pas spre 
iluminare. Dar, între noi fie vorba, m-aș gândi la altceva să-i spun 
Arhilectorului. Glokta își simţi pleoapa zbătându-se. Ai face bine să 
începi să traversezi, ce zici Inchizitorule? Până încui eu? 

Nu i se mai părea la fel de înfricoșător să plonjeze în apa de 
dedesubt. De-ar fi să cad, cel puţin aș muri în lumină. Glokta privi o 
singură dată înapoi, când auzi ușile grele ale Casei Creatorului 
închizându-se cu un țăcănit domol și cercurile glisară la loc. Totul e 
întocmai cum a fost înainte de sosirea noastră. Își întoarse spatele 
înfiorat, îşi supse gingiile împotriva obișnuitelor valuri de ameţeală 
şi, înjurând, începu să traverseze şchiopătând podul. 

Luthar bătea cu disperare în porţile vechi de la celălalt capăt. 

- Lăsaţi-ne înăuntru! aproape că plângea el, cu o răgușeală de 
panică în glas, pe când Glokta urca şontâc. Lăsaţi-ne înăuntru! 

În cele din urmă, ușa se deschise, bălăbănindu-se, dezvăluind un 
gardian cu chipul răvășit. Ce păcat. Eram sigur că Luthar era gata să 
izbucnească în lacrimi. Mândrul câștigător al întrecerii, cel mai brav fiu 
al Uniunii, floarea bărbăţiei, hohotind în genunchi. Pentru o asemenea 
priveliște, călătoria aproape că ar fi meritat. Luthar țâșni prin poarta 
deschisă și Nouădegete îl urmă ursuz, legănând în braţe cutia de 
metal. Gardianul se uită chiorâș la Glokta, care înainta spre poartă. 

— V-aţi întors așa de curând? 


Idiot bătrân. 

— Ce naiba vrei să spui? Cum curând? 

- Nici n-am apucat să-mi termin ouăle. Aţi fost plecaţi mai puţin 
de o jumătate de oră. 

Glokta izbucni într-un râs strident, lipsit de voioşie. 

— O jumătate de zi, poate. 

Dar, când privi dincolo, în curte, se încruntă. Umbrele erau 
aproape exact acolo unde fuseseră la plecare. Încă dimineață 
devreme, dar cum? 

— Creatorul mi-a spus cândva că timpul e doar în mintea noastră. 
Glokta tresări când întoarse capul. Bayaz venise în spatele lui şi se 
bătea ușor, cu un deget gros, peste tâmpla ţestei pleșuve. Ar putea fi 
mai rău, crede-mă. Abia când ieși mai devreme decât ai intrat începi 
să-ți faci griji. 

Zâmbi, cu ochii scânteind în lumina care pătrundea prin ușă. Face 
pe prostul? Sau încearcă să-și bată joc de mine? Oricum ar fi, jocurile 
astea devin obositoare. 

- Gata cu şaradele, rânji cu dispreţ Glokta. Ce-ar fi să-mi spui ce 
urmărești? 

Întâiul dintre Magi, dacă asta era, zâmbi şi mai larg. 

- Îmi placi, Inchizitorule, chiar îmi placi. Nu m-aș mira dacă ai fi 
singurul om cinstit care a mai rămas în toată ţara asta blestemată. 
Ar trebui să vorbim, la un moment dat, noi doi. O discuţie despre 
ceea ce vreau eu şi despre ceea ce vrei tu. Zâmbetul îi pieri. Dar nu 
astăzi. 

Și Bayaz trecu prin ușa deschisă, lăsându-l pe Glokta în urma lui, 
în întuneric. 


Potaia nimănui 


- De ce eu? își murmură West printre dinţii încleștaţi, privind 
încordat peste pod, spre Poarta Sudică. 

Aiureala aceea de la docuri îi luase mai mult decât era de 
așteptat, dar oare nu așa se întâmpla cu toate, zilele astea? Uneori 
avea impresia că era singurul om din Uniune care se pregătea serios 
pentru război și trebuia să organizeze totul de unul singur, până la 
număratul cuielor cu care aveau să fie prinse potcoavele cailor. 
Întârziase deja la întâlnirea de fiecare zi cu Mareșalul Burr și știa că 
aveau să aibă de îndeplinit astăzi o sută de lucruri imposibile. 
Întotdeauna erau. Să fie implicat într-un atac absurd, chiar aici, la 
poarta Agriontului, era tot ce-i mai lipsea. 

— De ce naiba tocmai eu? 

Capul începea să-l doară din nou. Acea pulsație mult prea 
cunoscută în spatele ochilor. Cu fiecare zi, părea să apară mai 
devreme și să se sfârșească mai rău. 

Din pricina căldurii din ultimele câteva zile, străjerilor li se 
îngăduise să vină la datorie fără întreaga armură. West bănuia că 
acum cel puţin doi dintre ei regretau asta. Unul era chircit la 
pământ, lângă poartă, cu mâinile strânse între picioare, scâncind 
zgomotos. Sergentul lui stătea încovoiat lângă el, cu sângele 
şiroindu-i din nas şi picurând stropi roșii, întunecaţi, pe pietrele 
podului. Ceilalţi doi soldaţi din dispozitiv aveau suliţele coborâte, cu 
vârfurile îndreptate spre un tânăr tuciuriu, sfrijit. Un alt om al 
Sudului stătea în apropiere, un bătrân cu părul lung și cărunt, 
sprijinit de balustradă, care privea scena cu o expresie de profundă 
resemnare. 

Tânărul aruncă o privire fugară peste umăr și West simţi un fior 
de uimire. O femeie, cu părul negru, retezat scurt și zburlit într-o 
harababură de ţepi unsuroși. Avea o mânecă sfâșiată în jurul 
umărului, dezvăluind un braţ oacheș, viguros, care se termina într- 
un pumn strâns pe mânerul unui cuțit curbat. Lama strălucea ca 


oglinda, periculos de ascuţit, singurul lucru care părea curat la ea. 
Obrazul drept îi era brăzdat de o cicatrice subţire, cenușie, prin 
sprânceana neagră și peste buzele-i îmbufnate. Însă ochii erau cei 
care îl surprinseră cu adevărat pe West, uşor oblici, îngustaţi de cea 
mai profundă ostilitate și suspiciune, și galbeni. Văzuse tot felul de 
kantici la vremea lui, pe când luptase în Gurkhul, în război, dar nu 
mai văzuse niciodată asemenea ochi. Un galben intens, puternic, 
auriu, ca... 

Urină. Acela era mirosul, când se apropie. Urină și murdărie și o 
grămadă de transpiraţie veche, acrie. Și-l amintea foarte bine din 
război. Duhoare de oameni care nu se spălaseră de foarte multă 
vreme. West își stăpâni pornirea de a-și încreţi nasul și de a respira 
pe gură, când se apropie și imboldul de a se ţine la distanţă de lama 
aceea scânteietoare, ocolind-o pe departe. Trebuie să nu-ți trădezi 
teama dacă vrei să rezolvi o situaţie periculoasă, oricât de puternică 
ar fi. Din experiența lui, dacă reușești să pari stăpân pe situaţie, 
succesul e mai mult de jumătate garantat. 

- Ce naiba se petrece aici? răcni el către sergentul cu faţa plină 
de sânge. 

Nu era nevoit să se prefacă iritat, întârzia tot mai mult și devenea 
tot mai nervos cu fiecare secundă. 

- Cerşetorii ăștia jegoşi au vrut să intre în Agriont, domnule! Am 
încercat să-i alung, desigur, dar au scrisori! 

— Scrisori? 

Bătrânul necunoscut îl bătu pe West pe umăr, îi înmână o coală 
de hârtie împăturită, uşor soioasă pe la margini. Acesta o citi, din ce 
în ce mai încruntat. 

— Aceasta este o scrisoare de trecere semnată de Lordul Hoff 
însuși. Trebuie să fie lăsaţi. 

- Dar nu înarmaţi, domnule! Am spus că nu pot trece înarmaţi! 
Sergentul ridică într-o mână un arc ciudat, din lemn închis la 
culoare, și o sabie curbată, model gurkian, în cealaltă. M-am zbătut 
destul s-o fac să renunțe la astea, dar când am încercat s-o 
percheziționez pe... această târfă gurkiană... 

Femeia șuieră și făcu iute un pas înainte, iar sergentul și cei doi 
străjeri ai săi se adunară, târșâindu-și nervoși picioarele, înapoi în 


grup compact. 

— Pace, Ferro, oftă bătrânul în limba kantică. Pentru numele 
zeilor, pace. 

Femeia scuipă pe pietrele podului și șuieră o înjurătură pe care 
West n-o înţelese, fluturând sabia într-un fel care dovedea că știa s-o 
folosească și era mai mult decât dornică. 

— De ce tocmai eu? murmură West în barbă. 

Era clar că nu putea să plece nicăieri până când problema aceasta 
nu era rezolvată. De parcă nu avea destule pe cap. Trase adânc aer 
în piept şi se strădui să se pună în situaţia femeii care duhnea, o 
străină înconjurată de oameni cu înfățișări ciudate, care rosteau 
cuvinte pe care nu le pricepea și care încercau s-o percheziționeze. 
Probabil că în clipa asta se gândea cât de oribil mirosea West. 
Dezorientată şi speriată, probabil, mai degrabă decât periculoasă. 
Dar, totuși, arăta foarte periculoasă și câtuși de puţin speriată. 

Bătrânul părea cel mai rezonabil dintre cei doi, așa că West i se 
adresă lui primul. 

- Sunteţi din Gurkhul? îl întrebă, într-o kantică stricată. 

Bătrânul își întoarse ochii obosiţi spre West. 

— Nu. Nu există doar gurkieni în Sud. 

— Din Kadir, atunci? Din Taurish? 

- Cunoști Sudul? 

— Puțin. Am luptat acolo, în război. 

Bătrânul arătă cu capul spre femeia care-i privea cu suspiciune, 
cu ochii ei galbeni și oblici. 

— Ea e dintr-un loc numit Muntaz. 

- N-am auzit niciodată de el. 

- De ce să fi auzit? Bătrânul ridică din umerii-i osoși. O ţară mică, 
pe malul mării, departe, la est de Shaffa, dincolo de munți. 
Gurkienii au cucerit-o cu ani în urmă și oamenii ei au fost 
împrăștiați sau făcuţi sclavi. Se pare că de atunci femeia se află într- 
o dispoziție mizerabilă. 

Femeia le aruncă o privire furioasă, fără să-i piardă din ochi pe 
soldați. 

— Şi tu? 

— O, eu vin din Sudul mult mai îndepărtat, de dincolo de Kanta, 


de dincolo de deșert, chiar și de dincolo de Cercul Lumii. Ţinutul 
meu natal nu se află pe hărţile tale, prietene. Yulwei e numele meu. 

Întinse o mână lungă, neagră. 

— Collem West. 

Femeia îi privi strângându-şi mâinile, cu reţinere. 

— Numele lui este West, Ferro! A luptat împotriva gurkienilor! Te 
va face asta să ai încredere în el? 

Yulwei nu părea prea încrezător și, într-adevăr, umerii femeii 
continuară să fie la fel de gârboviţi și încordaţi, mâna strânsă la fel 
de puternic pe mânerul cuţitului. Unul dintre soldaţi alese acel 
moment nefericit ca să facă un pas înainte, împungând aerul cu 
sulița, şi femeia mârâi și scuipă din nou, strigând mai multe 
înjurături nedeslușite. 

- Ajunge! se auzi West răcnind la străjer. Ridicaţi-vă sulițele 
afurisite! 

Străjerii îl priviră șocați, clipind repede şi West se strădui să-și 
controleze glasul. 

- Nu cred că aceasta este o invazie de proporţii, ce ziceţi? 
Ridicaţi-le! 

Șovăielnic, vârfurile sulițelor se îndepărtară de femeie. West păși 
hotărât spre ea, privind-o direct în ochi, cu toată autoritatea pe care 
şi-o putea impune. Să nu arăţi pic de teamă, își zise el, dar inima îi 
bubuia. Întinse palma deschisă, destul de aproape ca s-o poată 
atinge. 

- Cuţitul, zise aspru West, în kantica lui stricată. Te rog. Nu vei 
păți nimic, ai cuvântul meu. 

Femeia se uită la el cu acei ochi galbeni, ameninţători, oblici, 
apoi la străjerii cu sulițe și înapoi la el. Fără nicio grabă. West stătea 
acolo, cu gura uscată, cu capul încă bubuind, întârziind tot mai 
mult, asudând sub uniformă, sub soarele fierbinte, încercând să 
ignore mirosul femeii. Timpul trecea. 

— Pentru Dumnezeu, Ferro! se răsti dintr-odată bătrânul. Sunt 
bătrân! Ai milă de mine! S-ar putea să mai am doar câţiva ani de 
trăit! Dă-i omului cuțitul înainte să mor! 

— Sst! şuieră ea, țuguindu-și buzele. 

Preţ de o ameţitoare, nesfârșită clipă, cuțitul se ridică, apoi 


mânerul coborî plesnind în palma lui West. Își îngădui să înghită în 
sec, cu ușurare. Până în ultima clipă, fusese aproape sigur că avea să 
aibă parte de un sfârșit violent, de mâna femeii. 

- Mulţumesc, spuse el, mult mai calm decât se simțea. Îi întinse 
cuțitul sergentului: Pune bine arma și escortează-i pe oaspeţii noștri 
în Agriont şi, dacă păţește cineva ceva, în special ea, am să te 
consider răspunzător, înţelegi? 

West îi aruncă sergentului o privire fioroasă, după care trecu prin 
poartă în tunel, înainte să se mai întâmple ceva, lăsându-i pe bătrân 
și pe femeia care duhnea în urma lui. Capul îi bubuia mai tare ca 
înainte. La naiba, întârziase. 

— De ce naiba tocmai eu? mârâi el în barbă. 


— Mă tem că armurăriile sunt închise deocamdată, mârâi maiorul 
Vallimir, privindu-l pe West de-a lungul nasului, ca pe un cerșetor 
care scâncea după mărunțiș. Ne-am îndeplinit normele, înainte de 
termen și nu vom mai aprinde forjele săptămâna asta. Poate dacă ai 
fi sosit la timp... 

Bubuitul din capul lui West era mai insuportabil decât oricând. Se 
căznea să respire încet, să vorbească potolit şi cumpătat. Nu avea 
nimic de câștigat dacă își ieşea din fire. Nu aveai niciodată nimic de 
câștigat din asta. 

— Înţeleg, domnule maior, zise West răbdător, dar e război. Mulți 
dintre recruţii pe care i-am primit de-abia dacă sunt înarmaţi și 
Lordul Mareșal Burr a cerut să fie aprinse forjele, ca să le asigurăm 
echipament. 

Nu era întru totul adevărat, dar, de când intrase în 
comandamentul Mareșalului, West renunțase, mai mult sau mai 
puţin, să mai spună cuiva tot adevărul. Nu era o modalitate prin 
care reușeai ceva. Acum folosea un fel de amestec de fanfaronadă 
lingușitoare și minciuni sfruntate, umile rugăminți și ameninţări 
voalate şi devenise un adevărat expert în a stabili care ar fi cea mai 
eficientă tactică pentru fiecare om. 

Din nefericire, încă nu reuşise să atingă coarda sensibilă a 
maiorului Vallimir, comandantul Armurăriilor Regale. Cumva, 
faptul că erau egali în grad făcea lucrurile cu atât mai dificile: nu 


putea să-l intimideze, dar nici nu-i venea să-l implore. 

Mai mult, în privinţa statutului social, nu erau nici pe departe 
egali. Vallimir făcea parte din vechea nobilime, dintr-o familie 
puternică, şi era incredibil de arogant. Pe lângă el, Jezal dan Luthar 
părea genul de om umil și altruist, iar lipsa totală de experiență a 
maiorului pe câmpul de luptă agrava situaţia: se purta și mai 
măgărește, ca să compenseze. Instrucţiunile lui West, chiar venite de 
la însuși mareșalul Burr, erau la fel de bine primite ca de la un 
porcar puturos. 

Ziua de azi nu era o excepţie. 

- Norma pentru luna aceasta e îndeplinită, maior West! zise 
Vallimir, reușind să-i accentueze în mod zeflemitor numele, și 
forjele sunt închise. Asta-i tot. 

— Și asta vrei să-i spun Lordului Mareșal? 

- Înarmarea recruţilor este responsabilitatea celor care îi oferă, 
declamă el afectat. Nu pot fi eu făcut vinovat dacă ei nu-și respectă 
obligaţiile ce le revin. Pur și simplu nu e problema noastră, maior 
West, şi asta poţi să-i spui Lordului Mareșal. 

Aşa mergeau lucrurile întotdeauna. Încoace și încolo, de la 
birourile lui Burr la diferite departamente administrative, la 
comandanții de companii, de batalioane, de regimente, la magaziile 
risipite pe tot cuprinsul Agriontului și al orașului, la armurării, la 
cazărmi, la grajduri, la docurile unde soldaţii și echipamentele lor 
aveau să înceapă să se îmbarce doar în câteva zile, la alte 
departamente și înapoi de unde a început, cu kilometri străbătuți și 
nimic rezolvat. În fiecare seară se prăbușea în pat ca un bolovan, 
doar ca să se trezească după câteva ore și s-o ia de la capăt. 

În calitate de comandant de batalion, sarcina lui fusese să 
înfrunte inamicul cu armele. În calitate de ofiţer de stat-major, se 
părea că rolul său era să-i înfrunte pe ai lui cu hârtii, fiind mai mult 
secretar decât ostaș. Se simțea ca unul care încerca să împingă un 
bolovan imens în susul unui deal. Opintindu-se și opintindu-se, fără 
să ajungă nicăieri, dar incapabil să se oprească din împins, ca piatra 
să nu cadă și să-l zdrobească. Între timp, unii nemernici aroganți 
care erau în exact acelaşi pericol trândăveau pe coama dealului, 
lângă el, zicând: „Păi, nu e piatra mea.” 


Înţelegea acum de ce, în timpul războiului din Gurkhul, uneori nu 
era destulă mâncare pentru oameni sau haine cu care să se îmbrace 
sau căruţe cu care să-și transporte proviziile sau cai care să tragă 
căruțele sau tot felul de alte lucruri extrem de necesare și ușor de 
anticipat. 

West nu voia nici în ruptul capului să se întâmple una ca asta din 
cauza vreunei neglijenţe a lui. Şi, cu siguranţă, nu voia nici în ruptul 
capului să vadă oameni murind din lipsa unei arme cu care să lupte. 
Încerca din nou să se calmeze, dar de fiecare dată capul îl durea și 
mai tare și glasul îi pierea, de efort. 

- Și dacă ne pomenim împotmoliți în Englia, cu o gloată de ţărani 
prost îmbrăcaţi, neînarmaţi de care să ne îngrijim, ce se întâmplă 
atunci, maior Vallimir? A cui problemă va fi? Nu a ta, îndrăznesc să 
spun! Tu vei fi tot aici, cu forjele tale reci, să-ți țină companie! 

West îşi dădu seama de îndată ce spuse asta că mersese prea 
departe: maiorul se zbârli cu totul: 

- Cum îndrăznești, domnule! Îmi pui la îndoială onoarea 
personală? Familia mea e de nouă generaţii în Garda Regelui! 

West se frecă la ochi, neștiind dacă-i venea să râdă sau să plângă. 

- N-am nicio îndoială în privinţa curajului tău, te asigur, n-am 
vrut nicidecum să spun asta. West încercă să se pună în situaţia lui 
Vallimir. Nu cunoştea cu adevărat presiunile la care era supus 
acesta: probabil că ar prefera să fie comandantul unor soldați decât 
al unor fierari, probabil... N-avea sens. Omul era un netrebnic și îl 
ura. Nu e vorba despre onoarea ta, domnule maior, sau a familiei 
tale. E o chestiune care ține de capacitatea noastră de război! 

Ochii lui Vallimir deveniseră reci ca moartea. 

- Cu cine crezi că stai de vorbă, ţărănoi mizerabil? Toată 
influența pe care o ai i-o datorezi lui Burr și cine e el? Doar un 
mocofan din provincii, ridicat în rang doar din noroc! West clipi. 
Bănuia, desigur, ce se vorbea despre el, pe la spate, dar era altceva 
să i se spună în față. Şi când Burr nu va mai fi, ce se va alege de 
tine? Ei? Când n-o să te mai poţi ascunde în spatele lui? N-ai 
obârşie, n-ai familie! Buzele lui Vallimir se strâmbară într-un rânjet 
rece: În afară de acea soră a ta, fireşte, şi, din câte am auzit... 

West se pomeni înaintând spre el, repede. 


— Ce? mârâi el. Ce-ai spus? 

Expresia lui trebuie să fi fost cu adevărat fioroasă: văzu culoarea 
scurgându-se din obrajii lui Vallimir. 

— Eu... eu... 

- Crezi că am nevoie de Burr ca să-mi port bătăliile, vierme laş ce 
ești? Fără să-și dea seama, înaintase din nou și Vallimir se retrase, 
împleticindu-se, înspre zid, pășind într-o parte și ridicând un braţ, 
vrând parcă să se apere de o lovitură așteptată. West abia se stăpâni 
să-l înhaţe pe micul ticălos şi să-l scuture până îi cade capul. Teasta 
îi zvâcnea, îi bubuia. Avea impresia că presiunea avea să-i scoată 
ochii din cap. Trase adânc, îndelung, aer în piept, pe nas, își încleștă 
pumnii, până simţi durere. Furia se retrase încet, dincolo de punctul 
în care amenința să-i pună stăpânire pe întregul trup. Acum doar 
pulsa, strângându-l de piept. Dacă ai ceva de spus despre sora mea, 
șopti el cu glas domol, atunci poţi să spui. Spune acum! Își lăsă 
mâna stângă să coboare încet, pentru a se așeza pe mânerul sabiei. 
Și putem rezolva asta dincolo de zidurile orașului. 

Maiorul West se retrase și mai mult. 

- N-am auzit nimic, șopti el, absolut nimic. 

- Chiar nimic. West îi mai privi fața palidă încă un moment, apoi 
se îndepărtă. Acum, fii bun şi redeschide forjele pentru mine. Avem 
o grămadă de treabă de făcut. 

Vallimir clipi o secundă. 

— Desigur. Am să cer să fie aprinse de îndată. 

West se întoarse pe călcâie și se îndepărtă ţanţoș, știind că 
bărbatul scuipa flăcări în spatele lui, știind că reuşise din nou să 
înrăutăţească și mai mult o situaţie proastă deja. Încă un duşman de 
obârşie nobilă, pe lângă mulți alţii. Singurul lucru supărător era că 
omul avea dreptate. Fără Burr, era ca şi terminat. Nu avea alte rude 
în afară de acea soră a lui. La naiba, îl durea capul. 

- De ce eu? își șuieră în barbă. De ce? 


Mai erau încă multe de făcut astăzi, destule pentru o zi întreagă 
de muncă, dar West nu mai rezista. Îl durea capul atât de rău încât 
abia mai vedea. Trebuia să se întindă în întuneric, cu o cârpă umedă 
pe faţă, fie şi numai pentru o oră, fie şi numai pentru un minut. 


Scotoci în buzunar după cheie, apăsându-și ochii chinuiți cu mâna 
cealaltă, strângând din dinţi. Apoi auzi un sunet de dincolo de ușă. 
Un zornăit ușor de sticlă. Ardee. 

— Nu, își șuieră în barbă. Nu acum! De ce naiba îi dăduse ei o 
cheie? 

Înjurând încet, ridică pumnul să bată. Să bată la propria-i ușă, așa 
ajunsese. Pumnul lui nu ajunse până la lemn. O imagine cât se poate 
de neplăcută începu să i se formeze în minte. Ardee și Luthar, goi și 
transpirați, zvârcolindu-se pe covorul lui. Răsuci cheia iute în 
broască şi dădu ușa în lături. 

Ardee stătea lângă fereastră, singură și, spre ușurarea lui West, 
complet îmbrăcată. Fu mai puţin încântat, însă, s-o vadă umplând 
ochi un pahar, din carafă. Ardee ridică o sprânceană spre el, când 
năvăli pe ușă. 

— O, tu erai. 

— Cine naiba altcineva să fie? se răsti West. Acesta e apartamentul 
meu, nu-i așa? 

- Cineva nu e în cea mai bună dispoziţie în dimineaţa asta. 

Niţel vin se revărsă peste buza paharului, pe masă. Ardee îl șterse 
cu mâna, îşi linse degetele și, pe deasupra, luă o înghițitură 
zdravănă. Fiecare mișcare a ei îl irita. West se strâmbă și trânti ușa. 

- Trebuie să bei așa de mult? 

— Înţeleg că o tânără doamnă trebuie să-și umple timpul în mod 
folositor. 

Cuvintele ei erau nepăsătoare, ca întotdeauna, dar, cu toată 
durerea de cap, West își putea da seama că se întâmpla ceva ciudat. 
Ardee se uita întruna spre birou, apoi înaintă spre el. West ajunse 
acolo primul și înhăţă o bucată de hârtie, cu un rând scris pe ea. 

— Ce-i asta? 

— Nimic! Dă-mi-o! 

West îi blocă drumul cu un braţ și citi: 


Locul obișnuit, mâine-seară. 
A. 


Pielea lui West se înfioră de oroare. 


— Nimic? Nimic? Flutură scrisoarea sub nasul surorii sale. Ardee 
se întoarse, scuturând din cap, ca pentru a alunga o muscă, fără să 
spună nimic, doar sorbind zgomotos din pahar. West scrâșni din 
dinți. E Luthar, nu-i așa? 

— N-am spus asta. 

— Nici nu trebuia! 

Scrisoarea se mototoli într-un mic cocoloș în mâna lui albită la 
încheieturile degetelor. West se întoarse pe jumătate spre ușă, 
încordat, cu fiecare mușchi tremurând. Puțin mai lipsea să ţâșnească 
afară şi să-l strângă de gât pe micul ticălos chiar în clipa asta, dar 
reuși să-şi impună să gândească o clipă. 

Jezal îl  dezamăgise, şi asta rău de tot,  netrebnicul 
nerecunoscător. Dar nu era chiar așa de șocant: omul era un măgar. 
Dacă îţi ţii vinul într-un sac de hârtie, să nu te superi prea tare când 
curge. În plus, nu Jezal era cel care scria scrisorile. La ce-ar folosi 
să-i sară la beregată? Mereu vor exista alți tineri fluşturatici pe 
lume. 

— Spune-mi unde ajungi cu asta, Ardee? 

Ea se aşeză pe banchetă și se uită la el cu răceală, peste marginea 
paharului. 

— Cu ce, frate? 

— Ştii cu ce! 

- Nu suntem frate și soră? Nu putem fi sinceri unul cu altul? Dacă 
ai ceva de spus, poţi s-o spui deschis! Unde crezi că ajung? 

— Cred că ajungi direct în rahat, dacă mă-ntrebi! Îşi micșoră 
înapoi glasul cu mare dificultate. Treaba asta cu Luthar a mers mult 
prea departe. Scrisori? Scrisori? L-am prevenit, dar se pare că nu el 
era problema! Ce-ţi trece prin cap? Măcar îţi trece prin cap ceva? 
Trebuie să se termine, înainte ca lumea să înceapă să vorbească! 
West simţi o strânsoare sufocantă în piept, inspiră adânc, dar glasul 
îi izbucni şi așa: Deja vorbesc, fir-ar a naibii de treabă! Se termină 
acum! M-auzi? 

— Te aud, zise ea nepăsătoare, dar cui îi pasă de ce crede lumea? 

- Mie îmi pasă! Aproape ţipă aceste vorbe. Ştii cât de mult 
trebuie să muncesc? Mă crezi prost? Îți dai seama ce ești pe cale să 
faci, Ardee? Faţa fetei se îmbufna, dar el îi dădea înainte: Nu că ar fi 


prima oară! Trebuie să-ți amintesc, n-ai prea avut noroc cu bărbaţii! 

- Nu cu bărbaţii din familia mea, cel puţin! Acum Ardee stătea 
dreaptă ca o prăjină, cu faţa încordată şi palidă de furie. Și ce ştii tu 
despre norocul meu? Abia dacă am vorbit în ultimii zece ani! 

- Vorbim acum! strigă West, azvârlind cât colo hârtia mototolită. 
Te-ai gândit ce s-ar putea întâmpla? Ce-ar fi dacă ai pune mâna pe 
el? Te-ai gândit la asta? Crezi că familia lui ar fi încântată de 
sfielnica mireasă? În cel mai bun caz, n-ar vorbi niciodată cu tine. În 
cel mai rău, v-ar dezmoşteni pe amândoi! Arătă spre uşă cu un deget 
tremurător. N-ai observat că e un porc arogant și fudul? Aşa sunt 
toți! Cum crezi că s-ar descurca fără renta lui? Fără prietenii lui sus- 
puși? N-ar şti încotro s-o apuce! Cum aţi putea fi fericiți împreună? 
Capul lui West stătea să crape în două, dar continua să peroreze: Și 
ce se întâmplă dacă, după cum e mult mai probabil, nu poţi pune 
mâna pe el? Atunci, ce? Vei fi terminată, la asta te-ai gândit? Ai mai 
fost odată cât pe ce! Și cică tu eşti cea isteaţă! Îți baţi joc de tine! 
Aproape că se sufoca de furie: De amândoi! 

Ardee suspină. 

— Acum se vede! aproape că răcni ea la el. Nimeni nu se 
sinchiseşte de mine, dar dacă reputaţia ta e în pericol... 

- Desfrânată afurisită și proastă! Carafa zbură învârtindu-se peste 
încăpere. Se zdrobi de perete, nu departe de capul lui Ardee, 
aruncând în aer bucăţi de sticlă și revărsând vinul pe tencuială. Asta 
îl înfurie și mai tare. De ce nu asculți naibii? 

West traversă camera într-o clipită. Ardee păru surprinsă, doar un 
moment, apoi se auzi un pocnet scurt: pumnul lui izbind-o în față, 
când se ridică. Ardee nu apucă să cadă până jos. Mâinile lui o 
prinseră înainte de a lovi podeaua, o smuciră în sus și apoi o 
aruncară cu spatele la perete. 

— O să ne distrugi! 

Capul ei se lovi de zid, o dată, de două ori, de trei ori. O mână o 
apucă de gât. Dinţii se dezgoliră. Trupul lui o strivi de perete. Un 
mic horcăit în gâtlej, când degetele lui începură să strângă. 

- Târfă blestemată... egoistă și netrebnică! 

Părul îi era răvășit peste față. West nu vedea decât o fâșie îngustă 
de piele, colțul gurii; un ochi întunecat. 


Ochii îl priviră şi ei. Lipsiţi de durere. Lipsiţi de teamă. Goi, 
pustii, ca un cadavru. 

Strânsoare. Horcăit. Strânsoare. 

Strânsoare... 

West îşi veni în fire cu un spasm oribil. Degetele se deschiseră 
brusc şi îşi smuci mâna. Sora lui stătea dreaptă, sprijinită de perete. 
Îi auzea răsuflarea. Gâfâieli scurte. Sau era el? Capul îi crăpa. Ochiul 
continua să-l fixeze. 

Trebuie că-şi imaginase totul. Altfel nu se putea. Avea să se 
trezească dintr-o clipă în alta și coșmarul va lua sfârşit. Un vis. Apoi 
Ardee își dădu părul la o parte de pe față. 

Avea pielea albă, ca o lumânare de ceară. Firicelul de sânge care i 
se prelingea din nas părea aproape negru, prin contrast. Semnele 
rozalii se profilau intense pe gâtul ei. Semnele făcute de degete. 
Degetele lui. Nu visa, așadar. 

I se întoarse stomacul pe dos. Gura i se deschise, dar nu scoase 
niciun sunet. West se uita la sângele de pe buza ei și îl lua cu 
amețeli. 

— Ardee... Era atât de dezgustat încât îi veni să vomite când îi 
rosti numele. Simțea gust de fiere în cerul gurii, dar glasul îi 
bolborosea întruna: Îmi pare rău... Îmi pare rău... Te simţi bine? 

- M-am simţit și mai rău. 

Ardee întinse mâna încet și își atinse buza cu vârful degetului. 
Sângele ţâşni, mânjindu-i gura. 

- Ardee... O mână se întinse spre ea, apoi West și-o smulse 
înapoi, temându-se de ce-ar putea să facă. Îmi pare rău... 

— Şi lui îi părea întotdeauna rău. Nu-ţi aduci aminte? Ne strângea 
în braţe și plângea, după aceea. Îi părea întotdeauna rău. Dar asta 
nu l-a împiedicat data următoare. Ai uitat? 

West se înecă, înghițindu-și iarăși voma. Dacă Ardee ar fi plâns și 
ar fi spus ceva și l-ar fi bătut cu pumnii, i-ar fi fost mai ușor să 
suporte. Orice, în afară de asta. Încerca să nu se gândească niciodată 
la asta, dar nu uitase. 

- Nu, şopti el. Îmi amintesc. 

— Credeai c-a încetat când ai plecat? A devenit mai rău. Doar că 
atunci mă ascundeam de una singură. Visam că te vei întoarce, că te 


vei întoarce și mă vei salva. Dar când te-ai întors, n-a fost pentru 
mult timp și lucrurile n-au mai fost la fel între noi și n-ai făcut 
nimic. 

— Ardee... n-am știut... 

— Ai știut, dar te-ai fofilat. Era mai ușor să nu faci nimic. Te-ai 
prefăcut. Înţeleg și, ştii, nici măcar nu te învinuiesc. Era un fel de 
alinare, pe atunci, să știu că tu ai scăpat. Ziua în care a murit a fost 
cea mai fericită din viața mea. 

— A fost tatăl nostru... 

- O, da. Ghinionul meu. Ghinion cu bărbaţii. Am plâns la 
mormântul lui, ca o fiică respectuoasă. Am plâns și am plâns până 
când asistenţa îndoliată s-a temut că-mi pierd minţile. Apoi am 
zăcut în pat, cu ochii deschiși, până când toată lumea a adormit. M- 
am furișat afară din casă, m-am întors la mormânt și am rămas 
acolo o vreme, privind în jos... apoi am urinat pe el! Mi-am ridicat 
poalele, m-am așezat pe vine şi am făcut pe el! Și în tot acest timp 
mă gândeam: nu voi mai fi potaia nimănui! Ardee își șterse sângele 
de pe nas cu dosul palmei. Să fi văzut cât am fost de fericită când ai 
trimis după mine! Am tot citit şi recitit scrisoarea. Toate micile mele 
visuri duioase au prins viaţă din nou. Speranţe, hm? Ce blestem 
nenorocit! O nouă viaţă cu fratele meu. Protectorul meu. O să aibă 
grijă de mine, o să mă ajute. Acum, voi putea avea o viaţă, cine ştie! 
Dar te găsesc altfel decât îmi aminteam. Un om matur. La început 
mă ignori, apoi mă dădăcești, pe urmă mă lovești şi acum îți pare 
rău. Un urmaș demn al tatălui tău! 

West gemu. Era ca și cum l-ar fi împuns cu un ac, direct în 
craniu. Mai puţin decât merita. Ardee avea dreptate. Îi înșelase 
așteptările. Și nu doar de azi. În timp ce el se jucase cu săbiile și-i 
pupase în fund pe cei care-l dispreţuiau, ea suferise. N-ar fi fost 
nevoie decât de puţin efort, dar el n-a putut face față. În fiecare 
minut pe care îl petrecuse cu ea simţise vinovăția ca pe un bolovan 
în stomac, trăgându-l în jos, insuportabil. 

Ardee se îndepărtă de la perete. 

- Poate că am să mă duc să-i fac o vizită lui Jezal. O fi cel mai 
ușuratic idiot din tot orașul, dar nu cred că ar ridica vreodată mâna 
la mine, tu crezi? 


Îl împinse din cale şi se îndreptă spre ușă. 

— Ardee! West o prinse de braţ. Te rog... Ardee... Îmi pare rău... 

Ardee scoase limba, şi-o răsuci într-un jgheab și scuipă salivă 
amestecată cu sânge. Se scurse încet pe pieptul uniformei. 

— Asta e pentru regretele tale, nemernicule! 

Ușa i se trânti în faţă. 


Fiecare om se venerează pe sine 


Ferro se zgâi, printre gene, la albul voinic, iar el îi susținu 
privirea. Se întâmpla de o bună bucată de vreme, nu tot timpul, dar 
aproape. Zgâitul. Erau cu toţii urâţi, acești oameni albi și moi, dar 
acesta era ieşit din comun. 

Hidos. 

Ferro ştia că era plină de cicatrice, tăbăcită de soare şi vânt, 
stoarsă de anii petrecuţi în sălbăticie, dar pielea palidă de pe faţa 
acestui bărbat arăta ca un scut greu încercat în bătălii: crestat, 
ciobit, rupt, sfărâmat. Era surprinzător să vezi ochii încă vii pe o 
față atât de distrusă, dar erau și o urmăreau. 

Hotărâse că era periculos. 

Nu doar voinic, dar puternic. Puternic şi brutal. De două ori mai 
greu decât ea, probabil, şi gâtul lui gros era numai fibră. Ferro 
simţea puterea pe care o emana. Nu s-ar fi mirat dacă ar fi putut s-o 
ridice cu o mână, dar asta n-o îngrijora prea mult. Mai întâi ar 
trebui s-o prindă. Un om mare și puternic poate fi încet. 

Încet și periculos nu se poate. 

Nici cicatricele n-o îngrijorau. Ele nu dovedeau decât că 
participase la o mulțime de lupte, nu spuneau dacă le şi câștigase. 
Alte lucruri o îngrijorau. Felul cum stătea: nemișcat, dar nu tocmai 
relaxat. Pregătit. Răbdător. Felul cum i se mișcau ochii: șireți, 
prevăzători, de la ea la restul încăperii şi pe urmă înapoi la ea. Ochi 
negri, atenți, preocupați. Cântărind-o. Vene groase pe dosul 
palmelor, dar degete lungi, degete dibace. Dungi de murdărie sub 
unghii. Un deget lipsă. Un ciot alb. Nu-i plăcea nimic din toate 
acestea. Miroseau a pericol. 

Ferro nu și-ar fi dorit să se lupte cu el neînarmată. 

Dar îi dăduse cuțitul acelui alb, pe pod. Fusese pe punctul de a-l 
înjunghia, dar, în ultimul moment, se răzgândise. Ceva din ochii lui 
îi amintise de Aruf, înainte ca gurkienii să-i înfigă capul într-o 
suliță. Triști și direcți, de parcă ar fi înțeles-o. De parcă ea ar fi fost 


o persoană și nu un obiect. În ultimul moment, fără să vrea, îi 
dăduse arma. Se lăsase condusă aici. 

Proastă! 

Acum regreta amarnic, dar ar lupta în orice fel ar putea, dacă ar 
fi nevoită. Majoritatea oamenilor nu-și dau seama cât de plină e 
lumea de arme. Obiecte de aruncat sau în care să-ți arunci inamicii. 
Obiecte cu care zdrobești sau pe care să le foloseşti pe post de 
ciomege. Bucăți de pânză răsucite, cu care să strangulezi. Noroi de 
aruncat în față. În lipsă de asta, i-ar mușca beregata. Își desfăcu 
buzele şi-i arătă dinţii, ca s-o dovedească, dar el păru să nu observe. 
Doar stătea acolo, privind. Tăcut, neclintit, hidos și periculos. 

- Albi afurisiţi, șuieră Ferro printre dinți. 

Cel slăbănog, prin contrast, nu părea deloc periculos. Cu un aer 
de om bolnav, cu părul lung, ca de femeie. Stângaci şi agitat, 
lingându-și buzele. Îi arunca pe furiș câte o privire ciudată, dar se 
uita în altă parte de îndată ce ea se încrunta la el, înghițind, cu 
bulgărele noduros din gât agitându-se în sus și-n jos. Părea speriat, 
nu reprezenta o amenințare, dar Ferro îl urmărea cu coada ochiului 
în timp ce nu-l scăpa din priviri pe cel voinic. Era mai bine să nu-l 
piardă cu totul din vedere. 

Viaţa o învățase să se aștepte la surprize. 

Astfel, mai rămânea bătrânul. N-avea încredere în niciunul dintre 
acești albi, dar în pleșuv, cel mai puţin. Multe riduri adânci pe faţă, 
în jurul ochilor, în jurul nasului. Linii de cruzime. Oase aspre, 
proeminente, ale obrajilor. Palme mari și groase, fire albe de păr pe 
dosul lor. Dacă trebuia să-i omoare pe cei trei, cu tot pericolul pe 
care părea să-l reprezinte cel voinic, hotărî că pe cel pleșuv l-ar 
ucide primul. Avea în ochi privirea unui proprietar de sclavi, 
cercetând-o de sus până jos, fără încetare. O privire rece, evaluând 
cam care i-ar fi preţul. 

Ticălos. 

Bayaz, îi spunea Yulwei, și cei doi bătrâni păreau să se cunoască 
bine. 

- Aşadar, frate, spunea albul pleșuv în limba kantică, deși era 
destul de limpede că nu erau rude, cum e în marele Imperiu 
Gurkhul? 


Yulwei suspină. 

— A trecut doar un an de când Uthman a pus mâna pe coroană, i-a 
înfrânt pe ultimii rebeli şi i-a adus pe guvernatori sub călcâi. 
Tânărul împărat este deja mai temut decât a fost tatăl său. Uthman- 
ul-Dosht îi spun soldaţii lui, cu mândrie. Aproape întregul Kanta e în 
mâna lui. Domnește absolut peste toată Marea Sudului. 

— În afară de Dagoska. 

- Adevărat, dar ochii lui sunt întorși într-acolo. Oştirile sale 
roiesc spre peninsulă și spionii lui trebăluiesc neîncetat dincolo de 
marile ziduri ale Dagoskăi. Acum, cu războiul din Nord, nu mai 
poate fi mult până când va simţi că e timpul să asedieze orașul şi, 
când o va face, nu cred că acesta va rezista multă vreme în faţa lui. 

— Eşti sigur? Uniunea continuă să aibă controlul asupra mărilor. 

Yulwei se încruntă. 

— Am văzut corăbii, frate. Multe corăbii mari. Gurkienii au 
construit o flotă. O flotă puternică, în secret. Trebuie să fi început cu 
ani în urmă, în timpul ultimului război. Mă tem că Uniunea va mai 
controla mările doar pentru scurt timp. 

- O flotă? Sperasem să mai am câţiva ani în care să mă pregătesc. 
Albul pleșuv părea îngrijorat. Planurile mele devin cu atât mai 
presante. 

Pe Ferro o plictisea discuţia lor. Era obișnuită să fie mereu în 
mișcare, mereu cu un pas înainte și ura să stea nemișcată. Stai prea 
mult într-un loc și gurkienii te vor găsi. Nu-și dorea să fie obiect de 
studiu pentru acești albi curioși. Umbla de colo-colo prin încăpere, 
în timp ce bătrânii vorbeau la nesfârşit, încruntându-se și sugându-și 
dinţii. Atingea pânzele de pe pereţi și se uita în spatele lor, își trecea 
degetele peste marginile mobilierului, își plescăia limba și își pocnea 
dinții. 

Enervându-i pe toți. 

Trecu pe lângă albul mare și urât care stătea pe scaun, destul de 
aproape ca să-i poată atinge, cu mâna în balans, pielea ciupită. Doar 
ca să-i arate că nu-i păsa nici cât negru sub unghie de dimensiunile 
lui ori de cicatricele lui sau de altceva. Apoi păși țanțoş către cel 
agitat. Albul slăbănog, cu părul lung. Acesta înghiți, când ea se 
apropie. 


— Sssss, îi șuieră ea. 

Băiatul mormăi ceva și se îndepărtă, târşâindu-și picioarele, iar ea 
se aşeză lângă fereastra deschisă, în locul lui. Uitându-se afară, 
întorcându-se cu spatele la încăpere. 

Doar ca să le arate albilor că nu-i păsa nici cât negru sub unghie 
de vreunul dintre ei. 

Dincolo de fereastră erau grădini. Pomi, plante, pajiști întinse, 
ordonate și îngrijite. Grupuri de bărbaţi și femei, grași și palizi, 
trândăveau la soare, pe iarba tăiată cu grijă, îndesând mâncare în 
gurile de pe feţele lor asudate. Dând pe gât băutură. Se uită 
încruntată la ei. Albi grași, urâţi și leneși, fără niciun Dumnezeu, în 
afară de mâncare şi lenevie. 

— Grădini, zise ea batjocoritoare. 

Existaseră grădini și în palatul lui Uthman. Le privea prin 
ferestruica odăii sale. A celulei sale. Cu mult înainte ca el să devină 
Uthman-ul-Dosht. Pe când fusese doar fiul cel mic al împăratului. 
Când ea fusese una dintre numeroasele sale sclave. Prizoniera lui. 
Ferro se aplecă și scuipă pe fereastră. 

Ura grădinile. 

Ura oraşele în întregime. Locuri ale sclaviei, ale fricii, ale 
decăderii. Zidurile lor erau ziduri de închisoare. Cu cât va părăsi 
mai repede locul acesta blestemat, cu atât va fi mai fericită. Sau, 
măcar, mai puţin nefericită. Se întoarse de la fereastră și se încruntă 
din nou. Cu toţii se holbau la ea. 

Cel numit Bayaz vorbi primul. 

- Ceea ce ai descoperit, frate, este, negreşit, ceva extraordinar. N- 
ai putea s-o pierzi în mulțime, nu? Eşti sigur că e ceea ce caut? 

Yulwei o cercetă o clipă. 

— Cât se poate de sigur. 

- Sunt aici, mârâi ea, dar albul pleșuv continuă să vorbească de 
parcă ea nu i-ar fi putut auzi. 

— Simte durerea? 

- Puțin. S-a luptat cu un devorator pe drum. 

— Zău? Bayaz chicoti încet în barbă. Cât de rău a rănit-o? 

- Rău, dar în două zile a fost pe picioare și într-o săptămână a 
fost vindecată. Nu are nicio zgârietură. Asta nu e normal. 


- Am văzut amândoi la viața noastră multe lucruri care nu sunt 
normale. Trebuie să fim siguri. Albul pleșuv vâri mâna într-un 
buzunar. Ferro îl privi cu suspiciune cum își scoate pumnul și îl 
așază pe masă. Când îl ridică, pe lemnul mesei erau două pietre 
netede, lustruite. Pleșuvul se aplecă spre ea: Spune-mi, Ferro, care 
este piatra albastră? 

Ea îl privi fix, cu asprime, apoi îşi cobori ochii la pietre. Nu era 
nicio diferență între ele. Cu toţii o priveau, mai atent ca oricând 
acum, iar ea scrâșni din dinți. 

— Aceea. Ferro arătă către piatra din stânga. 

Bayaz zâmbi. 

— Exact răspunsul la care speram. 

Ferro ridică din umeri. Ce noroc, gândi ea, s-o ghicesc pe cea care 
trebuie. Apoi observă expresia de pe chipul albului voinic. Se 
încrunta la cele două pietre, ca și cum nu înţelegea. 

- Amândouă sunt roşii, spuse Bayaz. Nu distingi culorile, nu-i așa, 
Ferro? 

Așadar, albul pleșuv îi jucase o festă. Nu era sigură de unde ar fi 
putut el să știe, dar era sigură că nu-i plăcea asta. Nimeni nu-i joacă 
feste lui Ferro Malijinn. Începu să râdă. Un gâlgâit răgușit, hidos, 
neexersat. 

Apoi țâșni peste masă. Expresia de surprindere tocmai se contura 
pe fața bătrânului alb când nasul îi pârâi sub pumnul ei. Gemu, 
scaunul căzu pe spate și bătrânul se rășchiră pe podea. Ferro se târî 
peste masă, să ajungă la el, dar Yulwei o apucă de picior şi o trase 
înapoi. Mâinile ei nu reușiră să apuce gâtul ticălosului, dar, în 
schimb, răsturnară masa într-o parte şi cele două pietre alunecară 
jos. 

Îşi eliberă piciorul şi se năpusti asupra bătrânului alb, care se 
ridica, împleticindu-se, dar Yulwei o prinse de braţ și o trase din 
nou înapoi, țipând fără încetare: 

— Pace! 

Pentru osteneala lui, Yulwei se alese cu cotul ei în față și se 
prăbuși, cu spatele la perete, cu ea deasupra. Ferro se ridică prima, 
gata să se repeadă din nou la ticălosul pleșuv. 

Dar voinicul era acum în picioare şi înainta, fără s-o piardă din 


ochi. Ferro îi zâmbi, cu pumnii încleștați lângă coapse. Acum avea 
să vadă cât de periculos era cu adevărat. 

Bărbatul făcu încă un pas. 

Apoi Bayaz întinse un braţ, să-l oprească. Cu cealaltă mână se 
ținea de nas, încercând să oprească șuvoiul de sânge. Începu să râdă 
pe înfundate. 

- Foarte bine! Tuși. Foarte fioroasă și a naibii de iute. Fără 
îndoială, eşti ceea ce ne trebuie! Sper că-mi vei accepta scuzele, 
Ferro. 

— Ce? 

— Pentru purtarea mea îngrozitoare. Îşi șterse sângele de pe buza 
de sus. Am meritat-o pe deplin, dar trebuia să mă asigur. Îmi cer 
scuze. Sunt iertat? 

Arăta oarecum diferit acum, deşi nimic nu se schimbase. 
Prietenos, politicos, onest. Scuze. 

Dar era nevoie de mai mult de-atât ca să-i câștige încrederea. De 
mult mai mult. 

- Mai vedem, șuieră ea. 

- E tot ce-ţi cer. Asta și să ne acorzi, lui Yulwei și mie, un 
moment ca să discutăm niște... chestiuni. Chestiuni care e mai bine 
să fie discutate între patru ochi. 

- E în regulă, Ferro, spuse Yulwei, sunt prieteni. Ferro era a naibii 
de sigură că nu erau prietenii ei, dar îl lăsă pe Yulwei s-o conducă 
afară pe ușa din spatele celor doi albi. Încearcă doar să nu-l omori 
pe niciunul din ei. 

Încăperea aceasta semăna foarte mult cu cealaltă. Trebuie că erau 
bogaţi, acești albi, deși nu păreau. Un șemineu imens, făcut din 
piatră întunecată cu nervuri. Perne și, în jurul ferestrelor, postav 
moale, acoperit de flori și păsări, în cusături minuscule. Dintr-un 
tablou de pe perete, se încrunta la ea un bărbat aspru, cu o coroană 
pe cap. Ferro se încruntă și ea la el. Lux. 

Ferro ura luxul și mai mult decât ura grădinile. 

Luxul însemna captivitate mai mult decât gratiile unei colivii. 
Mobilierul moale însemna pericol mai mult decât o armă. Pământ 
tare și apă rece era tot ce-i trebuia ei. Lucrurile moi te fac moale și 
ea nu voia așa ceva. 


În încăpere mai aștepta cineva, plimbându-se în cercuri, cu 
mâinile la spate, de parcă nu-i plăcea să stea locului prea mult timp. 
Nu era chiar un alb — pielea lui tăbăcită avea o nuanţă cumva între a 
ei și a lor. Capul ras, ca al unui preot. Lui Ferro nu-i plăcea asta. 

Ura preoţii mai presus de orice. 

Ochii bărbatului se luminară când o văzu intrând, în ciuda 
rânjetului ei dispreţuitor, și se grăbi spre ea. Un omuleţ ciudat, în 
haine ponosite, cu creștetul capului nu mai sus decât gura lui Ferro. 

- Sunt Fratele Picior-Lung - își flutură mâinile în toate direcţiile — 
din Marele Ordin al Navigatorilor. 

- Norocul tău. 

Ferro se întoarse cu un umăr spre el, ciulind urechile, ca să audă 
ce spuneau cei doi bătrâni dincolo de ușă, dar Picior-Lung nu se lăsă 
descurajat. 

- Da, e un noroc! Da, da, este, cu siguranță! Dumnezeu m-a 
binecuvântat cu adevărat! Declar că n-a existat vreodată, în întreaga 
istorie, un om mai potrivit profesiei lui sau o profesie potrivită unui 
om aşa cum eu, Fratele Picior-Lung, sunt potrivit nobilei științe a 
navigaţiei! Din munţii acoperiţi de nea ai îndepărtatului Nord până 
la nisipurile scăldate în soare de la ultimul hotar al Sudului, lumea 
întreagă e cu adevărat casa mea! 

Îi zâmbi cu un aer de dezgustătoare mulțumire de sine. Ferro îl 
ignoră. Cei doi albi, voinicul și slăbănogul, discutau în celălalt capăt 
al încăperii. Vorbeau într-o limbă pe care n-o înțelegea. Suna ca un 
grohăit de porci. Vorbeau despre ea, poate, dar nu-i păsa. leșiră pe o 
altă ușă, lăsând-o singură cu preotul care continua să dea din buze. 

- Puţine sunt naţiile din Cercul Lumii care mie, Fratele Picior- 
Lung, îmi sunt străine și, totuşi, sunt nedumerit în privinţa originilor 
tale. Rămase în așteptare, dar Ferro nu spuse nimic. Așadar, ai vrea 
să ghicesc? Într-adevăr, e o șaradă. Să vedem... ochii tăi au forma 
celor din îndepărtatul Suljuk, unde munţii negri se ridică prăpăstioși 
din marea scânteietoare, chiar așa, şi, totuși, pielea ta e... 

- Tacă-ţi gura, împuţitule. 

Bărbatul se opri la mijlocul propoziției, tuşi şi se îndepărtă, 
lăsând-o pe Ferro să asculte glasurile de dincolo de ușă. Ferro zâmbi 
mulțumită. Lemnul era gros și sunetele erau înăbușite, dar cei doi 


bătrâni nu luaseră în calcul ascuţimea auzului ei. Continuau să 
vorbească în limba kantică. Acum, că idiotul de navigator tăcea, 
deslușea fiecare vorbă pe care o spunea Yulwei. 

— ... Khalul încalcă A Doua Lege, atunci tu trebuie s-o încalci pe 
Prima? Nu-mi place, Bayaz! Juvens n-ar fi îngăduit asta niciodată! 

Ferro se încruntă. În glasul lui Yulwei era o nuanță ciudată. 
Teamă. A Doua Lege. Ferro își amintea că le vorbise despre ea 
devoratorilor. E interzis să mănânci carnea oamenilor. 

Apoi îl auzi pe albul pleșuv. 

— Prima Lege e un paradox. Toată magia vine din Cealaltă Parte, 
chiar și a noastră. Ori de câte ori schimbi un lucru, atingi lumea de 
jos, ori de câte ori faci un lucru, te împrumuţi din Cealaltă Parte și 
întotdeauna există un preţ. 

- Dar prețul pentru asta ar putea fi prea mare! E un lucru 
blestemat, această Sămânţă, un lucru afurisit. Din ea nu crește 
nimic, doar haos! Pentru fiii lui Euz, atât de înţelepţi și de puternici, 
această Sămânţă a însemnat sfârşitul pentru toţi, în diferite feluri. 
Tu ești mai înțelept decât Juvens, Bayaz? Eşti mai viclean decât 
Kanedias? Eşti mai puternic decât Glustrod? 

- Nici una, nici alta, frate, dar, spune-mi... câți devoratori a făcut 
acest Khalul? 

O lungă tăcere. 

- Nu pot fi sigur. 

— Câţi? 

Iar tăcere. 

- Poate două sute. Poate mai mulți. Preoţimea scotoceşte Sudul 
după cei cu orice fel de perspectivă. Acum îi face din ce în ce mai 
repede, dar cei mai mulți sunt tineri și slabi. 

- Peste două sute și sporind mereu. Mulţi sunt slabi, dar printre ei 
există unii care ar putea să se pună cu tine sau cu mine. Aceia care 
au fost ucenicii lui Khalul în Vechime -— cei cărora li se spune Vântul 
Răsăritului și acele gemene blestemate. 

- Să le ia naiba de căţele! mârâi Yulwei. 

— Ca să nu mai vorbim de Mamun, ale cărui minciuni au stârnit 
acest haos. 

- Problema a fost bine înrădăcinată dinainte de a se naște el 


măcar. Ştii asta, Bayaz. Totuși, Mamun a fost în Ținuturile Aspre. L- 
am simţit aproape. A devenit teribil de puternic. 

— Ştii că am dreptate. Între timp, efectivele noastre abia dacă 
sporesc. 

- Credeam că omul ăsta, Quai, s-a dovedit promiţător. 

— Avem nevoie doar de încă o sută ca el și de douăzeci de ani în 
care să-i antrenăm. Apoi putem discuta de pe poziţii egale. Nu, 
frate, nu. Trebuie să folosim focul împotriva focului. 

- Chiar dacă focul te preface în scrum, împreună cu toată creația? 
Lasă-mă să merg la Sarkant. Khalul ar putea să mai asculte glasul 
rațiunii... 

Râsete. 

- A înrobit jumătate din lume! Când ai să te trezeşti, Yulwei? 
După ce o va înrobi pe toată? Nu-mi pot permite să te pierd, frate! 

— Nu uita, Bayaz, sunt lucruri mai rele decât Khalul. Mult mai 
rele. Glasul scăzu, devenind o şoaptă și Ferro se forță să audă. 
Șoptitorii de Secrete ascultă mereu... 

— Ajunge, Yulwei! E mai bine nici să nu ne gândim la asta! 

Ferro se încruntă. Ce era aiureala asta? Șoptitorii de Secrete? 
Care secrete? 

- Adu-ţi aminte, Bayaz, ce ţi-a spus Juvens. Fereşte-te de 
mândrie. Folosești Arta. Știu asta. Văd o umbră asupra ta. 

- La naiba cu umbrele tale! Fac ce trebuie să fac! Adu-ţi aminte, 
Yulwei, ce ţi-a spus ție Juvens. Nimeni nu poate veghea veșnic. 
Timpul trece și eu nu voi mai veghea. Eu sunt cel dintâi. Eu am 
dreptul să decid. 

- Nu te-am urmat întotdeauna acolo unde m-ai condus? 
Întotdeauna, chiar și când conștiința m-a îndemnat altfel? 

- Și am greşit vreodată? 

- Asta rămâne de văzut. Tu ești cel dintâi, Bayaz, dar nu ești 
Juvens. E dreptul meu să mă îndoiesc. Și al lui Zacharus. Nu-i va 
plăcea asta mai mult decât mie. Nici pe departe. 

- Trebuie s-o facem. 

- Dar alții vor plăti preţul, așa cum s-a întâmplat întotdeauna. 
Acest om al Nordului, Nouădegete, poate vorbi cu spiritele? 

- Da. 


Ferro se încruntă. Spirite? Nu i se păruse că albul cu nouă degete 
putea vorbi măcar cu alte fiinţe umane. 

- Și dacă găsești Sămânţa? veni glasul lui Yulwei de dincolo de 
ușă, vrei s-o poarte Ferro? 

- Ea are sângele potrivit şi cineva trebuie s-o facă. 

- Ai grijă, atunci, Bayaz. Te cunosc, ţine minte. Ca nimeni altul. 
Dă-mi cuvântul că o vei proteja, chiar și după ce își va încheia rolul. 

- O voi apăra mai strașnic decât mi-aş păzi propriul copil. 

- Apăr-o mai straşnic decât ai apărat copilul Creatorului și voi fi 
mulțumit. 

O tăcere lungă. Ferro își frământa maxilarul, gândindu-se la ceea 
ce auzise. Juvens, Kanedias, Zacharus: numele ciudate nu însemnau 
nimic pentru ea. Și ce fel de sămânță putea preschimba toată creaţia 
în cenușă? Nu voia să aibă de-a face cu așa ceva, de asta era sigură. 
Locul ei era în Sud, luptând împotriva gurkienilor cu armele pe care 
le înțelegea. 

Ușa se deschise și cei doi bătrâni pășiră înăuntru. Nici că puteau 
să fie mai diferiți. Unul tuciuriu, înalt şi osos, cu părul lung, celălalt 
cu pielea albă, corpolent și pleșuv. Ferro îi privi cu suspiciune. Cel 
alb vorbi primul: 

— Ferro, am o ofertă să... 

— Nu merg cu tine, alb bătrân și nebun. 

O vagă umbră de iritare flutură peste chipul bătrânului pleşuv, 
dar fu iute stăpânită. 

— De ce? Ce altă treabă atât de presantă ai de făcut? 

La asta nu trebuia să se gândească. 

- Răzbunare. 

Cuvântul ei preferat. 

— A, înţeleg. Îi urăști pe gurkieni? 

- Da. 

- Trebuie să plătească, pentru ceea ce ti-au făcut? 

- Da. 

- Pentru că ţi-au luat familia, neamul, țara? 

- Da. 

- Pentru că te-au făcut sclavă, șopti el. Ferro îi aruncă o privire 
mânioasă, întrebându-se de unde știa atât de multe despre ea, 


întrebându-se dacă să se năpustească din nou asupra lui. Te-au 
furat, Ferro, ţi-au furat totul. Ţi-au luat viaţa. Dacă aș fi în locul 
tău... dacă aș fi suferit aşa cum ai suferit tu... nu m-aș mulțumi cu 
tot sângele Sudului. Aș vrea să văd mort fiecare soldat gurkian ca să 
fiu mulțumit. Aș vrea să văd pârjolit fiecare oraș gurkian ca să fiu 
mulțumit. Aș vrea să-l văd pe împărat putrezind într-o cușcă, în fața 
propriului său palat, ca să fiu mulțumit! 

- Da! șuieră ea, cu un zâmbet sălbatic pe față. Acum vorbea pe 
limba ei. Yulwei nu vorbise niciodată aşa — poate că acest alb bătrân 
nu era atât de rău, până la urmă. Văd că înţelegi! De aceea trebuie 
să merg în Sud. 

- Nu, Ferro. Acum pleşuvul era cel care zâmbea. Nu-ţi dai seama 
ce șansă îţi ofer. Împăratul nu domnește cu adevărat în Kama. 
Oricât de puternic ar părea, dansează după cum îi cântă un altul, o 
mână bine ascunsă. Khalul i se spune. 

- Profetul. 

Bayaz clătină din cap. 

- Dacă te alegi cu o tăietură, urăști cuțitul sau pe cel care-l 
mânuieşte? Împăratul, gurkienii, nu sunt decât uneltele lui Khalul, 
Ferro. Împărații vin și trec, Profetul e mereu acolo, în spatele lor. Le 
şopteşte. Le sugerează. Le poruncește. El e cel care trebuie să-ți 
plătească. 

- Khalul... da. Devoratorii folosiseră acel nume: Khalul. Profetul. 
Palatul Împăratului era plin de preoţi, toată lumea ştia asta. Şi 
palatele guvernatorilor. Preoţii erau peste tot, mişunând ca 
insectele. În orașe, în sate, printre soldaţi, mereu răspândind 
minciuni. Şoptind. Sugerând. Poruncind. Yulwei se încrunta, 
nemulțumit, dar Ferro știa că bătrânul alb avea dreptate. Da, 
înțeleg! 

- Ajută-mă și am să-ţi dau răzbunare, Ferro. Răzbunare 
adevărată. Nu un soldat mort sau zece, ci mii. Zeci de mii! Poate 
împăratul însuși, cine știe? Bătrânul ridică din umeri și îi întoarse 
spatele pe jumătate. Totuşi, nu te pot obliga. Întoarce-te în 
Ținuturile Aspre, dacă doreşti — ascunde-te, fugi și scormonește în 
pământ ca un şobolan. Dacă asta te satisface. Dacă asta e măsura 
întreagă a răzbunării tale. Devoratorii te vor acum. Copiii lui Khalul. 


Fără noi, te vor avea şi asta foarte repede. Însă alegerea îți aparţine. 

Ferro se încruntă. Toţi acei ani în sălbăticie, luptându-se pe viață 
şi pe moarte, mereu pe fugă, nu-i aduseseră nimic. Nicio răzbunare 
demnă de acel cuvânt. Dacă n-ar fi fost Yulwei, acum ar fi fost oale 
și ulcele. Oase albe în deșert. Carne în burțile devoratorilor. În cușca 
din faţa palatului împăratului. 

Putrezind. 

Nu putea să refuze și știa asta, dar nu-i plăcea. Acest bătrân știuse 
exact ce să-i ofere. Ferro nu suporta să nu aibă de ales. 

— Am să mă gândesc, spuse ea. 

Din nou o vagă umbră de furie pe faţa albului pleșuv, repede 
ascunsă. 

- Gândeşte-te, atunci, dar nu mult timp. Soldaţii împăratului se 
adună şi timpul trece. 

Îi urmă pe ceilalți afară din încăpere, lăsând-o singură cu Yulwei. 

- Nu-mi plac albii ăștia, spuse ea, destul de tare ca bătrânul s-o 
audă de pe coridor și apoi mai încet: Trebuie să mergem cu ei? 

— Tu. Eu trebuie să mă întorc în Sud. 

— Ce? 

— Cineva trebuie să fie cu ochii pe gurkieni. 

— Nu! 

Yulwei începu să râdă. 

— De două ori ai încercat să mă omori. O dată ai încercat să fugi 
de mine, dar acum, că plec, vrei să rămân? Nu te înțeleg, Ferro. 

Ferro se încruntă. 

- Pleșuvul spune că-mi poate da răzbunare. Minte? 

— Nu. 

— Atunci trebuie să merg cu el. 

- Știu. De aceea te-am adus aici. 

Ferro nu găsea nimic de spus. Se uită în podea, dar Yulwei o luă 
pe neașteptate, apropiindu-se dintr-odată. Ea ridică mâna, să se 
păzească de o lovitură, dar el o cuprinse în braţe și o strânse cu 
putere. O senzaţie ciudată. Să fie atât de aproape de altcineva. 
Caldă. Apoi Yulwei se retrase, cu o mână pe umărul ei. 

- Dumnezeu să-ți călăuzească pașii, Ferro Maljinn. 

— Aş! Aici n-au niciun Dumnezeu. 


— Aş zice mai degrabă că au mai mulți. 

- Mai mulţi? 

— N-ai observat? Aici, fiecare om se venerează pe sine. Ferro 
clătină din cap. Asta părea aproape de adevăr. Ai grijă, Ferro. Și 
ascultă de Bayaz. El e primul din ordinul meu și puţini sunt la fel de 
înţelepţi ca el. 

- N-am încredere în el. 

Yulwei se aplecă mai aproape. 

— Nu ţi-am spus să ai. 

Apoi zâmbi şi se întoarse. Ea îl privi cum pășeşte încet către ușă, 
apoi afară, pe coridor. Îi auzi picioarele goale lipăind pe dale și 
brățările de pe mâini zornăind încetișor. 

Lăsând-o singură, cu luxul, cu grădinile și cu albii. 


Vechi prieteni 


Se auzi un bubuit în ușă și Glokta își săltă capul, cu ochiul stâng 
tresărind. Cine naiba vine să bată la ora asta? Frost? Severard? Sau 
altcineva. Superiorul Goyle, poate, venit să-mi facă o vizită, cu circarii 
lui năstrușnici? Să se fi săturat deja Arhilectorul de jucăria lui 
schiloadă? Nu s-ar putea spune că ospăţul a decurs conform planului și 
eminenta sa nu e genul de om care să ierte. Cadavru găsit plutind lângă 
docuri... 

Bătaia se auzi din nou. O bătaie sonoră, sigură. Genul care cere ca 
ușa să fie deschisă, înainte de a fi spartă. 

- Vin! strigă el, şi glasul i se frânse ușor, când se ridică din 
spatele mesei, clătinându-se pe picioare. Vin acum! 

Îşi înhăţă bastonul şi șontâcăi spre ușă, trase adânc aer în piept şi 
o deschise pe bâjbâite. 

Nu era Frost. Nici Severard. Nu era nici Goyle, sau vreunul dintre 
practicienii lui năstrușnici. Era cineva mult mai neașteptat. Glokta 
ridică o sprânceană, apoi se sprijini de tocul ușii. 

— Maior West, ce surpriză! 

Uneori, când niște vechi prieteni se reîntâlnesc, lucrurile sunt 
dintr-odată așa cum au fost în urmă cu toți acei ani. Prietenia se 
reia, neatinsă, de parcă n-ar fi existat nicio întrerupere. Uneori, dar 
nu acum. 

- Inchizitor Glokta, mormăi West, şovăielnic, încurcat, stânjenit. 
Îmi cer scuze că te deranjez atât de târziu. 

- Nu face nimic, răspunse el cu o politeţe glacială. 

Maiorul aproape tresări. 

- Pot intra? 

— Desigur. 

Glokta închise ușa în urma lui, apoi șchiopătă după West în 
sufragerie. Maiorul se strecură într-unul dintre scaune și inchizitorul 
se aşeză pe altul. Rămaseră privindu-se o clipă, fără să vorbească. Ce 
naiba vrea, la ora asta sau la orice altă oră? Glokta cercetă chipul 


vechiului său prieten în lumina focului și a singurei lumânări 
pâlpâitoare. Acum, că-l putea vedea mai limpede, își dădea seama 
că West se schimbase. Arată bătrân. Părul i se împuţina la tâmple, 
încărunţind în jurul urechilor. Avea fața palidă, ascuţită, ușor 
scofâlcită. Pare îngrijorat. La pământ. La capătul răbdărilor. West se 
uită prin camera meschină, la focul meschin, la mobila meschină, cu 
prudență, spre Glokta, apoi repede în podea. Agitat, de parcă ceva îl 
sâcâia. Pare stingherit. Cum ar și trebui. 

Nu părea gata să rupă tăcerea, așa că Glokta o făcu în locul lui. 

— Așadar, cât a trecut, ei? Lăsând la o parte noaptea aceea din 
oraș, pe care n-o putem pune la socoteală, nu-i așa? 

Amintirea acelei nefericite întâlniri atârnă o clipă între ei, ca o 
duhoare, apoi West îşi drese glasul: 

- Nouă ani. 

- Nouă ani. Dă-ţi seama. De când am stat pe creastă, doi vechi 
prieteni împreună, privind în jos, spre râu. În jos, spre pod şi spre 
toți acei gurkieni din partea cealaltă. Parcă a trecut o viață, nu-i 
așa? Nouă ani. Îmi amintesc cum mă rugai să nu cobor, dar eu nu 
voiam să aud nimic. Ce prost am fost, nu? Credeam că sunt unica 
noastră speranță. Credeam că sunt invincibil. 

- Ne-ai salvat pe toţi în ziua aceea, ai salvat întreaga armată. 

— Chiar așa? Ce minunat! Îndrăznesc să spun că, dacă aş fi murit 
pe podul acela, aş avea statui peste tot. Păcat că n-am făcut-o, zău. 
Păcat pentru toată lumea. 

West tresări şi se foi în scaun, părând și mai stânjenit. 

— Te-am căutat după aceea... mormăi el. 

M-ai căutat? Ce nemaipomenit de al naibii de nobil! Ce prieten 
adevărat. Nu mi-a slujit la nimic, târât în agonie, cu piciorul tocat 
mărunt. Și ăsta a fost doar începutul. 

- N-ai venit să depănăm amintiri, West. 

— Nu... nu de aceea am venit. Am venit în legătură cu sora mea. 

Glokta rămase tăcut. Cu siguranţă, nu se așteptase la acest 
răspuns. 

— Ardee? 

- Da, Ardee. Plec în Englia curând și... speram că, poate, ai putea 
să fii cu ochii pe ea, cât sunt eu plecat. Ochii lui West licăriră spre 


el, agitati. Întotdeauna ai știut să te porţi cu femeile... Sand. Glokta 
se strâmbă la auzul numelui său mic. Nimeni nu-i mai spunea așa. 
Nimeni în afară de mama. Ai ştiut întotdeauna ce să spui. Le ţii minte 
pe cele trei surori? Cum le chema? Le-ai făcut pe toate să-ţi 
mănânce din palmă. 

West zâmbi, dar Glokta nu putea. 

Îşi amintea, dar amintirile erau vagi acum, lipsite de culoare, 
palide. Amintirile altui om. Un om mort. Viaţa mea începe în Gurkhul, 
în temnițele împăratului. Amintirile de atunci sunt mult mai reale. Întins 
în pat ca un cadavru, după ce mi-am revenit, în întuneric, așteptând 
prietenii care n-au mai venit. Se uită la West şi ştia că privirea lui era 
teribil de rece. Vrei să mă cucerești cu mutra ta cinstită și discuţiile tale 
despre vremurile de demult? Ca un câine demult pierdut, întors, în cele 
din urmă, cuminte, acasă? Pe mine nu mă duci cu una, cu două. 
Duhnești, West, Miroși a trădare. Amintirea aceea cel puţin e a mea. 

Glokta se lăsă ușurel pe spătarul scaunului. 

- Sand dan Glokta, murmură el, de parcă și-ar fi amintit un nume 
pe care l-a ştiut cândva. Ce s-a ales de el, West, ai? Ştii, acel prieten 
al tău, acel tânăr îndrăzneţ, chipeș, mândru, neînfricat? Cu trecere 
la femei! Iubit și respectat de toată lumea, destinat pentru lucruri 
măreţe! Unde s-a dus? 

West întoarse privirea, derutat și nesigur pe sine, şi nu spuse 
nimic. 

Glokta se aplecă spre el, cu mâinile întinse peste masă, cu buzele 
desfăcute, dezvăluindu-i dinţii distruși. 

- Mort! A murit pe pod! Şi ce a rămas? O ruină afurisită cu 
numele lui! O umbră șchioapă, la pândă! O fantomă schiloadă, care 
se agaţă de viață ca mirosul de urină de un cerșetor. Nu are prieteni, 
această afurisită rămăşiţă dezgustătoare, și nu vrea niciunul! Pleacă, 
West! Întoarce-te la Varuz și la Luthar și la ceilalți ticăloşi 
netrebnici! Nu e nimeni aici, ştii? 

Buzele lui Glokta tremurau şi scuipau cu repulsie. Nu era sigur 
cine îl dezgusta mai mult: West sau el însuși. 

Maiorul clipi, cu mușchii maxilarului mișcându-se în tăcere. Se 
ridică, tremurând, în picioare. 

— Îmi pare rău, spuse el, peste umăr. 


- Spune-mi! strigă Glokta, oprindu-l în dreptul ușii. Ceilalți... 
Ceilalți, s-au ţinut de mine cât timp am fost folositor, cât timp 
avansam. Am știut-o întotdeauna. Nu am fost atât de surprins că n- 
au vrut să mai aibă de-a face cu mine când m-am întors. Dar tu, 
West, te-am crezut întotdeauna un prieten mai bun de-atât, un om 
mai bun. Întotdeauna am crezut că tu, cel puţin — doar tu — vei veni 
să mă vizitezi. Ridică din umeri. Bănuiesc că m-am înșelat. 

Glokta se întoarse, privind încruntat spre foc, așteptând să audă 
ușa de la intrare închizându-se. 

— Nu ţi-a spus? 

Glokta întoarse capul. 

— Cine? 

- Mama ta. 

Glokta pufni. 

—- Mama? Ce să-mi spună? 

— Am venit. De două ori. De îndată ce am aflat că te-ai întors, am 
venit. Mama ta m-a expediat la porțile domeniului tău. A zis că ești 
prea bolnav ca să primeşti musafiri și că, în orice caz, nu voiai să 
mai ai de-a face deloc cu armata, și cu mine în special. M-am întors, 
câteva luni mai târziu. Credeam că îţi datorez măcar atât. De data 
aceasta, a ieşit un servitor să mă alunge. Mai târziu, am aflat că ai 
intrat în Inchiziţie și că ai plecat în Englia. Mi te-am scos din 
minte... până când ne-am întâlnit... în noaptea aceea, în oraș... 

Glasul lui West se stinse. 

Trecu o vreme până când cuvintele sale își făcură efectul și atunci 
Glokta își dădu seama că stătea cu gura căscată. Atât de simplu. Nici- 
o conspirație. Nici-o rețea a trădării. Aproape că îi venea să râdă în 
faţa stupidităţii situației. Mama mea l-a alungat de la poartă, iar eu nu 
m-am gândit niciodată să mă întreb de ce n-a venit nimeni. Mama l-a 
urât întotdeauna pe West. Un prieten cât se poate de nepotrivit, mult sub 
nivelul nepreţuitului ei fiu. Fără îndoială, îl învinuia pentru ceea ce mi s- 
a întâmplat. Ar fi trebuit să bănuiesc, dar eram atât de ocupat să mă 
tăvălesc de durere și de amărăciune. Prea ocupat să fiu tragic. Glokta 
înghiți în sec. 

— Ai venit? 

West ridică din umeri. 


- Dacă mai contează. 

Ei, bine. Ce putem face, decât să ne străduim să îndreptăm lucrurile? 
Glokta clipi și trase adânc aer în piept. 

— Îmi, ăă... îmi cer scuze. Uită ce-am spus, dacă poţi. Te rog. Ia 
loc. Spuneai ceva despre sora ta. 

- Da. Da. Sora mea. West își croi drum cu stângăcie înapoi spre 
scaun, cu privirea în podea, cu fața adoptând din nou acel aer 
îngrijorat, vinovat. Plecăm spre Englia în curând și nu știu când mă 
voi întoarce... sau dacă, presupun... va fi fără niciun prieten în oraș 
şi, ei, bine... cred că ai întâlnit-o cândva, când ai venit la noi acasă. 

- Desigur, și mult mai recent, la drept vorbind. 

— Serios? 

— Da. Cu prietenul nostru comun, căpitanul Luthar. 

West deveni şi mai palid. E mai mult la mijloc decât îmi spune. Dar 
Glokta nu era dornic tocmai acum să-și pună talpa strâmbă în calea 
unicei sale prietenii, nu atât de curând după ce renăscuse. Rămase 
tăcut şi, după o clipă, maiorul continuă. 

- Viaţa a fost... dificilă pentru ea. Aş fi putut să fac ceva. Ar fi 
trebuit să fac ceva. Se uită nefericit în jos, la masă și un spasm hidos 
îi străbătu faţa. Cunosc senzaţia. Una dintre preferatele mele. Scârbă de 
sine. Dar am ales să las alte lucruri să-mi stea în cale, mi-am dat 
silința să uit de asta și m-am prefăcut că totul e bine. Ea a suferit și 
eu sunt de vină. West tuşi, apoi înghiţi cu greu. Buza începu să-i 
tremure și își acoperi fața cu mâinile. Vina mea... dacă i s-ar 
întâmpla ceva... Umerii i se cutremurau în tăcere și Glokta ridică 
din sprâncene. Era obișnuit să vadă bărbați plângând, desigur. Dar, 
de obicei, trebuie cel puţin să le arăt mai întâi ustensilele. 

- Haide, Collem, revino-ţi. Glokta întinse mâna încet peste masă, 
şi-o retrase pe jumătate şi apoi, cu stângăcie, își bătu pe umăr 
prietenul care plângea. Ai făcut unele greșeli, dar oare n-am greșit 
cu toții? Aparţin trecutului și nu pot fi schimbate. Nu mai avem ce 
face acum, decât să ne străduim să îndreptăm lucrurile, nu? 

Ce? E cu putință să fiu eu cel care vorbește? Inchizitorul Glokta, 
mama răniților? Dar West părea că se liniștise. Înălță capul, se şterse 
la nas și ridică spre Glokta niște ochi umezi, plini de speranţă. 

— Ai dreptate, ai dreptate, firește. Trebuie să îndrept lucrurile. 


Trebuie! Mă ajuţi, Sand? Vei avea grijă de ea, cât timp voi fi plecat? 

- Am să fac tot ce pot pentru ea, Collem, te poţi bizui pe mine. 
Cândva am fost mândru să te numesc prietenul meu și... voi fi din 
nou. 

Ciudat, dar Glokta aproape că simţea o lacrimă în ochi. Eu? E cu 
putință? Inchizitorul Glokta, prieten de nădejde? Inchizitorul Glokta, 
protectorul tinerelor femei vulnerabile? Fu cât pe ce să izbucnească în 
râs, la gândul acesta, și, totuși, aşa era. Nu s-ar fi gândit niciodată că 
avea nevoie de un prieten, dar era o senzaţie plăcută să-l aibă din 
nou. 

— Hollit, zise Glokta. 

— Ce? 

- Cele trei surori, le chema Hollit. Râse pe înfundate şi amintirea 
răzbătu puţin mai clară ca înainte. Aveau o atracție pentru duel. Le 
plăcea. Ceva legat de transpiraţie, poate. 

— Cred că atunci m-am hotărât să mă apuc. West râse, apoi se 
strâmbă, de parcă încerca să-și amintească ceva. Cum se numea 
intendentul nostru? Avea o pasiune pentru cea mai mică, era turbat 
de gelozie. Cum naiba îl chema? Unul gras. 

Pentru Glokta nu era atât de greu să-şi amintească numele. 

— Rews. Salem Rews. 

- Rews, el e! Uitasem complet de el. Rews! Ştia să povestească 
omul ăla ca nimeni altul. Stăteam toată noaptea ascultându-l și 
prăpădindu-ne cu toţii de râs. Ce s-a ales de el? 

Glokta tăcu o clipă. 

— Cred că a părăsit armata... ca să devină un fel de negustor. Își 
flutură mâna nepăsător. Cred că s-a mutat în Nord. 


Inapoi în țţărână 


Carleonul nu era defel așa cum și-l amintea Copoiul, dar, pe de 
altă parte, el avea tendința să şi-l amintească în flăcări. O amintire 
ca aceea te urmărește. Acoperișuri prăbuşindu-se, ferestre crăpând, 
grupuri de luptători pretutindeni, toți îmbătaţi de durere și victorie 
şi, ei bine, băutură - jefuind, omorând, aprinzând focuri, toate 
urmările neplăcute. Femei țipând, bărbaţi strigând, duhnind a fum și 
teamă. Pe scurt, un jaf, cu el și Logen în miezul evenimentelor. 

Bethod stinsese focurile și pusese stăpânire pe Carleon. Îl ocupase 
şi începuse să construiască. Nu ajunsese departe când i-a trimis pe 
Logen, pe Copoi și pe ceilalți în exil, dar de atunci, probabil, 
construiau zi de zi. Acum era de două ori mai mare ca odinioară, 
chiar înainte de a fi pârjolit, acoperind tot dealul și întreaga pantă 
dinspre râu. Mai mare decât Uffrithul. Mai mare decât orice oraș 
văzuse Copoiul. Din locul în care se afla, sus, în pădurea de pe 
cealaltă parte a văii, nu se zăreau oamenii, dar trebuie că erau 
îngrozitor de mulţi acolo. Trei drumuri noi, pornind dinspre poartă. 
Două noi poduri mari. Noi clădiri peste tot și clădiri mari acolo 
unde cândva se aflaseră cele mici. O puzderie. Construite din piatră, 
cele mai multe, cu acoperișuri de ardezie, chiar și sticlă în unele 
dintre ferestre. 

— Au fost harnici, remarcă Treicopaci. 

— Ziduri noi, zise Ursuzul. 

— Cu duiumul, murmură Copoiul. 

Erau ziduri pretutindeni. Exista unul mare, împrejmuitor, cu 
turnuri pe potrivă și tot ce trebuie, și un șanț mare la bază. Un zid și 
mai mare înconjura vârful dealului, acolo unde se înălțase cândva 
Castelul lui Skarling. O construcţie gigantică. Copoiul nu-şi putea 
închipui de unde aduseseră toată piatra pentru zidirea lui. 

— Cel mai mare afurisit de zid pe care l-am văzut vreodată, spuse 
el. 

Treicopaci clătină din cap. 


— Nu-mi place. Dacă Forley e capturat, nu-l mai scoatem afară 
niciodată. 

- Dacă Forley e capturat, rămânem cinci, șefule, şi vom fi căutaţi. 
El nu e o amenințare pentru nimeni, dar noi suntem. Ultima noastră 
grijă va fi să-l scoatem de acolo. Se descurcă el, ca întotdeauna. 
Foarte probabil, va supravieţui celor mai mulți dintre noi. 

— Nu m-ar mira, mormăi Treicopaci. Avem o misiune periculoasă. 

Se târâră prin tufăriș, înapoi la tabără. Dow cel Negru era acolo și 
părea chiar mai prost dispus ca de obicei. Tul Duru la fel, muncind 
cu un ac la o gaură din tunică, răvășit la față în timp ce degetele-i 
mari și groase bâjbâiau cu mica așchie de metal. Forley era așezat 
lângă el, privind cerul printre frunze. 

- Cum te simţi, Forley? întrebă Copoiul. 

— Rău, dar trebuie să te temi ca să ai curaj. 

Copoiul îi zâmbi larg. 

- Aşa am auzit. Îmi închipui, așadar, că suntem amândoi eroi, 
nu? 

— Trebuie, spuse el, întorcându-i zâmbetul. 

Treicopaci voia să pună lucrurile la punct. 

- Eşti sigur de asta, Forley? Eşti sigur că vrei să intri acolo? Odată 
intrat, s-ar putea să nu mai ieşi, indiferent cât de meşteşugit ești la 
vorbă. 

— Sunt sigur. Poate că fac pe mine, dar mă duc. Pot să fiu mai 
folositor înăuntru decât aici, afară. Cineva trebuie să-i prevină în 
legătură cu shanka. Ştii asta, șefule. Cine altcineva s-o facă? 

Veteranul clătină îngândurat din cap, încet ca soarele răsărind. Își 
lua un răgaz, ca întotdeauna. 

- Da. În regulă. Spune-le că aştept aici, lângă podul vechi. Spune- 
le că sunt singur. Asta în caz că Bethod decide că nu ești bine-venit, 
pricepi? 

- M-am prins. Eşti de unul singur, Treicopaci. Numai noi doi am 
reușit să ne întoarcem peste munți. 

Acum înţeleseseră cu toţii și Forley le zâmbea, uitându-se de la 
unul la altul. 

— Păi, atunci, flăcăi, a fost grozav, nu? 

— Taci din gură, Molâule, se încruntă Dow. Bethod n-are nimic 


împotriva ta. Te întorci. 

— În caz că nu mă întorc, totuși. A fost grozav. 

Copoiul îl aprobă, cu o clătinare stângace a capului. Erau aceleaşi 
fețe murdare, pline de cicatrice, ca de obicei, dar mai îndârjite ca 
oricând. Niciunuia nu-i plăcea să-l lase pe unul dintre ei să se pună 
în pericol, dar Forley avea dreptate, cineva trebuie s-o facă și el era 
cel mai potrivit. Uneori slăbiciunea e un scut mai bun decât puterea, 
cugetă Copoiul. Bethod era un ticălos, dar era unul inteligent. 
Shanka veneau și trebuia prevenit. 

Nu puteau decât să spere că va fi recunoscător pentru asta. 

Înaintară împreună, de-a lungul lizierei pădurii, privind spre 
cărare. Trecea peste podul vechi și cobora șerpuit în vale. De acolo, 
spre porţile Carleonului. În fortăreaţa lui Bethod. 

Forley trase adânc aer în piept şi Copoiul îl bătu pe umăr. 

— Succes, Forley. Mult succes. 

— Asemenea. Strânse mâna Copoiului într-a lui, preț de o clipă. Şi 
vouă, tuturor, flăcăi! 

După care se răsuci şi porni hotărât spre pod, cu fruntea ridicată. 

- Succes, Forley! strigă Dow cel Negru, făcându-i pe toți să 
tresară. 

Molâul se întoarse o clipă, rămase în vârful podului și rânji. Apoi 
dispăru. 

Treicopaci trase adânc aer în piept. 

- Pregătițţi armele, spuse el, în caz că Bethod nu vrea să asculte 
de glasul raţiunii. Și aşteptaţi semnalul, da? 

Așteptarea părea nesfârșită, sus, în frunziș, tăcuţi și neclintiți, 
privind în jos la toate acele ziduri noi. Copoiul stătea întins pe 
burtă, cu arcul la îndemână, pândind, așteptând, întrebându-se cum 
se descurca Forley acolo, înăuntru. O așteptare lungă, încordată. 
Apoi îi văzu. Călăreţi ieșind pe poarta cea mai apropiată, 
îndreptându-se spre unul dintre podurile noi, traversând râul. În 
urma lor venea un car. Copoiul nu era sigur ce aveau în car, dar nu-i 
plăcea defel. Nici urmă de Forley şi nu era sigur dacă ăsta era un 
lucru bun sau rău. 

Se apropiau iute, gonind în sus, pe coasta văii, pe cărarea abruptă 
către pădure, către pârâu și către vechiul pod de piatră care-l 


traversa. Direct spre Copoi. Auzea copitele cailor bubuind pe 
pământ. Acum destul de aproape să-i numere și să-i privească bine. 
Suliţe, scuturi și armuri bune. Coifuri și zale. Zece la număr și alți 
doi în car, de-o parte și de alta a vizitiului, ducând niște obiecte care 
arătau ca niște arcuri mici pe bușteni de lemn. Nu știa ce aveau de 
gând și nu-i plăcea să nu ştie. El era cel care ar fi trebuit să le ofere 
surprizele. 

Se târî înapoi, pe burtă, prin tufăriș, trecu prin pârâu și se duse 
grăbit spre marginea pădurii, de unde putea vedea bine podul vechi. 
Treicopaci, Tul şi Dow stăteau în preajma lui şi Copoiul le făcu semn 
cu mâna. Nu-l vedea pe Ursuz, trebuie că era departe, în pădure. 
Dădu semnalul pentru călăreţi, ridică pumnul, pentru zece și îşi lipi 
mâna de piept, pentru armură. 

Dow își luă sabia și securea, alergă în mijlocul unui morman de 
pietre sfărâmate, sus, lângă pod, strecurându-se fără zgomot. Tul se 
furişă în josul malului, intră în pârâu, care, din fericire, în 
momentul acela nu trecea de genunchi, își lipi făptura imensă de 
capătul îndepărtat al arcului, cu sabia lui mare ridicată deasupra 
apei. Pe Copoi îl agita puţin să-l vadă pe Tul atât de limpede din 
locul unde se afla. Totuși, călăreţii nu-l puteau zări dacă veneau 
direct pe cărare. Se așteptau la un singur om şi Copoiul spera că n- 
aveau să fie prea prudenţi. Spera să fia așa căci, dacă-și luau răgazul 
să verifice, ar fi un dezastru afurisit. 

Îl privi pe Treicopaci legându-și scutul pe braţ, scoțând sabia, 
întinzându-și gâtul, apoi rămânând nemișcat, în așteptare, mare și 
voinic, blocând calea, în partea dinspre ei a podului, parcă singur pe 
lume. 

Acum Copoiul auzea puternic tropotul copitelor și huruitul roților 
carului, dincolo de copaci. Scoase câteva săgeți și le înfipse în 
pământ, cu vârful în jos, undeva la îndemână. Străduindu-se să-și 
înfrângă frica. Degetele îi tremurau fără încetare, dar nu conta. 
Aveau să funcționeze bine când va fi nevoie. 

— Aşteaptă semnalul, își șopti. Aşteaptă semnalul. 

Potrivi o săgeată în arc și întinse coarda pe jumătate, ochind spre 
pod. Pe toţi dracii, îi venea rău de tot să se ușureze. 

Primul vârf de suliță își făcu apariţia peste creasta dealului, apoi 


altele. Legănându-și coifurile, cu piepturile acoperite de zale, cu feţe 
de cal, unul câte unul, călăreţii urcară spre pod. Carul se rostogolea 
în urmă, cu vizitiul lui și cei doi pasageri ciudaţi, tras de un cal 
mare și lățos. 

Călărețul din frunte îl zări acum pe Treicopaci așteptându-l peste 
curbura podului și dădu pinteni calului. Copoiul răsuflă ceva mai 
ușurat când ceilalți porniră grupați, la trap, după el, plini de avânt. 
Forley trebuie că spusese ceea ce fusese învățat să spună - se 
așteptau la unul singur. Copoiul îl vedea pe Tul privind pe furiș de 
sub arcul acoperit de mușchi, în timp ce caii tropăiau deasupra lui. 
Fir-ar să fie, mâinile îi tremurau. Era îngrijorat că va da drumul 
săgeţii înainte s-o tragă bine, stricând totul. 

Carul se opri, pe malul celălalt, cei doi bărbaţi aflaţi în el se 
ridicară și îşi îndreptară arcurile ciudate spre Treicopaci. Copoiul îl 
ochi bine pe unul dintre ei și întinse coarda până la capăt. 
Majoritatea călăreţilor erau de-acum pe pod, cu caii speriaţi și 
agitaţi, nemulțumiți să fie ţinuţi atât de strâns în frâu. Cel din 
dreapta se opri în faţa lui Treicopaci, cu sulița îndreptată spre el. 
Dar bătrânul nu se retrase niciun pas. Nu el. Doar ridică, încruntat, 
privirea, fără să le facă loc călăreţilor să-l ocolească, ținându-i 
îngrămădiţi pe pod. 

- Măi, măi, îl auzi Copoiul spunând pe cel ce le era căpetenie. 
Rudd Treicopaci. Credeam că eşti mort de mult, bătrâne. 

Îi cunoștea vocea. Unul dintre oamenii lui Bethod, de demult. 
Rău-Destul i se spunea. 

— Se pare că mi-au mai rămas vreo două lupte de purtat, răspunse 
Treicopaci, fără să se dea la o parte. 

Rău-Destul se uită împrejur, scrutând copacii cu privirea, destul 
de deștept să-și dea seama că se afla într-o situație defavorabilă, dar 
nu destul de prudent. 

- Unde sunt ceilalți? Unde e nemernicul de Dow, ai? 

Treicopaci ridică din umeri. 

— Nu sunt decât eu. 

- Întorși în ţărână, ai? Copoiul îl şi vedea parcă pe Rău-Destul 
rânjind sub coif. Păcat. Speram c-o să fiu eu cel care-l va omorî pe 
ticălos. 


Copoiul tresări, aproape așteptându-se să-l vadă pe Dow ţâșnind 
dintre pietre, chiar în clipa aceea, dar nici urmă de el. Nu încă. 
Aștepta semnalul, o dată în viaţă. 

— Unde e Bethod? întrebă Treicopaci. 

— Regele nu iese pentru unii de teapa voastră! Oricum, e plecat în 
Englia, unde le dă picioare în fund celor din Uniune. Prințul Calder 
se ocupă de treburi în lipsa lui. 

Treicopaci pufni. 

- E prinţ acum? Mi-l amintesc sugând la țâţa mamei. Nici asta nu 
era în stare să facă bine. 

— S-au schimbat multe, bătrâne. Tot felul de lucruri. 

Pe toți dracii. Copoiul își dorea să se termine odată, într-un fel 
sau altul. Abia se mai ţinea să nu se ușureze. 

— Aşteaptă semnalul, își șoptea, doar ca să încerce să-şi țină 
mâinile neclintite. 

— Capetele-turtite sunt peste tot, spunea Treicopaci. Vor veni la 
sud vara viitoare, poate mai devreme. Trebuie făcut ceva. 

- Păi, de ce nu vii cu noi, ai? Poţi să-l previi chiar tu pe Calder. 
Am adus un car, ca să te ducă. Oamenii de vârsta ta n-ar trebui să 
meargă pe jos. 

Câţiva dintre ceilalți călăreţi râseră la asta, dar Treicopaci nu li se 
alătură. 

— Unde e Forley? mârâi el. Unde e Molâul? 

Urmară alte râsete înfundate dinspre călăreţi. 

— O, e pe-aproape, răspunse Rău-Destul, e foarte aproape. Ce-ar fi 
să te urci în car și te ducem noi direct la el. Atunci putem să stăm 
toți și să discutăm despre capete-turtite, frumușel și în liniște. 

Copoiului nu-i plăcea asta. Avea un sentiment neplăcut. 

— Cred că mă iei de prost, zise Treicopaci. Nu merg nicăieri până 
nu-l văd pe Forley. 

Rău-Destul se încruntă. 

- Nu ești în situaţia să ne spui tu nouă ce vei face. Poate că ai fost 
tu cândva un om mare, dar acum ești un nimic și ăsta e purul 
adevăr. Hai, lasă-ţi sabia și urcă-te în afurisitul de car, cum ţi-am 
spus, până nu-mi pierd cumpătul. 

Încercă să-și îmboldească din nou calul, dar Treicopaci nu se 


clintea. 

- Unde-i Forley? mârâi el. Și vreau un răspuns sincer, altfel îți 
scot maţele. 

Rău-Destul le rânji peste umăr tovarășilor lui și aceștia îi rânjiră 
înapoi. 

— În regulă, omule, dacă întrebi. Calder a vrut să mai așteptăm, 
dar trebuie să-ți văd mutra. Molâul e în car. Cel puţin, cea mai mare 
parte din el. Zâmbi și lăsă să cadă ceva din șa. Un sac de pânză, cu 
ceva înăuntru. Copoiul ghicea deja ce anume. Sacul lovi pământul 
lângă picioarele lui Treicopaci. Acel ceva se rostogoli afară și 
Copoiul văzu pe fața bătrânului că ghicise bine. Capul lui Forley. 

Fi, bine, până aici! La naiba cu semnalul. Prima săgeată a 
Copoiului îl izbi pe unul dintre bărbaţii din car direct în piept și 
acesta ţipă și se răsturnă pe spate, trăgându-l pe vizitiu după el. O 
lovitură bună, dar n-avea timp să se gândească la asta, era mult prea 
ocupat să scotocească după altă săgeată și să strige. Nici măcar nu 
ştia ce, doar că striga. Pesemne că Ursuzul striga și el, unul dintre 
oamenii de pe pod scoase un țipăt, căzu de pe cal și se prăvăli în 
râu. 

Treicopaci era jos, ghemuit, ascunzându-se sub scut, retrăgându- 
se în timp ce Rău-Destul împungea spre el cu sulița, dând pinteni 
calului, coborând de pe pod și înaintând pe cărarea din partea alor 
noștri. 

Călărețul din spatele lui se vâri pe după el, nerăbdător să coboare 
de pe pod, apropiindu-se pe lângă stânci. 

— Nemernicilor! 

Dow ţâșni dintre pietrele de deasupra lui și se năpusti asupra 
călăreţului. Se prăbușiră împreună, într-o învălmășeală de mâini, 
picioare și arme, dar Copoiul vedea că Dow era deasupra. Securea i 
se ridică de câteva ori, iute. Cu unul mai puțin pe cap. 

Cea de-a doua săgeată a Copoiului zbură departe de ţintă, atât de 
ocupat era să urle din toți bojocii, dar nimeri unul dintre cai în 
crupă și asta se dovedi mai bine ca orice. Animalul începu să se 
cabreze şi să se zbată şi curând toți ceilalți cai se agitau și nechezau, 
în timp ce călăreţii lor înjurau și se agitau, cu sulițele în toate 
direcţiile, înconjurați de hărmălaie și învălmășeală. 


Calul din spate se despică dintr-odată în două, împroșcând sânge 
peste tot. Capdetunet ieșise din râu și îl ocolise prin spate. Nici-o 
armură nu poate opri o asemenea lovitură. Uriașul răcni și își legănă 
din nou deasupra capului imensa bucată de metal. Următorul își 
ridică scutul la timp, dar ar fi putut să nu se ostenească. Sabia 
sfârtecă o bucată mare din el, îi despică craniul și îl trânti din șa. 
Lovitura fu atât de puternică încât dobori și calul. 

Acum unul dintre ei își întoarse calul, ridicând sulița pentru a-l 
împunge pe Tul dintr-o parte. Înainte să apuce s-o facă, gemu și 
zvâcni, arcuindu-şi spatele. Copoiul văzu penele ieșindu-i din 
coapsă. Pesemne Ursuzul trăsese în el și omul se prăbușea. Piciorul i 
se agăţă în scară și rămase acolo, legănându-se. Gemea și se tânguia 
și încerca să se ridice, dar calul se avânta acum alături de ceilalți, 
făcându-l să salte, cu picioarele în sus, izbindu-i capul de partea 
laterală a podului. Își aruncă sulița în râu, încercă să se tragă în sus, 
apoi calul îl lovi cu piciorul în umăr, eliberându-l. Căzu sub joagărul 
copitelor și Copoiul nu se mai sinchisi de el. 

Cel de-al doilea arcaș şedea şi acum în car. Începea să-și revină de 
pe urma șocului, îndreptându-și arcul ciudat spre Treicopaci, 
continuând să stea ghemuit în spatele scutului. Copoiul trase spre el, 
dar se agita şi ţipa și săgeata lui rată ţinta, nimerind vizitiul de 
lângă arcaş în umăr, tocmai ridicat din spatele carului, doborându-l 
înapoi. 

Arcul ciudat zbârnâi și Treicopaci sări din spatele scutului său. 
Copoiul se neliniști o clipă, apoi văzu cum săgeata despică lemnul 
tare și îl străpunge, dar oprindu-se înainte să-l nimerească pe 
Treicopaci. Rămase vârâtă acolo, prin scutul lui, cu penele ieșind 
printr-o parte și vârful prin cealaltă. Un arc mic și afurisit, gândi 
Copoiul. 

Îl auzi pe Tul răcnind şi văzu un alt călăreț zburând în râu. Un 
altul căzu cu una dintre săgețile Ursuzului în spate. Dow se întoarse 
şi reteză cu sabia picioarele dinapoi de sub calul lui Rău-Destul, iar 
acesta se împiedică şi derapă, azvârlindu-l la pământ. Ultimii doi nu 
mai aveau scăpare, cu Dow și Treicopaci la un capăt al podului și 
Tul la celălalt, prea strâmtoraţi de caii speriaţi, fără călăreţi, ca să se 
întoarcă sau să facă orice, la mila Ursuzului, aflat în pădure. Nu era 


într-o dispoziție milostivă, se părea, și nu îi luă mult să-i culce la 
pământ. 

Cel cu arcul încercă să-şi ia tălpășiţa, aruncându-și cât colo 
bucata de lemn și sărind jos din car. De data aceasta, Copoiul își 
cumpăni cu grijă lovitura și săgeata îl nimeri pe arcaș drept între 
umeri, doborându-l cu fața în jos, înainte să facă mai mult de câțiva 
pași. Încercă să se târască, dar nu ajunse departe. Vizitiul carului își 
arătă faţa din nou, gemând și apucând cu mâinile săgeata din umăr. 
Copoiul nu obișnuia să omoare oameni doborâţi la pământ, dar 
socoti că astăzi trebuia să facă o excepţie. Săgeata îi pătrunse 
vizitiului în gură şi cu asta se isprăvi. 

Copoiul văzu cum unul dintre călăreţi se îndepărtează 
şchiopătând, cu una dintre săgețile Ursuzului în picior, și îl luă în 
bătaia ultimei sale săgeți. Însă Treicopaci ajunse înainte lângă el și îi 
înfipse sabia în spate. Mai era unul care încă mișca, căznindu-se să 
se ridice în genunchi și Copoiul îl ochi pe acesta. Înainte să apuce să 
tragă, Dow se apropie şi-i tăie capul. Sânge peste tot. Cai agitându- 
se, nechezând, alunecând pe pietrele podului. 

Acum Copoiul îl vedea pe Rău-Destul, ultimul în viaţă. Pesemne 
își pierduse coiful când căzuse de pe cal. Se târa pe brânci în pârâu, 
încetinit de povara armurii. Își aruncase scutul și sulița, ca să 
înainteze mai repede, dar nu-și dăduse seama că se îndrepta direct 
spre Copoi. 

- Prindeţi-l viu! strigă Treicopaci. Tul porni de-a lungul unui mal, 
dar înainta încet, alunecând și patinând în noroiul pe care îl 
tulburase carul. Prindeţi-l viu! 

Dow era pe urmele lui, bălăcindu-se și înjurând în apă. Rău- 
Destul era acum aproape. Copoiul îi auzea gâfâitul speriat în timp ce 
se opintea în josul pârâului. 

— Aah! urlă el, când săgeata Copoiului îi lovi piciorul cu un sunet 
înfundat, chiar sub marginea de jos a cămășii de zale. Se răsturnă 
pe-o parte, pe mal, cu sângele șiroind în apa mocirloasă. Începu să 
se târască pe iarba udă de lângă pârâu. 

- Aşa, Copoiule, strigă Treicopaci. Viu! 

Copoiul se strecură afară din pădure, în josul malului, prin apă. 
Scoase cuțitul. Tul și Dow erau puțin mai departe, grăbindu-se spre 


el. Rău-Destul se rostogoli în noroi, cu fața schimonosită de durerea 
săgeţii din picior. Ridică mâinile: 

— Bine, bine, mă hrrr... 

- Ce faci? întrebă Copoiul, coborându-și privirea spre el. 

— Hrrr... făcu el din nou, părând nespus de surprins, cu mâna 
strânsă la gât. 

Sângele îi curgea printre degete, pe pieptul cămășii de zale ude. 
Dow săltă lângă ei, împroșcând apa și rămase acolo, privind în jos. 

— Ei, bine, cu asta s-a încheiat, spuse el. 

— De ce faci asta? strigă Treicopaci, apropiindu-se grăbit. 

— Cum? întrebă Copoiul. 

Apoi îşi cobori privirea spre cuţit. Era plin de sânge. Ah! Atunci 
îşi dădu seama că el era cel care îi tăiase beregata lui Rău-Destul. 

— Am fi putut să-i punem întrebări, zise Treicopaci. Ar fi putut să- 
i ducă un mesaj lui Calder, să-i spună cine a făcut asta și de ce. 

— Trezește-te, șefule, mormăi Tul Duru, ștergându-și deja sabia. 
Nimeni nu se mai sinchisește de vechile obiceiuri. În plus, vor fi pe 
urmele noastre cât de curând. N-are niciun sens să le dăm mai multe 
informaţii decât trebuie. 

Dow îl bătu pe Copoi pe umăr. 

- Bine-ai făcut. Capul nemernicului va fi un mesaj suficient. 

Copoiul nu era sigur dacă își dorea aprobarea lui Dow, dar acum 
era puţin cam târziu. Lui Dow îi trebuiră câteva lovituri ca să taie 
capul lui Rău-Destul. Îl duse, legănându-l de păr, fără pic de grijă 
sau atenție, ca şi cum ar fi cărat un sac de napi. Înhaţă din mers o 
suliță din pârâu şi găsi un loc care-i plăcea. 

— Lucrurile nu mai sunt cum au fost, murmură Treicopaci în timp 
ce se îndrepta cu paşi mari spre pod, de-a lungul râului, unde 
Ursuzul cerceta deja cadavrele. 

Copoiul îl urmă, cu ochii la Dow, care înfigea capul lui Rău- 
Destul într-o suliță, vârând capătul bont în pământ, apoi făcând un 
pas înapoi, cu mâinile în șold, să-și admire opera. Îl mută puţin spre 
dreapta, după care înapoi spre stânga, până când îl potrivi drept. Îi 
rânji Copoiului. 

— Perfect, spuse acesta. 

— Ce urmează, șefule? întrebă Tul. Ce urmează? 


Treicopaci stătea aplecat pe mal, spălându-și mâinile pline de 
sânge în râu. 

— Ce facem? întrebă Dow. 

Bătrânul se ridică încet, îşi șterse mâinile de haină, cugetând pe 
îndelete. 

— Mergem spre sud. Îl îngropăm pe Forley pe drum. Luăm caii 
ăștia, de vreme ce vor veni acum după noi, și ne îndreptăm spre sud. 
Tul, fă bine şi dezleagă calul ăla de la car, e sigurul care te va căra. 

— Spre sud? întrebă Capdetunet, cu un aer nedumerit. Unde spre 
sud? 

- Englia. 

- Englia? se miră Copoiul, dându-și seama că la fel gândeau cu 
toții. De ce? Nu sunt lupte acolo? 

— Sigur că sunt, de aceea am de gând să merg. 

Dow se încruntă: 

— Noi? Ce-avem noi împotriva Uniunii? 

— Nu, nătărăule, zise Treicopaci. Am de gând să lupt alături de ei. 

- Alături de Uniune? întrebă Tul, cu colțurile buzelor ridicându- 
se. Cu femeile alea afurisite? Asta nu e lupta noastră, şefule. 

— Orice luptă împotriva lui Bethod este acum lupta mea. Am de 
gând să-l văd murind. Dacă se gândea mai bine, Copoiul nu-l văzuse 
niciodată pe Treicopaci răzgândindu-se. Nici măcar o dată. Cine e cu 
mine? întrebă el. 

Erau cu toţii. Firește. 


Ploua. O ploaie măruntă ce îmbiba întreaga lume. Blândă ca 
sărutul unei fecioare, cum se spune, deși Copoiul abia dacă-şi mai 
amintea cum era un asemenea sărut. Ploaie. Părea potrivită, 
oarecum, pentru situația aceea. Dow terminase de făcut mormanul, 
strănută și împlântă lopata în pământ, lângă mormânt. 

Era departe de drum. Destul de departe. Nu voiau să-l găsească 
nimeni şi să-l scoată pe Forley la suprafaţă. Se strânseră cu toţii 
împrejur, doar cinci acum, privind în jos. Trecuse multă vreme de 
când înmormântaseră pe vreunul de-ai lor. Shanka îl luaseră pe 
Logen, desigur, nu foarte de mult, dar nu-i găsiseră trupul. Grupul 
era mai mic doar cu unul, dar Copoiului i se părea că lipseau o 


grămadă. 

Treicopaci se încruntă, luându-și o clipă de răgaz, gândindu-se ce 
să spună. Noroc că el era șeful și trebuia să găsească cuvintele, căci 
Copoiul nu-și închipuia că ar fi putut găsi ceva de zis. După un 
minut, Treicopaci începu să vorbească, domol, ca lumina ce se 
stinge în amurg. 

— Omul de aici a fost un om slab. Cel mai slab. Un Molâu, fără 
doar şi poate. Acesta i-a fost numele și, nu-i așa că-i nostim? Să-i 
spui unui om Molâul. Cel mai prost luptător ce putea fi găsit, să i se 
predea lui Nouădegete. Un luptător slab, negreșit, dar o inimă 
puternică, zic eu. 

— Da, zise Ursuzul. 

- O inimă puternică, întări Tul Duru. 

— Cea mai puternică, bâigui Copoiul. 

Avea un nod în gât, cinstit vorbind. 

Treicopaci clătină din cap. 

- E nevoie de ceva curaj să-ți înfrunți moartea așa cum a făcut-o 
el. Să te îndrepți spre ea, fără să te plângi. S-o ceri. Şi nu pentru 
binele lui, ci pentru alţii, pe care nici măcar nu-i cunoştea. 
Treicopaci își încleștă dinţii și își luă un răgaz, privind în pământ. 
Cu toţii făcură la fel. E tot ce am de spus. Întoarce-te în ţărână, 
Forley. Noi suntem mai săraci, iar pământul prin asta mai bogat. 

Dow îngenunche și își puse mâna pe pământul afânat. 

— Întoarce-te în ţărână, spuse el. 

Copoiul avu impresia, preţ de un minut, că vede cum o lacrimă i 
se prelinge pe nas, dar era numai ploaia. Era vorba despre Dow cel 
Negru, în definitiv. Se ridică și se îndepărtă cu capul plecat și 
ceilalți îl urmară, unul câte unul, înspre cai. 

— Mergi cu bine, Forley, zise Copoiul. Gata cu frica. 

Acum își dădea seama că el era lașul grupului. 


Suferinţă 


Jezal se încruntă. Ardee întârzia. Ea nu întârzia niciodată. Era 
mereu acolo, când sosea el, la locul stabilit, oricare ar fi fost acela. 
Lui Jezal nu-i plăcea s-o aștepte niciun pic. Mereu trebuia să-i 
aștepte scrisorile și asta îl chinuia destul. Stând acolo, ca un idiot, se 
simţea și mai sclav decât se simţise deja. 

Privi, încruntat, cerul cenușiu. Cădeau câţiva stropi de ploaie, cât 
să se potrivească stării lui de spirit. Simţea câte unul, din când în 
când, o minusculă pișcătură pe faţă. Vedea picăturile stârnind 
cercuri pe suprafața cenușie a lacului, trasând dâre palide pe verdele 
copacilor, pe cenuşiul clădirilor. Înceţoșau silueta întunecată a Casei 
Creatorului. Jezal privi încruntat spre acea clădire, cu o anumită 
aversiune. 

Acum nu ştia ce să înțeleagă. Totul fusese ca un fel de coșmar 
febril şi, ca pe un coșmar, hotărâse pur și simplu să-l ignore şi să-și 
închipuie că nici nu s-a întâmplat. Ar fi putut să și reușească, numai 
că afurisenia aceea îi apărea mereu în colțul ochiului, ori de câte ori 
ieșea pe ușă, amintindu-i că lumea era plină de mistere pe care nu le 
înțelegea, clocotind chiar sub stratul de suprafaţă. 

- La naiba, murmură el. Și la naiba cu lunaticul ăla de Bayaz. 

Privi încruntat peluzele ude. Ploaia ținea oamenii departe de 
parc, și acesta mai gol decât îl văzuse de multă vreme. Pe bănci 
stăteau câțiva oameni posomorâţi, cugetând la tragediile lor 
personale, iar pe alei erau trecători ce se grăbeau de undeva spre 
cine știe unde. Unul venea acum spre el, înfășurat într-o mantie 
lungă. 

Încruntarea dispăru de pe faţa lui Jezal. Era ea, îşi dădea seama. 
Avea gluga trasă peste toată fața. Ştia că era o zi răcoroasă, dar asta 
părea ușor teatral. Nu i se păruse niciodată că Ardee era genul de 
fată care să fie deranjată de câțiva stropi de ploaie. Totuși, era 
bucuros s-o vadă. Ridicol de bucuros. Zâmbind, porni grăbit spre ea. 
Apoi, când se aflau la câțiva pași distanţă, ea îşi dădu gluga pe 


spate. 

Jezal icni, îngrozit. Avea o imensă vânătaie roșiatică pe obraz, în 
jurul ochiului, în colțul gurii. Rămase încremenit, o clipă, dorindu- 
și, prosteşte, să fie el rănit în locul ei. Durerea ar fi fost mai mică. Își 
dădu seama că-și dusese o mână la gură, cu ochii ieșiți din orbite, ca 
o fetiță speriată de un păianjen aflat în baie, dar nu se putea 
stăpâni. 

Ardee doar se încruntă: 

— Ce? N-ai mai văzut o vânătaie până acum? 

- Păi, da, dar... te simţi bine? 

— Fireşte. Ardee îl ocoli și porni de-a lungul aleii. Jezal fu nevoit 
să grăbească pasul ca s-o ajungă din urmă. Nu-i nimic. Am căzut, 
atâta tot. Sunt o împiedicată. Așa am fost mereu. Toată viaţa. 

O spuse cu o anumită amărăciune, așa i se păru lui Jezal. 

— Pot să te ajut cu ceva? 

- Ce-ai putea face? Să mă săruţi, să-mi treacă? 

Dacă ar fi fost singuri, nu l-ar fi deranjat să încerce, dar 
încruntătura ei îi spunea ce părere avea despre o asemenea idee. Era 
ciudat: vânătăile ar fi trebuit să-i repugne, dar nu era așa. Defel. Mai 
degrabă avea o pornire copleșitoare de a o lua în brațe, de a-i 
mângâia părul, de a-i murmura cuvinte de alinare. Patetic. Probabil 
că l-ar pălmui dacă ar încerca. Probabil că ar merita-o. Ardee nu 
avea nevoie de ajutorul lui. În plus, n-o putea atinge. Erau oameni 
prin preajmă, fir-ar ai naibii, ochi peste tot. Cine ştie cine îi putea 
vedea. Gândul îl neliniști peste măsură. 

— Ardee... nu ne asumăm un risc? Vreau să spun, ce-ar fi dacă 
fratele tău ar... 

Fata pufni. 

- Uită-l. N-o să facă nimic. I-am spus să nu-și mai vâre nasul în 
treburile mele. Jezal nu-și putu stăpâni un zâmbet. Îşi imagina că 
scena trebuie să fi fost chiar amuzantă. În plus, am auzit că plecați 
cu toții în Englia la următorul flux şi n-am putut să te las să pleci 
fără să ne luăm rămas-bun, ce zici? 

— N-aş fi făcut asta, spuse el, îngrozit din nou. Îl durea s-o audă 
rostind cuvintele „rămas-bun”. Vreau să zic, ei, bine, mai degrabă i- 
aș fi lăsat să plece fără mine decât să fac asta. 


— Ha! 

Se plimbară alături în liniște, o vreme, ocolind lacul, amândoi cu 
ochii în pământ. Până acum, nu era nici pe departe despărțirea 
dulce-amară pe care şi-o imaginase. Doar amară. Trecură printre 
trunchiurile unor sălcii, cu crengile atârnând în apa de dedesubt. 
Era un loc izolat, ferit de ochii iscoditori. Jezal se gândi că nu era de 
așteptat să găsească unul mai bun pentru ceea ce avea de spus. Îşi 
întoarse privirea spre ea şi trase adânc aer în piept. 

- Ardee, ăă..., nu ştiu cât timp voi fi plecat. Vreau să zic, 
presupun că ar putea fi luni... Îşi mușcă buza de sus. Nu ieșea totul 
așa cum sperase. Exersase acest discurs de cel puţin douăzeci de ori, 
holbându-se în oglindă până obținuse expresia potrivită: serios, 
sigur pe sine, ușor mieros. Acum, însă, cuvintele se revărsau într-o 
năvală stupidă. Sper că, vreau să zic, poate, sper că mă vei aștepta. 

— Îndrăznesc să spun că voi fi tot aici. N-am altceva de făcut. Dar, 
nu-ți face griji, vei avea la ce să te gândești în Englia: război, 
onoare, glorie și toate astea. Mă vei uita curând. 

— Nu! strigă el, apucând-o de braţ. Nu, n-am să te uit! 

Îşi trase mâna repede, îngrijorat că l-ar putea vedea cineva. 
Măcar acum Ardee se uita la el, oarecum surprinsă, poate, la cât de 
vehementă fusese negarea, dar nici pe jumătate la fel de surprinsă 
ca el. 

Jezal îşi coborî privirea spre ea, clipind. O fată drăguță, fără 
îndoială, dar prea brunetă, prea oacheșă, mult prea deşteaptă, 
îmbrăcată simplu, fără giuvaiere şi cu o vânătaie mare şi urâtă pe 
față. N-ar fi stârnit prea multe comentarii în popota ofițerilor. Cum 
de lui i se părea cea mai frumoasă femeie din lume? Prințesa Terez 
era un câine nespălat pe lângă ea. Toate cuvintele meșteșugite i se 
scurseră din minte și Jezal vorbi fără să gândească, privind-o direct 
în ochi. Poate că aceasta era senzaţia pe care ţi-o dădea sinceritatea. 

— Uite, Ardee, știu că tu mă crezi un măgar și, ei, bine, îndrăznesc 
să spun că sunt, dar n-am de gând să fiu mereu așa. Nu știu de ce te 
și uiţi la mine și nu știu prea multe despre lucrurile astea dar, ei, 
bine... mă gândesc la tine tot timpul. Nu mă mai gândesc la nimic 
altceva. Trase din nou adânc aer în piept. Cred... Privi iarăși 
împrejur, doar ca să se asigure că nu-i urmărea nimeni. Cred că te 


iubesc. 

Ardee izbucni în râs. 

- Chiar eşti un măgar, spuse ea. Disperare. Jezal era pur şi simplu 
distrus. Nu putea respira, de dezamăgire. Faţa i se schimonosi, capul 
îi căzu şi rămase cu privirea în pământ. Avea lacrimi în ochi. 
Lacrimi adevărate. Jalnic. Dar am să aştept. Bucurie. I se umflă în 
piept şi izbucni într-un suspin feciorelnic. Era neputincios. Era 
ridicolă puterea pe care o avea asupra lui. Diferenţa dintre nefericire 
și fericire era cuvântul potrivit pentru ea. Ardee râse din nou. Uită- 
te la tine, nătărăule. Întinse mâna și-i atinse faţa, îi șterse o lacrimă 
de pe obraz cu degetul mare. Am să aștept, spuse ea și îi zâmbi. Acel 
zâmbet strâmb. 

Oamenii dispăruseră, parcul, orașul, lumea. Jezal se uită la 
Ardee, n-ar fi putut spune câtă vreme, încercând să-și întipărească în 
minte fiecare detaliu al chipului ei. Dintr-un oarecare motiv, avea 
sentimentul că ar putea avea nevoie de amintirea acelui zâmbet, să-l 
treacă prin multe. 


Docurile gemeau de activitate, chiar și pentru niște docuri. 
Cheiurile clocoteau de oameni, aerul se zguduia și huruia de zarva 
lor. Soldaţi și provizii se revărsau la nesfârșit de-a lungul pasarelelor 
alunecoase și pe corăbii. Erau târâte lăzi, erau rostogolite butoaie, 
sute de cai erau trași și împinși şi loviți cu piciorul, să urce la bord, 
cu ochii ieşiţi din orbite, cu boturile spumegând. Oamenii gemeau și 
mârâiau, trăgeau de funii ude, se opinteau cu traverse ude, asudau 
şi răcneau în ploaia măruntă, alunecau pe punți, fugeau de colo-colo 
într-o harababură de proporții. 

Peste tot oamenii se îmbrăţișau, se sărutau, își făceau semn cu 
mâna. Soții care își luau rămas-bun de la soţi, mame de la fii, copii 
de la taţi, toţi la fel de uzi. Unii își luau un aer curajos, alții 
plângeau și se jeleau. Altora nu le păsa, spectatori veniți pur și 
simplu să asiste la acea nebunie. 

Toate astea nu însemnau nimic pentru Jezal, care stătea sprijinit 
de parapetul bătut de vânturi al corăbiei care avea să-l ducă în 
Englia. Era cufundat într-o tristețe teribilă, cu nasul curgând, cu 
părul lipit de cap de ud ce era. Ardee nu era acolo și totuși era peste 


tot. Îi auzea glasul peste hărmălaie, strigându-l pe nume. O zărea cu 
coada ochiului privindu-l și i se tăia respiraţia. Zâmbea, ridica mâna 
pe jumătate, să-i facă semn, apoi vedea că nu era ea. Vreo altă 
femeie brunetă, zâmbind vreunui alt soldat. Umerii îi coborau din 
nou. De fiecare dată dezamăgirea era mai cumplită. 

Îşi dădea seama acum că făcuse o greșeală teribilă. De ce naiba îi 
ceruse să-l aştepte? Ce să aștepte? Nu se putea însura cu ea, asta era 
o realitate. Imposibil. Dar gândul că ea s-ar uita măcar la un alt 
bărbat îl înnebunea. Era nefericit. 

Dragoste. Ura să recunoască asta, dar era nevoit, întotdeauna 
privise cu dispreţ întreaga noțiune. Un cuvânt stupid. Un cuvânt 
pentru poeţi nepricepuţi, despre care să cânte la harpă, și pentru 
femei ridicole, despre care să trăncănească. Un lucru întâlnit în 
poveștile pentru copii și fără nicio legătură cu viaţa reală, unde 
relaţiile dintre bărbaţi și femei se reduceau la sex și bani. Cu toate 
acestea, iată-l împotmolit într-o mlaștină teribilă de teamă și 
vinovăţie, dorință și confuzie, disperare și durere. Dragostea. Ce 
blestem! 

— Mi-ar plăcea s-o văd pe Ardee, murmură nostalgic Kaspa. 

Jezal se întoarse, holbându-se la el. 

— Ce? Ce-ai spus? 

- E o apariţie strașnică, atâta tot, răspunse locotenentul, ridicând 
mâinile. 

Cu toţii erau prudenţi în preajma lui, de când cu jocul de cărți, de 
parcă ar fi putut exploda în orice moment. 

Jezal se întoarse ursuz înapoi spre mulțime. Jos, la picioarele lor, 
era un fel de forfotă. Un călăreț singur își croia drum prin haos, 
dând pinteni unui cal agitat, strigând întruna „mișcă!”. Chiar şi prin 
ploaie, aripile de pe coiful călărețului scânteiau. Un Cavaler 
Vestitor! 

— Veşti proaste pentru cineva, șopti Kaspa. 

Jezal clătină din cap. 

— Se pare că pentru noi. 

Într-adevăr, se îndrepta direct spre corabie, lăsând în urma lui un 
şir de soldați și muncitori năuciţi şi furioși. Săltă din șa și păși 
hotărât în susul pasarelei, spre ei, cu faţa încrâncenată, cu armura 


strălucitoare acoperită de un strat de umezeală și zornăind la fiecare 
pas. 

— Căpitan Luthar? întrebă el. 

- Da, răspunse el. Îl chem pe colonel. 

— Nu-i nevoie. Mesajul meu e pentru tine. 

— Zău? 

- Înaltul Judecător Marovia solicită prezenţa ta în birourile sale. 
De îndată. Ar fi bine să iei calul meu. 

Jezal se încruntă. Nu-i plăcea deloc cum sună. Nu vedea niciun 
motiv pentru care un Cavaler Vestitor să-i aducă lui mesaje, în afară 
de faptul că fusese în Casa Creatorului. Nu mai voia să aibă de-a 
face cu asta. Voia ca întâmplarea să rămână trecutului, uitată, 
împreună cu Bayaz şi nordicul lui și acel schilod dezgustător. 

- Înaltul Judecător așteaptă, căpitane. 

— Da, desigur. 

Se părea că nu avea de ales. 


— Ah, căpitane Luthar. Ce onoare să te revăd! Jezal nu era deloc 
surprins să-l întâlnească pe nebunul Sulfur, chiar și acolo, în faţa 
birourilor Înaltului Judecător. Nici măcar nu mai părea nebun, doar 
o parte a lumii care înnebunise pe de-a-ntregul. O onoare deplină, 
spuse el, făcând spume la gură. 

— Asemenea, zise apatic Jezal. 

— Ce noroc am că te-am prins, acum, că plecăm amândoi atât de 
curând! Stăpânul meu are tot soiul de corvezi pentru mine. Suspină 
adânc. N-am pic de răgaz, nu? 

— Nu. Ştiu ce vrei să spui. 

- Totuși, e o mare onoare să te văd, și victorios în Turnir! Am 
văzut totul, știi, a fost un privilegiu să fiu martor. Zâmbi larg, cu 
ochii de culori diferite scânteind. Și când te gândești că erai gata să 
renunți. Hah! Dar nu te-ai lăsat, întocmai cum am spus eu! Da, nu 
te-ai lăsat și acum culegi roadele! Marginea Lumii, șopti el încetișor, 
ca şi cum, dacă ar rosti cuvintele cu voce tare ar provoca un 
dezastru. Marginea lumii. Îţi poţi imagina? Te invidiez, chiar te 
invidiez! 

Jezal clipi. 


= Ce? 

- Ce? Ha! Ce, zice el. Eşti neînfricat, domnule. Neînfricat. 

Și Sulfur se îndepărtă, traversând cu pași mari Piaţa Mareșalilor și 
chicotind. Jezal era atât de năucit încât nu avu nici măcar prezența 
de spirit să-l facă idiot afurisit după ce se îndepărtase destul ca să 
nu-l mai audă. 

Unul dintre numeroșii funcţionari ai lui Marovia îl conduse 
printr-un coridor gol, răsunător, către două uși imense. Se opri în 
faţa lor și bătu. La un strigăt de răspuns, răsuci mânerul și trase una 
dintre cele două uși, rămânând politicos la o parte, ca să-i facă lui 
Jezal loc să treacă. 

- Poţi intra, spuse el încet, după ce fură lăsaţi să stea acolo o 
vreme. 

— Da, da, desigur. 

În sala cavernoasă de dincolo era o linişte stranie. Mobila era 
ciudat de puțină în acel spațiu imens, căptușit cu plăci de lemn și, 
atâta câtă era, părea supradimensionată, de parcă ar fi fost destinată 
unor oameni mult mai mari decât Jezal. Asta îi dădu senzaţia 
deslușită că tocmai sosea la propria sa judecată. 

Înaltul Judecător Marovia stătea în spatele unei mese enorme, cu 
suprafața lustruită ca oglinda, zâmbindu-i lui Jezal cu o expresie 
binevoitoare, deși ușor compătimitoare. Mareșalul Varuz era așezat 
la stânga lui, privind în jos, vinovat, la propria-i reflexie încețoșată. 
Jezal nu-și închipuise că se putea simți mai deprimat, dar, văzându-l 
pe cel de-al treilea membru al grupului, își dădu seama că se 
înșelase. Bayaz, afișând un zâmbet satisfăcut. Simţi un ușor fior de 
panică atunci când ușa se închise în urma lui: țăcănitul încuietorii i 
se păru ca zăngănitul lacătului greu de la celula unei temnițe. 

Bayaz se ridică din scaun şi ocoli masa. 

— Căpitane Luthar, mă bucur nespus că ai putut să ni te alături. 
Bătrânul luă mâna umedă a lui Jezal în ambele sale mâini și o 
strânse ferm, conducându-l mai departe în încăpere. Mulţumesc că 
ai venit. Mulţumesc sincer. 

— Ăă, desigur. 

De parcă i s-ar fi dat de ales. 

- Ei, bine, probabil te întrebi despre ce e vorba. Îngăduie-mi să-ți 


explic. Făcu un pas înapoi și se cocoţă pe marginea mesei, ca un 
unchi prietenos care îi ţine un discurs unui copil. Eu și câțiva bravi 
tovarăși —- oameni aleşi, înţelegi, oameni de calitate — pornim într-o 
mare călătorie! O călătorie memorabilă! O mare aventură! Nu mă 
îndoiesc că, de vom reuşi, va rămâne de pomină mulţi ani de-acum 
înainte. Foarte mulţi ani. Fruntea lui Bayaz se încreţi când își ridică 
sprâncenele albe. Ei? Ce părere ai? 

- Ăă... Jezal aruncă neliniștit o privire către Marovia și Varuz, 
dar aceștia nu-i dădeau niciun indiciu despre ceea ce se petrecea. 
Dacă-mi permiteţi? 

- Desigur, Jezal. Pot să-ți spun Jezal, nu-i așa? 

- Da, ăă..., ei, bine, da. Presupun. Păi, problema e... Mă întrebam 
ce legătură au toate astea cu mine. 

Bayaz zâmbi. 

- Ne mai lipseşte un om. 

Se lăsă o lungă tăcere apăsătoare. O picătură de apă se prelinse 
pe ţeasta lui Jezal, îi picură din păr, se scurse în josul nasului și lipăi 
pe dale, sub picioarele lui. Groaza se strecura încet prin tot trupul 
său, de la stomac până în vârful degetelor. 

— Eu? făcu el cu glas răgușit. 

- Drumul va fi unul lung și greu, după toate probabilitățile 
presărat cu pericole. Avem dușmani acolo, tu și cu mine. Mai mulți 
duşmani decât ai crede. Cine ar putea fi mai folositor decât un 
săbier dovedit, așa cum ești tu? Nimeni altul decât câștigătorul 
Turnirului! 

Jezal înghiți în sec. 

— Apreciez oferta, sincer, dar mă tem că trebuie s-o refuz. Locul 
meu este alături de armată, mă înţelegeţi. Făcu un pas șovăitor către 
ușă. Trebuie să merg în Nord. Corabia mea pleacă în curând și... 

- Mă tem că a plecat deja, căpitane, zise Marovia, ţintuindu-l 
locului pe Jezal cu glasul lui cald. Nu trebuie să te mai preocupe 
asta. Nu vei merge în Englia. 

- Dar, Domnia Voastră, compania mea... 

- Va găsi un alt comandant, zâmbi Înaltul Judecător, înțelegător, 
compătimitor și îngrozitor de ferm. Îţi apreciez sentimentele, chiar ți 
le apreciez, dar considerăm că acest lucru este mai presant. Este 


important ca Uniunea să fie reprezentată într-o asemenea chestiune. 

— Extrem de important, murmură Varuz, fără prea multă tragere 
de inimă. 

Jezal îi privi printre gene pe cei trei bătrâni. Nu era cale de 
scăpare. Aşadar, aceasta era răsplata lui pentru câștigarea 
Turnirului? O călătorie excentrică spre cine știe unde, în compania 
unui bătrân dement și a unei cete de sălbatici? Cât își mai dorea 
acum să nu se fi apucat niciodată de scrimă! Să nu fi văzut nici 
măcar o dată în viaţă o sabie! Dar era inutil. Cale de întoarcere nu 
mai era. 

- Trebuie să-mi slujesc ţara, bâigui Jezal. 

Bayaz râse: 

- Există și alte moduri de a-ţi sluji ţara, băiete, decât să fii un 
cadavru într-un morman, acolo, în îngheţatul Nord. Plecăm mâine. 

— Mâine? Dar lucrurile mele sunt... 

- Nu-ţi face griji, căpitane. Şi bătrânul se strecură de la masă și-l 
bătu cu entuziasm pe umăr. Totul e aranjat. Cutiile tale au fost 
coborâte de pe navă înainte de a pleca. Ai seara asta să-ți alegi 
câteva lucruri pentru călătoria noastră, dar trebuie să avem bagaje 
ușoare. Arme, desigur și haine rezistente pentru drum. Ai grijă să 
împachetezi o pereche bună de cizme, da? Fără uniforme, mă tem, 
ar putea să atragă genul de atenţie nedorită acolo unde mergem. 

- Da, fireşte, zise Jezal nefericit. Aș putea întreba... unde 
mergem? 

- La marginea Lumii, băiete, la marginea Lumii! Ochii lui Bayaz 
scânteiară. Şi înapoi, desigur... Sper. 


Sângerosul Nouă 


Ăsta era Logen Nouădegete, un om fericit. Plecau, în sfârșit. 
Dincolo de discuţiile vagi despre Imperiul Vechi și despre marginea 
Lumii, n-avea habar încotro mergeau și nu-i păsa. Oriunde, în afară 
de locul ăsta blestemat, era mulțumitor pentru el și, cu cât mai 
repede cu atât mai bine. 

Ultimul membru al grupului nu părea să-i împărtășească buna 
dispoziţie. Luthar, tânărul fudul de la poartă. Cel care câștigase 
duelul datorită înșelătoriei lui Bayaz. Nu legase nici două vorbe de 
când venise. Doar stătea acolo, cu faţa încremenită și albă ca varul, 
uitându-se pe fereastră, cu spatele drept de parcă ar fi avut o suliță 
vârâtă în fund. 

Logen păși agale spre el. Dacă e să călătorești cu cineva şi poate 
să lupţi alături de el, e bine să vorbeşti și să râzi, dacă poți. Astfel 
poţi să ajungi la o anumită înţelegere și apoi la încredere. 
Încrederea este ceea ce leagă un grup și acolo, în sălbăticie, ea poate 
să atârne balanța în favoarea vieţii sau a morţii. Să clădești o 
asemenea încredere cere timp și efort. Logen se gândea că era de 
preferat să înceapă din vreme, iar astăzi era binedispus, aşa că se 
așeză lângă Luthar și privi spre parc, încercând să născocească un 
teren comun pe care să planteze semințele unei neverosimile 
prietenii. 

- Frumos la tine acasă. 

Nu credea că era, dar îi lipseau ideile. Luthar se întoarse de la 
fereastră, îl măsură pe Logen cu privirea, semeţ, de sus până jos. 

— Ce ştii tu despre asta! 

— Cred că gândurile unui om valorează la fel de mult ca ale altuia. 

— Ha! pufni tânărul cu răceală. Atunci presupun că prin asta ne 
deosebim. 

Întoarse spatele priveliști. 

Logen trase adânc aer în piept. Poate că încrederea venea ceva 
mai încolo. Îl abandonă pe Luthar și își încercă norocul cu Quai, dar 


ucenicul nu era nici el mult mai dătător de speranțe, prăbușit într- 
un scaun, încruntându-se în gol. 

Logen se aşeză lângă el. 

- Nu ești nerăbdător să mergi acasă? 

— Acasă, bolborosi ucenicul, fără vlagă. 

- Da, Imperiul Vechi... sau oriunde o fi. 

— Nu știi cum e acolo. 

— Mi-ai putea spune, zise Logen, sperând să audă ceva despre văi 
liniștite, orașe, râuri şi câte şi mai câte. 

- Sângeros. E sângeros acolo și fără de lege şi viaţa e la preț de 
nimic. 

Sângeros şi fără de lege. Toate astea aveau un iz cunoscut. 

— Nu există un împărat sau ceva? 

- Sunt mulţi, care se războiesc mereu între ei, încheind alianțe 
care durează o săptămână sau o zi sau o oră, înainte de a se 
îngrămădi să fie primii care se înjunghie între ei pe la spate. Când 
un împărat cade, un altul se ridică, și altul şi altul, și, între timp, cei 
deznădăjduiţi şi deposedaţi scotocesc şi jefuiesc şi ucid. Orașele 
decad, marile lucrări ale trecutului cad pradă distrugerii, recoltele 
rămân neculese și oamenii mor de foame. Sute de ani de vărsare de 
sânge și de trădare. Vrajbele au devenit atât de adânci, atât de 
complicate, încât puţini pot să mai spună cine pe cine urăște și 
nimeni nu poate spune de ce. Nu mai e nevoie de rațiune. 

Logen făcu un ultim efort. 

- Nu poți şti niciodată. Poate că lucrurile s-au schimbat în bine. 

— De ce? murmură ucenicul. De ce? 

Logen căuta un răspuns când una dintre uși săltă dintr-odată în 
lături. 

Bayaz îşi roti ochii, încruntat, prin încăpere. 

— Unde e Maljinn? 

Quai înghiți. 

— A plecat. 

- Văd şi eu că a plecat! Mi se pare că ţi-am spus s-o ţii aici. 

- Nu mi-ai zis și cum, murmură ucenicul. 

Maestrul lui îl ignoră. 

— Ce naiba s-a întâmplat cu femeia asta afurisită? Trebuie să 


plecăm până la prânz! O cunosc de trei zile și deja m-a adus la 
capătul răbdărilor. Îşi încleștă dinţii şi trase adânc aer în piept. 
Găseşte-o, Logen, bine? Găseşte-o și adu-o înapoi. 

- Și dacă nu vrea să se întoarcă? 

- Nu știu, ia-o pe sus și adu-o! Poţi s-o aduci cu picioare în fund 
tot drumul până aici, din partea mea. 

Ușor de spus, dar Logen nu-și dorea să încerce. Totuși, dacă 
trebuia să facă asta înainte de plecare, era cel mai bine s-o facă 
acum. Oftă, se ridică din scaun și porni spre ușă. 


Logen se strecură în umbrele de lângă zid, privind. 

- La naiba, își șopti el. 

Trebuia să se întâmple acum, tocmai când erau pe cale să plece. 
Ferro era la douăzeci de pași depărtare, stând dreaptă, cu o 
încruntătură mai adâncă decât de obicei pe chipu-i întunecat. În 
jurul ei erau adunaţi trei bărbaţi. Mascaţi, în negru din cap până-n 
picioare, îşi țineau ciomegele în jos, pe lângă picioare, pe jumătate 
ascunse la spate, dar Logen n-avea nicio îndoială în privinţa 
intenţiilor lor. Îl auzea pe unul dintre ei șuierând prin mască, 
spunând ceva cum că ar trebui să se apropie încet. Logen tresări. Să 
se apropie încet nu părea a fi în stilul lui Ferro. 

Se întreba dacă ar trebui să plece pe furiș și să-i anunțe pe 
ceilalți. Nu putea spune chiar că femeia îi plăcea prea mult, nu 
destul ca să-și frângă gâtul pentru ea. Dar, dacă îi lăsa să facă ce 
vor, cu trei împotriva ei, erau șanse s-o facă bucăţi înainte ca el să 
se întoarcă, oricât de dură era, şi s-o târască cine știe unde. Atunci, 
s-ar putea ca el să nu mai iasă din orașul ăsta blestemat. 

Începu să evalueze distanța, gândindu-se cum ar putea să ajungă 
mai bine la ei, cântărindu-și șansele, dar de prea multă vreme nu 
mai făcea nimic şi mintea i se mişca încet. Încă îşi muncea gândurile 
când Ferro sări dintr-odată la unul dintre ei, ţipând cât o ţinea gura, 
doborându-l pe spate. Îi dădu câţiva pumni necruţători în față, 
înainte să fie imobilizată și ridicată de ceilalți. 

- La naiba! șuieră Logen. 

Cei trei se luptară, împleticindu-se pe alee, lovindu-se de ziduri, 
mârâind și înjurând, lovind cu pumnii și picioarele, o învălmășeală 


de membre agitate. Se părea că trecuse timpul unei abordări istețe. 
Logen scrâșni din dinţi și se năpusti spre ei. 

Cel de la pământ se ridicase, rostogolindu-se, în picioare și își 
scutura capul, ca să-şi revină din ameţeală, iar ceilalți doi se 
chinuiau s-o imobilizeze pe Ferro. Acum, bărbatul ridică ciomagul, 
arcuindu-şi spatele, gata să-i zdrobească ţeasta. Logen scoase un 
răget. Faţa mascată se întoarse brusc, cu un aer surprins. 

— Ha! 

Apoi umărul lui Logen îl izbi în coaste, ridicându-l de pe picioare 
şi aruncându-l cât colo. Cu coada ochiului, văzu pe cineva 
legănându-şi ciomagul spre el, dar îi luase pe nepregătite și lovitura 
nu avea cu adevărat forță. Logen o prinse de-a curmezișul brațului, 
apoi înlătură ciomagul și izbi cu pumnii direct în mască, o lovitură 
sângeroasă, cu fiecare mână. Bărbatul se retrase, clătinându-se, 
căzând. Logen îl apucă strâns de haina-i neagră, îl ridică în aer şi îl 
aruncă în zid, cu capul în jos. 

Bărbatul săltă cu un gâlgâit și căzu grămadă pe podea. Logen se 
răsuci, cu pumnii încleştaţi, dar ultimul zăcea cu fața în jos, cu Ferro 
deasupra, care îi vârâse un genunchi în spate și îi trăgea capul în 
sus, de păr, zdrobindu-i faţa de drum și strigând, în tot acest timp, 
înjurături fără noimă. 

- Ce naiba ai făcut? strigă Logen, apucând-o se sub cot și trăgând- 
o în sus. 

Ea se smulse din strânsoare și rămase acolo, gâfâind, cu pumnii 
strânși pe lângă trup și sângele șiroindu-i din nas. 

— Nimic, mârâi ea. 

Logen făcu un pas prudent în spate. 

— Nimic? Atunci ce înseamnă toate astea? 

Ferro mușcă fiecare cuvânt, cu accentul ei hidos, și i-l scuipă în 
față: 

— Nu... ştiu. 

Îşi șterse gura însângerată cu o mână, apoi încremeni. Logen 
aruncă o privire peste umărul ei. Alți trei bărbați mascaţi alergau 
spre ei de-a lungul aleii înguste. 

- La naiba. 

- Mișcă, albule. 


Ferro se întoarse şi începu să fugă, iar Logen se luă după ea. Ce 
altceva putea să facă? Fugi. Fuga oribilă, istovitoare, a celui hăituit, 
cu umerii așteptând încordaţi o lovitură din spate, gâfâind, cu pașii 
sonori ai celor din urmă răsunând în jurul lui. 

Clădiri albe, înalte, treceau în goană de-o parte și de alta, 
ferestre, uși, statui, grădini. Şi oameni, strigând în timp ce se dădeau 
la o parte din calea lor sau lipindu-se de ziduri. Nu avea habar unde 
se aflau, nu avea habar încotro mergeau. Un bărbat ieşi pe o poartă, 
chiar în fața lui, cu un vraf de hârtii în braţe. Se ciocniră, se 
răsturnară la pământ, rostogolindu-se în șanț, cu hârtiile zburând în 
jurul lor. 

Logen încercă să se ridice, dar picioarele îi ardeau. Nu vedea 
nimic. Avea o coală de hârtie peste faţă. O smulse, apoi simți pe 
cineva apucându-l de sub braţ și trăgându-l. 

- Sus, albule. Mişcă. 

Ferro. Nici măcar nu gâfâia. Plămânii lui Logen explodau în timp 
ce încerca să ţină pasul cu ea, dar ea înainta fără ezitare, cu capul 
aplecat, cu picioarele zburând. 

Ferro năvăli printr-o galerie acoperită aflată chiar în faţa lor și 
Logen o urmă, chinuit, cu cizmele alunecând când dădu colțul. Un 
imens spaţiu umbros se înălța deasupra lor, ca o pădure ciudată de 
bârne drepte. Unde naiba se aflau? În față era o lumină 
strălucitoare, aer liber. Logen năvăli în lumină, clipind. Ferro era 
chiar în faţa lui, întorcându-se încet, răsuflând greu. Erau în 
mijlocul unui cerc de iarbă, un cerc mic. 

Acum știa unde se aflau. Arena unde stătuse în mijlocul mulțimii, 
privind duelul. Băncile goale se întindeau de jur împrejur. Printre 
ele, mișunau tâmplari, tăind şi bocănind. Scoseseră deja, în bucăţi, 
câteva dintre băncile aflate în spate și bârnele de susținere țâșneau 
în aer, singure, ca niște coaste gigantice. Logen își așeză mâinile pe 
genunchii tremurători și se aplecă, gâfâind, scuipând pe pământ. 

— ŞI... acum? 

- Pe aici. 

Logen se îndreptă cu efort și porni clătinându-se după ea, dar 
Ferro se întorcea deja. 

— Nu pe acolo. 


Logen îi văzu. Siluete cu măști negre, din nou. Cea din faţă era o 
femeie, înaltă, cu o claie de păr roșu. Păşi tiptil, pe vârfuri, către 
cercul de iarbă, își flutură mâna în spate, făcându-le semn celorlalți 
doi s-o ia lateral, încercând să-i flancheze, să-i înconjoare. Logen 
privi împrejur, căutând o armă, dar nu era nimic, doar băncile goale 
şi zidurile albe, înalte, de dincolo. Ferro se retrăgea către el, la nici 
trei metri distanță şi, dincolo de ea, erau alte două măști, 
strecurându-se în jurul îngrăditurii, cu ciomege în mâini. Cinci. 
Cinci cu totul. 

- La naiba! spuse el. 


— De ce naiba întârzie? mârâi Bayaz, măsurând podeaua cu pasul. 

Jezal nu-l mai văzuse pe bătrân iritat până atunci și, dintr-un 
oarecare motiv, asta îl agita. Ori de câte ori se apropia, lui Jezal îi 
venea să se retragă. 

— Mă duc să fac o baie, fir-ar să fie. S-ar putea să treacă luni până 
la următoarea. Luni! 

Bayaz ieşi furios din încăpere și trânti ușa de la baie în urma lui, 
lăsându-l pe Jezal singur cu ucenicul. 

Probabil că erau destul de apropiați ca vârstă, dar în rest nu 
aveau nimic în comun, din câte își dădea seama Jezal. Îl fixă cu 
privirea, cu nedisimulat dispreţ. Un băiat bolnăvicios, tras la faţă, 
plăpând, studios. Era jalnic cum stătea îmbufnat, plimbându-se 
ursuz. Şi nepoliticos. Al naibii de nepoliticos. Jezal fierbea în tăcere. 
Cine se credea, cățelușul ăsta arogant? De ce naiba era așa de 
supărat? Nu era el cel care îi furase viaţa din faţă. 

Totuşi, dacă trebuia să fie lăsat singur cu unul dintre ei, probabil 
că s-ar fi putut și mai rău. Ar fi putut să fie nordicul mocofan, cu 
flecăreala lui bâlbâită, îngălată. Sau vrăjitoarea aia gurkiană, care se 
holba întruna cu ochii ei galbeni, diavolești. Se cutremura numai 
gândindu-se. Oameni de calitate, spusese Bayaz. Ar fi râs, dacă n-ar 
fi fost gata să izbucnească în plâns. 

Jezal se așeză pe pernele din scaunul cu spătar înalt, dar nici aici 
nu-și găsi liniştea. Prietenii lui erau acum în drum spre Englia și le 
ducea deja dorul. West, Kaspa, Jalenhorm. Până și afurisitul ăla de 
Brint. Pe drum spre onoare, pe drum spre faimă. Campania va fi de 


mult terminată până când aveau să se întoarcă ei din cine știe ce 
văgăună unde îi ducea bătrânul, asta dacă aveau să se mai întoarcă. 
Oare când va fi următorul război, următoarea șansă de glorie? 

Cât își dorea să fie în drum spre înfruntarea cu oamenii Nordului! 
Cât își dorea să fie cu Ardee! Părea o veșnicie de când fusese fericit. 
Avea o viață mizerabilă. Mizerabilă. Se lăsă fără vlagă pe spate, 
întrebându-se dacă lucrurile puteau sta și mai rău. 


- Aah, gemu Logen, când un ciomag îl pocni peste braţ, apoi un 
altul peste umăr și unul în coastă. 

Se retrase, împleticindu-se, pe jumătate în genunchi, parând 
loviturile cât de bine putea. O auzea pe Ferro ţipând undeva în 
spatele lui. Logen nu-și dădea seama dacă de furie sau de durere, era 
prea ocupat să fie ciomăgit. 

Ceva îi izbi ţeasta, destul de tare ca să-l azvârle către bănci. Căzu 
cu fața în jos şi banca din faţă îl lovi în piept, scoțându-i aerul din 
plămâni. Îi curgea sânge din cap, pe mâini, în gură. Ochii îi 
lăcrimau din pricina unei lovituri la nas, încheieturile degetelor îi 
erau jupuite şi pline de sânge, aproape la fel de sfâşiate cum îi erau 
veșmintele. Zăcu acolo, o clipă, adunându-și ultimele puteri. O 
bucată groasă de lemn zăcea pe pământ, sub bancă. O înhăţă de un 
capăt. Era liberă. O trase spre el. Era plăcută în mână. Grea. 

Inspiră, încercând să-și revină. Își mișcă puţin braţele și 
picioarele, încercându-le. Nimic rupt, în afară de nas, poate, dar nu 
era prima oară. Auzi paşi apropiindu-se din spate. Pași silenţioși, 
fără grabă. 

Se ridică, încercând să pară ameţit. Apoi scoase un răget și se 
răsuci, legănând bucata de lemn deasupra capului. Se rupse în două 
de umărul omului mascat, cu un pârâit răsunător, jumătate zburând 
în iarbă și săltând, cu un trăncănit. Bărbatul scoase un vaiet înăbușit 
şi se prăbuși, cu ochii închiși, cu o mână ţinându-se de gât, în timp 
ce cealaltă îi atârna inutilă, cu ciomagul căzându-i dintre degete. 
Logen ridică în mâini bucata scurtă de lemn rămasă și îl izbi cu ea 
peste faţă. Îi smuci capul pe spate și îl aruncă în iarbă, cu masca pe 
jumătate sfâșiată și sângele bulbucând de dedesubt. 

Capul lui Logen explodă de lumină. Făcu câţiva pași mărunți și se 


lăsă pe genunchi. Cineva îl lovise în ceafă. Îl lovise tare. Se clătină 
acolo, o clipă, încercând să nu cadă cu faţa în jos, apoi lucrurile se 
limpeziră dintr-odată. Femeia cu părul roșu stătea deasupra lui, 
înălțându-și ciomagul. 

Logen se ridică, se ciocni de ea, o apucă, pe bâjbâite, de braţ, pe 
jumătate trăgând-o, pe jumătate sprijinindu-se de ea, cu un ţiuit în 
urechi și lumea învârtindu-se nebunește. Se clătinară, trăgând de 
ciomag ca doi beţivi care se luptă pentru o sticlă, înainte şi înapoi, 
în cercul de iarbă. O simţi lovindu-l cu cealaltă mână, direct între 
coaste. 

- Aaah, gemu el, dar capul i se limpezea acum și femeia avea pe 
jumătate greutatea lui. 

Îi răsuci braţul cu ciomagul la spate. Ea îl lovi din nou, un pumn 
în obraz care îl făcu din nou, preț de o clipă, să vadă stele verzi, dar 
pe urmă Logen o apucă de cealaltă încheietură, imobilizând și braţul 
acela. O culcă pe spate, peste genunchiul lui. 

Femeia lovi cu picioarele și se smuci, cu ochii mijiţi, ca două 
fante furioase, dar Logen o ţinea strâns. Îşi eliberă mâna dreaptă din 
învălmășeala de mâini, ridică pumnul și i-l înfipse în stomac. Femeia 
scoase un șuierat gâfâit și rămase fără vlagă, cu ochii ieșiți din 
orbite. Logen o azvârli cât colo și ea se târî puțin, își scoase masca și 
începu să tuşească, vomitând în iarbă. 

Logen se împletici și se clătină, scutură din cap, scuipând sânge și 
noroi în iarbă. În afară de femeia care vomita, în cerc mai erau 
patru siluete negre, boţite, rășchirate. Una dintre ele gemea încet, în 
timp ce Ferro o lovea fără încetare. Ferro avea sânge pe toată faţa, 
dar zâmbea. 

- Sunt încă viu, îşi murmură Logen. Sunt încă... 

Alţii veneau prin galeria boltită. Se răsuci, aproape prăbușindu- 
se. Alţii, alți patru, din cealaltă parte. Erau prinși în capcană. 

- Mișcă, albule! 

Ferro ţâșni pe lângă el și săltă pe prima bancă, apoi pe a doua, pe 
a treia, sărind printre ele cu pași mari. O nebunie. Unde avea de 
gând să meargă de acolo? Femeia cu păr roșu încetase să vomite și 
se târa către ciomagul ei căzut. Ceilalţi se apropiau repede, mai 
mulți ca oricând. Ferro străbătuse deja un sfert din drum înapoi și 


nu dădea semne de încetinire, săltând de pe o bancă pe alta, făcând 
scândurile să huruie. 

- La naiba. 

Logen porni după ea. După o duzină de bănci, picioarele îl ardeau 
din nou. Renunţă să încerce să sară printre ele și începu să se caţere 
cum putea. În timp ce zbura peste spătare, îi vedea pe oamenii 
mascaţi în spate, urmărindu-i, privindu-i, arătând şi strigând, 
împrăștiindu-se printre bănci. 

Acum Logen încetinea. Fiecare bancă era un munte. Cel mai 
apropiat mascat era la doar câteva rânduri în spate. Continuă să se 
caţere, mai sus, mai sus, apucându-se de lemn cu mâinile 
însângerate, târându-se pe bănci cu genunchii însângerați, cu 
propria-i răsuflare răsunând în cap, cu pielea furnicându-l de 
sudoare și frică. Văzduhul se înălța, dintr-odată, liber în faţa lui. Se 
opri, gâfâind, fluturându-și braţele, bălăngănindu-se pe marginea 
unui abis ameţitor. 

Era aproape de acoperișurile înalte ale clădirilor din spate, dar 
majoritatea băncilor fuseseră scoase deja, lăsând montanții 
descoperiţi: stâlpi care se înălțau singuri, cu grinzi înguste între ei și 
un nesfârșit spaţiu înalt, gol. O privi pe Ferro sărind de pe un 
montant avântat pe altul, apoi alergând de-a lungul unei grinzi 
clătinate, fără să-i pese de spaţiul adânc de dedesubt. Sări pe un 
acoperiș plat de la capătul celălalt, sus, deasupra lui. I se părea 
foarte departe. 

- La naiba. 

Logen traversă, clătinându-se, cea mai apropiată grindă, cu 
brațele larg desfăcute, pentru echilibru, târșâindu-și picioarele ca un 
bătrân. Inima îi bubuia ca barosul unui fierar pe nicovală, genunchii 
îi erau moi și îi tremurau, din cauza urcuşului. Încercă să ignore 
oamenii care se cățărau și urlau în spatele lui și să se uite doar la 
suprafața noduroasă a bârnei, dar nu putea să privească în jos fără 
să vadă păienjenișul de scânduri de sub el și minusculele dale din 
piața de dedesubt. Departe, dedesubt. 

Se împletici pe un interval rămas intact, îl urcă, troncănind, până 
la capăt. Se ridică pe grinda de deasupra capului, îşi strânse 
picioarele în jurul ei şi se târî de-a lungul ei, pe fund, şoptindu-și, 


iar și iar: 

— Sunt încă viu. 

Masca cea mai apropiată ajunsese la interval şi îl străbătea în 
goană, spre el. 

Bârna se termina în vârful uneia dintre întăriturile verticale. O 
bucată de lemn de două, trei palme de-a curmezișul. Apoi nimic. Doi 
pași de văzduh. Apoi altă bucată, în vârful unui alt pilon ameţitor, 
apoi o scândură spre acoperișul plat. Ferro se holba la el de pe 
parapet. 

- Sari! ţipă ea. Sari, alb afurisit! 

Logen sări. Simţi vântul împrejur. Piciorul stâng ateriză pe bucata 
de lemn, dar nu se putea opri. Piciorul drept lovi scândura. Glezna i 
se răsuci, genunchii se îndoiră. Lumea ameţitoare se înnegri. 
Piciorul stâng coborî, jumătate pe lemn, jumătate în afară. Scândura 
trosni. Era în aer, dând din mâini. I se păru o veșnicie. 

— Ooof! 

Parapetul îl izbi în piept. Braţele se apucară de el, dar nu mai 
avea strop de aer. Începu să alunece înapoi, foarte încet, centimetru 
cu înfricoșător centimetru. Mai întâi văzu acoperișul, apoi își văzu 
mâinile, pe urmă nu mai vedea nimic, decât pietrele din faţa lui. 

- Ajutor, șopti el, dar nu veni niciun ajutor. 

Era cale lungă până jos, știa asta. Cale lungă, lungă și, de data 
asta, nu era nicio apă în care să cadă. Doar piatră tare, netedă, 
fatală. Auzi un huruit. Masca venea peste scândură, în spatele lui. 
Auzi pe cineva strigând, dar nimic din toate astea nu mai conta 
acum prea mult. Alunecă încă puţin înapoi, agățându-se cu mâinile 
de mortarul sfărâmat. 

- Ajutor, făcu el cu glas răgușit, dar nu era nimeni să-l ajute. 
Doar măştile și Ferro şi niciunul nu părea gata să-l ajute. 

Auzi o lovitură și un țipăt disperat. Ferro lovind scândura cu 
picioarele și masca în cădere. Ţipătul se prăbuşi, parcă multă vreme, 
apoi se opri, transformându-se într-o bufnitură îndepărtată. Trupul 
măștii strivindu-se de pământ, jos, departe, şi Logen știa că era pe 
cale să-l urmeze. Omul trebuie să fie realist când vine vorba despre 
asemenea lucruri. De data asta, nu avea să mai fie purtat de valuri 
pe malul unui râu. Degetele îi alunecau încet, mortarul începea să se 


desprindă. Lupta, goana, căţăratul, toate îl vlăguiseră și acum nu 
mai avea putere. Se întreba ce sunet va scoate când va plonja prin 
aer. 

— Ajutor, bâigui el. 

Și degete puternice i se strânseră în jurul încheieturii. Degete 
întunecate, murdare. Logen auzi un mârâit și îşi simți braţele trase 
cu putere. Gemu. Marginea parapetului îi reapăru în faţa ochilor. O 
vedea acum pe Ferro, cu dinţii încleștaţi, cu ochii strânși, aproape 
închiși de efort, cu venele de pe gât ieșite în afară, cu cicatricea 
lividă pe chipu-i tuciuriu. Logen se prinse de parapet cu cealaltă 
mână, pieptul îi ieşi deasupra și reuși să-şi ridice un genunchi. 

Ferro îl trase restul drumului și Logen se rostogoli și se trânti pe 
spate, pe partea cealaltă, gâfâind ca un pește pe uscat, cu ochii 
ațintiți în sus, spre cerul alb. 

- Sunt încă viu, își murmură, după o clipă, nevenindu-i să creadă. 

N-ar fi fost o surpriză prea mare dacă Ferro l-ar fi lovit peste 
mâini, ajutându-l să cadă. Faţa lui Ferro se ivi deasupra lui, cu ochii 
galbeni privind în jos, cu dinţii dezveliți într-un mârâit. 

- Alb afurisit, prost şi greu! 

Ferro se întoarse, clătinând din cap, se îndreptă furioasă spre un 
zid şi începu să se caţere, ridicându-se repede către un acoperiș 
turtit de deasupra. Logen se cutremură, privind-o. Nu obosea 
niciodată? Braţele lui erau pline de lovituri, de vânătăi, de 
zgârieturi. Picioarele îl dureau, nasul începuse să-i sângereze din 
nou. Toate îl dureau. Se întoarse și privi în jos. O mască se holba la 
el, de la marginea băncilor, la douăzeci de pași depărtare. Altele se 
vânzoleau dedesubt, căutând o cale să urce. Jos, departe, într-un 
cerc galben de iarbă, vedea minuscula siluetă neagră cu păr roșu 
arătând împrejur, apoi în sus, spre el, dând ordine. 

Mai devreme sau mai târziu aveau să găsească o cale să urce. 
Ferro era cocoţată în vârful acoperișului de deasupra lui, o siluetă 
zdrențuită, întunecată, pe fundalul cerului strălucitor. 

- Rămâi acolo, dacă vrei, răcni ea, apoi se întoarse și dispăru. 

Logen gemu când se ridică, gemu când își târșâi picioarele spre 
zid, suspină când începu să caute un loc de care să se apuce. 


- Unde sunt toți? ceru să știe Fratele Picior-Lung. Unde este 
ilustrul meu angajator? Unde e Maestrul Nouădegete? Unde e 
fermecătoarea doamnă, Maljinn? 

Jezal își roti privirea. Ucenicul bolnăvicios era prea cufundat în 
tristeţea-i egocentrică pentru a răspunde. 

— Nu știu unde sunt ceilalți doi, dar Bayaz e în cadă. 

— Jur că n-am mai întâlnit un om mai preocupat de îmbăiere ca 
el. Ceilalţi nu vor întârzia mult, sper. Totul e pregătit, știi. Corabia e 
gata. Calele sunt încărcate. Nu-mi stă în obicei să întârzii. Zău așa. 
Trebuie să prindem fluxul sau rămânem blocați aici până... 
Omuleţul se opri, ridicându-și privirea spre Jezal, dintr-odată 
neliniștit. Pari supărat, tinere prieten. Preocupat, zău așa. Pot să te 
ajut cumva eu, Fratele Picior-Lung? 

Lui Jezal îi trecu prin minte să-i spună să-şi vadă de treburile lui, 
dar se hotărî la un iritat: 

- Nu, nu. 

- Aş pune rămășag că e o femeie la mijloc. Aș avea dreptate? 
Jezal îl privi aspru, întrebându-se cum de ghicise. Soţia ta, poate? 

— Nu. Nu sunt însurat! Nu e nimic de felul acesta. Este, ăă, păi... 
își căută cuvintele potrivite, dar nu reuși. Nu e nimic de felul acesta! 

— Ah! făcu navigatorul, cu un rânjet cunoscător. Ah, o iubire 
interzisă, atunci, o iubire secretă, nu-i așa? Spre iritarea lui, Jezal se 
pomeni roșind. Am dreptate, îmi dau seama. Nu există fruct mai 
dulce decât cel pe care nu-l poţi gusta, ce zici, tinere amic? Ei? Ei? 

Bărbatul își mișcă sprâncenele într-o manieră care lui Jezal i se 
păru cât se poate de dezgustătoare. 

- Mă întreb de ce întârzie cei doi. 

Lui Jezal nu-i păsa câtuși de puţin, dar ar fi făcut orice să 
schimbe subiectul. 

- Maljinn şi Nouădegete? Ha! râse Picior-Lung, aplecându-se spre 
el. Poate că au intrat într-o iubire secretă, ca a ta, ce zici? Poate că 
s-au furișat undeva, să-și urmeze pornirile firești. Înfipse un deget 
între coastele lui Jezal. Ţi-i poți imagina pe cei doi? Ar fi ceva, nu-i 
aşa? Ha! 

Jezal se strâmbă. Îl știa pe hidosul nordic drept un animal și, din 
puţinul cât o văzuse pe femeia aceea afurisită, putea fi și mai rea. 


Singura pornire firească pe care și-o putea imagina din partea lor 
era violența. Ideea era de-a dreptul revoltătoare. Se simțea mânjit 
doar gândindu-se. 


Acoperișurile păreau să nu se mai sfârșească. Urcau unul, coborau 
altul. Se strecurau de-a lungul crestelor, alunecând cu câte un picior 
pe fiecare parte, furișându-se pe pervaz, pășind peste bucăţile de zid 
care se sfărâmau. Uneori, Logen ridica ochii o clipă și cuprindea cu 
privirea priveliştea ameţitoare ce se întindea peste adunătura de 
plăci de ardezie ude, țigle ciupite, plumb străvechi, până la zidul 
îndepărtat al Agriontului și, uneori, până la orașul de dincolo. Ar fi 
putut fi chiar liniștitor, de n-ar fi fost Ferro, mișcându-se repede, 
sigură pe picioare, înjurându-l și trăgându-l după ea, fără să-i dea 
timp să se gândească la priveliște sau la pantele agasante pe care le 
ocoleau, la siluetele negre care, cu siguranță, continuau să-i caute 
dedesubt. 

Una dintre mânecile lui Ferro fusese sfârtecată la un moment dat 
în timpul luptei și îi flutura în jurul încheieturii, încurcând-o când 
urcau. Ferro mârâi și o rupse de la umăr. Logen zâmbi în sinea lui, 
amintindu-și eforturile pe care le depusese Bayaz s-o facă să-și 
schimbe vechile zdrențe puturoase cu haine noi. Acum era mai 
murdară ca oricând, cu rochia toată transpirată, pătată de sânge și 
mânjită de funingine, de pe vârfurile acoperișurilor. Ferro aruncă o 
privire peste umăr și îl văzu uitându-se la ea. 

- Mișcă, albule, șuieră ea. 

- Nu vezi culorile, nu-i așa? Ferro continuă să se caţere, 
ignorându-l, legănându-se în jurul unui horn ce scotea fum, târându- 
se pe burtă peste ţiglele murdare, alunecând pe marginea îngustă 
dintre două acoperișuri. Logen cobori lângă ea. Niciun fel de culori. 

— Şi? îi aruncă ea peste umăr. 

— Atunci de ce îmi spui alb? 

Ferro se uită împrejur. 

— Eşti alb? 

Logen își privi antebraţele. În afară de câteva vânătăi marmorate, 
zgârieturi roșii, vene albastre, erau albe, trebuia spus. Se încruntă. 

- Aşa mă gândeam. 


Ferro se îndepărtă în goană printre acoperișuri, direct către 
capătul clădirii, și privi în jos. Logen o urmă, se aplecă peste 
margine cu băgare de seamă. Câţiva oameni se mișcau de colo-colo 
pe străduța de dedesubt. Jos, departe, şi nu aveau cum să coboare. 
Trebuiau să se întoarcă pe unde veniseră. Ferro se îndepărtase deja 
în spatele lui. 

Un vânt se stârni pe lângă obrazul lui Logen. Talpa lui Ferro lovi 
marginea acoperișului şi pe urmă era în aer. Gura lui Logen se 
căscă, privind-o cum zboară, cu spatele arcuit, dând din mâini și din 
picioare. Ateriză pe un acoperiș plat, din plumb cenușiu, împestrițat 
cu muşchi verde, se rostogoli o dată, apoi se ridică ușor în picioare. 

Logen îşi linse buzele și arătă spre piept. Ferro clătină din cap. 
Acoperișul plat era la trei metri mai jos, dar ar fi putut fi şapte metri 
de văzduh între el și ea şi era cale lungă până jos. Se retrase încet, 
luându-și avânt. Trase de câteva ori aer în piept şi închise ochii o 
clipă. 

Ar fi perfect, într-un fel, dacă ar cădea. Fără cântece, fără poveşti. 
Doar o pată însângerată undeva pe un drum. Începu să fugă. 
Picioarele îi bubuiau pe piatră. Aerul îi șuiera în gură, îl trăgea de 
hainele sfârtecate. Acoperișul plat urcă zburând spre el. Ateriză cu 
un impact cutremurător, se rostogoli o dată, exact cum făcuse Ferro, 
şi se ridică în picioare lângă ea. Era încă viu. 

-— Ha! strigă ea. Măi să fie! 

Se auziră un pârâit, apoi un trosnet şi acoperișul cedă sub 
picioarele lui Logen. Se agăță disperat de Ferro și căzu, iar ea 
alunecă după el, neajutorată. Logen se prăbuși preţ de o ameţitoare 
clipă, zbierând, apucând aerul cu mâinile. Se prăbuși pe spate. 

Logen tuși, înecându-se cu praful, își scutură capul, se învârti cu 
durere. Era într-o cameră întunecată ca smoala după strălucirea de 
afară. Praful se filtra prin lumina ce cobora din gaura zdrenţuită din 
acoperișul de deasupra. Sub el era ceva moale. Un pat. Se prăbușise 
pe jumătate, stând într-o rână, cu păturile acoperite de tencuială 
căzută. Logen simţi ceva pe picioare. Ferro. Izbucni într-un râs 
gâlgâit. Din nou în pat cu o femeie, în sfârşit. Din nefericire, nu era 
tocmai ceea ce sperase. 

— Alb idiot! mârâi ea, ridicându-se pe bâjbâite și îndreptându-se 


spre ușă, cu bucăți de lemn și mortar alunecându-i de pe spate. 
Trase de încuietoarea ușii. Închis! E... Logen se năpusti pe lângă ea, 
smulgând ușa din balamale şi căzând rășchirat în coridorul de 
dincolo. Ferro sări peste el. Sus, albule, sus! 

O bucată de lemn numai bună se rupsese din tocul ușii, cu câteva 
cuie ieșite în afară, la un capăt. Logen o înhăţă și o ridică în mâini. 
Se ridică anevoie în picioare, se împletici pe coridor, câţiva pași și 
ajunse la o răscruce. De fiecare parte se întindea câte un culoar 
umbros. Ferestre minuscule revărsau bălți bine conturate de lumină 
pe podeaua întunecată. N-avea cum să-şi dea seama încotro o luase 
Ferro. Logen se întoarse la dreapta, spre un șir de scări. 

O siluetă înainta cu băgare de seamă de-a lungul coridorului, spre 
el. Lungă și subțire, ca un păianjen negru în întuneric, balansându- 
se pe vârfuri. O fantă de lumină străluci pe părul roșu strălucitor. 

— Iarăşi tu, zise Logen, cântărind bucata de lemn în mână. 

— Da, eu. 

Urmă un zornăit, o scânteiere de metal în beznă. Logen simţi 
bucata de lemn smulsă dintre degetele sale și o văzu zburând peste 
umărul femeii și îndepărtându-se, troncănind, în josul coridorului. 
Din nou neînarmat, dar femeia nu-i lăsă prea mult timp să-și facă 
griji pentru asta. Avea ceva în mână, ceva ca un cuţit, și femeia 
aruncă obiectul acela spre el. Logen se feri și acesta îi șuieră pe 
lângă ureche, apoi femeia își smuci celălalt braţ și ceva îl tăie peste 
față, chiar sub ochi. Logen se retrase, împleticit, la perete, încercând 
să înțeleagă cu ce fel de vrajă se confrunta. 

Obiectul din mâna femeii era un fel de cruce de metal, trei lame 
curbate, una dintre ele având un cârlig la capăt. Un lanţ săltă dintr- 
un inel aflat pe mâner şi dispăru sub mâneca ei. 

Obiectul ce semăna cu un cuţit ţâșni afară, trecu razant pe lângă 
fața lui Logen, când acesta își vâri capul între umeri, revărsă o 
ploaie de scântei când se retrase, zgâriind peretele și se lipi înapoi 
de mâna ei. Femeia îl lăsă să cadă atârnând ușor de lanţ, zornăind 
pe podea, săltând şi dansând înspre Logen în timp ce ea se apropia. 
Îşi smuci încheietura şi obiectul lovi din nou spre omul Nordului, 
sfârtecându-i pieptul când acesta încercă să se ferească și 
împroșcând stropi de sânge pe perete. 


Logen se năpusti spre ea, dar braţele lui nu apucară nimic. Se 
auzi un zornăit și își simţi piciorul tras de sub el, cu glezna într-o 
strânsoare dureroasă, prinsă de lanţ în timp ce femeia îl ocoli. Logen 
căzu cu fața în jos, apoi dădu să se ridice. Lanţul îi șerpuia sub 
beregată. Abia apucă să-şi vâre mâinile sub el înainte de a se 
strânge. Femeia era deasupra lui, îi simțea genunchiul apăsat pe 
spate, îi auzea răsuflarea şuierând prin mască, în timp ce trăgea, și 
lanţul strângându-se tot mai mult, tăindu-l în palmă. 

Logen gemu, săltând într-un genunchi, ridicându-se, clătinat, în 
picioare. Femeia era tot pe spatele lui, apăsându-l cu toată 
greutatea, trăgând de lanţ cât putea de tare. Logen lovi cu mâna-i 
liberă, dar nu putea să ajungă la ea, nu putea s-o arunce jos: era ca o 
lipitoare care nu se dezlipea de el. Abia mai putea respira acum. Se 
clătină, câţiva paşi, apoi căzu pe spate. 

- Aaaau, îi șopti femeia în ureche, când povara lui o strivi de 
podea. 

Lanţul se lărgi cât să-l poată desface și să se strecoare de sub el. 
Liber. Se rostogoli şi o apucă pe femeie de gât cu mâna stângă, 
începând să strângă. Femeia îl lovi cu genunchii, îl izbi cu pumnii, 
dar greutatea lui o apăsa și loviturile erau slabe. Mârâiră și gâfâiră 
şi croncăniră unul la altul, scoțând sunete animalice, cu fețele 
aproape lipite. Câţiva stropi de sânge picurară din tăietura de pe 
obrazul lui Logen și căzură pe masca femeii. Mâinile se ridicară și 
începură să-i pipăie faţa, împingându-i capul pe spate. Îi vâri un 
deget în nas. 

- Aaa! ţipă el. 

Durerea i se înfipse în țeastă. O lăsă și se ridică, clătinându-se, 
apucându-se cu o mână de față. Femeia se târî, tușind, îi dădu o 
lovitură de picior între coaste, făcându-l să se îndoaie, dar Logen 
ținea încă lanţul în mână și trase de el cu toată puterea. Braţul ei 
țâșni, femeia scânci și zbură direct spre Logen, care își afundă 
genunchiul în coasta ei, lăsând-o fără aer. Logen o apucă de spatele 
cămășii, o ridică și o azvârli pe scări în jos. 

Femeia se rostogoli și se prăbuși şi săltă, în coborâre, după care 
alunecă, oprindu-se pe-o parte, aproape de ultima treaptă. Logen era 
ispitit să se ducă după ea și să isprăvească treaba, dar n-avea timp. 


Probabil că erau și alții în locul de unde venea ea. Se întoarse și 
şontâcăi în direcţia opusă, blestemându-și glezna sucită. 

Din toate părţile se strecurau înspre el sunete, răsunând de-a 
lungul coridorului de cine știe unde. Zornăieli și pocnete 
îndepărtate, strigăte şi ţipete. Privi încordat în întuneric, 
şchiopătând, şiroind de sudoare, cu o mână pe perete, ca să-și 
recapete echilibrul. Se aplecă pe după un colț, să vadă dacă drumul 
era liber. Simţi ceva rece pe gât. Un cuţit. 

- Încă viu? îi şopti un glas în ureche. Nu mori uşor, nu-i așa, 
albule? 

Ferro. Își retrase încet braţul. 

- De unde ai cuțitul? 

Îşi dorea să fi avut și el unul. 

— Mi l-a dat el. În umbră, lângă zid, zăcea o siluetă răvășită, într-o 
baltă de sânge întunecat. Pe aici. 

Ferro se strecură de-a lungul coridorului, ţinându-se în umbră. 
Logen continua să audă sunete, dincolo de ei, lângă ei, de jur 
împrejurul lor. Se furişară în josul unui șir de trepte, într-un coridor 
obscur, acoperit cu plăci de lemn închis la culoare. Ferro înainta cu 
grijă, de la o umbră la alta, mișcându-se repede. Logen nu putea să 
facă altceva decât să șchiopăteze după ea, târându-și piciorul, 
încercând să nu ţipe de durere ori de câte ori își lăsa greutatea pe el. 

— Uite acolo! Sunt ei. 

Siluete în coridorul întunecos de dincolo. Logen se întoarse să 
fugă, dar Ferro întinse braţul. Mai erau și alții, venind din cealaltă 
direcție. La stânga lui Logen era o ușă mare, ușor întredeschisă. 

- Aici, înăuntru. Logen împinse ușa și intră, iar Ferro țâșni după 
el. Dincolo se afla o piesă grea de mobilier, un fel de bufet mare cu 
rafturi deasupra, plin de farfurii. Logen apucă de un capăt și îl trase 
în faţa ușii, iar câteva farfurii căzură şi se sparseră pe podea. Logen 
se lipi cu spatele de el. Asta ar trebui să-i oprească, pentru o clipă, 
cel puţin. 

O încăpere mare cu un tavan înalt, boltit. Două ferestre mari 
ocupau cea mai mare parte a unui perete placat cu lemn, cu un 
imens şemineu de piatră în faţă. Între ele se afla o masă lungă, cu 
câte zece scaune în fiecare parte, aşternută cu tacâmuri și lumânări. 


O imensă sufragerie și nu exista decât o cale de intrare. Sau de 
ieșire. 

Logen auzi strigăte înfundate dincolo de ușă. Bufetul mare se 
mișcă în spatele lui. O altă farfurie căzu cu zgomot de pe raft, săltă 
pe umărul lui Logen şi se sparse pe dalele de piatră, împrăștiind 
bucăţi pe podea. 

- Un plan al naibii de frumos! mârâi Ferro. 

Picioarele lui Logen alunecau în timp ce încerca să țină bufetul 
drept. Ferro țâșni spre cea mai apropiată fereastră, pipăi ramele de 
metal din jurul micilor ochiuri, cercetând cu unghia, dar nu exista 
cale de ieșire. 

Ochii lui Logen zăriră ceva. O veche sabie mare, deasupra 
şemineului, ca ornament. O armă. Dădu bufetului un ultim brânci, 
apoi se grăbi spre ea, înhăță mânerul lung cu ambele mâini și o 
smulse din suport. Era tocită ca un plug, cu lama grea pătată de 
rugină, dar încă solidă. Poate că o lovitură de-a ei n-ar tăia un om în 
două, dar l-ar putea dobori negreșit. Logen se întoarse tocmai la 
timp să vadă bufetul răsturnându-se, zguduind și azvârlind vesela pe 
toată podeaua de piatră. 

În cameră se revărsară siluete negre, siluete mascate. Mascatul 
din faţă avea o secure cu un aspect primejdios, celălalt, o sabie cu 
lama scurtă. Cel din spatele acestuia era tuciuriu, cu cercei de aur în 
urechi. Avea câte un pumnal lung, curbat, în fiecare mână. 

Acele arme nu erau pentru a lovi un om în cap, dacă nu cumva 
aveau de gând să-i împrăștie creierii. Se părea că renunțaseră să ia 
prizonieri. Erau arme letale, menite să ucidă. Ei, cu atât mai bine, își 
zise Logen. Ăsta era Logen Nouădegete, un ucigaș, și ăsta era primul 
lucru care îţi trecea prin minte, când venea vorba despre el. Îi privi 
pe acei oameni cu măști negre, împleticindu-se peste bufetul căzut, 
împrăştiindu-se prudenţi pe lângă peretele din celălalt capăt. Aruncă 
o privire spre Ferro, care stătea cu buzele strânse, cu cuțitul în 
mână, cu ochii galbeni scânteind. Logen pipăi mânerul sabiei furate: 
grea și brutală. În sfârşit, arma potrivită. 

Se năpusti spre cea mai apropiată mască, ţipând cât îl ţinea gura, 
învârtind sabia deasupra capului. Bărbatul încercă să se ferească, 
dar vârful lamei îl nimeri în umăr și îl doboriî, răsucindu-se. Un altul 


sări în spatele lui, lovind cu securea, făcându-l pe Logen să se 
retragă, icnind când își lăsă greutatea pe glezna rănită. 

Flutură împrejur sabia mare, dar erau prea mulți. Unul se cățără 
peste masă şi ajunse între Logen și Ferro. Ceva îl lovi din spate şi se 
împiedică, se răsuci, alunecă, întinse sabia și lovi ceva moale. 
Cineva ţipă, dar cel cu securea îl ataca deja din nou. Totul era o 
harababură de măști și fier, de arme încleștate scârțâind, înjurături 
şi strigăte, gâfâieli. 

Logen legănă sabia, dar era nespus de obosit, nespus de rănit, 
nespus de chinuit. Sabia era grea și devenea din ce în ce mai grea. 
Masca se feri, croindu-și drum printre lovituri și sabia ruginită 
pătrunse în zid cu un zăngănit, lovind un panou mare de lemn și 
mușcând din tencuiala de dincolo. Șocul aproape că i-o smulse din 
mâini. 

— Ooof, răsuflă el, când bărbatul îl lovi cu genunchiul în stomac. 

Ceva îl izbi în picior și Logen fu cât pe ce să cadă. Auzea pe 
cineva zbierând în spate, dar părea foarte departe. Pieptul îl durea, 
gura îi era amară. Avea sânge pe trup. Pe tot trupul. Abia mai putea 
respira. Mascatul continua să înainteze, zâmbind, simțind mirosul 
victoriei. Logen se retrase, împleticindu-se, spre șemineu, piciorul îi 
alunecă și căzu jos, pe un genunchi. 

Toate au un sfârșit. 

Nu mai putea ridica bătrâna sabie. Nu mai avea putere. Niciun 
strop. Încăperea se încețoșa. 

Toate lucrurile au un sfârșit, dar unele doar zac neclintite, 
uitate... 

Logen avea o senzaţie rece în stomac, o senzaţie pe care n-o mai 
simţise de multă vreme. 

- Nu, șopti el. M-am eliberat de tine. 

Dar era prea târziu. Prea târziu... 


. avea sânge pe trup, dar asta era bine. Mereu era sânge. Dar 
îngenunchea și asta nu era bine. Sângerosul Nouă nu îngenunchează 
în fața nimănui. Degetele căutară crăpăturile dintre pietrele 
şemineului, vârându-se printre ele, ca niște rădăcini bătrâne de 
copac, ridicându-l. Simţi o durere în picior și zâmbi. Durerea era 


combustibilul care face focurile să ardă. Ceva se mișcă în fața lui. 
Oameni mascaţi. Dușmani. 

Cadavre, așadar. 

- Eşti rănit, nordicule? Ochii celui mai apropiat scânteiară 
deasupra măștii, lama strălucitoare a securii sale săltă în aer. Vrei să 
renunți acum? 

- Rănit? Sângerosul Nouă își dădu capul pe spate şi râse. Am să-ți 
arăt eu cât sunt de rănit! 

Se năpusti înainte, zbură pe sub secure, alunecos ca peștii în râu, 
legănând sabia grea jos, într-un cerc imens. Sabia izbi genunchiul 
bărbatului şi îl întoarse invers, cu un pârâit, seceră piciorul celălalt 
şi i-l smulse de sub el. Omul scoase un țipăt înăbușit, învârtindu-se 
pe pietre, răsucindu-se și răsucindu-se, cu picioarele săltând. 

Ceva săpă în spatele Sângerosului Nouă, dar nu simţi nicio 
durere. Era un semn. Un mesaj într-o limbă secretă, pe care doar el 
îl putea înțelege. Îi spunea unde se afla următorul om mort. Se 
răsuci și sabia îl urmă într-un furios, frumos, irezistibil arc. Scârțâi 
în măruntaiele cuiva, încovoindu-l, smulgându-l de pe picioare și 
aruncându-l prin aer. Trupul săltă pe zidul de lângă șemineu și căzu 
grămadă pe podea, într-o ploaie de mortar sfărâmat. 

Un cuţit se răsuci, șuierând, și lovi adânc în umărul Sângerosului 
Nouă, cu o bufnitură udă. Bărbatul negru, cel cu cercei în urechi. El 
îl aruncase. Era pe partea cealaltă a mesei, zâmbind, mulțumit de 
lovitura sa. O greșeală teribilă. Sângerosul Nouă se năpusti asupra 
lui. Un alt cuţit scânteie pe lângă el și zăngăni lovindu-se de zid. 
Sângerosul Nouă sări peste masă și sabia îl urmă. 

Bărbatul întunecat se feri de prima lovitură năprasnică și de a 
doua. Iute și viclean de isteţ, dar nu destul de isteț. Cea de-a treia 
lovitură îi mușcă din coapsă. O mușcătură fulgerătoare. Doar o 
îmbucătură. Doar îi izbi coastele și îl dobori, ţipând, în genunchi. 
Ultima lovitură fu și mai bună, un cerc de carne și fier care sfârtecă 
prin gura lui și îi tăie jumătate din cap, împroșcând sânge pe toți 
pereţii. Sângerosul Nouă îi smulse cuțitul din umăr și îl azvârli pe 
jos. Sângele îi şiroi din rană, îmbibându-i cămașa şi făcând o pată 
mare, încântătoare, caldă și roșie. 

Căzu și dispăru într-o ploaie de frunze, rostogolindu-se pe 


pământ. Un bărbat plonjă pe lângă el, lovind aerul, acolo unde se 
aflase Sângerosul Nouă, cu o sabie cu lama scurtă. Înainte să apuce 
să fugă, Sângerosul Nouă era asupra lui, încolăcindu-și mâna stângă 
în jurul pumnului lui. Omul se zbătu și se împotrivi, dar era în 
zadar. Încleștarea Sângerosului Nouă era puternică, ca rădăcinile 
unui munte, neabătută ca valul mareei. 

— Au trimis unii ca tine să se pună cu mine? Îl azvârli cu spatele 
în perete, strivindu-i mâna strânsă pe mânerul armei, răsucind lama 
scurtă până când era întoarsă spre pieptul său. O insultă afurisită! 
răcni el, înfigând trupul bărbatului în propria-i sabie. 

Omul ţipă și ţipă, sub mască și Sângerosul Nouă râse și răsuci 
lama. Poate că lui Logen i-ar fi fost milă de el, dar Logen nu era aici 
şi Sângerosul Nouă nu era mai milos decât gerul iernii. Era chiar 
mai puţin milos. Împunse, tăie și tăie şi zâmbi și țipătul horcăi și se 
stinse şi Sângerosul Nouă lăsă cadavrul să cadă pe pietrele reci. 
Degetele îi erau alunecoase de sânge. Și le şterse de haine, de brațe, 
de faţă — întocmai cum trebuia să se întâmple. 

Cel de lângă șemineu atârna fără vlagă, cu capul pe spate, cu 
ochii asemenea unor pietre ude, cu privirea fixă în tavan. Era deja 
țărână. Sângerosul Nouă îi spintecă faţa cu sabia, pentru orice 
eventualitate. Mai bine să nu rămână nicio îndoială. Cel care 
avusese toporul se târa spre ușă, trăgându-și după el picioarele 
sucite, gâfâind și scâncind neîncetat. 

— Liniște acum. 

Lama grea pătrunse cu un scrâșnet în ceafa bărbatului şi îi 
împroșcă sângele pe pietre. 

- Altul, șopti el și încăperea se învârti în jurul lui, în timp ce își 
căuta următoarea victimă. Altul! răcni el și râse și zidurile râseră și 
cadavrele râseră cu el. Ceilalți, unde sunteţi? 

Văzu o femeie tuciurie, cu o rană sângerândă pe faţă și un cuţit în 
mână. Nu era precum ceilalți, dar avea să se mulțumească și cu ea. 
Zâmbi, înaintă tiptil, ridicând sabia în ambele mâini. Femeia se 
retrase, privindu-l, ţinând masa între ei, cu ochi galbeni și 
neînduplecaţi, ca de lup. Un glas părea să-i șoptească, spunându-i că 
femeia era de partea lui. Păcat. 

- Nordic, ai? întrebă o umbră masivă din pragul ușii. 


— Da, cine întreabă? 

- Sfarmă-Piatră. 

Era voinic, omul acesta și aspru și sălbatic. Se vedea după felul în 
care împinse bufetul cu gheata-i imensă și înaintă, cu pașii 
scrâşnind, printre farfuriile sparte. Dar pentru Sângerosul Nouă era 
o nimica toată: era făcut să zdrobească asemenea oameni. Tul Duru 
Capdetunet fusese mai voinic. Rudd Treicopaci fusese mai aspru. 
Dow cel Negru fusese de două ori mai sălbatic. Sângerosul Nouă îi 
învinsese. Şi pe mulți alții pe lângă ei. Cu cât mai mare, mai aspru, 
mai sălbatic era, cu atât mai crunt va fi zdrobit. 

- Sfarmă-Piatră? râse Sângerosul Nouă. Şi ce? Eşti următorul 
mort, asta eşti, nimic mai mult. Ridică mâna stângă, pătată de sânge 
roșu, cu trei degete larg desfăcute, rânjind prin gaura unde, cu 
multă vreme în urmă, se aflase degetul mijlociu. Sângerosul Nouă 
mi se spune. 

- Ha! Sfarmă-Piatră își smulse masca şi o azvârli pe podea. 
Mincinosule! O grămadă de oameni din Nord și-au pierdut un deget. 
Nu sunt toți Nouădegete! 

— Nu. Doar eu. 

Chipul imens se ridică, schimonosit de furie. 

— Mincinos nenorocit! Crezi că-l sperii pe Sfarmă-Piatră cu un 
nume care nu-ţi aparține? Îți mai fac o gaură-n fund, vierme! Pun pe 
tine o cruce însângerată! Te vâr înapoi în pământ, laş mincinos! 

— Mă omori? Sângerosul Nouă râse mai tare ca oricând. Eu te 
omor, nătărăule. 

Isprăviră cu vorbele. Sfarmă-Piatră se năpusti spre el cu securea 
într-o mână și buzduganul în cealaltă, arme mari, grele, pe care însă 
le mânuia destul de agil. Buzduganul săltă, făcând o gaură mare 
prin sticla uneia dintre ferestre. Securea coborî, spintecă în două 
lemnul mesei, făcând farfuriile să sară în aer și lumânările să se 
răstoarne. Sângerosul Nouă zvâcni într-o parte, cu un salt de 
broască, așteptându-și rândul. 

Buzduganul îi rată umărul, la doi centimetri, când se rostogoli 
peste masă, crăpă una dintre lespezile mari și plate ale podelei, 
spintecând-o prin mijloc, aruncând așchii în aer. Sfarmă-Piatră 
răcni, legănându-şi armele, despicând scaunul în două, doborând o 


bucată de piatră din șemineu, tăind o spintecătură mare în zid. 
Securea se înfipse adânc în lemn, preț de o clipă, și sabia 
Sângerosului Nouă fulgeră pe deasupra, crăpă mânerul în două, 
lăsându-l pe Sfarmă-Piatră cu un băț rupt în palmă. Îl azvârli cât 
acolo, ridică buzduganul și atacă și mai înverșunat, rotindu-l cu 
răgete furioase. 

Alunecă spre el și sabia Sângerosului Nouă o prinse chiar mai jos 
de cap și o smulse din mâna voinică. Se răsuci prin aer și căzu, 
zornăind, într-un colț, dar Sfarmă-Piatră continua să atace, 
desfăcându-şi larg mâinile-i imense. Acum era prea aproape ca 
Nouădegete să poată folosi sabia mare. Sfarmă-Piatră zâmbi, în timp 
ce braţele-i imense se închiseră în jurul Sângerosului Nouă, 
încorsetându-l, ţinându-l strâns. 

— Te-am prins! strigă Sfarmă-Piatrăm strâgându-l într-o puternică 
îmbrăţișare. 

O greşeală îngrozitoare. Mai bine ar fi îmbrățișat o vâlvătaie. 

Trosc! 

Capul Sângerosului Nouă îl pocni în gură. Sângerosul Nouă simți 
strânsoarea lui Sfarmă-Piatră slăbind ușor și își mișcă umărul, 
făcându-și loc, mișcându-se, mișcându-se, ca o cârtiță în vizuină. Își 
smuci capul pe spate, cât de mult putu. Lovituri de ţap. Cea de-a 
doua lovitură de cap îi sparse lui Sfarmă-Piatră nasul. Acesta mârâi 
şi imensele brațe își slăbiră strânsoarea încă puţin. Cea de-a treia îi 
crăpă osul obrazului. Brațele căzură. Cea de-a patra îi rupse 
maxilarul greu. Acum Sângerosul Nouă era cel care îl ridica, 
zâmbind, în timp ce își strivea fruntea de fața distrusă. O 
ciocănitoare, ciocănind, cioc, cioc, cioc. Cinci. Şase. Șapte. Opt. 
Oasele feţei erau zdrobite într-un ritm care-l satisfăcea. Nouă -— și-l 
lăsă pe Sfarmă-Piatră să cadă. Se prăbuși într-o parte și căzu 
grămadă pe podea, cu sângele ţâşnindu-i din faţa descompusă. 

- Cum ţi se pare până acum? râse Sângerosul Nouă, ștergându-și 
sângele din ochi și dând trupului lipsit de vlagă al lui Sfarmă-Piatră 
câteva lovituri de picior. Camera se roti în jurul lui, pluti în jurul 
lui, râzând, râzând. Cum ţi se pare... asta... Se împletici, clipi, 
somnoros, cu vâlvătaia stingându-se încet. Nu... nu încă... Căzu în 
genunchi. Nu încă. Mai era treabă de făcut, mereu mai era. Nu încă, 


mârâi el, dar, de data asta, nu mai avea timp... 


... Logen ţipă. Se prăbuși pe jos. Durere, peste tot. Picioarele, 
umerii, capul. Urlă, până când sângele i se opri în gât, apoi tuși și 
gâfâi şi se rostogoli, zgâriind podeaua. Lumea era o pată ceţoasă. 
Regurgită sânge și îl scuipă afară, destulă vreme ca să înceapă să 
urle din nou. 

O mână îl prinse de gură. 

— Termină cu urletele tale blestemate, albule! Acum mă auzi? Un 
glas, şoptindu-i agitat în ureche. O voce străină, aspră. Încetează cu 
urletele sau te las aici, înţelegi? Ai o singură şansă! 

Mâna se îndepărtă. Aerul ieși prin dinţii încleștaţi ai lui Logen 
într-un geamăt enorm, ascuţit, tânguitor, dar nu prea sonor. 

O mână i se strânse în jurul încheieturii, trăgându-l în sus. Icni, 
când umărul i se întinse și fu târât peste ceva tare. O tortură. 

- Sus, ticălosule, nu pot să te car. Sus, acum! Ai o singură șansă, 
pricepi? 

Fu ridicat încet și el încercă să se împingă cu picioarele. 
Răsuflarea îi șuiera și îi horcăia în gâtlej, dar reușea. Stângul, 
dreptul. Uşor. Genunchiul i se îndoi şi durerea îi străpunse piciorul. 
Ţipă din nou și căzu, se târî pe jos. Era mai bine să stea neclintit. 
Ochii i se închiseră. 

Ceva îl plesni cu putere peste faţă. Și iarăși. Gemu. Ceva îi 
alunecă sub braț și începu să-l ridice. 

- Sus, albule! Sus, sau te las aici. O singură șansă, m-auzi? 

Inspiră, expiră. Stângul, dreptul. 


Picior-Lung se vânzolea și se frământa, bătând cu degetele pe 
brațul scaunului, apoi numărându-și-le, clătinând din cap și 
mormăind ceva despre maree. Jezal rămase tăcut, sperând zadarnic 
că cei doi sălbatici s-ar fi putut îneca în șanț și că, în consecință, s-ar 
putea să nu se mai aleagă nimic din toată aventura. Ar mai fi timp 
berechet să ajungă în Englia. Poate nu era totul pierdut... 

Auzi ușa deschizându-se în spatele lui și visurile i se năruiră. 
Nefericirea îl copleși din nou, dar fu curând înlocuită de o uluire 
îngrozită, când se întoarse. 


Două siluete zdrențuite stăteau în pragul uşii, murdare și pline de 
sânge. Diavoli, fără doar şi poate, ieşiţi pe cine știe ce poartă spre 
iad. Femeia gurkiană înjura în timp ce intra, clătinându-se, în 
încăpere. Nouădegete o ţinea pe după umeri cu un braţ, celălalt 
atârnând liber, picurând sânge din vârfurile degetelor, cu capul 
plecat. 

Se clătinară împreună, un pas, doi, apoi piciorul omului Nordului 
se împiedică de un picior de scaun și se prăbuşiră la podea. Femeia 
mârâi și se scutură de brațul lui lipsit de vlagă. Nouădegete se 
rostogoli încet, gemând, și în umărul lui se căscă o rană adâncă, din 
care curgea sânge pe covor. Era roșie pe dinăuntru, ca o carne 
moale dintr-o măcelărie. Jezal înghiţi, oripilat și fascinat în același 
timp. 

— Pentru Dumnezeu! 

— Vin după noi. 

— Ce? 

— Cine vine? 

O femeie se strecură cu prudență pe după cadrul ușii, cu părul 
roșu, înveșmântată în negru din cap până-n picioare, purtând mască. 
O practiciană, spunea creierul amorţit al lui Jezal, dar nu putea 
înțelege de ce era atât de plină de vânătăi sau de ce șchiopăta așa. O 
altă siluetă se ivi în spatele ei: un bărbat înarmat cu o sabie grea. 

— Tu vii cu noi, spuse femeia. 

— Obligă-mă, îi scuipă Maljinn. 

Jezal fu şocat să vadă că scosese un cuţit de undeva și, pe 
deasupra, plin de sânge. N-ar trebui să fie înarmată! Nu aici! 

Jezal își dădu seama, prosteşte, că purta sabie. Firește că purta. 
Bâjbâi după mâner și o scoase, cu intenţia vagă de a o lovi după 
ceafă, cu latul sabiei, pe diavolița gurkiană, înainte de a apuca să 
mai facă vreun rău. Dacă Inchiziția o voia, n-avea decât s-o aibă și 
pe toți ceilalți. Din nefericire, practicienii înțeleseră greșit. 

- Las-o jos, șuieră femeia roșcată, uitându-se furioasă la el, cu 
ochii îngustați. 

- Ba nu, răspunse Jezal, teribil de jignit că femeia ar putea crede 
că el era de partea acestor ticăloși. 

- Ăă... făcu Quai. 


— Aaa, gemu Nouădegete, apucând zdravăn covorul, trăgându-l 
spre el şi făcând masa să se clatine pe podea. 

Un al treilea practician se strecură pe ușă, o ocoli pe femeia roșie, 
cu o măciucă grea în pumnu-i înmănușat. O armă respingătoare. 
Jezal nu putea să nu își imagineze efectul pe care l-ar putea avea 
asupra craniului său, dacă ar fi legănată cu furie. Pipăi şovăielnic 
mânerul sabiei, simțind teribila nevoie să-i spună cineva ce să facă. 

— Vii cu noi, repetă femeia, pe când cei doi amici ai ei înaintau 
încet în încăpere. 

- O, Doamne, murmură Picior-Lung, adăpostindu-se în spatele 
mesei. 

Apoi ușa spre baie se izbi de perete. Bayaz stătea acolo, complet 
gol, picurând apă cu săpun. Privirea lui domoală o cuprinse întâi pe 
Ferro, încruntându-se, cu cuțitul scos, apoi pe Picior-Lung, 
ascunzându-se în spatele mesei, pe Jezal, cu sabia trasă, pe Quai, 
stând cu gura deschisă, pe Nouădegete, rășchirat într-o baltă de 
sânge, și, în cele din urmă, cele trei figuri mascate, cu armele 
pregătite. 

Urmă o pauză grea. 

- Ce naiba e asta? răcni el, înaintând cu pași mari spre mijlocul 
încăperii, cu apa picurându-i din barbă printre firele sure de păr de 
pe piept și săltându-i de pe bărbăţie. 

Era o priveliște ciudată. Un bătrân gol înfruntând trei practicieni 
ai Inchiziției, înarmaţi. Ridicol și totuși nimeni nu râdea. Prezenţa 
lui avea ceva ciudat de înfricoșător, chiar și fără haine și șiroind de 
apă. Practicienii se retraseră, vânzolindu-se nedumeriţi, speriați 
chiar. 

- Vii cu noi, repetă femeia, deși în glasul ei părea că se strecurase 
o oarecare undă de îndoială. 

Unul dintre însoțitorii ei păși cu băgare de seamă spre Bayaz. 

Jezal simţi o senzaţie ciudată în stomac. Un zbucium, un gol, o 
senzație de greață. Era ca şi cum s-ar fi aflat înapoi pe pod, în 
umbra Casei Creatorului. Numai că era mai rău. Faţa vrăjitorului 
devenise îngrozitor de aspră. 

— Am ajuns la capătul răbdării. 

Ca o sticlă aruncată de la mare înălțime, cel mai apropiat 


practician explodă în bucăţi. Nu se auzi nicio detunătură, doar un 
lipăit domol. Acum înainta spre bătrân, cu sabia ridicată, întreg. În 
clipa următoare era o mie de bucăţi. O parte necunoscută a lui lovi 
cu un zgomot surd tencuiala de lângă capul lui Jezal. Sabia îi căzu și 
zăngăni pe scânduri. 

- Ce spuneai? mârâi Întâiul dintre Magi. 

Lui Jezal îi tremurau genunchii. Gura i se deschise. Căzu leșinat, 
îngrețoșat şi îngrozitor de gol pe dinăuntru. Avea pete de sânge pe 
față, dar nu îndrăznea să se miște ca să şi le șteargă. Se holba la 
bărbatul gol, nevenindu-i să-şi creadă ochilor. Se părea că urmărise 
un bătrân bufon bine intenționat transformându-se într-o clipă într- 
un criminal brutal, fără pic de remușcare. 

Femeia cu păr roșu rămase acolo o clipă, plină de sânge și bucăţi 
de carne şi oase, cu ochii mari ca două farfurii, apoi începu să se 
retragă încet către ușă. Celălalt o urmă, aproape împiedicându-se de 
piciorul lui Nouădegete, în graba lui de a scăpa. Toţi ceilalți 
rămaseră neclintiți ca niște statui. Jezal auzi pași iuți pe coridorul 
de afară, pe când cei doi practicieni fugeau să se salveze. Aproape 
că-i invidia. Fi, se părea, aveau să scape. El era captiv în acest 
coșmar. 

— Trebuie să plecăm acum, zise Bayaz, strâmbându-se de parcă ar 
fi fost chinuit de durere, de îndată ce-mi pun pantalonii. Ajută-l, 
Picior-Lung! strigă el peste umăr. 

O dată în viață, navigatorul nu-și găsea cuvintele. Clipi, apoi se 
ridică din spatele mesei şi se aplecă peste nordicul inconștient, 
smulse o fâșie din cămașa-i pătată, ca s-o folosească drept bandaj. Se 
opri, încruntându-se, de parcă n-ar fi ştiut sigur de unde să înceapă. 

Jezal înghiți în sec. Avea încă sabia în mână, dar părea că-i 
lipsește puterea s-o lase deoparte. Prin toată încăperea erau 
împrăștiate bucăţi din trupul nefericitului practician, lipite de 
pereţi, de tavan, de oameni. Jezal nu mai văzuse un om murind, 
darămite într-o manieră atât de hidoasă şi de nefirească. Bănuia că 
ar fi trebuit să fie îngrozit, dar, în schimb, simţea doar un copleșitor 
sentiment de ușurare. Grijile lui păreau acum lucruri mărunte. 

El, cel puţin, era încă viu. 


Uneltele pe care le avem 


Glokta stătea pe culoarul îngust, sprijinit în toiag şi așteptând. 
Dincolo de ușă, auzea glasuri ridicate. 

— Am spus fără musafiri! 

Oftă. Avea multe lucruri mai bune de făcut decât să stea acolo, 
sprijinit pe piciorul care-l durea, dar îşi dăduse cuvântul și avea de 
gând să și-l respecte. Un coridor înghesuit, banal, într-o casă 
înghesuită, banală, printre multe sute de altele asemenea. Întregul 
cartier era recent construit, terase de case, într-un stil nou: pe 
jumătate din lemn, cu trei niveluri, bune, poate, pentru o familie și 
vreo doi servitori. Sute de case, fiecare semănând leit cu cealaltă. 
Case pentru mica nobilime. Noii bogaţi. Oameni de rând parveniţi, 
i-ar fi numit probabil Sult. Bancheri, negustori, meșteșugari, 
proprietari de prăvălii, funcționari. Poate e casa ciudată de la ţară a 
vreunul moșier de succes, precum cea de aici. 

Glasurile tăcuseră acum. Glokta auzi mișcare, un clinchet de 
sticlă, pe urmă ușa se crăpă şi o slujnică se uită afară. O fată slută, 
cu ochi apoși. Avea un aer speriat și vinovat. Totuși, sunt obișnuit cu 
asta. Toţi par speriați și vinovaţi în prezenţa Inchiziției. 

- Vă primeşte acum, mormăi fata. 

Glokta clătină din cap și șontâcăi pe lângă ea, intrând în 
încăperea de dincolo. 

Avea anumite amintiri cețoase despre o vară când locuise o 
săptămână sau două cu familia West, în Englia, cu vreo doisprezece 
ani în urmă, poate, deși păreau mai degrabă o sută. Își amintea că se 
duelase cu West în curtea casei lor, că era urmărit în fiecare zi de o 
fată brunetă, cu un chip serios. Îşi amintea că, nu de mult, întâlnise 
în parc o femeie care îl întrebase ce mai face. Avusese dureri 
cumplite în momentul acela, abia mai vedea, și fața ei era o pată 
cețţoasă în amintirea lui. Așadar, Glokta nu era sigur la ce să se 
aștepte, dar cu siguranță nu se așteptase la vânătăi. Fu puţin șocat, 
preţ de o clipă. Dar maschez bine. 


Negru, purpuriu, maro și galben, sub ochiul ei stâng, pleoapa de 
jos umflată bine. În jurul colțului gurii, la fel, buza spartă și 
cicatrizată. Glokta știa multe despre vânătăi, puţini oameni știau 
mai multe. Și nu cred că s-a ales cu astea accidental. A fost lovită în 
fată, de cineva care exact asta a intenţionat. Privi acele semne urâte și 
se gândi la vechiul său prieten, Collenn West, plângând în sufragerie 
și cerșind ajutor. Făcu legătura. 

Interesant. 

Fata rămase acolo, în tot acest timp, privindu-l cu bărbia ridicată, 
cu obrazul cel mai învineţit întors spre el, provocându-l parcă să 
spună ceva. Nu prea seamănă cu fratele ei. Nu seamănă deloc. Nu cred 
că ea ar izbucni în lacrimi în sufrageria mea sau oriunde altundeva. 

- Cu ce îţi pot fi de folos, Inchizitorule? îl întrebă ea cu răceală. 

Glokta detectă o foarte ușoară stâlcire a cuvântului inchizitor. A 
băut... deși o ascunde bine. Nu destul cât s-o prostească. Glokta îşi 
țuguie buzele. Dintr-un oarecare motiv, avea senzaţia că trebuia să 
fie prudent. 

— Nu mă aflu aici în calitate profesională. Fratele tău m-a rugat 

să... 
Fa îl întrerupse violent: 
- Chiar așa? Zău? Vrei să te asiguri că nu mă culc cu cine nu 
trebuie, nu-i așa? Glokta aşteptă o clipă, lăsând vorbele să se așeze, 
apoi începu să chicotească încetișor. O, nemaipomenit! Începe chiar 
să-mi placă fata! E. ceva amuzant? se răsti ea. 

- lartă-mă, spuse Glokta, ştergându-și ochiul care-i lăcrima cu un 
deget, dar am petrecut doi ani în temnițele împăratului. Îndrăznesc 
să spun, dacă aș fi ştiut de la început că voi sta acolo numai pe 
jumătate, m-aș fi străduit mai mult să mă sinucid. Șapte sute de zile, 
cu aproximaţie, în întuneric. Aș fi crezut că mai aproape de iad nu 
poate ajunge un om în viaţă. Vreau să spun că dacă vrei să mă 
superi, ai nevoie de mai mult decât de un limbaj grosolan. 

Glokta îi oferi cel mai revoltător, ştirb, nebun zâmbet al său. 
Puţini oameni puteau să-l suporte multă vreme, dar ea nu își feri 
privirea nicio clipă. De fapt, curând îi întorcea zâmbetul. Un zâmbet 
strâmb și acesta, și unul pe care Glokta îl găsea neobișnuit de 
dezarmant. O altă tactică, poate. 


— Treaba e că fratele tău m-a rugat să am grijă de bunăstarea ta 
cât timp e plecat. Din partea mea, te poţi culca oricând cu cine 
pofteşti, dar observaţia mea generală a fost aceea că, atunci când 
este vorba despre reputaţia tinerelor femei, cu cât mai puţin desfrâu, 
cu atât mai bine. Reversul este valabil pentru tinerii bărbați, 
desigur. Nu e corect, dar, pe de altă parte, viaţa e nedreaptă în 
atâtea feluri, încât acesta nici nu merită comentat. 

- Ha! Aici ai dreptate. 

- Bun, zise Glokta, aşadar ne înțelegem. Văd că ești lovită la față. 

Fata ridică din umeri. 

— Am căzut. Sunt o împiedicată proastă. 

- Ştiu cum ai căzut. Eu sunt atât de prost încât mi-am smuls 
jumătate din dinți și mi-am ciopârţit piciorul până l-am făcut terci. 
Uită-te cum am ajuns, un schilod. E uimitor unde te poate aduce 
puţină prostie, dacă nu e stăvilită. Noi, ăștia împiedicaţii, ar trebui 
să fim uniți, nu crezi? 

Îl privi gânditoare, o clipă, mângâindu-și vânătăile de pe maxilar. 

- Da, răspunse ea. Presupun că ar trebui. 


Practiciana lui Goyle, Vitari, era tolănită într-un scaun în fața lui 
Glokta, imediat după imensele uși întunecate ale biroului 
Arhilectorului. Era prăbușită în el, adâncită în el, învelindu-l ca o 
haină udă, cu membrele lungi atârnând, cu capul odihnindu-se pe 
spătar. Ochii îi zvâcneau leneși, din când în când, prin încăpere, sub 
pleoape grele, uneori ajungând să se oprească la Glokta însuși, 
perioade insultător de lungi. Dar nu-și întorcea capul niciodată, nu 
mișca un muşchi, de parcă efortul ar fi putut fi prea dureros. 

Cum, probabil, ar și fi. 

În mod limpede, fusese implicată într-o încăierare extrem de 
violentă, de la om la om. Deasupra gulerului negru, gâtul ei era o 
adunătură de vânătăi marmorate. Erau și altele în jurul măștii sale 
negre, mult mai multe, și o tăietură lungă pe frunte. Una dintre 
mâinile pleoştite ale femeii era bandajată aproape cu totul, 
încheieturile celeilalte erau zgâriate şi descojite. A încasat mai mult 
de câteva lovituri. S-a luptat din greu împotriva cuiva care nu glumea. 

Clopoţelul sări și scoase un clinchet. 


- Inchizitor Glokta, zise secretarul, ieşind în grabă de după biroul 
său, să deschidă ușa. Eminenţa Sa vă primeşte acum. 

Glokta oftă, gemu și se sprijini în baston, când se ridică în 
picioare. 

— Succes, spuse femeia, când trecu șchiopătând pe lângă ea. 

— Ce? 

Fa făcu un semn aproape imperceptibil cu capul către biroul 
Arhilectorului. 

- E într-o dispoziţie îngrozitoare astăzi. 

Când ușa se deschise, glasul lui Sult pătrunse în anticameră, 
transformându-se dintr-o șoaptă înăbușită într-un țipăt răsunător. 
Secretarul tresări, de parcă ar fi fost pălmuit peste faţă. 

- Douăzeci de practicieni! răcni Arhilectorul, de dincolo de ușa 
boltită. Douăzeci! Ar fi trebuit s-o interogăm pe ticăloasa aia acum, 
în loc să stăm aici, lingându-ne rănile. Câţi practicieni? 

— Douăzeci, Arhilec... 

- Douăzeci! Fir-ar să fie! Glokta trase adânc aer în piept şi se 
insinuă pe ușă. Și câți morți? Arhilectorul străbătea în lung și-n lat, 
cu pași mari și iuți, podeaua de dale a biroului său circular, 
fluturându-şi în aer braţele lungi. Era înveșmântat în alb, mai 
nepătat ca oricând. Câţi? 

- Șapte, mormăi Superiorul Goyle, chircit în scaun. 

- O treime dintre ei! O treime! Câţi răniți? 

- Opt. 

- Majoritatea dintre cei rămași! Contra câţi? 

- În total, au fost șase... 

— Zău? Arhilectorul izbi cu pumnul în masă, aplecându-se spre 
Superiorul care se făcea tot mai mic. Eu am auzit că doi. Doi! răcni 
el, reluându-și plimbarea în jurul mesei, şi amândoi erau sălbatici! O 
femeie! Lovi sălbatic cu piciorul scaunul de lângă Goyle și acesta se 
clătină înainte şi înapoi pe picioare. Şi, ceea ce e mai rău, au fost 
nenumărați martori la această rușine! N-am spus discret? Ce parte 
din cuvântul discret e mai presus de înțelegerea ta, Goyle? 

- Dar, Eminenţa Voastră, circumstanţele nu pot... 

- Nu pot? Scrâșnetul lui Sult urcă o octavă mai sus. Nu pot? Cum 
îndrăznești să-mi spui mie nu pot, Goyle? Am cerut discreţie și tu 


mi-ai dat un măcel afurisit prin tot Agriontul şi ai eșuat în misiune! 
Arătăm ca niște nătărăi! Mult mai rău, arătăm ca niște nătărăi slabi! 
Dușmanii mei din Consiliul Închis nu vor pregeta să folosească 
această farsă în avantajul lor. Marovia face deja vâlvă, melița 
bătrână, jeluindu-se despre libertate și frâie mai strânse şi toate 
celelalte! Avocaţi afurisiţi! Dacă ar fi după ei, noi n-am face nimic! 
Iar tu le vii în întâmpinare, Goyle! Calc în noroi, îmi cer scuze și 
încerc să pun lucrurile în cea mai bună lumină, dar o baligă e o 
baligă, în orice lumină ai pune-o! Îţi dai seama ce pagube ai 
provocat? Cum ai stricat luni de trudă? 

— Dar, Arhilectore, n-au părăsit ei acum... 

— S-au întors, cretinule! Nu s-au ostenit atâta, doar ca să plece, 
netotule! Da, au plecat, idiotule, și au luat răspunsurile cu ei! Cine 
sunt, ce vor, cine se află în spatele lor! Au plecat? Au plecat? Lua-te- 
ar naiba, Goyle! 

- Sunt un netrebnic, Eminenţă. 

- Eşti mai puțin decât un netrebnic! 

— Nu pot decât să-mi cer scuze. 

- Ai noroc că nu-ți ceri scuze dintr-o frigare! își mârâi Sult 
dezgustul. Acum piei din ochii mei! 

Goyle îi aruncă lui Glokta o privire plină de cea mai profundă 
ură, în timp ce se retrăgea din încăpere. Adio, Superior Goyle, adio. 
Furia Arhilectorului nu putea să se abată asupra unui candidat mai 
merituos. Glokta nu-și putea înăbuși un zâmbet infim, în timp ce-l 
privea ieșind. 

— Ţi se pare ceva amuzant? 

Glasul lui Sult era de gheaţă, în timp ce-și întindea mâna 
înmănuşată în alb, cu o piatră purpurie scânteindu-i pe deget. 

Glokta se aplecă s-o sărute. 

— Fireşte că nu, Eminenţă. 

- Bine, fiindcă n-ai de ce să te amuzi, îți pot spune! Chei? rânji el. 
Povești? Suluri? Ce m-o fi apucat să-ţi ascult balivernele? 

- Știu, Arhilectore, îmi cer scuze. 

Glokta se vâri umil în scaunul pe care Goyle îl eliberase atât de 
recent. 

— Îți ceri scuze, nu-i așa? Toată lumea îşi cere scuze! Ce să zic, cât 


îmi foloseşte! Mai puţine scuze și mai multe succese, de asta am eu 
nevoie! Şi când te gândești că am avut speranţe atât de mari pentru 
tine! Totuși, bănuiesc că trebuie să lucrăm cu uneltele pe care le 
avem. 

Adică? Dar Glokta nu spuse nimic. 

— Avem probleme. Probleme foarte serioase, în Sud. 

— În Sud, Arhilectore? 

- În Dagoska. Situaţia de acolo e gravă. Trupe gurkiene 
înaintează spre peninsulă. Sunt deja de zece ori mai mulți decât 
garnizoana noastră și toate forțele noastre sunt angajate în Nord. 
Trei regimente din Garda Regelui rămân în Adua, dar cu țăranii 
scăpaţi de sub control în jumătate de Midderland, nu ne putem lipsi 
de ele. Superiorul Davoust mă informa prin scrisori săptămânale. 
Era ochii mei, Glokta, înţelegi? Bănuia că se pune la cale o 
conspirație în oraş. O conspirație menită să predea Dagoska în 
mâinile gurkienilor. Acum trei săptămâni, scrisorile au încetat, iar 
ieri am aflat că Davoust a dispărut! Un Superior al Inchiziției! 
Dispărut în neant! Sunt orb, Glokta, bâjbâi în întuneric într-un 
moment crucial! Am nevoie acolo de cineva în care pot avea 
încredere, înţelegi? 

Inima lui Glokta bubuia. 

— Eu? 

- O, începi să înveţi, rânji Sult. Eşti noul Superior de Dagoska. 

— Eu? 

- Sincere felicitări, dar iartă-mă dacă trebuie să amân ospăţul 
pentru vremuri mai liniștite! Tu, Glokta, tu! Arhielctorul se aplecă 
spre el. Du-te la Dagoska şi sapă. Află ce s-a întâmplat cu Davoust. 
Curăţă de buruieni grădina de acolo. Smulge din rădăcini tot ce e 
neloial. Tot şi pe oricine. Pune-i pe foc! Trebuie să știu ce se petrece, 
chiar dacă trebuie să-l ţii pe frigare pe Lordul Guvernator până 
picură! 

Glokta înghiţi în sec. 

— Să-l pun pe frigare pe Lordul Guvernator? 

- Nu se aude bine aici? mârâi Sult, aplecându-se și mai mult. 
Adulmecă putregaiul și nimiceşte-l! Distruge-l! Arde-l! Pe tot, 
oriunde s-ar afla! Preia tu însuţi comanda apărării orașului, dacă e 


nevoie. Ai fost soldat! Sult întinse mâna și strecură o singură coală 
de pergament peste masă. Aceasta este ordonanța regală, semnată 
de toți cei doisprezece membri ai Consiliului Închis. Toţi 
doisprezece. Am obținut-o cu sudoare și sânge. În orașul Dagoska, 
vei avea puteri depline. 

Glokta se holbă la document. O simplă coală de hârtie de 
culoarea untului, cu scris negru şi un imens sigiliu roşu în partea de 
jos. 

Noi, subsemnaţii, îi conferim slujitorului credincios al Maiestăţii 
Sale, Superiorul Sand dan Glokta, întreaga noastră putere și 
autoritate... 

Urmau mai multe paragrafe de scris ordonat și, dedesubt, două 
coloane de nume, pete greu de deslușit, înflorituri frumoase, 
mâzgălituri aproape ilizibile. Hoff, Sult Marovia, Varuz, Halleck, 
Burr, Torlichorm și toți ceilalți. Nume puternice. Glokta simţi că-l 
apucă leșinul când luă documentul în mâinile-i tremurătoare. Părea 
greu. 

- Nu lăsa să ţi se urce la cap! Trebuie încă să pășești cu prudenţă. 
Nu mai putem tolera alte situaţii stânjenitoare, dar gurkienii trebuie 
să fie ținuți la distanță, cu orice preţ, cel puţin până când se rezolvă 
treburile în Englia. Cu orice preţ, înţelegi? 

Înţeleg. O detașare într-un oraș înconjurat de dușmani și mișunând de 
trădători, unde un Superior a dispărut deja în mod misterios. Mai 
degrabă un cuțit în spate decât o promovare, dar trebuie să lucrăm cu 
uneltele pe care le avem. 

- Înţeleg, Arhilectore. 

- Bine. Informează-mă cum se cuvine. Vreau să fiu asaltat de 
scrisorile tale. 

— Desigur. 

— Ai doi practicieni, corect? 

- Da, eminenţă, Frost și Severard, amândoi foarte... 

— Nici pe departe destul. Nu te vei putea încrede în nimeni acolo, 
nici măcar în Inchiziţie. Sult păru să cugete la asta preţ de o clipă. 
Mai cu seamă în Inchizițţie. Am mai ales alți câțiva ale căror calități 
sunt dovedite, inclusiv Practiciana Vitari. 

Femeia aia, să mi se uite peste umăr? 


— Dar, Arhilectore... 

- Niciun „dar”, Glokta, șuieră Sult. Să nu îndrăznești să-mi spui 
mie „dar”. Nu astăzi. Nu ești nici pe jumătate atât de schilod pe cât 
ai putea fi. Nici pe jumătate, pricepi? 

Glokta își plecă creștetul. 

— Îmi cer scuze. 

- Te gândești, nu-i așa? Văd rotițele învârtindu-se. Te gândești că 
nu vrei ca unul dintre oamenii lui Goyle să-ţi stea în cale? Ei, bine, 
înainte de a lucra pentru el, a lucrat pentru mine. E styriană, din 
Sipano. Sunt reci ca gheaţa oamenii aceia și ea e cea mai rece dintre 
ei, pot să-ți spun. Așa că nu trebuie să-ți faci griji. Oricum, nu în 
privinţa lui Goyle. Nu. Doar în privinţa ta, ceea ce e mult mai rău. 

— Voi fi onorat s-o am alături. Voi fi al naibii de prudent. 

— Fii cât de onorat vrei, dar nu mă dezamăgi. Încurcă numai 
lucrurile și vei avea nevoie de mai mult decât bucata aia de hârtie 
ca să te salveze. Pe chei te așteaptă o corabie. Pleacă. Acum. 

— Desigur, Eminenţă. 

Sult se întoarse și păși țanțoş spre fereastră. Glokta se ridică fără 
zgomot, strecură scaunul sub masă fără zgomot, traversă camera 
târșâindu-și picioarele fără zgomot. Arhilectorul continua să stea în 
picioare, cu mâinile la spate, când Glokta închise ușile cu mare 
băgare de seamă în urma lui. Abia atunci când se închiseră cu un 
păcănit îşi dădu seama că își ținea respiraţia. 

— Cum a mers? 

Glokta se întoarse brusc, cu gâtul pârâind dureros. 

Ciudat cum nu mă învăţ minte să nu fac asta. Practiciana Vitari 
stătea și acum tolănită în scaun, ridicându-și privirea spre el, cu ochi 
obosiţi. Nu părea să se fi mișcat în tot acel timp. Cum a mers? Îşi 
plimbă limba prin gură, peste gingiile goale, gândindu-se la asta. 
Asta rămâne de văzut. 

— Interesant, răspunse el, în cele din urmă. Plec la Dagoska. 

— Așa am auzit. 

Femeia avea într-adevăr accent, acum, că se gândea la asta. Un 
ușor iz din Orașele Libere. 

- Înţeleg că vii cu mine. 

— Aşa înţeleg și eu. 


Dar Vitari nu se clinti. 

— Ne grăbim oarecum. 

- Ştiu. Întinse mâna: Ai putea să mă ajuţi să mă ridic? 

Glokta ridică sprâncenele. Mă întreb când mi s-a adresat ultima 
oară întrebarea asta. Îi trecu prin minte să refuze, dar, în cele din 
urmă, întinse mâna, fie și numai de dragul noutăţii. Degetele ei i se 
închiseră în jurul mâinii și începură să tragă. Avea ochii mijiți, îi 
auzea răsuflarea şuierând în timp ce se ridica încet din scaun. Îl 
durea, să-l tragă aşa, îl durea brațul, spatele. Dar pe ea o doare mai 
mult. În spatele măștii, Glokta era convins că scrâşnea din dinţi de 
durere. Îşi mişcă membrele, unul după altul, cu grijă, fără să știe 
sigur ce o va durea și cât. Glokta nu-și putu stăpâni un zâmbet. O 
rutină prin care trec în fiecare dimineaţă. E ciudat de înviorător să vezi 
pe altcineva făcând același lucru. 

În cele din urmă, femeia stătea în picioare, cu mâna bandajată 
strânsă pe coaste. 

- Poţi să umbli? întrebă Glokta. 

— O să se domolească. 

— Ce-ai păţit? Câini? 

Ea izbucni într-un râs lătrător. 

— Nu. Un nordic mare m-a bătut de m-a îndoit. 

Glokta pufni. Ei, bine, sinceră în sfârșit. 

— Mergem? 

Practiciana își cobori privirea spre bastonul lui. 

- Bănuiesc că nu ai vreunul în plus, nu-i așa? 

- Mă tem că nu. Nu-l am decât pe ăsta și nu pot umbla fără el. 

— Ştiu ce simți. 

Nu tocmai. Glokta se întoarse și începu să se îndepărteze, 
şchiopătând, de biroul Arhilectorului. Nu tocmai O auzea 
şchiopătând în spatele lui. Ciudat de înviorător să văd pe cineva 
încercând să ţină pasul cu mine. Grăbi pasul și asta îl duru. Dar pe ea 
o doare mai tare. 

Înapoi spre Sud, așadar. Îşi linse gingiile goale. Nu tocmai locul 
unor amintiri plăcute. Să înfrunt gurkienii, după ceea ce m-a costat asta 
ultima oară. Să smulg din rădăcină neloialitatea într-un oraș unde nu 
poți avea încredere în nimeni, cu atât mai puţin în cei trimiși să mă 


ajute. Să te lupti pe zăpușeală și praf, într-o misiune ingrată, care 
aproape sigur se va sfârși cu un eșec. Iar eșecul, cel mai probabil, va 
însemna moarte. 

Simţi obrazul zvâcnindu-i, pleoapa tresărind. La mâna gurkienilor. 
La mâna unor uneltitori împotriva Coroanei. La mâna Eminenţei Sale, 
sau a agenţilor lui? Sau pur și simplu să dispar, așa cum a făcut 
predecesorul meu? A mai avut vreodată cineva o paletă atât de largă de 
feluri de a muri din care să aleagă? Colţurile gurii îi zvâcniră în sus. 
Abia aştept să încep. 

Aceeași întrebare îi venea în minte, iar și iar, și încă nu avea 
răspunsul. 

De ce fac asta? 

De ce? 

